
Gūuždamasis kiemo pusėje prie lango, žmogus, 
net sukandęs dantis, bruko atsuktuvo geležtę į ply- 
šį tarp medinių rėmų. Pro stiklą tamsiame kamba- 
kučio nematė, bet žinojo, kad jis guli savo patale. 
Pirmiau, slėpdamasis, iš jaudulio suprakaitavęs, 
šešėlyje sodo pakraštyje, matė, kaip motina pagul- 
dė berniuką į lovytę. 

Įkišęs geležtę užtektinai giliai, žmogus įkvėpė 
oro ir kilstelėjo įrankį. Mediena sutreškėjo, varžte- 
liai išsilaisvino. Staiga už nugaros kažkas sušnypš- 
tė, persigandusiam vyriškiui vos neišsprūdo at- 
suktuvas. Jis atsigręžė, pasirengęs galvotrūkčiais 
dumti per sodą. Tačiau išsigąsta buvo be reikalo: 
šnypštė fejerverko užtaisas, naktiniame danguje 
pabiręs spiečiumi šviesiai žalių žiburiukų. 

Vyriškį išpylė šaltas prakaitas. Širdis daužėsi it 
pašėlusi. Ramindamasis jis vėl giliai įkvėpė, tada 
patyliukais, kuo atsargiau, pravėrė langą, užsiropš- 
tė ant palangės ir po akimirkos atsidūrė kambary- 
je. Perėjęs jį trimis žingsniais, paėmė prie lovelės 
stovinčią mėlyną kėdę ir įrėmė šios atkaltę po ran- 
kena į duris - kad niekas negalėtų sutrukdyti. Tada 
pasiklausė. Televizija rodė vėlyvo vakaro filmą. 
Moteris ir kūdikis namie buvo vieni - jis tai žinojo. 


Vaikutis sušnarpštė, pasimuistė, ir lovelė su- 
girgždėjo. Įsibrovėlis pastėręs sustingo. Mažylis 
nusižiovavo, vėl ėmė alsuoti ramiai, tolygiai. Kietai 
užmigo. Vyriškis atsipalaidavo. 

Išsiėmė iš kišenės peilį. Ir pritykino prie lovelės. 


Visų šventųjų išvakarės, spalio 31-oji 

Vienui vienas fejerverko užtaisas šovė į naktinį 
dangų, leisdamasis vos pastebimai krestelėjo ir pa- 
biro spiečiumi žalių žiburiukų. 

Dvidešimt vienų policijos konsteblis Maikas Pe- 
keris, tik akies krašteliu dirstelėjęs aukštyn, pasu- 
ko į Markemo gatvę. Jis pirmą kartą patruliavo 
vienas, tad rūpėjo ne fejerverkai. Tarsi pasitikrin- 
damas, ar galės prireikus išsikviesti pagalbą, kon- 
steblis patapšnojo per kišenę, kurioje pūpsojo radi- 
jo siųstuvėlis. 

Sukaukšėjo aukštakulniai. Pro šalį pralingavo 
dvi išsidažiusios, raganomis persirengusios paaug- 
lės, apsisiautusios muskuso kvepalų kvapu. Praei- 
damos jos abi kaip viena švilptelėjo ir pasiuntė 
patruliui po oro bučinį. Jau pakaušusios skuba į 
Visų šventųjų išvakarių vakarėlį, pamanė Pekeris. 
Kam nors šiąnakt nuskils. Konsteblis gailiai šypte- 
lėjo. Deja, ne jam! Jam šią vėjuotą naktį teks iki še- 
šių šalti gatvėje, tegul velniai tą sumautą budėji- 
mą! Pasistatęs pašiltintą milinės apykaklę, Pekeris 
po. Paskutinį muskuso kvapsnį nusinešė vėjas. 

Vėl likęs vienas konsteblis siauru skersgatviu 
perėjo į atkampią Patriotų gatvę. Čia rikiavosi ne- 
didelės krautuvėlės, aikštelė, kurioje kadaise stovėta 
parduodamų nenaujų automobilių, buvo tuščia. 


Gatvė skendėjo tamsoje. Vienintelio žibinto 
lempą chuliganai buvo sukūlę senų seniausiai. 

Pekerio žingsniai dusliai aidėjo, ir patruliui vis 
atrodė, kad kažkas jį vejasi. Sykį jis netgi stabtelėjo 
ir baugščiai atsigręžė, bet už nugaros nieko nebu- 
vo. Prie parduotuvių, sukrauti tiesiog ant šaligat- 
vio, kūpsojo šiukšlių maišai. Rytą juos turėjo išvež- 
ti komunalininkai. Apėjęs krūvą, Pekeris protar- 
piais naujutėlaičiu žibintuvėliu pašviesdavo į 
krautuvėlės duris, paklebindavo rankeną - dėl viso 
pikto įsitikindavo, kad viskas gerai. 

Paskutinės — mėsininko — parduotuvės, jau ka- 
dai apleistos, durys ir vitrina buvo užkaltos lento- 
mis. Vėjyje siūuravo lakštas su apiblukusiu užrašu: 
IŠNUOMOJAMAS VERTINGAS  NEKILNOJA- 
MASIS TURTAS. Įėjimas buvo užkrautas šiukšlių 
prikimštais maišais, turbūt suneštais čionai iš arti- 
miausių krautuvių. Kam, pagalvojo Pekeris, pri- 
reikė šitaip vargintis? Vėl įjungęs Žibintuvėlį, jis 
stebėjo krūva lėtai šliaužiojantį šviesos ruožą. 
Tiesą pasakius, konsteblis tikėjosi užklupti kokį 
benamį ar net rasti septynmetį berniuką, kurio, iš- 
ėjusio iš namų su iškamša ir vienuoliktą vakaro 
dar negrįžusio, policija jau ieškojo. 

Staiga Pekeris nustėro. Prie sienos už maišų 
kažkas susigūžęs tupėjo. Slėpėsi. 

— Gali nebesislėpti, matau tave! Nagi eikš čio- 
nai! - garsiai pašaukė konsteblis. 

Anas nė nekrustelėjo. Laikydamas žibintuvėlį 
taip, kad prireikus galėtų pasinaudoti juo kaip gi- 
nklu, patrulis ėmė kita ranka stumdyti į šalis šiuk- 
šlių maišus. Umai pavidalas pasviro į Pekerį ir šis 


išvydo veidą... O Dieve!.. Veidas buvo ne Žžmo- 
gaus... žalias, su klaikiu vypsniu. Metęs žibintuvė- 
lį, konsteblis įniko grabalioti po kišenes. Siųstu- 
vas... kur tas prakeiktas siųstuvas?.. 


— Dentono policija, - sutramdęs žiovulį, burbte- 
lėjo į telefono ragelį seržantas Bilas Velsas. Ką sako 
paskambinusi moteris, jis nelabai ir klausėsi, mat 
Maleto sudarytąjį grafiką ir patyręs, kad ir vėl teks 
dirbti per Kalėdas. Ką gi, tas nevėkšla vyriausiasis 
inspektorius smarkiai apsiriko, bandydamas jo, Bi- 
lo Velso, kantrybę. Kai kuriems Maleto numylė- 
tiniams teks paplušėti per laisvadienius. Seržantas 
susiraukė — į ausį vis dar byzgė susijaudinusios 
moters balsas. - Ponia, pasistenkite nusiraminti... 
Sakykite aiškiai, kas nutiko... Ką?.. Kur? Ar smar- 
kiai nukentėjo? — Velsas suskubo užsirašyti įvykio 
aplinkybes. - Tik nesijaudinkite. Tučtuojau išsiųsiu 
pareigūną. 

Seržantas vidaus ryšio telefono skydelyje nu- 
spaudė mygtuką, prie kurio buvo parašyta: 
KRIMINALISTĖ SERŽANTĖ LIZA MOD. Gana tai 
poniutei, tai pliuškei lakuotis nagus, tegul imasi 
pagaliau darbo. Tyrinėdamas naująjį grafiką Velsas 
buvo pastebėjęs, kad Liza, dar nespėjusi nė kojų 
nuovadoje apšilti, visas Kalėdas poilsiaus. 

— Klausau... 

Nekantros gaidelė jos balse nuovados seržantą 
siutindavo. 

— Karūnos gatvė, septyniolika... Įsilaužta, durta 
vienų metų kūdikiui, berniukui, - šaltai išbėrė jis. 


— Man prireiks paspirties, - tarė Liza. 
— Neturiu ko pasiųsti, - su piktdžiuga atkirto 
Velsas. 


Nudžiugęs, kad iš karto nesugraibė radijo siųs- 
tuvėlio, Pekeris net suprakaitavo. Kolegos būtų už- 
juokę jį negyvai. Konsteblis rado iškamšą, vaiko iš- 
kamšą žaliu Gajaus Fokso veidu. Kad galėtų prieiti 
arčiau, Pekeris nustūmė į šalį dar porą maišų. Kau- 
gė prie pat krautuvėlės durų atrodė keistai. Pat- 
rulis ją prilietė ir tučtuojau, lyg nutvilkytas, ati- 
traukė ranką. Dar nebuvo matęs lavono. Per moky- 
mus turėjo apsilankyti lavoninėje pažiūrėti 
skrodimo, bet kol kas taip ir nenuvažiavo. Berto- 
nas pasakojo, kad patologas visada perrėžia odą 
numirėliui po smakru, kad galėtų numauti veido 
odą lyg guminę kaukę. Pekeris vylėsi, jog atėjus 
metui gebės stebėti šią procedūrą nealpdamas. Ir 
štai, visiškai nepasirengęs, rado lavoną. Šis negalė- 
jo būti suaugusiojo, per mažas. Taigi vaiko. 

Priliestas kūnas kiek pasviro, konsteblis lyg ir 
išgirdo suniurnant. Gyvas? Nejaugi dar gyvas? 

Jis dantimis nusimovė pirštines ir drebančiais 
Berniuko veidą. Vaiko akis slėpė užlipdyta ruda 
juosta. Burna buvo užklijuota tokia pat juosta, lū- 
pos įtrauktos, ir išraiška priminė šypsnio parodiją. 
Ant veido tamsavo pro burną ir nosį išdribę vėma- 
lai. Pekeris atsiklaupė ir nedrąsiai palietė berniuko 
odą. Kūnas buvo atšalęs, be pulso. Vėmalai trenkė 
ligonine, bet, kur konkrečiai su tuo kvapu susidū- 
ręs, konsteblis prisiminti neįstengė. Laikydamas 


už pat kraštelio, jis praskėtė maišą plačiau ir pa- 
švietė į vidų. Vaikas klūpėjo. Buvo nuogas. 

Patrulis atsistojo, išsiėmė iš kišenės siųstuvėlį 
ir, kelissyk giliai įkvėpęs, susisiekė su nuovada. 
Net pats nustebo — prašneko nėmaž nedrebančiu 
balsu, lyg lavonus matytų kiekvieną mielą dieną. 

— Pekeris. Esu Patriotų gatvėje. Ko gero, radau 
dingusį vaiką... Negyvas. Veikiausiai nužudytas. 

— Lik prie jo, - paliepė Velsas. - Nieku gyvu ne- 
pasišalink! 

Pekeris žingtelėjo į gatvę ir ėmė laukti. Jį siautė 
gūdi tyla, ausis gaudė menkiausią garselį. Plastiki- 
nių maišų šiurenimą vėjyje. Mėsininko iškabos 
girgždesį. Širdies dūžius. 

Paskui tolumoje - iš pradžių vos girdimai - už- 
kaukė rajono patrulio automobilio sirena. Pekeris 
vienas patruliavo pirmą kartą, tad Velsas nesiryžo 
iš sykio siųsti žmogžudystės tyrimo grupės. 


Sumaištis varė Bilą Velsą į neviltį. Kad nesisekė, 
tai nesisekė! Reikėjo pradėti tirti žmogžudystę, o 
vyresniųjų kriminalinio poskyrio pareigūnų nuo- 
vadoje nebuvo nė kvapo. Kriminalistas inspekto- 
rius Alenas, kuris turėjo budėti namuose, buvo pa- 
likęs numerį pasiteirauti, bet šiuo Velsas niekaip 
neprisiskambino. Džekas Frostas atostogavo, o Li- 
zos Mod nuovados seržantas šaukėsi bergždžiai — 
ta paika karvė kur nors kiurksojo, greičiausiai iš- 
jungusi siųstuvėlį. Velsas ryžosi paskambinti sky- 
riaus viršininkui į namus, nors ir žinojo ką 
išgirsiąs. Jau mažne girdėjo kupiną sarkazmo Ma- 
leto balsą. „Tai ką, seržante, be manęs - nė žings- 


nio?“ Ragelis svilino Velsui ausį, o vyriausiasis ins- 
pektorius vis neatsiliepė. Staiga nuovados seržan- 
tas išgirdo beldžiant į barjerą. Dėmesio reikalavo 
žemaugis storas vyriškis vilnoniu paltu. 

— Pone, gal malonėtumėte palūkėti? — paprašė 
Velsas. 

— Seržante, laukti neturiu kada. Skubu. 

Velsas gailiai atsiduso. Tik tokių arogantiškų 
šunsnukių jam ir trūko... 

Jo dėmesys vėl nukrypo į telefoną. Mat paga- 
liau atsiliepė... Tik ne Maletas, o apsimiegojusi pa- 
sipūtėlė jo pačiutė. Ji piktai klausė, kas skambina. 

— Ponia Malet, atleiskite, kad trukdau tokį vėly- 
vą metą, bet ar vyriausiasis inspektorius namie?.. 
Nėra? Gal žinote, kur galėčiau jį rasti? Taip, reika- 
las skubus. „Žinoma, skubus, kvaiša tu! Argi 
skambinčiau šiaip sau?“ Dėkoju. 

Velsas užsirašė telefono numerį ir padėjo ragelį. 

— Seržante, aš laukiu, — rūsčiai spigindamas 
priminė Žmogėnas. 

— Pone, prisėskite. Išklausysiu jus, kai tik ga- 
lėsiu, — pasakė seržantas ir viltingai pažvelgė į 
policijos konsteblį Lambertą, kaip tik įėjusį iš 
Operatyviojo valdymo centro. 

— Seržante, inspektorius Alenas vis neatsiliepia, 
— tarė šis. 

— Skambink be paliovos. O poniutė? 

— Nė kvapo! 

— Niekam tikusi višta! — Velsas išplėšė užrašinės 
lapą ir padavė Lambertui. - Pamėgink šituo nume- 
riu pagauti Maletą. 


— Šituo pačiu numeriu skambinau Alenui, — 
nustebęs pasakė konsteblis. 

Nuovados seržantas vėl dirstelėjo į lapą. Teisy- 
bę Lambertas sakė, numeris buvo tas pats. 

— Maletas ir Alenas vienuoliktą vakaro laiką lei- 
džia drauge. Kažin kur? 

— Gal pigiame kekšyne? - pasigirdo pažįstamas 
balsas. 
tas su apibrizgusiu lietpalčiu ir kaštoniniu šaliku. 

— Džekai! - džiugiai šūktelėjo Velsas. - Maniau, 
atostogauji. 

— Atostogauju. Užsukau tik pasiimti cigarečių. 
Gavai mano atviruką? Juk juokingai užrašiau? — 
Frostas atsistojo iškilminga poza ir išdeklamavo: 


Mano peliukas - tai bent mitruolis! 
Na argi nejuokinga? 

Sykį urvelin įpuolęs, 

Ten ilgam įstringa! 


— Buvau prisegęs skelbimų lentoje, bet Maletas 
tas. - Jam pasirodė, kad atvirukas beveik porno- 
grafinis. 

— Kokia gali būti pornografija su pelėmis, - nu- 
sistebėjo Frostas. - Na tai dėl ko šitiek triukšmo? 

— Lavonas šiukšlių maiše. Patriotų gatvėje. 

— Įdomu, kur žmonės slėpdavo lavonus, kol 
šiukšlių maišai dar buvo neišrasti. Šiais laikais ne- 
gyvėlių juose randame daugiau nei šiukšlių, - pa- 
komentavo inspektorius. 


— Šį kartą nužudytas vaikas, septynerių berniu- 
kas. Reikia pradėti tirti, o nėra kam. Turime tik 
vieną kriminalistą konsteblį, patologas dar tik va- 
žiuoja į įvykio vietą, Maletas su Alenu apdairiai 
kažkur slapstosi. Jukinys, ir gana! 

— Aš dar ne į tokius įsiveliu, - tarė Frostas. - Vis 
dėlto gerai, kad man atostogos. Tik nugvelbsiu ke- 
lias Maleto cigaretes ir atia. 

Sulig tais žodžiais jis išnyko koridoriuje. Pa- 
stebėjęs, kad Velsas jau laisvas, žmogėnas su vilno- 
niu paltu pripuolė prie barjero. 

- Gal dabar skirsite man laiko? Nerandu savo 
automobilio, pilko perlamutrinio „Roverio“, numeris... 

— Aa, vadinasi, pavogtas. 

Velsas padėjo priešais nukentėjusįjį tuščius bla- 
nkus. Tai buvo paprasčiausias būdas atsikratyti 
įkyruolio. 

— Nesakau, kad pavogtas, - atkirto šis. - Tik ne- 
žinau, kur yra. Firmos reikalais atvažiavau iš Bri- 
stolio. Palikau kažkurioje šalutinių gatvelių. Nebe- 
žinau, kurioje, neberandu. Piniginė, kredito korte- 
lės - viskas liko automobilyje. 

- Jūsų daiktai tikriausiai jau išvogti, - su šyp- 
sena pasakė Velsas. 

— Nemanau, seržante. Mašinoje įtaisyta patiki- 
ma apsauga. 

— Bet kur palikote automobilį, nežinote? 

- Jei Žinočiau, ar gaiščiau čia laiką? 

— Tad kokios pagalbos iš mūsų tikitės? - padėjęs 
rašiklį, paklausė nuovados seržantas. 

Vyriškis atsiduso ir lyg kokiam bukagalviui pa- 
aiškino: 


— Seržante, man regis, tai akivaizdu. Jei vienas 
jūsų pareigūnų pavežiotų mane šalutinėmis gatvė- 
mis, gal surasčiau savo automobilį. 

— Turiu geresnį pasiūlymą, - įsiterpė sugrįžęs 
Frostas su brangia Maleto cigarete tarp lūpų. — 
Verčiau atsikniskite nuo mūsų ir savo ratų pasiieš- 
kokite pats. Mes turime svarbesnių reikalų. 

Interesantas įniršęs dūrė pirštu į inspektorių ir 
išbėrė: 

— Dar pasigailėsite. Turiu labai įtakingų draugų. 
Norėčiau sužinoti jūsų pavardę. 

— Maletas, - atsakė Frostas. - Vyriausiasis ins- 
pektorius Maletas. 

— Puiku, - suburbėjo vyriškis, užsirašęs vy- 
riausiojo inspektoriaus pavardę. - Jums dar atsi- 
rūgs, — pridūrė išeidamas. 

— Džekai, ar tau galvoj negerai? — mažne su- 
vaitojo Velsas. 

— Niekur jis nesikreips, - atsakė inspektorius ir 
čia pat sudvejojo. Po akimirkos drąsindamasis pa- 
sakė: - Juk atostogauju, tad Maletas manęs nejtars. 

— Jis tave įtartų, net jei būtum miręs, - paniuręs 
sumurmėjo seržantas. 

Atstūmęs pertvarą, iš Operatyviojo valdymo 
centro galvą kyštelėjo Lambertas. 

— Seržante, niekas neatsiliepia. Išsiaiškinau, 
kieno tas numeris. „Klarendono kariaunos“, na to 
didžiulio restorano su alude, Felstede. 

Velsas net prisimerkė. 

— Ką, po šimts velnių, aniedu ten veikia? Maty- 
sit, paaiškės, kad ką nors rezga. Ir kodėl niekas 
neatsiliepia? 


— Gal koks gedimas, - patraukęs pečiais, atsakė 
Lambertas. — Reikėtų ką nors nusiųsti ten paimti 
Aleno. 

— Neturime laisvų patrulių, — atšovė Velsas ir 
sunkiai atsiduso. Kitos išeities nebuvo. - Tiek to, 
tegul važiuoja „Čarlis Bitė“. Čia Alenas reikalin- 
gesnis. Tegul pasako jam apie nužudytą vaiką. 

Konsteblis užstūmė pertvarą. Velsas atsigręžė 
pačiu laiku, mat Frostas buvo beišeinąs. 

— Džekai, palūkėk. 

— Aš šią savaitę atostogauju, - atsakė inspektorius. 

— Džekai, meldžiu... Nuovadoje nėra nė vieno 
vyresniojo pareigūno. Prašau pabūti, kol atvažiuos 
Alenas, na bent penkiolika minučių, daugų dau- 
giausia - pusvalandį... 

— Gerai jau, gerai, - nenoromis sutiko Frostas. — 
Bet jeigu jis per pusvalandį neatvažiuos, ilgiau ne- 
lauksiu. 

— Tu - tikras auksas, - pagyrė Velsas. 

— Greičiau kvailys, — atsakė inspektorius, jau ei- 
damas į savo kabinetą. 

Lambertas vėl atitraukė pertvarą. 

— Seržante, radau Lizą Mod, - pasakė. 


Kriminalistė seržantė Mod vėlavo. Dentone ji 
dar gerai nesiorientavo, o seržanto Velso įduotasis 
miesto planas buvo senutėlis, visiškai sučiurintas, 
daugumos gatvių pavadinimai — neįskaitomi. Kol 
privažiavo reikiamą namą, spėjo dusyk kažin kur 
nuklysti. Ant slenksčio susidūrė su jau išeinančiu 
gydytoju. 


— Nieko baisaus vaikučiui nenutiko, - pasakė jis 
jai. - Pora negilių žaizdelių žaste. Pakako perrišti. 
— Atsigręžęs susiraukė: viduje aidėjo isteriški riks- 
mai ir aimanos. — Motina sielvartauja. Jai dar 
blogiau nei kūdikiui. Pasiūliau raminamųjų, O ji 
sviedė juos į mane. Deja, pasilikti negaliu, manęs 
jau laukia kitur. — Gydytojas pasiskubino atsi- 
sveikinti — nuo triukšmo jam kvaršo galva. 

Liza išjungė siųstuvėlį. Nenorėjo, kad pokalbį 
su paklaikusia motina kas nors pertrauktų. Ori- 
entuodamasi pagal verksmą, kuriam dabar antrino 
taukšėjimas, pareigūnė nuėjo tiesiai į ankštoką 
kukliai apstatytą — tik lovelė ir mėlyna kėdė — 
kambarį vaikiškais tapetais apmuštomis sienomis. 

Taukšėjo viduramžis vyras — užkalinėjo langą, 
pro kurį buvo įsilaužta. Vaikučio motina, jauna 
juodaplaukė kiek gelstelėjusia oda, sėdėjo ant kė- 
dės ir, linguodama į šalis, be atvangos dejavo ir 
kūkčiojo. Liza atsiduso. Naudos iš motinos nebuvo 
ko tikėtis. Prie jos stovinti apkūni kokių penkias- 
dešimties moteris glėbyje laikė į apklotą suvystytą 
kūdikį. Vienų metukų berniukas įraudusiu, ašaro- 
tu veideliu, matyt, ilgai verkęs ir nusikamavęs, 
miegojo. 

— Kriminalistė seržantė Mod, - prisistatė Liza, 
rodydama tarnybinį pažymėjimą. 

— Nelabai skubėjote atvažiuoti. - Įkalęs pasku- 
tinę vinį, vyriškis nuleido plaktuką ir suėmęs pa- 
purtė rėmą. - Na va, dabar joks šunsnukis nejįlįs. 

— Būtų gerai, kad nieko neliestumėte, - pasakė 


seržantė. - Įsibrovėlisgalėjopalikti pirštų atspaudų. 


— Jei būtumėt laiku atvažiavusi ir pričiupusi tą 
pašlemėką, nereikėtų jokių atspaudų, - atkirto vy- 
riškis. 

Liza į priekaištą nekreipė dėmesio. 

— Arjūs - šeimos galva? - paklausė. 

— Kaimynas. Džordžas Armitedžas. - Jis parodė 
į moterį su kūdikiu. - O šit mano žmona. 

Pareigūnė kreipėsi į vaikučio motiną: 

- Širdele, kuo jūs vardu? 

Už jaunąją moterį atsakė ponia Armitedž: 

- Lilė ji. Lilė Terner. Deja, dabar kiek nesava. 

— O vyrąji turi? 

— Na... Vaikas turi tėvą. Nežinau, ar jį galima 
laikyti Lilės vyru, jei suprantate, ką noriu pasa- 
kyti. - Moteriškė prašneko šnibždomis: - Jis sėdi... 
Gavo aštuoniolika mėnesių. Vogė radijo imtuvus iš 
mašinų. 

Liza švelniai palietė motinos ranką. 

— Lile, aš - iš policijos. Ar papasakosite, kas at- 
sitiko? 

Jaunoji moteris tik dar garsiau sudejavo. Tada 
kriminalistė seržantė kreipėsi į kaimynę: 

— Ponia Armitedž, gal jūs apsakytumėte? 

— Palūkėkite. - Moteriškė atsargiai, stengdamasi 
neliesti rankutės su užklijuotu rausvu pleistru, pa- 
guldė mažylį į lovelę ir apklostė. Ant antklodės 
raudonavo kraujo dėmelės. - Lilė kitame kambary- 
negalėjo pas jį įeiti. 

— Tasai šlykštynė buvo užrėmęs duris, - paaiš- 
kino vyriškis, rodydamas į kėdę, ant kurios sėdėjo 
Lilė. 


Reikės paimti pirštų atspaudus, pagalvojo Liza 
ir linktelėjo poniai Armitedž. 

— Lilė girdėjo mažytį klykiant ir kažką vaikšta- 
nt po kambarį, - toliau pasakojo kaimynė. - Manė, 
vagys. Na tai va, atbėgo pas mus, kartu su Džor- 
džu grįžo čionai, ir mano vyras išspyrė duris. 

— Dabar aš papasakosiu, — įsikišo kaimynas. — 
Spyriu atidariau duris. Langas buvo atviras, skers- 
vėjis taip ir traukė. Prišokau prie lango, apsidai- 
riau, bet nepamačiau nė gyvos dvasios. Mažiukas 
klykė iki apsikakojimo, motina paėmė jį ant rankų 
ir tada pastebėjo kraują. Ir kad pratrūks šaukti, 
rėkti — dar garsiau už vaiką! Na tai aš liepiau Žmo- 
nai skambinti į policiją ir daktarui. Kas buvo pas- 
kiau, pati žinote. 

Liza priėjo prie lango ir pažvelgė į kuklų sodelį. 
išeiti, niekas nepastebės. Langas atplėštas jėga, 
kaip ir kitais trimis atvejais. 

— Ar Lilė niekada neminėjo —- gal kas nors ją 
sekdavo, gal stebėjo namą? 

— Mes su ja nesibičiuliaujame, - atsakė Armite- 
džas. - Jei ne bėda, mūsų čia nė kvapo nebūtų. Jos 
kuilys įsilaužė ir į mano automobilį, taigi arbatos 
išgerti ir paplepėti čionai nevaikštome. 

Pareigūnė užvertė užrašinę. Ketino grįžti į 
šiuos namus kitą dieną, kai motina bus apsi- 
raminusi. 

— Ką gi, labai jums ačiū, - pasakė kaimynams. — 
Pasistenkite nieko neliesti. Rytą specialistas paims 
pirštų atspaudus. 

Ponia Armitedž, palydėjusi Lizą iki laukujų du- 
rų, paklausė: 


— Kaip manote, ar sugausite tą šunsnukį? 

— Sugausime, - užtikrino kriminalistė seržantė, 
patyliukais gailėdamasi, kad jos optimizmas ne 
kažin kuo pagrįstas. Maniako, kuris mėgavosi matyda- 
mas vaikų kraują, išvaizdos policija nežinojo, pirš- 
tų atspaudų neturėjo. Ką ten išvaizdos, pareigūnai 
nežinojo netgi, vyras ar moteris braunasi į namus 
ir bado kūdikius, o visi Lizos uoliai iškvosti ly- 
tiniai nusikaltėliai turėjo patikimus alibi. - Tikrai 
sugausime. 

Ponia Armitedž jau buvo uždariusi duris, bet 
seržantė vis tiek girdėjo motinos raudą. Automobi- 
lyje ji įsijungė siųstuvėlį ir išsyk sužinojo apie nu- 
žudytą berniuką. Teko vėl skleisti miesto planą ir 
ieškoti jame Patriotų gatvės. 


— Buvo išjungusi radiją! — tarsi netikėdamas sa- 
vo ausimis, burnojo Velsas. - Įdomu, ką ta kvaiša 
sau mano - kad siųstuvą jai duodame pasinešioti 
sumautoje rankinėje? — Sučirpė telefonas. — 
Klausau! - piktai riktelėjo seržantas. 

Skambino Maletas. Iš balso buvo aišku, kad jis 
įgėręs. 

— Seržante, žmona sako, ieškojote manęs. 

Velsas delnu pridengė mikrofoną ir sušuko 
Lambertui, kad nebesiųstų patrulio parvežti ins- 
pektoriaus Aleno. Tada papasakojo Maletui apie 
nužudytą vaiką. 


Maikas Pekeris trepseno ir trynė delnus. Buvo 
siaubingai šalta. Toliau sau patruliuodamas gal bū- 
tų bent apšilęs, bet turėjo stypsoti su rašymo lentele 


rankose ir registruoti visus, kas prisiartins prie la- 
vono. Kol kas buvo užregistravęs save, policijos 
konsteblius Simsą ir Džordaną, kriminalistą kon- 
steblį Bertoną ir du nusikaltimo vietą atitvėrusius 
tyrėjus baltais kombinezonais, taip pat, žinoma, 
gydytoją, kuris atvyko, paskelbė, kad auka negyva 
ir kad aplinkybės labai įtartinos, ir vėl akimirksniu 
išnyko. Džordanas ir Simsas sėdėjo šiltame auto- 
mobilyje kitoje gatvės pusėje ir laukė nurodymų. 
Nei patologas, nei tyrimui vadovausiantis 
kriminalistas inspektorius Alenas nesirodė. 

Atburzgė senutėlis „Ford Escortas“ ir tirtėda- 
mas sustojo. Simso kumštelėtas Džordanas tučtuo- 
jau išlipo iš automobilio, pasirengęs prašalaitį nu- 
vyti. Bet iš „Fordo“, plevėsuodamas kaštoniniu ša- 
liku, išsiropštė kriminalistas inspektorius Džekas 
Frostas. Ką jis čia veikia? Juk jam atostogos. 

Prie lavono atsiklaupęs Bertonas išgirdo priva- 
žiuojant automobilį ir tyliai sukeikė. Operatyviojo 
valdymo centras buvo jį perspėjęs, kad kriminalistė 
seržantė Mod jau važiuoja, tad veikiausiai ši ir bus 
prisistačiusi. Ta pasipūtusi karvė dabar dėsis didele 
viršininke ir visiems įsakinės. Bet staiga tamsoje nus- 
kardeno puikiai pažįstamas juokas, ir Bertonas iššoko 
į gatvę. Taip kvatoti galėjo vienas vienintelis žmogus. 

Frostas greitomis apsidairė. Viskas buvo pada- 
ryta kaip pridera. Gatvė užtverta, prie krautuvėlės 
durų pastatyta į palapinę panaši stoginė. Tyrėjų at- 
sigabentas nedidelis generatorius pukšėdamas 
tiekė elektrą nusikaltimo vietai apšviesti. Visi dir- 
bo savo darbą. Inspektorius patenkintas linktelėjo. 
Kriminalistas konsteblis Bertonas pasirūpino kiek- 
viena smulkmena, nieko nepamiršo. 


— Ką gi, - prašneko Frostas, pavaišinęs Bertoną 
Maleto cigarete, - norėčiau žinoti aplinkybes, kad 
turėčiau ką atsakyti, jei koks smalsūnas paklaustų. 

— Berniukas, maždaug septynerių, - ėmė pasa- 
koti konsteblis, lydėdamas inspektorių prie lavono. 
— Tikėtina, mūsų ieškomasis Bobis Kerbis. Tėvai iš- 
siskyrę. Vaiko motina su draugu porai valandų iš- 
vizorių. Kai jiedu apie dešimtą grįžo, berniuko na- 
muose nebebuvo. 

Lavonas nė nepajudintas tebeklūpėjo plastiki- 
niame maiše - patologas pedantiškai draudė liesti 
jo dar neapžiūrėtą kūną. Frostas pasilenkęs dirste- 
lėjo į nubalusį veidą ruda juosta užklijuotomis aki- 
mis ir burna. 

— Vargšelis, - pratarė, liūdnai palingavęs galvą. 
— Tėvams jau pranešta? 

— Dar ne, - atsakė Bertonas. - Laukiame inspek- 
toriaus Aleno. 

— Mielai perleisiu šią pareigą jam, - tarė Frostas 
ir su gailesčiu veide prisilenkė prie pat negyvėlio. 
— Ak, sūneli, sūneli, koks bjaurybė šitaip tave nu- 
burnos ir vėmalus aplink ją, pauostė. Atpažino 
kvapą. Bet iš kur, po galais?.. Na taip, aišku, tren- 
kia ligonine. Toks pat kvapas tvyrojo palatoje, kai 
jis lankė savo Žmoną, kai ištisas valandas budėjo 
prie jos lovos, stebėjo ją, lėtai mirštančią. Frostas 
mėgino prisiminti, kas konkrečiai šitaip kvepia, 
bet neįstengė. Na ir velniop, juk byla ne jo, taigi ir 
rūpestis ne jo. - Mirties priežastis... 

— Gydytojo nuomone, berniukas galėjo pasp- 
ringti vėmalais. 

— Kada ištiko mirtis? 

— Nesiryžo spėti. Patarė klausti patologo. 

— Tiek ir naudos iš to šmikio. — Frostas atsitiesė 
ir pažiūrėjo į laikrodį. - Kur, po paraliais, šlaistosi 
Alenas? 

— Pone, jiedu su ponu Maletu jau važiuoja čio- 
nai, - atsakė Bertonas. 

— Su Maletu? Drauguži, žiūrėk, kad jis neuž- 
kluptų tavęs rūkančio... dar ims ir atpažins pražu- 
vėlę cigaretę. - Frostas dar kartą nužvelgė lavoną ir 
atsisėdo ant šiukšlių dėžės. - Aš - inspektorius tik 
dėl akių, tad, kol teiksis prisistatyti pasipūtęs gud- 
ragalvis, gali vadovauti. 

Kriminalistės seržantės Lizos Mod automobilis 
posūkyje net sužviegė. Ji Žinojo važiuojanti per 
greitai, bet susijaudinusi vos tvardėsi. Žmogžudys- 
tės byla! Pagaliau! Ir inspektorius Alenas kažin kur 
prapuolęs. Taigi metas jai žengti į sceną! 

Sustabdžiusi mašiną prie pat patrulio automo- 
bilio, seržantė nužvelgė gatvę ir susiraukė. Nusi- 
kaltimo vieta atitverta, o šit ant šiukšlinės susigū- 
žęs sėdi senas valkata ir traukia dūmą. Kur tie 
žiopliai žiūri? Kai kam derėtų iškaršti kailį. Liza 
atidarė dureles ir vikriai iššoko iš automobilio. 

— Ei, jūs! - šūktelėjo žmogystai. 

Tas, nuspriegęs nuorūką į nutekamąjį griovelį, 
tik žvilgtelėjo į pareigūnę ir lyg niekur nieko nu- 
kiūtino stoginės su lavonu link. Liza nepatikėjo sa- 
vo akimis: du mulkiai patrulio automobilyje sėdėjo 
sau, ir tiek. Ji perbėgo gatvę, tuo pat metu rankinė- 
je naršydama tarnybinio pažymėjimo. 


— Ei, jums sakau, sustokite! - dar kartą sušuko 
seržantė ir kyštelėjo kortelę valkatai panosėn. 

Frostas į ją dorai nė nepažvelgė. 

— Ačiū, meilute, aš tokį jau turiu, - pasakė ir 
kreipėsi į du konsteblius, kurie buvo bekimbą kil- 
noti šiukšlių maišų: — Nelieskite! Pirmiau reikės 
patikrinti, ar nepalikta pirštų atspaudų. - Atsigrę- 
žęs į Lizą, jis prisistatė: - Kriminalistas inspekto- 
rius Frostas. Ką, naujokė? 

Seržantė pasistengė atsakyti ramiai, nors viduje 
kunkuliavo. Ar būtinai tam pusgalviui reikėjo 
pirm laiko grįžti iš atostogų, kai jai pasitaikė tokia 
puiki galimybė? 

— Kriminalistė seržantė Liza Mod. Praėjusią sa- 
vaitę atkelta iš Fenlio skyriaus. 

Frostas nužvelgė seržantę. Apyliesė moteris arti 
trisdešimties, kampuotus veido bruožus pabrė- 
žianti šukuosena - tamsūs plaukai suimti į kuode- 
lį. Jei ne tas nykus kostiumėlis - švarkas su pilkšai 
juodais dryžiais ir toks pat sijonas, - atrodytų visai 
neblogai. 

— Inspektoriau, ar neprieštarausite, jei užmesiu 
akį į lavoną? 

— Prašom, meilute, - skėstelėjęs rankomis, atsa- 
kė Frostas. - Aš jį tik šildau Alenui. 

Ta „meilutė“ Lizai nepatiko, bet ji pasistengė 
neišsiduoti. Seržantei nespėjus žengti nė žingsnio, 
į gatvę įsuko juodas tviskantis automobilis. „Rolls- 
Royce“. Atvyko patologas. 

- Šimtas šmikių! — suniurnėjo inspektorius. — 
Daktaras Mirtis, kad jį kur galas. Teks man imti 
valdžią. Bendravimas su seržantais užgauna jį iki 
sielos gelmių. 

Frostas viltingai nužvelgė gatvę, tikėdamasis 
išvysti atskubančio jo išgelbėti Aleno automobilį. 
Deja, viltys buvo bergždžios. Užsidegęs dar vieną 
cigaretę iš ypatingųjų Maleto atsargų, inspektorius 
nukinkavo į stoginę. Liza neatsilikdama nuskubėjo 
iš paskos. Juos sustabdė pareigūnas baltu kombi- 
nezonu. Nusikaltimo vietos tyrėjas policijos kon- 
steblis Redžas Ivensas. 

— Pone Frostai, - prakalbo jis, - čia apie dvide- 
šimt šiukšlių maišų. Ar norite, kad ant visų paieš- 
kotume pirštų atspaudų? 

— Redžai, noriu dar daugiau. Vežkitės visus į 
nuovadą ir iškratykite. Į kurį nors žudikas galėjo 
sukišti berniuko drabužius. 

Daktaras Samuelis Draisdeilis, Vidaus reikalų 
departamento patologas, laiko negaišo. Prie lavono 
atsidūręs pirm Frosto, labai įdėmiai apžiūrinėjo Žu- 
vusiojo veidą, į kurį, spragsinčių prožektorių ir 
šiaip apšviestą, asistentė dar pliskino žibintuvėliu. 

— Prašyčiau nemakaluoti, - burbtelėjo Draisdei- 
lis, kai jai sujudėjo ranka. 

Vėjas jiems virš galvų piktai plazdeno brezentą, 
beveik užgoždamas nepaliaujamą radijo siųstuvo 
marmėjimą patrulio automobilyje. 

Ypač atidžiai patologas tyrinėjo vėmalus, ap- 
skretusius šnerves ir burną. Prisikišęs prie pat ber- 
niuko veido taip, kad nosimi beveik lietė šaltą odą, 
Draisdeilis išvamas uoliai apuostė. Linktelėjo, 
nustatęs Frostą sutrikdžiusio kvapo prigimtį. Tada 
sutelkė dėmesį į užklijuotą burną. Po lipniąja juos- 
ta oda aplink lūpas buvo paraudusi, apkibusi ma- 
Žyčiais, baltais plaušeliais. 


NO 
t 


— Na, daktarėli, kas girdėti? 

Draisdeilis pastėro. Kad atpažintų, kas klausia, 
jam nė galvos nereikėjo pakelti, o pažirę cigaretės 
pelenai prielaidą tik patvirtino. Piktai juos nusi- 
purtęs, daktaras lėtai atsigręžė. Na, žinoma, jam už 
nugaros stovėjo kriminalistas inspektorius Džekas 
Frostas. Vis tas pats apglamžytas lietpaltis su lais- 
vai kabaliuojančia saga, aplink kaklą bet kaip ap- 
muturiuotas kaštoninis šalikas. Patologas sužaiba- 
vo akimis ir pro dantis iškošė: 

— Maniau, ši byla - pono Aleno... Malonėkite iš- 
mesti cigaretę. 

— Aleno vis dar ieškome, - atsakė Frostas ir, nu- 
metęs cigaretę, atsitūpė šalia Draisdeilio. - Jis kaž- 
kur lėbauja. - Inspektorius parodė į berniuko vei- 
dą. - Kas tie baltumai? 

— Vatos plaušeliai. 

Paaiškinti daktaras nespėjo, mat gatvėje kilo 
kažkoks sambrūzdis: sutrinksėjo automobilio du- 
relės, sušneko Žmonės. Į stoginę šiek tiek svirdu- 
liuodamas įžengė išsipustęs, su baltu šalikų, 
kriminalistas inspektorius Alenas. Po brezentu 
aitriai užkvipo cigaro dūmu ir viskiu. Santūriai li- 
nktelėjęs Frostui, Alenas dirstelėjo į lavoną, su 
grauduliu palingavo galvą ir kreipėsi į Draisdeilį: 

- Pone, atsiprašau, kad vėluoju. Man laisva- 
dienis. Ką pasakytumėte? 

— Vaikas buvo apmarintas, - atsitiesęs tarė pato- 
logas ir parodė į negyvėlio lūpas. - Tie balti plau- 
šeliai — iš vatos tampono, kuris buvo pamirkytas 
anestetikuose ir prispaustas prie veido. Kai ber- 
niukas nualpo, nusikaltėlis skarmalu užkimšo jam 


burną ir užklijavo šią lipniąja juosta. Todėl, deja, 
kai vaiką supykino, išvamos užkimšo kvėpavimo 
takus, ir jis tiesiog užduso. 

Draisdeilis žingtelėjo į šalį, kad Alenas galėtų 
geriau apžiūrėti aukos burną. Sekėsi inspektoriui 
nekaip, jis vos įstengė sutelkti žvilgsnį. 

— Aišku, — pratarė galiausiai. 

Gerai jie ten lakė, pamanė Frostas. 

— Ar lytinės prievartos požymių yra? - paklau- 
sė Alenas. 

— Čia sąlygos išsamiai ištirti netinkamos, — at- 
sakė patologas. — Vežkite kūną į lavoninę. Tegul 
lieka maiše, juostų liesti taip pat nevalia. 

— Mums reikia paimti nuo maišo pirštų atspau- 
dus, - įsiterpė Frostas. 

— Po to, kai iškelsiu iš jo lavoną. 

— Kada auką ištiko mirtis? - paklausė Alenas. 

— Naktis šalta, todėl lavonas stingsta lėčiau. 
Spėčiau, kad vaikas mirė prieš septynias, aštuo- 
nias valandas. Ištyręs kūną lavoninėje, galėsiu pa- 
sakyti tiksliau. 

Alenas, pakėlęs ranką beveik prie pat akių, 
įsistebeilijo į laikrodį. 

— Vadinasi... ee... mirtis ištiko... - Stengdamasis 
susikaupti, jis suraukė antakius ir, mintyse skai- 
čiuodamas, ėmė krutinti lūpas. 

- Šįvakar, maždaug penktą, šeštą, - įsikišo Liza 
Mod. 

— Ačiū, skaičiuoti moku ir pats, - suburbėjo 
inspektorius, nors iš tikrųjų užduoties taip ir ne- 
įkando. - Pone Draisdeili, ar berniukas čia ir mirė? 

— Ne, - atsakė Frostas. Jis jau sagstėsi lietpaltį, 


užsibūti neketino. — Lavonas paliktas čia anks- 
čiausiai šeštą. 

Draisdeilis susiraukė. Alenas klausė jo, o ne 
Frosto. 

— Inspektoriau, gal savo medicinine kompeten- 
Cija pasidalytumėte su mumis? 

- Čia nereikia jokios sumautos kompetencijos, — 
atšovė Frostas. - Krautuvėlės dirba iki šešių, maž- 
daug tokiu metu maišai su šiukšlėmis išnešami į 
gatvę. 

Patologas nenoromis linktelėjo ir pasakė: 

— Taip. Auka mirė kažkur kitur, čia buvo palik- 
ta maždaug prieš keturias valandas. 

Vėjo šuoras supurtė brezentą, sugirgždino me- 
talinius ramsčius. Frostas apsikamšė šaliką ir kils- 
telėjo stoginės atvartą. 

— Ką gi, palinkėsiu sėkmės. Važiuoju namo. 

— Džekai, luktelėk. - Alenas išsekė paskui ko- 
legą į gatvę ir ledinis vėjas tučtuojau perliežė įrau- 
dusį, prakaituotą jo veidą. - Ar galėčiau tikėtis pa- 
slaugos? 

Nė už ką, pamanė Frostas. Kada tu man pada- 
rei ką nors gero? 

— Paslaugos? — paklausė nepatikliai. 

— Džekai, velniai rautų, juk aš išgėręs. Tik pa- 
žiūrėk, kaip atrodau. Negaliu tokios būklės imtis 
bylos. 

Anokia čia bėda, manė Frostas. Žinojai, kad bu- 
di. Išprakaituosi, ir po girtumo, drauguži. Man at- 
ostogos, taigi važiuoju namo. 

— Džekai, prašau tik šiąnakt mane pavaduoti. 
Rytoj iš pat ryto perimsiu darbus. 

Nieku gyvu, nutarė nenusileisti Frostas. Jei aš 
ko nors prašyčiau, nė piršto nepajudintum. Vis dėl- 
to sakyti jis nesakė nieko. Nutaisęs abejingą išraiš- 

— Džekai, matai, kaip atrodau, - neatlyžo tas. — 
Su vakariniais drabužiais... pusgirtis... Kaip aš toks 
pranešiu naujieną berniuko tėvams? 

Frostas nudelbė akis. Čia jį Alenas ir priveikė. 
Kas bus, jei išsipustęs, svirduliuojantis, viskiu ir ci- 
garo dūmu trenkiantis pareigūnas besipinančiu 
liežuviu praneš tėvams, kad septynmetis jų sūnus 
rastas negyvas... nužudytas, tikriausiai patyręs ly- 
tinę prievartą. Neduok Dieve... Ką gi, šunsnukio 
viršus, tenka pasiduoti. 

— Gerai, pavaduosiu tave, - sumurmėjo Frostas. 

Alenas suspaudė jam ranką. 

— Džekai, tu - auksinis žmogus. Lieku skolingas. 

Inspektorius nulingavo prie patrulio automobi- 
lio, atvežusio jį iš Felstedo. Mašinoje tiesus it mie- 
tas sėdėjo dar vienas keleivis, irgi su vakariniais 
drabužiais. Frostas, suskubęs pirmiau už Aleną at- 
idaryti vairuotojo durelių, pauostė orą, suraukė 
nosį ir mirktelėjo vairuotojui. 

— Pareigūne, čia taip trenkia pigiu gėralu, kad 
net nosį riečia. Vežkite sulaikytąjį į nuovadą, tegul 
išsiblaivo kameroje, o pats grįžkite čionai. - Aki- 
mirką patylėjęs inspektorius apsimetė tik dabar at- 
pažinęs „sulaikytąjį“. - Pone Maletai! Atsiprašau, 
viršininke, nepažinau jūsų su smokingu. 

Kad nesuteiktų Frostui malonumo, Maletas pa- 
sistengė nuslėpti apmaudą. Žiūrėjo tiesiai prieš sa- 
ve, vairuotojui, kuris, tramdydamas juoką, mažne 
paspringo, į sprandą. Kai Alenas sudribo ant sėdy- 


nės šalia vyriausiojo inspektoriaus, šis linktelėjo 
Frostui, kažką pašnibždėjo vairuotojui, ir automo- 
bilis nurūko. 

Liza Mod, išvydusi Aleną išvažiuojant, vėl tikė- 
josi gausianti vadovauti, bet jai teko nusivilti, mat į 

— Noriu šį tą parodyti, - maukšlindamasis gu- 
mines pirštines, pasakė jam Draisdeilis. Paėmęs iš 
asistentės žibintuvėlį, jis palinko prie lavono ir pa- 
švietė į maišą. - Štai, pažvelkite. 

Frostas taip pat pasilenkė ir įsižiūrėjo. Išvydo 
kažkokį baltą daiktą, vis tokia pat lipniąja juosta 
prilipdytą berniukui prie dešiniojo riešo. 

— Kas tai? — paklausė. 

— Panašu į plastikinį maišiuką, — atsakė Drais- 
deilis. - Šiuo metu nieko konkretaus negaliu pasa- 
kyti, apžiūrėsiu, kai auka gulės ant stalo. - Dakta- 
ras atsitiesė ir išjungė Žibintuvėlį. - Inspektoriau, 
kūną galima vežti. Pirminė apžiūra lavoninėje — 
dar šiąnakt, skrodimas - rytoj dešimtą. 

— Pranešiu Alenui, - tarė Frostas. Jis nekantravo 
grąžinti painią bylą kolegai. Pamojęs Bertonui pa- 
liepė: - Švilpk mėsvežiams. 

Kai tik „Rolls-Royce“ išvažiavo, jo vietą užėmė 
laidojimo biuro furgonas, neturintis jokių skiria- 
mųjų ženklų. Frostas perspėjo darbuotojus nedirb- 
vėliu įkėlė į specialų juodą lavonmaišį. Atlaisvintą 
plotelį prie krautuvės durų policijos konsteblis Ive- 
nsas kruopščiai ištyrinėjo ir nufotografavo. 

Inspektorius pasivedėjo Lizą į šalį ir paliepė: 

- Grįžk į nuovadą ir atidaryk Žmogžudysčių ty- 


rimo kambarį. Paimk iš Bilo Velso mums žinomų 
vaikų tvirkintojų sąrašą. 

— Jau paėmiau, - atsakė seržantė. - Kažkoks iš- 
krypėlis laužiasi į namus ir bado kūdikius lovelėse. 

- Aišku. Visus tuos šunsnukius reikia patikrin- 
ti... Tą, kurio pimpalas dar šiltas ir tirta iš jaudulio, 
laikysime įtariamuoju. Bertonai, tu važiuosi su 
manimi. 

Liza sudvejojo. Tyrimui vadovauja Frostas? Ką 
gi, tuomet ji seks jam iš paskos. 

— Gal verčiau man važiuoti su jumis, o žŽmogžu- 
dysčių tyrimo kambarį tegul atidaro Bertonas? 

— Nieko įdomaus nepražiopsosi, - atsakė ins- 
pektorius. - Važiuosime pranešti tėvams naujienos 
— reikia atlikti pareigą, nuo kurios Alenas taip 
mitriai išsisuko. Jei nori važiuoti drauge —- malo- 
niai prašom. 

Kriminalistė seržantė papurtė galvą. Vienos 
motinos isterijos jai per akis. 

— Važiuosiu į nuovadą, - pratarė. 


Rasti berniuko namus Leisio gatvėje buvo visiš- 
kai paprasta. Tik juose plieskė visos šviesos. Frosto 
stabdomo „Fordo“ padangos dar braukė purvą nuo 
šaligatvio krašto, o iš namo pasitikti pareigūnų jau 
skubėjo moteris. 

Vendė Kerbi, kokių dvidešimt penkerių Bobio 
motina užverktomis akimis, plėšte atplėšė automo- 
bilio dureles. 

— Radote mano sūnų? 

— Širdele, užeikime į vidų, - pasakė Frostas, dėl 
drąsos užsidegdamas cigaretę. 


— Norėjome tik išlenkti po taurelę. Beveik nie- 
kur neišeiname. 

Inspektorius atjaučiamai palingavo galvą. 

Prie laukujų durų stovėjo vyriškis, panašaus 
amžiaus kaip Vendė. Su juodu užtraukiamu dirb- 
tinės odos švarku. 

— Radote tą snarglių? Oi nusuksiu jam sprandą... 

— Jūs - ponas Kerbis? — pasitikslino Frostas. 

— Ne, po velnių, ne Kerbis. Vendės draugas. Nu- 
piepęs vaikis sušiko mums visą vakarą. 

Draugas?! Tai bent nesiseka, pamanė inspekto- 
rius. Jis tikėjosi, kad tas vyriokas - berniuko tėvas 
ir liūdną žinią užteks paskelbti tik sykį, abiem iš 
karto. 

— Užeikime į vidų, - pasiūlė. 

Kai visi suėjo į svetainę, motina atsisėdo į fotelį 
ir pagriebė nuo staliuko žiebtuvėlį. Bet cigaretės 
užsidegti jai nepavyko. Frostas pasilenkė ir užde- 
gė. Bertonas, nė pats neišmanydamas, ką čia vei- 
kia, mindžikavo prie durų. 

— Atnešėte blogą žinią, ar ne? - paklausė Vendė. 
— Žinau, kad blogą. 

— Tas tavo pesimizmas jau užkniso, - įsikišo jos 
draugas. —- Visada matai tik blogus dalykus. Nusi- 
teiktum bent kartą optimistiškai. 

Na taip, pamanė Frostas, įžiebk vargšei motinai 
viltį, kad aš galėčiau ją sutriuškinti. Jis godžiai 
įtraukė dūmą ir lėtai išpūtė. Ilgiau atidėlioti nebe- 
galėjo. 

— Ponia Kerbi... - pratarė. 

Moteris nuo mažesnio staliuko prie sienos pa- 
ėmė įrėmintą nuotrauką ir, prispaudusi prie krū- 


tinės, ėmė svyruoti į šalis. 

— Čia - Bobis? — paklausė inspektorius. Kai ji li- 
nktelėjo, jis ištiesė ranką. - Ar galėčiau pažiūrėti? 

Vendė padavė Frostui nuotrauką. Rusvaplaukis, 
strazdanotas berniukas droviai šypsojosi objekty- 
vui. 

— Daryta praėjusią savaitę, - pasakė ji. 
Bertonui. Konsteblis apstulbęs kilstelėjo antakius. 

Iš nuotraukos į jį Žiūrėjo visai ne nužudytasis 
vaikas. 


— Ponia Kerbi, jūsų sūnaus dar neradome, bet 
gali būti, kad radome iškamšą, su kuria jis išėjo iš 
namų, - pasakė Frostas. 

— Oho, kaip gerai! - nusišaipė Vendės draugas. 
— Galite tą iškamšą atvežti. Paguldysime į lovą, ir 
bus tvarka. 

— Gal patylėsi? - pyktelėjo moteris. - Pats pasiū- 
lei eiti į tą prakeiktą aludę. 

— Nepasakyčiau, kad mėginai mane atkalbėti. 
Nespėjau nė pasiūlyti, o tu tik žybt! - kepurę ir 
paltą į rankas ir pirmyn! 

Frostas atsistojo tarp jųdviejų it koks teisėjas — 
tarp boksininkų. 

— Kai išeisime, galėsite rietis iki valiai. Ponia 
Kerbi, mes labai nerimaujame dėl jūsų sūnaus, no- 
rime rasti jį kuo greičiau. Sakykite, ar iškamša bu- 
vo apvilkta sintetine žalsvai balta striuke su už- 
trauktuku? 

— Bobio išaugtine, - linktelėjusi atsakė moteris. 

— O kaukė - žalia, Gajaus Fokso* ? 

- Taip. 

* (Gajus Foksas — vienas Parako sąmokslo, kurio užmačia buvo 
1605 m. lapknčio 5 d. susprogdinti Anglijos parlamentą, dalyvių. 
Sąmokslas žlugo. Ta proga Didžiojoje Britanijoje kasmet lapkričio 
5-ąją švenčiama Gajaus Fokso naktis —- kūrenami laužai, leidžiami 
fejerverkai. deginamos jo iškamšos. Pinigų petardoms vaikai 


prisirenka iš anksto, gatvėse prašydami išmaldos. Gajaus Fokso kaukė 
— viena populiariausių pasaulyje (čia ir toliau - vertėjo pastabos). 

— Radome iškamšą Patriotų gatvėje, prie par- 
duotuvės. Ar Bobis galėjo nusinešti ją ten? 

— Nemanau. Niekas ten naktimis nevaikšto. Bo- 
bis kaulijo pinigų prie aludžių, autobusų stotelėse. 

— Papasakokite smulkiai, kaip viskas šįvakar 
buvo. 

— Jau pasakojome, - atšovė Vendės draugas. 

— O dabar papasakosite dar kartą, - rėžė Fros- 
tas. - Jei panorėsiu, dvidešimt kartų porinsite kaip 
didelis. Jūsų pavardė, beje?.. 

— Grinas. Teris Grinas. 

Inspektorius luktelėjo, ko! Bertonas užsirašys 
pavardę, ir kreipėsi į motiną: 

— Ponia Kerbi, tad kaip viskas buvo? 

— Penktą Bobis išgėrė arbatos ir susiruošė išeiti. 
Su iškamša. Neleidau. Buvo jau sutemę. O dar tas 
kūdikius badantis iškrypėlis... 

Frostas šiek tiek linktelėjo. Regis, tą patį minėjo 
ir Liza Mod. 

— Kaip Bobis reagavo? —- paklausė jis. 

— Išplūdo mane. 

— Galva neišneša, kur snarglius prisiklauso to- 
kių žodžių, - įsiterpė Grinas. - Užvažiavau jam, ta- 
da ir mane iškeikė, pasiuto šaukti, kad aš jam ne 
tėvas. Džiaukis, atsakiau, mat, jei būčiau tėvas, bū- 
čiau pasmaugęs vos gimusį. 

— Gana, - nutraukė jį inspektorius, - gana jau tų 
laimingos šeimos gyvenimo vaizdelių. O paskui? — 
vėl kreipėsi į Vendę. 
po septynių Teris pasiūlė užšokti į aludę. Liepiau 
sūnui eiti į lovą, kai tik baigsis laida. Išėjome išgerti 


ir grįžome tuojau po dešimtos. Užlipau į viršų pa- 
žiūrėti Bobio, o jo nebebuvo. 

— Šūdžius. Nutarė tyčia mus paerzinti, — su- 
niurzgė Grinas. 

— Ar pareigūnai, kurie čia buvo pirmiau, namus 
apieškojo? Būna, kad vaikai pasislepia dėl pokšto. 

— Išgriozdė visus kampus. Bobio čia nėra. Mes 
patys lakstėme gatvėmis, ieškojome. Apėjome 
visus sūnaus draugus, niekas nieko nežino. 

Aha, draugai. Ojeigu nužudytasis - vienas jų? 

— Gal dingo ir kuris nors iš draugų? 

— Ne, - suglumusi atsakė moteris. - Kalbėjome 
su visais. 

— Aišku. Ir net nenumanote, kur Bobis galėtų 
būti? 

— Žinau, kur jis yra, — vėl įsikišo Grinas. — Pas 
savo nupiepusį tėvą, skundžia mus. 

— Jei Bobis būtų ten nuėjęs, Haris paskambintų, 
— atkirto Vendė. 

— Palaukite, - įsikišo Frostas. - Berniuko tėvas 
gyvena čia, Dentone? 

— Danų gatvėje, su šliundra kine. 

— Siauraake Siuze Vong“, - pridūrė Grinas. 

— Vadinasi, tėvas gyvena Dentone, o jūs net ne- 
pasidomėjote, ar Bobis nuėjo pas jį? 

— Jei sūnus būtų ten, Haris paskambintų. 

— Net nepranešėte jam, kad Bobis dingo? 

— Jei Haris sužinotų, kad, išeidami į aludę, pali- 
kome Bobį vieną, atlėktų čionai kelti skandalo. Sy- 
kį jis jau grasino sumušti Terį. 


* Siuzė Vong — populiaraus Richardo Masono romano veikėja, 


prostitutė. 


Ką gi, juo labiau verta aplankyti Harį, pamanė 
Frostas. 

Automobilyje inspektorius radijo ryšiu pasišne- 
kėjo su Liza Mod; pranešė seržantei, kad nužudy- 
tasis berniukas —- ne Bobis Kerbis ir kad šio teksią 
ieškoti toliau. 

- Jei šiąnakt vaiko nerasime, - pasakė Frostas, — 
tegul Velsas rytą surenka paieškos grupę. Be to, te- 
gul susisiekia su Maletu, kad šis leistų atšaukti 
laisvadienius. 

— Aišku, - atsakė Liza. 

— Išplatink nužudytojo berniuko aprašą. Suži- 
nok, ar niekas jo neieško. 

— Aišku. 

- Jei iškils kokių kliūčių, drąsiai kreipkis į mane. 

— Neiškils. Nutraukiu ryšį. 

— Ką manote apie panelę Mod? - pasiteiravo 
Bertonas, gaivindamas čiaudantį Frosto automobi- 
lio variklį. 

— Panelei Mod mano miegamojo durys visada 
atviros, —- atsakė inspektorius ir čia pat šūktelėjo: — 
Na pagaliau! — Variklis staiga atsigavęs suuūžė. — 
Negailėk anglių, sūnau. Nekantrauju užmesti akį į 
tą Kinijos ištvirkėlę. Rytietės - mano silpnybė. 

— Rytietės, vos trylikos sulaukusios, jau būna 
surukusios senės, - pakomentavo Bertonas. 

— Na tuomet tikėkimės, kad jai tik vienuolika, - 
pasakė Frostas. 


Privažiavus prie namo, atgijo viltis. Šviesos pir- 
mame aukšte net ir po vidurnakčio buvo įjungtos. 
Bertonas nuspaudė skambučio mygtuką ir beveik 
tuojau pat pasigirdo moteriškas balselis: 


— Kas ten? 

— Policija, - atsakė konsteblis. Durys, kiek leido 
grandinėlė, prasivėrė, ir jis į tarpą kyštelėjo tarny- 
binį pažymėjimą. - Ar galėtume pasikalbėti? 

Pareigūnus įsileidusi kokių aštuoniolikos kinė 
lėlės veiduku buvo tikra gražuolė. Žvilgantys juodi 
plaukai laisvai krito ant nugaros. Buvo ką tik išsi- 
maudžiusi, švarutėlė, rausvutėlė, vilkėjo baltą kil- 
pinį chalatą. Kvepėjo „Johnson's Baby“ milteliais. 
Dirbo ji slauge Dentono ligoninėje ir dabar ruošėsi 
važiuoti į naktinę pamainą. 

- Ar galiu kuo padėti? — pasiteiravo Ku Čen, 
vesdamasi pareigūnus į ankštą, bet uoliai iššveis- 
tą, be dėmelės, virtuvę. 

Dar ir kaip, pamanė Frostas, bet žodį užleido 
Bertonui. 

— Ar Bobis - pas jus? — paklausė šis. 

— Bobis? — Merginos veide šmėstelėjo nerimo še- 
šėlis. - Bobis gyvena su motina. 

— Norėtume pasikalbėti su berniuko tėvu, ponu 
Hariu Kerbiu. 

— Jis miega. Bet tuojau prižadinsiu. 

Haris Kerbis buvo tvirtai sudėtas, kokių šešių 
pėdų ūgio, vešliomis, šviesiomis garbanomis. Tik- 
ras milžinas šalia smulkutės slaugės, kuri akivaiz- 
džiai juo didžiavosi. Pažadintas Haris skubomis 
įšoko į džinsus, užsitempė pilką megztinį. 

— Atėjote dėl Bobio? — paklausė jis. 

— Pone Kerbi, ar berniukas čia? 

— Čia? Kodėl jis turėtų būti čia? - Vyriškis 
įsmeigė žvilgsnį į Frostą. - Kas atsitiko? 

— Bobis dingo, - atsakė inspektorius ir trumpai 
išdėstė padėtį. 

Kerbis klausėsi net prasižiojęs, vis tirščiau raus- 
damas iš įsiūčio. 

— Ta karvė paliko septynmetį mano sūnų vieną 
namuose, O pati su savo tešlagalviu išmovė į aludę? 
— paklausė jis, o merginai riktelėjo: - Batus! 

— Ką sumanei? - nerimastingai išpūtusi akis, 
paklausė ta. 

— Aplankysiu tą vištą ir jos kuilį ir išmalsiu 
abiem marmūzes. 

Mažoji slaugė karingai atkišo smakrą. 

— Niekur neisi! - nukirto. 

— Bobis - ne tavo sūnus. Mano. Duokš batus! 

— Luktelėkite, - įsikišo Frostas, kuriam jau kvar- 
šo galva. - Niekas niekur neis. Mes ketiname api- 
eškoti namus. 

Kerbis įsistebeilijo į inspektorių. 

— Gal manote, kad Bobis čia? Manote, slepiu sū- 
nų savo draugės namuose? Tad kur jis? Gal tūno 
palėpės sienoje, kaip sumauta Ana Frank? 

— Berniukas dingęs, - kantriai atsakė Frostas. — 
Kur jis yra, nežinome. Į jūsų namus vaikas galėjo 
patekti slapčia, nepastebėtas. Taigi dėl šventos 
ramybės paieškosime jo čia. - Kerbis buvo beeinąs 
inspektoriui iš paskos, bet šis šeimininką sulaikė. 
— Prašau likti virtuvėje. 

Liepęs Bertonui ieškoti vaiko pirmajame aukš- 
te, Frostas užkopė į viršų. Pirmiausia dirstelėjo į 
vonią. Berniukui pasislėpti, nei kam kitam jį pa- 
slėpti čia tiesiog nebuvo kur. Tik prausyklė ir du- 
šas. Ant palangės stovėjo flakonas su „Johnson's 
Baby“ milteliais, ant grindų džiūvo mažytės mer- 
ginos pėdos. Greta vonios buvo ne ką erdvesnis už 

podėlį kambarėlis su viengule lova ir nediduke 
balta komoda. Priešais šį — slaugės miegamasis, 
toks pat švarus, jaukus ir mažas kaip ir ji pati. Vis 
dėlto jame tilpo ir dvigulė lova, pristumta, taupant 
erdvę, prie sienos, ir tualetinis staliukas. Ir sieninė 
spinta. Frostas atitraukė jos duris. Vyriški ir mote- 
riški drabužiai ant pakabų, krūvelė išlygintų dra- 
bužių ant lentynos, pora tuščių lagaminų. Inspek- 
torius atsiklaupė ir žvilgtelėjo po lova. Ant grindų 
gulėjo lengvučiai geltoni naktiniai. Visiškai trumpi 
ir svaigiai kvepiantys anaiptol ne vaikiška pudre- 
le. Ak, kaip gera būtų šmurkštelėti į lovą su švel- 
nia, paslaugia kine, užsisvajojo Frostas ir mažne 
pamiršo, ko čionai atėjęs. Bertonui įeinant į kam- 
barį, inspektorius it prasikaltęs krūptelėjo. 

— Apačioje vaiko nėra, - pasakė konsteblis. 

— Čia irgi. Tik štai... Geidulį žadinantys nak- 
tiniai... Rūgštele, galėčiau lažintis, jos subinytė ky- 
šo iš po jų kaip du žavingi melionai. 
vo grynas malonumas - bylos aplinkybės, kad ir 
kokios, Frosto niekada neslėgdavo. 

Kai jiedu grįžo į virtuvę, Kerbis vilkosi šiltą vil- 

— Važiuosiu su tavim, - pasakė ji. 

Kinė vos juntamai šveplavo. Frostas susigėdęs 
sau prisipažino, kad ta jos savybė jį jaudina. 

— Ne, - atkirto Haris, - tu važiuosi į ligoninę. Po 
to, kai su anuodviem pasišnekėsiu, tau gali tekti 
pasirūpinti į traumatologinį naujai atvežtais pa- 
cientais. 

— Verčiau patausokite jėgas ir eikite miegoti, — 
patarė inspektorius. - Jei šiąnakt Bobio nerasime, 


iš pat ryto pradės dirbti paieškos grupė, be to, 
mums gali prireikti ir jūsų, ir tešlagalvio pagalbos. 
Vos išėję į gatvę pareigūnai išgirdo automobily- 
je plyšojant radijo siųstuvėlį. 
— Inspektoriau, patologas laukia jūsų lavoninė- 
je. Jis nori kai ką skubiai parodyti, — pranešė 
Operatyviojo valdymo centras. 


Lavoninė buvo įsikūrusi niūriame Viktorijos 
laikų vienaukštyje ligoninės teritorijoje. Bertonas 
purvais aptaškytą Frosto „Fordą“ it pajuokai pa- 
statė šalia tviskančio „Rolls-Royce'o“. 

— Primena katafalką, - suniurzgė inspektorius. 

Aikštelėje buvo ir daugiau automobilių. Frostas 
atpažino tamsiai mėlyną nusikaltimo vietos tyrėjo 
Ivenso „Audi“ ir teismo eksperto Hardingo 
„Vauxhallą“. 

Beveik visa skrodimų patalpa skendėjo tamsoje, 
lempos plieskė tik virš vieno stalo. Prie jo stovįs 
Draisdeilis su chalatu ir žalia gumine prijuoste pa- 
mojo inspektoriui. Už patologo su užrašine rankoje 
stoviniavo ištikimoji jo padėjėja. Užuot įkalbėjęs 
pastabas į ne kartą jau apvylusį diktofoną, Drais- 
deilis verčiau diktuodavo jas asistentei. Atokiau 
mindžikavo fotoaparatu apsiginklavęs Ivensas, ša- 
lia jo stovėjo Hardingas, abu — taip pat su žaliais 
lavoninės chalatais. 

Skrodimo stalas menkam berniuko kūneliui at- 
rodė gerokai per didelis. 

— Norėjau parodyti šit ką, - pasakė Draisdeilis 
ir pasilenkęs atsargiai kilstelėjo dešiniąją vaiko ranką 
baltame plastikiniame maišelyje. 

Frostas pažvelgė į ją ir nejučia prasižiojo. Berto- 
nas jam už nugaros aiktelėjo. Berniuko mažylis 
pirštas virš krumplio buvo nukirstas, raudonavo 
kruvinas strampas. Inspektorius kuo atsargiausiai 
perėmė iš patologo šaltą vaškinę ranką ir labai įdė- 

— Nurėžtas profesionaliai, - kone žavėdamasis 
rėžiko meistryste, tarė Draisdeilis. - Manau, ant 
piršto buvo padėta aštri geležtė, tada per ją smogta 
sunkiu daiktu. Užteko vieno smūgio. Paskui žaiz- 
da dezinfekuota, bigė apdėta vata ir apklijuota 
pleistru. Maišelis užmautas, spėju, dėl viso pikto — 
kad nesitaškytų prasisunkęs kraujas. 

- Pirštas nukirstas prieš mirtį ar vėliau? 

— Prieš. Neabejotinai. 

— Vargšelis, - atsiduso Frostas. 

— Abejoju, ar auka ką nors pajuto. Vaikas buvo 
apsvaigintas chloroformu. 

— Ar, norint šitaip nurėžti pirštą, reikalingi tam 
tikri chirurgo sugebėjimai? — Žiūrėdamas inspek- 
toriui per petį, paklausė Bertonas. 

— Nereikalingi, - atsakė patologas. - Užtenka 
tam tikro žiaurumo. 

— Taigi tai galėjo padaryti ir slaugė? - spėjo 
Frostas. 

Draisdeilis susiraukė. 

- Bet kas... slaugė, santechnikas, televizorių re- 
monto meistras. 

— Ar kraujo buvo daug? 

Daktaras atkišo lūpas ir papurtė galvą. 

— Visai nedaug. Kai skusdamasis įsipjaunate, ir 

ir ši atsivertė užrašinę. Jis pažvelgė į laikrodį. - Ką 
gi, pradėkime. Roberto Kerbio lavono apžiūra, pir- 
ma valanda penkiasdešimt septynios minutės. 

— Oi! — įsikišo Frostas. - Atsiprašau, daktarėli, 
vos nepamiršau. Šitas berniukas - ne Bobis. Mes 
dar nežinome, kas jis. 

Patologas sužaibavo akimis ir piktai sučiaupė 
lūpas. 

— Ačiū, inspektoriau, kad teikėtės perspėti. Ma- 
no galva, ši smulkmena vis dėlto svarbi. 

Kai Draisdeilis nusigręžė, Frostas parodė jam 
nosį. 

Kūną patologas apžiūrinėjo labai lėtai. Kilnojo 
rankas, tyrinėjo nagus, ieškojo žaizdų, nuobrozdų, 
tegul ir menkiausių sužalojimų. Paskui kilstelėjo 
negyvėlio galvą ir apčiupinėjo jos odą. 

— Daktarėli, gal galėtumėte paskubėti? - paragi- 
no Frostas. - Dar nežinome, kas šitas vargšiukas, 
norime perduoti jo nuotrauką Žiniasklaidai. 

Draisdeilis, nekreipdamas į inspektorių dėme- 
sio, asistentei diktavo pastabas. 

— Dešiniosios rankos mažylis pirštas nukirstas, 
bet kitų išorinių sužalojimų nepastebėta. - Jis pasi- 
lenkė prie lavono veido. - Pro šnerves išsiskyrusios 
išvamos. — Paėmęs porą gniužulėlių perdavė Har- 
dingui. - Burna ir akys uždengtos ruda lipniąja 
maždaug 50 milimetrų pločio juosta. — Atsitiesęs 
Draisdeilis pasitraukė į šalį. - Galite nuimti juostas. 

Juostas, iš pradžių nuo akių, paskiau - nuo 
burnos, žnyplelėmis atsargiai nuplėšė Hardingas. 
Pasklido gaižus vėmalų ir chloroformo tvaikas. Vi- 
si išvydo sustingusį groteskišką vaiko vypsnį. 


Žybtelėjo blykstė, sučirškė juostelės suktukas - Ive- 
nsas ėmė fotografuoti nužudytąjį. 

Apžiūrėjęs lūpų ir šnervių sritį, Draisdeilis pa- 
rodė prikibusius mažyčius baltus vatos plaušelius. 
Nurankiojo juos ir atidavė Hardingui. 

— Nusikaltėlis sušlakstė anestetiku vatos kam- 
šalą ir šiuo užspaudė burną. Tirpalas šiek tiek nu- 
degino odą... čia ir... čia. - Daktaras pražiodė negy- 
vėlį plačiau ir rašikliu-žibintuvėliu pašvietė į bur- 
nos ertmę. - Esama nesuvirškinto maisto ir išvamų 
likučių... Panašu į maltą mėsą, svogūnus... — Išt- 
raukęs permirkusią audinio skiautę, palaikė iškeltą 
ir įmetė į didelį stiklinį indą Hardingo rankose. — 
Kamšalas, — paaiškino. Tada iš lavono burnos ir 
nosies kankinamai lėtai paėmė dar kelis mėginius. 

— Daktarėli, ar lytinės prievartos požymių yra? 
— nekantriai paklausė Frostas. 

— Kai žinosiu atsakymą, tada ir pasakysiu, ne 
anksčiau, - sumurmėjo patologas ir įniko dar 
lėčiau apžiūrinėti negyvėlį. 

Inspektorius atsiduso. Tai bent krienas! Jis nu- 
ėjo į pagalbinį kambarėlį ir iš termoso, kurį kažkas 
buvo palikęs ant stalo, įsipylė kavos. Nėmaž neno- 
rėjo Žiūrėti, kaip iš kūno imami ir sveriami orga- 
nai. Frostui rūpėjo tik skrodimo išvados... Jis siurb- 
čiojo kavą, rūkė ir mėgino prisiminti, ko dar nepa- 
darė. Išgėręs antrą kaušelį kavos, grįžo į skrodyklą. 
Patologas, jau baigęs darbą, prie kriauklės plovėsi 
rankas, o kitas lavoninės darbuotojas susiuvinėjo 
išskrostą kūną. 

— Na kaip, daktarėli, gal pasidalysite išvado- 
mis? Trumpai. - Pastarąjį žodį Frostas pabrėžė, mat 
Draisdeilis garsėjo ilgais išvedžiojimais. 

Daktaras timptelėjo už vienkartinio rankšluos- 
čio, išlindusio iš automatinio dalytuvo, ir pasakė: 

— Lytinio smurto požymių nėra. Jei nusikaltėlis 
ir ketino berniuką išprievartauti, dėl vienokios ar 
kitokios priežasties to nepadarė. 

— Gerai, - linktelėjęs atsakė Frostas, nors ta apli- 
nkybė reiškė, kad taip ir lieka neaišku, ar žudiko 
jiems ieškoti tarp lytinių nusikaltėlių, ar nebūtinai. 

— Prieš pat mirtį berniukas suvalgė mėsainį: 
bandelė su sezamais, malta jautiena, svogūnų grie- 
žinėliai. 

— Kiek jam tada buvo likę gyventi? — pasitiksli- 
no inspektorius. 

— Daugų daugiausia pusvalandis. 

Frostas įniko susimąstęs trinti skruostą. Šaltoje 
it ledainė skrodykloje jam užgėlė randą. Vadinasi, 
pusvalandį prieš mirtį vaikas suvalgė mėsainį. 
Reikės patikrinti visas tokio tipo užeigas - „McDo- 
nald's“, „Burger King“ — ir tikėtis, kad kuris nors 
darbuotojas bus įsidėmėjęs tą berniuką tarp šimtų 
kitų klientų... „Kaip galite neprisiminti, jis pirko 
mėsainį!“ Tuščia, absurdiška viltis. 

— Palei plaukų liniją esama Žymės, — pasakė 
Draisdeilis, vėl kviesdamas inspektorių prie lavo- 
no. — Tiesa, vos matoma. — Pakišęs pirštą po 
sidriekusią blankią, balkšvą drūželę, maždaug 
aštuntadalio colio platumo. 

— Ką manote, daktare? 

— Ant galvos buvo užmaukšlinta kažkas tam- 
praus. Mano padėjėja spėja, kad galėjo būti maudy- 
mosi kepuraitė. 


Daktaras linktelėjo indų su organais etiketes 
užrašinėjančiai moteriai. Ši nukaito. 

— Maudymosi kepuraitė? —- paklausė inspekto- 
rius. 

— Arba kas nors panašaus, nors nežinia kam to 
galėjo reikėti. Išsamią mano ataskaitą gausite rytą. 

— Siųskite ją Alenui, —- atsakė Frostas. — Ačiū 
Dievui, byla ne mano. - Staiga jis prisiminė ko no- 
rėjęs paklausti. - Beje, dėl chloroformo. Ar ligoni- 
nėse jis dar vartojamas? 

Draisdeilis papurtė galvą. 

— Nebevartojamas. Jau daug metų. 

— O kurjo galima gauti? Vaistinėje? 

Daktaras vėl papurtė galvą. 

— Nebent, jei toje vaistinėje yra užsigulėjusių at- 
sargų, kurių kažkodėl laiku neišmetė. Prieš dauge- 
lį metų chloformo būtumėte aptikęs kai kurių re- 
ceptinių vaistų sudėtyje. Dabar jau nebeaptiktu- 
mėte. Kas dar domina? 

— Daugiau niekas neateina į galvą, - pasikrapš- 
tęs smakrą, atsakė inspektorius. 

— Tada palinkėsiu labos nakties. 

Draisdeilis mostelėjo padėjėjai ir ši išsekė dak- 
tarui iš paskos. 

Ivensas sudėjo į maišelius ant nužudytojo kūno 
rastus įkalčius... lipniosios juostos atraižas, vatą, 
pleistrą... Frostas sulaikė lavoninės darbuotoją, ku- 
ris jau buvo susiruošęs išvežti negyvėlį į šaldyklą. 

— Padarykite porą momentinių veido nuotrau- 
kų, - paprašė inspektorius Ivenso. - Išsiuntinėsime 
jas faksu, gal kas nors vargšelį atpažins. — Vėl 
sužybsėjo blykstė. Frostas paskutinį kartą pažvelgė 

į berniuką. Priėjęs paėmė už rankos su nukirstu 
pirštu. - Kam, po šimts, šito prireikė? 

— Liza Mod ieško iškrypėlio, kuris laužiasi į na- 
mus ir bado mažylius. Gal tas pats? - spėjo Bertonas. 

— Gal, - abejodamas pratarė inspektorius. - Pa- 
sišnekėsiu su ja. 

Eidami į lauką, jiedu su konstebliu girdėjo, kaip 
Draisdeilis ir jo padėjėja bara lavoninės darbuoto- 
ją, o tas dievagojasi kavos iš jų termoso negėręs. 

Automobilyje Frostas pasiūlė Bertonui cigaretę 
ir, įsitaisęs ant keleivio sėdynės, pasakė: 

— Pasidomėk ta miniatiūrinė kine, na ta slauge. 
Sužinok, kur ji šiandien, pradedant ketvirta valan- 
da, buvo, ką veikė. 

Konsteblis susiraukė. 

— Nejaugi įtariate ją? 

- Pleistras, vata, chloroformas - ligoninėje tokių 
dalykų visada rasi. Be to, neabejoju, ji puikiai žino, 
kaip gražiai nušnioti pirštą. 

— Bet, po galais, kam, koks merginos motyvas? 

— Nežinau, drauguži. - Inspektorius kalbėjo su 
cigarete tarp lūpų, ir pelenai Žžiro jam ant lietpal- 
čio. - Gal ji pavydėjo Kerbiui sūnaus, gal šis trukdė 
jųdviejų santykiams. 

— Bet juk nužudytas visai kitas berniukas. 

— Tie kinai mums atrodo visi kaip vienas, gal ir 
jiems mūsų vaikai - vienodi. Gal mergužėlė tiesiog 
supainiojo berniukus. — Vis dėlto tokia versija net 
ir pačiam Frostui atrodė silpnoka. - Pasidomėk ja, 
sūnau. Vis šiokia tokia gija. Juk kol kas neturime 
už ko užsikabinti. 


Nuovadoje prie inspektoriaus išsyk prišoko ne- 
patenkintas Bilas Velsas. 

— Džekai, jei nori, kad ką nors padaryčiau, tar- 
kime, surinkčiau paieškos grupę, būk malonus, 
kreipkis tiesiai į mane. Ta pasipūtėlė perekšlė man 
nenurodinės, ką daryti! 

— Nerūstauk. - Ūmų Velso būdą Frostas gerai 
žinojo. - Štai tau cigaretė iš Maleto atsargų, ir dau- 
giau apie tai nekalbėsime. Kur, beje, kilnioji dama, 
kurią šit minime geru žodžiu? 

Nuovados seržantas nerimo net ir užsirūkęs. 

- Komanduoja Žmogžudysčių tyrimo kambaryje. 

Inspektorius linktelėjo ir nueidamas, jau iš kori- 
doriaus, sušuko: 

— Perduosiu jai tavo linkėjimus! 

Žmogžudysčių tyrimo kambaryje Liza tvarkėsi 
visai neblogai. Kampe be atvangos čirpė fakso 
aparatas, iš kurio vienas po kito lindo popieriaus 
lapai su informacija; du konstebliai atsakinėjo į 
skambučius, dar vienas telefonas birbė ant laisvo 
stalo. 

— Atsiliepk! — šūktelėjo seržantė su Frostu įėju- 
siam Bertonui. 

Konsteblis, kuriam, kaip ir Velsui, nepatiko įsa- 
kinėjančios moterys, nenoromis pakėlė ragelį. 

— Tuojau prie jūsų prieisiu, — pasakė Liza ins- 
pektoriui ir, padėjusi kito telefono ragelį, nuskubė- 
jo prie fakso aparato. Greitomis peržvelgė ką tik at- 
ėjusius pranešimus, papurtė galvą ir nusivylusi su- 
metė popierius į jau ir šiaip pilną vielinį dėklą. 
— Visų skyrių paklausėme, ar pas juos nepaskelbta 
paieška vaiko, atitinkančio mūsiškio aprašą, ir štai 

dabar jie grūda mums informaciją apie visus din- 
gusius berniukus, nesvarbu, atitinka aprašą ar ne. 
Kai kurie skyriai atsiuntė pranešimų net apie ieš- 
komas mergaites! 

— Ar yra bent iš tolo panašių į mūsiškį? 

Seržantė iš šūsnies paėmė vieną lapą. 

— Nebent šitas. Dankanas Fordas, septynerių, 
šią popietę dingęs Škotijoje. 

Frostas perėmė iš jos popierių. 

— Paskutinį kartą pastebėtas pusę penkių 
Montroze. Na, jei Konkordas nepakeitė maršruto, 
Dankaną galime atmesti. — Jis įdavė seržantei lavo- 
ninėje darytas nužudytojo nuotraukas. — Išiųsk 
faksu. — Staiga prisiminė iš Bobio motinos gautą 
fotografiją. — Šitą irgi reikėtų išplatinti. 

Kol Liza triūsė prie aparato, Frostas paskubo- 
trukus nustūmė dėklą į šalį. Nuojauta inspektoriui 
kuždėjo, kad nužudytasis berniukas buvo dento- 
nietis ir kad jie tik gaišta laiką, pėdsakų ieškodami 
kitur. Kai seržantė vėl priėjo, Frostas jos pasitei- 
ravo apie kūdikių badytoją. 

— Praėjusią savaitę būta keturių atvejų, - atsakė 
moteris. — Tas tipas įsilaužia į namus, dažniausiai 
pro langą, ir įduria miegančiam mažyliui... Tik 
prabeda odą. Spėju, matydamas kraują, jis lytiškai 
pasitenkina. 

— Kaip manai, gal tas šunsnukis patiria dar di- 
desnį malonumą, nurėžęs pirštą? — Kai Frostas pa- 
pasakojo apie rastojo prie parduotuvės berniuko 
ranką, Liza net sudrebėjo. - Rytoj pasakyk apie tai 
Alenui. Ir tegul lygiai dešimtą jis prisistato į lavo- 


ninę su cilindru, baltu kaklaraiščiu ir fraku“. - Ins- 
pektorius nusižiovavo. Buvo paryčiai, beveik tre- 
čia. - Važiuoju namo. Visiems atia. Pasimatysime 
kitą savaitę. 

Kai Frostas su Bertonu išėjo, seržantė pasišaukė 
vieną konsteblių ir liepė peržiūrėti automobilių 
stovėjimo aikštelėje sukrautų šiukšlių maišų turinį 
— bene ras nužudytojo berniuko drabužius. 

— Valdinga kalytė, ar ne? - šnipštelėjo Bertonui 
inspektorius. 

— Pernelyg valdinga, - suniurzgė kriminalistas 
konsteblis. 

- Vis dėlto speiguotą naktį iš lovos jos neišva- 
ryčiau. 

— Aš jos į lovą nė nepriimčiau, - nusišaipė Ber- 
tonas. 


Tik grįžęs namo ir užtrenkęs laukujes duris, 
inspektorius staiga prisiminė jo laukiančią Širlę, su 
kuria smagiai leido atostogas. Rytą jiedu ketino 
drauge kur nors papusryčiauti. Išvažiuodamas į 
nuovadą nugvelbti saujos cigarečių iš stebuklingo- 
sios Maleto dėželės, jis pažadėjo sugaišiąs vos ke- 
lias minutes ir še! - užtruko iki penkių. 

Svetainėje jos nebuvo. Jis viltingai kyštelėjo gal- 
vą į miegamąjį. Lova tuščia. Šūdas! Frostas griebė 
telefoną ir surinko Širlės numerį. Užimta. Žinoma, 
ji nukėlusi ragelį. Šūdų šūdas! Važiuoti pas ją nesi- 
ryžo, buvo pernelyg pavargęs. Be paliovos klio- 
* Oficiali apranga, kurią Didžiojoje Britanijoje privalu vilkėti tam 
tikromis iškilmingomis progomis; aliuzija į populiarią kompozitoriaus 
Irvingo Berlino dainą. 


kiantis lietus, nužudytas vaikas, skrodimas ir dar 
vienišiaus lova - šit ir po smagių atostogų. Jis nusi- 
rengė, drabužius nudrėbė ant grindų ir išsitiesė 
ant čiužinio. 

Miegojo kietai, iki pusės aštuonių, o pažadino jį 
atkakliai ilgai kiauksėjęs telefonas. Skambinti galė- 
jo tik Širlė, daugiau niekas. Bet tokiu metu? Ins- 
pektorius pakėlė ragelį. 

— Frostas, - su atgaila pratarė. 

Skambino ne Širlė. Nuovada. Jo reikalavo Maletas. 

— Pasakyk tam trydaliui, kad aš atostogauju, — 
paprašė inspektorius. 

— Trydalius žino, - atsakė Bilas Velsas. - Bet vis 
tiek tavęs reikalauja. Persiraukęs kaip kempinė. 

Širdis Frostui nusirito į kulnus. 

— Nejaugi jis suskaičiuoja tas sušnerkštas ciga- 
retes? 


Savo „Fordą“ į aikštelę už nuovados Frostas 
įvairavo dešimt po aštuonių. Buvo dar tamsu. To- 
kiu metu įprastai pustuštėje aikštelėje dabar rikia- 
vosi eilės įvairiausių transporto priemonių. Rinko- 
si paieškos grupė, vadinasi, Bobis Kerbis dar ne- 
rastas. Į pagalbą buvo sukviesti visi saviškiai, net 
ir poilsiaujantys; kiek galėjo, atsiuntė pareigūnų ir 
kaimyniniai skyriai. Operacija puikiai organizuota, 
pamanė Frostas ir pasidžiaugė, kad byla - ne jo. Jis 
tik sujauktų visą paieškos kampaniją. 

Inspektoriui dairantis, kur pastačius automobi- 
lį, aptvare pratrūko loti benamis šuo, vienas šuni- 
ninko augintinių furgone išsyk atsakė slopiu unkš- 
timu. Laisvų vietų aikštelėje nebebuvo, ir Frostas 


įsispraudė tik vargais negalais, užtverdamas 
išvažiavimą mėlynajam Maleto „Jaguarui“. 

Priimamajame nusikamavęs, vis dar budįs, 
nors pamaina baigėsi šeštą valandą, Bilas Velsas 
Toringtono skyriaus konstebliams aiškino, kaip 
nueiti į valgyklą. Ten turėjo vykti visuotinis inst- 
ruktažas. 

— Orientuokitės pagal išsivadėjusios arbatos ir 
apsvilusios kiaulienos kvapus, tikrai nepasiklysite, 
— patarė Frostas. 

Velsas pasišaukė inspektorių. Iš žibančių akių 
buvo matyti, kad nuovados seržantas nekantrauja 
pasidalyti pikantišku gandu. 

— Girdėjai, kas nutiko naktį? 

— Gavai pakirkinti Lizą Mod? - spėjo Frostas. 

— Nenusipelnė ji tokios laimės, - prunkštelėjęs 
atsakė Velsas ir užsikvempė ant stalo. - Tos gerty- 
nės, kuriose dalyvavo Maletas ir Alenas. Ten buvo 
susirinkusi visa policijos grietinėlė - visų skyrių 
vadai. 

— Mano kvietimą paštas, aišku, pametė, — tarė 
Frostas. 

— Tai va, — toliau pasakojo seržantas, iš anksto 
mėgaudamasis kulminacija, — prisitvojo jie iki že- 
mės graibymo. Vyresnysis inspektorius Formbis iš 
Grinfordo skyriaus pasišovė keturis kolegas par- 
vežti namo. Vairuoti jis nebepajėgė, bet juk girtam 
jūra iki kelių. Vos išvažiavęs iš viešbučio aikštelės, 
pylė į gatvės žibintą ir jį išvertė. 

Frostas net nušvito. 

— Patinka man laimingos pabaigos... 

— Palūkėk, dar ne viskas, - pertraukė inspekto- 


rių Velsas. — Visi penki atsidūrė Felstedo ligoninėje. 
Kam lūžo ranka, kam šonkaulis. Formbiui - koja. 

— Taip tam pašlemėkui ir reikia. Padorus žmo- 
gus būtų paėmęs vežti ir Aleną su Maletu ir sulau- 
žęs kojas jiems. 

Iš lauko įėjo dar du konstebliai. Velsas paaiški- 
no jiems, kaip nueiti į valgyklą, ir, vėl palinkęs prie 
Frosto, sukuždėjo: 

— O dabar, Džekai, bus pats skanumas. Greitoji 
iškvietė kelių policiją. Kadangi automobilio salone 
stipriai trenkė salykliniu viskiu, vyrukai liepė vai- 
ravusiajam pūsti. 

— Rupūžėle, už galimybę priversti tokį šūdžių 
kaip Formbis pūsti atiduočiau visą pensiją. 

- Jis, Džekai, nepūtė. Pasinaudojo tarnybine pa- 
dėtimi. 

— Nėra šiame pasaulyje teisybės. 

- Šiaip ar taip, penki vyresnieji pareigūnai ligo- 
ninėje, taigi mažiausiai kelias savaites jie nedirbs. 
— Sučirškė vidaus ryšio telefonas. - Su tavimi nori 
pasikalbėti Maletas, - pasakė Velsas. 

— Maža kojis nori, - suniurzgė Frostas. 


Maletas įmetė „Alka Seltzerio“ tabletę į stiklą 
su vandeniu ir susiraukė: galvą skėlė net nuo 
šnypštesio. Nereikėjo jam vakarykščiai šitiek gerti. 
Bet kolegos vis ragino, o jis nenorėjo pasirodyti 
balta varna. Kažkas atsainiai pabeldė į duris. Ma- 
letui nespėjus nė prasižioti, įėjo Frostas. Vyriausia- 
sis inspektorius sudejavo. Nejaugi tas nevėkšla ne- 
turi kito kostiumo? Šiaip ne taip išspaudęs šyp- 
seną, Maletas parodė į kėdę ir išmaukė tirpalą. 

— Kaip paatostogavote? — pasidomėjo. 

— Visą savaitę pylė kaip iš kibiro, - suburbėjo 
Frostas. 

— Puiku, - nė nesiklausydamas jo, atsakė vy- 
riausiasis inspektorius. 

— Gavote mano siųstą atviruką? Juk juokingas? 

Maletas suraukė antakius. Taip, atviruką jis ga- 
vo. Ir tučtuojau suplėšė. 

— Begėdiškai nepadorus, - suniurnėjo. 

— Nepadorus? - suglumęs perklausė Frostas. — 
Turbūt įžvelgėte jame kokią nors slaptą prasmę, 
kurios aš nepastebėjau. 

Vyriausiasis inspektorius nekantriai numojo 
ranka. 

— Tiek to. Frostai, atsiprašau, kad jus išsikvie- 
čiau, nors atostogaujate. Matote, naktį šis tas nuti- 
ko. Penki mūsiškiai iš vyresniųjų pareigūnų pa- 
kliuvo į avariją. 

— Girdėjau. Automobilis susigrūmė su gatvės 
žibintu. 

— Taip... Ant dangos buvo palieta tepalo. Mašina 
slydo. 

Maletas, nekoks melagis, kalbėjo nelabai 
įtaigiai. 

— O Formbis pūtė į alkoholio matuoklį? - pa- 
klausė Frostas. - Kaip suprantu, buvo išlenkęs ne 
vieną stiklą. 

— Ee... Vairavo ne vyresnysis inspektorius Form- 
bis, - išlemeno Maletas, vengdamas kolegos žvilgs- 
nio, - ojo duktė. Ji buvo blaivi. 

Frostas nusišypsojo ir pamerkė akį it koks są- 
mokslininkas. 


— Labai išmintingas sumanymas! Pone, turiu 
pagirti, jūs visi - be galo apsukrus šmikiai. 

— Ką tuo norite pasakyti? 

— Nagi akivaizdu. Vairavo Formbis. Pūsti į ma- 
tuoklį jis neišdrįso, todėl jūs atvežėte iš namų jo 
dukterį ir paskelbėte, kad vairavo ji. 

— Frostai, tai jau panašu į šmeižtą. - Maletas dė- 
josi apstulbęs. - Automobilį vairavo Formbio duk- 
tė. Mes visi patvirtinome šį faktą savo paaiškini- 
muose. 

— Aa, vadinasi, liudininkas, kuris teigia matęs, 
kad buvo kitaip, meluoja? - nutaisęs nekaltą išraiš- 
ką, tarė inspektorius. - Kokiu reikalu mane išsik- 
vietėte? 

— Koks liudininkas? — susijaudinęs paklausė 
Maletas. —- Ką jis teigia matęs? Privalote man pasa- 
kyti. 

— Pone, jeigu sakote tiesą, tai ką tas liudininkas 
galėjo matyti? — kuo ramiausiai atsakė Frostas. — 
Jūsų žodis bus svaresnis, kas kad tas Žmogus - vi- 
karas. 

Vyriausiasis inspektorius kažką brūkštelėjo į 
užrašinę. Nutarė apie tai pasikalbėsiąs su Frostu 
vėliau - kaip draugas su draugu. Juk į tą rizikingą 
machinaciją jis įsivėlė anaiptol ne savo noru. 
Tiesiog anie pasinaudojo tarnybine padėtimi ir 
jam neliko kitos išeities. 

Maletas atsikrenkštė ir pasakė: 

— Penki vyresnieji pareigūnai sulaužytais kau- 
lais pateko į ligoninę — šit kokios to nemalonaus 
įvykio pasekmės. 

— Tai dar ne taip blogai, - atsakė Frostas. 

Vyriausiasis inspektorius šią repliką praleido 
negirdomis. 

— Akivaizdu, kad teks laikinai pergrupuoti ka- 
drus. Alenas perkeliamas į Grinfordo skyrių, 
kur eis vyresniojo inspektoriaus pareigas, kol po- 
nas Formbis grįš į darbą. 

— Kada Alenas pereina į Grinfordą? 

- Jis jau ten. Formalumai buvo sutvarkyti naktį. 

— Vadinasi, naktį, įpiršdamas man savo bylas, 
Alenas jau žinojo, kad šiandien jo čia nebebus nė 
padujų? 

— Nieko apie tai nežinau, - sumurmėjo Maletas, 
vėl pasistengęs išvengti Frosto žvilgsnio. 

— Paskutinis niekšas! — sušvokštė inspektorius 
ir taip tvojo kumščiu į stalviršį, kad skausmas ver- 
te pervėrė viršininkui smilkinius. 

— Prašyčiau apsiraminti! — Maletas griebėsi už 
galvos. — Visos inspektoriaus Aleno bylos pereina 
jums. 

— Mums vis tiek trūks vieno pareigūno. 

— Bus kas pakeičia poną Aleną... inspektoriaus 
pareigas laikinai eis kriminalistas seržantas. Kol 
kas jis neįformintas. 

— Būtų gerai, kad paskubėtumėte. Darbo - per 
akis. 

Maletas, parodydamas, kad pokalbis baigtas, 
mostelėjo ranka ir pasakė: 

— Kol kas tiek. Atsiprašau, kad teko nutraukti 
atostogas, bet kitos išeities neturėjau. 

— Jei vakar būtumėte mažiau gėrę, nebūtų 
reikėję šiandien ieškoti išeities, - rėžė Frostas ir at- 
sistojęs išsliūkino pro duris. 


Po akimirkos Maletas išgirdo persigandusios 
sekretorės riksmą ir griausmingą inspektoriaus 
juoką. 

— Pačiu laiku pasilenkei, Ida! 

Skyriaus viršininkas liūdnai palingavo galvą. 
Na kaip su tokiu dirbti? 

Prieš instruktažą Frostas dar užėjo į Aleno ka- 
binetą. Apsidairęs net sudrebėjo. Patalpa buvo iki 
skausmo tvarkinga. Stalviršiai švarutėliai, infor- 
maciniai plakatai skrupulingai iškabinti ant sienų, 
grindys išblizgintos levandomis kokčiai kvepian- 
čiu vašku. Šaltas, bedvasis kambarys, toks pat kaip 
ir jo įnamis. Frostą taip ir traukė grįžti į šiltą ir tva- 
nkią jo paties kabineto netvarką. Jis pasirausė po 
gautųjų dokumentų dėklą ir paėmė pluoštą blankų 
bei ataskaitų, kurias reikėjo iki trečios išsiųsti į 
grafystės vyriausiąją valdybą. Na, žinoma, tą dar- 
bą Alenas užkrovė kitiems. Frostas subruko popie- 
rius atgal į dėklą ir išėjo iš kabineto. Užsuko ir į 
Žmogžudysčių tyrimo kambarį priešais. Liza Mod, 
vis su tuo pačiu neskoningu dryžuotu kostiumė- 
liu, išvydusi inspektorių nustebo. 

— Maniau, atostogaujate, - tarė ji. 

Frostas išaiškino seržantei padėtį. Ji klausėsi jo 
prisimerkusi. Inspektoriaus pareigas eis kriminalistas 
seržantas? Kam dar, jeigu ne jai jos turėtų atitekti? 

— Alenas taip ir neišsiuntė kelių ataskaitų, - pa- 
sakė Frostas. - Gal užeitum į jo kabinetą ir jas su- 


tvarkytum? 
— Būtinai, - atsakė seržantė. - Persikelsiu ten ir 
viską padarysiu. 


— Kaip suprantu, Bobis Kerbis dar nerastas? 


— Nerastas. Instruktažas paieškos grupei — po 
penkių minučių. 

— Puiku. Pavadovausiu jam. 

Moteris pasistengė neišsiduoti nusivylusi. Tikė- 
josi, Alenui išvykus, pati vadovauti instruktažui. 

— Ar jau Žinome, kas tas nužudytasis berniu- 
kas? 

— Dar ne. 

— Blogai. - Frostas užsirūkė ir pro langą įsmeigė 
akis į automobilių aikštelę. - Kokių aštuonerių me- 
tų vaikas nužudytas prieš penkiolika valandų, o 
tėvai jo net neieško. Kodėl? — Staiga inspektoriui 
šovė į galvą mintis, jis ėmė karštligiškai Žįsti ciga- 
retę. - Ojeigu patys tėvai jį ir nužudė? - Atsigręžęs 
į Lizą paliepė: — Kai tik prasidės pamokos, 
paskambink mokyklų direktoriams. Sužinok pa- 
vardes septynerių, aštuonerių metų berniukų, ku- 
rie šįryt neatėjo į mokyklą. 

— Aišku. 

— Bet apie nužudytąjį neprasitark. Pirmiau išsi- 
aiškinsime, kas jis toks, ir pranešime tėvams. 

- Žinoma, neprasitarsiu. 

Kodėl inspektoriui atrodo, kad ji neturi nė lašo 
sveiko proto? 

— Ar iš šiukšlių maišų yra kokios naudos? 

— Pirštų atspaudų ant jų - daug, šiandien sutik- 
rinsime juos su krautuvėlių darbuotojų atspaudais. 
Vaiko drabužių, deja, neradome. 

— Ar visi instruktažo dalyviai gavo abiejų vaikų 
—- nužudytojo ir Bobio - nuotraukas? 

- Taip. 

— O iškamšos fotografiją gavo? Žmonės galėjo 

neatkreipti dėmesio į vaiką, bet įsiminti iškamšą. 

— Gavo. Be to, Bobio nuotraukas išsiunčiau į 
spaudą ir televiziją, išplatinome šūsnį plakatų su 
klausimu: GAL MATĖTE ŠĮ BERNIUKĄ? Di- 
džiausio formato plakatais apklijavome po tą rajo- 
ną važinėjantį furgoną su garsiakalbiais. 

— Puiku! - pagyrė Frostas. Jis pats apie tai nebu- 
vo pagalvojęs. - Ką gi, metas pradėti instruktažą. 

Valgykla buvo sausakimša. Inspektorius nusi- 
pirko arbatos, sumuštinį su kumpiu ir prasisprau- 
dė į priekį. 

— Prašyčiau dėmesio! - sušuko. 

Pareigūnai nustebę sušurmuliavo. Visi manė, 
kad instruktažui vadovaus inspektorius Alenas. 

— Pirmiausia paskelbsiu gerąsias naujienas, tik 
pažadėkite nesijuokti, - prašneko Frostas. - Vyres- 
nysis inspektorius Formbis šiąnakt sužalotas eis- 
mo įvykyje. Jis - ligoninėje, lūžo abi rankos ir 
viena koja. - Inspektorius palaukė, kol nugriaudės 
juokas. — Dabar tikrai juoksitės: Formbis šiek tiek 
susikrimtęs. — Sulig šiais Žodžiais vienas, kitas 
klausytojas ėmė džiaugsmingai ploti. Formbio, sar- 
kastiško pašaipūno, kolegos nemėgo. - O šit blogo- 
sios naujienos: inspektorius Alenas laikinai perkel- 
tas į Grinfordą, dingusio berniuko paieškai 
vadovausiu aš. Ieškome Bobio Kerbio, septynerių 
metų. Nuotrauką ir aprašą visi gavote. Bobio tėvai 
išsiskyrę, jis gyvena su motina ir jos sugyventiniu. 
Vakar vakare, išsiruošę į aludę, vaiką jie namie pa- 
liko vieną. Grįžę tuojau po dešimtos, jo neberado. 
Spėtina, kad berniukas, pasiėmęs iškamšą, išėjo 
prašinėti pinigų. Apie vienuoliktą valandą vienas 


mūsiškių rado iškamšą Patriotų gatvėje, už šiukš- 
lių maišų prie parduotuvėlės durų. Ne tik iškamšą, 
bet ir berniuko lavoną tokiame pat maiše. Vaikas, 
maždaug septynerių, aštuonerių metų, buvo ap- 
svaigintas chloroformu, jam užkimšta ir dar lip- 
niąja juosta užklijuota burna, tad apsivėmęs už- 
duso. Berniukas maiše paliktas nuogas, tačiau ly- 
tinės prievartos požymių nėra. Nužudytasis — ne 
Bobis Kerbis, apie jo dingimą niekas nėra pranešęs, 
taigi, kas tas vaikas, kol kas nežinome. Kai tik 
prasidės pamokos, paklausime mokyklų. Kaip su- 
prantate, mūsų užduotis - dvejopa: surasti Bobį ir 
bent ką nors sužinoti apie nužudytąjį. 

Nukirsto piršto inspektorius nepaminėjo tyčia. 
Nujautė, kad netrukus paplūs nepatikimų liudijimų 
ir melagingų prisipažinimų srautas, tad aplinkybę, 
žinomą tik žudikui, norėjo išlaikyti paslaptyje. 

— Maždaug pusvalandį prieš mirtį, - toliau kal- 
bėjo Frostas, — berniukas suvalgė mėsainį. Žinau, 
kad tik tuščiai gaišime laiką, bet vis tiek privalome 
aplankyti visas Dentono greitojo maisto užeigas ir 
paklausti jų darbuotojų, gal kuris nors prisimena 
berniuką, vakar maždaug tarp ketvirtos ir penktos 
valandos pirkusį mėsainį. Įvykis, žinoma, nepa- 
prastas. Suprantu, gausime kokius tris šimtus klai- 
dingų nuorodų, bet darbas yra darbas. Klausimų 
bus? 

Ranką pakėlė iš Lekstono skyriaus atvykęs 
policijos konsteblis su laisvo kirpimo paltu. 

— Kaip manote, ar nužudytasis berniukas ir Bo- 
bis susiję? 

— Prie nužudytojo rasta iškamša, kurią nešiojosi 
Bobis. Kol kas tik tai juos ir sieja. Gali būti atsitik- 
tinumas, bet man atrodo, kad ryšio tarp abiejų ber- 
niukų esama. - Frostas nužvelgė klausytojus. Ran- 
kos daugiau niekas nekėlė. - Ką gi, savo paieškos 
rajonus visi žinote. Linkiu sėkmės. 

Pareigūnai skirstėsi su nuotraukomis rankose. 
Inspektorius tylomis juos stebėjo ir vylėsi tos pali- 
nkėtosios sėkmės, bet kažkur giliai įsitaisiusi bjau- 
rybė nuojauta kuždėjo, kad nieko jie neras. 


Telefonai Žmogžudysčių tyrimo kambaryje bir- 
bė be pertrūkio. Sielvartaujančių Bobio tėvų, užsi- 
verkusios motinos ir tvirtai ją apkabinusio vyro, 
pasirodymas per televiziją, žinoma, apdairiai nu- 
tylint Terį Griną ir kinę slaugę, sukėlė audringą 
žiūrovų, įsitikinusių, kad matė dingusį berniuką, 
reakciją. Nė viena versija neatrodė patikima, bet 
patikrinti reikėjo visas. 

Toje pačioje laidoje buvo parodyta kito berniu- 
ko nuotrauka ir pasakyta, kad policijai būtina 
nustatyti jo tapatybę. Kad vaikas nužudytas ir kad 
jis gali būti susijęs su Bobiu, niekas neminėjo. 

Bertonas, kuriam jau gėlė rageliu nuolat spau- 
džiamą ausį, užsirašė aplinkybes ir padėkojo 
skambintojui. Lapą įmetė į dėklą prie kitų. 

— Ką sako teismo ekspertai? —- paklausė Frostas, 
klestelėjęs ant gretimos kėdės. 

— Nieko vertingo. Lipnioji juosta — masinės ga- 
mybos, pirštų atspaudų ant jos nėra. Vata - stan- 
dartinė. Maišelis, kuris buvo užmautas ant rankos, 
— iš „Bi-Wize“ prekybos centro, ant šiukšliamaišio 
pirštų atspaudų taip pat nerasta. 

— Jei nebūtų teismo ekspertizės laboratorijos, — 
suniurnėjo inspektorius, - kas mums pasakytų, 
kad neturime už ko užsikabinti? O kiti šiukšlių 
maišai? Antjų irgi nėra atspaudų? 

— Tik parduotuvių darbuotojų. 

— Tas šunsnukis ne toks kvailas, kad paliktų 
pirštų atspaudus, — niauriai tarė Frostas ir pažvel- 
gė į laikrodį. Be penkių pusė dešimtos. Berniukas 
nužudytas jau maždaug prieš šešiolika valandų, o 
niekas dar nepranešė apie jo dingimą. - Kas atsa- 
kingas už mokyklas? 

— Poniutė. Ji įsitaisė Aleno kabinete. 

— Ką gi, drauguži mielas, eime, užmesime akį į 
jos, atsiprašant, grožybes. 


Bilas Velsas nešiojo korespondenciją. Kaip įpra- 
tęs, pasibeldė į inspektoriaus Aleno kabineto duris. 
Kadangi virš jų įsižiebė raudonas žiburiukas, nuo- 
vados seržantas pareigingai luktelėjo. Kai plykste- 
lėjo žalia švieselė, jis įėjo ir išpūtė akis. Prie inspek- 
toriaus stalo sėdėjo ta padraika Liza Mod. Tarsi ka- 
binetas būtų jos! Ta višta tyčia įjungė raudoną 
lempelę, kad jam tektų laukti! Ką ji sau mano?! 

Kriminalistė seržantė į Velsą net nepažvelgė, 
tik pirštu parodė į gautųjų dokumentų dėklą ir 
pratarė: 

= Čia. 

Nuovados seržantas įsiutęs sukišo korespon- 
denciją į dėklą. Kai jis jau siekė durų rankenos, Li- 
za pašaukė: 

— Seržante! 

Bilas atsigręžė. Moteris vienoje rankoje laikė 
raudoną aplanką, kita kvietė seržantą prieiti. 

— Gal malonėtumėte nunešti ponui Maletui? 

— Ne, po velnių, nemalonėčiau, - sušnypštė Vel- 
sas ir išėjęs trenkė durimis. Aidas nuvilnijo kori- 
doriais. 


Liza gūžtelėjo pečiais. Žinojo, kad Velsas jos ne- 
mėgsta. Ką gi, jam teks įprasti paklusti moters įsa- 
kymams, nes, kol nėra Aleno, ne kas kitas, o ji eis 
kriminalistės inspektorės pareigas. Seržantė jau 
buvo kalbėjusi su vyriausiuoju inspektoriumi Ma- 
letu ir išaiškinusi šiam, kodėl kaip tik ji labiausiai 
verta laikino paaukštinimo. Jis energingai linksėjo 
ir pritarė kiekvienam jos žodžiui. 

— Spręsiu ne aš, - pasakė Maletas, - bet reko- 
menduosiu jus nedvejodamas. 

Vyriausiojo inspektoriaus gerai nepažinodama, 
Liza jo žodžiu patikėjo. 

Koridoriuje Velsas susidūrė su Frostu, išėjusiu 
iš Žmogžudysčių tyrimo kambario, ir, kone spring- 
damas iš pykčio, pasiskubino apskųsti seržantę. 

— Kiurkso Aleno kabinete, ir dar įjungusi rau- 
doną šviesą... - tūžo nuovados seržantas. 

— Gal ketina atidaryti ten kekšyną? — spėjo ins- 
pektorius. 

Bet įniršusiam Velsui ne juokai rūpėjo. 

— Ką ji sau mano? Yra tik nupiepusi seržantė, 0 
elgiasi kaip... — Neįtikėtinos minties trenktas, jis 
taip ir sustingo prasižiojęs. - Velniai rautų, Džekai, 
ar tik jai neatiteks kriminalisto inspektoriaus pos- 
tas? 

— Gali būti, — atsakė Frostas. — Mačiau ją iš- 
einančią iš Maleto kabineto su kelnaitėmis rankoje. 

— Abejoju, ar ji išvis mūvi kelnaites, - nueida- 
mas suburbėjo Velsas. - Antraip nebūtų iškilusi iki 
seržantų. 

Inspektorius į Aleno kabinetą įžengė nesibel- 
dęs, nors virš durų švietė raudona lemputė. 


604 


— Kas girdėti mokyklose? — paklausė jis. 

— Į pamokas šįryt neatėjo penki tokio amžiaus 
kaip nužudytasis berniukai, - atsakė Liza. - Apie 
tris Žinoma: vienas turėjo eiti pas dantų gydytoją, 
kitas guli ligoninėje, trečio motina paskambino į 
mokyklą — peršalęs... 

— Šitą patikrink. Motina gali ir meluoti. O dar 
du? 

— Išsiunčiau Koljerį pas juos į namus. Kai tik 
bus naujienų, pranešiu. 


Buvo dešimta valanda. Žmogžudysčių tyrimo 
kambaryje tvyrojo ramybė. Niekas nebeskambino. 
Frostas sėdėjo ant stalo kampo ir stebėjo Lizą, kuri 
pasistiebusi, gundomai rodydama kojas, smeigtu- 
kais badė ant sienos kabantį miesto planą, žymėjo 
paieškos grupės jau apeitus rajonus. 

— Mielai ką nors įbesčiau į ją pačią, - sušnibždė- 
jo Bertonui inspektorius. 

Į priekį pareigūnai stūmėsi lėtai. Visi penki į 
mokyklą nenuėję berniukai buvo gyvi, visi pirštų 
atspaudai ant šiukšlių maišų — krautuvininkų. 
Tiesa, dviejų, visiškai nusitrynusių, identifikuoti 
nepavyko, bet veikiausiai ir šiuos buvo palikęs ku- 
ris nors darbuotojų. Paaiškėjo, kad kinė slaugė su 
Bobiu elgdavosi labai maloniai, nė už ką nebūtų jo 
nuskriaudusi. Taigi vienas berniukas dingęs, kitas 
nužudytas, ir jokių versijų. 

Subirbė telefonas. Inspektorius viltingai kilste- 
lėjo galvą, bet skambino tik Maletas. Domėjosi, 
kaip sekasi. 

- Atsakyk vienu žodžiu - „niekaip“, - patarė Li- 
zai Frostas. 


— Ieškome, už ko užsikabinti, pone, - savaip at- 
sakė Maletui seržantė. - Kai tik bus naujienų, tuč- 
tuojau jus informuosime. 

Padėjusi ragelį, ji grįžo prie miesto plano. Į 
kambarį išsišiepęs įėjo Bilas Velsas. 

— Operatyvininkams ką tik paskambino kaž- 
koks vairuotojas. Gembių take jį stabdė nuoga 
mergina. 

Frostas išsyk atkuto. Nuogos merginos jį domino. 

— Paėmė? 

— Ne. Neturėjo kada stabčioti. Sakė skubąs dar- 
bo reikalais. Paskambino iš mobiliojo. 

Inspektorius nepatikėjo savo ausimis. 

— Pakelėje kelia ranką nuoga mergina ir vairuo- 
tojas nesustoja? Aš sustočiau, net jeigu stabdytų 
pusnuogė... Rupūžėle, jeigu stabdytų apsirengusi, 
jeigu tik vienas papas kyšotų, ir tat sustočiau. 

— Matyt, tas vairuotojas ne tokios geros širdies 
kaip tu, Džekai, - pasakė Velsas. 

— Kai kam atrodo, kad aš - tik gero pimpio, bet 
girtis neketinu. 

Liza pasibjaurėjusi purkštelėjo. Tai išgirdęs 
Frostas pamerkė Velsui akį. 

— Išsiunčiau Džordaną ir Simsą paimti tos mer- 
ginos, - tarė seržantas. 

— Laimės kūdikiai, — atsidūsėjo Frostas. 

Vėl subirbė telefonas. Ragelį pakėlė Liza. Po 
akimirkos jos veidas persimainė. 

— Kas atsitiko? —- paklausė inspektorius. 

— Dėl tos merginos. Ne taip juokinga, kaip jums 
atrodo. Jai tik penkiolika metų. Naktį mergaitę bu- 


vo pagrobusi kažkokia gauja. Tėvams teko mokėti 
išpirką - dvidešimt penkis tūkstančius svarų. 

— Kad mane kur triperis!.. — išsiplūdo Frostas. — 
Lyg dar maža būtų rūpesčių... - Akimirką pamąs- 
tęs jis apsisprendė. - Širdele, neabejoju, byla - tavo 
jėgoms. Bet, jei neprieštarauji, važiuosiu kartu. 


Jie susėdo į Lizos automobilį. Frostas šalia jos, 
nusikaltimo vietos tyrėjas Ivensas - gale. Siaurais 
kaimo keliukais seržantė važiavo nervingai, lėkė it 
akis išdegusi, vis tikėdamasi, kad priešais ūmai 
neiššoks kita mašina. Ji tai įnirtingai sukiojo vairą, 
tai staigiai stabdė, vos per plauką išvengdama 
vienos avarijos po kitos, o inspektorius gūžėsi ant 
sėdynės, stengdamasis nežiūrėti į žalumą, miglotai 
šmėsčiojančią už langų. 

— Suk kairėn, - sumurmėjo jis. 

— Ne, dešinėn, - atsiliepė Ivensas. 

Liza pasuko į dešinę. Frostas buvo jau ne kartą 
suklydęs, ir jai kassyk tekdavo stabdyti automobilį, 
apsisukti. 

— Štai ten, - tarstelėjo nusikaltimo vietos tyrėjas. 

Kriminalistė seržantė įvairavo mašiną į ilgą ta- 
ką, vedantį prie didelio, gebenių apkėsto Eduardo 
laikų namo, tarsi pasiklydusio laukuose. Frostas 
nužvelgė statinį. Žinojo, sykį čia jau buvęs, bet ne- 
įstengė prisiminti nei kada, nei kokiu reikalu. Prie 
pagrindinių durų stovėjo policijos automobilis. Li- 
za sustojo prie jo. Frostas ir Ivensas išlipo. Juos pa- 
sitiko iš namo išėjęs konsteblis Džordanas. 

— Trijų asmenų šeima: vyras, žmona ir penkio- 
likmetė duktė, - ėmė dėstyti padėtį jis. - Tėvai va- 


kar vakare buvo Londone, teatre. Grįžo apie trečią 
ryto. Namus rado sujauktus, pavogti juvelyriniai 
dirbiniai, kailiniai. Dingusį turtą savininkai įverti- 
no penkiasdešimčia tūkstančių svarų. Štai šitą jie 
rado svetainėje. 

Džordanas padavė inspektoriui balto popie- 
riaus A4 formato lapą permatomoje įmautėje. Teks- 
tas buvo išspausdintas rašaliniu spausdintuvu: 


PONAMS STENFILDAMS 

JŪSŲ  DUKTĖ MŪSŲ  RANKOSE. JEIGU 
KREIPSITĖS Į POLICIJĄ IŠPRIEVARTAUSIME 
JĄ VISI PAEILIUI. VIENAS MŪSŲ SU ŽIV. 

JEIGU NORITE KAD GRĮŽTŲ SVEIKA GYVA 
EINATE Į SAVO BANKĄ KAI TIK ATSIDARYS 
9.30 PAIMATE 25 000 NAUDOTOMIS KUPIŪ- 
ROMIS. PINIGUS ĮDEDATE Į NEDIDELĮ LA- 
GAMINĄ. PRAVAŽIAVĘ BALTUS VARTELIUS 
MOLIO TAKE IŠMETATE LAGAMINĄ Į GRIOVĮ. 
TADA VAŽIUOJATE TIESIAI NAMO. NEATSI- 
GRĘŽIATE. 

JEIGU VISKĄ PADAROTE KAIP PARAŠYTA 
BE JOKIŲ GUDRYBIŲ PALEIDŽIAME DUKTERĮ 
NENUKENTĖJUSIĄ. JEIGU MĖGINSITE MUS 
APMULKINTI TOKIOS KOKIA GRĮŠ NEBENO- 
RĖSITE PRIIMTI. PRIDEDAME ĮRODYMĄ KAD 
NEJUOKAUJAME. 


— Štai. - Konsteblis įdavė Frostui kitą įmautę — 
su momentine ant grindų klūpančios merginos 
nuotrauka. Viena kažkieno ranka, sugriebusi mer- 
ginai už plaukų, lošė atgal jos galvą, kita spaudė 

prie gerklės peilį. Belaisvė buvo užsimerkusi, 
prasižiojusi. Nuoga. 

— Naktinius jie jai nurėžė peiliu, — paaiškino 
Džordanas. 

— Aš tai darau dantimis, - atsakė inspektorius ir 
perdavė abi įmautes Lizai. 

— Šeima svetainėje, Simsas irgi ten, - tarė kon- 
steblis. - Ar norite su jais pasikalbėti? 

— Pirmiau apžiūrėsiu namą, — pasakė Frostas, 
vildamasis prisiminsiąs, kada čia lankėsi. — Pro 
kur tie išgamos įsibrovė? 

— Iš kiemo pusės. Parodysiu. 

Džordanas takeliu nusivedė kolegas už namo, 
kur į veją terpėsi nedidelė aikštelė, pristatyta vazo- 
nų su augalais. Užpakalinių durų stiklas buvo iš- 
kultas. Kuris nors plėšikų tiesiog įkišo ranką pro 
skylę ir pasuko spynoje neapdairiai paliktą raktą. 

Frostas pašnairavo į duženą. 

— Asilai! Įsitaiso brangią įleistinę šešių kaiščių 
spyną ir palieka joje sukruštą raktą. - Jis luktelėjo, 
kol Ivensas užsimaus pirštines ir atidarys duris. 
Nusikaltimo vietos tyrėjas pasiliko imti pirštų at- 
spaudų, o kiti, peržengę šukėmis nusėtą demblį, 
nuėjo į virtuvę. Ant pušinio stalo joje, matyt, dar iš 
vakaro buvo išdėlioti puodukai, dubenėliai - pasi- 
ruošta pusryčiams, kurių galiausiai niekas taip ir 
nevalgė. Frostas priėjęs paėmė javainių dėžutę. 

— „All Bran“* - vidurių laisvinamieji iš gamtos. 
Lažinuosi, šįryt jų niekam neprireikė, — pasakė. 
Džordanas nusijuokė, o Lizai sąmojis pasirodė ne- 
deramas. - Kiek tų gorilų buvo? - paklausė inspektorius. 


* Sausi pusryčiai, vienas iš „Kellogg's“ gaminių. 

— Spėjame, keturi, — atsakė konsteblis, vesda- 
masis anuodu į koridorių. - Pirmiausia jie atjungė 
elektrą. 

Jis atidarė po laiptais nedidelę spintelę, kurioje 
vienas šalia kito buvo įtaisyti elektros ir dujų 
skaitikliai, o po jais - pultas centriniam šildymui 
reguliuoti. 

— Kam jiems to prireikė? — mąsliai paklausė 
Frostas. 

— Kad mergaitė neiškviestų policijos. Jos kam- 
baryje yra telefonas. Belaidis. Atjungus elektrą, ne- 
veikia. 

— Maniau, tokie būna su baterijomis, - įsikišo 
Liza. 

— Taip, rankiniai. O dauguma stacionariųjų 
maitinami iš tinklo. 

— Aš maniau, kad tie niekam tikę aparatai ne- 
veikia tik mano rankose, ypač po to, kai nukrinta 
ant grindų, —- pasakė Frostas. Jis pagal savo laik- 
rodį patikrino šildymo pulte rodomą laiką. Skyde- 
lio laikrodis kelias minutes vėlavo. - Regis, išjung- 
tas buvo neilgai? 

— Pačiupę mergaitę, nusikaltėliai vėl įjungė 
elektros tiekimą. Negi tamsoje rausis po stalčius? 

Baigęs darbą prie durų, atėjo Ivensas. 

— Niekas šiais laikais nebepalieka pirštų atspau- 
dų, - tarė, liūdnai palingavęs galvą. 

— Negerbia vagys policijos triūso, negerbia, — 
pasakė inspektorius. Jis vis dar neįstengė prisimin- 
ti, kokiu reikalu buvo atvažiavęs į šiuos namus. - 
Dirstelkime į mergaitės kambarį. 


Jie suėjo į tipišką paauglės buveinę. Ant sienos 
nuotraukos iš popmuzikos koncertų ir didžiulis 
plakatas su užrašu: IŠSAUGOKIME BANGINIUS. 
Juodalksnio sekcijoje - muzikinis centras su dviem 
nedidukais „Wharfedale“ garsiakalbiais ir 10 colių 
įsitrižainės spalvoto vaizdo televizorius. Kamba- 
rys buvo sujauktas. Stalčiai pusiau ištraukti, jų 
turinys išmėtytas ant grindų. Frostas suraukė nosį. 
Buvo justi merginos kvepalų kvapas. Kaip penkio- 
likmetei — pernelyg erotiškas. Inspektorius 
pasilenkė ir, paėmęs nuo grindų mažytes kelnaites, 
parodė Lizai. 

— Rankos su šikpopieriu į tokias neįspraustum. 
menėlis nekrustelėjo. Ji jau žinojo, kad inspekto- 
rius - tikras nepraustaburnis. 

Frostas numetė kelnaites ir šios, nuplevenusios 
per kambarį, minkštai nusileido ant kilimo. 

— Džordanai, kas iš čia pavogta? - paklausė ins- 
pektorius. 

— Mergaitė netikrino - niekaip neatsikvoši, o jos 
motina sako, kad niekas nedingę. - Konsteblis pa- 
rodė į krūvelę karolių ir apyrankių ant grindų. — 
Niekniekiai, net nenusipelnė plėšikų dėmesio. 

— Keista, kad jie nepasiėmė televizoriuko, - pa- 
sakė Frostas. - Aš tokio neatsisakyčiau. 

— Gaudė stambesnį laimikį, - tarė Džordanas. - 
Tėvų kambaryje rado juvelyrinių dirbinių, kaili- 
nių. Eime, parodysiu. 

Tėvų miegamajame tvyrojo dar didesnė jovaly- 
nė. Stalčiai ištraukyti, drabužiai išdrabstyti kur pa- 
kliuvo, sakytum, vien iš malonumo jaukti. Ant di- 


delės dvigulės lovos pūpsojo į krūvą suversti apa- 
tiniai, kvepalų flakonėliai, kosmetika. 

— Dėžutė su brangenybėmis buvo štai šitame 
stalčiuje, - rodydamas pasakė konsteblis. - Paėmė 
viską, net ir pačią dėžutę... Šeimininkai sako, kad 
vertė būtų penkiasdešimt gabalų, įskaičiuojant ir 
kailinius. - Džordanas mostelėjo į atvirą sieninę 
spintą, ant kurios grindų mėtėsi paltai ir suknios, 
o pakabos virš kaugės buvo dykos. 

Frostas, žargstydamas per išmėtytus daiktus, 
priėjo prie spintos. 

— Kam reikėjo nukabinti šituos? Kailinius galėjo 
pasiimti, kitų drabužių ir neliesdami. 

— Kai kas, jaukdamas daiktus, jaučia malonu- 
mą, - atsakė Liza. 

Inspektorius tik numykė. Gal seržantė ir nekly- 
do. Jis pažvelgė pro didžiulį langą. Sodas, laukai ir 
vingiuotas takas, vienintelis kelias į šiuos namus. 
Tolumoje dunksojo dar vienas, kitas statinys, bet 
žmonių nebuvo matyti nė ženklo. Frostas sugraibė 
kišenėje cigaretes. Staiga šeimininkas apačioje su- 
šuko: 

— Jei jau baigėte ten kuistis, gal teiktumėtės ir 
su mumis pasikalbėti?! Ar policijai nusikaltimų 
aukos tiek ir terūpi?! 

Inspektorius išėjo į laiptų aikštelę ir pažvelgė 
žemyn. Iš apačios į jį piktai dėbsojo Robertas Sten- 
fildas, į penktą dešimtį neseniai įžengęs blyškiavei- 
dis maža burna. Frostas suraukė antakius. Tą žmo- 
gųjis jau buvo matęs... šituose pačiuose namuose... 
bet aplinkybių niekaip neprisiminė. Inspektorius 
nutrinksėjo laiptais, Liza ir Džordanas - jam iš 


paskos. Tik Ivensas liko viršuje padirbėti fotoa- 
paratu ir paieškoti pirštų atspaudų. Staiga Frostas 
prisiminė. 

— Pone Stenfildai, štai matote, vėl susitikome, — 
ištarė, plačiai šypsodamasis. 

Vyriškis įsistebeilijo į inspektorių. Veide aki- 
mirką šmėstelėjo nerimas, bet tuojau pat Stenfildas 
išspaudė šykščią, pašaipią šypsenėlę. 

— Ak taip, taip... tas nelemtas gaisras. Inspekto- 
riau, tikėkimės, šį kartą iš jūsų bus daugiau nau- 
dos. Prašau... 

Šeimininkas pakvietė pareigūnus į svetainę. 
Frostui įėjus, prie durų sėdintis policijos konsteblis 
Deivas Simsas pašoko. Kambarys buvo erdvus, 
jaukus, neseniai pakurtame židinyje traškėdamos 
degė malkos. Platūs suveriamieji langai žvelgė į 
sodą. Ant staliuko kampe stovėjo didžiulis televi- 
zorius, ant lentynėlės žemiau — vaizdo leistuvas. 
Jame įtaisytas laikrodis pertrūkus srovės tiekimui 
buvo išsijungęs, paskui niekas jo iš naujo nebenu- 
statė, ir dabar žali skaičiukai mirkčiojo. 

Stenfildas išsidrėbė fotelyje ir išlenkė viskio, 
stiklą buvo pasidėjęs ant ranktūrio. Priešais, ant 
arčiau židinio pristumto minkštasuolio, sėdėjo šei- 
mininko žmona ir duktė. Mardžė Stenfild, kokiais 
dešimčia metų už vyrą jaunesnė tamsiaplaukė gra- 
žuolė, buvo susisiautusi į ilgą juosvai raudoną atla- 
sinį chalatą. Ar anksčiau ją matęs, Frostas neprisi- 
minė. Jo dėmesį labiau traukė konsteblio Simso mi- 
line apgobta Stenfildų duktė Kerolė. Penkiolikmetė 
atrodė gerokai vyresnė. Ilgi kaštoniniai jos plaukai 
buvo susitaršę, lyg kokios laukinukės. Sėdėjo ji nu- 


delbusi galvą, bet nenuleido nuo Frosto siaurokų, 
kaip ir tėvo, akių. Inspektoriui mergaitė panėšėjo į 
užspeistą žvėriuką, pasiryžusį grumtis iš pasku- 
tiniųjų. Įtartina tu man atrodai, meilute, manė jis, 
tuo pat metu maloniai šypsodamasis. 

— Turite sugauti tuos galvažudžius, — prabilo 
Stenfildas. — Jie pagrobė Žmonos brangenybes ir 
kailinius, šantažu išlupo iš manęs dvidešimt penkis 
tūkstančius. O kiek duktė prisikentėjo! 

— Nekokia diena jums pasitaikė, ar ne, pone? — 
pasakė Frostas. 

Šeimininkas jau žiojosi kažką atkirsti, bet stai- 
ga pastebėjo Lizą Mod. 

— Kas, po velnių, šita? - suniurzgė. Kriminalistė 
seržantė padavė jam tarnybinį pažymėjimą. Sten- 
fildas grąžino jį vos dirstelėjęs ir niekinamai su- 
prunkštė: - Boba seržantė?! Tyčia atsiuntė antraeilę 
pareigūnę, kad nekvaršinčiau galvos, ar ne? 

— Ne, - atsakė Frostas. - Antraeilis esu aš, 0 ser- 
žantė — pirmarūšė pareigūnė. Ši byla - jos. — Sten- 
fildas purkštelėdamas parodė, ką apie tai mano. 
Atsisėsti jis taip ir nepasiūlė, tad inspektorius 
prisitraukė arčiau židinio kitą fotelį ir užleido jį Li- 
zai, O pats prisėdo ant ranktūrio. - Seržante, galite 
šį džentelmeną apklausti. 

Moteris atsivertė užrašinę ir paprašė: 

— Papasakokite, kaip viskas buvo. 

- Jau pasakojau šitam pareigūnui. - Šeiminin- 
kas parodė į Simsą. - Jis net užsirašė. 

— Jo rašysenos mes neįskaitome, - įsikišo Fros- 
tas. - Taigi teks papasakoti dar kartą. 

— Mudu su žmona važiavome į Londoną, į teat- 
rą. Žiūrėjome „Operos vaiduoklį“. 

— Vieni? — pertraukė Stenfildą seržantė. — Be 
dukters? 

— Po šimts velnių, jeigu Kerolė, mums išvykus, 
buvo pagrobta, vadinasi, su mumis nevažiavo. 

— Žinau, kad nevažiavo, - šaltai atrėžė Liza. — 
Įdomu kodėl. 

— Jei būčiau pats užsakęs bilietus, aišku, būčiau 
ėmęs tris. Bet draugai, kurie patys negalėjo važiuo- 
ti į teatrą, perleido mums tik du. Na, brangute, pa- 
tenkinta? 

Seržantė, sugriežusi dantimis, linktelėjo. 

— Išvažiavome, - toliau pasakojo vyriškis, — va- 
me spektaklį, pavalgėme ir grįžome. 

— Kada grįžote? 

— Paryčiais, šiek tiek po trijų. Pastačiau automo- 
bilį į garažą, o Mardžė užlipo į viršų įjungti elekt- 
rinio apkloto ir rado miegamąjį suverstą. 

— Viskas buvo išmėtyta — kvepalai, kosmetika, 
drabužiai, - prašneko Mardžė. - Pašaukiau Rober- 
tą. Jis atlėkė į viršų ir puolė į Kerolės kambarį pa- 
žiūrėti, ar mergaitei nieko nenutiko. 

— Tie niekšai ją išsivežė, - pasakė šeimininkas. — 
Norėjau skambinti į policiją, bet neradau belaidžio 
telefono, nors turėjo būti prie dukters lovos. 

— Telefoną jie išmetė pro langą, - įsiterpė ir 
Kerolė. Kalbėjo ji beveik mechaniškai, spoksodama 
tiesiai priešais save. 

Motina guosdama apkabino dukterį. 

— Na tai va, - vėl prašneko Stenfildas, - neradęs 

telefono viršuje, ketinau skambinti šituo. - Jis pa- 
rodė į aparatą prie televizoriaus. — Radau prie jo 
padėtus laišką ir nuotrauką. 

— Ir laišką, ir nuotrauką mes matėme, - pasakė 
Liza. 

— Tuomet žinote, ką tie žvėrys grasino padary- 
sią mūsų Kerolei. Negalėjau skambinti į policiją. 
vienas į kitą, laukdami, kol bus atidarytas bankas. 
Tai buvo ilgiausia naktis gyvenime, prakeikta nak- 
tis. Taigi išėmiau pinigus, numečiau lagaminėlį 
Molio take ir parskubėjau namo. Su Žmona iš siel- 
varto mažne išprotėjome. O paskui jūsiškiai parve- 
žė Kerolę. 

— Pagrobėjai reikalavo dvidešimt penkių tūks- 
tančių. Banke laikėte šitokią sumą? 

— Taip. Suku naudotų mašinų verslą. Dauguma 
mano tiekėjų prašo atsiskaityti grynaisiais. 

Liza pasisuko į merginą, kuri, tėvui kalbant, 

— Kerole, gal dabar papasakotum, kas nutiko 
tau? — paprašė seržantė. 

Kerolė ankščiau apsisiautė Simso miline, ir 
Frostas sumojo, kad mergina sėdi nuoga. Ji įstengė 
tik šnibždėti, ir pareigūnams, kad išgirstų, teko 
įtempti klausą. Gulti ji nuėjusi tuojau po vidurnak- 
čio ir buvo jau beužsnūstanti, bet išgirdo apačioje 
dūžtant stiklą. Pamaniusi, kad tėvai grįžo anks- 
čiau nei ketinę, ir įsijungusi naktinę lempelę. Ši be- 
veik iš sykio užgesusi. Paskui ji išgirdusi vyrų bal- 
sus. Tamsoje sugraibiusi belaidį ir surinkusi bend- 
rąjį pagalbos numerį. Bet telefonas neveikęs. 

Išgirdusi sunkius žingsnius laiptuose... 

— Šokau iš lovos ir mėginau pasprausti po durų 
rankena kėdę, bet į kambarį įsiveržė kažkoks vy- 
ras, kažkas žybtelėjo... peilis... 

Mergaitė ėmė drebėti. Motina apglėbė ją tvirčiau. 

— Širdele, neskubėk, laiko turime, — pamėgino 
nuraminti Kerolę Frostas. 

— Būčiau surikusi, - vėl prakalbo ji, - bet tas vy- 
ras prikišo peilį prie gerklės ir pagrasino perrėšiąs 
balso stygas. Tikriausiai nualpau. - Prisiminusi tas 
baisias akimirkas, mergina po miline susigūžė. — 
Šiek tiek prasikvošėjusi susivokiau kratoma. Su- 
pratau, kad esu krovininiame furgone, lekiančia- 
me labai greitai. Akys man buvo užrištos, buvau 
sušalusi. Anie užmetė ant manęs maišą, bet vis 
tiek stirau. Kai pamėginau atsistoti, mane vėl nu- 
bloškė ant grindų. Išgirdau vyrišką balsą: „Atrodo, 
atsigaivelėjo.“ Tada jie nutraukė maišą. 

— Jie? — pasitikslino Liza. 

— Kėbule su manimi buvo dviese. Jie nutraukė 
maišą ir... pradėjo... 

— Gyvuliai! - sušuko mergaitės tėvas. 

— Ką - pradėjo? - paklausė seržantė. 

— Nepasakosiu, - papurčiusi galvą, atsakė Kerolė. 

— Jie tave prievartavo? 

— Ne. 

— Kiek jų buvo? - įsiterpė Frostas. 

Mergina pakėlė akis į inspektorių. 

— Keturiese. Du kėbule, du - kabinoje. 

— Tik vyrai? 

— Girdėjau tik vyrų balsus. 


— Kaip manai, kokio amžiaus galėjo būti užpuo- 
likai? 

Kerolė gūžtelėjo pečiais. 

— Nežinau. Gal maždaug trisdešimties. 

— Ir nė vieno jų balsas neatrodė pažįstamas? 

— Ne. 

Kantriai palūkėjusi, kol Frostas baigs klausinė- 
ti, seržantė pasakė: 

— Kerole, norėčiau, kad tave apžiūrėtų gydy- 
tojas. 

— Nereikia. 

— Jeigu nusikaltėliai tave išprievartavo, ištyrę 
DNR galbūt sužinotume, kas jie tokie. 

— Juk sakau, neprievartavo... Nenoriu apie tai 
kalbėti. 

— Gerai, gerai, nekalbėkime, - taikingai sutiko 
Liza. - Kas dėjosi toliau? 

— Furgonas sustojo ir jie apsikeitė vietomis... Į 
kėbulą perėjo kiti du. Aš apsimečiau nualpusi ir 
anie nieko man nedarė, tik sėdėjo ir rūkė. Paskui, 
man atrodo, buvo praėję daug laiko, kažkas patra- 
nkė į furgono šoną ir sušuko: „Pinigai yra!“ Maši- 
na dar kiek pavažiavo, tada sustojo, ir grobikai iš- 
stūmė mane lauk. Kai nusiplėšiau akių raištį, fur- 
gono nebebuvo. Pro šalį važiavo kažkoks 
automobilis... bet nesustojo... o paskui mane paėmė 
policininkai. 

Baigusi pasakoti, mergaitė dar ankščiau apsigo- 
bė konsteblio miline. 

— Tave tikrai reikėtų parodyti gydytojui, — 
primygtinai pakartojo kriminalistė seržantė. 

— Nee! - išrėkė Kerolė. - Nieko man nėra! Atsto- 


kite! — Ji staigiu judesiu nubloškė nuo peties moti- 
nos ranką. - Atstokite pagaliau! 

— Mergaitė sutrikusi, - pasakė Mardžė. 

— Taip, taip, paaiškink jiems, - sarkastiškai nu- 
sišaipė jos vyras. - Patys gal nemato. - Jis pasisuko 
į Frostą. —- Ką gi, inspektoriau, gerai atsipūtėte, o 
dabar eikite ir sučiupkite tuos niekšus. 

— Dar pora klausimėlių, - atsakė Frostas. Nusi- 
šypsojęs merginai, jis vėl į ją kreipėsi. — Išgirdai 
dūžtant stiklą. Įjungei naktinę lempą ir surinkai 
bendrąjį pagalbos numerį. Šviesa užgeso, telefonas 
nebeveikė... 

— Todėl, kad tie gyvuliai atjungė srovę, - lyg ne- 
išmanėliui paaiškino Stenfildas. 

— Taip. Kiek laiko galėjo praeiti nuo tada, kai iš- 
dužo stiklas, vadinasi, nusikaltėliai įsibrovė į na- 
mus, iki išsijungiant telefonui? 

— Nežinau... gal kelios sekundės... 

Inspektorius linktelėjo. 

— Labai jau mikliai jie veikė. Lyg būtų gerai Ži- 
noję, kur yra elektros skydelis. 

— Tam nereikia būti sumautu genijumi, - atšovė 
šeimininkas. - Daugumoje namų skaitikliai būna 
po laiptais. 

— Taip, bet šitie įsilaužėliai turėjo garantuotai 
žinoti, kad taip ir yra. Jiems reikėjo apsisukti labai 
greitai, kad Kerolė nespėtų paskambinti. Išvažiuoti 
iš Čia įmanoma tik tuo keturių mylių ilgumo taku, 
kito kelio nėra. Nusikaltėliams užgaišus, aname jo 
gale jų jau lauktų policininkai. Iš kur ta gauja galė- 
jo Žinoti, kad telefonas Kerolės kambaryje — mai- 
tinamas iš tinklo? 


— Prieš keturis mėnesius paskelbiau, kad šitą 
namą parduodu, - atsakė Stenfildas. — Čia nuolat 
šmirinėja nekilnojamojo turto prekybos agentai, 
galimi pirkėjai ir šiaip visokie ilganosiai landžioja 
čionai ir viską čiupinėja nešvariais pirštais... bet 
kuris jų galėjo nužiūrėti, kas kur padėta. 

— Mums reikės pavardžių, - tarė Liza. 

— Kreipkitės, brangute, į nekilnojamojo turto 
firmas. Vizitinių jie mums nepalieka, nebent rie- 
baluotų pirštų žymes ant apmušalų. 

— Kada draugai pasiūlė jums bilietus į teatrą? — 
paklausė Frostas. 

— Užvakar. Patys verslo reikalais turėjo vykti į 
Paryžių. Kodėl klausiate? 

— Svarstau šit, iš kur nusikaltėliai galėjo Žinoti, 
kad namuose bus tik Kerolė. 

— Tikriausiai jie stebėjo namus ir ištaikė progą. 
Būna, kad išvykstame visai nakčiai. 

Frostas susiraukė. Paaiškinimas jo neįtikino. Jis 
jau Žiojosi paklausti dar šio to, bet sutrukdė iš 
tarpdurio pamojęs Džordanas. 

— Inspektoriau, atsiprašau, kad kišuosi, bet 
reikalas skubus. 

- — Kokia pavogtųjų juvelyrinių dirbinių vertė? — 
atsistodamas pasiteiravo Frostas. 

— Tikrai nežinau, neskaičiavau, bet apytikriai — 
penkiasdešimt tūkstančių svarų, - atsakė Mardžė. 

— Jūs apsidraudę? 

— Ne pinigai čia svarbu. Tie dirbiniai - brangi 
atmintis. 

— Na, žinoma, - pratarė inspektorius. 

Stenfildas net pašoko. 


— Kokios čia dar užuominos?! 

Frostas nutaisė užgauto nekaltučio išraišką. 

— Pone Stenfildai, jokių užuominų. Jokių. O da- 
bar atleiskite... - Su Džordanu išėjęs į koridorių, jis 
uždarė svetainės duris. - Na kas nutiko, sūnau? 

Buvo atėjusi Žinia iš Operatyviojo valdymo ce- 
ntro. Paskambino moteris ir pranešė, dar vakarykš- 
tę popietę pasigedusi aštuonmečio sūnaus. Spren- 
džiant iš apibūdinimo, turėtų būti nužudytasis. 

Inspektorius tyliai sukeikė ir paklausė: 

— Tikiuosi, niekas tai vargšei apie rastąjį lavoną 
neužsiminė? 

— Ne, pone, - užtikrino Džordanas. 

— Važiuojame, - tarė Frostas. — Čia tegul tvarko- 
si seržantė. — Grįžęs į svetainę, jis tyliai išdėstė Li- 
zai padėtį, o Stenfildui pasakė: - Išvažiuoju. Šis tas 
atsitiko. 

- Ir tai svarbiau už mūsų bėdą? - apstulbęs pa- 
klausė šeimininkas. 

— Svarbiau, - atsiduso inspektorius. 


Džordanas, važiuodamas siauru vingiuotu ke- 
liuku, vairavo gerokai atsargiau nei Liza. Frostas 
šalia jo susimąstęs rūkė. Jei iš tiesų nužudytas tos į 
nuovadą paskambinusios moters sūnus, kaip jai 
pasakyti?.. Vos aštuonerių metų... Dieve... Jiedu su 
Bertonu buvo sutarę susitikti prie jos namų. Ins- 
pektorius mieliau būtų pasikvietęs ne konsteblį, o 
kurią nors iš pareigūnių, bet visos buvo užsiėmu- 
sios, padėjo ieškoti Bobio Kerbio. Ak kiek jau sykių 
jam teko tai daryti - eiti pas Žmones su bloga ži- 
nia! Pernelyg daug sykių, pernelyg. 

Slogias mintis išblaškė Džordanas. 

- Inspektoriau, ką manote apie tą pagrobimą? 

Frostas išsiėmė iš burnos cigaretę ir išpūtė dū- 
MuS pro nosį. 

— Žinai, drauguži, nesu įsitikinęs, kad mergaitė 
išvis buvo pagrobta. 

— Kaip suprasti? — suraukęs antakius, paklausė 
Džordanas. 

— Su Stenfildu buvau susidūręs ir anksčiau. Jis 
prekiauja naudotais automobiliais. Prieš kokius ket- 
verius metus Netiesioginių mokesčių departamento 
darbuotojai įtarė, kad jis nusuka PVM. Jie jau ruošė- 
si patikrinti Stenfildo buhalteriją, bet išvakarėse jo 
biure mįslingai kilo gaisras. Stenfildui jis buvo tik- 
ras išganymas. Supleškėjo visi svarbūs popieriai. 

— Taigi manote, kad pats savo biurą ir padegė? 

— Net neabejoju, sūnau, bet įrodyti negaliu. — 
Inspektorius nuleido lango stiklą ir išmetė nuoru- 
ką. - Jei tave domina neobjektyvi mano nuomonė, 
štai ji: praėjusią naktį Stenfildas prasuko dar vieną 
machinaciją. Kailinius ir brangenybes paslėpė, kad 
galėtų pasiglemžti draudimo išmoką. 

— Bet jeigu tai afera, - mėgino paprieštarauti 
Džordanas, - tada išeina, kad joje dalyvauja ir duktė. 

— Pataikei į patį dešimtuką. 

Prieš susiliedamas su Gembių taku, keliukas 
tankiai vingiavo. 

— Iš čia mes ją ir paėmėme, - sukiodamas vairą, 
tarė konsteblis. - Stovėjo vidur kelio nuogutėlė. 

— Tyčia taip sakai - kad man sukiltų pavydas, - 
juokais papriekaištavo Frostas. Staiga jam dingte- 
lėjo mintis. - Stabdyk! - sušuko. 

Džordanas sustabdė automobilį. Išlipęs inspek- 
torius ėmė grabalioti pakelės žolę, paskui, prasi- 
spraudęs pro skylę gyvatvorėje, dingo konstebliui 
iš akių. Valandėlę buvo girdėti tik šlamesys, ga- 
liausiai inspektorius džiaugsmingai šūktelėjo ir 
grįžo prie automobilio su kažkuo pilku rankose. 

— Na, mielas drauge, kaip manai, kas čia? - pa- 
klausė įsėdęs. 

— Apklotas, - atsakė Džordanas. - Viengulės lovos. 

— Taip! 

Konsteblis bukai įsistebeilijo į apklotą, nė iš to- 
lo nenutuokdamas, kur inspektorius lenkia. 

— Įsivaizduok, —- ėmė aiškinti Frostas, - kad esi 
penkiolikmetė mergina gundančiomis šlaunimis ir 
papukais. Tėvas paliko tave pakelėje stabdyti ma- 
šinų. Esi nuogut nuogutėlė ir aušra lediniais pirš- 
tais* graibo tau už genitalijų. Tad ką darai? Ogi ap- 
sisiauti iš namų apdairiai pasiimtu apklotu. Išgir- 
dusi atvažiuojant automobilį, apklotą meti už 
gyvatvorės, žengi vidur kelio ir kratai tešmenis. Jei 
mašina nesustoja, vėl pasiimi užklodą ir lauki 
kitos. 

— Gal... - nenoromis pritarė Džordanas. 

— Pauostyk, - pasiūlė inspektorius. 

Konsteblis prikišo nosį prie apkloto. 

— Kvepalai? 

— Galėčiau lažintis: jei pauostytum Simso mili- 
nę, kuri globė nuogą, karštą, sirpų Kerolės kūną, 
užuostum tokius pat. 


* „Aušra lediniais pirštais...“ — Frostas cituoja vieną Didžiosios 
Britanijos dienraščių, tokiais žodžiais pradėjusių straipsnį apie lėktuvo 
katastrofą. 


— Bet juk gali būti, kad patys grobikai pagriebė 
nuo lovos apklotą mergaitei susiausti. 

— Kodėl tada mašinas ji stabdė nuoga? - Inspek- 
torius atsiduso. — Ši nedidelė paslaptis, sūnau, 
turės palaukti. Kad ir kaip norėtume atidėti malo- 
numą pranešti motinai, kad jos sūnus nužudytas, 
vis tiek reikės tai padaryti. 

Numetęs apklotą ant užpakalinės sėdynės, 
Frostas visą likusį kelią, kol jiedu nuvažiavo opera- 
tyvininkų praneštu adresu, nebeištarė nė žodžio, 
tik be paliovos rūkė. 

Kentono gatvėje rikiavosi dideli triaukščiai na- 
mai, pertvarkyti į daugiabučius. Bertonas kolegų 
laukė prie 3-i0jo A namo. Frostas, telkdamas drąsą, 
užsidegė dar vieną cigaretę. Kelis sykius patraukęs 
dūmą, galų gale nusprendė nebeatidėlioti. Kaip ir 
Bobio motina naktį, moteris, pastebėjusi policinin- 
kus privažiuojant, išskubėjo jų pasitikti. Inspekto- 
rius gailiai suvaitojo ir įsidėjo užgesintą nuorūką į 
pakelį. 

— Taip nekantrauja išgirsti blogą Žinią, ar ką? — 
sumurmėjo jis ir linktelėjo Bertonui. - Eime, sū- 
nau. Šnekėsiu aš. 

Džoja Anderson, dvidešimt kažkelių įkūni, bet 
judri žemaugė brunetė, stebėjo prieinančius parei- 
gūnus, mėgindama jų veiduose įžvelgti vilties 
užuominą. 

— Ar radote mano sūnų? - paklausė nieko ne- 
laukdama. 

— Širdele, duokite mums bent kiek laiko, —- atsa- 
kė Frostas. - Juk tik dabar paskambinote. 

Jie palypėjo laipteliais ir paskui šeimininkę su- 


ėjo į didoką kambarį langais į gatvę. Apstatymu jis 
panėšėjo į viešbučio numerį, asmeninių daiktų bu- 
vo nedaug. Prie dviviečio smėlio spalvos moketu 
apmušto minkštasuolio stovėjo du dideli laga- 
minai. Frostas atsisėdo ant kėdės prie lango ir pa- 
klausė: 

— Kada Dino pasigedote? 

Moteris prisėdo priešais inspektorių. Ji nenulei- 
do akių nuo lango. Kassyk, kai tik kas nors iš už 
kampo įsukdavo į gatvę, Džoja viltingai pasvirda- 
vo į priekį, paaiškėjus, kad eina ne jos sūnus, vėl 
atsilošdavo. 

— Vakar popiet, apie pusę trijų. 

— Bet tik šįryt pranešėte, kad sūnus dingęs, — 
priminė Bertonas. 

Ji paėmė Frosto pasiūlytą cigaretę. Jis uždegė 
moteriai, užsirūkė ir pats. 

— Aš pati kalta. Maniau, jis lovoje. — Cigaretę 
Džoja laikė vertikaliai ir stebėjo palubėn kylantį dū- 
mą. Inspektorius jos neskubino. Buvo nusiteikęs 
laukti kiek reikės. - Dirbu „Kokosų giraitėje“, - pa- 
sakė moteris. - Lošimo namai netoli Dentono miško. 

— Mes tuos lošimo namus žinome, - linktelėjęs 
atsakė Frostas. 

— Dirbu dalytoja prie „Dvidešimt vieno“ stalo — 
nuo aštuonių vakaro iki keturių ryto. Ne kažin 
kas, bet darbai juk nesimėto. - Jos cigaretės pelenai 
nubyrėjo ant poliruoto stalviršio. Moteris juos nu- 
pūtė. — Dinas atsigula pats. Grįžusi visada dirsteliu 
į jo kambarį, 0 šįryt va neužėjau. Buvau... - Ji su- 
dvejojo ir nudelbė akis. — ...parsivedusi vyriškį. — 
Džoja pažvelgė tiesiai Frostui į akis ir pridūrė: - Aš 


— ne prostitutė. Tik retkarčiais parsivedu svečią. Pi- 
nigų juk reikia. | 

- Žinoma, - atsakė inspektorius. Baskinas dirb- 
ti „Kokosų giraitėje“ nuolat samdydavo tokias štai 
moteris. Jis siūlė klientams dvejopą paslaugą - loši- 
mus ir seksą. Veikiausiai ir šis butas buvo darbda- 
vio. Frostas linktelėjimu paragino Džoją pasakoti 
toliau. 

— Kad turiu vaiką, aš jam nesakiau... kai ku- 
riuos vyrus tai atbaido. Net lošimo namuose nie- 
kas nežino apie Diną. Na tai va, sugulėme su tuo 
vyruku. Jis išvažiavo tuojau po šešių, o aš buvau 
tokia pavargusi, kad iš karto užmigau. Prabudau 
tik prieš pusvalandį ir pirmiausia užėjau į Dino 
kambarį paklausti, ar pusryčiaus. Išsyk supratau, 
kad lova net negulėta. - Ji sumaigė cigaretę sun- 
kioje stiklinėje peleninėje. - Žinau, sūnus pasikly- 
do. Juk mudu vos prieš porą dienų atsikraustėme į 
Dentoną. Vaikas čia dar nesiorientuoja. 

— Kada paskutinį kartą jį matėte? 

- —- Vakar popiet. Jam jau buvo įkyrėję vienam 
kiurksoti namie, tad daviau pinigų kinui. Išėjo 
maždaug pusę trijų. 

Na, žinoma, kinas! — pamanė Frostas. Tik- 
riausiai ten berniukas ir pirko mėsainį. Turbūt su- 
valgė žiūrėdamas filmą. 

— Nesunerimote, kai sūnus negrįžo iki jums iš- 
einant į darbą? 

— Prieš pradedant dirbti man reikėjo susišukuo- 
ti ir įšokti į uniformą, todėl išėjau anksčiau, tuojau 
po penkių. Jei likęs vienas Dinas praalksta, bėdos 
nėra, jis moka naudotis mikrobangų krosnele. 


— Kaip apsirengęs sūnus išėjo į kiną? 

— Su juodomis kelnėmis, „Juros periodo parko“ 
marškinėliais, užtraukiama raudonos ir baltos 
spalvų striuke, mėlynais sportbačiais. 

Bertonas užsirašė duomenis. Frostas parodė 
moteriai Bobio Kerbio nuotrauką ir paklausė: 

— Ar jūsų sūnus gali pažinoti šį berniuką? 

Džoja atplėšė žvilgsnį nuo lango ir pažvelgė į 
fotografiją. 

— Manau, Dinas Dentone išvis nieko nepažįsta. 
Jis dar net nepradėjo čia lankyti mokyklos. Kodėl 
klausiate? 

— Nieko svarbaus, - pamelavo inspektorius ir 
taip pat sumaigė nuorūką peleninėje. Tada giliai 
įkvėpė. Artinosi kebliausia akimirka. - Ponia An- 
derson, ar turite neseniai darytą Dino nuotrauką? 

— Panelė, ne ponia, - pataisė ji ir siektelėjo ant 
kėdės atlošo kabančio rankinuko. — Štai, daryta 
maždaug prieš tris mėnesius. Tiesa, nuo tada sū- 
nus spėjo šiek tiek papilnėti. 

Bertonui. Sis sumirksėjo, bet grąžino nuotrauką 
niekaip neišsidavęs. Nebeliko nė menkiausios abe- 
jonės. Dinas ir buvo nužudytasis berniukas. 

— Širdele, kiek jums metų? - paklausė moters 
inspektorius. 

— Dvidešimt ketveri. 

Dvidešimt ketveri. Vadinasi, gimdė šešiolikos. 

— Kur Dino tėvas? 

— Birmingame, gyvena su žmona. 

— Ar sūnų jis išlaiko? 

— Ne. Sako, kad Dinas - ne jo vaikas. Aš ir pati 
nesu tikra. 


— Gal turite kokią draugę, o gal šeima jums pa- 
dėtų? 

— Ne! — Moteris atsistojo ir įsmeigė žvilgsnį į 
inspektorių. — Klausykite, nereikia man jokios pa- 
galbos. Tik raskite sūnų. 

Frostas taip pat atsistojo ir paėmė jai už rankos. 

— Širdele, turiu jums blogą naujieną, - pasakė. 

— Labai blogą? - paklausė Džoja. 

— Velniškai blogą. Blogesnės jau negali būti. 

— Ne! - riktelėjo ji, purtydama galvą. 

— Širdele, nebėra jūsų sūnaus, - tarė Frostas. - Ra- 
dome jį dar naktį, tik nežinojome, kas toks. 

— Ne, - dabar jau sušnibždėjo moteris. Visu jos 
kūnu perbėjo virpulys, skruostais paplūdo ašaros. 
- Ne... 

Inspektorius apkabino ją, prisiglaudė. 

— Vargšele, - pratarė. - Oi tu, vargšele... 

Aštuonmetis Dinas Andersonas su užtraukia- 
ma raudonos ir baltos spalvų striuke ir geltonais 
„Juros periodo parko“ marškinėliais šypsojosi pa- 
reigūnams iš išdidintos nuotraukos, kabančios ant 
Žmogžudysčių tyrimo kambario sienos. Iš tikrųjų 
tai buvo montažas, meistriškai padarytas, pirmiau 
nufotografavus kitą tokio pat amžiaus berniuką. 
Šalia kabojo taip pat išdidinta mokyklinė dingu- 
siojo Bobio Kerbio nuotrauka. 

Vos įėjusį Frostą apspito pareigūnai. Jis ginda- 
masis mostelėjo sumuštiniu su kiaušiniene. 

— Atstokite, pietauju. - Atsisėdęs prie laisvo sta- 
lo paklausė: — Na, kas naujo? 

— Pradingėlio niekaip nerandame, - atsakė Ber- 
tonas. 

— Taip ir maniau, - pasakė inspektorius, kišenė- 
se ieškodamas desertinės cigaretės. - Jei būtumėte 
radę, jau Žžinočiau. Kas dar? 

— Štai kiek skambučių. — Policijos konsteblis 
Lambertas atkišo jam šūsnį primargintų lapų. 

Frostas į juos tik dėbtelėjo. 

— Nejaugi manai, kad imsiu skaityti? Ar yra be- 
nt vienas naudingas liudijimas? 

— Visi - jei tikėtume, kad dvidešimt trys liudini- 
nkai iš tikrųjų matė Bobį. Bet yra viena bėda: vakar 
vakare gatvėmis slampinėjo daugybė į jį panašių ber- 


niukų. Neva garantuotai Kerbį atpažino pusė 
Dentono. Šiuo metu tikriname visus atvejus. 

— Ką gi, kol neturime patikimos informacijos, 
tenka viltis, kad kuri nors paieškos grupės gran- 
džių vaiką suras. O kol kas visą dėmesį skirkime 
nužudytajam, - atsikandęs sumuštinio, pasakė ins- 
pektorius. Tada atsistojo ir parodė į nuotrauką ant 
sienos. - Kaip dauguma jau žinote, berniukas atpa- 
žintas. Dinas Andersonas. Džoja Anderson, vieni- 
ša jo motina, dirba „Kokosų giraitėje“ kortų daly- 
toja ir, kaip čia švelniau pasakius, palydove. Į De- 
ntoną jiedu atvažiavo vos prieš porą dienų. Vaikas 
nieko čia nepažinojo, net ir paties miesto, nors, 
kaip nusigauti į kiną, regis, nutuokė. 

Frostas išdėstė kolegoms visas Žinomas apli- 
nkybes ir luktelėjo, kol Liza pakels subirbusio tele- 
fono ragelį. 

— Viena grandžių baigia apieškoti antrąjį sekto- 
rių. Nieko nepešę pereina į trečiąjį, į Dentono miš- 
ką, - persakė inspektoriui seržantė ir smeigtuką 
spalvota galvute plane ant sienos perkėlė kitur. 

Frostą perliejo šaltukas. Jis prisiminė vieną 
ankstesnių bylų: braidydami po sniegą, jie šukavo 
mišką, ieškojo dingusios aštuonmetės mokinukės 
ir galiausiai rado negyvą. Inspektorius patyliukais 
sukalbėjo maldelę. Kad tik nepasikartotų... Argi 
negana vieno žuvusio berniuko? Deja, pastaruoju 
metu jo maldos dangaus beveik niekada nepasiek- 
davo. Frostas vėl atsigręžė į nuotrauką ant sienos. 

— Pirmiausia reikia patikrinti, ar motina sako 
tiesą. Kol neturime kitų, ji - vienintelė mūsų įtaria- 
moji. 


90 


— Koks gali būti motinos motyvas žudyti sūnų? 
— paklausė Liza. 

— Ji vedžiodavosi namo vyriškius, o berniukas 
galėjo trukdyti, - atsakė inspektorius. - Na įsivaiz- 
duok: vyras jau įsitaisęs moteriai tarp kojų, 0 tuo 
metu į kambarį įeina vaikas ir ima kaulyti ledinu- 
ko. Kam tai patiktų? 

Bejausmis šunsnukis, mintyse išplūdo Frostą 
Liza. 

— Versija gal ir menkai tikėtina, - toliau kalbėjo 
inspektorius, —- bet patikrinti privalome. Gal kas 
nors matė berniuką, motinos nurodytu laiku iš- 
einantį iš namų. Gal kas nors matė ją, išeinančią į 
darbą. Kada ji atvažiavo į „Kokosų giraitę“... kada 
iš ten išvažiavo? Be to, reikia apklausti jos klientą. 

— Įprastai savo pavardžių ir adresų jie neskel- 
bia, - įsiterpė seržantė. 

— „Kokosų giraitė“ — lošėjų klubas. Norint ten 
pakliūti, reikalinga narystė. Žinau, kaip jie ten dir- 
ba, taigi už kompleksines panelės Anderson pa- 
slaugas klientas atsiskaitė veikiausiai kredito ko- 
rtele. Sužinoti jo pavardę ir adresą - juokų darbas. 
— Frostas pavartė savo užrašinę. - Kažkuris turė- 
jote apeiti kino teatrus. 

— Aš, — pasisakė į priekį išėjęs Džordanas. — 
Viename kino teatrų darbuotojos lyg ir prisimena 
Diną. Į popietės seansus ten dažnai susirenka iš 
pamokų pasprukę vaikai. Kasininkė mano, kad 
Dinas pirko bilietą apie trečią valandą. Pasak mė- 
sainių pardavėjos, gali būti, kad ji jį taip pat aptar- 
navo... bet tai mergiotei visi vaikai atrodo vienodi. 

— Puiku. - Inspektorius dar sykį atsikando 


sumuštinio, o likučius išmetė į šiukšlinę. Pirštus 
nusibraukęs į švarką, užsidegė cigaretę ir atsisėdo. 
— Tarkime, berniukas apie tris atėjo į kino teatrą ir 

— Tarp pusės šeštos ir šeštos. 

— Tokiu metu buvo jau sutemę, dauguma par- 
duotuvių uždarytos, miestas panašus į lavoninę. 
Spėju, vaikas norėjo kuo greičiau grįžti namo. — 
Pasisukęs su visa kėde, Frostas atsigręžė į miesto 
planą. - Dentono jis nepažinojo, tad, užuot klai- 
džiojęs prišnerkštais skersgatviais, turėjo rinktis 
pagrindinę gatvę. 

— Bet tokiu atveju niekaip nebūtų atsidūręs 
Patriotų gatvėje, kur ir radome lavoną, - įsikišo 
Bertonas. 

— Teisybę, bičiuli, sakai, - linktelėjęs pritarė ins- 
pektorius. — Taigi laikykime mano versiją tik pra- 
dine hipoteze. Berniukas eina namo. Koks nors va- 
žiuotas šlykštynė pasignalizuoja jam ir sako: „Vai- 
keli, gal pavežti?“ Įsivilioja į automobilį, apduoda 
chloroformu, nužudo, kūną supanikavęs išmeta. 
Štai... - Frostas dūrė pirštu į planą. — ..čia šįvakar 
užtverkime gatvę. Stabdykime visus automobilius 
iš eilės. „Pone, ar vakar vakare pro čia važiavote? 
Ar matėte berniuką įsėdant į automobilį?“ Na pa- 
tys žinote, kaip tai daroma. 

— Bus padaryta, - atsiliepė Bertonas ir išsiėmė 
užrašinę. 

— Palūkėk! - Inspektorius išsyk įžvelgė tikėtiną 
klaidą. - Nebus taip paprasta. Vaikas ką tik atsi- 
kraustęs į Dentoną. Po galais, jis galėjo patraukti 
priešingon nuo namų pusėn. Ką darytų pasikly- 


dęs? Kreiptųsi į kokį nors praeivį: „Atsiprašau, ma- 
lonusis pone, ar nepasakytumėte, kaip nueiti į Ke- 
ntono gatvę?“ — „Vaikeli, ta gatvė visai kitoje pusė- 
je. Šok į automobilį, pavežėsiu. Atsargiai, neprisėsk 
chloroformo buteliuko ir peilio.“ 

— Paprašysiu eismininkų pastabdyti vairuotojus 
visose gatvėse, - tarė Bertonas. - Bet tai reiškia pa- 
pildomus viršvalandžius. Ponui Maletui nepatiks. 

Frostas atsainiai numojo ranka. 

— Neimk į galvą. Su senoliu Gaižiasnukiu kaip 
nors susitarsiu. Dar mums prireiks Žiniasklaidos 
pagalbos. „Visus, kas tarp antros ir septintos va- 
landų buvo „Curzono“ kino teatre, prašome atsi- 
liepti... Vaikų, kurie nenori išsiduoti praleidę pa- 
mokas, skambučiai bus laikomi griežčiausioje pa- 
slaptyje... Tais atvejais, kai vaikai skambins ne iš 
tėvų namų, už pokalbius sumokės policija.“ - Ins- 
pektorius įnirtingai pasitrynė randą. —- Tai, ką už- 
miršau paminėti, padarykite savo iniciatyva. 

— Ar mums vis tiek eiti per visus mėsainių pre- 
kybos taškus? 

— Manau, reikia eiti, sūnau. Ekspertai tiria nu- 
žudytojo skrandžio turinį, lygina tą mėsainį su 
parduodamais kino teatre, bet, kol nepatvirtins, 
verčiau dėl viso pikto pereikime ir kitas prekybos 
vietas. - Frostas užgniaužė žiovulį. Praėjusią naktį 
jam tik paryčiais pavyko nusigauti iki lovos ir be- 
veik tuojau pat jo prisireikė tam nupezėliui Male- 
tui. Inspektorius pastebėjo, kad ir kai kurie jo pa- 
valdiniai miegoję ne ką ilgiau, o juk Žmogžudystė 
vos pradėta tirti. - Persiskirkite pusiau —- vieni va- 
žiuoja kelias valandas nusnūsti, kiti dirba, paskui 

apsikeičiate. Nenoriu, kad šlitiniuotumėte kaip su- 
mauti zombiai, nuovadoje ir šiaip gana nieko doro 
neveikiančių žmogystų. - Frostas pažvelgė į lyg 
tyčia jėjusį Maletą ir kuo ramiausiai kreipėsi į šį: - 
O, sveiki, pone, kaip tik apie jus kalbame. 

Maletas nusišypsojo ir sulinksėjo, spėliodamas, 
kodėl kai kurie pareigūnai vos tramdo vypsnius. 
Vogčia pasitikrinęs, ar tik nebus išsiskleidęs kelnių 
praskiepas, jis mostelėjo Frostui. 

— Inspektoriau, porai žodžių... 

— Pone, minutėlę. - Frostas vėl atsigręžė į kitus. 
— Šit kas dar. Nieku gyvu nevalia atskleisti, kad 
vargšui berniukui nukirstas pirštas. Netrukus mus 
užgrius visokie keistuoliai ir pamišėliai, tvirtin- 
siantys nužudę Diną. Dauguma jų tik gaišins 
mums laiką, bet tą, kuris paminės nurėžtą pirštą, 
turėsime griebti. 

Pareigūnai sušurmuliavo. Lizai vėl teko pakelti 
telefono ragelį. Ieškotojai dar kartą pranešė apie be- 
vaises pastangas. Kriminalistė seržantė smeigtuką 
geltona galvute perkėlė į kitą zoną. Maletas suėmė 
Frostui už parankės ir pasivedėjo jį atokiau nuo Li- 
zos. Matyt, norėjo pasikalbėti konfidencialiai. 

— Na, ar bent kiek pasistūmėjote? - paklausė. 

— Visi plūkiasi iki devinto prakaito, bet naudos 
kol kas jokios, - sumurmėjo Frostas. 

— Frostai, būtų gerai, kad apsisuktumėte kuo 
greičiau. Turint galvoje viršvalandžius, išlaidos pa- 
ieškai jau dabar astronominės. Ar mums tikrai rei- 
kia šitokios daugybės Žmonių iš kitų skyrių? Juk 
už viską mokame mes, ne jie. 


— O kad tave!.. - sukeikė Frostas. - Bet be jų ne- 
apsieisime. Jei norime Bobį rasti gyvą, ieškoti reikia 
kuo mikliau. Tas prakeiktas šaltis... turbūt ir pats jį 
pajutote, naktį svirduliuodamas iš snarglinės. 

Maletas nuraudo. Praėjusios nakties jis nėmaž 
nenorėjo prisiminti. 

— Kaip manote, ar rasite vaiką šiandien? 

— Aš ne koks nors sukruštas aiškiaregys. 

— Mūsų biudžeto lėšomis galiu apmokėti dar 
aštuonias valandas viršvalandžių. Jei jų bus dau- 
giau, man teks su kepure rankoje eiti į vyriausiąją 
valdybą. 

Dėl manęs gali eiti nors ir su pimpalu rankoje, 
pamanė Frostas, o balsu pasakė: 

— Kiek jau reikės laiko, tiek reikės. Aš paskubin- 
ti proceso negaliu. 

Jis jautė, kad šnekėti su vyriausiuoju inspekto- 
riumi apie būsimuosius eismininkų viršvalandžius 
dabar visiškai netinkamas metas. Vėl užplūdus 
nuovargio bangai, nusižiovavo ir paklausė: 

— Kada sulauksime pamainos inspektoriui Ale- 
nui? 

Netoli jų stoviniuojanti Liza Mod įtempė ausis. 
Šis klausimas jai labai rūpėjo. Maletas pasisuko į 
moterį ir ši apsimetė vartanti rankose laikomą ap- 
lanką. 

— Naujienų apie pono Aleno pamainą, - vy- 
riausiasis inspektorius ėmė šnibždėti, - turėsiu 
artimiausiu metu. Tik laukiu, kad patvirtintų vy- 
riausioji valdyba. 

Išeidamas jis šykščiai nusišypsojo Lizai. Ši, 
išskaičiusi toje šypsenėlėje slaptą užuominą, atsa- 


kė tuo pačiu. Neabejojo, kad laikinasis paaukštini- 
mas atiteks jai. Kai priėjo Frostas, seržantė užvertė 
aplanką ir paklausė: 

— Inspektoriau, ką pasakysite? 

— Dėl tos tavo bylos, na dėl pagrobimo. Ma- 
nau, būtų neblogai dar kartą šnektelėti su mergai- 
čiuke. 

Jis papasakojo Lizai apie rastąjį apklotą. Ser- 
žantė nustebo. 

— Manote, kad būta gerai apgalvotos aferos? 
Kad mergaitės niekas negrobė ir namų neplėšė? 

Inspektorius linktelėjo. 

— Tie mėgėjai pagraibyti papus penelyg gerai 
viską Žinojo... Ir kur įtaisytas skaitiklis, ir kad vir- 
šuje yra tik belaidis telefonas. Žinojo, kad tėvai iš- 
vykę ir iki paryčių negrįš. 

— Gal jie tiesiog išmanė, kaip visa tai sužinoti, — 
gūžtelėjusi pečiais, atsakė Liza. 

— Jie pareikalavo dvidešimt penkių tūkstančių. 
Ar žinai, kiek pinigų buvo Stenfildo sąskaitoje? 
Paskambinau į banką ir sužinojau - kaip tik dvide- 
šimt penki tūkstančiai, na gal keli svarai šen ar 
ten. Jeigu grobikai būtų pareikalavę daugiau, jis 
būtų negalėjęs sumokėti. 

— Tai vis tiek nieko neįrodo, - užsispyrė ser- 
žantė. - Koks tėvas vers savo dukterį kęsti tokias 
kančias dėl draudimo machinacijos? 

— Toks kaip Robertas Stenfildas, - pasakė Fros- 
tas. — Mikliai čia apsidirbk ir važiuojame. 
Aplankysime juos dar kartą. 

Frostą, einantį į savo kabinetą pažiūrėti, kokio 
šlamšto Maletas bus prikimšęs į gautųjų dokumen- 
tų dėklą, sulaikė Bilas Velsas. 

— Inspektoriau, jūsų laukia dama. 

Nuo medinio suoliuko sunkiai pakilo smulkaus 
sudėjimo kokių septyniasdešimt penkerių senutė 
su apiblukusiu paltu. 

— Pone Frostai, vėl aš... - pratarė tarsi atsiprašy- 
dama. 

— Kas ji, po galais? - šnibždomis paklausė Fros- 
tas, kuris sutrikdavo kaskart, kai į jį kas nors 
kreipdavosi pavarde. Nusikaltėlių veidus įsimin- 
davo kaipmat, o šit paprasti žmonės jo atminties 
archyvuose neišlikdavo. 

Velsas atsakyti nespėjo. Atitrepsenusi senutė 
inspektoriaus paklausė: 

— Gal pavyko rasti? 

Ir staiga jis prisiminė vagysčių bylą. Sukčius, 
apsimetęs vandens ūkio darbuotoju, patekdavo į 
gyventojų namus ir juos apšvarindavo. Ši miela 
senutė šitaip neteko juvelyrinių dirbinių ir velionio 
vyro kare pelnytų ordinų. Jis, Karališkųjų oro pajė- 
gų pilotas, dalyvavo Britanijos mūšyje ir buvo pa- 
gerbtas Lakūno garbės ordinu ir kitais apdovanoji- 
mais. Frostas, vengdamas senutės akių, papurtė 
galvą. 

— Kol kas nieko gero, širdele, - pasakė, - bet 
mes stengiamės. 

Nė pats nesuprato, kodėl vargšei senolei meluo- 
ja. Bylą buvo užmetęs dar prieš kelis mėnesius. 
Moteriškė atrodė taip, lyg inspektorius būtų iš jos 
atėmęs paskutinę viltį. 


— Tos brangenybės man nelabai terūpi, - su- 
murmėjo ji. - Ordinai svarbiau. Vyras taip jais di- 
džiavosi. 

— Suprantu, - atsakė Frostas. 

Paskutinį kartą žymusis lakūnas buvo apdova- 
notas po mirties. Karštą 1940-ųjų rugpjūčio dieną 
virš Kento laukų jo „Spitfire“ degalų baką per- 
skrodė trasuojanti kulka, perkaitęs įlinko kabinos 
viršus. Prieš galą pilotas dar spėjo surikti, ir lieps- 
nojantis naikintuvas smigo į išganingą nebūtį. 

— Kiek dar laiko jums reikės, kol sugausite žŽmo- 
gų, kuris mane apvogė? - paklausė senolė. 

- Širdele, negaliu pasakyti. Tiriame kelias versi- 
jas. - Inspektorius tik dar giliau klimpo į melą. Iš 
tikrųjų nebuvo aptikęs nė menkiausio pėdsako! — 
Kai tik kas nors paaiškės, tučtuojau jums pranešiu. 
— Kitaip tariant, nelaukite iš manęs jokių naujienų! 
— Atsiprašau, kad neturiu kuo pradžiuginti. 

- Žinau, darote, ką galite, - pasakė ji. 
kaip ji, kišenėse ieškodama autobuso bilieto, tur- 
sena per gatvę. Pasijutusi stebima, moterėlė atsi- 
gręžė ir pamojo. 

Kabinete inspektorius rado du beveik neįskaito- 
mus Maleto raštelius ir nedelsdamas juos suglam- 
žė. Spoksodamas pro apskretusį langą, troško, kad 
bent oras atitiktų nuotaiką - piltų kruša, snigtų ar 
žliaugtų lietus. Bet plieskė saulė. Net ir čia Frostui 
nesisekė. 

Pro duris kyštelėjo galvą Liza. 

— Inspektoriau, galime važiuoti? 

— Važiuojame, - linktelėjęs atsakė jis. 

Važiavo Frosto automobiliu. Jis pats gūžėsi ant 
keleivio sėdynės, o kriminalistė seržantė demonst- 
ravo Monako didžiojo prizo vertus sugebėjimus. 
Saulė už vingiuotais keliukais važiuojančio auto- 
mobilio langų lakstė pirmyn atgal it rašomosios 
mašinėlės vežimėlis. Jiedviem skriejant palei plyną 
tojų figūrėles. Už staigaus posūkio, kurį automobi- 
lis įveikė Žviegdamas, Lizai teko stabdyti ir Frostas 
bloškėsi į priekį. 

— Kvailiai, mulkiai, asilai! - sušnypštė vairuotoja. 

Jie vos neįsirėžė į vidur kelio paliktas mašinas. 
Kita ieškotojų grandis dešinėje kopė į stačią kalvą. 

— Luktelėk minutę, — sugraibęs saugos diržo 
sagtį, paprašė Frostas ir išlipo. Grandies vadovas 
kriminalistas seržantas Arturas Henlonas ant žo- 
lės rėžio prie keliuko pasilenkęs rišosi batraištį. 
Kelnėmis aptemptą pasturgalį jis buvo atkišęs į 
Frostą ir šis neatsispyrė pagundai. Žingtelėjęs į 
priekį, taikliai dūrė storu trumpu pirštu. 

— Į patį dešimtuką! - užbaubė triumfuodamas. 

Henlonas pašoko kriokdamas iš pasipiktinimo, 
bet vos atsigręžė, jo rūstis akimoju išgaravo. 

— Džekai, šmiki tu! Kad ir kur pasilenkčiau, iš- 
dygsti lyg iš po Žemių! 

— Lemtingas potraukis, Arturai. Kai pirštas pra- 
deda kur nors lįsti, jo nebesulaikysi*. - Frostas pa- 
šnairavo į ieškotojus, vienas po kito dingstančius 
už kalvos keteros. - Kur ieškosite dabar? 

— Senuose vienaukščiuose už kalvos. - Iš dar 
prieš karą paskubomis suręstų lūšnų kvartalo, jau 


* Autoriaus aliuzijos į Adriano Lyne'o filmą „Fatal Attraction“ ir 
Stepheno Kingo apsakymą „The Moving Finger“. 

kadai apleisto, dabar buvo likusi tik bestogių kar- 
kasų grūstis. Tas lūženas ketinta nušluoti nuo že- 
mės paviršiaus prieš daugelį metų, kai iš ten išsi- 
kraustė paskutiniai gyventojai, bet galiausiai mu- 
nicipalitetas rado kur kitur išleisti pinigus. - Ką 
tau sako nuojauta? Ar rasime berniuką gyvą? - pa- 
klausė Henlonas. 

— Et, Arturai, verčiau neklausinėk. Tik depresiją 
įsivarysi. - Inspektorius dar kartą nužvelgė būrelį 
vyrų kalvos viršūnėje. — Jei iki nakties nerasime, 
rytoj košime upę ir kanalą. 

Kinktelėjęs Henlonui, Frostas grįžo į automobilį. 


Kerolė Stenfild jau mūvėjo aptemptus džinsus 
ir vilkėjo dar labiau aptemptą pilką vilnonį megz- 
tinį, plaukai buvo atmesti atgal. Kai ji praėjo pro 
pat inspektorių, šis užuodė jau pažįstamą kvapą — 
taip pat dvelkė ir apklotas. Mergaitės tėvai vis dar 
sėdėjo abipus Židinio. Išvydęs pareigūnus Stenfil- 
das suirzo. 

— Ko dar? Viską jau pasakėme. Važiuotumėt 
verčiau gaudyti tų banditų. 

Frostas klestelėjo ant minkštasuolio ir atlaisvi- 
no šaliką. Kambaryje tvyrojo nepakenčiama kaitra. 

— Šį tą radome, — pasakė jis ir išėmęs iš plastiki- 
nio maišelio apklotą padavė Mardžei. - Ar tik ne 
jūsų? 

Moteris apžiūrėjo užklodą susiraukusi. 

— Gal ir mūsų. 

— Mūsų, - iš kito kambario galo atsiliepė mergi- 


— Tokios aplinkybės neminėjai, - papriekaištavo 
Frostas. 

Kerolė patraukė pečiais. 

— Furgone jie mane susupo į tą apklotą. 

— Kokie malonūs žmonės, - nusišaipė inspektorius. 

— Buvo žiauriai šalta. O aš buvau nuoga. 

— Lauke buvo daug šalčiau, bet iš furgono nusi- 
kaltėliai tave išspyrė be apkloto. 

— Tikriausiai jis atsitiktinai iškrito. 

— Tada būtų voliojęsis ant kelio. O radome jį ant 
žolės. 

— Na tai gal nuvažiuodami išmetė grobikai. 

— Būtum pastebėjusi. 

— Jei būtų pastebėjusi, — piktai įsikišo merginos 
tėvas, — būtų tuo apklotu apsisiautusi, o ne stirusi į 
ragą nuoga. 

— Vis dėlto kaip galėjai jo nepamatyti? - neatly- 
žo Frostas. — Gulėjo prieš akis. — Jis tikėjosi galų 
gale mergaitę prigauti. Vylėsi, kad ji ims ir leptelės: 
„Prieš akis apklotas negulėjo, pati paslėpiau jį už 
gyvatvorės.“ 

Bet pirmiau įsikišo merginos motina: 

— Gal jo tikrai nebuvo matyti. Juk jūsiškiai poli- 
cininkai irgi nepastebėjo. 

— Na tikrai, kaip aš, kvailys, nepagalvojau! — 
Inspektorius šyptelėjo ir, subrukęs užklodą atgal į 
maišelį, atsistojo. - Pažiūrėsime, ką, ištyrę įkaltį, 
pasakys mūsų ekspertai. - Kol jiedu su Liza grįžo į 
automobilį, jis dar tvardėsi, o tada pratrūko: - Ap- 
sukrūs šungalviai! Buvo grįžę pasiimti apkloto ir 
sumojo, kad mes jį radome! 


— Dar gali būti, kad jie nemeluoja, - pasakė ser- 
žantė, apgręždama mašiną. 

— Negali, - atšovė Frostas ir net susiraukė pabū- 
ges, kad protektoriai liks ant kelio. - Nebuvo jokio 
apiplėšimo ir panelytės niekas negrobė. Nenoriu il- 
gai terliotis su šia byla. Turime daug svarbesnių. 

Jiedu buvo jau beveik pravažiavę vienišą nedi- 
delį namuką, tik staiga Liza ėmė ir sustabdė auto- 
mobilį. Inspektorius galva trenkėsi į priekinį stiklą. 

Buvo pamiršęs prisisegti saugos diržą. 

— Kokių velnių?.. - sušnypštė jis. 

— Atsiprašau, - šokdama iš mašinos, pasakė ser- 
žantė. - Tas namas. Rytą, kai buvau čia užsukusi 
paklausti apie furgoną, niekas manęs neįsileido. O 
dabar kažkas yra namie. 

— Na taip, reikia paklausti apie subezdėtą neeg- 
zistuojantį furgoną su nuoga kekšyte viduje, - su- 
niurzgė Frostas, trindamas gumbą kaktoje. — Tik 
pasiskubink. 

Jis pažvelgė Lizai, takeliu einančiai namo link, 
įkandin. Kai ji pasibeldė, duris atidarė senyvas vy- 
riškis. 

— Operatyviojo valdymo centras ieško pono 
Frosto... - staiga prabilo radijas. 

— Frostas, — atsiliepė inspektorius, paėmęs 
aparatėlį. 

Žinia buvo nekokia. 

Lizai užsirašinėjant senuko pasakojimą, ėmė 
pypsėti automobilio signalas. Kriminalistė ser- 
žantė stengėsi nekreipti dėmesio, bet pypsėjimas 
vis netilo. Frostas it pamišęs mojo kolegei ir šūks- 


niais ragino greičiau grįžti. Atsiprašiusi senuko Li- 
za nuskubėjo prie mašinos. Kas dar bus nutikę? 

Inspektorius, jau prie vairo, atidarė kolegei ke- 
leivio dureles. 

— Šok vidun! — riktelėjo ir pavarė automobilį 
taip staigiai, kad Liza vos spėjo įsėsti. 

— Kodėl man sutrukdėte? - ėmė priekaištauti ji. 
- Išgirdau svarbios informacijos. Tas žmogus matė 
neegzistuojantį furgoną, vėlyvą naktį važiuojant 
Stenfildų namų link. Net jo spalvą įsidėmėjo - 
rusvas. 

Šliuoždamas staigiame posūkyje jų automobilis 
nurėžė kelis colius gyvatvorės krašto. 

— Gavau žinią iš operatyvininkų, — pasakė Fros- 
tas. — Henlono ieškotojai senuosiuose vienaukš- 
čiuose rado lavoną. 

— Berniuko? - nustėrusi paklausė seržantė. 

— Deja, prakeiktas gyvenimas ne toks jau pa- 
prastas, - suniurnėjo inspektorius. - Ne berniuko, 
vyro, greičiausiai benamio. Sumauti lavonai po 
vieną vaikščioti, matyt, negali - būtinai turi užg- 
riūti visu būriu! 

Mašina, gailiai dūsaudama ir bezdėdama alyva, 
ropštėsi į statokus Dentono kalvų šlaitus. Miškin- 
gus plotus palikę už nugaros, jiedu atsidūrė gero- 
kai skurdesnėje vietovėje. Primityvių vienaukščių 
ir laikinų pašiūrių čia kadaise prisistatę Žmonės 
gyveno labai prastomis sąlygomis, be kanalizacijos, 
be elektros. Nestandartiniai jų būstai buvo pripažinti 
netinkamais gyventi, tad prieš kokius dvidešimt 
metų municipalitetas gyventojus iškeldino, o žemę 
supirko, ketindamas statydinti modernių namų 

kvartalą, bet pinigų projektui taip ir nepavyko su- 
rinkti. Apleisti statiniai buvo labai greitai nusiaub- 
ti ir dabar nebedomino nieko, net chuliganėlių. Vė- 
jų košiamos, liūčių merkiamos lūženos be stogų, be 
langų, be durų nenumaldomai zmeko, visoje pikt- 
žolių apkėstoje teritorijoje trenkė drėgme ir dū- 
lėsiais. 

Arturas Henlonas ir vienas konsteblių, laukda- 
mi kolegų, susibrukę rankas į kišenes, energingai 
trepseno. Blausi saulė giedrame danguje žadėjo 
žvarbią naktį. 

Kriminalistas seržantas per buvusį sodą nusi- 
vedė Frostą ir Lizą prie namuko kadaise rausvo- 
mis, bet jau seniai išblukusiomis asbesto sienomis. 
Peraugusi žolė taip ir taikėsi apsivelti pareigūnams 
aplink kojas. Inspektorius pro kiaurą lango skylę 
pažvelgė į šiukšlėmis nuklotas grindis, apanglėju- 
sias ten, kur kažkas, matyt, prieš daugelį metų mė- 
gino užkurti ugnį - pernelyg sudrėkusi mediena 
taip ir neįsidegė. 

— Kad mano namai būtų tokie tvarkingi, - su- 
murmėjo Frostas. 

Jie numaknojo aplink griuveną. Daugumoje 
brūzgynais virtusių sodelių kėpsojo sukiužusios 
medinės būdelės, panašios į sargybines. 

— Lauko išvietės, - paaiškino Henlonas. - Senas 
kibiras ir medinė sėdynė, šit ir visa konstrukcija. 
Kanalizacijos čia niekada nebuvo. 

— Lavonas ne tupykloje? — viltingai paklausė 
Frostas. Kriminalistas seržantas papurtė galvą. 
Inspektorius lengviau atsikvėpė ir pasakė: - Jei jis 
būtų žinojęs, kad byla atiteks man, būtų pirmiau 


įkišęs galvą į sklidiną išvietės kibirą ir tik tada nu- 
sibaigęs. 
prie Frosto lipte lipo. 

— Jis, Džekai, bunkeryje. 

— Bunkeryje? Radote sušiktą Hitlerį? 

— Anglių duobėje. Štai ten. 

Seržantas parodė juosta atitvertą plotą, kurį 
saugojo uniformuotas pareigūnas. Per juosmenį 
siekiančią žolę išmintas takas vedė iki gerai užsi- 
maskavusios kokių keturių pėdų ilgumo, trijų — 
aukščio anglinės iš plytų. Surūdijęs jos dangtis bu- 
vo nustumtas į šalį. Iš duobės sodriai tvoskė puvi- 
niu. Frostas suraukė nosį. 

— Rupuūžėle, Arturai, ar nesakiau, kad bent ret- 
karčiais pasikeistum kojines? 

Henlonas sukikenęs atsakė: 

— Ko gero, benamis. Atsibeldė čionai pamiegoti 
ir pasigavo hipotermiją. 

Inspektorius giliai įkvėpė ir pažvelgė į anglinę. 

— Ak tu rūgštele! - Jis atšoko, burna gaudyda- 
mas gryną, šaltą orą. Pavaišinęs kolegas rūkalais, 
atsitraukė dar kelis žingsnius, bet smarvė nuo jo 
nebeatstojo. Liza, norėdama pasižiūrėti, žingtelėjo 
prie anglinės, bet inspektorius ją sulaikė. - Širdele, 
nepatariu. 

Moteris piktai nubloškė jo ranką. 

— Lavonų esu mačiusi, — atšovė ir, įkvėpusi oro, 
pažvelgė į duobę. Joje telkšančiame murkšliname 
lietaus vandenyje tįsojo vyriškio palaikai. Kūnas 
buvo jau gerokai suiręs, žemėmis apneštas veidas 
— neatpažįstamas. Kriminalistė seržantė žengė ata- 


tupsta, lėtai išleido orą ir kelis kartus giliai atsi- 
kvėpė. Vos ne vos susitvardė nevėmusi. 

— Ar viskas gerai? - pasiteiravo Frostas. 

— Taip, - atkirto Liza. - Kuo puikiausiai. 

— Primink kada nors, papasakosiu, kaip per pa- 
čius karščius radau valkatos lavoną, - pasakė ins- 
pektorius. —- Būčiau galėjęs jį kur nors supilti. Paly- 
ginti su anuo, šitas kvepia kaip „Chanel No. 5“. 

— Liza, to nutikimo nieku gyvu nesiklausyk, — 
patarė Henlonas. - Bent jau privalgiusi. Kai Dže- 
kas man papasakojo, vėmiau tris dienas. 

— Tu kalbi apie kitą atvejį, — pataisė seržantą 
inspektorius. - Turi omeny vyruką, kuris susilaži- 
nęs išsriaubė spjaudyklės turinį. 

— Šitą buvau pamiršęs, — perbalęs prisipažino 
Henlonas ir išsiviepęs kolegei pasakė: - Jei brangi- 
ni savo skrandį, tos istorijos irgi nesiklausyk. 

Pastebėjęs atpūškuojant kresną vyriškį su me- 
diko krepšiu, Frostas pamojo ir šūktelėjo: 

— Daktare, čionai! 

Išvydęs inspektorių, daktaras Moltbis nušvito. 

— Maniau, atostogauji. 

— Paatostogausi... Nuovada be manęs - kaip be 
rankų, - atsakė Frostas ir nykščiu parodė į anglinę. 
— Tavo pacientas ten. 

— Galiu patvirtinti: gyvybės požymių nematyti, 
— pasakė Moltbis, į lavoną vos žvilgtelėjęs. 

— Už tokius brangius bilietus tik tiek pramogos? 
Bent pasakyk, kada jis numirė. 

Gydytojas patraukė pečiais. 

— Džekai, net nenumanau. Gal prieš kelias sa- 
vaites, o gal ir prieš kelis mėnesius. Ar duobė buvo 
uždengta, kai jį radote? 


— Taip, - įsiterpė Henlonas. 

— Kai saulė įkaitino skardą, susidarė krosnies 
efektas. Be to, duobėje vandens - per gerus du co- 
lius. Ši aplinkybė dar labiau paspartino irimą. Gali 
būti, kad procesas prasidėjo vos porą valandų po 
mirties. 

— Nuo ko mirė? 

— Nežinau. Jei iškeltumėte jį, apžiūrėčiau įdė- 
miau. Bet jei manai, kad ropšiuos ten... 

— Ma tave bala! - atsiduso Frostas. Pasivedėjęs 
Henloną į šalį, pasakė: — Arturai, tvarką Žinai: 
kviesk patologą, ekspertus, nusikaltimo vietos ty- 
rėjus. 

— Manai, gali būti nužudytas? 

— Duobės dugne vanduo, plytgaliai. Net bena- 
mis į tokį migį savo noru negultų. 

— Na tai iki! - nueidamas šūktelėjo Moltbis. 

— Ačiu, daktarėli. Jei nebūtum perspėjęs, kad 
tas nelaimėlis nebegyvas, tebegirdytumėm jį aspi- 
rinu. - Mostelėjęs gydytojui, inspektorius atsigręžė 
į kriminalistą seržantą. - Byla tavo, Arturai. Tu la- 
voną radai, tau ir atkentėti. - Dar kartą pažvelgęs į 
anglinę, Frostas nusipurtė. - Nepavydžiu tam, kas 
kels jį laukan. Už rankų patarčiau nekelti - kad ne- 
nutrūktų. Už pimpio irgi verčiau neimti... 

Liza pasibjaurėjusi susiraukė. Juokai mirties 
akivaizdoje ją piktino. 

— Džekai, mums prireiks daugiau žmonių! - jied- 
viem su seržante jau nueinant, sušuko Henlonas. 

— Mūsų mylimas skyriaus viršininkas tuo jau 
pasirūpino! — atsakė Frostas. — Turėsime naują 
kriminalistą inspektorių! 


Kai juodu susėdo į automobilį, Liza, išgąsdinta 
persmelkusios minties, nutarė pasitikrinti. 

— Nejaugi ponas Maletas kriminalistu inspekto- 
riumi ketina paskirti seržantą Henloną? 

— Oi ne, - atsakė Frostas, įsitaisydamas ant ke- 
leivio sėdynės. - Arturas — mielas vyrukas, toks 
kaip aš, bet inspektoriaus pareigos ne jam, ir Male- 
tas tai Žino. 

— Šit kaip, — pratarė kriminalistė seržantė ir 
vogčia šyptelėjo. Vadinasi, tos pareigos neabejot- 
inai atiteks jai. 

Bilas Velsas siurbčiojo arbatą ir patyliukais 
traukė dūmą. Pagaliau ir jis ištaikė progą atsipūsti. 
Visą popietę Maletas įkyriai klausinėjo, ar niekas 
jo neieško, tik, kas turėtų ieškoti, žinoma, nesakė. 
Staiga atsivėrė laukujės durys ir į vidų šuoru plūs- 
telėjo šaltis. Velsas įgudusiu judesiu užgesino ciga- 
retę, puodelį padėjo ant lentynėlės po registracinio 
barjero viršumi. 

— Pone, ar galėčiau kuo pagelbėti? - paklausė. 

Prie barjero priėjęs lagaminėliu nešinas vyriš- 
kis, kresnas, kokių keturiasdešimties šviesia- 
plaukis, santūriai linktelėjo. 

— Džimas Kesidis! — atpažinęs interesantą, šūk- 
telėjo Velsas. - Kokie vėjai parpūtė į Dentoną?! 

Kesidis pastatė lagaminėlį ant grindų ir šypte- 
lėjo. 

— Sveikas, Bilai, - pasisveikino ne taip entu- 
ziastingai kaip seržantas. 

— Girdėjau, tau nepasisekė, buvai padurtas? 

Kesidis vėl linktelėjo, bet iš išraiškos buvo aki- 
vaizdu, kad kalbėti apie tai jis nenori. 

— Man reikia pasimatyti su Maletu, - pratarė. 


Ak štai ko slapukaudamas laukia vyriausiasis 
inspektorius! 

— Ar galiu paklausti, kokiu reikalu? - pasmalsa- 
vo Velsas, siekdamas vidaus ryšio telefono. 

Kesidis susiraukė. Suabejojęs, ar naujieną jau 
galima skelbti, vis dėlto prisipažino: 

— Laikinai grįžtu į skyrių. Gaunu kriminalisto 
inspektoriaus pareigybę. 

Velsas net išsižiojo. Kai jis jau buvo seržantas, 
šitas pats Kesidis dar vilkėjo konsteblio stažuotojo 
uniformą. O dabar še, kad nori — bus laikinuoju 
kriminalistu inspektoriumi! Kai kas vien dėl gra- 
žių akių kyla karjeros laiptais. Kai kiti, neskaičiuo- 
dami viršvalandžių, pluša iki devinto prakaito ir 
net per Kalėdas - kad jas kur!.. - negauna laisva- 
dienių... Staiga Velsas sumojo, kad Maletas, jau at- 
siliepęs, kažką piktai rėkia jam į ausį. 

— Ee... Pone, kriminalistas seržantas Kesidis... 
Klausau, pone. - Padėjęs ragelį, Velsas naujajam 
inspektoriui pasakė: - Džimai, jis tavęs laukia. Ke- 
lią žinai. 

Kesidis trečią kartą kinktelėjo ir, užkėlęs laga- 
minėlį ant barjero, paliko nuovados seržanto glo- 
bai. Ties dvivėrėmis durimis atsigręžė ir tarė: 

— Šit kas, seržante. Nuo šiol aš - inspektorius, 
tad ir kreipkis į mane „inspektoriau“ ar „pone“, 0 
ne „Džimai“. 

Niekše tu! Subordinacijos mane mokysi?! — vi- 
duje užkunkuliavo įniršiu Velsas. Vis dėlto sugebė- 
jo išspausti rūgščią šypsenėlę. 

— Suprantama... pone, - iškošė pro sukąstus da- 
ntis. - Beje... pone. Kurią dieną mieste mačiau jūsų 
žmoną... atsiprašau, buvusią Žmoną. 

Kesidis pastėro. Neatsigręždamas, kad tas mul- 
kis nepamatytų, koks taiklus buvo šūvis, paklausė: 

— Tikrai? Kaip ji? 

— Atrodė puikiai. Buvo su naujuoju vyru. Jie to- 
kie laimingi. 

Durys Kesidžiui už nugaros susivėrė ir Velsas 
iš juodos piktdžiugos net suprunkštė. 

— Sudorojau tave, asile! - šūktelėjo ir vėl paėmė 
puodelį. 

— Seržante, kas čia nutiko? 

Velsas atsigręžė. Policijos konsteblis Koljeris, ei- 
damas į valgyklą užkąsti, matė tik šios trumpos 
dramos pabaigą. Kitomis aplinkybėmis nuovados 
seržantas būtų pasiūlęs konstebliui Žiūrėti savo 
reikalų, bet dabar, nedidelės pergalės apsvaigintas, 
ėmė su malonumu pasakoti: 

— Matei tą pasipūtusį vėplą? Džimas Kesidis. 
Prieš ketverius metus - dar iki tavęs - jis čia dirbo. 
Buvo pamišęs dėl karjeros kriminalistas konste- 
blis... Be jokių skrupulų, pasiryžęs lipti per galvas. 
Mielai prisiskirdavo sau net ir svetimus nuopel- 
nus, dirbdavo viršvalandžius, neprašydamas ap- 
mokėti, ir, aišku, tapo Maleto numylėtiniu. Tai va, 
vieną vakarą Kesidis turėjo vestis paauglę dukterį 
į kiną, bet buvo labai daug darbo, ir pažado jis ne- 
tesėjo. Mergaitė išėjo viena ir žuvo po automobilio 
ratais. Vairuotojas iš įvykio vietos paspruko. Kesi- 
dis po tos nelaimės palūžo, išsiskyrė su žmona. 
Nuolat mums visiems priekaištavo dėl to, kad ne- 
randame ano vairuotojo, ir galiausiai su juo tapo 
nebeįmanoma dirbti. Vyresnybė perkėlė Kesidį į 
Leksfordą ir mes visas nuoskaudas primiršome, 


užtat jo ėmė nekęsti tenykščiai. 

— Ir dabar jis grįžta dirbti laikinuoju kriminali- 
stu inspektoriumi? 

Velsas niauriai linktelėjo. 

— Matysi, būsime įleidę lapę į vištidę. 

Iš tikrųjų dalį istorijos nuovados seržantas nu- 
tylėjo. Jis nekantravo išvysti Frosto veido išraišką 
po to, kai inspektorius išgirs naujieną. 

Subirbė vidaus ryšio telefonas. Maletas prašė 
dviejų puodelių kavos. Velsas apsidairė. Koljerio 
priimamajame nebebuvo. 

— Atsiprašau, pone, neturiu ko pasiųsti, - mėgi- 
no pasiteisinti seržantas. 

— Ir sausainukų, - nukirto vyriausiasis inspek- 
torius ir padėjo ragelį. 


— Užeik, Džimai, užeik, - maloniai pakvietė 
Maletas. - Kaip smagu, kad grįžai į skyrių. 

Kesidis paspaudė ištiestą vyriausiojo inspekto- 
riaus ranką ir čia pat lengviau atsikvėpė: priešais 
poliruotą raudonmedžio stalą stovėjo kieta kėdė. 
Deja, Maletas parodė į vieną iš dviejų gilių minkš- 
tutėlių fotelių, skirtų ypatingiems svečiams. Vel- 
niava! Atsisėsti jis atsisės, bet kai reikės pakilti, vėl 
suries skausmas. Kesidis sugriežė dantimis ir nu- 
grimzdo į fotelį. Niekam, ypač turint galvoje 
sužibusią paaukštinimo viltį, nederėjo žinoti, kad 
jis vis dar jaučia dūrio pasekmes. Pilvo sritį išsyk 
pervėrė skausmas, bet grimasą Kesidis sugebėjo 
paversti dėkingumo šypsena. Nors fotelio sėdynė 
buvo Žemesnė nei atrodė, ir žaizdą, nepatogiai su- 
sirietus, plėšte plėšė. 

Maletas atsisėdo į kitą fotelį ir, matydamas per- 
kreiptą kolegos veidą, susirūpino. 

— Labai nuliūdome sužinoję, kad buvote sužalo+ 
tas. Ar dabar jau viskas gerai? 

— Kuo puikiausiai, - pamelavo Kesidis. Jis mo- 
kėsi slėpti skausmą. Jei jau pavyko apmulkinti 
policijos gydytoją, neturėtų būti sunku apmauti ir 
Maletą su visa šio vėplų gauja. - Pone, nekantrauju 
pradėti dirbti. Kaip suprantu, inspektorius Alenas 
tyrė vaiko nužudymą. Kada galėčiau perimti bylą? 

— Vienas vaikas nužudytas, kitas dingęs, - pa- 
taisė vyriausiasis inspektorius ir nutilo, mat į kabi- 
netą įėjo persiraukęs Velsas. Kai jis ne itin atsargiai 
dėjo padėklą ant staliuko, kava puodeliuose sute- 
liūskavo ir ištiško ant lėkštučių. Luktelėjęs, kol 
nuovados seržantas išeis, Maletas pasakė: —- Dirbsi- 
te su ponu Frostu. 

Kesidis net krūptelėjo. 

— Su Frostu?! Džeku Frostu?! 

Vyriausiasis inspektorius staiga nepaprastai su- 
sidomėjo vaizdu už lango - aklina siena kitoje gat- 
vės pusėje. 

— Na... taip, - sumurmėjo jis. 

— Maniau... 

— Aplinkybės pasikeitė, - pertraukė Kesidį Ma- 
letas. - Pirmiau ketinau perduoti pono Aleno bylas 
jums vienam. Būtumėte vadovavęs... 

— Tik todėl ir sutikau čionai grįžti, - savo ruož- 
tu nutraukė viršininką Kesidis. - Turbūt supran- 
tate, kad prisiminimai apie Dentoną man pernelyg 
skausmingi. 


— Suprantu. Bet vis tiek dirbsite vadovaujamas 
pono Frosto. 

— Dar ir vadovaujamas. Aš laikinai paskirtas 
kriminalistu inspektoriumi. Grįžau čia ne tam, 
kad likčiau seržantu. 

— Policijos viršininkas truputį abejoja jūsų būkle... 

— Mano būklė - kuo puikiausia. 

— „be to, jo nuomonė apie Frostą daug geresnė 
nei tų, kuriems tenka su inspektoriumi dirbti. Poli- 
cijos viršininkas mano, kad šių bylų tyrimui turi 
vadovauti prityręs pareigūnas, todėl būsite paval- 
dus ponui Frostui. 

Kesidis vargais negalais atsistojo, kunkuliuoda- 
mas įniršiu, prieš kurį net skausmas apmalšo. 

— Pone, atsiprašau, bet dirbti su Frostu nematau 
galimybių. Turint omeny, kad jis sužlugdė mano 
dukters Žūties tyrimą... 

Maletas sunkiai atsiduso. 

- Žinau, kad tyrimo eiga buvote nepatenkintas. 
Sutinku, inspektoriaus darbo metodai - netradici- 
niai. 

— Netradiciniai? — pratrūko Kesidis. - Tas Žmo- 
gus - aplaidus tinginys, suktas neišmanėlis... 

— Gana! - Įpykęs Maletas trenkė kumščiu į stal- 
viršį. Išsakytai nuomonei jis anaiptol neprieštaravo 
— pats būtų apibūdinęs Frostą dar griežčiau, - bet 
neketino leisti šitaip šnekėti seržantui, ypač iš kito 
skyriaus, kurį šio pokalbio atgarsiai galėjo pasiek- 
ti. Vyriausiasis inspektorius baiminosi, kad garsas 
apie Frosto ydas nepasklistų plačiai, juk tada gali- 
mybės iškišti jį kitiems taptų labai jau menkos. - 


Savo jausmus, Kesidi, kad ir kokie jie būtų, jums 
teks užmiršti. Policijos viršininkas nusprendė, kad 
būsite pavaldus ponui Frostui, vadinasi, vyresny- 
sis pareigūnas - jis. 

— Pone, man tai nepatinka. 

— Į tai bus atsižvelgta, —- atsakė Maletas, — bet 
patarčiau jums pasinaudoti galimybe. - Klastingai 
vyptelėjęs jis pasakė: - Nė vienas sėkmingas jūsų 
veiksmas neliks nepastebėtas ir, kai ateis metas 
inspektorių Frostą pakeisti... - Maletas iškalbingai 
praskėtė delnus. - Jeigu vis tiek nutarsite, kad ne- 
galite su juo dirbti, neabejoju, vyriausioji valdyba 
suras kitą seržantą, kuris su malonumu griebs sa- 
vo šansą. 

— Aš dirbsiu su juo, - suniurnėjo Kesidis. 

— Šaunuolis! - nušvitęs pagyrė jį Maletas. - Ką 
gi, Manau, imsitės darbo nedelsdamas. Kurkitės 
pono Aleno kabinete. Kur jis yra, žinote. - Vy- 
riausiasis inspektorius atsistodamas parodė, kad 
pokalbis baigtas. — Džiaugiuosi, kad pasikalbėjo- 
me, - pridūrė. 

Staiga Kesidį nudiegė skausmas. Jis susiraukė ir 
sugriežė dantimis. 

— Ar viskas gerai? —- paklausė Maletas. 

— Koja kelionėje nutirpo, - atsakė Kesidis. Eida- 
mas prie durų, jis iš paskutiniųjų stengėsi nešlu- 
buoti. 

— Ak, vos neužmiršau, - pratarė vyriausiasis 
inspektorius, dėdamasis, kad mintis tik dabar atėjo 
į galvą; šis triukas buvo daugybę kartų repetuotas. 
— Dėl jūsų dukters... 

Kesidis lėtai atsigręžė. 


— Klausau jūsų... 

— Praeitį teks užmiršti. Kas buvo — pražuvo, — 
pasakė Maletas ir familiariai suspaudė pavaldiniui 
ranką. 

- Taip, - burbtelėjo Kesidis. - Kas buvo - pražuvo. 

Koridoriuje nebuvo nė gyvos dvasios ir į Aleno 
kabinetą jis jau nesivaržydamas nušlubavo. 


Beningtono banko skyriaus valdytojo pavaduo- 
tojas Tomas Arnoldas su storastikliais akiniais 
dirsčiojo į Frostą nervingai mirksėdamas. Šalia sto- 
vėjo kasininkas, rytą aptarnavęs Stenfildą, šiam at- 
siimant dvidešimt penkis tūkstančius svarų. Ar- 
noldas palaukė, kol sekretorė įpils inspektoriui ir 
Lizai drungnos tirpios kavos, ir linktelėjo kasinin- 
kui. Šis pradėjo pasakoti: 

— Prieš mums pusę dešimtos atsidarant, Stenfil- 
das jau laukė prie durų. Padavė man prašymą iš- 
duoti pinigus. „Suma didoka“, - nustebęs pasakiau. 
„Išduokite, ir tiek šnekos“, - suburbėjo jis.. Kasoje ši- 
tiek pinigų neturėjau, o ir turėdamas būčiau neno- 
rėjęs ten pat, prie barjero, skaičiuoti, tad nusive- 
džiau Stenfildą į pono Arnoldo kabinetą ir jam teko 
palaukti, kol atnešime pinigus iš saugyklos. 

— Taip ir buvo, — pritarė Arnoldas. - Pasiūliau 
jam kavos, bet atsisakė. 

Frostas atstūmė pustuštį puodelį ir pratarė: 

— Nenuostabu. 

— Kaip Stenfildas atrodė? — pasidomėjo Liza. 

— Kaip suprasti? 

— Kolegė klausia, - paaiškino inspektorius, - ar 
atrodė kaip Žmogus, kurio duktė bus išprievar- 

tauta, jei jis negaus pinigų, ar elgėsi kasdieniškai. 

— Buvo labai nekantrus, - atsakė pavaduotojas. 
— Kita vertus, jis visada toks. Pinigams surinkti su- 
gaišome vos aštuonias minutes. 

— Atnešiau pinigus, ir Stenfildas iš karto juos iš 
manęs griebė, - pasakė kasininkas. —- Net neskai- 
čiavo. Sugrūdo į lagaminėlį ir išėjo. 

— Ar jums neatrodė keista, kad jis ima tokią di- 
delę sumą grynaisiais? 

— Prisipažinsiu, — tarė Arnoldas, - pamaniau, 
kad Stenfildas ketina sprukti... į užsienį. Tik- 
riausiai Netiesioginių ir Valstybinių mokesčių 
departamentai užspeitę jį kaip reikiant... Ši mano 
nuomonė, žinoma, neoficiali. 

Pareigūnai padėkojo ir išėjo. 

— Na štai, — išsišiepusi pasakė Liza, kai jiedu 
grįžo į automobilį, - jis jaudinosi, nekantravo, tad 
panašu, kad jokios aferos čia nėra. 

— Žinoma, jaudinosi, - atšovė Frostas. - Bene 
turėjo švilpauti „Vėl laimės kupinos dienos“? Žino- 
jo, kad apklausime bankininkus. 

— O mano liudininkas, matęs furgoną? 

— Tebūnie jis matęs nors šimtą sušnerkštų furgo- 
nų. Neabejoju, Stenfildas rezga aferą: nusukinėja 
mokesčius ir mėgina pasiglemžti draudimo išmoką. 

— Pažiūrėsime, - šyptelėjusi pratarė Liza. Buvo 
pasiryžusi įrodyti, kad inspektorius klysta. 

Jis parvežė ją namo. 

— Nusnausk kelias valandas, - pasakė. — Pasi- 
matysime nuovadoje. 

Grįžęs į namus paskubomis išgerti arbatos, 
Frostas nerangiai susmuko į fotelį. Buvo nusika- 


mavęs kaip šuo. Tik sekundę atrėmė galvą į pagal- 
vėlę ir užsimerkė. Staiga krūptelėjo ir prabudo. 
Arbata, kurios taip ir neparagavo, buvo ataušusi. 
Lauke tirštėjo sutemos. Kiauksėjo telefonas. 

— Frostas, — burbtelėjo jis į ragelį, tuo pat metu 
vaikydamas miegus. 

Skambino Džonis Džonsonas, Bilo Velso pakai- 
tinis. 

— Džekai, verčiau lėk čionai. Dingo dar vienas 
vaikas. 

— Važiuoju, - atsakė inspektorius. 


Frostas, trindamas akis, įgūrino į Žmogžudys- 
čių tyrimo kambarį. 

— Dingo dar vienas vaikas? —- paklausė nusižio- 
vavęs. 

— Džudė Glison, keturiolikos metų, - atsakė 
Bertonas. 

Inspektorius sudribo ant kėdės. Kai išgirdo, 
kad dingo bent ne aštuonmetis berniukas, jam šiek 
tiek palengvėjo. 

— Pasakok. 

— Motina išėjo į darbą. Namo grįžo penktą va- 
landą. Įprastai parėjusi rasdavo dukters patiektus 
pavakarius, o šįkart stalas buvo nepadengtas, mer- 
gaitės — nė ženklo. Moteris nutarė, kad bus užtru- 
kusi pas draugę. Nesulaukusi dukters iki pusės 
septynių, sunerimo, visur apskambino, ir paaiškė- 
jo, kad Džudė net nebuvo mokykloje. 

Frostas apmąstė, ką išgirdo. 

— Nematau ryšio su dingusiuoju berniuku. Man 
atrodo panašiau, kad mergaitė tiesiog pabėgo iš 
namų. 

— Gal ir taip, bet nekreipti dėmesio negalime. 
Kriminalistė seržantė Mod išvažiavo pas dingusio- 
sios motiną patikslinti aplinkybių. Netrukus turė- 
tų grįžti. 

— Gerai. O kaip sekasi ieškoti Bobio Kerbio? 

Bertonas apsakė inspektoriui padėtį. Ieškotojai 
uoliai darbavosi iki tamsos. Visus perspekty- 
viausius paieškos rajonus apėjusios grandys ruošė- 
si persikelti į sektorius, kur rasti vaiką mažiau 
tikėtina. 

— Iškviečiau narus. Rytoj rytą imsis darbo, - ga- 
liausiai pridūrė konsteblis. 

Frostas pritariamai linktelėjo ir paklausė: 

— Ar yra kokios naudos iš mūsų kreipimosi į 
šlovingąją britų visuomenę? 

Jam atsakė Lambertas: 

— Paskambino dar trisdešimt penki Žmonės. 
Aštuoni iš jų tvirtina matę berniuką su vyriškiu. 

— Turbūt matė tėvus su sūnumis. O nužudytojo 
niekas nematė? 

— Yra viena problema, - įsikišo Bertonas. - Abu 
berniukai buvo apsirengę panašiai. Liudininkai sa- 
ko pastebėję vaikus su užtraukiamomis striukė- 
mis. Ten galėjo būti ir Bobis, ir Dinas. 

— Arba nei vienas, nei kitas. O kino teatras? 

— Trys iš pamokų nusimuilinę vaikai neabejoja 
vakar popiet „Curzone“ matę Diną. Berniukas sė- 
dėjęs vienas. Daugiau dėmesio į jį jie nekreipę, iš- 
einančio nepastebėję. 

Pravėrusi duris, galvą į kambarį kyštelėjo Liza. 

— Toji dingusi mergaitė... Aplinkybes užsira- 
šiau, bet atrodo, kad pabėgo iš namų, ir tiek. Kal- 
bėjau su viena jos draugių. Sako, Džudė nesutarė 
su tėvais, nors motina tai neigia. 

Frostas tik numojo ranka. Iš namų pabėgęs vai- 
kas - anokia šiais laikais pirmiena. 

Grįžusi į Aleno kabinetą patikrinti, ar neatėję 


naujų dokumentų, kriminalistė seržantė suirzo: jos 
daiktus nuo rašomojo stalo kažkas buvo perkėlęs 
ant mažo staliuko kampe. Matyt, tas amžinai verk- 
šlenantis Bilas Velsas vėl kišo nagus kur jam nede- 
ra. Liza piktai burbėdama atkūrė buvusią tvarką ir 
jau siekė telefono, ketindama nuovados seržantą iš- 
plūsti, bet staiga atsilapojo durys ir į kabinetą įžen- 
gė kresnas šviesiaplaukis. 

— Malonėkite, prieš eidamas į mano kabinetą 
pasibelsti, - išrėžė moteris. 

— Malonėkite atlaisvinti mano stalą, - sužaiba- 
vęs akimis, atkirto vyriškis. 


Lagaminą palikęs išsinuomotame kambaryje, 
Kesidis išvažiavo apsidairyti, pažiūrėti, ar Dento- 
nas jam nesant spėjo bent kiek pasikeisti. Jis tyčia 
prasuko pro buvusį savo namą, kurį, per skyrybas 
dalijantis turtą, teko palikti žmonai. Pirmame 
aukšte plieskė šviesos, veja pagrindinėje pusėje 
buvo iščiustyta. Ne tokia kaip jo laikais, kai dar- 
buotis sode paprasčiausiai nebūdavo kada. Kesidis 
sustabdė automobilį ir užsižiūrėjo į nediduką duk- 
relės kambario langą. Šiandien Bekei sueitų aštuo- 
niolika, tik nepanašu, kad kas nors, be jo, tai prisi- 
mena. 

Umaus akstino pastūmėtas, jis stabtelėjo prie 
jau užsidarančios gėlinės ir nusipirko puokštelę. Ji 
taip mėgo gėles. 

Kapą, net ir temstant, jis rado nesunkiai. Maža- 
me balto akmens antkapyje buvo iškalta: REBEKA 
KESIDI 14 METŲ. Išvydęs prie jo padėtą pretenzin- 
gai didelę puokštę rausvų gvazdikų, Kesidis susi- 


nervino. Perskaitęs įrašą kortelėje, iš įtūžio net su- 
drebėjo. SU GIMTADIENIU, BRANGIOJI! MAMY- 
TĖ IR DŽEFAS. Džefas! Nupezęs naujasis vyras! 
Kaip tas paršas drįsta nešioti jo dukrelei, kurios nė 
akyse nėra matęs, gėles! Kesidis pagriebęs su- 
draskė kortelę į skutus, nubloškė šalin didžiąją 
puokštę, vietoj jos rūpestingai padėjo atsineštąją. 
Bekei buvo vos keturiolika, visas gyvenimas prieš 
akis! Bet kažkoks bjaurybė, veikiausiai įkaušęs, jį 
nutraukė ir net nepasivargino sustoti patikrinti — 
gal mergaitė dar gyva. O paskui Frostas sužlugdė 
tyrimą. 

Jis Žingsniavo per kapines, gniauždamas ran- 
koje gvazdikus, dairydamasis šiukšlinės. Staiga 
sustojo it stabo ištiktas. Vilką mini!.. Frosto Žmo- 
nos kapas buvo apleistas, apžėlęs piktžolėmis, va- 
zoje barkšojo perdžiūvę stagarai. Tas beširdis šuns- 
nukis po laidotuvių nė karto nesiteikė čia ateiti. 
Kad turėtų kur įsprausti gvazdikus, Kesidis išplė- 
šė kuokštą aukštos žolės ir susiraukė. Vakaro vėsa 
smelkėsi į žaizdą, budino skaudulius. Jis pasi- 
skubino grįžti į automobilį, į šilumą. 


Įėjęs į Žmogžudysčių tyrimo kambarį, Maletas 
žengė tiesiai prie Frosto. 

— Na ką, dar vienas vaikas dingęs? - mažne už- 
sipuolė inspektorių. 

— Deja, viršininke, taip jau nutiko. Pasistengsiu, 
kad būtų paskutinis kartas. 

Sugriebęs pluoštą popierių, Frostas buvo beiš- 
einąs, bet Maletas jį sulaikė. 


— Eismininkai kalba apie papildomus viršvalan- 
džius. Aš nieko tokio nepasirašiau. Gal jūs ką nors 
apie tai žinote? 

— Ak, tikrai, kaip tik ketinau su jumis pasikal- 
bėti, - tarė Frostas, kuriam tie nelemti viršvalan- 
džiai buvo išdulkėję iš galvos. Laimė, paskutinę 
akimirką jam pavyko išsisukti. Į kambarį įėjo su- 
niurusi Liza, o šiai iš paskos —- rūgštele! - Džimas 
Kesidis. Kaip tas nuokvaka čia atsidūrė?! 

— Kreipiuosi į tuos, kas dar nežino, - pasakė 
Maletas. - Kol grįš ponas Alenas, mūsų buvęs ko- 
lega Džimas Kesidis eis kriminalisto inspektoriaus 
pareigas. Mūsų kolektyvas gali tik džiaugtis, su- 
laukęs tokios svarios paspirties. 

Stojo gūdi tyla, kurią pertraukė Liza. 

— Pone, ar galėtume šnektelti? — žaibuodama 
akimis, kreipėsi ji į vyriausiąjį inspektorių. Parei- 
gybę šis buvo prižadėjęs jai, tad seržantė norėjo 
sužinoti, kodėl viršininkas nesilaiko žodžio. 

— Vėliau, vėliau, - išlemeno Maletas, traukda- 
masis prie durų. - Dėl vizito susitarkite su mano 
sekretore. Šiuo metu esu labai užsiėmęs. 

Nuskubėjęs į kabinetą, jis išsyk įžiebė virš durų 
raudoną lempelę. Tebūnie Kesidis vaikščiojanti bė- 
da, bet moteris jo, Maleto, skyriuje kriminalisto 
inspektoriaus pareigybės negaus nieku gyvu, net 
ir laikinai. 


— Džimai, smagu tave matyti, - pasakė Frostas. 
Rankos jis neištiesė — žinojo, kad Kesidis jos nepa- 
spaustų. Inspektorius pristatė naujoką kolegoms. 
Vienas, kitas pareigūnas, jau dirbę su juo prieš ket- 

verius metus, pasistengė nuslėpti apmaudą. - Su 
kriminaliste seržante Mod jūs jau pažįstami, ar ne? 
— pridūrė Frostas. 

Kesidis šaltai kinktelėjo ir suburbleno: 

— Kabinete norėčiau šeimininkauti vienas. Gal 
seržantė galėtų persikelti į taviškį? 

— Žinoma, - sutiko Frostas, nenorėdamas iš kar- 
to veltis į ginčus. 

— Be to, man praverstų padėjėjas. Galėtų tvar- 
kyti dokumentus, nudirbti visokius smulkius dar- 
bus. - Kesidis parodė į Bertoną. - Šitas vyrukas at- 
rodo tam tinkamas. 

— Dokumentus tvarkome ir visokius smulkius 
darbus nudirbame patys, — atsakė inspektorius. — 
Laisvų pareigūnų neturiu, esame apsikrovę bylomis. 

— Aišku, — nė nemirktelėjęs tarė Kesidis. - Ką gi, 
tuomet gal trumpai nusakytum, kokios tos bylos? 

Kol Frostas pasakojo apie dingusį ir nužudytą 
berniukus, įtartiną pagrobimą, miegančius kūdi- 
kius badantį iškrypėlį bei anglinėje rastą lavoną, 
Kesidis, prisėdęs ant stalviršio krašto, netarė nė žo- 
džio, tik tvarkingai kažką užsirašinėjo. Paskui už- 
movė ant parkerio dangtelį ir, gaižiai nusišypsojęs, 
pasakė: 

— Regis, kol kas nė vienoje iš šių bylų į priekį 
nepasistūmėjote. 

Atsikirsti Frostas nespėjo, mat subirbė telefo- 
nas. Iš lavoninės skambino Henlonas, dalyvaująs 
skrodžiant anglių duobėje rastąjį lavoną. 

— Džekai, tau reikėtų atvažiuoti. Išaiškėjo viena 
keista aplinkybė. 

— Ką, lavonas - su dviem pimpalais? —- paklausė 
Frostas. - Siunčiu Lizą. 


NJ 
Uu) 


— Trys jo pirštai nukirsti. Pasak patologo, jau ne- 
gyvam. 


Lavoninės aikštelėje Frostas šiaip ne taip 
įspraudė „Fordą“ tarp Draisdeilio „Rolls-Royce'o“ 
ir katafalko. Budėtojas, ankštoje savo patalpėlėje 
įknibęs į registracijos Žurnalą, tik mostelėjo ins- 
pektoriui ir vėl nuleido galvą. Frostas čia buvo 
dažnas svečias. 

Tamsioje skrodykloje lempos tvieskė tik virš 
stalo, prie kurio, stebimas būrelio pagarbiu nuoto- 
liu atsitraukusių vyrų, skalpeliu darbavosi pirš- 
tinėtas, žalią chalatą vilkįs Draisdeilis. Šiam per- 
pjovus lavono pilvą, oras patalpoje, ir šiaip slogus, 
kaipmat dar labiau sutroško. Palubėje užzirzė vė- 
dintuvai, bet ir jie buvo bejėgiai. Drisdeilas iš kūno 
kažką išėmė. 

— Na, daktarėli, ar turite gardų kąsnelį mano 
katei? 

Patologas nustėro, bet apsimetė klausimo neiš- 
girdęs. Vėl tas nevėkšla Frostas su kvailais juokais! 

— Rūgštele, jo būklė nėmaž nepagerėjo, ar ne? — 
nusistebėjo iš tamsos išniręs inspektorius ir čirkš- 
telėjo degtuką. 

— Prašyčiau nerūkyti, - suniurzgė Drisdeilas. — 
Man svarbu užuosti tam tikrus kvapus. 

— Ką gi, daktarėli, jeigu jie jus taip jaudina... — 
Frostas pakratęs užgesino degtuką, bet cigaretės iš 
burnos neišsiėmė. - Tad kokia ištarmė? 

— Pirmines išvadas jau pateikiau seržantui, - at- 
šovė patologas. - Kelis kartus aiškinti tą patį aš ne- 
pratęs. 


Baltas it kreida Henlonas, lankstu apėjęs stalą, 
prisiartino prie Frosto. Reginys seržantą vimdė. 

— Miręs prieš du, gal net tris mėnesius, — pra- 
šneko jis. — Mirties priežastis —- stiprus smūgis į pa- 
kaušį. Lūžo kaukolės kaulas. Auka nužudyta 
kažkur kitur, anglių duobėje lavonas paliktas ne- 
trukus po mirties. 

— Paskutinį kartą auka valgė maždaug valandą 
prieš mirtį, - pridūrė Draisdeilis ir, įdėjęs kažkokią 
bjaurastį į stiklinį indą, padavė šį asistentei. Ji turė- 
jo užrašyti etiketę. - Papietauta ar papriešpiečiauta 
sočiai. —- Daktaras atsitraukė nuo stalo ir nusimovė 
gumines pirštines. - Baigiau. Galite užsiūti. 

Frostas, vis dar laikydamas degtuką, ta pačia 
ranka sulaikė lavoninės darbuotoją. 

— Minutėlę. - Henlono jis paklausė: —- Arturai, 
ką ten sakei apie nukirstus pirštus? 

Liesti išpurtusios negyvėlio rankos kriminali- 
stas seržantas nesiryžo, tad parodė iš tolo. 

— Dešinė, - pratarė. 
čiau. Trys pirštai tarp nykščio ir mažylio buvo su- 
lig viduriniu sąnariu nukirsti. 

— Daktarėli, ar čia negalėjo būti nelaimingas at- 
sitikimas? Gal prisivėrė pirštus durimis ar kaip 
kitaip nukentėjo? 

— Ne, - atsakė Draisdeilis, kurį tas „daktarėli“ 
kaip visada siutino. - Neįmanoma. Pirštai nukirsti 
tikslingai, auka tuo metu buvo jau negyva. Peilis 
ar koks nors kitas aštrus daiktas padėtas per sąna- 
rius ir smogta kūju arba kuo nors panašiu. Nukirsti 
pavyko ne iš karto, žemiau sąnarių, štai, matyti 

nesėkmingų bandymų žymės. - Patologas parodė 
kruvinus rėžius ant visų trijų strampų. 

— Tikėtis, kad nukirstuosius galus mėsininkas 
numetė ten pat, anglinėje, turbūt neverta? — atsi- 
tiesęs sumurmėjo Frostas. - Arturai, ar patikrinai? 

Laiku pirštų galų nepaieškojęs Henlonas griebė 
siųstuvėlį ir paliepė konstebliams apžiūrėti duobę. 

Penktą dešimtį įpusėjęs nužudytasis buvo ap- 
kūnokas, šešių su viršum pėdų ūgio, ilgais tiesiais 
vandenyje patamsėjusiais plaukais. 

— Dičkis buvai, ar ne? - mąsliai burbtelėjo Fros- 
tas, žiūrėdamas į žemėtą, išbrinkusį negyvėlio vei- 
dą purpurinėmis lūpomis, drėgnomis, ne ką pla- 
tesnėmis už prorėžas akims. Staiga inspektoriaus 
atminties užkaboriuose kažkas sukirbėjo. Jis pa- 
mėgino įsivaizduoti, kaip tas Žmogus atrodė 
gyvas. - Su šituo vyručiu buvau kažkur susidūręs. 
Dokumentų neradote? 

— Ne. Ant kombinezono jis vilkėjo striukę, visos 
kišenės buvo tuščios. Matyt, praverstų teismo eks- 
perto pagalba. 

Frostas pamojo Ivensui, ir šis nenoromis prisi- 
artino prie lavono. 

— Deja, jums teks prie jo prisiliesti, - pasakė ins- 
pektorius. - Paimkite likusių pirštų atspaudus, pa- 
tikrinsime, ar nebuvo mūsų klientas. - Sumaigęs 
cigaretę, kurios dūmas atsidavė numirėliu, Frostas 
paragino Henloną: - Metas iš čia nešdintis. 

Jiedviem išėjus, lavoninės darbuotojas, padrikai 
švilpaudamas, kibo į darbą. Siuvo išskrostąjį atsilo- 
šęs, kad netrukdytų teismo ekspertui, kuris bjau- 
rėdamasis ėmė pirštų atspaudus. 


Gaivus vakaro oras lauke net kvepėjo. Bet šaltis 
kando negailestingai. O berniukas buvo vis dar 
nerastas. 

— Arturai, dėl šito nelaimėlio iš kailio nesinersime, - 
vos prašnekęs Frostas išsyk nutilo, palaukė, kol 
praeis Draisdeilis ir jo padėjėja su akivaizdžiai per 
sunkia jai mėginių dėže rankose; šiedu, santūriai 
linktelėję pareigūnams, nužingsniavo prie „Rolls- 
Royce'o“. — Jis nužudytas seniai, tad viena, kita 
diena nieko nebepakeis. Kai netoliese trainiosis 
Maletas, apsimesime įnirtingai tirią šitą bylą, bet iš 
tikrųjų visas jėgas skirsime Bobio Kerbio ir bjaury- 
bės, nužudžiusio tą kitą berniuką, paieškai. - Ins- 
pektorius nusipurtė. Šaltis smelkėsi iki kaulų. — 
Tikėkimės, vargšelis Bobis nežvarbsta kur nors po 
atviru dangumi. 


Žmogžudysčių tyrimo kambaryje inspektorius 
gerų naujienų neišgirdo. Kai kurių berniukus esą 
mačiusių liudininkų versijas pavyko patikrinti — 
nė viena jų nepasitvirtino. 

— O Dino motina kas nors pasidomėjo? - pa- 
klausė Frostas. 

— Buvau nuvažiavęs pas Harį Baskiną... - prabi- 
lo Bertonas. 

— Pas Harį Baskiną? - įsiterpė Kesidis, kuris, sė- 
dėdamas ant stalo kampo, klausėsi ir užsirašinėjo 
informaciją. - Jis - vis dar „Kokosų giraitės“ šefas? 

Bertonas linktelėjo. 

— Pasak Baskino, ji pradėjo darbą aštuntą, baigė 
apie trečią ryto. Buvo atsitraukusi nuo kortų stalo 
užkąsti. Namo išvažiavo su vienu lošėjų. 


— Aštuntą Dinas jau buvo negyvas, - ėmė balsu 
samprotauti Frostas. - Ji galėjo nužudyti jį, prieš iš- 
važiuodama į klubą. Tą jos klientą reikia apklausti, 
išsiaiškinti, ar bute nepastebėjo nieko neįprasto, 
tarkime, nukirsto piršto ant pjaustymo lentelės, ar 
neužuodė chloroformo kvapo. 

— To vyriškio pavardę Baskinas slepia. Sako 
gerbiąs klientų privatumą. 

Inspektorius atsistojo ir, apsivyniodamas kaklą 
šaliku, pasakė: 

— Mes ieškome žudiko. Baskinas kaip didelis iš- 
klos kliento pavardę, antraip jam atsirūgs neteisė- 
tos pajamos. 

— Palauk! - šūktelėjo Kesidis. - Važiuosiu kartu! 

- Žinoma, - atsakė Frostas. - Tavo pagalba tik- 
rai pravers. 

Iš tikrųjų inspektorius nėmaž nenudžiugo. Ži- 
nojo, kad senos žaizdos netruks atsiverti. Juk Kesi- 
džio duktė žuvo kaip tik netoli „Kokosų giraitės“. 

Važiavo jiedu Kesidžio automobiliu, nejaukiai 
tylėdami. Laikinasis inspektorius nė neslėpė Fros- 
to draugiją vos pakenčiąs. Aikštelė prie klubo buvo 
beveik sausakimšai pristatyta automobilių. Tvark- 
darys prie durų pareigūnų nesulaikė, nekreipė jie 
dėmesio ir į ilgakoję blondinę, norėjusią paimti 
skrybėles ir paltus. Į kabinetą, ant kurio durų ka- 
bojo lentelė su užrašu: PAŠALINIAMS ĮEITI 
DRAUDŽIAMA, kriminalistai suėjo nesibeldę. 

Haris Baskinas, tamsaus gymio juodaplaukis 
arti keturiasdešimties, susiraukęs pakėlė akis. 

— Skaityti, po šimts, nemokate ar ką? - paklausė 
piktai, o išvydęs, kas atėjo, garsiai atsiduso. - Ko- 
kio velnio prireikė? 


Frostas prisitraukė kėdę ir atsisėdo. Tada pa- 
rodė į kolegą. 

— Poną Kesidį tikriausiai prisimeni? 

Akimirką Baskinas suglumo, bet tučtuojau su- 
sitvardė. 

— Aa, pone Kesidi, girdėjau, grįžote į Dentoną. 
Prašau sėsti. 

Užuot atsisėdęs, anas nuėjo prie lango Baskinui 
už nugaros ir įsižiūrėjo į gatvę. Įsmeigęs akis į ruo- 
žą prieš pat vingį, valandėlę stebėjo pro šalį skrie- 
jančius automobilius. Galiausiai, lyg sau, pratarė: 

— Ten nelaimė ir atsitiko. 

Baskinas dirstelėjo į akmeninį veidą nutaisiusį 
Frostą, bet kreipėsi į laikinąjį inspektorių: 

— Pone Kesidi, daug vandens nutekėjo. 

— O vairavo tavo klube įkaušęs niekšas, ar ne, 
Hari? 

— Pone Kesidi, ta nelaimė jau tiek kartų apšne- 
kėta. Vairuotojas paspruko. Kas jis toks, nežinome. 
— Baskinas atsigręžė į inspektorių ir paklausė: — 
Nejaugi atvažiavote narstyti sumautos senos isto- 
rijos? 

— Atvažiavome pasikalbėti apie Džoją Ander- 
son, - atšovė Frostas. 

— A, apie naujokę! Jei būčiau žinojęs, kad turi 
sušiktą sūnų, nė už ką nebūčiau priėmęs į darbą. 

— Hari, sūnaus ji nebeturi, - pasakė inspekto- 
rius. - Jis žuvo. 

Baskinas skėstelėjo delnais, net stambios auksi- 
nės rankogalių sąsagos sudzingsėjo. 

— Ką jūs sakote?! — Klubo savininkas mažne 
vaitojo. - Tai bent reklama! Loškite, ponai, kortas 


jums dalija mergina, kurios sūnus nužudytas! 
Daugiau optimizmo, jūs tikrai išlošite! Pone Fros- 
tai, aš — ne beširdis, bet būsiu priverstas jos atsi- 
kratyti. 

— Ne, Hari, nebūsi priverstas, - atrėžė inspekto- 
rius. - Ar negana vargšelė prisikentėjo, kad dar ir 
darbo netektų? 

— Gerai, gerai. — Baskinas stengėsi pasirodyti 
esąs supratingas. — Kelias dienas ji gali atsipūsti, 
galbūt už jas net sumokėsiu, bet, kai grįš į darbą, — 
kad nematyčiau patempusios lūpą! Gera lošėjų 
nuotaika mums užvis svarbiausia. 

— Savaime aišku, Hari, todėl mes ir norime ži- 
noti pavardę kliento, kurio gera nuotaika panelė 
Anderson rūpinosi praėjusią naktį. 

— Kaip sakiau anam farui, mes gerbiame savo 
lankytojų teisę į privatumą. Jei džentelmenas dėl 
ko nors su Džoja Anderson susitarė už klubo ribų 
— tai asmeninis jo reikalas. 

Frostas maloniai nusišypsojo. 

— Hari, kalbėkime be užuolankų. Žmonės į tavo 
klubą renkasi palošti ir kitaip pasismaginti ir, ka- 
dangi jie už tai moka, tu jiems maloniai siūlai ir 
viena, ir kita. Dauguma čia dirbančių merginų — 
mums žinomos prostitutės. Tu pasiimi mažiausiai 
pusę jų iš šalies prisiduriamo uždarbio. Gal net di- 
desnę dalį - jeigu klientas moka kredito kortele. Be 
to, tu už Žvėrišką mokestį toms pačioms mergi- 
noms išnuomoji butus. Tad ką pasakytum, jei su- 
teikčiau tau Metų sąvadautojo titulą ir apkaltinčiau 
pelnantis iš neteisėtų pajamų? 

Baskinas smarkiai įraudo. 


- Čia - padorus klubas. Už mėginimą mane di- 
skredituoti galėčiau patraukti jus baudžiamojon 
atsakomybėn... bet, jei tai padės sučiupti berniuko 
žudiką... - Jis kažką brūkštelėjo į užrašinę ir, išplė- 
šęs lapelį, padavė inspektoriui. — Pavardė ir ad- 
resas. O dabar nešdinkitės! 

Frostas užmetė akį į popierių ir įsidėjo jį į ap- 
siausto kišenę. 

— Ačiū, Hari. Žinojau, kad galiu pasikliauti gera 
tavo širdimi. — Inspektorius atsistojo ir kreipėsi į 
Kesidį: - Galime važiuoti? 
pokalbis su Baskinu jo nedomina. 

— Ką? — paklausė jis susiraukęs, tarytum užsi- 
svajojęs. 

— Ar galime važiuoti? 

— Taip, žinoma, - sumurmėjo Kesidis, paskutinį 
kartą pažvelgęs pro langą. - Žinoma. 


Džojos Anderson klientas buvo iš Leksingtono. 
Frostas susisiekė su tenykščiu skyriumi ir paprašė 
jį apklausti. Vos įžengusius į nuovadą, juodu su 
Kesidžiu pasitiko švytintis Arturas Henlonas, ir 
Frostas net spėjo pamanyti, kad berniukas su- 
rastas. 

— Džekai, - prašneko Henlonas, - dėl lavono ang- 
linėje nesuklydai. Patikrinome pirštų atspaudus — 
senas mūsų pažįstamas. 

— Arturai, gal pasakysi, kas toks? Ar reikės tris 
kartus spėti? 

— Lemis Hokstonas. 

Henlonas atkišo Frostui lapą su tyrimo duome- 


nimis, bet inspektorius jo nepaėmė. Stovėjo ir Žiop- 
sojo į kriminalistą seržantą. Lemis?! Mėgino prisi- 
minti Hokstoną, nepataisomą smulkų nusikaltėlį, 
kurį daugybę kartų buvo suėmęs, gyvą, bet regėjo 
tik yrantį, išpampusį it balionas jo veidą. 

— Labai nesiplėšysime. Tas, kas jį nudaigojo, nu- 
sipelnė ordino, - galų gale pasakė Frostas ir išsi- 
ėmė cigaretes. 

— Miręs daugiau nei prieš du mėnesius, o žmo- 
najo taip ir nepasigedo? - įsikišo Kesidis. 

— Gal neįstengė patikėti sušikta laime, - spėjo 
inspektorius ir atsiduso. — Vis dėlto gerai, kad 
priminei. Tai bobšei teks pasiaiškinti. Aplankysi- 
me ją. 


Namas buvo dviaukštis, sujungtas su gretimu, 
veja pagrindinėje pusėje paversta asfaltuota aikšte- 
le. Šioje vis dar stovėjo bronzos spalvos Lemio 
„Toyota“. Atrodė, kad nieko nėra namuose - niekur 
nė švieselės, visos užuolaidos užtrauktos, — bet 
Frostas vis tiek nuspaudė skambučio mygtuką. 
Niekas neatsiliepė. Tarsi paakstintas Kesidžio, ku- 
ris nekantriai mindžikavo, lyg sakydamas, kad štai 
jam durys tikrai atsivertų, inspektorius dar kartą 
spūstelėjo mygtuką. Jokio atsako. Frostas pritūpė 
ir, pakėlęs dangtelį, pažvelgė pro korespondencijos 
plyšį. Viduje buvo tamsu. Staiga inspektorius nuš- 
čiuvo. Būtų galėjęs prisiekti girdėjęs kitapus namo 
trinktelint duris. 

— Pažiūrėkime, kas anoje pusėje. 

Jiedu palei sieną nuėjo į kiemą. Umai Frostas 
sustojo ir, mostu paraginęs kolegą nekelti triukš- 


mo, parodė į tamsą. Kesidis įsižiūrėjo. Kažkas, ne- 
abejotinai vogčia, lipo per tvorą į kiemą. Netrukus 
pavidalas sušmėžavo ant vejos ir dingo tamsoje. 
Beveik tuojau pat pareigūnai išgirdo pakeliant ir 
nuleidžiant langą. 

— Tik sumauto vagies mums ir trūko! - suniurz- 
gė Frostas. Kesidį jis nusiuntė atgal, tykoti 
prie pagrindinių durų, 0 pats patyliukais nubrido 
netvarkinga veja, paskutinį kartą, matyt, dar Le- 
mio pjauta prieš kokius tris mėnesius. Perėjęs 
pramaišiui šviesiais ir tamsiais akmenimis grįstą 
aikštelę, inspektorius atsidūrė prie užpakalinių 
durų. Šios buvo užrakintos. Jis žibintuvėliu pašvie- 
tė į siaurą langą greta. Pro šiek tiek pratrauktą 
je stovėjo skalbyklė ir indaplovė. 

Laimė, langas nesunkiai pasikėlė. Frostas prasi- 
spraudė į vidų ir, tyliai nuleidęs rėmą, užkabino, 
kad įsibrovėlis nepaspruktų tuo pačiu keliu. Pravė- 
ręs duris dešinėje, inspektorius išsmuko į tamsų 
koridorių. Kažkas sučeženo. Jis sustingo ir įsiklau- 
sė. Garsas sklido iš už durų kairėje. Pritykinęs 
Frostas prispaudė prie jų ausį. Vėl išgirdo šnarant. 
Kažkas ten tylutėliai vaikštinėjo. Nusėlinęs prie 
pagrindinių durų, Frostas įleido Kesidį ir, pridėjęs 
prie lūpų pirštą, parodė į aną kambarį. Laikinasis 
inspektorius sulinksėjo. Jis nekantravo veikti, net 
akys žibėjo. Frostas patyliukais nulenkė rankeną ir 
atsargiai pastūmė duris. Veikiausiai radiatorius 
kambaryje šutino visa galia, mat aklina tamsa iš- 
syk patvoskė troškiu karščiu ir... prakaitu. Rūgščiu 
vyrišku prakaitu. 

Inspektorius apgraibė sieną, ieškodamas jun- 
giklio. Štai. Tada suėmė žibintuvėlį patogiau, kad 
prireikus galėtų pasinaudoti kaip kuoka. Staiga 
skausmingai suriko moteris. Frostas nuspaudė 
mygtuką. 

Ant didžiulės dryžuotos sofos vidur kambario, 
akinami staiga įsižiebusios šviesos, rangėsi du 
nuogaliai. Maždaug penkiasdešimties rausva- 
plaukė moteriškė strazdanomis nusėtu kūnu, ap- 
dribusiais sėdmenimis ir suvytusia krūtine. Ir vy- 
ras... koks gi ten vyras... daugų daugiausia penkio- 
likos, šešiolikos metų jauniklis, kuris, atsiplėšęs 
nuo moters, puolė Frostą su peiliu. 

Kilo sumaištis. , 

— Veinai, liaukis! - suspiegė nuogišė. 

— Policija! - suriko Kesidis. 

Frostas sunkiu žibintuvėliu tvojo per ranką su 
peiliu, ir jaunuolis pratrūko nešvankiais keiks- 
mais. 

Kesidis neįstengė net krustelėti. Lyg būtų jau- 
gęs į grindis. Galėjo tik stovėti ir žiūrėti... Į peilį. Į 
šaltą, plieninę geležtę, kuri smigo ir smigo... Staiga 
susivokė išsigandęs, kad jį vėl padurs... O galjis tik 
troško, kad tasai geltonsnapis nudurtų Frostą? 
Šunsnukį, nesugebėjusį surasti jo dukters žudiko. 
Kesidis sugriežė dantimis ir prisivertė sujudėti, bet 
nespėjo žengti nė žingsnio - inspektorius staigiai 
bakstelėjo keliu, peilis išslydo jaunikliui iš rankos, 
šis, rėkdamas iš skausmo ir stvarstydamasis už 
slėpsnų, nugriuvo. 

Frostas mikliai įsidėjo peilį į kišenę ir atsigręžė 
į moterį, kuri karštligiškai dangstėsi chalatu. 

— Ko spoksai, pašlemėke tu?! —- užbaubė ji išsi- 
viepusi. 

- O, inspektorius, pasirodo, pašlemėkas! - atsi- 
liepė Kesidis. - O tu kas, Mege? Boba, kurią užklu- 
pome dulkinantis su vaiku! 

— Jis ne vaikas. Jam šešiolika. 

— Tik jau ne metų. Nebent colių, - pasakė Fros- 
tas, žiūrėdamas į vaikiną, kuris be žado, riečiamas 
skausmo, vartėsi ant grindų. — Verčiau prisidengtum, 
sūnau. Nepatogu žiūrėti. 

Jauniklis nušliaužė iki sofos ir ėmė negrabiai 
mautis išblukusius džinsus. 

— Neturėjote teisės laužtis į mano namus, - su- 
šnypštė Megė Hokston. 

— Paskambinome į duris, neįsileidai, - atrėžė 
Frostas. - Išvydę šitą pimpalių ropščiantis pro lan- 
gą, pamanėme, vagis. 

— Sušikti kaimynai nuolat kaišioja nosį, kur 
jiems nedera. Pastebėtų vaikį einant pro duris, iš 
sykio pašėltų makaluoti liežuviais. 

— O vaikis, įsmukęs per kiemą, makaluoja kotu, 
ar ne? —- paklausė inspektorius ir kreipėsi į jaunuo- 
lį: - Na, žvirbliuk, kam griebeisi peilio? Norėjai ap- 
ginti močiutę? 

— Ji man ne močiutė, - suburbleno vaikinas, 
vilkdamasis raudonus marškinėlius. 

— Amžiumi visai galėtų būti. 

— Maniau, vyras parsirado. Girdėjau, trenktas. 

— Tai jau taip, - linktelėjęs atsakė Frostas. - Pada- 
lytų jis tave į dvi dalis, sūneli. Visas iš čia neišeitum. 

Inspektorius norėjo pasišnekėti su Mege akis į 
akį, tad paprašė Kesidžio jauniklį apklausti kitame 
kambaryje. 


— Na ką, Mege? 

- Nieko blogo nepadariau, - sunerimusi atsakė 
moteris. - Jaunas meilužis, ir tiek. 

- Žinau, - tarė inspektorius. — Mačiau, kaip 
meiliai su juo smaginaisi. - Frostas klestelėjo į fote- 
lį ir atlaisvino šaliką. — Jis man nerūpi. Atėjau dėl 
Lemio. 

- Šit kaip? 

Kad ir kaip ji tvardėsi, drebulio nuslėpti nepa- 
vyko. Graibydama po chalato kišenę cigaretės, 
stengėsi į inspektorių nežiūrėti, o eidama pasiimti 
ant židinio atbrailos gulinčio žiebtuvėlio, paskubė- 
jo atsukti nugarą. Frostas įdėmiai moterį stebėjo, 
apgailestaudamas, kad nemato jos veido. 

— Mege, Lemio nebėra, - pasakė jis. 

Jos nugara įsitempė. Moteris sulaikė ugnelę per 
colį nuo cigaretės, bet po akimirkos ją vis dėlto už- 
sidegė ir lėtai atsigręžė. 

— Nebėra? 

— Žuvo prieš tris mėnesius, - linktelėjęs atsakė 
Frostas. 

Ji atsisėdo į fotelį priešais inspektorių ir godžiai 
įtraukė dūmą. 

— Kas atsitiko? 

— Kažkas suskaldė jam kiaušą. 

— O Dieve, - pratarė moteris, vos pastebimai 
gūžtelėjusi pečiais. | 

— Mege, turiu pasakyti, skaudžią žinią pakėlei 
oriai. 

Ji sarkastiškai prajuko. 

— Tikėjaisi, kad imsiu grąžyti rankas ir verkti? 
Išgraužk. Lemis buvo šunsnukis, žiaurus sadistas. 


Nusibaigė? Taip jam ir reikia... Džiaugiuosi. 

— Kada paskutinį kartą jį matei? 

Moteris mąsliai suraukė antakius. 

— Rugpjūčio pradžioje. Apsibarėme, ir jis išėjo. 

Megė norėjo nukratyti pelenus į židinio paku- 
rą, bet šie pabiro ant kilimo. Jai tai buvo nė motais. 
Tokia pat kaip aš, pamanė Frostas. 

— Ėmė ir išėjo kaip stovėjęs? Paliko tau namą... 
automobilį? 

— Na taip. 

- Ėė, Mege, labai jau sunku tuo patikėti. O dėl 
ko apsibarėte? Nesutapo požiūriai į Dievą? 

— Jis tąsėsi su kita moterimi? 

— Kokia jos pavardė? 

— Nežinau. Vardu lyg ir Lilė? 

Durys Frostui už nugaros atsidarė ir vėl užsivė- 
rė - į kambarį įėjo Kesidis. 

— Kur toji Lilė gyvena? - paklausė inspektorius. 

— Adreso nežinau. Kažkas man pakuždėjo, kad 
Lemis trinasi su kita boba. Mėginau jo išklausti, 
mudu susipykome, ir jis išėjo. 

— Šit ką manau aš. - Kesidis perėjo per kambarį 
ir atsistojo priešais Megę. - Lemis tavęs nepate- 
nkindavo, todėl pradėjai mokėti visokiems pien- 
burniams, kad tave patratintų. Vieną gražią dieną 
netikėtai grįžęs vyras užklupo tave su meilužiu. 
Jūs susigrūmėte, ir tu Lemį nužudei. 

— Sušikti pliurpalai! —- užriko moteris. 

— Tikrai? - Laikinasis inspektorius kreivai šyp- 
telėjo. —- Iškvočiau tavo eržiliuką. Visi kvartalo 
vaikiai žino apie gašlius tavo geidulius. Moki jiems 
po dešimtinę už pasimatymą, ar ne? Jau daugelį 


mėnesių. Lemis buvo dar gyvas, o tu jau dulkinaisi 
su vaikėzais. 

Megė sužaibavo akimis ir atšovė: 

- Jeigu ir prasidėčiau su vaikėzais - nors anaip- 
tol neprasidedu, - tai tik su pilnamečiais. 

— O ką, jie pas tave ateina su pimpalu vienoje 
rankoje ir gimimo liudijimu - kitoje? — paklausė 
Frostas. 

Kesidis susiraukė. Paaugliški žmogžudystę ti- 
riančio inspektoriaus juokai jam atrodė nederami. 

— Bet sykį jis tave užklupo, ar ne, Mege? Vaikiui 
pasisekė laiku pasprukti. O tau Lemis nudyrė kailį. 

— Gerai jau, gerai, pripažįstu. Kartą jis mane už- 
klupo. Na ir kas, po velnių? 

— Užklupęs tave su meilužiu, vyras iškaršia kai- 
lį, bet, kai tu jį apkaltini dulkinantis su kita, jis, ro- 
mus kaip avinėlis, išdūlina iš namų, net vežėčias 
palieka tau. 

— Taip, — atrėžė moteriškė, karingai atkišusi 
smakrą. — Taip ir buvo. 

— Užsitempk kelnaites, Mege, - paliepė Frostas. 
— Pokalbį pratęsime cypėje. - Kai ji užlipo į viršų 
apsirengti, inspektorius Kesidžio pasiteiravo: - Ta- 
sai bernelis - nepilnametis? 

— Sako, kad jam šešiolika. 

- Išsiaiškinsime nuovadoje. 

— Apklausiu aš. —- Kesidis ne prašė, o konstatavo 
faktą. 

— Byla Henlono, - priminė Frostas. 

— Henlonas - tik seržantas. 

Inspektorius patraukė pečiais. Na ir ma tave 
bala... Arturas tik apsidžiaugs, atsikratęs vieno rū- 
pesčio. 

- Žinoma... gali perimti. 

Kesidis patenkintas nusišypsojo. Megės versija 
atrodė silpnoka, ir jis neabejojo greitai priversiąs ją 
prisipažinti. Jau įsivaizdavo, kaip įžengia į Maleto 
kabinetą ir deramai kuklindamasis sako: „Pone, 
žmogžudystę ištyriau.“ 

— Reikia kviesti grupę, tegul išnaršo namą, - tarė 
Frostas. —- Jeigu Lemį nužudė žmona, kur nors gali 
būti nutiškę kraujo arba koks piršto galas mėtosi. 

Kai inspektorius išsakė nurodymus operatyvi- 
ninkams, mikrofoną iš šių perėmė Bilas Velsas. 

— Džekai, juk tu visai netoli Kovų gatvės, senojo 
gyvenamųjų namų kvartalo, jis turėtų būti už 
kampo. 

— Tikrai? — suniurzgė Frostas. - Jau nebesusi- 
gaudau, kur esu. Gerai, kad pasakei. 

— Dėl tos dingusios mergaitės, Džudės Glison. 
Ką tik paskambino anonimas. Pasakė matęs, kaip 
vyriškis į apleistą namą Kovų gatvėje nusitempė 
mergaitę. 

- Į kurį namą? Visa gatvė jais apstatyta. 

— Tik tiek ir pasakė. 

— Tegul jį velniai! - sukeikė Frostas. - Visą kvar- 
talą kniausime mažiausiai keturias, penkias valan- 
das. Man prireiks paspirties. 

— Poniutė ir Bertonas jau važiuoja. 

— Pasitiksiu juos sankryžoje, - atsakė inspektorius. 


Kvartalas Kovų gatvėje buvo pastatytas šeštojo 
dešimtmečio pradžioje, taikant tuo metu naujoviš- 
ką prancūzišką betono plokščių tvirtinimo arma- 
tūra metodą. Tokios statybos buvo pigios ir greitos. 

Tiesa, statiniai priminė kalėjimo korpusus, bet apie 
gyvenamąjį plotą svajojantiems žmonėms tai nerū- 
pėjo. Ilgainiui lyg yla iš maišo išlindo dar ir staty- 
bininkų darbo brokas. 

Paaiškėjo, kad cemento mišinio būta prastos ko- 
kybės. Betono plokštės ėmė aižėti, armatūra - rū- 
dyti ir trupėti. Gyventi tokiuose būstuose tapo ne- 
saugu. Specialistai nusprendė, kad remontuoti pa- 
statų. neapsimoka, verčiau jau iškeldinti 
gyventojus. 

Taigi abipus gatvės rikiavosi eilės apleistų na- 
mų drėgmės įjuodintomis sienomis. Durys ir lan- 
gai visur buvo užtaisyti vienodomis 18 milimetrų 
storio lentomis, privarytomis didžiulių vinių. Pats 
oras šiame niūriame varganame rajone atsidavė 
trūnėsiais. 

Bertonas lėtai važiavo gatve, o Frostas ir Liza 
žibintuvėliais švietė į prošal slenkančius namus, 
bene pastebės, kur įsilaužta. Nieko panašaus nepa- 
matė. Visos durys, visi langai buvo patikimai už- 
kalti. 

— Ar ne čia ieškojome berniuko? - paklausė 
Frostas. 

— Visų pirmiausia, - atsakė Bertonas. - Bet mū- 

— Rytoj paieškosime kruopščiau, —- pasakė ins- 
pektorius. - O dabar užmeskime akį, kas kitoje pu- 
sėje. Bent jau aš ten ir laužčiausi. 

Pareigūnai išlipo iš automobilio. Vėjas palei 
gatvės dangą draikė senų laikraščių skiautes, šali- 
gatviu rideno tuščią skardinę. 

Iš užnugario namai buvo atitverti aukšta, medi- 

ne tvora. Perlipęs ją, Frostas piktai sušnypštė, mat 
įplyšo už vinies užsikabinęs apsiaustas. Jis ištiesė 
ranką Lizai, bet ši pagalbos atsisakė, užtat savo 
ruožtu padėjo Bertonui, kuris tik vargais negalais 
persiropštė į kitą pusę. Jie atsidūrė šiukšliname 
brūzgyne, buvusiame sode. Mėnesienoje bolavo 
aklinai užtaisyti langai. Kad lentos kur nors būtų 
atluptos, pareigūnai nepastebėjo. Per žemesnes 
tvoreles perkopdami iš valdos į valdą, jie kruopš- 
čiai apžiūrinėjo kiekvieną namą. Įsilaužimo pėdsaką 
aptiko trečiame jų — lentos nuo lango pirmame 
aukšte buvo neseniai nuplėštos. Frostas pasiuntė 
Bertoną saugoti pagrindinio įėjimo, o pats užsikeb- 
eriojo ant palangės ir liuoktelėjo į vidų. Liza įlipo 
inspektoriui iš paskos. Jiedu nutykino plikomis 
grindimis. Tiršta apleisto namo tamsa ryte rijo Ži- 
bintuvėlių spindulius. Frostas stumtelėjo praviras 
duris ir tą pat akimirksnį išjungė savąjį prožekto- 
rių. Viršuje sugirgždėjo grindlentės. Kažkas ten 
vaikščiojo. 

Pareigūnai išgirdo slopų balsą. Staiga kad su- 
riks! Klyksmas buvo pratisas, veriantis, beveik 
gyvuliškas, kupinas skausmo. 

— Pirmyn! - šūktelėjo Frostas. 

Jiedu, žengdami per dvi pakopas, puolė į viršų. 
Iš po durų laiptų aikštelėje sunkėsi blausiai oranži- 
nė šviesa. Pareigūnai sugriuvo į menkai apšviestą 
kambarį užkaltais langais. Mirgančioje žvakės, 
vyro nugarą. Jis buvo pasilenkęs prie merginos, 
jaunos merginos, gulinčios ant grindų. Atrodė, kad 
kambaryje vis dar aidi jos riksmas. 


Vyras staigiai atsigręžė, ant jo laikomo peilio 
ašmenų žybtelėjo žvakės liepsnos atspindys. 

Tikra šūdienė! - pamanė Frostas. Dar vienas su 
peiliu! 

Jis atsargiai žengė į priekį, bet tuojau pat atšoko 
ir vos išsilenkė orą skrodžiančios geležtės. Užpuo- 
likas paklaikusiomis akimis vos tvardėsi. 

— Nelįsk. Išskrosiu... - sušvokštė jis. 

— Mesk! - Iššokusi iš už inspektoriaus Liza su- 
griebė vyriškiui už rankos su peiliu. Jis įnirtingai 
stengėsi ištrūkti, bet seržantė buvo įsikibusi tvir- 
tai, it buldogas - dantimis. Galiausiai jai pavyko 
ranką užlaužti. — Mesk peilį, antraip sulaužysiu 
dilbį! 

Iš įniršio net kriodamas, užpuolikas dar kartą 
pamėgino išsprūsti. Staiga pasigirdo bjaurus treš- 
kesys, vyras suriko iš skausmo, ir peilis nukrito 
ant grindų. Frostas nedelsdamas jį — jau antrą tą- 
dien - pagriebė. 

— Kale tu, paleisk jį! - suspiegė ant grindų gu- 
linti mergina. 

— Policija, — prisistatė inspektorius, rodydamas 
tarnybinį pažymėjimą. - Širdele, ar viskas gerai? 

Mergina buvo užklota dviem paltais. Ant jos 
veido žvilgėjo prakaito lašiukai, sukandžiotos lū- 
pos kraujavo. 

Liza užspaudė vyriškiui antrankius. 

— Sulaužei man ranką, - suvaitojo jis. 

Frostas nekreipė į sulaikytąjį dėmesio. Jam rū- 
pėjo mergina. 

- Širdele, ką jis tau padarė? 

Ji, lyg ir norėdama kažką atsakyti, sukrutino lū- 
pas, bet staiga išplėtė akis, prasižiojo ir suklikusi 
taip išsirietė, kad beveik nuslydo paltai. 

— Greitąją! — Lizai šūktelėjo inspektorius. Kol 
seržantė graibėsi radijo siųstuvėlio, jis pasilenkė ir, 
nuklojęs merginą, apstulbo. — Po šimts velnių!.. Ji 
gimdo! 

Liza, net ir nustėrusi, savo belaisvio surakinto- 
mis rankomis nepaleido. Merginą ant grindų tąsė 
traukuliai, pylė prakaitas, ji visa tirtėjo iš skausmo 
ir siaubo, nesuvokdama, kas darosi keturiolikme- 
čiam kūnui. Galva siaubingai blaškėsi į šalis. 

Frostas žingtelėjo atbulas. Jautėsi bejėgis. Neiš- 
manė, kaip elgtis. Būtų mielai dingęs iš to prakeik- 
to kambario. 

— Padėk jai! - paragino seržantę. 

— Apie gimdymą nieko neišmanau, - perbalusi, 
kaip ir inspektorius, išlemeno Liza. 

Frostas susisiekė su Bertonu. 

— Mergina gimdo! — išrėkė rėkte. — Ar gali jai 
padėti?! 

— Galiu, - atsakė kriminalistas konsteblis. 

— Tad mauk, po galais, čionai, tik mikliau! 

Tvankiame kambaryje trūko oro, mušė karštis, 
atsidavė krauju, prakaitu ir vašku. Liza vos laikėsi 
nenualpusi. 

— Eik į automobilį ir sulaikytąjį veskis, - paliepė 
jai Frostas. 

Gana jam buvo ir vienos paslikos. Kai vėl palin- 
ko prie mergaitės, ši sugriebė jam už riešo, skau- 
džiai įsikirto nagais ir vėl suriko. 


— Greičiau, Bertonai, greičiau!.. - nejučia išspru- 
do inspektoriui. 

Sulig naujagimio klyksmu užkaukė atskriejan- 
čio greitosios pagalbos automobilio sirena. 


— Kas smagesnio? — pasiteiravo Velsas. 

— Mums nieko, o šit anuodu prieš devynis mė- 
nesius pasismagino iš peties, - atsakė Frostas ir pa- 
pasakojo nuovados seržantui apie gimdymą apleis- 
tame name. —- Keturiolikos metų. Rūkalų tokiai 
niekas neparduotų, o gimdyti mat gali. - Liūdnai 
palingavęs galvą, inspektorius išsiėmė cigaretes. 
Buvo likusios vos trys. Laukė dar vienas Žygis į 
viršininko kabinetą. - Ar akiniuotis Haris yra? 

Velsas atsakyti nespėjo, mat į priimamąjį švytė- 
damas įžengė pats Maletas. 

— Kaip suprantu, Kesidis ištyrė Lemio Hoksto- 
no nužudymą, - užgriaudėjo jis. - Štai kas man, 
Frostai, patinka — viens du, ir darbas padarytas. 
Deja, kai kuriems kitiems mūsų pareigūnams to- 
kių sugebėjimų trūksta. 

Maletas iškalbingai nužvelgė inspektorių, bet 
šis apsimetė užuominos nesupratęs. 

— Bene Megė Hokston prisipažino nužudžiusi 
savo vyrą? — paklausė. 

— Prisipažinti dar neprisipažino, bet ilgai ne- 
truks. Kesidis sako, kad jos kaltė abejonių nekelia. 
Apie vyro dingimą moteriškė nepranešė, jo parašą 
ant čekių klastojo, lyg to dar būtų maža, nepadoriu 
tikslu samdė jaunuolius. Puikiausiai galime ją ap- 
kaltinti, net jei neprisipažins. 


— Nežinojau, kad ji klastojo Lemio parašą, — 
prisipažino Frostas. 

— Seržantas Henlonas rado jos namuose įrody- 
mų, - rūgščiai šyptelėjęs, atsakė Maletas. - Inspek- 
toriau, jums derėtų žinoti viską, jei jau vadovaujate 
tyrimui. 

Sulig tais žodžiais skyriaus viršininkas staigiai 
apsigręžė ir, kietai sučiaupęs lūpas, dėdamasis ne- 
išgirdęs niekinamo purpimo lūpomis, nužingsnia- 
vo į savo senąjį rąstų namelį. 

Frostas, pasukęs į kitą koridorių, nuėjo į Žmog- 
žudysčių tyrimo kambarį. Henlonas sėdėjo ant sta- 
lo ir, imdamas po vieną iš didžiulės kartoninės dė- 
žės, surašinėjo Lemio namuose per kratą rastus 
įkalčius. 

— Arturai, Arturai, na kas gi, įsiteikdamas Ma- 
letui, pakužda jam tai, ką pirmiau derėtų išgirsti 
man? - papriekaištavo inspektorius. 

— Turi galvoje suklastotus čekius? Džekai, ką tik 
juos aptikau. Net laikinasis inspektorius Kesidis 
dar nežino. - Seržantas pabrėžė žodį „laikinasis“. — 
Pažvelk. 

Jis parodė Frostui laiškinio popieriaus lapą, ku- 
riame buvo daugybę kartų pasirašyta. Matyt, kaž- 
kas lavino ranką, klastodamas Lemio Hokstono 
parašą, ir darė tai kassyk vis geriau. Kriminalistas 
seržantas iš balto voko išėmė pluoštą banko grą- 
žintų negaliojančių čekių. Inspektorius greitomis 
juos peržvelgė. Visi buvo išrašyti jau po Lemio 
mirties. 

- Štai šitas senas. - Henlonas padavė Frostui 
čekį. - Iš tikrųjų pasirašytas Lemio. O anie - išvien 
klastotės. 

Inspektorius linktelėjo. 

— Krėsdama tokius pokštus, Megė turėjo būti 
užtikrinta, kad vyras negrįš. Kas dar toje dėžėje? 
Jei kas nors vertingo, dalijamės pusiau. 

Seržantas nusišypsojo ir iškratė ant stalo pirki- 
nių krepšį. 

— Buvo užkištas už vandens talpos. Užmesk akį 
— rasi šį tą iš vogtų daiktų sąrašo. 

Frostas pažarstė niekniekių kaugę. Buvo čia 
karolių, pudrinių, abejotinos vertės perlų vėrinių, 
susegtų šeimos nuotraukų, kaspinėliais perrištų 
laiškų. Paėmęs paauksuotą žiebtuvėlį, kelis kartus 
spragtelėjo ir numetė - daikčiukas neveikė. 

— Kuriam galui gvelbti tokius niekus? Ei, o kas 
gi čia? - Nedidelės juodos dėžutės iš dirbtinės odos 
dangtelyje buvo įspaustos auksinės raidės: LGO. 
Inspektorius pakėlė antvožą. Mėlyno pliušo dėkle 
no garbės ordinas - aviacijos seržantui Dž. V. Mile- 
riui. Miler - kaip tik tokia buvo pavardė senutės, 
kurią apvogė apsimetėlis vandens ūkio darbinin- 
kas. Vadinasi, Lemis galėjo būti kaip nors prisidė- 
jęs prie vagysčių, nors jo išvaizda neatitiko nuke- 
ntėjusiosios pateikto aprašo. Anas sukčius buvęs 
žemaugis, liesas, su ūsais. Frostas įdėjo ordiną į dė- 
žutę ir padavė šią Henlonui. - Pranešk senolei, kad 
radome jos vyro apdovanojimą. Apsidžiaugs varg- 
šelė. O kurgi mūsų Hopelongas Kesidis?* 

— Vis dar kvočia Megę, antrajame kambaryje. 

— Kyštelėsiu ten nosį, bent paerzinsiu jį. 

* Aliuzija į kultinį JAV rašytojo Clarenso E. Mulfordo 1904 m. 
sukurtą veikėją kaubojų. vėliau pasirodžiusį daugybėje kitų kūrinių — 
apsakymų, romanų, filmų, serialų. komiksų. 


Frostas šiek tiek pavėlavo. Kesidis iš kvotos 
kambario jau buvo išėjęs, o policijos konsteblis 
Koljeris ruošėsi vesti Megę Hokston į kamerą. Ins- 
pektorius pasišaukė jį į koridorių ir pasiteiravo: 

— Kokia padėtis? 

— Neprisipažįsta, bet ponas Kesidis įsitikinęs, 
kad ilgai ji nesispyrios. 

— Nagi, gal man pavyks, - tarė inspektorius ir 
drauge su konstebliu įėjo į kambarį. Megė, sunė- 
rusi rankas ant krūtinės, nužvelgė Frostą įžūliai, 
bet, išvydusi kerinčią jo šypseną, išsyk sunerimo. 
Klestelėjęs ant kėdės kitapus stalo, inspektorius 
pavaišino sulaikytąją cigarete, abu užsirūkė. - Ką 
gi, Mege, nekokie tavo popieriai. 

— Jeigu popieriai tokie jau nekokie, kodėl tuo- 
met niekas nepateikia man kaltinimo? - vyptelėju- 
si atkirto moteris. - Neturite jūs jokių įkalčių, nė 
šūduko. Kaip sakiau tam kitam apuokui, mudu su 
Lemiu susibarėme, jis išėjo ir daugiau jo nemačiau. 

— Ar išeidamas jis pasakė: „Mege, brangioji, ne- 
begrįšiu, nelauk“? 

— Nieko jis nepasakė. Trenkė durimis, ir tiek. 

— Net neištaisė savo mėgstamiausio triuko - du- 
rimis neprivėrė tau rankos? 

— Ne. 

— Ir tau nepasirodė keista, kad Lemis, visam lai- 
kui išeidamas iš namų, palieka drabužius, apa- 
tinius ir bronzinę „Toyotą“? 

Moteriškė gūžtelėjo pečiais. 

— Gal jam nieko nebereikėjo. Gal jo naujoji da- 
mutė apšalusi pinigais. 

Frostas maloniai nusišypsojo ir tarė: 

- Štai, Mege, kaip tik ketinau paklausti apie pi- 
nigus. Ar Lemis tau paliko bent kiek, kad galėtum 
pramisti? 

— Nepaliko nė penso. 

— Tai gal retkarčiais atsiųsdavo kokį čekį? 

— Kurgi ne! Aš jam nėmaž nerūpėjau. 

— Mege, liaukis. Apkalbi taurų Žmogų. Lemis 
taip rūpinosi tavo gerove, kad net numiręs, prad- 
visęs pūdamas anglių duobėje, atkakliai pasiraši- 
nėjo čekius, kad tik galėtum kirkintis su jaunik- 
liais. — Inspektorius išsiėmė iš kišenės negaliojan- 
čius čekius ir paskleidė ant stalo. — Lemis 
nusibaigė prieš tris mėnesius, bet šit viename iš 
čekių — praėjusios savaitės data. 

Moteris įsmeigė žvilgsnį į popierius, karštligiš- 
kai svarstydama, kaip kuo įtaigiau pasiaiškinus. 
Nieko nesugalvojo. 

— Na gerai, gerai, aš už jį pasirašydavau. O ką 
man reikėjo daryti? Kaip gyventi? Tas šunsnukis 
paliko mane ant ledo. 

- Jei būtum maniusi, kad Lemis gyvas, nė už ką 
nebūtum klastojusi jo parašo. Už tokius darbelius 
jis tau visus kaulus sulaužytų. Taigi Žinojai, kad 
vyro nebėra gyvo. Ir kaip nežinosi, juk pati jį ir nu- 
dobei, jaunojo pimpaliaus padedama. - Frostas vėl 
maloniai nusišypsojo. - Todėl apkaltinsiu jus abu 
žmogžudyste. 

Megė išsiėmė iš burnos cigaretę ir palinko virš 
stalo. 

— Neprisiūsi man žmogžudystės, - rėžė. - Le- 
mio aš nežudžiau. 

— Kas tad nužudė? 

— Iš kur man žinoti? - Ji vėl atsilošė ir lėtai užsi- 
traukė cigaretės. — Tiek to, pasakysiu teisybę. Nie- 
ko mudu nesibarėme. Jis tiesiog išėjo ir nebegrįžo. 
O dovanotam arkliui į dantis niekas nežiūri. Lemis 
elgėsi su manimi kaip paskutinis šiknius, nuolat 
mušė, badu marino. Man buvo nusišvilpt, kas jam 
nutiko. Kai dingo, tik apsidžiaugiau. 

— O kaip manei, kas jam galėjo nutikti? 

— Iš pradžių maniau, kad suimtas. Žinojau, kad 
tą dieną, kai išėjo, buvo suplanavęs vieną darbelį. 

— Apvogti vieną, kitą pensininkę? 

— Būtų panašu į Lemį, bet nežinau, ar tai ir ruo- 
šėsi daryti. Šiaip ar taip, Lemis negrįžo — ir baigtas 
kriukis. 

— Ir tada pradėjai pasirašinėti už jį čekiuose? 

— Po savaitės. Juk reikėjo kažkaip gyventi. 

— Nepagalvojai, kad vyras gali būti miręs? 

— Nepagalvojau? Po šimts, nieko kitko ir nesi- 
tikėjau. 

— Kodėl tada nesikreipei į mus? Jeigu judu su 
samdomu pimpiu Lemio nežudėte, ko tau bijoti? 

- Jei būčiau pranešusi policijai ir būtumėte radę 
lavoną, sumauta Lemio žmona būtų perėmusi na- 
mą ir priglobusi visus jo pinigus. 

Frostas net išsižiojo. 

— Lemio Žmona? Maniau, tu - jo žmona. 

Moteris papurtė galvą. 

— Tikrąją Žmoną jis pametė prieš kokius dešimt 
metų. Ta godi karvė būtų išspyrusi mane į gatvę, 
duobkasiams dar nespėjus nė karsto į duobę nu- 
leisti. 


— Vadinasi, Lemis dingo, o tu numojai ranka, ir 
tiek? 

Megė pažvelgė inspektoriui tiesiai į akis. 

— Nemanau, kad įstatymas tai draudžia. 

— Įstatymas draudžia klastoti čekius, — atšovė 
Frostas. 

— Buvau Lemio sugyventinė. Stokojau pinigų. 
Jokie prisiekusieji manęs nenuteis. 

Inspektorius tuščiu cigarečių pakeliu pabaks- 
nojo į stalviršį. 

— Gal ir nemeluoji, Mege, bet šit kur bėda: vis 
tiek kuo puikiausiai galime tave apkaltinti. Mūsų 
versija atrodo labai įtikima. Lemis netikėtai grįžo 
namo ir užklupo judu su mažyliu Veinu besikirki- 
nančius. Jūs susimušėte, tu nudaigojai savo vyrą, o 
lavono paskui atsikratei. Ir toliau sau gyvenai pra- 
bangoje, apsupta pimpalų. 

Moteris spragtelėjo Koljeriui pirštais. 

— Paduok mano rankinę. - Išėmusi iš jos voką 
su langeliu, įteikė Frostui. — Štai, pažvelk. 

Inspektorius išlankstė voke buvusį raštą, ku- 
riuo bankas Lemiui Hokstonui pranešė apie „Visa“ 
kredito kortele apmokėtą šešių šimtų devyniasde- 
šimt devynių svarų devyniasdešimt devynių pe- 
nsų vertės pirkinį iš Dentono „Supertek“ nupigin- 
tų prekių parduotuvės. Frostas permetė raštą aki- 
mis ir pažvelgė į moterį. 

— Nair ką? 

— Lemis savo kredito kortelės neišleisdavo iš 
akių. Laikė piniginėje, kurią visada turėdavo su 
savimi. Jeigu jis krito rugpjūtį, kaip tuomet spalį 
galėjo išleisti beveik septynis šimtus svarų? 


Inspektorius dar kartą peržvelgė dokumentą. 
Pirkimo data buvo spalio 12-0ji. 

— Nori pasakyti, ne tu kažką pirkai? 

— Neturiu sumautos jo kredito kortelės, tad kaip 
galėčiau pirkti? Tikriausiai žudikas pasiėmė Lemio 
piniginę. Paklauskite pardavėjų, juk jie turėtų prisi- 
minti, kam pardavė prekių už septynis šimtus. 

Frostas sulankstė raštą ir įdėjo į voką. 

— Patikrinsiu. 

Jis perėjo į Žmogžudysčių tyrimo kambarį, kur 
Henlonas kaip tik baigė skirstyti užduotis ieškoto- 
jams. 

— Džekai, rytoj košime ežerus ir kanalus. Gal 
nori peržiūrėti grafikus? — sumosavęs popieriais, 
paklausė seržantas. 

Inspektorius papurtė galvą. 

— Ačiū, Arturai, nenoriu. Jei juos ruošei tu, esu 
tikras — viskas padaryta be priekaištų. - Nusižio- 
vavęs Frostas pridūrė: - Važiuoju namo, nusnūsiu 
posmelį. Jei atsiras naujų lavonų nupjautomis galū- 
nėmis ar kotais, tegul jais rūpinasi Kesidis. 

Prieš išeidamas jis užsuko į savo kabinetą. Iš 
Aleno buveinės išvarytosios Lizos daiktai buvo 
tvarkingai sukrauti ant laisvojo stalo. Frostas pro- 
bėgšmais peržvelgė gautųjų dokumentų dėklą. Dar 
keli nereikšmingi Maleto atsiųsti popiergaliai ir 
šūsnis ataskaitų blankų, kuriuos derėjo užpildyti. 
Kriminalistė seržantė ant jo stalo buvo palikusi iš 
Stenfildų tariamai pavogtų juvelyrinių dirbinių, 
kailinių sąrašą ir kopiją jų pareiškimo draudimo 
kompanijai. Galėjai pamanyti, kad pagrobtos kara- 
liškosios regalijos. Inspektorius tik dirstelėjo į tuo- 


du raštus ir numetė juos. Turėjo gerokai svarbes- 
nių reikalų. 

Nedaug trūko, ir būtų spėjęs išvažiuoti. Jau 
rakino automobilio dureles, kai jį, mosuodamas la- 
pu su užregistruotu įvykiu, prisivijo Velsas. 

— Džekai, dar vienas vaikutis supjaustytas love- 
lėje! 

— Kreipkis į Lizą Mod, - atsakė Frostas. - Byla - jos. 

— Ji dabar nedirba. Maletas nori, kad šituo atve- 
ju pasidomėtum tu. 

— Kodėl aš? 

— Tu - inspektorius. To vaikelio tėvas - Maleto 
draugas. 

— Visi Maleto draugai yra mano priešai. Pasa- 
kyk jam, kad nepavyko manęs pagauti. 

Sulig tais žodžiais Frostas pastebėjo skyriaus 
viršininką, stovintį savo kabinete prie lango ir Žiū- 
rintį į juodu. Iš nevilties atsidusęs inspektorius pa- 
ėmė lapą ir įsėdo į automobilį. 


Maleto draugas gyveno  prašmatniame 
vienaukštyje su didžiuliu sodu, kuris ribojosi su 
Dentono golfo lauku. Prie pagrindinių durų jau 
stovėjo policijos automobilis. Frostas sustojo už jo. 
Tuojau pat privažiavo dar viena mašina, iš kurios 
išlipo Liza Mod. Seržantė atskubėjo, nugirdusi ko- 
legų pokalbį radijo ryšiu. 

Juos įleido policijos konsteblis Džordanas. Vi- 
duje kažkas piktai šūkavo. 

— Tėvas, - paaiškino konsteblis. - Komanduoja... 
asilas. 

— Kam būtų Maleto draugas, - tarė Frostas. 


Inspektorius, kurio perspektyva tučtuojau būti 
apšauktam neviliojo, paprašė Džordano papasako- 
ti, kas nutikę. Konsteblis atsivertė užrašinę. 

— Ponai Vilksai. Jiedu su žmona buvo išėję į gol- 
fo klubą - į kasmetinius iškilmingus pietus su šo- 
kiais ar kažką panašaus, o auklė liko migdyti ket- 
verių metų dukrytės. Apie pusę dvylikos mergina 
išgirdo vaiką rėkiant, bet įeiti į kambarį negalėjo, 
durys buvo užremtos. Vis dėlto sugebėjo jas išspir- 
ti. Kambario langas buvo atlapotas, mergaitės pi- 
žamėlė kruvina, vaikas klykė visa gerkle. Pripuo- 
lusi prie lango, auklė spėjo pastebėti, kaip kažkas 
per tvorą iš sodo lipa golfo lauko pusėn. 

— Kaip mergytė? — paklausė Liza. 

— Ačiū Dievui, nieko baisaus jai nepadaryta. 
Dabar tikriausiai jau užmigusi. - Džordanas susi- 
raukė, mat šeimininkas kambaryje nesiliovė niršiai 
rėkavęs. — Jei tik šitokioje erzelynėje įmanoma mie- 
goti. 

— Parodyk, pro kur įsibrovėlis pateko į vidų, — 
paprašė inspektorius. 

Konsteblis nusivedė juodu aplink namą. Eidami 
per kiemą, jie pro svetainės langus matė poną 
Vilksą, kuris žirgliojo po kambarį ir barė policijos 
konsteblį Simsą. Pastebėjęs pareigūnus, šeiminin- 
kas piktai į juos dėbtelėjo. 

Suveriamasis vaiko kambario langas buvo ati- 
darytas, nusikaltimo vietos tyrėjas, baigęs darbą, 
dėjo savo reikmenis į lagaminėlį. Aniems priėjus, 
jis papurtė galvą ir tarė: 

— Atspaudai tik motinos ir auklės. 

— Tiek ir naudos iš tamstos, - numykė Frostas ir 


nužvelgė rausvai baltą kambarį. Priešais duris gu- 
lėjo nugriauta tokių pat spalvų kėdė. Lovelė prie 
sienos - irgi rausvai balta - buvo tuščia. - Kur vai- 
kutis? 

— Auklės kambaryje. 
riančią sodą nuo golfo lauko. Ji buvo nelabai aukšta. 

— Ar tenjis lipo? - paklausė. 

Užkėlęs koją ant palangės, Frostas įšoko į kam- 
barį. Liza ir Džordanas - jam iš paskos. 

— Kad čia įsigautum, sportininku būti nereikia, 
— sumurmėjo inspektorius. Priėjęs prie lovelės, jis 
pusio klouno veidas buvo it strazdanomis nusėtas 
kraujo dėmelėmis. Frostas pasilenkė, įsižiūrėjo ati- 
džiau ir linktelėjo - daugiau čia nebuvo į ką dairy- 
tis. - Nebeatidėliokime. Eime, šnektelsime su pono 
Maleto draugužiu. 

Mergytės motina, ketvirtą dešimtį įpusėjusi pe- 
lenplaukė su giliai iškirpta smaragdo spalvos va- 
karine suknia, susigūžusi sėdėjo prie elektrinio Ži- 
dinio, įleisto į sieną. Tamsių plaukų jos vyras su 
tvarkingai pakirptais ūsais vilkėjo baltą smokingą, 
buvo pasirišęs juodą peteliškę. Pareigūnams suėjus 
į kambarį, jis, iš įtūžio gerokai įraudęs, atsigręžė į 
juos ir pratrūko: 

— Pagaliau atsivilkote?! Tasai iškrypėlis jau vel- 
niai žino kur! Jeigu savo storas subines būtumėte 
mikliau nešę čionai, gal dar būtų pavykę jį sučiupti! 

Frostas neprašomas išsidrėbė ant kėdės ir, ma- 
loniai šeimininkui nusišypsojęs, pasakė: 

— Pone, kolegės subinė man neatrodo stora - jū- 
siškė daug storesnė. 


Vilksas net pajuodo. 

— Inspektoriau, nedrįskite su manimi šitaip kal- 
bėti! Kažkoks iškrypęs maniakas įsibrauna į mano 
namus, subado mano ketverių metų dukrelę. Poli- 
Cija turėtų atsiųsti dvidešimt vyrų teritorijai ap- 
supti ir išnaršyti, o ko sulaukiame? Poros nukeipė- 
lių patrulių. Apgailėtina... sušiktai apgailėtina. 

— Dvidešimties pareigūnų ir norėdami negalė- 
tume atsiųsti, - ramiai atsakė inspektorius. - Šiuo 
nės. Visi kiti nuo pat ankstyvo ryto ieškojo dingu- 
sio berniuko. Nutraukė paiešką tik sutemus. Parei- 
gūnams reikia bent kiek pamiegoti, nes rytoj rytą 
jie vėl kibs į darbą. 

Faktai ir kitų rūpesčiai Vilkso nedomino. 

— Kažkas braunasi į namus ir pjausto kūdi- 
kius!.. — užkriokė jis. — Jei policija skirtų daugiau 
dėmesio... 

Frostas, tarsi pasiduodamas, iškėlė rankas. 

— Pone, ar ne geriau būtų kiek apsiraminti? Ir 
jūs, ir mes norime piktadarį sučiupti. Bet, šaukda- 
mi vieni ant kitų, nieko nepešime. Kai nutiko ne- 
laimė, judu su Žmona buvote išvykę, tad būtų dau- 
giau naudos, jei pasikalbėtume su aukle. Ji įsilau- 
žėlį bent jau matė. 

Inspektorius manė išvysiąs žilaplaukę senučiu- 
kę su marenikėmis prakvipusia slaugės uniforma, 
užtat maloniai nustebo, kai į kambarį įėjo augalota 
kokių devyniolikos blondinė švedaitė su miegan- 
čia į apklotą susupta mergyte ant rankų. 

— Rupūžėle, - sukuždėjo jis Lizai, - jei tokia pa- 
sisiūlytų mane pažindyti, tikrai neatsisakyčiau! 


Seržantė apsimetė neišgirdusi. Tikėjosi, kad ne- 
girdėjo inspektoriaus ir Vilksai. Frosto talentas ne- 
vykusiai juokauti netinkamu metu varė ją į neviltį. 

— Helga prastai kalba angliškai, - perspėjo šei- 
mininkas. 

Lažinuosi, pasakyti: „Taip, su malonumu“ - ji 
moka, pamanė inspektorius. Drąsinamai nusišyp- 
sojęs, jis paklausė: 

— Helga, vadinasi, išgirdai triukšmą ir atbėgai į 
vaiko kambarį? 

Mergina sulinksėjo, prisiminus nuotykį, jos 
akys sužibo. 

— Girdžiu, Zojė verkia. Bėgu į kambarį, bet du- 
rys užremtos. Spiriu, atsidaro. Ant Zojės kraujas. 
Žiūriu pro langą, vyras lipa per tvorą į golfo lau- 
kus. 

— Ar galėtum jį apibūdinti? - paklausė Liza su 
rašikliu rankoje. 

— Ne. Per daug tamsu. Per daug toli. Aš skambi- 
nu ponui Vilksui į golfą. 

— Taip ir buvo, - patvirtino Vilksas. — Iš klubo 
paskambinau į policiją ir nedelsdami grįžome namo. 

— Jei buvo per daug tamsu ir per daug toli, iš 
kur žinai, kad į namus įsibrovė ne moteris? — pasi- 
teiravo Frostas. 

Helga apstulbusi išpūtė akis. 

— Argi moteris galėtų taip daryti mažam vaikučiui? 

— Moterys šiais laikais trokšta lygiateisiškumo, 
— atšovė inspektorius. - Ar Zojė sužalota? Gydytoją 
kvietėte? 

— Trys mažos žaizdelės ant užpakaliuko, - atsa- 
kė auklė. — Aš klijuoju pleistras. 

Ji nusmaukė pižamėlės kelnes ir parodė, kur 
užklijuota. Mieganti mažylė net nesukrutėjo, ma- 
tyt, sužalojimo būta menko. 

— Baisu ir pagalvoti, ką tas iškrypėlis galėjo pa- 
daryti, jei Helga nebūtų jam sukliudžiusi, - pasakė 
Vilksas. Atsigręžęs į žmoną, jis pridūrė: — Rytoj iš 
pat ryto langai bus aptaisyti grotomis. 

— Namas atrodys kaip kalėjimas, - nusiskundė ji. 

— Man nusispjauti. Kol šitie vėplos iškrypėlio 
nesučiupo, rizikuoti neketinu. 

Frostas „vėplas“ praleido negirdomis. 

— Juk ne su šita pižama mergaitė gulėjo lovelė- 
je? —- paklausė jis Helgos. 

— Ne. Ana kraujuota. Aš pakeičiau. 

— Gal galėtum man ją atnešti? — maloniai pa- 
prašė inspektorius. 

Auklė grįžo po kelių minučių, jau be mažylės. 
Atnešė į mažytį gniužulą sulankstytą pižamėlę. 
Merginai einant per kambarį, jos krūtys Žavingai 
liumpsėjo, ir Frostas mielai būtų paprašęs jos at- 
nešti dar ką nors. Paėmęs pižamą išlankstė. Kraujo 
dėmelės ant apatinės dalies atitiko Žaizdas ant 
mergaitės užpakaliuko. Inspektorius įsižiūrėjo įdė- 
miau. Medžiaga buvo nesubadyta, dūrių peiliu — 
nė ženklo. 

— Ar pižaminės kelnės, kai įsiveržei į kambarį, 
buvo nusmauktos? 

Švedaitė energingai papurtė galvą, šviesūs 
plaukai sušvytravo į šalis. 

— Ne. Antklodė nusmaukta. Zojė guli ant veido, 
bet kelnės nenusmauktos. 

— Aišku. — Frostas nusišypsojo merginai ir pa- 


davė pižamėlę Lizai. - Jei neprieštaraujate, drabužį 
mes pasiimame. — Atsistojęs Vilksams pridūrė: — 
Lydėti mūsų nereikia. 

— Ir tai viskas? —- nusistebėjo šeimininkas. — Net 
neapieškosite valdos? 

— Ko turėtume ieškoti? — savo ruožtu paklausė 
inspektorius. - Žmogaus, kurio net išvaizdos neži- 
nome? 

— Ko tuomet ketinate imtis? 

— Pone, turime keletą perspektyvių versijų. Tir- 
sime jas ir jus informuosime. 

— Neužmirškite, aš esu geras vyriausiojo ins- 
pektoriaus Maleto draugas, - pasakė Vilksas. 

— Nesirūpinkite, pone, - atrėžė Frostas. — Pasi- 
stengsime, kad ši aplinkybė jums nepakenktų. - 
Kai jie išėjo į lauką, Lizos jis paklausė: — Ar tų 
kitų... sužalotų vaikučių žaizdos buvo tokios pat 
kaip šitos mergytės - durtinės? 

— Taip. 

— Maniau, kitus tas bjaurybė pjaustė. 

— Ne, žaizdos - durtinės, —- atsakė seržantė. — 
Ataskaitoje viskas surašyta, o ji - ant jūsų stalo. 

— Juk žinai, kad suknistų ataskaitų aš neska- 
itau. Ar dar kuriam durta į užpakaliuką? 

— Dviem į užpakaliuką, vienam - į šlaunį, trims 
- į Žastą. 

Frostas atidarė savo automobilio dureles ir atsi- 
sėdo prie vairo. 

— Ar bent kartą durta per medžiagą? 

Kriminalistė seržantė kiek pagalvojo. 

— Ne. Tas iškrypėlis visada atsmaukia naktinius 
arba pižamą ir duria į pliką odą. 


— Kol įdūrė Vilksų mergaitei... - Inspektorius 
rausėsi po prietaisų skydu, vildamasis rasti lobį — 
užmirštą nuorūką. - ...Užpuolikas tikriausiai laikė 
tamprias pižamines kelnes atitraukęs, o paskui pa- 
leido ir jos užsismaukė pačios. - Radęs pusėtino il- 
gumo cigaretę, Frostas patenkintas ją įsikando, bet 
tuojau pat susiraukė, pastebėjęs, kokie įrudę jo 
pirštai. 

— Ar tai svarbu? — paklausė Liza atsitiesdama. 
Kol pasilenkusi šnekėjosi, jai spėjo įskausti nugarą. 

— Gali būti svarbu, - atsakė Frostas. - Lekiame į 
nuovadą. Neatsilik. 


Koridoriuje jiedu susidūrė su laikinuoju 
kriminalistu Kesidžiu, kuris niršdamas tripsnojo 
prie savo kabineto durų. 

- Inspektoriau, ar galėtume persimesti pora žo- 
džių? — pro dantis iškošė jis ir įėjo į vidų, neabejo- 
damas, kad Frostas seks iš paskos. 

— Kodėl gi ne, - atsakė šis ir įėjo į savo kabinetą. 

Kelias minutes Frosto nesulaukęs Kesidis paga- 
liau susigaudė ir įpuolė pas jį. 

— Seržante, mums su inspektoriumi reikia pasi- 
kalbėti akis į akį, - išrėžė Kesidis Lizai. 

— Širdele, gal primintum Velsui tas mano minė- 
tąsias bylas? — nusišypsojęs kolegei, paprašė Fros- 
tas, o kai ji išėjo, pasisuko į Kesidį. - Na kas nutiko? 

— Aš kvočiu Megę Hokston dėl jos vyro mirties, 
trumpai pasišalinu ir ką sužinau grįžęs? Ogi, kad 
tu, įžūliai įsikišęs, ją apklausei, remdamasis įkal- 
čiais, kurie man net nebuvo pateikti! 


— Tu tuo metu vaikštinėjai velniai žino kur, -— 
atšovė Frostas. 

— Bet ši aplinkybė nesuteikia tau nė men- 
kiausios teisės perimti mano bylą, kvosti mano įta- 
riamąją, naudotis mano įkalčiais. 

— Atsiprašau, drauguži. Matyt, niekada neiš- 
moksiu padorumo. Tu teisus. Byla tavo ir aš tikrai 
daugiau nebesikišiu. 

Kesidis sudribo ant kėdės. Vylėsi, kad inspekto- 
rius šakosis, ir tada jis gausiąs progą sukomp- 
romituoti kolegą prieš Maletą. Frosto atgaila visiš- 
kai išmušė jį iš pusiausvyros. 

— Taip elgtis negalima, - tyliai suburbėjo Kesidis. 

— Taip, mielasai, sutinku, nedovanotina, - vis 
labiau įsijausdamas į žaidimą, pritarė Frostas. 

Laikinasis inspektorius prasižiojo ir vėl užsi- 
čiaupė. Nebesumojo ką pasakyti, todėl tik apsi- 
džiaugė, kai į kabinetą įėjo Liza ir Velsas, abu neši- 
ni krūvomis dulkėtų aplankų. Šiuos jie sukrovė ant 
Frosto stalo. 

— Anksčiau jos buvo sudėtos pagal abėcėlę, — 
pasakė nuovados seržantas, — bet po to, kai, trūkus 
vamzdžiui, senąjį archyvo kambariuką užliejo 
vanduo, tvarkos ten neliko. 

— Visada, po šimts velnių, randi kaip pasiteisinti, 
— suniurnėjo Frostas. - Jei mėgtum savo darbą, at- 
eitum per Kalėdas ir bylas sutvarkytum. 

Velsui tik to ir reikėjo. 

— Aš ir šiaip dirbu per Kalėdas, - pasiguodė. — 
Per kiekvienas sumautas Kalėdas. 


- Iš tikrųjų, - pasakė inspektorius. - Buvau už- 
miršęs... Galėjai priminti anksčiau. - Jis perskyrė 
aplankus į keturias krūveles ir visiems išdalijo. — 
Ieškosime Sidnio Snelo bylos. 

— Kieno? - perklausė Kesidis. Pavardė jam buvo 
girdėta. 

— Sidnio Snelo - Šliužo Sido, vaikų prievar- 
tautojo. Jis apsimetinėdavo gydytoju. 

Kesidis prisiminęs spragtelėjo pirštais. 

- Sykį vienai motinai prisistatė esąs iš Sveikatos 
apsaugos ministerijos, skiepijąs vaikus. 

— Skiepijąs? —- nusistebėjo Liza. 

— Taip. Iškrypėlis. Jis kaifuodavo, adatomis ba- 
dydamas užpakaliukus ar putlias rankutes. Ma- 
tydamas kraują, girdėdamas verksmą, lytiškai pa- 
sitenkindavo. 

— Leisdavo vaistus į ranką ar sėdmenis? - vis 
dar negalėjo patikėti seržantė. 

— Švirkšte būdavo vanduo, ne vaistai, — paaiški- 
no Frostas. - Jam magėjo pamatyti kraują. Kol su- 
gavome, spėjo subadyti šešis ar septynis vaikus. 
Anksčiau motinoms su vaikais vežimėliuose 
demonstruodavo savo grožybes. 

— Širyt skambino kelios moterys, - įsiterpė Vel- 
sas. - Pranešė apie ekshibicionistą parke. 

Liza pasilenkė ir, paėmusi nuo savo stalo pri- 
spausdintą lapą, piktai sumosavo juo seržantui 
prieš nosį. 

— Prašiau visų žinomų vaikų tvirkintojų sąrašo. 
Kodėl čia nėra Snelo pavardės? 

— Todėl, kad jis - jau praeitis, - atkirto Velsas. — 
Snelas veikė prieš dešimt... vienuolika metų... 


— Vis tiek reikėjo įrašyti, - pertraukė jį seržantė. 

— Jei leistum man užbaigti, pasakyčiau šit ką. 
Snelas Dentone nebegyvena. Prieš kokius pen- 
kerius metus išėjęs iš kalėjimo, persikėlė kažkur 
šiauriau. Labai jau daug tėvų norėtų tam iškrypė- 
liui įkrėsti, jeigu jis išdrįstų čia pasirodyti. 

— Šit kaip? — nusivylusi pratarė Liza. Ji tikėjosi, 
kad Frostas bus užėjęs pėdsaką, ir nepasitenkini- 
mą dabar nukreipė į inspektorių. - Tuomet kokio 
velnio gaištame laiką, ieškodami Snelo bylos? 

— Įtariu, kad jis gali būti patyliukais grįžęs į De- 
ntoną, — atsakė Frostas. — Gali būti, kad vakar įį 
mačiau. 

— Ir, žinoma, nesiteikei kam nors apie tai bent 
užsiminti, - sarkastiškai pakomentavo Kesidis. 

— Nebuvau tikras, — pasiteisino inspektorius, 
vartydamas aplankus. - Paskutinį kartą Snelą bu- 
vau matęs prieš dešimt metų. 

— Štai! - ūmai šūktelėjo Velsas ir pamėtėjo Fros- 
tui vieną aplankų. 

Inspektorius nupūtė dulkes ir, atvertęs viršelį, 
įsižiūrėjo į vidinėje jo pusėje prisegtą nuotrauką. Iš 
jos rūsčiai žvelgė apvaloko veido į ketvirtą dešimtį 
vos įžengęs vyriškis. Frostas įrudusiu pirštu dūrė į 
fotografiją. - Jis! Vakar tikrai mačiau Snelą. 

- Jūs įsitikinęs? - paklausė Liza, kuriai niežėjo 
nagai ką nors suimti. 

— Taip. Prabėgo dešimt metų, bet tos kiauliškos 
akutės nepasikeitė. 

— Prieš dešimt metų jis gyveno su motina. Tik- 
ras lepūnėlis. - Nuovados seržantas, palinkęs Fros- 
tui virš peties, dūrė į byloje nurodytą adresą. — 


Parnelo blokas 39. Nežinau, ar mamytė ten tebe- 
gyvena. 

Liza čiupo savo rankinę ir patikrino, ar joje 
tebėra miesto planas. 

— Nuvažiuosiu ten, ir žinosime. 

— Palūkėk! - Dabar jau panižo Kesidžiui. Jis įdė- 
miai skaitė suėmimo protokolą. - Inspektoriau, bū- 
si šį tą pražiopsojęs. — Padavė raštą Frostui. 

— Na kas ten? — paklausė šis, greitomis per- 
žvelgdamas protokolą. 

— Snelas, dėdamasis gydytoju, nešiodavosi tikrą 
medicininį krepšį. 

— Taip, prisimenu. 

— O ar prisimeni, ką jame laikė? 

Frostas patraukė pečiais. 

— Švirkštus, tvarsčius, jodo... 

- Ir chloroformą, - patenkintas savimi, pridūrė 
Kesidis ir parodė punktą suėmimo protokole. 

Inspektorius net švilptelėjo. 

- Iš tikrųjų, rupūžėle! Buvau pamiršęs... 

— Chloroformą? - perklausė Liza. 

— Taip, bet neturėjome įrodymų, kad Snelas juo 
naudotųsi, — atsakė Frostas. - Regis, jo dėdė buvo 
daktaras. Kai šis numirė, Šliužas Sidas nudžiovė 
velionio medicininį krepšį. - Inspektorius susi- 
mąstęs ėmė žįsti nykštį. — Chloroformas! Sunku 
patikėti, kad mums galėtų šitaip pasisekti, bet 
daug išloštume, jei Sidnis ir mažylius subadė, ir 
Diną Andersoną nužudė. — Atsistodamas jis 
paskelbė: - Vairuosiu aš. 

— Važiuoju kartu, - sagstydamasis švarką, pasa- 
kė Kesidis. Tokios progos praleisti jis negalėjo. Jau 


įsivaizdavo, kaip tyčia kukliai prasitars Maletui: 
„Įveikiau dar dvi bylas. Pastebėjau protokole pa- 
minėtą chloroformą ir liko tik sudėti du su 
dviem...“ 

— Važiuoti trise tikrai neverta, - paprieštaravo 
Frostas. 

— Seržantė Mod gali likti nuovadoje ir pasirū- 
pinti tvarka, - atšovė laikinasis inspektorius. 

— Byla - mano! - pasipiktinusi priminė Liza. 

— Berniuko nužudymo byla - pirmenybinė, — 
nenusileido Kesidis. - Bus daugiau naudos, jei pa- 
gelbėsi seržantui Velsui sudėti šituos aplankus pa- 
gal abėcėlę. 

Tikėdamasi paramos, moteris pažvelgė į Frostą, 
bet šis tik gūžtelėjo pečiais, ir jiedu su Kesidžiu iš- 
ėjo. Liza griebė vieną aplankų ir iš visos sveikatos 
tvojo į sieną. Popieriai pasklido po visą kabinetą. 
Kriminalistė seržantė tikėjosi, kad bent Velsas ją 
užjaus. Piktdžiuga dėl to, kad šita pasipūtusi višta 
gavo ko nusipelniusi, nuovados seržanto širdyje 
grūmėsi su neapykanta Kesidžiui. Vis dėlto nuga- 
lėjo neapykanta. 

— Niekšas, ir gana! - pripažino jis. 


Kesidis įsuko automobilį į Parnelo bloko gatvę 
ir, vaikydamas dūmus, pabrėžtinai sumosavo ran- 
ka. Frostas godžiai traukė cigaretę, kurią buvo ra- 
dęs įstrigusią prairusioje švarko siūlėje. Jie lėtai 
nuvažiavo palei sublokuotus vienodai bjaurius be- 
toninius namus. Šie stūksojo niauriai tykūs, visoje 
gatvėje tvyrojo gūdi ramybė. Niekur nė men- 
kiausio žiburio. Kesidį apėmė neviltis. Rajonas bu- 

vo apleistas, pastatai stovėjo tušti, tai šen, tai ten 
baltavo kreida pakeverzoti užrašai: DUJOS AT- 
JUNGTOS... ELEKTRA ATJUNCGTA.. VANDUO 
ATJUNGTAS... 

— Galėjo dar užrašyti „Gyvybės palaikymas at- 
jungtas“, - sumurmėjo Frostas. 

— Bet kurių galų... - žiojosi klausti jo kolega. 

— Betono korozija, tas pat kaip ir Kovų gatvėje, 
kur pagimdė keturiolikmetė. — Frostas prisiminė 
apie šį rajoną skaitęs laikraštyje. - Visi gyventojai 
iškeldinti. 

Garsiai burbėdamas apie tuščiai gaištamą lai- 
ką, Kesidis pavažiavo iki gatvės galo, kur buvo 
vietos apsisukti. Frosto žvilgsnis tinkamu mome- 
ntu nukrypo kaip tik ten, kur reikėjo, užtat jis 
viename lange spėjo pastebėti už staigiai traukia- 
mos užuolaidos žybtelint šviesą ir šmėstelint blyš- 
kų veidą. 

— Kas per šviesa lange plevena?* - išdeklamavo 
inspektorius ir kumštelėjęs Kesidžiui parodė. - Ten 
kažkas yra. 

Tai buvo vienintelis visoje gatvėje namas neuž- 
kaltais langais ir durimis. 39-as numeris. 

Prie slenksčio keturi tušti buteliai veltui laukė 
pienininko. Frostas pridėjo nykštį prie skambučio 
mygtuko ir užgulė jį visu svoriu. Viduje šaižiai su- 
džeržgė. Porą kartų spyręs į duris, inspektorius su- 
šuko: 

— Policija! Atidarykite! 


* Eilutė iš Williamo Shakespeare'o tragedijos „Romeo ir Džiuljeta“ 
(A. Churgino vertimas). 

Koridoriuje įsižiebė šviesa, bet pro purviną vir- 
šulangį ji beveik neprasimušė. Buvo girdėti, kaip 
kažkas lipa laiptais žemyn. 

— Kas ten?! 

— „Avono“ prekybos agentė, - atšovė Frostas. — 
Nagi, Sidni, pasiskubink... šmiki tu, puikiausiai Ži- 
nai, kas atėjo. 

Sužvangėjo grandinėlė, blausi akis pro siaurą 
plyšį dėbtelėjo į Kesidžio atkištą tarnybinį pažy- 
mėjimą. Duris atidarė iš pažiūros romaus būdo, 
kokių keturiasdešimties vyriškis apyrečiais kašto- 
niniais plaukais, krintančiais ant kaktos, su chala- 
tu ant raudondryžės pižamos. 

— Kokiu reikalu? —- paklausė mirksėdamas. 
Seniai matėmės! 

Snelas įsmeigė akis į inspektorių. 

— Seržantas Frostas?! — Sutirtėjęs ankščiau susi- 
supo į chalatą. - Tikėjausi, kad nebesusitiksime. 

— Nejaugi visai nenusipelniau žmonių meilės? — 
niauriai paklausė Frostas ir, įžengęs į koridorių, 
kulnu užtrenkė duris. - Ar galime užeiti? 

Viduje atsidavė pelėsiais. Snelas nusivedė parei- 
gūnus į šaltą svetainę, apstatytą senais, išgve- 
rusiais baldais. Ant grindų stovėjo pora aplamdytų 
lagaminų, pūpsojo visa krūva pirkinių maišelių. 
Ant indaujos buvo padėta įrėminta nuotrauka: Sid- 
nis, dar paauglys, su motina sode. Jis įjungė elekt- 
rinį dviejų strypų šildytuvą ir mostelėjo į kėdes. 

— Tai gal pasakysite, kokiu reikalu atvažiavote? 

- Važiuodami pro šalį, pastebėjome šviesą. Ži- 
nojome, kad priimsi mus maloniai, pavaišinsi py- 


ragaičiais, - atsakė Frostas. - Oi, koks aš netaktiš- 
kas! Kaip gyvuoja tavo motutė? 

Apatinė Snelo lūpa virptelėjo. 

— Ji mirusi. 

— Nuoširdžiai užjaučiu, - pratarė inspektorius, 
dar neužmiršęs, kad kadaise ta sena perekšlė savo 
sūneliui užtikrindavo patikimą alibi. 

Snelas krumpliais pasitrynė akis. 

— Dėkoju už taurų nuoširdumą, — tarė jis ir atsi- 
dusęs pridūrė: — Vis dar sunku susitaikyti su ne- 
tektimi. 

— Ar staigiai mirė? - pasidomėjo Frostas. 

Sidnis papurtė galvą. 

— Beveik du mėnesius išgulėjo ligoninėje. Prieš 
tris savaites medikai paskambino man ir pranešė, 
kad vilties nebėra. Nuvažiavau nedelsdamas. Ir vis 
tiek pusvalandį pavėlavau. Jau buvo mirusi. - Jis 
užsidengė veidą delnais. - Taip ir neatsisveikinome. 

— Prieš tris savaites? Ir nuo tada iš Dentono ne- 
bebuvai išvykęs? 

— Niekur, - atsakė Snelas. - Bet galite nesirūpin- 
ti. Išvažiuoju dabar. Net jei norėčiau pasilikti, ne- 
beturėčiau kur. Municipalitetas ruošiasi šitą gatvę 
sulyginti su Žeme. 

- Žiauroka šitaip tave išvaryti. 

Šeimininkas inspektoriaus tarsi neišgirdo. 

— Mama jiems kliudė. Nė už ką nebūtų išsi- 
krausčiusi. Kai tik municipalitetas sužinojo, kad 
numirė - buvo dar net nepalaidota, - tučtuojau su- 
kurpė įsaką nugriauti namą. Atsikratysiu mamytės 
daiktų, tiek čia to turto, ir rytoj pat grįžtu į Niu- 

kaslą. — Jis parodė į lagaminus ir maišelius. - Taigi 
galite nesirūpinti - nieko blogo nepadarysiu. 

— Mums rūpi ne tai, ko nepadarysi, - tarė Kesi- 
dis, nusprendęs, kad pats metas įsikišti ir jam, - o 
tai, ką jau esi padaręs. 

Snelas suglumęs išpūtė akis. 

— Gal malonėtumėte paaiškinti? 

— Kai grįžai į Dentoną, jau kitą dieną buvome 
užversti pranešimais apie vyrą, moterims su vai- 
kais demonstruojantį savo organą. Kaip tik taip tu 
kadaise darkydavaisi. 

— Sutapimas. 

— Sutapimo ilgos rankos, bet labai trumpas 
daiktas, - atkirto Frostas. - Dvi iš tų moterų sakė, 
kad tokio mažo koto dar nemačiusios, taigi iš karto 
prisiminėme tave. 

Sidnio veidas smarkiai nuraudo. 

— Prašyčiau neužgaulioti! - šūktelėjo jis. 

— Be to, - Kesidis prašneko garsiau, kad Frostas 
neužmirštų, kas čia svarbiausias kvotėjas, - kažkas 
bado vaikus į rankas ir užpakalius. Ir tu taip dary- 
davai, apsimetinėdamas gydytoju. 

Snelas lėtai, iš pasipiktinimo drebėdamas, atsi- 
stojo. 

— Aš nusikaltau prieš dešimtį metų. Buvau su- 
čiuptas ir nubaustas. Pasimokiau. - Frostui jis pri- 
dūrė: - Kalėjime vaikų prievartautojų niekas ne- 
mėgsta. 

— Nepasakyčiau, kad man jie labai patinka, - at- 
sakė inspektorius. 

— Buvau ne sykį sumuštas, apipiltas fekalijomis. 
Neketinu rizikuoti patirti visa tai dar kartą. 

— Kur buvai šįryt, apie pusę devynių? —- paklau- 
sė Kesidis. 

— Čia, krausčiau motinos daiktus. 

— O šį vakarą - maždaug nuo dešimtos? 

- Čia. Niekur nebuvau išėjęs. 

— Merginą turi? - paklausė Frostas. 

— Ne. 

— Vaikiną? 

— Ne. 

— Jeigu nebadai į vaikučius smeigtukų, nekai- 
fuoji, klausydamasis jų riksmo, žiūrėdamas, kaip 
kraujas trykšta iš putlių rankelių ir užpakaliukų, 
kaip tada pasitenkini? 

Snelas kreivai šyptelėjo, ištraukė indaujos stal- 
čių ir, paėmęs iš jo Bibliją, pamosavo ja Frostui 
prieš veidą. 

— Nemanau, pone Frostai, kad galite tai su- 
prasti, bet pasitenkinu, kaip jūs sakote, Šventuoju 
raštu. Esu atsivertęs krikščionis. 

- Bet šįryt moterims mosavai ne Biblija, - atrėžė 
inspektorius, - o mažuoju savo pimpinėliu. 

— Kiek dar sykių turėsiu pakartoti: šįryt niekur 
nebuvau išėjęs... Jei norite, galiu ta pačia Biblija ir 
prisiekti. 

— Prisiekti tu greitas, šunsnuki! - suniurzgė Ke- 
sidis. | 

— Įžeidinėjimo nepakęsiu! —- sužaibavęs akimis, 
pratrūko Snelas. - Nerandate tikrojo nusikaltėlio, 
todėl ir mėginate visas tas šlykštybes prikabinti 
man, nors pastaruosius dešimt metų gyvenau 
dorai. 

Kesidis iš kišenės išsiėmė dvi nuotraukas. 


Vieną jų - dingusio berniuko - įbruko Snelui ir pa- 
klausė: 

— Kur jį pasigavai? 

Frostas stebėjo Sidnį labai įdėmiai ir matė, kaip 
veikiai jis, iš pradžių sutrikęs, atsipalaidavo. Jeigu 
tu, pašlemėke, vaidini, pagalvojo inspektorius, tai 
vaidini meistriškai. 

— Niekada nesu jo matęs, - pasakė Snelas. 

— O šitą? - Kesidis įdavė jam antrąją fotografiją. 
vaikštinėjo po kambarį, traukiojo stalčius ir rausė- 
si po juos. 

— O kratos orderį ar turite? — paklausė šeimi- 
ninkas. 

Inspektorius atsakė lipšnia šypsena. 

— Žinoma, neturime. Užsukome tik iš manda- 
gumo. 

— Na?.. - nekantriai priminė Kesidis, dūręs pirš- 
tu į nuotrauką. 

Snelas į ją dorai nė nepažvelgė. 

— Niekada nesu jo matęs. 

— Vaikas buvo apsvaigintas chloroformu, - pa- 
sakė laikinasis inspektorius. 

— Tai kas? 

— Chloroformą, be kita ko, nešiodavaisi medici- 
niniame krepšyje. 

— Tikrai? Jei ir nešiodavausi, niekada juo nesi- 
naudojau, be to, tai buvo prieš dešimt metų. Aš bu- 
vau nubaustas ir atsigręžiau į Viešpatį. Jis man at- 
leido, tad kodėl jūs to nesugebate? 

— Gal Viešpats tiesiog nežinojo, ką tu laikai 
stalčiuje, - atrėžė prie indaujos stovįs Frostas. Jis 


iškėlė spalvotą dviejų vaikų nuotrauką. Už rankų 
susikibę penkiamečiai verkė. Abu buvo nuogi. Ins- 
pektorius metė nuotrauką Snelui į veidą. - Sakai, 
lioveisi, ar ne, Sidni? 

— Visiškai nekalta dviejų mielų vaikučių foto- 
grafija. - Atrodė, kad Frosto užuomina Snelui bjau- 
ri. - Koks jūs pagedęs, jei įžiūrite joje šį tą nešvan- 
kaus! 

— Aš toks pagedęs, - atšovė inspektorius, - kad, 
žiūrėdamas į atsivertėlį krikščionį, matau gašlų 
melagį! 

Šeimininkas pasipiktinęs žengė į priekį. Žo- 
džius jis išspjovė spjaute: 

— Įžeidinėjimo nepakęsiu! 

— Užsičiaupk ir atsisėsk! — Frostas stumtelėjo 
Snelą į krūtinę, ir šis nudribo ant kėdės. - O dabar ati- 
džiai paklausyk. Mėgini pasislėpti už Biblijos, 
šlykštus veidmaini, nors vėl ėmeisi senų darbelių... 

— Aš nieko... 

— Taip, po velnių, taip! Makaluoji prieš moteris 
pimpalu, badai vaikučius. Deja, Sidni, tau pasisekė. 
Šiuo metu mes tiesiog neturime laiko tokioms šiuk- 
šlėms kaip tu. Kada išvažiuoji į Niukaslą? 

- Rytoj. 

— Patariu išsinešdinti iš čia su aušra, nes, jei dar 
bent vienas mažylis bus užpultas, jei dar bent 
viena moteris pamatys mikroskopinį kotą rodantį 
vyriškį, atsiimsi su kaupu, net jeigu būsi niekuo 
dėtas. Ar aišku? 

— Ei, ei, palauk! - pašokdamas nuo kėdės, piktai 
sušuko Kesidis. 


— Patylėk! - Frostas numojo į kolegą ranka. - Na 
kaip, Sidni? 

— Prisiekiu Biblija, grįžęs į Dentoną, aš niekaip 
nenusikaltau, bet, kadangi neteisingai mane kal- 
tinate, rytoj iš pat ryto išvažiuosiu į Niukaslą. 
Tikiuosi, liksite patenkinti. 

— Gerai, - linktelėjęs atsakė inspektorius. — Ly- 
dėti mūsų nereikia. 

Atsisėdęs prie vairo, Kesidis iš įtūžio ir nevil- 
ties trenkė kumščiu į prietaisų skydelį. Būtinai tam 
Frostui reikia ne laiku įkišti trigrašį. 

— Aš jį kvočiau... 

— Su tais dviem berniukais jis niekaip nesusijęs, 
— atsakė Frostas. - Ne tas amžius. Visi, kam dau- 
giau kaip šešeri, Sidniui atrodo seni ir surukę. 

— Iš kur, po velnių, Žinai? 

— Stebėjau jo veidą, kai rodei fotografijas. Supra- 
tęs, kad lenki ne prie mažylių badymo, išsyk atku- 
to. Taip, vaikučius lovelėse bado Snelas, bet apie 
tuodu berniukus jis nieko nežino. 

— Tad kodėl nesuimame? 

— Neturime įrodymų. 

- Įrodymų galima rasti. 

— Nėra kada gaišti. Gal užmiršai vaiką, kurio 
niekaip nerandame, dvi žmogžudystes ir tariamą 
ar tikrą apiplėšimą, naudojant fizinę prievartą? 

— Galime prigriebti Snelą už ekshibicionizmą, — 
neatlyžo Kesidis. - Moterys jį atpažintų. 

— Per daug rūpesčių dėl sušiktos smulkmenos. 

— Mano dukters žūtis irgi buvo sušikta smulk- 
mena, ar ne? 


Frostas nuleido priekaištą negirdomis. 

— Rytoj rytą jis išvažiuos ir bus nebe mūsų 
problema. 

— Grįžęs į savo Niukaslą, tučtuojau griebsis 
seno amato. 

— Nesirūpink. Perspėsiu tenykštį kriminalinį 
poskyrį. Jeigu jie gerai padirbės ir Snelą pričiups, 
jis prabils ir apie savo darbelius Dentone. 

- Ir visi nuopelnai atiteks Niukaslui. 

Frostas tik gūžtelėjo pečiais. Nuopelnai jo ne- 
domino. 

— Kad elgeisi prieš mano valią, pareikšiu oficia- 
liai, - perspėjo Kesidis. 

Inspektorius dar kartą patraukė pečiais. 

— Kaip išmanai, drauguži. Gyvename laisvoje 
šalyje. - Jis nusižiovavo. - Gal pamėtėtum mane iki 
namų? — Kai jiedu, nejaukiai tylėdami, privažiavo 
Frosto namus, šis vėl nusižiovavo ir pasakė: - Už- 
migsiu nespėjęs nė atsigulti. Pavadovauk. Be būti- 
no reikalo manęs nežadink. 

Trečią ryto inspektorių pažadino įkyrus telefo- 
no skambutis ir beldimas į duris. 

Reikalas buvo būtinas. 

Buvo antra valanda ryto. Nuožmiai šalo. Mėnu- 
lis iš giedro dangaus stebėjo šerkšnotu kraštovaiz- 
džiu važiuojantį tamsiai žalią furgoną „Ford Tran- 
sit“. Niršaus vėjo puldinėjama mašina įsuko į Kres- 
velo gatvę ir sustojo prie nedidelio vienaukščio. 
Greta vairuotojo sėdintis vyriškis, dvidešimt šeše- 
rių Markas Groveris, trijų vaikų tėvas, jau lau- 
kiantis ir ketvirto, išlipo ir apėjo furgoną iš galo. 
Atidaręs dureles, iškėlė metalinę įrankių dėžę. Už- 
darydamas kėbulą, patrankė į jo šoną. Vairuotojas 
kažką suniurnėjo, neatsigręždamas pamojo ir nu- 
važiavo. Groveris luktelėjo, kol automobilis dingo 
už posūkio, tada įsiręžęs pakėlė sunkią dėžę ir nu- 
žingsniavo namo. 

Staiga jis sudrebėjo. Ne vien iš šalčio. Pasijuto 
stebimas. Jausmas buvo nemalonus. Groveris nuž- 
velgė gatvę. Ant šaligatvio ribėjo vėjo purtomų 
medžių šešėliai, bet žmonių - nė dvasios. 

Varteliai girgždėdami veriojosi. Jis pamėgino 
prisiminti. Juk uždarė, vakare, išvažiuodamas į 
darbą, tikrai juos uždarė. Kišenėje graibydamas 
laukujų durų rakto, Groveris nuskubėjo taku. Bet 
rakto neprireikė. Neužrakintas duris varstė vėjas. 
Buvo nutikę kažkas blogo. Labai blogo. 

Įėjęs į tamsų koridorių, Groveris apčiuopė 
elektros jungiklį, bet staiga už nugaros kažkas gar- 


siai pokštelėjo. Perkoštas galingo skersvėjo, jis ne- 
jučia paleido iš rankos įrankių dėžę ir atsigręžė. 
Laukujės durys užsitrenkė. Matyt, atviros buvo 
užpakalinės ar koks langas kitoje namo pusėje. Jis 
nuskubėjo į virtuvę. Taip, durys į kiemą atlapotos. 
Groveris dirstelėjo į lauką. Ant krūmų mėnesienoje 
žibėjo šerkšnas. Varteliai tvoroje, už kurios driekė- 
si palei valdas nutiestas takas, buvo uždaryti. Jis 
užvėrė duris ir užrakino. Ir tik tada pastebėjo, kad 
faneros plokštė, kuria, išdužus durų stiklui, buvo 
užtaisęs atsivėrusią skylę, atplėšta. Vinys išluptos 
iš medienos. Kažkas buvo čia įsilaužęs. 

Groveris grįžo į koridorių ir vardu pašaukė 
žmoną. Užėjo į miegamąjį. Jos - nė ženklo. Tada 
pravėrė vaikų kambario duris. Įsiklausė... Tyla bu- 
vo gūdi. Kraupi. Jis drąsindamasis įjungė šviesą. 


Priešais gyvenanti moteris niekaip negalėjo už- 
migti. Dar vienas siaubingas migrenos priepuolis. 
Ji, iš skausmo kandžiodama lūpą, dar kiek pagulė- 
jo, paskui nubloškė antklodę, atsikėlusi priėjo prie 
lango ir įsižiūrėjo į tuščią mėnesienos nutviekstą 
gatvę. Sušvito automobilio žibintai. Netrukus po 
langais sustojo furgonas. Moteris, svarstydama, ar 
Groveris išlipa iš mašinos ir nueina į savo namus. 
Veikiai ten įsižiebė šviesos. Ji dažnai matydavo 
Groverių vaikus žaidžiant pievelėje prie durų. Gra- 
žučiai, bet labai jau triukšmingi. Motinos jie, regis, 
nelabai klausė. 

Ji pažvelgė į laikrodį. Penkios po dviejų. Dar še- 
šias valandas teks be miego vartytis lovoje. Mote- 


ris nuėjo prie spintelės, iškračiusi iš flakonėlio dvi 
tabletes, įsimetė į burną ir užgėrė vandeniu. 

Veriantis, gyvuliškas riksmas išvertė ją iš lovos. 
Moteris vėl pripuolė prie lango. Iš vienaukščio iš- 
svirduliavo vyras. Ant rankų jis kažką nešėsi. O 
Viešpatie! Vaiką. Šio rankutės laisvai tabalavo. Ar 
tam vyriškiui galvoj negerai? — tokiame šaltyje 
nešti mažylį į lauką! 

Groveris kažką neaiškiai rėkavo. Moteris nesu- 
prato ką. Jis, regis, dar ir verkė. Kituose namuose 
taip pat sužibo šviesos, žmonės ėmė varstyti lan- 
gus. Kaimynė iš 25-ojo Groverį piktai aprėkė, girdi, 
pažadinsiąs jos vaikus. 

Kažkas paskambino į policiją apskųsti triukš- 
madario. Nuobodžiaujantis Bilas Velsas išsiuntė 
patrulį. 


Siekdamas ragelio, Frostas į duris baladojan- 
čiam konstebliui sušuko tuojau įsileisiąs. 

Skambino Velsas. 

— Džekai, bjaurus reikalas. Trys vaikai nužudyti 
lovelėse, motina dingusi, - pasakė jis. 

Frostas susmuko ant kėdės. 

— Kokio amžiaus vaikai? 

— Vyriausiam treji, mažiausiam - vos keli mėnesiai. 

— Velniai rautų, — suvaitojo inspektorius. — 
Šimts velnių... 


Dabar jau beveik visuose namuose tvieskė 
šviesos, smalsūs kaimynai traukiojo užuolaidas, 
stebėjo sambrūzdį. Prie vienų vartelių, liūdnai lin- 
guodamos galvas, kuždėjosi kelios moteriškės su 


chalatais. Vieną jų, pabandžiusią pereiti gatvę, 
policininkai iš karto sustabdė. 

— Ponia, prašom nesiartinti. Nėra į ką čia Žiūrėti. 

Prie Groverių vienaukščio išsirikiavusiuose 
automobiliuose sėdėjo reporteriai ir fotografai, ap- 
siginklavę brangiais japoniškais aparatais su di- 
džiuliais, sustumiamais objektyvais. Sendis Lei- 
nas, vyresnysis „Dentono aido“ korespondentas, 
nuo didžiųjų Londono dienraščių atstovų laikėsi 
atokiau, bet buvo pasirengęs nuklausyti kiekvieną 
tų kietų vyrukų žodį, o kartu vylėsi pasinaudoti 
vietinėmis pažintimis ir šnektelėti su reikiamais 
žmonėmis. Įvykis buvo nepaprastas, ir Leinas tikė- 
spaudai, nors pakliūti į rytinę laidą jis nebegalėjo — 
per vėlu. 

Vyrukas iš „BBC“, į įvykio vietą atskubėjęs 
vienas pirmųjų, užtat furgoną pasistatęs užvis ar- 
čiausiai Groverių namų, išgėrė kavos iš termoso ir, 
užsikėlęs ant peties vaizdo kamerą, pasiruošė įam- 
žinti atvykstantį kriminalistą inspektorių Frostą. 
Pirmiausia jis bendruoju planu nufilmavo priva- 
žiuojančią mašiną: atsikosėjęs išmetamosiomis du- 
jomis, „Fordas“ sustojo prie policijos automobilių. 
Tada reporteris išryškino prie vairo sėdintį inspek- 
torių ir galiausiai, kai šis, jau išlipęs iš automobilio, 
nužiūrinėjo visomis šviesomis plieskiantį namą, 
vaizdą dar priartino. 

Prie durų stovintis Maikas Pekeris, tas pats 
konsteblis, kuris pirmiau rado Dino Andersono la- 
voną, praleisdamas inspektorių, pasitraukė į šalį. 

— Pone, seržantas Henlonas jau viduje. 


Frostas atsigręžęs nužvelgė prie kitų namų su- 
sispietusius Žmones ir pasakė: 

— Nestypsok čia be darbo, sūnau. Apeik kaimy- 
nus... pasišnekėk... Beveik visa gatvė šiaip ar taip 
sukilusi. Nereikės gaišti iš ryto. 

Apsidžiaugęs, kad gali nuveikti ką nors nau- 
dingo, jaunasis pareigūnas nuskubėjo vykdyti už- 
duoties. 

Budintis policijos gydytojas nekantriai laukė 
inspektoriaus koridoriuje. Pilkas kiliminis takas 
čia buvo užklotas polietilenu. Iš už durų kitame 
gale sklido sielvartingos aimanos. 

- Tėvas, - paaiškino gydytojas. - Šokas. Sugir- 
džiau nestiprių raminamųjų, bet reikia vežti į ligo- 
ninę. Greitoji turėtų netrukus atvažiuoti. 

— Galiu su juo pasišnekėti? 

— Nepatarčiau. Be to, veikiai jis šiaip ar taip išsi- 
jungs. 

Frostas linktelėjo esą pritardamas, nors iš tikrų- 
jų ketino tėvą apklausti, kai tik išvažiuos gydytojas. 

— Kas padaryta vaikams? - pasiteiravo. 

— Uždusinti, greičiausiai pagalve užspaudus 
veidą. Mirę maždaug prieš dvi, tris valandas. 
Kviesk patologą. 

— Draisdeilis jau važiuoja, - atsakė inspektorius. 

— Na tuomet išsiversite ir be manęs. 

Gydytojas čiupo savo lagaminėlį ir suskubo pa- 
sišalinti. Vidaus reikalų departamento patologo jis, 
kaip ir Frostas, nemėgo. 

Pro duris, už kurių vis netilo dejonės, išėjo 
Henlonas. Įprastai linksmas, šįkart jis atrodė su- 
krėstas. 


— Baisu, Džekai, tiesiog baisu! Trys vaikučiai 
nužudyti, jų motina dingusi. 

Inspektorius atsišliejo į sieną ir išsiėmė ciga- 
retes. Tokių bylų jis neapkentė. 

— Motina išžudė vaikus ir pabėgo? Bene jai gal- 
voj pasimaišė. Tikiuosi, paieška jau paskelbta? 

- Žinoma. Aprašą išplatinau. 

Kad atkustų kraujotaka, Frostas pasitrynė del- 
nus. Mirtimi alsuojantys namai atrodė pasiutusiai 
šalti. Nors lauke, kur stūgavo pjūkladantis vėjas, 
buvo dar Žžvarbiau. 

— Kaip apsirengusi ji išėjo? - paklausė inspekto- 
rius. - Ar bent su paltu? 

— Net nenutuokiu, - atsakė Henlonas. - Kol kas 
nėra nė vieno liudininko, mačiusio ją išeinant. 

Kabykloje koridoriuje tvarkingai kabojo drabu- 
žiai: vyriški lietpaltis ir gobtuvuota striukė, keli 
spalvingi vaikiški paltukai ir raudonas šiltas, vil- 
nonis paltas su didelėmis juodomis sagomis. Fros- 
tas apčiupinėjo jo kišenes ir išėmė zomšinę pinigi- 
nę. Joje buvo apie devyniolika svarų. 

— Arturai, veikiausiai ji būtų vilkusis šitą paltą. 
Taigi panašu, kad išskubėjo be jo ir be pinigų, gali 
būti —- pusnuogė. Jei greitai tos moters nerasime, ji 
sušals į ragą. Ar ji turi kokių netoliese gyvenančių 
draugių arba giminaičių, pas kuriuos galėjo nueiti? 

Henlonas bejėgiškai skėstelėjo rankomis. 

— Kol kas vyras nepasakė nieko rišlaus, kaimy- 
nai - nieko naudingo. Tik tai, kad labai užsidariusi 
ir mylėjo vaikus. 

— Tiek to. Abejoju, ar ji nuėjo pas ką nors ir pa- 
sakė: „Gal galite mane kelias dienas priglobti? Iš- 
galabijau vaikus.“ Vargu. 


— Eime, užmesi akį į lavonėlius, — pasiūlė ser- 
žantas. 

Frostas godžiai įtraukė dūmą. 

— Nėra ko skubėti - jie niekur nebepabėgs. - Iš- 
sikosėjęs jis pridūrė: - Pirmiau išklok faktus. 

— Tėvai —- sutuoktiniai. Markas Groveris, dvide- 
šimt šešerių... 

— Arjis ir triukšmavo? 

— Taip, tėvas mažylius ir rado, - linktelėjęs atsa- 
kė Henlonas. - Dingusioji - Nensė Grover, dvide- 
šimt vienų. Trys vaikai, du berniukai ir mergytė. 
Vyriausiam treji. Mergaitė - mažoji, jai vienuolika 
mėnesių. Visų aplinkybių dar nežinau, bet, kaip 
suprantu, Markas dirba laisvai samdomu kilimų 
klojėju. Iš namų jis išvažiavo šįvakar aštuntą. Turė- 
jo skubaus darbo. 

— Tai bent tinkamas metas kloti suknistus 
kilimus! 

— Ir aš taip pamaniau. Tad štai, namo jis grįžo 
naktį, tuojau po dviejų. Pagrindinės durys buvo at- 
viros. Užpakalinės - taip pat. Įpuolė į vaikų kam- 
barį... — Henlonas pasitempė. — Pats pažiūrėk, ką 
rado. 

Frostas dar sykį užsitraukė dūmą ir pro tarpdu- 
rį išmetė nuorūką laukan. 

— Eime, - pratarė. 

Seržantas atidarė melsvai nudažytas duris ir 
jiedu suėjo į nelabai erdvų kambarį. Sienos čia bu- 
vo apmuštos vaikiškais tapetais, grindys išklotos 
patvariu rudos ir oranžinės spalvų kilimu, šis da- 
bar taip pat uždengtas polietilenu. Prie dviejų 10- 
velių žemais kraštais stovėjo mažylės lovytė — 


aukštais. Frostas susizgribo tykinąs prie jų sulai- 
kęs kvapą, tarsi bijodamas vaikučius pažadinti. 
Priėjęs artimiausiąją lovelę, jis palietė šaltą kiek iš- 
brinkusį berniuko skruostą. Vaikui, apvilktam 
balta trikotažine pižama su Denio Kankintojo* 
atvaizdais, galėjo būti ne daugiau kaip treji. Gulėjo 
jis ant apkloto. 

— Vardu Denis, - švelniai pasakė Henlonas. — 
Trejų. 

— Ar tėvas jį taip ir rado, ant antklodės? 

— Ne. Kai atvažiavome, Markas laikė nebegyvą 
vaiką ant rankų. Vos atėmėme. Mes jį šitaip pagul- 
dėme. 

Inspektorius linktelėjo. Kambaryje tvyrantis 
„Johnson's Baby“ miltelių kvapas priminė jam kinę 
slaugę. Dieve, nejaugi į jos namus jie buvo nuvažia- 
vę taip neseniai, vos vakarykščią naktį? 

Jiedu su Henlonu perėjo prie kitos lovelės palei 
langą. Joje gulėjo antrasis berniukas, šviesia- 
plaukis šiek tiek labiau nei brolio ištinusiu veidu. 
Buvo plačiai atsimerkęs, ant ausų ir nosies tamsavo 
kraujo dėmelės. Antklodė užtraukta iki pat 
smakriuko. 

— Džimis, dvejų, - sumurmėjo seržantas. 

Frostas sudrebėjo ir palingavo galvą. 

— Varge vargeli!.. 

Lovūgalyje ant užklodo gumbsojo sumaigyta 

buvo uždusinti visi trys vaikai. 


* Populiarių vaikiškų filmų veikėjas. 


Išgirdęs atvažiuojant automobilį, inspektorius 
pažvelgė pro langą, bet paaiškėjo, kad atvyko ne 
patologas. Kieno tas juodas „Vauxhallas“, Frostas iš 
karto nesumojo. 


Sustirusiomis kojomis ant šaligatvio trypčiojąs 
Sendis Leinas nužvelgė už Frosto automobilio su- 
stojusį juodą „Vauxhallą“. Iš šio išlipęs vyriškis pa- 
stebėjo žurnalistus ir susiraukė. Atrodė matytas. 
Kesidis! Kriminalistas seržantas Kesidis, prieš ket- 
verius metus, po to, kai jo duktė žuvo parblokšta 
automobilio, iš Dentono perkeltas į kitą skyrių. Tad 
ką jis veikia čia? Sendis nutarė reikėsiant pasido- 
mėti. 


Mažučiukė mergaitė lovytėje buvo panaši į lėlę. 
Ant apkloto sudėtas rankeles slėpė rausvų nak- 
tinių rankovės. 

— Linda, vienuolikos mėnesių, - pasakė Henlonas. 

Frostas labai atsargiai prilietė blyškius žan- 
dukus. Šie buvo sustingę. Pasijutęs bejėgis, inspek- 
torius įsižiūrėjo pro langą. Vos tramdė ašaras. Ir 
kurių galų jam prireikė tapti faru? 

— Vargšelė, — suniurnėjo jis. Tiesiog nesumetė, 
ką dar galėtų pasakyti. 

Išgirdęs prie laukujų durų kažką barantis, Fros- 
tas išėjo į koridorių. Čia Kesidis vainojo jaunąjį 
konsteblį Pekerį. 

— Buvo prisakyta budėti prie durų, kad žiopliai 
nelandžiotų! - griaudėjo laikinasis inspektorius. 

— Jei koks ir užsuktų, kaipmat išgrūstume 

laukan, - pasakė Frostas. — Tai aš paprašiau kon- 
steblio užrašyti kaimynų liudijimus. 

— O ašjam įsakau sergėti įėjimą, - atkirto Kesidis. 

Inspektorius užjaučiamai į Pekerį Žvilgtelėjo, 
bet nutylėjo. Neketino rietis dėl niekniekių, kai na- 
muose nužudyti trys mažyliai. Ūpo juokauti irgi 
nebuvo. Jei būtų žinojęs, kad Kesidis prisistatys, 
mielai būtų perleidęs bylą jam. 

Laikinajam inspektoriui nepatiko, kad Frostas 
sugebėjo įvykio vietoje atsidurti pirmesnis. Henlo- 
no lydimas Kesidis užsuko į vaikų kambarį, bet 
netrukus jiedu grįžo į koridorių ir tada jau visi trys 
suėjo į miegamąjį. Didelė dvigulė lova su ryškiai 
raudona pūkine antklode ir tokios pat spalvos pa- 
galvėmis, ant kurių kūpsojo sulankstyti naktiniai 
ir pižama, buvo nepaklota. 

Frostas nuėjo prie lango ir, praskyręs veliūrines 
užuolaidas, pažvelgė į visame name žibinamų 
šviesų nutviekstą kiemą. Už jo iki pat horizonto 
driekėsi laukai ir miškai. Inspektorius ne iš karto 
sumojo matąs golfo lauką, kitapus kurio gyveno 
Maleto draugas, subadytosios mergytės tėvas. 

— Reikia apieškoti golfo lauką. Moteris galėjo 
nuklysti ten, - pasakė Frostas. 

— Jau ieško, — atsiliepė Henlonas ir parodė tolu- 
moje klydinėjančias žiburiukų dėmeles. 

Visi trys perėjo į svetainę. Nužudytųjų vaikų 
tėvas sėdėjo prie stalo ir spoksojo tiesiai priešais 
save. Vaistai pagaliau suveikė, tad buvo kiek ap- 
rimęs, vis dėlto protarpiais spazmingai sudrebėda- 
vo ir, regis, nevalingai imdavo pirštais barbenti į 

stalviršį. Ant nešvarios riebaluotos zomšinės vyriš- 
kio striukės priešakio Frostas pastebėjo kraujo 
drūželę. 

— Susitepė, kai nešiojo sūnų ant rankų, - šnipš- 
telėjo Henlonas. 

— Užplikykite kuris nors arbatos, - paprašė ins- 
pektorius ir, prisitraukęs kėdę, atsisėdo priešais 
nelaimingąjį. - Pone Groveri, aš Frostas, esu polici- 
jos pareigūnas. 

Atrodė, kad inspektoriaus vyriškis nemato. 
Nors lūpos sukrutėjo, sakyti Groveris nesakė nieko. 

— Pone Groveri... 

Pakalbintasis lėtai kilstelėjo galvą, jo skruostai 
buvo ašaroti. 

— Mano vaikučiai, - pratarė jis. - Ji juos išžudė. 

Frostas užuodė alkoholį. Matyt, kas nors sugir- 
dė bėdžiui viskio. 

— Pone Groveri, kas išžudė? — paklausė inspek- 
torius. 

— Ta kalė... prakeikta kalė... 

Vyriškis suskato, lyg ką smaugdamas, gniaužy- 
ti pirštus. 

— Ar apie savo Žmoną kalbate? 

Groveris įsistebeilijo į Frostą, tarytum tik dabar 
jį išvydęs. 

— Kas jūs toks? — Paklausęs pasviro į priekį, su- 
siėmė už galvos ir pratrūko kūkčioti. 

Nejaukiai pasijutęs inspektorius pasimuistė ir 
susirado kišenėje nuorūką. Naudos iš Groverio tikė- 
tis nevertėjo. Kurgi sumauta greitoji? Sulig ta minti- 
mi lauke vėl kilo kažin koks sambrūzdis. Pirmiau 
pasibeldęs, galvą pro duris kyštelėjo Pekeris. 


185 


— Inspektoriau, atvažiavo greitoji. Be to, žmo- 
gus čia sakosi galįs mums padėti. Filas Kolardas. 
Dirba su Groveriu. Šiąnakt parvežė jį namo. 

Tasai Kolardas, praplikęs pilvūzas, arti ke- 
turiasdešimties, nepatiko Frostui iš karto. 

— Markai, juk čia koks nors nesusipratimas, ar 
ne? O Dieve, Markai, pasakyk, kad tai — netiesa! — 
prapliupo Filas su pataikūniška rūpesčio išraiška 
veide. 

Groveris pažvelgė į jį ir nusišypsojo. Šypsena 
buvo šiurpi, šalta. 

— Vaikai negyvi, - visiškai paprastai ištarė jis. — 
Visi trys. - Pamatęs sanitarą, atsistojo. - Važiuosiu 
į ligoninę. 

Į nieką daugiau nė nedirstelėjęs Groveris drau- 
ge su mediku išėjo iš kambario. Tuojau pat su- 
tvyksčiojo blykstės, nelaimingą tėvą apspito Žur- 
nalistai. 

Frostas parodė į kėdę, ant kurios dar ką tik sė- 
dėjo Groveris, ir paklausė: 

— Na, pone Kolardai, kuo jūs čia dėtas? 

— Markas - geriausias mano draugas. Lankėme 
tą pačią mokyklą, o dabar kartu dirbame. 

— Klojate kilimus? 

— Taip. 

— Tad ką galite papasakoti? 

— Ne kažin ką. Įprastai vakarais mudu užsuka- 
me į aludę, bet šįvakar, tuojau po septynių, 
paskambino darbuotojas iš parduotuvių įrangos 
firmos ir paklausė, ar nepadarytume vieno 
skubaus darbo. 

— Kokio? 

— Reikėjo pakloti kilimus restorane „Bonlio“ 
prekybos centre. Rytoj jis iškilmingai atidaromas 
po rimtos rekonstrukcijos. Juostą kirps pats Deivi- 
das Džeisonas. Kilimai buvo užstrigę uosto mui- 
tinėje ir į prekybcentrį atkeliavo tik po dešimtos. 
Taigi firma norėjo, kad padirbėtume per naktį. Pa- 
siūlė po du šimtus į rankas. Aišku, sutikome. 

Į duris vėl pasibeldė Pekeris. Šįsyk jis atnešė 
arbatą. Išpilstęs ją į virtuvėje rastus puodukus, ant 
stalo padėjo maišelį su cukrumi. Padėkojęs Frostas 
linktelėjimu paragino Kolardą pasakoti toliau. 

— Tuojau po aštuonių užvažiavau paimti Marko. 
Nensė sėdėjo čia surūgusi, bet bartis nesibarė, tylė- 
jo užsiraukusi... užtat vaikai rėkė, verkė. 

— Kuo ji buvo nepatenkinta? 

— Sakė bijanti likti visą naktį viena. Niekada ne- 
norėdavo pasilikti vienumoje, net jei valandai, 
kitai eidavome su Marku į aludę. Tai va, maždaug 
penkiolika po aštuonių nuvažiavome į „Bonlį“ ir 
pradėjome kloti patiesalus, tvirtinti lentjuostes. Pe- 
nkios po dešimt atvežė naujuosius kilimus. Plūkė- 
mės kaip prisukti, ir maždaug be dešimt dvi visi 
kilimai buvo patiesti. Parvežiau Marką, išleidau 
prie vartelių ir grįžau namo. Vėliau, išgirdęs kau- 
kiant jūsiškių sirenas, išėjau apsidairyti ir kažkas 
man pasakė, kad Nensė išžudė vaikus. Negaliu tuo 
patikėti. 

— Arji yra grasinusi iškrėsti ką nors tokio? 

— Grasindavo nusižudysianti, sumautų dramų 
čia netrūko. Bet kad vaikus... Ne, niekada. 

Frostas parodė Kolardui prieškambaryje kaba- 
ntį raudoną paltą. 


— Ar šitą Nensė įprastai vilkėdavo? 

— Markas padovanojo jį pernai, per Kalėdas, — 
linktelėjęs atsakė liudininkas. 

— Nenumanote, kur ji galėtų būti? 

Kolardas sučiaupė lūpas ir papurtė galvą. 

- Žmonės kalba, kad Nensė išnešė mieles, bet 
kur - neįsivaizduoju. Ji neturi kur bėgti. 

— Gal pas kokią draugę... ar giminaičius? 

— Draugių ji neturi. Keistuolė tokia, nuolat pa- 
niurusi. Giminės? — Kolardas patraukė pečiais. — 
Nežinau. Kai Nensei buvo keturiolika, motinos su- 
gyventinis pradėjo prie jos kabinėtis, tada mer- 
gaitė pabėgo iš namų. Taip ir nebegrįžo. 

Frostas gurkštelėjo arbatos. 

— Pone Kolardai, ar kas nors iš „Bonlio“ paliu- 
dys, kad buvote ten iki dviejų? Tai tik formalumas. 

— Naktinis sargas. Jis budi iki šešių. - Staiga vy- 
riškis suprato užuominą. —- Nejaugi manote?.. 

— Pone Kolardai, juk sakiau, tai tik formalumas, 
— nusišypsojęs patikino inspektorius. —- Privalome 
patikrinti kiekvieną smulkmeną, kiekvieną asme- 
nį, nesvarbu, kaltas jis ar ne. - Padėkojęs Frostas 
paleido Kolardą ir užsidegė cigaretę. Henlonui jis 
pasakė: — Tą bėdulę moterį jau beveik užjaučiu. 
Trys vaikai, nė vienos draugės ir naktimis, kai ne- 
sėdi aludėje, dirbantis vyras. 

— O manijos nėmaž negaila, - atsakė kriminali- 
stas seržantas. — Vaikams visas gyvenimas buvo 
prieš akis, oji atėmė jį. 

— Matyt, Arturai, kažkas joje nutrūko. 

Inspektorius pakėlė prie lūpų puoduką ir susi- 
zgribo, kad šis - vaikiškas. Ant jo buvo užrašyta: 


DENIS. Frostas padėjo puodelį ant stalo ir dar pa- 
stūmė į šalį. Arbatos jis nebenorėjo. 

Liepęs Koljeriui paskambinti į „Bonlio“ preky- 
bos centrą, inspektorius pasiruošė išklausyti Džor- 
daną, kuris grįžo apėjęs kaimynus. 

— Nensė nė su kuo nebendravo, - pradėjo pasa- 
koti konsteblis. —- Juodu su vyru nuolat riedavosi. 
Vienas kaimynų ir šįvakar, kelios minutės po sep- 
tynių, girdėjo juos kivirčijantis. Kita liudininkė sa- 
ko girdėjusi barantis prieš pat vidurnaktį, bet ne- 
įsitikinusi, kad triukšmauta tikrai šitame name. 
Štai kas dar: moteris iš 22-0 namo prieš kelias 
dienas nusirenginėdama pastebėjo į ją pro langą 
žiūrintį vyrą. 

— Ar į mus ji kreipėsi? — paklausė Kesidis. 

— Nesikreipė. Pamanė, kad to Žmogaus vis tiek 
neieškosime. 

— Kaip gerai ji mus pažįsta, - suniurnėjo Fros- 
tas. - Žiūrovą apibūdino? 

— Ne. Ji surikusi ir anas pabėgęs. 

— Ačiū, konstebli. Nieko gero mums nepasakei, — 
tarė inspektorius ir atsigręžė į Koljerį, kuris prane- 
šė, kad prisiskambinti į „Bonlį“ nepavykę, mat ten 
įjungtas atsakiklis. - Tegul kas nors ten nuvažiuoja. 
Mums reikia žinoti, kada konkrečiai Kolardas ir 
Groveris į „Bonlį“ nuvažiavo ir kada išvažiavo. Be 
to, būtina patikrinti, ar tikrai visą laiką buvo ten. 

— Džekai, nejau manai, kad tiedu gali būti kaip 
nors įsivėlę? - paklausė Henlonas. 

— Maletas pasiūlė man įvairovės dėlei padirbėti 
kruopščiai ir pažiūrėti, ar patiks, - atsakė Frostas. 
— Šit ir stengiuosi. 


Kesidis, stovėdamas nuošaliai, tylomis išgėrė 
arbatą ir grįžo į vaikų kambarį. Norėjo gerai apsi- 
dairyti. Palinkęs virš Denio lavonėlio, jis beveik iš- 
syk pastebėjo tai, ką dirbantis Frostas buvo pra- 
žiopsojęs. Ant pižamos rankovės, šiek tiek aukš- 
čiau alkūnės, tamsavo dėmelė. Kraujas! Laikinasis 
inspektorius nušvito. Labai atsargiai kilstelėjęs 
vaiko ranką, jis tol smaukė rankovę, kol ant žasto 
išvydo mažytį šašiuką. Veikiausiai Deniui Grove- 
riui buvo įdurta smailiu įrankiu, kaip ir anai mer- 
gytei, Maleto draugo dukrelei. Kesidis užsmaukė 
rankovę ir nuleido rankutę. Ką daryti? Jis kreivai 
nusišypsojo ir nutarė šią įdomią aplinkybę kol 
kas laikysiąs paslaptyje. Pasijuto laimingas - pir- 
mą kartą nuo tada, kai sugrįžo į Dentoną. 

Kai jis įėjo į svetainę, Frostas bukai spoksojo į 
lubas. 

— Perimu bylą, - pasakė Kesidis. 

— Ačiū. — Inspektorius pasistengė padėkoti kuo 
santūriau, nors, atsikratęs tokios bylos, tik apsi- 
džiaugė. Vargu ar, suimdamas vargšę motiną ir 
pasiųsdamas į psichiatrijos ligoninę, patirtų didelį 
malonumą. 

Koridoriuje jis susidūrė su Liza. 

— Atleiskite, pavėlavau, - atsiprašė moteris. - Pa- 
siklydau. Niekaip negalėjau rasti Kresvelo gatvės. 

— Verčiau atsiprašyk vyručio, kuris išspyrė tave 
iš kabineto, — atsakė Frostas. - Dabar vadovauja jis. 

Lauke inspektorių apipuolė Žurnalistai, bet jis 
jų klausimų tarsi negirdėjo. Atvažiavo juodas, bliz- 
gus „Rolls-Royce“ ir reporterių dėmesys nukrypo į 


jį. Draisdeilis ir jo padėjėja suėjo į namą, akinami 
blyksčių. Netrukus šios vėl sutvyksčiojo, mat lavo- 
ninės darbuotojai išnešė kūnelius, tokius mažus, 
kad visiems trims užteko vieno karsto. 


Frostas važiavo palei sklypais juodą, sklypais 
mėnesienos pasidabruotą golfo lauką. Virš klubo 
vėjyje plazdėjo vėliava. Žiburiukai po lauką nebe- 
klaidžiojo. Bevaisė moters paieška buvo nutraukta. 

Ji galėjo nuklysti į Dentono mišką, tad inspek- 
torius nusprendė prasukti jo pakraščiu. Protarpiais 
automobilio žibintai apšviesdavo per kelią skuo- 
džiančius smulkius gyvūnus, bet moters Frostas 
taip ir neišvydo. Perimtas drebulio, jis įjungė šildy- 
mą. Sykį, akies krašteliu pastebėjęs už krūmo kaž- 
ką baltuojant, staigiai sustabdė automobilį. Aptiko 
tik vėjo blaškomą plastikinį maišelį. 

Kai įsuko į Pirties gatvę, tolumoje sušvito mėly- 
nas nuovados žibintas. Ilgai negalvojęs Frostas nu- 
tarė darbovietėje būsiant šilčiau nei tuščiuose na- 
muose ir įvažiavo į stovėjimo aikštelę. Naktį nuo- 
vadoje buvo visai jauku, telefonai tylėjo, jis galėjo 
netrukdomas vaikščioti po tuščius kabinetus ir 
raustis kolegų gautųjų dokumentų dėkluose, šitaip 
iššniukštinėdamas visas naujienas. O svarbiausia, 
žinojo tokiu metu nepasipainiosiąs kliaučių visur 
ieškančiam Maletui. 

— Koks baisus tų vaikelių likimas, - imdamas 
pasiūlytą cigaretę, sumurmėjo Velsas. 

— Aha, - pritarė Frostas. - Arbatos bus? — pa- 
klausė, atsikandęs nuovados seržanto atsinešto 


sumuštinio su tunais. Valgyklėlę atidarystik penk- 
tą, taigi Žmonėms, dirbantiems naktinę pamainą, 
teko manytis patiems. 

Velsas koja nuspaudė mygtuką. Į tinklą virdu- 
lys buvo įjungtas jau anksčiau. 

— Ar sakiau, kad Maletas vėl paskyrė man dirb- 
ti per Kalėdas? 

- Taip, regis, minėjai, - atsakė Frostas. 

Pastaruoju metu nuovados seržantas daugiau 
apie nieką ir nekalbėjo. Bet Frostas jo neužjautė. 
Pats dirbo per kiekvienas Kalėdas ir neėmė į galvą. 
Jam tai būdavo įprasti darbadieniai su šiokiu tokiu 
privalumu - skyriaus viršininkas tomis dienomis 
kaip tik poilsiaudavo. 

— Ketinu rimtai su juo pasišnekėti, - toliau bur- 
bėjo Velsas. - Daugiau engiamas nesileisiu. — Jis 
paėmė nuo stalo popieriaus lapą su išspausdinta 
informacija ir padavė inspektoriui. — Štai dingęs 
berniukas pastebėtas dar du kartus - Mančesteryje 
ir Sanderlande. 

— Ačiū, — niauriai pratarė Frostas ir įsidėjo lapą į 
kišenę. - Po kelių valandų pradėsime košti kanalus 
ir ežerus. Kas žino, kiek nugaišusių šunų ir arklių 
ištrauksime. —- Žiūrėdamas, kaip Velsas deda į puo- 
dukus arbatos pakelius ir pila karštą vandenį, jis 
vėl užsigalvojo apie nelaimę Kresvelo gatvėje. — 
Tvarkingi namai... vaikiukai gerai prižiūrėti... šva- 
riai aprengti... žaislų be skaičiaus... - Inspektorius 
atsiduso. — Vargšė moteris. Verčiau jau rastume ją 
nebegyvą. Kaip reikėtų gyventi, išžudžius savo 
vaikus? 


Velsas supratingai palingavo galvą ir padėjo ant 
stalo pakuotę pieno. Staiga, kažką išgirdęs, nustė- 
ro. Regis, trinktelėjo automobilio durelės. 

— Ar tik ne Maletas bus atvažiavęs? 

— Tyčia mane gąsdini, - papriekaištavo Frostas. 

Vis dėlto pro duris iš tiesų įžengė išsipustęs, 
uniformuotas, švariai nusiskutęs Maletas. 

— Tiesiai iš Kresvelo gatvės, - pasiskelbė jis. 

— Taip, taip, Žinoma! — sulinksėjęs atsiliepė 
Frostas. Veikiausiai Kesidis bus pranešęs dėmesio 
ištroškusiam Maletui, kad ten sulėkė žurnalistai 
su japoniškais fotoaparatais, kainuojančiais gal 
pusę milijono. —- Ar gerai, viršininke, prisifotogra- 
favote? 

Maletas pasiglostė ūsus. 

— Pamaniau, ieškant dingusios trijų vaikų moti- 
nos, būtų visai pravartu pasinaudoti televizija. — 
Jis išdidžiai šyptelėjo. - Pasirodėme puikiai. Laidą 
žmonės mMatys per pusryčius. 

Vargšai žiūrovai, pagalvojo Frostas, į dribsnius 
paskui nė pažiūrėti negalės. 

— O, arbata! - nudžiugo skyriaus viršininkas. — 
Seržante, šauniai nuspėjote, kad atvažiuoju! Nusi- 
nešiu į kabinetą, - pasakė, imdamas Velso puodelį. 
— O sujumis, Frostai, pasikalbėsime mano kabine- 
te... tučtuojau! — rūsčiai pridūrė Maletas ir išėjo iš 
priimamojo. 

— Bus suskaičiavęs cigaretes, - persigandęs su- 
kuždėjo Frostas. 

— Tik manęs neįpainiok. Aš niekuo dėtas, - atšo- 
vė Velsas ir skubiai sumaigė smilkstančią cigaretę. 


Vis dėlto ne cigaretės Maletui rūpėjo. 

— Sėskite, - amtelėjo jis - kaip visada per vėlai. 
Inspektorius jau sėdėjo ant interesanto kėdės. Puo- 
delį su karšta arbata buvo pasidėjęs ant lakuoto 
stalviršio. Maletas skubomis pakišo po puoduku 
sugeriamąjį popierių. - Kesidžio nuomone, gali bū- 
ti, kad nelaimėlius vaikučius išžudė ne motina. 

- Šit kaip? — nusistebėjo Frostas. - Tai man nau- 
jiena. 

— Laikinasis inspektorius mano, kad šis atvejis 
labai panašus į tuos, kuriuos tiriame pastarosiomis 
savaitėmis. 

— Panašus atvejis?! Šitie vaikai uždusinti! 

— Ant vyriausio berniuko žasto esama dūrio žy- 
mės. 

— Aš jokios Žymės nepastebėjau, — susiraukęs 
prisipažino Frostas. 

— Užtat Kesidis pastebėjo. Laimė, jis vėl dirba 
mūsų skyriuje, antraip balažin kokius svarbius 
įkalčius pražiopsotume. 

— Vaikams nuolat pasitaiko susitrenkti, nusi- 
brozdinti, - mėgino prieštarauti inspektorius. 

— Berniukui įdurta, - atkakliai pakartojo Male- 
tas. — Po mirties — tai patvirtino Vidaus reikalų 
departamento patologas. 

Šunsnukis Kesidis tyčia nuslėpė tą aplinkybę, 
pamanė Frostas. Balsu jis pasakė: 

— Kai rasime motiną, neabejoju, ji papasakos, 
kaip viskas buvo. 

— Jei motina išvis kuo nors dėta. Kesidis įtaria 
Sidnį Snelą. 

— Snelą? Nesąmonė! 


— Frostai, įvertinkite sutapimus. Snelas mėgau- 
jasi, badydamas mažiems vaikams į rankas ir už- 
pakaliukus. Šiuo atveju berniukui įdurta į Žastą. 
Dar Snelas mėgaujasi, pro langus stebėdamas nusi- 
rengiančias moteris. Lyg tyčia Kresvelo gatvėje už- 
registruotas kaip tik toks atvejis. Pirmiau įdurta 
mergytei vienaukščiame prie golfo lauke... Grove- 
rių namas taip pat vienaukštis, taip pat prie golfo 
lauko. Negalime nekreipti dėmesio į tokią daugybę 
sutapimų. 

— Snelas pasitenkina, ant putlių rankelių ir koje- 
lių matydamas kraują. Pagalvėmis vaikų jis ne- 
dusina. 

— Visada būna pirmas kartas, - atkirto Maletas. 
— Koks nors netikėtumas galėjo išmušti Snelą iš 
pusiausvyros. Tarkime, vaikai prabudo ir pratrūko 
klykti. Jis supanikavo ir, pagriebęs priegalvį, mėgi- 
no juos nutildyti. 

— O kas nutiko Nensei Grover? 

— Kesidis mano, kad Snelas galėjo nužudyti ir ją, 
jei, išgirdusi triukšmą, įėjo į kambarį ir jį užklupo. 

— Nužudė motiną ir pasiėmė lavoną su savimi, 
kad kas nors, už jo užkliuvęs, nepargriūtų? 

Maletas tik numojo ranka. 

— Smulkmenų kol kas nežinome. 

— Toji moteris išžudė savo vaikus ir pabėgo, — 
kategoriškai pareiškė inspektorius. — Snelas čia 
niekuo dėtas. 

— Tikiuosi, neklystate, mat, jei klystate, jums at- 
sirūgs, - pasakė Maletas. - Kaip suprantu, Kesidis 
norėjo, kad Snelą suimtumėte, bet jūs paleidote jį. 
Ar galėčiau paklausti kodėl? 


— Kai šitiek darbo, nematau reikalo terliotis su to- 
kiu menkysta kaip Snelas. Tegul jį doroja Niukaslas. 

Vyriausiasis inspektorius gurkštelėjo arbatos. 

— Jeigu išaiškės, kad mažylius nužudė žmogus, 
kurio jūs, Frostai, nepasivarginote suimti, atsakysi- 
te asmeniškai. 

Frostas, lipšniai nusišypsojęs, atsistojo. 

— Pone, nieko kitko iš jūsų nė nesitikėčiau. 

Aštraus pokalbio nuotrupos pasiekė Bilo Velso 
ausis, ir seržantas, tikėdamasis nuklausyti barnį, 
jau buvo beeinąs prie Maleto kabineto durų. Sulai- 
kė ūmus skersvėjo gūsis, sušiaušęs popierius ant 
stalo. Į priimamąjį įšlepseno mažučiukė, gležna ge- 
rų aštuoniasdešimties senutė. Rankose ji laikė di- 
delį tuščią pirkinių krepšį. Avėjo rausvas šliures su 
didžiuliais raudonais bumbulais. 

— Kas nutiko autobusams? - spigiai paklausė ji. 
— Laukiau stotelėje šeštuko, laukiau, taip ir nesu- 
laukiau. Joks autobusas nepravažiavo. O juk turiu 
suspėti apsipirkti, kol parduotuvių neuždarė. 

Velsas atsiduso ir liūdnai palingavo galvą. 

— Ada, dabar ketvirta ryto. Autobusai seniai ne- 
bekursuoja, parduotuvės uždarytos. Visi šiokiu 
metu miega, ir jums derėtų. 

— Bet aš turiu pataisyti savo vyrui pietus. Jis... — 
Suglumusiai senolei užlūžo balsas. Jos vyras buvo 
miręs prieš šešiolika metų. 

Sučirškė telefonas. 

— Taip, ką tik užėjo, - atsiliepęs pasakė nuova- 
dos seržantas. — Pasirūpinsiu, kad kas nors parvež- 
tų namo. - Padėjęs ragelį, jis vėl kreipėsi į senutę: 
— Jūsų duktė. Ji nerimauja. 


— Ar pasakėte, kad išėjau apsipirkti? 

— Manau, ir šiaip žino, - atsakė Velsas, imda- 
mas moteriškei už parankės ir sodindamas ant 
suoliuko. 

Į priimamąjį užsuko po pokalbio su Maletu 
įsiutęs Frostas. Vis dėlto, išvydęs senolę, jis kaip- 
mat pralinksmėjo 

— Ada, sveikutė, ką čia veiki? - paklausė, įduo- 
damas jai puodelį su arbata. 

— Išsiruošiau apsipirkti. 

— Apsipirkti? Tikiuosi, ne į sekso reikmenų par- 
duotuvę? Po pastarojo tavo apsilankymo jie ten ne- 
beturi vibratorių. 

Senutė sukikeno ir pašliurpė arbatos. Frostas jai 
patiko. Sugebėdavo prajuokinti. 

— Gal parvežtum ją namo? - šnibždomis pasitei- 
ravo Velsas. 

— Turiu ką veikti ir čia. 

Sukaukšėjo skubrūs Žingsniai ir į priimamąjį 
įžengė Maletas. Frostas pasivedėjo jį į šalį ir ėmė 
kažką kuždėti į ausį. Skyriaus viršininkas susi- 
raukęs nužvelgė senolę. Ši garsiai siurbsnojo arbatą. 

— Pone, juk jums pakeliui, - meilikaudamas 
įtikinėjo Frostas. 

— Ką gi, pavežėsiu, - nenoromis sutiko Maletas. 
Žinojo, kad teks sukti didžiuliu lankstu, bet tar- 
nauti visuomenei buvo jo pareiga. Priėjęs prie 
senutės, vyriausiasis inspektorius tiesiai jai į ausį 
sušuko: — Garbioji ponia, eime, parvešiu jus namo! 

— Aš — ne kurčia, - atrėžė ji ir apglėbė savo 
krepšį. - Ar galėsime sustoti prie parduotuvių? 


— Garbioji ponia, parduotuvės uždarytos, - pa- 
sakė Maletas, tempte tempdamas senolę su savimi. 
Kai jiedu išėjo, Velsas sunerimęs Frosto paklausė: 

— Džekai, ar perspėjai Maletą? 

— Dėl ko? - suglumo inspektorius. 

— Na, kad ji nelaiko šlapimo... 

— Negali būti, - nustebęs pratarė Frostas. 

— Po galais, puikiausiai žinai, kad nelaiko. Kai 
pastarąjį kartą vežei, ji apdergė tau užvalkalus. 

— O aš maniau, kad apsisiusiojo ponia Malet, — 
nekalto avinėlio balsu tarė inspektorius. Lyg prisi- 
minęs, kaip buvo iš tikrųjų, jis spragtelėjo pirštais. 
— Teisybę sakai... Ados darbas. — Nusišypsojęs 
Frostas pridūrė: - Nereikėjo siūlyti jai arbatos. 

Velsas net išsižiojo. 

— Davei senolei arbatos? Po šimts velnių, juk ji 
pratekės kiaurai. 

— Tikėkimės, Maletas važiuos greitai. Tie mėly- 
ni aksominiai užvalkalai siaubingai teplūs, o iš 
Ados visada išeina daugiau, nei į ją įdėta. 

Pakiliai nusiteikęs Frostas nuėjo į Žmogžudys- 
čių tyrimo kambarį, kuriame, be Bertono, nieko 
nebuvo. Konsteblis sėdėjo prie telefono ir, krims- 
damas sumuštinį, skaitė laikraštį. Išvydęs inspek- 
torių jis lyg prasikaltėlis pašoko. 

— Nieko tokio, sūnau, - nuramino jaunuolį Fros- 
tas ir atsisėdo greta. — Kas naujo? Gal berniukas 
jau surastas, tik užmiršai man pasakyti? 
per naktį užregistruotų pranešimų. 

— Liudijimų galybė, dauguma jų beverčiai, bet 
vis tiek tikriname. Užtvėrę gatves, nieko nepešė- 


me. Labai jau daug vaikų slampinėja su iškamšo- 
mis, užtat konkretaus niekas neįsidėmi. - Konste- 
blis ištraukė iš po segiklio vieną lapą. - Štai prieš 
porą valandų paskambino toks vyrukas. Pavardės 
nepasisakė, bet atkakliai tvirtino, kad privalome 
patikrinti jo suteiktą informaciją. Jiedu su mergina 
mylėjęsi po tiltu per kanalą netoli Jungtinės Kara- 
lystės gatvės. Ant tilto, jiems virš galvų, sustojusi 
mašina. Jis išgirdęs šnopuojant ir stenant, lyg kas 
keltų iš automobilio kokią sunkenybę, paskui kaž- 
kas pūkštelėjo į vandenį ir iš karto nuskendo. Tasai 
vyrutis mano, kad galėjo būti išmestas lavonas. 

— Girdėjo šnopuojant ir stenant? — perklausė 
Frostas. - Spėju, jiedu su mergina patys šnopavo ir 
pūkštė. - Paėmęs lapą, inspektorius permetė jį aki- 
mis. — Rytoj atvyksta narai. Toje patiltėje galės ir 
pradėti darbą. - Įsikandęs cigaretę, Frostas kalbėjo 
toliau: — Mylėjosi po tiltu per kanalą? Kai kas išsi- 
renka pačias romantiškiausias vieteles —- kur šalta, 
drėgna ir dvokia. Aš - Žmogus neišrankus, ir tat 
dar pagalvočiau, ar verta. - Jis atsistojo ir pasirąžė. 
— Metas namo, drauguži. Pradedame anksti. Inst- 
ruktažas aštuntą. — Žvilgtelėjęs į laikrodį, inspek- 
torius pridūrė: - Nelikę nė keturių valandų. 

Per rytines Žinias buvo parodyti „niūrūs mir- 
ties namai“ ir lavoninės darbuotojai, išnešantys 
karstą su trimis lavonėliais. Kaimynai pasakojo, 
kokie esą prislėgti, sukrėsti ir kokia darni buvusi 
Groverių šeima. Paskui Žiūrovai pamatė nužudy- 
tųjų vaikų motinos nuotrauką ir rūškaną vy- 
riausiąjį inspektorių Maletą, šis patikino, kad poli- 
cijai kelia nerimą moters saugumas, ir kreipėsi į 
visuomenę, prašydamas bet kokios informacijos 
apie dingusiąją. 

Maletas išjungė televizorių ir pritariamai linkte- 
lėjo. Pasirodyta įspūdingai! Pasiėmęs pirštines, 
plekštelėjo per kišenę - pasitikrino, ar neužmiršęs 
automobilio raktelių. Prieškambaryje paskutinį kar- 
tą dirstelėjo į veidrodį, pasitaisė kaklaraiščio mazgą 
ir išėjo į lauką. Atidaręs vairuotojo dureles, susi- 
raukė ir nusuko nosį į šalį. Mėlynas užvalkalas bu- 
vo nuimtas, o pati sėdynė prisigėrusi dezinfektanto, 
bet tvaiko vis tiek nepavyko išnaikinti. Maletas dar 
pripurškė saloną oro gaiviklio. Į darbą jis, nepaisy- 
damas šalčio, važiavo nuleistais stiklais. Prakeikta 
senė! - plūdosi patyliukais. Ir Frostas ne geresnis! 
Tikriausiai žinojo, kad apsišlapins, ir tyčia ją paki- 
šo. Skyriaus viršininkas piktdžiugiškai šyptelėjo. 
Ką gi, kriminalistas inspektorius Džekas Frostas 
susilauks tokio atpildo, kokio dar net nesapnavo. 


Nusileidęs nuo Pirties kalvos, Maletas įsuko į 
Kamščio gatvę. Jaunas konsteblis atpažino viršini- 
nko automobilį ir energingai išreiškė pagarbą. 
Išvydęs, kad jaunuolis vilki uniformą, vyriausiasis 
inspektorius patenkintas nusišypsojo jam ir pamo- 
jo. Nutarė pagaliau išbarsiąs nuovados seržantą 
Velsą, mat buvo pastebėjęs, kad kai kurie pareigū- 
nai į darbą ateina su civiliniais drabužiais. 

Stovėjimo aikštelėje grūdosi įvairiausios maši- 
nos, didžiuma — paieškos grupės narių. Buvo dar 
tamsu, žmonės, laukdami visuotinio instruktažo, 
pusryčiavo valgyklėlėje. Du vyrai aikštelės kampe 
iš furgono kėlė akvalangus. Narai. Maletas vargais 
negalais įspraudė automobilį į savąją stovėjimo 
vietą ir, užrakinęs dureles, dėl viso pikto timptelė- 
jo už rankenėlės. Staiga, vos jo neparbloškęs, už 
poros colių sustojo purvais aptaškytas „Fordas“. 
Pamatęs iš šio išlipant cigaretę atsainiai įsikandusį 
Frostą, Maletas net pamėlo. 

— Frostai! 

Inspektorius nustėręs atsigręžė. Susidurti su 
viršininku tokioje ankstybėje jis nesitikėjo. Kai 
akies krašteliu pastebėjo, kad akiniuočio Hario 
automobilyje keleivio sėdynė - be užvalkalo, širdį 
užliejo maloni šiluma. Telaimina Viešpats šlapimo 
nelaikančias senutes! 

— Viršininke, labas rytas! — draugiškai pasi- 
sveikino Frostas. 

— Moteris, kurią pavežėti vakar man įpiršote... — 
buvo bepratrūkstąs Maletas. 

— Ak taip, taip, pone, jūs labai paslaugus, - neleido 
jam prasižioti inspektorius. Staiga, lyg ką prisiminęs, 


pliaukštelėjo delnu sau į kaktą. - Ketinau perspėti, 
nors nemanau, kad jums tai būtų aktualu. Nepa- 
tartina Ados lytiškai jaudinti, na, trintis šlaunimi į 
šlaunį, kutenti jai slėpsnas ar dar kaip nors - seno- 
lė gali apsišlapinti. 

Maletas tik prasižiojo ir vėl užsičiaupė. Na 
niekaip jis to Frosto neperprato, nors nusišauk. 

— Tad ką norėjote man pasakyti? — nutaisęs nai- 
vią išraišką, paklausė inspektorius. 

— Nieko, - atkirto skyriaus viršininkas. - Nieko, 
— pakartojo ir įėjo į nuovadą. 

Žmogžudysčių tyrimo kambaryje konsteblis 
Džordanas Frosto laukė su naujienomis iš nupigin- 
tų prekių parduotuvės, kurioje kažkas jau po Le- 
mio Hokstono mirties pasinaudojo šio kredito ko- 
rtele. 

— Mat kokie ankstyvi, - nusistebėjo inspekto- 
rius. - Maniau, jie pradeda dirbti tik devintą. 

— Ponas Kesidis liepė versti vadybininką iš lo- 
vos, - paaiškino konsteblis. - Laikinojo inspekto- 
riaus nuomone, kai tiriama Žmogžudystė, nėra ko 
laukti, kol bus atidaryta parduotuvė. 

— Gal ir taip, - atsakė Frostas, nors jam nepati- 
ko, kad Kesidis kiša savo trigrašį. Kas iš to, kad su- 
taupysi porą minučių, kai Lemis nužudytas prieš 
kelis mėnesius? - Tad ką sužinojai? 

— Pasinaudojus Lemio kredito kortele, įsigytas 
28 colių įstrižainės televizorius „Nicam Stereo Pa- 
nasonic“. Bet praėjo jau dvi savaitės, ir niekas par- 
duotuvėje nebeprisimena, nei kas jį pirko, nei kaip 
tasai pirkėjas atrodė. 

— Ir po dviejų minučių nebeprisimintų, - su- 


niurzgė inspektorius. - Be kredito kortelės, jie dau- 
giau nieko ir nemato. Gali užeiti į parduotuvę, at- 
kišęs pimpalą, ir tat nepastebės. - Kredito korteles 
tvarkanti kompanija, Džordano prašymu, buvo at- 
siuntusi pirkinio apmokėjimo kvito kopiją. Parašą 
kvite Frostas palygino su Lemio. Klastotė - abejo- 
nių nekilo. - Naivu tikėtis, kad kam nors parduo- 
tuvėje kristų į akis skirtingi parašai. Ar yra vilties, 
kad pirkėjas paprašė televizorių jam atvežti? Tada 
bent žinotume jo adresą. 

— Ne. Atsiėmė pirkinį parduotuvėje. 

Frostas svyravo ant kėdės, žįsdamas jau ketvir- 
tą rytinę cigaretę. Kažkas pakišo Hokstono kortelę 
ir nusipirko didžiulį, brangų televizorių. Vadinasi, 
Lemis nužudytas dėl kreditinės? Vargu. Kortele 
pasinaudota tik kartą, gerokai po savininko mir- 
ties. Panašiau, kad kažkas nudėjo Lemį dėl kitos 
priežasties, o kortelė pravertė tik kaip papildomas 
prizas. Arba žudikas ją išmetė, o kas nors kitas ra- 
do? Ant kvito kopijos pabiro pelenai, ir inspekto- 
rius juos nukratė. Jis neįstengė prisiversti uoliai 
ieškoti žudiko. Lemis gavo ko nusipelnęs. Staiga 
Frostui dingtelėjo viena mintis. 

— Patikrink „Panasonicą“. Matysime, ar išrašyta 
garantija. 

— Kažin ar tas pirkėjas toks kvailas, — atsiliepė 
Džordanas. 

— Bent jau aš ją kvailai išsirašyčiau. Patikrink. 

Galvą į kambarį kyštelėjo Bertonas. 

— Pone Frostai, instruktažas. 

Valgykloje inspektoriaus laukė ne toks gausus 
būrys kaip vakar, kai vilčių surasti berniuką gyvą 

buvo daugiau. Frostas pastebėjo prie kampinio 
staliuko pusryčiaujančią Lizą Mod — moteris ne- 
praleido instruktažo, nors tikriausiai iki vėlumos 
užsibuvo nelaimės ištiktuose namuose Kresvelo 
gatvėje. Pats inspektorius, nusipirkęs arbatos ir 
karštą sumuštinį su dešra - duona, sviestui lyda- 
ntis, zmeko tiesiog akyse, - palypėjo ant paaukš- 
tinimo salės gale ir paprašė tylos. Kai šnekos nuti- 
lo, jis nužvelgė Žmones. Kriminalisto seržanto 
Henlono tarp jų nebuvo. 

- Jis tualete, - pasakė kažkas. 

Sulig tais žodžiais už durų sušniokštė nuleidžia- 
mas vanduo ir į valgyklėlę įslinko susitaršęs Ar- 
turas Henlonas. Teatriškai nusilenkęs aplodisme- 
ntais jį pasitikusiems kolegoms, kreipėsi į Frostą: 

- Inspektoriau, atsiprašau, kad pavėlavau. 

— Rūgštele, Arturai, išėjęs iš tualeto, kaskart at- 
rodai taip, lyg būtum dvylika raundų boksavęsis 
su Maiku Taisonu. Beje... prisiminiau vieną ma- 
tematiką, kuriam buvo užkietėję viduriai. Kad juos 
palaisvintų, jam prireikė rašiklio ir popieriaus. 

Auditorija prapliupo kvatoti. Pats Frostas maž- 
ne springdamas juokėsi garsiau už visus. Ką tik at- 
ėjęs į instruktažą Maletas rūškanas stovėjo pašaly- 
je. Savo prasčiokiškus sąmojus inspektorius kaip 
visada laidė kur nereikia. 

— Ką gi, -juokui nutilus, vėl prašneko Frostas, — 
gali būti, kad šiandien juoktis nebeteks. — Jis su- 
muštiniu mostelėjo į išdidintą Bobio Kerbio nuo- 
trauką ant sienos. - Berniuko kol kas neradome. 
Nuojauta man sako, kad jis arba nebegyvas, arba 
laikomas kur nors prievarta. Kaip visi Žinote, kitą 

vaiką, Diną Andersoną, nužudytą radome tame 
pačiame rajone, kur dingo Bobis. Nuogas Dino la- 
vonas buvo įkeltas į šiukšlių maišą, spėtina, kad 
tokia pat lemtis galėjo ištikti ir Bobį. Taigi kai ku- 
riems jūsų teks keliauti į sąvartyną ir patikrinti 
šimtus vakar ten suvežtų šiukšlių maišų. - Inspek- 
torius linktelėjo Bertonui. - Ledi ir džentelmenai, 
kuriems jūsų nepasisekė, sužinosite iš konsteblio. 
— Pasriuobęs arbatos, Frostas pridūrė: — Vis dėlto 
tikėkimės, kad Bobis dar gyvas... taigi surasti jį rei- 
kia kuo greičiau, todėl nebedelskite. 

Maletas žengė į priekį, parodydamas norįs 
žodžio. 

— Prašyčiau šiek tiek dėmesio ponui Maletui, — 
pasakė inspektorius. — Per televiziją jį jau matėte, 
dabar pažiūrėkite, kaip atrodo gyvas. 

— Inspektorius Frostas užmiršo paminėti, kad 
ieškome ir šios moters, — santūriai nusišypsojęs, 
prabilo skyriaus viršininkas ir palaukė, kol Liza 
ant sienos šalia berniuko fotografijos pritvirtins 
kitą didelę nuotrauką. - Baisi nelaimė. Trys jos vai- 
kai nužudyti, pati dingusi. Žinau, pirmenybė — 
kitoms byloms, bet nepamirškite ir šios. 

Kinktelėjęs Frostui, Maletas išėjo. Inspektorius 
atsisėdo ant stalviršio kampo ir, mataruodamas 
kojomis, užsižiūrėjo į besiskirstančius kolegas. 
Paskui nuo švarko atvarto nubraukė užtiškusį šla- 
kelį sviesto ir priėjo prie kryžiažodį sprendžian- 
čios Lizos. Pasilenkęs apsimetė skaitąs raktą. 

— Penkios raidės, vertikaliai: kuo didesnė 
rankenėlė, tuo labiau patinka moterims. Gali įrašy- 
ti - KOTAS. 

Ne iš karto sumojusi, kad tai — tik dar vienas 
paaugliškas inspektoriaus sąmojis, Liza ėmė aki- 
mis ieškoti rakto. Susigaudžiusi pasitrynė akis ir 
gurkštelėjo kavos. Neturėjo jėgų net apsimesti, kad 
jai juokinga. 

— Ar bent kiek pamiegojai? - paklausė Frostas. 

Moteris papurtė galvą. 

— Iki šešių ėjau per kaimynus. Pusę devynių 
skrodimas. - Ji paėmė inspektoriaus pasiūlytą ci- 
garetę. - Ponas Kesidis nori, kad dalyvaučiau. 

Frostas spragtelėjo Žiebtuvėliu. 

— Mažylių skrodime? Jei nori, pasiųsiu ką nors 
kitą. 

— Manote, nualpsiu? Skrodimą esu mačiusi, — 
atšovė Liza. 

— O aš esu buvęs pas dantų gydytoją, bet tai ne- 
reiškia, kad vėl ten veržiuosi. Širdele, vaiko skrodi- 
mas -slogus reginys. Jei ne darbas, manęs nė suri- 
što nenutemptum į lavoninę. 

— Labai malonu, kad taip manimi rūpinatės, bet 
važiuosiu, ir tiek, — griežtai pasakė ji. 

Inspektorius išgėrė arbatą ir įmetė į puodelį su- 
muštinio likučius. 

— Ar išvažiavęs naktį nieko svarbaus nepražiop- 
sojau? — paklausė. 

— Nieko. Vaikų tėvas vis dar ligoninėje, pripum- 
puotas raminamųjų, tad apklausti jo kol kas nega- 
lime. Dar du kaimynai sako prieš pat vidurnaktį 
girdėję Groverių namuose barantis. Mano, kad rie- 
josi sutuoktiniai. 

— Groveris pykosi su žmona? - nusistebėjo Fros- 
tas. - Argi ten galėjo būti jis? 


Liza papurtė galvą. 

— Groveris iki dviejų darbavosi prekybos centre. 

- Informacija patikima? 

— Kalbėjausi su naktį budėjusiu apsauginiu. Jis 
patvirtino: abu vyrai išbuvo ten beveik iki pat 
dviejų. 

— Gal jie galėjo išsmukti, jam nežinant? 

— Negalėjo. Visi išėjimai prekybos centre už- 
rakinami automatiškai, apsauginis būtų turėjęs 
kilimų klojėjus išleisti. 

— Velniava, - suniurzgė Frostas. 

Moteris apie vidurnaktį barėsi su kitu vyru? 
Mįslių šioje byloje inspektoriui ir šiaip pakako, dar 
vienos jis nėmaž nenorėjo. 

— Kalbėjausi ir su parduotuvių įrangos firmos 
savininku. Prieš vidurnaktį jis skambino į preky- 
bos centrą pasiteirauti, kaip anuodviem sekasi. 
Šnekėjosi su Groveriu. 

— Dirbi iš tiesų kruopščiai, —- pagyrė seržantę 
Frostas. 

— Pono Kesidžio nuomone, kaimynai galėjo gir- 
dėti Sidnio Snelo balsą. 

— Su įsilaužėliu niekas nesibara, - niekinamai 
atkirto inspektorius. - Nebent jį aprėkia. Gal Nen- 
sė šaukė iš išgąsčio? 

— Ne. Pasak kaimynų, būta audringo kivirčo. 

- Šiaip ar taip, Sidnis Snelas - ne žudikas. Su ši- 
ta versija neverta gaišti laiko. - Frostas pažvelgė į 
laikrodį, užsimetė ant peties šaliko galą ir atsisto- 
jo. - Narai... Jei manęs kas teirautųsi, pasakyk, kad 
pliuškenuosi kanale. 


Prie durų, prisiminęs, kad ketino Lizai skirti 
kažkokią užduotį, jis stabtelėjo. Ak, tiesa, reikėjo 
išsiaiškinti, kas anksčiau gyveno name, prie kurio 
rastas Lemio lavonas. Bet seržantė atrodė tokia nu- 
sikamavusi, o juk jos dar laukė vizitas į lavoninę. 
Inspektorius nusprendė darbą paskirsiąs kam nors 
kitam. 


Policijos konsteblis Džonas Koljeris irklavo 
raukydamasis, jam gėlė pūslių pritrintas rankas. 
Jau gailėjosi pasisiūlęs. Manė, maloniai irstysis ir 
stebės plaukmenimis švytruojančius narus. O iš 
tikrųjų darbas buvo sunkus, sekinantis. Prieš stip- 
rų vėją valtis vos stūmėsi. 

— Pirmasis padėjėjau, taip laikyk! — dėdamasis 
karinio laivo kapitonu, šūkčiojo konsteblis Kenas 
kanalo dugną. Įkyriai kartojama frazė buvo visai 
nebejuokinga. 

Burbulų girlianda priešais valtį rodė, kur pa- 
nerta policijos naro. Frostas rūškanas sėdėjo ant 
skersinio ir, čiulpdamas cigaretę, mėtė į vandenį 
akmenukus. Rytas buvo šaltas, vėjuotas. Nuojauta 
inspektoriui kuždėjo, kad jie tik gaišta laiką. Ne- 
toliese per kanalą žergė tiltas, nuo kurio buvo labai 
patogu nebereikalingą šlamštą iš automobilio ba- 
gažinės išmesti į juodą, sudvisusį vandenį. Ant pa- 
krantės tako suverstos į krūvas riogsojo dvokian- 
čios narų iškeltos šiukšlės. Permirkę čiužiniai, į ri- 
tinius susukti beveik nauji, bet jau amžiams 
gaižaus tvaiko persmelkti kiliminiai takai, pla- 
stikinis maišas su mėsininko krautuvės atliekomis, 


išpampusi ožkos maita. Ypač koktus radinys buvo 
sutežusi kartoninė dėžė su kirminų apniktais vištų 
kogalviais. 

— Na štai, būtų mums pietūs, tik bulvių trūksta, 
— niauriai pakomentavo Frostas ir persiraukė, mat 
pakeitęs kryptį vėjas bloškė šleikštų dvoką tiesiai 
jam į veidą. 

Prieš daugelį metų, dar vaikystėje, jis sėdėdavo 
ant to paties tako, gal net toje pačioje vietoje, meš- 
keriodavo. Dabar gi šitame vandenyje jokios gyva- 
sties nebebuvo. Nutrūkus kadaise čia klestėjusiai 
laivybai, Dentono Jungtinės Karalystės kanalas il- 
gainiui virto prasmirdusia kloaka. 

Iš vandens išniro naro galva. Pririšęs virvę prie 
kažkokio dugno dumble grimzdinčio objekto, jis 
mostu paragino Koljerį ir Ridlį traukti. Šie į valtį 
įtempė juodą, išsipūtusį šiukšlių maišą. Frostui su- 
gniaužė širdį. Sprendžiant iš dydžio ir formos, vi- 
duje galėjo būti berniuko lavonas. 

Dunkstelėjusi į šlaitą, valtis sustojo, ir abu kon- 
stebliai iškėlė radinį į krantą. Pro skyles čiurkš- 
lėmis pasruvo vanduo. Veikiausiai maišas buvo 
subadytas tyčia —- kad greičiau nuskęstų. Frostas 
nužvelgė jį su nerimu, apie tai, kas viduje, nenorėjo 
nė galvoti. Išmetęs nuorūką į kanalą, atsitiesė ir 
neryžtingai bakstelėjo maišą bato nosimi. Ji įsirė- 
mė į kažką minkštą, lyg į yrančius kūno audinius... 
Galų gale inspektorius pasilenkė, kišeniniu peiliu- 
ku perrėžė maišo raištį ir dirstelėjo į vidų. Išvydo 
permirkusius, vandens patamsintus žmogaus 
plaukus. Atsigręžęs į Ridlį, liūdnai pratarė: 

— Berniukas. 


Tada praskėtė maišą plačiau ir staiga net atsi- 
duso iš palengvėjimo. 

— Mulkis aš, neraliuotas mulkis! 

Jokio lavono šiukšliamaišyje nebuvo. Frostas 
subruko rankas į vidų ir po akimirkos iškėlė sun- 
kius, sumirkusius audinių kailinius. Apie tokius 
inspektorius nieko neišmanė, bet šitie, net pabuvo- 
ję murkšliname kanalo vandenyje, atrodė praban- 
giai. Kaip ir sidabrinės lapenos apsiaustas, kurį 
Frostas taip pat rado maiše. Buvo ten ir svarus, pil- 
kas plastikinis maišelis, apvyniotas virvute su 
greitosiomis sumegztu mazgu. Išsaugodamas šį, 
kad ekspertai turėtų ką skrupulingai — ir bergž- 
džiai! — tirti, inspektorius nupjovė virvelę. Maiše- 
lyje jis aptiko svarmenį - plytą - ir saują juvelyri- 
nių dirbinių. Taigi, kas buvo pavogta iš Roberto 
Stenfildo namų, atsirado. 

Frostas spoksojo į daiktus suglumęs. Kuriam 
galui vogti, jei paskui grobį išmeti? Trenkė machi- 
nacija, siekiant pasiglemžti draudimo išmoką, nors 
nei kailiniai, nei brangenybės į padirbinius nepa- 
nėšėjo. Inspektorius sudėjo daiktus atgal į maišą ir 
pasakė: 

— Šitas geras keliaus į nuovadą. Išsikviesime 
motutę Stenfild atpažinti. 

Ridlis kartimi į kažką vandenyje pataikė, susyk 
iškilo stambūs, riebalingi burbulai, pasklido nosį 
riečiantis dvokas. Konsteblis pamojo narams, bet, 
šiems nespėjus panerti, prabilo Frosto siųstuvėlis. 

— Inspektoriau, kuo skubiau grįžkite į nuovadą. 
Už ieškomąjį berniuką pareikalauta išpirkos, - pa- 
sakė operatyvininkas. 

— Lažinuosi, koks nors sumautas apgavikas už- 
simanė pasipelnyti, - išjungdamas aparatą, sumur- 
mėjo Frostas. 

Prieš eidamas į automobilį, jis dar atsigręžė į 
Koljerį ir Ridlį, kurie kaip tik kėlė iš vandens kaž- 
kokį blizgiais glitėsiais aptekusį daiktą. Tempia- 
mas į valtį, šis perlūžo pusiau. 


Žmogžudysčių tyrimo kambaryje inspektoriaus 
laukė būrys nekaip nusiteikusių Žmonių: Kesidis, 
Henlonas, Bertonas, teismo ekspertas Hardingas ir 
kiti. 

— Vadinasi, reikalaujama išpirkos? — pasitiksli- 
no Frostas. 

Kesidis parodė į išsipūtusį voką ant stalo. 

— Atėjo su rytine korespondencija. - Ant voko 
buvo išspausdinta: DINGUSIO VAIKO BYLĄ TI- 
RIANČIAM PAREIGŪNUI, DENTONO POLICI- 
JOS NUOVADA. Pašto ženklas ir antspaudas bylo- 
jo, kad laiškas vakarykščiai išsiųstas iš centrinio 
pašto. — Štai pats laiškas. 

Kesidis padavė Frostui A4 formato lapą perma- 
tomoje įmautėje. Inspektorius ėmė balsu skaityti 
adatiniu spausdintuvu kaip juodraštį išspausdintą 
tekstą: 


BYLĄ TIRIANČIAM PAREIGŪNUI. BERNIU- 
KAS MANO RANKOSE. TAI, KĄ PRIDEDU, 
PADĖS JUMS ĮTIKINTI  SERĄ  RIČARDĄ 
KORDVELĄ, SAVALOTO GENERALINĮ DIREK- 
TORIŲ, KAD NEJUOKAUJU... 

— Kas pridėta? - paklausė Frostas. 

Kesidis be žodžių iškratė iš voko degtukų dėžu- 
tę ir, atsargiai paėmęs ją už kampų, įdavė inspek- 
toriui. Šis pažvelgė, kas joje. 

— Negali būti! - pratarė pakraupęs. 
žmogaus pirštas. Inspektorius nukreipė žvilgsnį į 
šalį ir tuojau pat vėl dirstelėjo į dėžutę, vildamasis, 
kad jam tik pasivaideno. Deja, vaško spalvos pirš- 
tas juoda panage niekur nedingo. Nurėžtasis jo ga- 
las buvo apskretęs sukrešėjusiu krauju. Frostas net 
sudvejojo, ar toks mažas pirštelis gali būti tikras, 
bet Hardingas čia pat patvirtino — tikras, kokių 
septynerių, aštuonerių metų vaiko. 

Valandėlę inspektorius be žado spoksojo į dė- 
žutę, paskui sustūmęs gražino ją Kesidžiui. 
Ramindamasis įsikando cigaretę ir ėmė skaityti 
toliau: 


ATSIPRAŠAU DĖL TO KITO VAIKIO. NE- 
TYČIA TAIP IŠĖJO. BET JEIGU NEPAISYSIT 
MANO REIKALAVIMŲ, BOBIS KERBIS MIRS 
NE NETYČIA. 

1.  VAIKIS GRĮŠ Į NAMUS, JEIGU 
GAUSIU 250 000 SVARŲ. PINIGUS TURI SU- 
MOKĖTI SERAS RIČARDAS KORDVELAS, SA- 
VALOTO PREKYBOS CENTRŲ GENERALINIS 
DIREKTORIUS. JAM TOKIA SUMA NIEKO 
VERTA. 

2. TAIP PAT PARAŠIAU SERUI RIČARDUI 
KORDVELUI, PAAIŠKINAU, KAIP PERDUOTI 
PINIGUS. JEIGU JIS ATSISAKYS MOKĖTI, 

VAIKIS MIRS IR SAVALOTO VARDAS BUS 
APDERGTAS. 

3. JŪSŲ DARBAS ĮTIKINTI SERĄ RIČAR- 
DĄ SUMOKĖTI IŠPIRKĄ. PASKUI NIEKUR NE- 
SIKIŠATE, JEIGU NENORITE, KAD BERNIU- 
KAS NUKENTĖTŲ. KAI PINIGAI BUS PERDUO- 
DAMI, POLICIJOS NETURI BŪTI NĖ ŽENKLO. 
NET JEIGU PRO ŠALĮ ATSITIKTINAI PRAVA- 
ŽIUOS PATRULIS, VAIKIS MIRS. KLAUSY- 
SIUOS VISŲ JŪSŲ POKALBIŲ RADIJO RYŠIU 
IR ŽINOSIU, KIŠATĖS AR NE. 

4. JEIGU BUS MĖGINAMA IŠMOKĄ UŽVIL- 
KINTI, VAIKIS NETEKS DAR VIENO PIRŠTO. 

5. BERNIUKUI VISKAS GERAI, TIK TRU- 
PUTĮ SKAUDA. JIS PASLĖPTAS TAIP, KAD 
NIEKADA NERASTUMĖTE. DARYKITE, KAIP 
LIEPSIU, IR AŠ PASAKYSIU, KUR JIS YRA. 
JEIGU MANO REIKALAVIMŲ NEPAISYSITE, 
NIEKADA JO NEBEPAMATYSITE. 

6. "ŠITO LAIŠKO KOPIJĄ IR KASETĘ 
SIUNČIU Į DENTONO AIDĄ. TEGUL ŽMONĖS 
ŽINO: AR BERNIUKAS GYVENS, PRIKLAUSO 
NUO SAVALOTO. 


— Reikia pripažinti, - sumurmėjo Frostas, — tas 
niekšas —- gudrus, praktiškas cinikas. - Dar kartą 
peržvelgęs laišką, inspektorius numetė jį ant stalo. 
— Užmiršo pasirašyti. 

— Pirštų atspaudų nėra, - pasakė Hardingas. 

— Nieko tokio, jūs dėl to nekaltas, - tarė Frostas 
ir įniko mąsliai Žnaibyti randą skruoste. - Kuris 
nors paskambinkite į „Dentono aidą, Sendžiui 


Leinui. Tegul tučtuojau gabena laišką ir kasetę čio- 
nai. Sendžiui nėra reikalo kišti į juos nosies. 

— Paskambinta, - atsiliepė Kesidis. - Jis jau pa- 
keliui. 

Inspektorius pabaksnojo į degtukų dėžutę. 

— Ar garantuotai žinome, kad pirštas — Bobio 
Kerbio, o ne nužudytojo berniuko... ar išvis kokio 
nors kito? 

— Pasiunčiau kolegą į ponios Kerbi namus pa- 
imti atspaudų iš Bobio kambario, - atsakė Hardin- 
gas. - Be to, gretiname šito piršto atspaudą su Dino 
Andersono. 

— Tik neprasitarkite Bobio motinai apie išpirką. 

— Savaime aišku, - užtikrino ekspertas. 

Frostas su visa kėde atsigręžė į sieninį miesto 
planą, pribedžiotą smeigtukų, žyminčių ieškotojų 
apeitus plotus. 

— Paiešką galime nutraukti, - pasakė. 

— Dar nežinome, ar pirštas tikrai Bobio, - šoko 
prieštarauti Kesidis. — Tai gali būti kokio nors me- 
dicinos studento pokštas. 

— Pokštas? Būtų neblogai, po šimts velnių! - at- 
šovė inspektorius. - Ne pokštas čia, galvą guldau. 
- Jis dūrė pirštu į Henloną. - Arturai, atšauk paieš- 
ką. — Kesidžio Frostas paklausė: - Ar Kordvelas 
tikrai gavo laišką? 

- Buvau centriniame „Savaloto“ biure. Šiuo me- 
tu jie naršo korespondenciją. Be to, šnekėjausi su 
Kordvelo sekretore. Prižadėjo patikrinti jam asme- 
niškai atėjusius laiškus. 

Subirbė vidaus ryšio telefonas. Atvyko Sendis 
Leinas. Į kambarį jį atlydėjo Bilas Velsas. Žurnali- 


stas padavė Frostui atplėštą voką. Lygiai tokį pat, 
kokiame atėjo ir policijai adresuotasis laiškas. 

— Prašėme neatplėšti, - papriekaištavo Kesidis. 

— Mane per vėlai perspėjo, - pamelavo Sendis. 

— Ar kopija išėjo kokybiška? — pasiteiravo Frostas. 

— Tobula, - išsišiepęs atsakė Žurnalistas. 

Pašto ženklas ant voko buvo toks pat, laiškas 
adresuotas „Dentono aido“ vyriausiajam krimina- 
linės kronikos korespondentui. 

— Vyriausiajam kriminalinės kronikos kores- 
pondentui? - nusistebėjo Frostas. 

— Man, Džekai, - paaiškino Leinas. - Kriminali- 
nė kronika, sportas, naudotų daiktų išpardavimas, 
bažnytinės šventės - mano sritys. 

— Tikriausiai nučiupinėjai įkalčius nešvariais 
pirštais, - sumurmėjo inspektorius ir atidavė voką 
Hardingui. Šis išėmė du laiškus bei kasetinio mag- 
netofono juostelę ir sudėjo į perregimas įmautes. 

Vieno laiškų tekstas buvo toks: 


VYRIAUSIAJAM KRIMINALINĖS KRONIKOS 
KORESPONDENTUI. 

BOBIS KERBIS - MANO RANKOSE. ŠĮ FAK- 
TĄ PATVIRTINS POLICIJA. Iš SERO RIČARDO 
KORDVELO, SAVALOTO GENERALINIO DIREK- 
TORIAUS, REIKALAUJU 250 000 SVARŲ. JO 
KOMPANIJAI TOKIA SUMA MENKNIEKIS. JEI- 
GU JIS ATSISAKYS MOKĖTI, VAIKIS MIRS. 
NEABFEJOJU, KAD ŠIS PIKANTIŠKAS ATVEJIS 
SUDOMINS JŪSŲ LAIKRAŠTĮ. 


KAI IŠKLAUSYSITE ĮRAŠĄ, PERDUOKITE 
JĮ POLICIJAI. PRIDEDU KOPIJĄ LAIŠKO, 
KURĮ IŠSIUNČIAU PAREIGŪNAMS. 


— Įrašo, matyt, irgi klauseisi? —- spėjo Frostas. 

-— Atsitiktinai išgirdau, - atsakė Sendis. 

Bertonas įdėjo kasetę į magnetofoną. Visi nuš- 
čiuvo. 

Kelias sekundes buvo girdėti tik šnypštesys ir 
grumėjimas, paskui prašneko vaikas. Tikriausiai 
pagrobėjas aparatą tai išjungdavo, kad galėtų 
padiktuoti berniukui tekstą, tai vėl įjungdavo, to- 
dėl įrašas trūkinėjo. Klausytis persigandusio Bobio 
buvo tikra kančia. 

AŠ - BOBIS KERBIS. ESU SURIŠTAS, UŽDENG- 
TOMIS AKIMIS. ŠITAS ŽMOGUS SAKO, KAD PA- 
LEIS MANE, JEI PADARYSITE, KO JIS REIKA- 
LAUJA. JIS SAKO, KAD ŽINOTE, KAS ATSITIKS, 
JEIGU JAM NEPAKLUSITE. NORIU NAMO. 
PRAŠAU... NORIU NAMO. 

Po šių Žodžių vėl pasigirdo tuščios juostelės 
šnypštesys. Bertonas ją sustabdė. Hardingas įrašą 
vėl paleido ir greitai prasuko likusią jo dalį, pasi- 
rengęs sustabdyti, jei ką nors išgirstų. Bet juostelė- 
je daugiau nieko nebuvo įrašyta. Ekspertas išėmė 

— Manau, juosta visiškai nauja, - pasakė. - Pa- 
našu, kad šis įrašas — pirmasis. Vis dėlto ištirsiu, 
gal sužinosime dar ką nors. 

— Gal numanote, kokiu prietaisu įrašyta? - pa- 
klausė Kesidis. 

— Sprendžiant iš įrašo kokybės, aparato būta ne 
kažin kokio. Spėčiau - pigaus nešiojamojo modelio 
su įtaisytu mikrofonu, todėl ir varikliuko burzgi- 
mas girdėti. 

— Ar toks modelis - retas? — pasiteiravo Frostas. 

— Tokių magnetofonų prigaminta milijonai, — 
atsakė Hardingas. 

— O kasetė? Ar galėtume atsekti, kur ji įsigyta? 

Ekspertas papurtė galvą. 

— Vienas labiausiai paplitusių modelių... Masi- 
nės gamybos. Laboratorijoje pamėginsiu išskirti fo- 
no garsus. Gal pavyks sužinoti, kur darytas įrašas. 

— Padarykite kopiją, - paliepė Kesidis. - Duosi- 
me paklausyti berniuko motinai. Matysime, ar at- 
pažins balsą. 

— Ne! — paprieštaravo Frostas. - Kam kankinti 
vargšę moterį. Pasikliausime atspaudu. Jei pirštas 
tikrai Bobio, vadinasi, ir balsas įraše - jo. 

Kesidis susiraukė nepatenkintas, kad jo nuomo- 
nės viešai nepaisoma. Be to, Frostas šį kartą buvo 
teisus. Tai laikinąjį inspektorių tiesiog siutino. 

— Pagrobėjas užsiminė apie dar vieną pirštą. Ką 
tai reiškia? - paklausė Sendis. 

Frostas jam paaiškino ir pridūrė: 

— Viešinti šitos aplinkybės nevalia. Laikysime ją 
paslaptyje. Tiesą sakant, kol berniukas saugiai ne- 
grįžęs namo, nenorėčiau išvis nieko viešinti. 

— Džekai, po paraliais, - nusiminė Žurnalistas, 
— tokios sensacijos man gyvenime nebuvo pasitai- 
kę. Įsivaizduoji, kaip pelningai parduočiau ją Lon- 
dono dienraščiams? 

— Kai sugrąžinsime vaiką motinai, sensacija bus 
nė kiek ne mažesnė. Tada pats pirmas galėsi ją ap- 
rašyti. 

Sendis atsiduso. 

— Tiek to, sutinku. 

— Ar tikrai galime juo pasitikėti? - Leinui išėjus, 
paklausė Kesidis. 

— Galime, - nedvejodamas atsakė Frostas ir dar 
kartą perskaitė laiškus. — Tai bent gudriai rupūž- 
galvio sumanyta. Pagrobi bet kurį vaiką, ir visiškai 
nesvarbu, kad tėvai gal neturi pinigų. Gali sau ša- 
ntažuoti kokią nors stambią firmą, kuri būtinai su- 
mokės išpirką, mat antraip visuomenė ją tiesiog 
sutryptų. 

Inspektorius patyliukais išsiplūdo, mat į kam- 
barį įėjo Maletas. Akiniuočio Hario Frostas nėmaž 
nesiilgėjo. 

— Frostai, ką tik buvau jūsų kabinete, - pasakė 
vyriausiasis inspektorius. — Ten taip dvokia... 

— Viršininke, galite neatsiprašinėti, - dėdamasis 
nesupratęs, atsakė Frostas. - Kiekvieną gali netikė- 
tai užklupti bėda. - Pastebėjęs rūstų Maleto žvilgs- 
nį, jis spragtelėjo pirštais. - Aa, turėjote galvoje iš 
kanalo mūsų išgriebtą gerą. Tai iš Stenfildų namų 
dingusios vertybės. Iškviečiau draudimo kompani- 
jos atstovą jų įvertinti. 

— Kaip suprantu, pareikalauta išpirkos? - paklau- 
sė Maletas, stengdamasis neišsiduoti suirzęs — kai 
kurie pareigūnai kambaryje kone atvirai kikeno. 

Frostas padavė jam laišką, parodė degtukų dė- 
žutę ir paleido įrašą. Šio klausydamasis Maletas 
vis labiau niuro. Išklausęs nusiėmė akinius ir pasi- 
žnaibė nosį. 

— Tikiuosi, „Savalotas“ sutiks bendradarbiauti, 
— pasakė. 

— Sutiks, — atsakė Frostas. — Bijos susikomp- 
romituoti. 

— Susikompromituoti? 

- Jei kompanija atsisakys mokėti palyginti nedi- 
delę išpirką ir vaikas dėl to žus, spauda sulygins ją 
su žemėmis. 

— Tai - šantažas. 

— Bet koks išpirkos reikalavimas yra šantažas. 

Bertonas, laikydamas prie ausies telefono rage- 
lį, kita ranka pamojo Frostui. 

— Skambinu į „Savalotą“. Kordvelo sekretorė 
jo laiško. Centrinis biuras ištikrino visą paštą - ten 
irgi nėra. 

— Kaip gali nebūti?! — nusistebėjo inspektorius. 
— Turi būti! - Karštligiškai mąstydamas, jis pasitry- 
nė skruostus delnais. — Ei, o juk pagrobėjas laišką 
galėjo pasiųsti Kordvelui į namus. Sužinok telefo- 
no numerį. 

Kordvelo telefono numerio abonentų knygoje 
nebuvo, o sekretorė nesutiko jo pasakyti, bet priža- 
dėjo pati paskambinti viršininkui. Po poros minu- 
čių ji paskambino į nuovadą. Kordvelas dar neatsi- 
kėlęs, pranešė ji, laiškas su žyma: KONFIDENCIA- 
LU - iš tiesų atėjo. 

— Tegul neatplėšia. Atvažiuojame, —- pasakė sek- 
retorei Frostas. 

Moteris ketino paskirti vizito laiką, bet inspek- 
torius jos nebesiklausė. Sučirškė vidaus ryšio tele- 
fonas. 


— Atvyko ponas Hiksas, - pranešė Velsas. 

— Siųsk jį velniop, - atsakė Frostas. - Mes užsi- 
ėmę. 

— Sako, kad pats jį kvietei. Vertintojas iš „City- 
rock“ draudimo bendrovės. 

Inspektoriui teko laikinai užmiršti pagrobtąjį 
vaiką ir sutelkti mintis į kanale rastuosius kaili- 
nius ir juvelyrinius dirbinius. 

— Tegul eina į mano kabinetą. Pasakyk, kad 
kliautųsi nosimi, tada tikrai nepasiklys. 

Hiksas buvo smagaus būdo, nedidelio ūgio vy- 
rukas su akiniais sunkiais raginiais rėmeliais. Iš- 
ėmęs iš maišo, Frostas parodė jam laimikį. Draudi- 
kas, suraukęs nosį, palaikė kailinius ištiestoje ran- 
koje ir linktelėjęs numetė ant grindų. Ji labiau 
domino brangenybės. Sutikrinęs kiekvieną dirbinį 
pagal atsineštą sąrašą, Hiksas plačiai nusišypsojo 
ir pasakė: 

— Inspektoriau, atrodo, nieko netrūksta. 

— Ar daiktai įvertinti adekvačiai? - paklausė 
Frostas. 

Draudikas papurtė galvą. 

— Savininkai įvertino juos septyniasdešimt pen- 
kiais tūkstančiais svarų. Aš duočiau trisdešimt pen- 
kis, na keturiasdešimt. 

— Taigi machinacija? 

Hiksas prikando lūpą. 

— Jeigu ir machinacija, tai nelabai apsukriai su- 
manyta. Mes vis tiek nuvertintume daiktus iki rea- 
lios jų Kainos — tai yra trisdešimt penkių tūkstan- 
čių. Stenfildai galėjo juos už tiek parduoti, nebūtų 
reikėję mesti į kanalą. - Jis užsegė savo lagaminėlį. 

— Mūsų bendrovei svarbiausia, kad vertybės atsira- 
do, taigi galime nemokėti. Ponas Stenfildas tegul 
sau moka apdraudas sulig išpūsta daiktų verte, 
bet, jeigu jie vėl bus „pavogti“, tegul žino: išmoką 
skaičiuosime pagal mano nustatytą vertę. 

— O kaip dėl sumos, kurią jis sakosi perdavęs 
dukters pagrobėjams? 

Draudikas patraukė pečiais. 

— Jei jis ir buvo tą sumą apdraudęs, tai tikrai ne 
mūsų bendrovėje. Bet abejoju, ar kas nors sutiktų 
drausti banke laikomus pinigus. 

Frostas pabarbeno pirštais į stalviršį. Jam vis 
dar atrodė, kad ir apiplėšimas, ir pagrobimas buvo 
inscenizuoti. Jei daiktai tikrai būtų pavogti, kam 
reikėtų juos išmesti? Padėkojęs Hiksui, inspekto- 
rius palydėjo jį iki laukujų durų. Kai vėl įėjo į 
Žmogžudysčių tyrimo kambarį, Bertonas kalbėjo 
telefonu. Delnu pridengęs mikrofoną, konsteblis 
Frostui pašnibždėjo: 

— Kalbėjau su ekspertais. Jie sutikrino atspau- 
dus. Pirštas tikrai Bobio Kerbio. 

Inspektorius numykė, taip ir Žinojęs. 

— Ridlis klausia, ką daryti su šlamštu, iškeltu iš 
kanalo. 

— Ką, nežino, kad šią savaitę vyksta akcija „Da- 
rykim Britanijoje tvarką“? — atšovė Frostas. - Tegul 
sumeta atgal į vandenį. 

Bertonas persakė Ridliui inspektoriaus žodžius 
ir padėjo ragelį. 

— Paieška atšaukta, — pasakė. 

Frostas linktelėjęs priėjo prie sienos ir įsižiūrėjo 
į abiejų berniukų nuotraukas. 


— Iš pradžių tas šunsnukis mėgino pagrobti 
Diną. Apsvaigino chloroformu, o vaikis ėmė ir nu- 
mirė. Galvažudžio įkarštis dėl to neatvėso, jis 
tiesiog susirado kitą auką - Bobį. 

— Kažin kodėl jis išvis grobė Diną Andersoną? 

Frostas godžiai įtraukė dūmą, paskui lėtai išpūtė. 

— Tasai niekšas sukurpė puikų planą, todėl jam 
būtų tikęs bet kuris vaikas. Juk pinigų jis reikalau- 
ja iš klestinčio prekybos tinklo - išpirką Kordvelas 
sumokės, kad pirkėjai jo nepasmerktų. Pagrobėjas 
— išties apsukrus šūdžius ir ne šiaip sau tikisi visus 
pergudrauti. — Inspektorius numetė nuorūką ant 
grindų ir sumynė. - Nagi, sūnau, važiuokime pa- 
žiūrėti, kaip gyvena turčiai. Aplankysime preky- 
bos karalių. 

Išeidami jie susidūrė su Maletu. Apie pirštų at- 
spaudų tyrimo rezultatus šis jau buvo girdėjęs, bet, 
savaime suprantama, ne iš Frosto. 

— Viršininke, neturime laiko, - eidamas pro ša- 
lį, suburbleno inspektorius. - Važiuojame pasima- 
tyti su Apgaviku Diku*. Maletas išsyk sunerimo. 
Jis abejojo, ar tokiam storžieviui kaip Frostas gali- 
ma leisti kamantinėti patį serą Ričardą Kordvelą. 

— Frostai, Kordvelas - labai įtakingas žmogus. 
Jis gali būti netgi pavojingas, todėl būkite apdai- 
rus. 

— Viršininke, nesirūpinkite, elgsiuos kaip visa- 
da labai taktiškai, - atsakė inspektorius, taikyda- 
masis išsprūsti pro laukujes duris. 

* Dikas - mažybinė Ričardo vardo forma. Autorius Frosto lūpomis 
pavadina Ričardą Kordvelą JAV prezidento (1969-1974) Richardo 


Nixono pravarde, kurią jam pelnė nesąžiningi veiksmai per rinkimų 
kampaniją. 


Nu 
NJ 
NJ 


Kaip tik šito skyriaus viršininkas ir baiminosi. 
— Verčiau važiuosiu drauge, - pratarė jis. 


Kordvelas gyveno įspūdinguose Viktorijos lai- 
kų rūmuose su gausybe kaminų, didžiulę magnato 
valdą juosė aukšta akmenų siena, aklinai apaugusi 
gebenėmis. Kol Bertonas prie uždarytų juodojo ke- 
taus vartų prisistatinėjo į telefonspynės mikrofo- 
ną, pareigūnus įdėmiai stebėjo apsaugos vaizdo 
kamera. Paskui vartai atsivėrė ir, kriminalistams 
įvažiavus, tuojau pat vėl užsidarė. Prie pagrindi- 
nių durų stovėjo pilku perlamutru tviskantis 
„Rolls-Royce“. Frostas dirstelėjo į jo odometrą ir 
nusivylė patyręs, kad prietaisas neseniai nustaty- 
tas iš naujo. Jie palypėjo laipteliais. Prie durų lūku- 
riuojanti sekretorė pareigūnus nuvedė tiesiai į 
Kordvelo kabinetą, didžiulį kambarį aukštomis lu- 
bomis ir prancūziškais langais, už kurių buvo ma- 
tyti lygutėlė it biliardo stalas veja, rožynas ir įžu- 
vintas tvenkinukas su fontanu - berniuko ir delfi- 
no skulptūra. 

Kordvelas, kresnas, aštrių bruožų penkiasde- 
šimtmetis, sėdėjo prie senoviško raudonmedžio 
stalo, į kurio žalią odinį viršų, sprendžiant iš įda- 
gų, buvo daugel kartų gesintos cigaretės. Į įėjusius 
pareigūnus šeimininkas nė nepažvelgė. 

- Jeigu nesusitvarko, mesk jį lauk - dingstį pats 
sugalvosi. Nevykėlių man nereikia! — šaukė jis į 
balto su auksu telefono ragelį. Šį padėjęs, iš sida- 
brinės dėžutės paėmė cigarą ir spragtelėjo žiebtu- 
vėliu — tikrų tikriausiu titnaginiu pistoletu, tada 
mostu paragino Frostą ir Maletą atsisėsti. 

Kadaise gatvės turgeliuose pardavinėjęs su- 
trupėjusius sausainius, Kordvelas, apgaudinėda- 
mas partnerius ir regzdamas intrigas, galiausiai 
užvaldė vieną stambiausių Britanijoje mažų kainų 
prekybos tinklų. 

Kordvelui pakako tik sukrenkšti, ir sekretorė 
paslaugiai padėjo priešais jį aplanką. Magnatas pa- 
stūmė šį pareigūnams. 

— Laiškas, - tarstelėjo. 

Frostas atvertė viršelį. Vokas buvo atplėštas, 
laiškas prisegtas prie jo sąvaržėle. 

— Prašėme neliesti, - priminė inspektorius. 

— Niekas man nenurodinės, ką daryti, ko neda- 
ryti, - maloniai nusišypsojęs, atkirto Kordvelas. 

Kol Frostas skaitė laišką, jis, vėl pagriebęs rage- 
lį, vainojo kažkokį kitą nelaimėlį. 

— Atšauk sušiktą užsakymą! Man nesvarbu, kad 
jie įsipareigoję sutartimi — turi būti kokia nors su- 
mauta spraga, leidžianti ją apeiti, taigi atšauk, ir 
baigta! - Padėjęs ragelį, Kordvelas pamojo sekreto- 
rei. - Kokia to subingalvio pavardė? - Ji pasakė pa- 
vardę, seras Ričardas brūkštelėjo šią į užrašinę. — 
Kai vėl mažinsime etatus, jį - patį pirmą į sąrašą. 

Frostas Kordvelo nesiklausė. Dėmesį buvo su- 
telkęs į laišką, kuris mažai kuo skyrėsi nuo pasiųs- 
tųjų kitiems: 


GERBIAMAS SERE RIČARDAI KORDVELAI, 
BOBIS KERBIS - MANO RANKOSE. POLI- 
CIJA PATVIRTINS, KAD NEMELUOJU. KAD 
VAIKAS SAUGIAI GRIĮŽTŲ NAMO, JŪSŲ KOM- 
PANIJA TURI SUMOKĖTI MAN 250 000 SVA- 


RŲ NAUDOTOMIS KUPIŪROMIS... JEIGU JOS 
BUS KAIP NORS PAŽYMĖTOS, BERNIUKAS 
MIRS. ŠĮ VAKARĄ 8-Ą VALANDĄ SU PINI- 
GAIS LAUKITE PRIE TELEFONO BŪDELĖS 
PASAŽE PRIE JŪSIŠKIO PREKYBOS CENTRO. 
PASKAMBINSIU IR PASAKYSIU, KAIP PER- 
DUOTI PINIGUS. JOKIŲ POLICININKŲ, Aš 
ATIDŽIAI. STEBĖSIU . PADĖTĮ. JEI NESILAI- 
KYSITE SĄLYGŲ, VAIKIS MIRS. SPAUDA IN- 
FORMUOTA, IR TOKIU ATVEJU VISUOMENĖ 
SUŽINOS, KAD PASMERKĖTE JĮ MIRČIAI. 

— Laišką pasiimame, - užversdamas aplanką, 
pasakė Frostas. Jis manė, kad Kordvelas šoks į akis, 
bet šis tik numojo ranka. 

— Ar čia ne apgavystė? —- paklausė. 

— Mūsų nuomone, vaikas iš tiesų jo rankose, — 
atsakė Maletas. 

- Jūsų nuomone?! Neketinu kištis, jeigu čia vei- 
kia koks nors sukčius. 

— Nėra jokios apgavystės, — patikino Frostas. — 
Jis atsiuntė mums berniuko balso įrašą. 

Kordvelas nukratė ant kilimo ilgą cigaro pelenų 
ritinį. 

— Manote, jis tikrai gali tą vaikį nužudyti? 

— Gali, - atsakė inspektorius. 

— Gerai, - šyptelėjęs pasakė turtuolis. - Nuo- 
trauką turite? — Jis pro dūmų debesėlį pažvelgė į 
Frosto ant stalo padėtą fotografiją ir kinktelėjo. — 
Mielas vaikas. Baiminausi, kad bus koks nors ne- 
malonus snarglius - žvairas, išgedusiais dantimis. 
— Nuspaudęs vidaus ryšio prietaiso mygtuką, 
Kordvelas ištarė: - Robertsai, užeikite! 

Trumpai pasibeldęs įėjo Robertsas, prakaulus 
paniurėlis su elegantišku sidabriškai pilku kostiu- 
mu. Kordvelas parodė jam nuotrauką. 

— Pagrobtasis vaikas, - sumurmėjo. 

— Mielas berniukas... ir nuotrauka gera, - pažiū- 
rėjęs tarė Robertsas. - Išspausdinta turėtų atrodyti 
neblogai... Manau, galime imtis. 

- Ir aš taip manau. Štai ką turėsite padaryti. Su- 
sisiekite su tėvais, gal jie turi daugiau nuotraukų. 
Būtų gerai - iš kūdikystės. Parenkite pranešimą ry- 
tojaus spaudai, visiems didiesiems Londono dien- 
raščiams. Antraštė maždaug tokia — PREKYBOS 
CENTRŲ SAVININKAS PASIRYŽĘS IŠGELBĖTI 
BERNIUK Ą. Na pats žinote, ko reikia. Paskui 
suorganizuosite interviu per televiziją, su manimi 
ir su berniuku. - Atleidęs Robertsą, magnatas krei- 
pėsi į Frostą: — Jei ketinate rengti spaudos konfe- 
renciją, galite joje paskelbti: visokeriopai, beatodai- 
riškai padėjau policijai, kad tik išgelbėčiau vaiką. 

— Jūs tiesiog ne šio pasaulio angelas, - pasakė 
inspektorius. —- Ar spėsite surinkti reikiamą sumą? 

— Problemų nebus. 

— Kada galėsite perduoti ją mums? 

Kordvelas susiraukė. 

— Kodėl turėčiau perduoti pinigus jums? 

— Mums reikės sužymėti banknotus ir užsirašy- 
ti bent dalį serijos numerių. Be to, į lagaminą įdėsi- 
me nediduką radijo siųstuvėlį. 

— Nieku gyvu! - Kordvelas taip vožė kumščiu į 
stalviršį, kad sidabrinė cigarų dėžutė pašoko, o 
Maletas krūptelėjo. - Operacijos tikslas - išgelbėti 
vaiką, taigi nebus jokių gudrybių, jokių pažymėtų 


banknotų, nei siųstuvėlių. - Turtuolis vėl įjungė vi- 
daus ryšio įtaisą. —- Robertsai, į pranešimą spaudai 
įtraukite šit ką. Policija norėjo sužymėti išpirkos 
kupiūras, tačiau prekybos centrų savininkas seras 
Ričardas Kordvelas griežtai atsisakė. Vienintelis 
sero Ričardo, sutikusio mokėti išpirką, rūpestis — 
saugiai sugrąžinti berniuką namo. 

Robertsas norėjo kažką pasakyti, bet Kordvelas 
išjungė aparatą. 

— Paklausykite... - prasižiojo Frostas. 

— Nenoriu nieko girdėti, - atkirto magnatas. — 
Verčiau jūs paklausykite. Darau tai ne iš meilės 
žmonijai. Kažkoks bjaurybė pagrobė vaiką ir nori 
mano pinigų. Jis įsivaizduoja mane šantažuojąs. 
Tegul išgraužia — išpirką moku savo noru, todėl, 
kad man taip patinka. 

— Kažin, kažin, - gudriai išsišiepęs, įsikišo Ma- 
letas. - Ką pasakytų visuomenė, jei atsisakytumėte 
mokėti? 

— Velniop visuomenę! Be „Savaloto“ ji neišgyven- 
tų. Nupiginčiau skardinę pupelių pora pensų, ir 
žmonės veržtųsi į mano parduotuves, nežiūrėdami, 
ar berniukas žuvo, ar liko gyvas. Įprastai šantažuo- 
jamas nesileidžiu, bet čia — puiki proga pasirekla- 
muoti. Sumokėjęs apgailėtinus du šimtus penkias- 
dešimt tūkstančių, gaunu reklamos už milijoną. 
Toks sandėris man patinka. Taigi arba žaidžiate pa- 
gal mano taisykles, arba aš išvis nežaidžiu. 

- Gerai, - nenoromis sutiko Frostas. - Žaisime 
pagal jūsų taisykles. 

— Vadinasi, kol vaikas saugiai grįš namo, 
niekaip nesikišite? 

— Nesikišime. 

— Garbės Žodis? 

— Garbės žodis. 

Kordvelas storu pirštu dūrė į Frostą ir pagrasino: 

— Tik pamėgink mane apmulkinti, nenaudėli, 
sutrinsiu į miltus! 

Inspektorius apsimetė užsigavęs. 

- Juk sakiau, garbės žodis. 

Greitomis atsisveikinę, pareigūnai, sekretorės 
lydimi, išėjo iš kabineto. Kai susėdo į automobilį, 
Maletas piktai užsipuolė Frostą: 

— Kurių galų švaistotės garbės žodžiu? 

— Viršininke, neimkite į galvą, - atsakė inspek- 
torius. - Neketinu to garbės žodžio laikytis. 

— Ką? —- apstulbo Maletas. 

Frostas nusišypsojo skyriaus viršininkui taip pat 
lipšniai, kaip Kordvelas šypsojosi jam, ir pasakė: 

— Niekas man nenurodinės, ką daryti, ko 
nedaryti. 

Kai metaliniai vartai jiems už nugarų užsivėrė, 
inspektorius iš kišenės išsiėmė tris cigarus. Vieną 
įsikando pats, kitus du įteikė Maletui ir Bertonui. 

Maletas sudvejojo, bet cigaras buvo puikus, ga- 
lėjo kainuoti kokius devynis svarus. Frostas kyšte- 
lėjo ugnelę, ir skyriaus viršininkas su malonumu 
užsirūkė. Netrukus „Fordo“ saloną užplūdo melz- 
gana migla ir sodrus kubietiško tabako kvapas. 
Prisiminęs tvaiką savo paties automobilyje po nak- 
tinės kelionės su ta nelaimėle sene, Maletas kreivai 
šyptelėjo. Jis įtraukė dar vieną dūmą ir palaimin- 
gai nušvito. Geras cigaras žadino gerus jausmus... 
Gal ne visada tasai Frostas būna kaltas. Gal kartais 
ir jis, viršininkas, per daug iš vargšo inspektoriaus 


reikalauja. Maletas išsiėmė cigarą iš burnos ir užsi- 
— Nuostabus tabakas. Iš kur tokių gavote? - pa- 
klausė jis Frosto. 
— Kai Kordvelas užsižiopsojo, nugvelbiau iš jo 
dėžutės, - atsakė inspektorius. 

Grįžęs į kabinetą, Frostas vos neprimynė kaili- 
nių, kuriuos draudikas buvo numetęs ant grindų. 
Tiesą Maletas sakė, čia iš tikrųjų bjauriai dvokė. 
Prieš skambindamas šen ir ten, inspektorius pravė- 
rė langą, įleido gryno oro. Liza buvo išvykusi į la- 
voninę, kur Draisdeilis, žinoma, kuo kruopš- 
čiausiai skrodė tris mažus kūnelius. Bilas Velsas 
tik patvirtino, kad dingusioji dar nerasta. Frostas 
susimąstęs pabarbeno krumpliais į stalviršį - ar tik 
ne per anksti bus atšaukęs paiešką kanale? 

Krūvelė juvelyrinių dirbinių vis dar kūpsojo 
ant stalo. Mardžė Stenfild buvo iškviesta atpažinti 
savo turto, ir inspektorius norėjo, kad ji kuo grei- 
čiau atsiimtų prasmirdusius kailinius. Mardžė! Juk 
ji tikriausiai — antroji Stenfildo žmona. Frostas 
prisiminė jo namuose kadaise, kai lankėsi tirda- 
mas padegimą, matęs visai kitą moterį. 

Inspektorius bukai žiūrėjo į brangenybes. Ne- 
lemta tariamo pagrobimo byla jį tik erzino. Frostas 
norėjo kuo greičiau jos atsikratyti. Nutaręs nelauk- 
ti, kol po skrodimo grįš Liza, iš Žmogžudysčių ty- 
rimo kambario pasikvietė Bertoną. 

— Kur važiuosime? — paklausė konsteblis, sėsda- 
mas prie vairo. 

— Į Beningtono banką. Noriu pasižiūrėti, ką tuo 
metu, kai Stenfildas ėmė pinigus, bus pagavusios 

apsaugos vaizdo kameros. Kaip sekasi dirbti su 
seržante Liza? 

— Šiandien vos kailio man nenudyrė, - atsakė 
konsteblis, kuris sankryžoje automobilį buvo pri- 
stabdęs ir dabar vėl didino greitį. — Ataskaitoje 
klaidingai įrašiau datą. - Išsišiepęs jis pridūrė: - Ko 
gero, ji pradeda man patikti. 

— Būtų visai daili, jei bent kiek pasigražintų, — 
mąsliai pasakė Frostas. - Ji man primena veikėją iš 
seno Holivudo filmo - niekada nesidažančią aki- 
niuotą mokytoją į kuodą susuktais plaukais ir 
plokščia kaip lenta krūtine. Pagrindinio herojaus 
pirmą kartą pabučiuota, ji nusiima akinius, išlei- 
džia plaukus, papai susyk išpampsta. - Jie priva- 
žiavo banką, ir inspektorius atsisegė saugos diržą. 
- Ir mūsų Lizai gali taip nutikti. 

Bertonas įsuko į tik darbuotojams skirtą aikšte- 
lę banko kieme ir vėl išsišiepė. 

— Neprieštaraučiau būti tokios permainos kal- 
tininkas, - pasakė. 


Banko valdytojas atnešė kasetę su vaizdo įrašu 
ir įdėjo į leistuvą. 

— Inspektoriau, turiu daug darbo, tad pažiūrė- 
kite be manęs. 

— Taip, Žinoma, eikite ir pasiųskite velniop kokį 
nors bėdžių prašeivą. Mes čia nepražūsime ir be jū- 
sų, - atsakė Frostas ir įjungė aparatą. 

Ekranas nušvito, pareigūnai išvydo nespalvinį 
tuščios klientų aptarnavimo salės vaizdą. Spren- 
džiant iš kampe rodomo laiko, bankas turėjo atsi- 
daryti maždaug po minutės. Pusę dešimtos per 


salę perėjo kasininkas ir, pažvelgęs į sieninį laik- 
rodį, atrakino lauko duris. Nustūmęs tarnautoją 
šalin, į vidų nešinas dideliu lagaminu įpuolė Sten- 
fildas. Aplenkęs kitus klientus, jis pats pirmas atsi- 
dūrė prie kasos langelio. 

Vaizdo kamera buvo įtaisyta tarnautojų pusėje. 
Klientai pasklido po salę, bet kriminalistai stebėjo 
tik Stenfildą, kuris, padavęs kasininkui pinigų 
išėmimo blanką, ėmė nekantriai skrabenti pirštais 
į barjerą. Paskui kažką piktai klerkui pasakė ir nu- 
ėjo prie durų į tarnybinę salės dalį. Pro jas išėjęs 
kasininkas nusivedė Stenfildą į valdytojo pavaduo- 
tojo kabinetą. Jiedu dingo iš kameros akipločio. 

— Kabinete Stenfildas palaukė, kol pinigai bus 
atnešti iš saugyklos, - paaiškino Frostas. 

Į banką prigužėjo dar daugiau Žmonių. Kas už- 
suko išsigryninti čekio, kas — papildyti sąskaitos. 
Prie langelių nusidriekė eilės. 

— Ko ieškome? - pasiteiravo Bertonas. 

— Net nenumanau, - prisipažino inspektorius. 

Jie dar dešimt minučių stebėjo įeinančius ir iš- 
einančius klientus. Galiausiai Frostui nusibodo, jis 
ėmė skaityti valdytojui adresuotą konfidencialų 
laišką. 

— Štai jis! — šūktelėjo įrašą dėmesingai žiūrįs 
konsteblis. 

Stenfildas grįžo į klientų aptarnavimo salę. Jo 
portfelis buvo išsipūtęs, akivaizdžiai pasunkėjęs. 
Bardamasis, kam painiojasi po kojomis, Stenfildas 
prasibruko pro Žmones ir išėjo į lauką. 

— Kažkas čia, sūnau, negerai, nuojauta kai ką 
man kužda... bet nežinau ką. - Paleidęs juostelę iš 
naujo, inspektorius, pūsdamas dūmus pro nosį, 
staiga atkutęs ir nuspaudė pauzės mygtuką. Vaiz- 
das krūptelėjęs sustingo. - Pažvelk į bankomatus. 
— Iš karto Bertonas net nesuprato, ką Frostas turi 
galvoje. Galiausiai pastebėjo ekrano kamputyje 
klientą, imantį iš bankomato pinigus. Žmogus sto- 
vėjo nugara į kamerą. Vaizdas buvo šiek tiek pasi- 
miglojęs, ir pareigūnai įžiūrėjo tik pavidalą su 
šviesiomis kelnėmis ir tamsiu gobtuvuotu laisvo 
kirpimo paltu. 

— Tai kas? — paklausė konsteblis. 

Frostas vėl nuspaudė mygtuką. Žmogus prie 
bankomato, ne ką ryškesnis už išskydusią dėmę, 
pasiėmė pinigų, bet tada jį užstojo kiti klientai. 
Inspektorius pasuko juostą. Kai vėl paleido įrašą, 
šiame buvo praėjusios šešios, septynios minutės, 
žmonių banke gerokai sumažėję. 

- Žiūrėk, - pasakė Frostas, - jis vis dar ten... Ką 
veikia dabar? 

Žmogus šviesiomis kelnėmis buvo perėjęs kitur 
ir pildė kažkokius blankus, turbūt nesėkmingai, 
mat vieną po kito juos glamžė ir ėmė naujus. Kai 
Stenfildas su pinigais išėjo iš valdytojo pavaduoto- 
jo kabineto, o paskui ir iš banko, anas įmetė dar 
vieną formą į šiukšlinę ir taip pat išslinko iš salės. 

- Jis sekė Stenfildą, trynėsi banke, kol anas bu- 
vo ten. Juodu išėjo beveik drauge. 

Inspektorius, protarpiais sustabdydamas, dar 

— Net jeigu tas Žmogus kuo nors ir dėtas, - tarė 
Bertonas, - vis tiek jo neatpažinsime. Įrašo kokybė 
pernelyg prasta. 

— Bananą galima nulupti visaip, - atsakė Fros- 
tas ir, pasikvietęs valdytoją, parodė į siluetą ekra- 
ne. - Kasjis toks? 

Bankininkas gūžtelėjo pečiais. 

— Net nenumanau. 

— Tik nereikia sekti man pasakų, - atkirto ins- 
pektorius. - Tas žmogus, naudodamasis kortele, iš 
bankomato jūsų banke pasiima pinigų. Štai laik- 
rodis, taigi aišku, kada tai padarė. Negali būti, kad 
bankas nežino, kokia suma kada paimta iš banko- 
mato. 

Valdytojas priėjo prie kompiuterio ant mažo 
staliuko ir pamaigė klavišus. 

— Aha, keturios po pusės dešimt išimti penki 
svarai. - Jis nustebęs įsižiūrėjo į monitorių. - Keis- 
ta. Devynios po pusės dešimt jie vėl įdėti į sąskaitą. 

— Tiesiog vilkino laiką, - pasakė Frostas. - Man 
reikia to Žmogaus pavardės, adreso ir batų dydžio. 

Valdytojas kaltai šyptelėjo. 

— Informacijos apie klientus mes neteikiame. 
Jums teks jos pasiieškoti kur nors kitur. 

— Galėsite man taip pasakyti, kai kitą kartą ateisi- 
te verkšlenti dėl baudos kvito, - atšovė inspektorius. 

Bankininkas vėl prisėdo prie kompiuterio ir nu- 
spaudė kelis klavišus. Vaizdas monitoriuje pasikei- 
tė. Atsistojęs valdytojas pasakė: 

— Man reikia trumpai išeiti. Prašyčiau nežiūrėti 
į monitorių. Ši informacija apie klientą - įslaptinta. 


Frostas nusišypsojęs jam padėkojo ir pripuolė 
prie kompiuterio, net nelaukęs, kol bankininkas iš- 
eis. Ir išsyk gavo nustebti. Pinigus iš bankomato 
ėmė ne klientas, o klientė. Treisė Nil, gyvenanti 
adresu: Slėnio kvartalas 6, Dentonas. Sąskaitoje 
mergina turėjo 25 svarus. Inspektorius išsyk at- 
kreipė dėmesį į nurodytą jos gimimo datą. Mergi- 
na buvo Kerolės Stenfild bendraamžė, penkiolik- 
metė. Bertonas visus duomenis nedelsdamas užsi- 
rašė. 

— Maletas irgi laiko pinigus čia, - pasakė Fros- 
tas, sėsdamas prie kompiuterio ir prisitraukdamas 
klaviatūrą. - Įdomu, ar daug. O gal jis bankui dar 
ir skolingas? Pažiūrėkime, ar neišrašinėja čekių 
prastos šlovės mergužėlėms. 

Bertonas nervingai dirsčiojo į duris - valdytojas 
galėjo grįžti bet kurią akimirką. 

— Inspektoriau, gal geriau nereikia... 

Frostui konsteblio baimė buvo nė motais. 

— Kažin ar užteks įrašyti pavardę? - sumurmėjo 
jis ir nuspaudė klavišą. Monitoriuje pasirodė užra- 
šas: PATEIKITE SĄSKAITOS SAVININKO PAVAR- 
DĘ. Inspektorius ėmė vienu pirštu badyti klavišus: 
M... A... L... Staiga kompiuteris šaižiai sučirpė, mo- 
nitorius sušvito ir aptemo, vėl sušvito ir vėl ap- 
temo. 

— Neteisėta įvestis... neteisėta įvestis! - užgriau- 
dėjo elektroninis balsas, panašus į daleko*.- Rupū- 
žėle! — sukeikė Frostas ir, pašokęs it įgeltas, pa- 
skubėjo persėsti ant interesanto kėdės. Kai į kabinetą 


* Dalekai - nežemiškos kilmės mutantai iš britų mokslinės fantastikos 
televizijos serialo „Daktaras Kas“. 

įpuolė tužmingai persiraukęs valdytojas, inspekto- 
rius, rodydamas į kompiuterį, nekalto avinėlio bal- 
su paklausė: — Kas čia dedasi? 

Įėjęs į savo kabinetą, Frostas rado Lizą prie sta- 
lo, įknibusią į dokumentus. Veikiausiai šitaip ser- 
žantė mėgino užsimiršti, mat atrodė sukrėsta. Ins- 
pektoriaus pasiūlytą cigaretę ji mielai paėmė. 

— Kaip sekėsi? — pasiteiravo jis. 

Lizos rankos drebėjo, bet kalbėti ji stengėsi 
ramiai. Įspūdžiai likę slogūs. Nors vaikų mirties 
priežastis ir šiaip akivaizdi, Draisdeilis dirbęs kaip 
visada kruopščiai, o stebėti tą patologo uolumą tris 
kartus buvę tikra kančia. Net Kesidis, ir tas nepa- 
kėlęs reginio ir, teisindamasis turįs kažkam 
paskambinti, palikęs ją žiūrėti skrodimo vieną. Ji 
dar sugebėjusi laikinajam inspektoriui narsiai nu- 
sišypsoti, bet iš tikrųjų buvusi sukrėsta. 

— Uždusinti pagalve, tikriausiai nespėję net pra- 
busti, - pasakė Liza. - Mažyliai nei pravirko, nei 
išvis ką nors suvokė. 

— Vargšiukai, — atsiduso Frostas. Pastebėjęs, kad 
seržantei nesiseka įžiebti degtuko, jis pasiūlė ugnies. 
— Kokios ten dūrio žymės ant vyriausiojo žasto? 

— Nieko ypatingo. Kartą įdurta jau mirusiam. 
Tiek Draisdeilis ir tepasakė. 

— Kada ištiko mirtis? 

— Tarp vienuolikos ir vidurnakčio. Konkretesnį 
laiką patologas nurodys, kai žinos, kada paskutinį 
kartą vaikai valgė. Vėliau pasišnekėsiu su jų tėvu, 
jis turėtų pasakyti, kada įprastai motina juos mai- 
tindavo. - Liza sudrebėjo, įsivaizdavusi, kaip rū- 
pestingai ta moteris paskutinį kartą taiso savo ma- 

žyliams valgyti. - Visi trys mirė per kelias minu- 
tes, vienas po kito. 

— Apie motiną vis dar nieko negirdėti? 

— Nieko. 

— Verčiau jau ji nusižudytų. Visiems tik paleng- 
vėtų. 

Akimirką Frosto cinizmas seržantę suerzino. 
Vis dėlto ji suprato, ką inspektorius turi galvoje. 

— O kaip dėl to kaimynų girdėto barnio? Gal 
kas nors prisipažino kivirčijęsis su Nense? - pa- 
klausė Frostas. 

Liza papurtė galvą. 

— Dar kartą apklausiau liudininkus, visi sako tą 
patį: baręsi sutuoktiniai. Bet mes Žinome, kad vyro 
tuo metu nebuvo namie. 

- Žmogus, kurio nebuvo, - kasydamasis smak- 
rą, sumurmėjo inspektorius. — Et... viena iš dauge- 
lio pasaulio paslapčių. - Jis prisiminė Stenfildo by- 
lą ir papasakojo seržantei apie merginą, kuri, 
anam imant pinigus, trainiojosi banke. - Patikrink, 
kas tokia. Bus tau užduotis. 

Tikėdamasi galėsianti bent laikinai užmiršti 
tris kūnelius ant Draisdeilio skrodimo stalo, Liza 
sudėjo dokumentus į aplanką ir čiupo rankinę. Pro 
įėjusį Bertoną jai teko spraustis, mat konsteblis iš 
kelio seržantei nepasitraukė. 

— Ką, sūnau, pajutai malonumą? - nusišaipė 
Frostas. 

— Anksčiau net į galvą neateidavo, kad užsima- 
nyčiau pakadrinti seržantę, - prisipažino Bertonas 
ir, pasistatęs Lizos kėdę prie inspektoriaus stalo, 
atsisėdo. 

— Ar gerai pašildyta dailaus jos užpakaliuko? — 
paklausė Frostas. 
kė konsteblis. - Na štai, dėl tų telefono būdelių prie 
prekybos centro. Prie visų, kaip prašėte, prisijung- 
ta. Visus pokalbius - ir skambinant į jas, ir iš jų — 
įrašinėjame. 

— O blakę tarp pinigų įdėsime? 

Bertonas iš kišenės išsiėmė storą voką, iš šio at- 
sargiai išgriebė pilką, plastikinį daikčiuką, nedi- 
desnį už penkiasdešimties pensų monetą, ir padė- 
jo ant stalo. 

Inspektorius prilietė prietaisėlį tabako įrudintu 
pirštu. 

— Toks mažas? Tikrai veiks? 

— Veiks kuo puikiausiai. Jau patikrinau. Bet 
kaip įkišime jį prie pinigų, jei Kordvelas atsisako 
bendradarbiauti? 

— Tai jau mano rūpestis, mielas drauge. Mums 
padės vienas „Savaloto“ apsauginių. 

— Kuris? 

— Toksai Tomis Denas. Buvęs mūsiškis. Spau- 
džiamas Maleto, pirm laiko išėjo į pensiją. Imdavo 
kyšius. 

— Pasitikite juo? 

— Nepasitikiu, bet už butelį viskio jis padarys 
bet ką. Tomis šiek tiek pašniukštinėjo. Su pirkėjais 
dirbantis vadybininkas išpirkos pinigus paims iš 
šios dienos pajamų ir sudės į lagaminėlį. Denas sa- 
ko nemačiomis užkišiąs mūsų blakę po pamušalu. 
— Inspektorius įdėjo daikčiuką į voką ir grąžino šį 


Bertonui. - Keliauk į „Savalotą“ ir teiraukis Tomio 
Deno... Įdėk blakę jam į kišenę ir važiuok atgal. 

Bertonui išėjus, sučirškė vidaus ryšio telefonas. 
Skambino Velsas. Ponia Stenfild atvyko atpažinti iš 
kanalo išgriebtųjų kailinių ir brangenybių. 

— Puiku, - atsakė Frostas ir čia pat jį apniko pa- 
nika. Inspektorius suskato dairytis po kabinetą. 
Sumirkę kailiniai — ant pakabos, Liza užmetė, o 
kur tie prakeikti juvelyriniai dirbiniai? - Bilai, pa- 
lūkėk minutėlę, - paprašė jis ir, padėjęs ragelį ant 
stalo, įniko naršyti brangenybių. Ieškojo visur, net 
ir ten, kur tikrai Žinojo nedėjęs. 40 000 svarų ver- 
tus dirbinius palikti ant stalo, kabinete, kurio du- 
rys niekada nerakinamos! Kad tik nebūtų kas nu- 
džiovęs, patyliukais meldė Frostas. Staiga prisi- 
minė draudiką. Bene jis ir bus paėmęs? 

— Neėmiau, inspektoriau. Man išeinant, dirbi- 
niai juodame maišelyje buvo ant jūsų stalo, - išgir- 
do, paskambinęs į bendrovę. 

— Ak štai jos, - pratarė Frostas, dėdamasis paga- 
liau brangenybes pastebėjęs. Mėgindamas susi- 
kaupti, užsidegė cigaretę ir išgirdo vidaus ryšio te- 
lefono ragelyje piktai marmant. Velsas nekantravo. 
— Bilai, paprašyk jos, kad palauktų. Paskambinsiu, 
— jau nuovados seržantui pasakė inspektorius ir 
dar kartą išgriozdė kabinetą, tikėdamasis, kad 
maišelis su brangenybėmis bus kaip nors 
stebuklingai atsiradęs. 

Vėl subirbė vidaus ryšio telefonas. Paaiškėjo, 
kad ponia Stenfild nerimauja. 

— Tegul ateina kitą kartą, - suburbėjo Frostas. — 
Pasakyk, kad daiktus pirmiau turi įvertinti drau- 
dikai. 

— Maniau, jau... - Žiojosi priminti Velsas. 

— Pasakyk, ir tiek! - it kirviu nukirto inspekto- 
rius. 

— Gerai, gerai, pasakysiu, — atšovė seržantas, ne- 
maloniai nustebintas Frosto atžarumo. - Beje, tavęs 
teiravosi Maletas. 

— Arjis kartais neturėjo rankose juodo plastiki- 
nio maišelio? — paklausė inspektorius. 

— Tiesą sakant, turėjo. 

Padėjęs ragelį, Frostas lengviau atsikvėpė. Tuo 
pat metu vos tvardė įsiūtį. Žinoma, pats kaltas, 
kvailai apsižioplino, bet, jei jau policijoje negalima 
palikti daikto be priežiūros... Jis ėmė svarstyti, 
kaip pergudravus Maletą. Staiga į kabinetą įpuolė 
Kesidis. Po šimts velnių, nejaugi vėl pratrūks ai- 
manuoti? - pagalvojo Frostas. 

— Kur mergužėlė? - pasiteiravo laikinasis ins- 
pektorius. 

— Skyriau jai vieną tokią užduotį. O ką? 

— Skambino Dentono stoties geležinkelio ins- 
pektorius. Ant bėgių rastas lavonas. Gali būti Nen- 
sė Grover. 

— Tikėkimės, taip ir yra, - atsakė Frostas. -— Ieš- 
koti jos nėra kada. 

Tegul Kesidis sau kapstosi, pamanė jis. 

Sučirškė telefonas. Skambino įniršęs Maletas, 
norėjo tučtuojau išgirsti inspektoriaus ataskaitą. 

— Luktelėk, eisiu kartu, - Kesidžiui sušnibždėjo 
Frostas, delnu pridengęs mikrofoną. - Atsiprašau, 


viršininke, skubus iškvietimas, - pasakė Maletui ir 
skubiai padėjo ragelį. 


Važiuodami palei geležinkelį nusidriekusiu ple- 
ntu, jie pastebėjo, kad visi semaforai tvieskia rau- 
donai. Stovinčiame traukinyje prie langų susigrūdę 
keleiviai piktai šūkavo, vieni kitų klausinėjo, kas 
nutikę. Automobilį palikę ant tilto virš tunelio, 
kriminalistai slysčiodami pylimu nulipo prie Žio- 
čių, kur jų laukė du geležinkelio inspektoriai su 
švytinčiomis geltonomis liemenėmis. Kesidis ner- 
vingai nužvelgė žvilgančius bėgius ir paklausė: 

— Ar srovė atjungta? 

— Taip, - atsakė vyresnysis inspektorius, - bet bū- 
tų gerai, kad paskubėtumėte. Griūna visas grafikas. 

Tunelyje, net ir šviečiant avariniams žibintams, 
tvyrojo niūri tamsa. Užavo galingas vėjas ir, norint 
susikalbėti, teko šaukti. Frostas apsikamšė šaliką ir 
prisimerkė, kad į akis neprižirtų dulkių ir smiltelių. 

— Antai ten! - šūktelėjo geležinkelininkas ir nu- 
suko akis į šalį. Tokių reginių jau buvo matęs už- 
tektinai. Prisispaudęs prie sienos, praleido parei- 
gūnus. 

Moteris gulėjo tunelyje, už kokių trisdešimties 
jardų, nurėžtos rankos strampas buvo užmestas 
ant bėgio. Pasilenkęs Žuvusiosios apžiūrėti, Frostas 
išvydo, kad nelaimėlė - be galvos, ši voliojosi už 
kelių pėdų, tarp bėgių. Galėjai pamanyti, kad pasi- 
darbuota itin aštriu peiliu, toks dailus buvo pjūvis, 
bet iš tikrųjų galvą nukirto dideliu greičiu lekian- 
čio traukinio ratai. Sąstato tą akimirką veikiausiai 
net nesukratė. Į kruviną žuvusiosios kaklą vos 


žvilgtelėjęs Frostas nedrąsiai palietė jos ranką. 
Audiniai buvo sustingę, atšalę. Moteris su juodu, 
akriliniu megztiniu ir žaliomis duksliomis kelnė- 
mis gulėjo išilgai bėgių. Inspektorius prisivertė ap- 
žiūrėti galvą. Akys buvo atmerktos, veidas nubroz- 
dintas, apdaužytas, rusvi plaukai išdrikę, priskretę 
sukrešėjusio kraujo. Frostas dirstelėjo į išsiimtą iš 
kišenės nuotrauką. Abejonių neliko. Jie rado Nensę 
Grover. 

— Ar gali būti, kad moteris pakliuvo po trauki- 
niu, eidama tuneliu? — paklausė Kesidis. 

— Negali, — atsakė vienas geležinkelininkų. — 
Jeigu ji būtų ėjusi tuneliu, tikriausiai būtų per- 
pjauta pusiau, o dalys kur nors nublokštos. Spė- 
čiau, kad moteris nušoko nuo tilto. Net neįsivaiz- 
duojate, kiek savižudžių mes čia surankiojame - be 
skaičiaus. Sušikti mėgdžiotojai. Vienas šitaip nusi- 
žudo, kiti perskaito apie jį laikraštyje ir irgi puola 
žudytis. 

— Anksčiau jie šokinėdavo nuo daugiaaukštės 
stovėjimo aikštelės stogo, - įsiterpė antrasis geležin- 
kelininkas. — Tai bent malonumas, po galais, - iš- 
tikšti ant betono kaip braškių uogienei! 

- Čia dar blogiau, - pasakė pirmasis. — Gali likti 
gyvas, tik be traukinio nurėžtų rankų ar kojų. 

- Ir negalėsi net pasikasyti užnižusio pasturga- 
lio, - pridūrė Frostas. - Na gerai, o kaip ji atsidūrė 
tunelio gilumoje? 

— Įprastai savižudžiai ateina ant tilto, perlipę 
turėklus, atsistoja ant atbrailos, sulaukia traukinio 
ir šoka. Manau, ši bėdulė nušoko per vėlai, užkrito 
ant vagono stogo, linkyje nuo jo nuslydo ir bloškėsi 

į tunelio sieną. Ant žemės nukrito taip, kad galva 
atsidūrė ant bėgio, ir ratai ją nupjovė. 

— Ar, moteriai nušokus ant stogo, mašinistas 
arba keleiviai nebūtų išgirdę dunkstelėjimo? 

— Kai šitaip dunda, vargu ar įmanoma ką nors 
išgirsti. 

Frostas dar kartą žingtelėjo prie galvos. Žuvusio- 
sios veidas atrodė įsitempęs, iškreiptas kančios. 

— Ak tu, kvailele, - sušnibždėjo inspektorius. — 
Kad pridirbai, tai pridirbai. 

Vyresnysis geležinkelio inspektorius, su kaž- 
kuo pasikalbėjęs mobiliuoju telefonu, pamojo Fros- 
tui, o kai šis priėjo, pasakė: 

— Keturi traukiniai vėluoja į stotis. Būtų gerai 
lavoną pagaliau išvežti, kad galėtume atnaujinti 
eismą. 

— Suprantu, — atsakė Frostas ir pasikrapštė 
smakrą, mintyse matuodamas nuotolį nuo moters 
namų iki tunelio. Greičiau nei per pusvalandį ji 
niekaip nebūtų lig jo atėjusi. Vaikai nužudyti apie 
vidurnaktį, taigi šokti prieš traukinį Nensė galėjo 
ne anksčiau kaip pusę pirmos. — Tad kuris trauki- 
nys ją sumaitojo? 

— Vienas čia pravažiuoja penkios po dvylikos. 

— Per anksti. 

— Na tuomet tas, kuris pravažiuoja penkios po 
pusės pirmos. Paskui kitas buvo tik rytą, penktą 
valandą dvidešimt dvi minutės. 

Į tunelį bardamasis atėjo gerokai įpykęs kelei- 
vis, kuriam, matyt, buvo įgrisę kiurksoti stovinčia- 
me traukinyje. 

— Kiek, po velniais, dar turėsime laukti?! —- šū- 
kavo jis. - Jau beveik valandą prastovėjome! 

— Prašau grįžti į traukinį! - užriko geležinkelio 
inspektorius. 

— Pranešiu apie jus, kur pridera! - neatlyžo ke- 
leivis. 

— Aš apie jus - irgi! —- nenusileido geležinkeli- 
ninkas. - Vaikščioti bėgiais draudžiama! Taigi ver- 
čiau nešdinkitės atgal į traukinį! — Frosto jis pa- 
klausė: - Nejau negalima jos išgabenti? 

— Ne - kol policijos gydytojas nepatvirtino mir- 
ties fakto. 

— Mirties fakto? Juk moteris - be sumautos gal- 
vos! 

— Net jeigu ji būtų vyras ir iš jo būtų likęs tik 
pimpalas, vis tiek turėtume sulaukti daktaro, kad 
šis patvirtintų mirties faktą. - Kesidžiui, kuris ties 
tunelio žiotimis radijo ryšiu kalbėjosi su Operaty- 
viojo valdymo centru, inspektorius sušuko: — Ar il- 
gai dar lauksime gydytojo?! 

— Jau važiuoja! - šūktelėjo laikinasis inspektorius. 

— O jeigu lavoną uždengtume? Tada galėtume 
paleisti traukinius. — Vyresnysis geležinkelio ins- 
pektorius jau kone meldė. - Grafikas sujauktas vel- 
nioniškai. 

— Gerai, galite uždengti, - atsakė Frostas. — Tik 
galvos ant bėgių nepalikite. 

Geležinkelininkas net sudrebėjo. 

— Neketinu tos galvos liesti. 

— Tada turėsime palūkėti. 

Laukti teko neilgai. Budintis policijos gydytojas 
Slomonas atvyko persiraukęs, mat važiuoti teko to- 
li, be to, leisdamasis purvinu pylimu, paslydo ir iš- 


sitepė šviesų vilnonį paltą. Nepatikliai nužvelgęs 
bėgius, jis paklausė: 

— Ar srovė atjungta? 

— Jei ant bėgio nesišlapinsi, nieko ir nenutiks, — 
atšovė Frostas ir pasitraukė į šalį. 

Išvydęs kūną ir nuo šio atskirtą galvą, Slomo- 
nas nusipurtė. Kodėl tam Frostui nuolat tenka 
visokios bjaurastys? Gydytojas puikiai prisiminė 
šlapime plūduriuojantį benamio lavoną. Jis pasile- 
nkė ir vos vos prisilietė prie sustingusios rankos. 

— Mirtis ištiko prieš devynias ar dešimt valandų. 

— Ar ir mirė todėl, kad neteko galvos? —- paklau- 
sė Kesidis. 

— Na, ši aplinkybė išgyventi tikrai nepadėjo, — 
prunkštelėjęs atsakė Slomonas. - Konkrečios prie- 
žasties, kol nėra skrodimo, nesužinosite. - Jis 
brūkštelėjo į bloknotą porą žodžių ir, išplėšęs lapą, 
padavė Frostui. - Moteris negyva. Galima išvežti. 

Džiaugdamasis, kad niekas jo šitame klaikiame 
tunelyje nebelaiko, gydytojas ėmė ropštis į pylimą. 
Kesidis radijo ryšiu paprašė operatyvininkų susi- 
siekti su lavoninės darbuotojais, tegul atvažiuoją ir 
tegul paskirią skrodimo laiką. Frostas, mielai pali- 
kęs visus darbus laikinajam inspektoriui, pasi- 
traukė į šalį. Moters savižudybė kuo puikiausiai 
atsakė į visus klausimus. Jis užkopė į kelią ir tik ta- 
da prisiminė čionai atvažiavęs su Kesidžiu, šio 
automobiliu, taigi neturėsiąs, kaip grįžti į nuova- 
dą. Teks laukti laikinojo inspektoriaus, kad jį kur 
plynios! Žemiau kairėje būrys suirzusių keleivių 
barėsi su palydovu. Staiga Frostas išgirdo priva- 

žiuojant automobilį. Nejau iš lavoninės jau atlėkė? 
Taip greitai? Jis tikėjosi, kad Operatyviojo valdymo 
centras bus jos darbuotojus perspėjęs, galvą tek- 
siant paimti atskirai. Kokiam nors priekabesniam 
lavonvežiui tokia Žuvusiosios būklė galėjo ir ne- 
įtikti. Vis dėlto atvažiavo ne jie, o Liza Mod. 

— Radome motiną? — paklausė ji, sustojusi prie 
inspektoriaus. 

Šis atidarė keleivio dureles ir įsėdo. 

— Radome, širdele. Du atskirus gabalus - ji šoko 
po traukiniu. - Frostas sulaikė susiruošusią išlipti 
seržantę. — Verčiau tau jos nematyti. 

Ji atstūmė jo ranką. 

— Ir kodėl gi? 

— Juk sakiau, vargšė motina padalyta į du ga- 
balus. 

— Bet jeigu Kesidis ten... 

— Majjį kelmas, tą Kesidį! Jokių paslapčių byloje 
nėra. Manau, jis ir be pagalbininkų gali sutvarkyti 
formalumus. - Išgirdęs tunelyje aidint žingsnius, 
inspektorius pridūrė: - Regis, Kesidis ateina... Neš- 
dinkimės iš čia. 

Liza staigiai susuko vairą, išsilenkdama į juos 
atlekiančio juodo, aplamdyto furgono. Tokiam ne- 
švariam darbui — palaikams surankioti — tviska- 
ntis „Rolls-Royce“ netiko. 

Užsirūkęs Frostas paklausė: 

— Gal šnektelėjai su ta mergiote, Treise... kokia 
ten jos pavardė? 

— Dar nekalbėjau. Skambinau į namus. Ji - mo- 
kykloje. Lanko, beje, Dentono vidurinę - kaip ir 
Kerolė Stenfild. 


Inspektorius mažne paleido iš burnos cigaretę. 

— Bendraamžės, lanko tą pačią mokyklą - grei- 
čiausiai bendraklasės. Labai įdomu. 

— Sutapimas, ir tiek. Tą mokyklą lanko pusė to- 
kio amžiaus Dentono mergaičių. 

Frostui net akys sužibo. Perspektyva lydėti su- 
darkytą kūną į lavoninę nė iš tolo neprilygo gali- 
mybei pasidairyti į sirpias, krūtingas merginas. 

— Važiuokime į mokyklą, ten Treisę ir apklausi- 
me, — pasakė jis. - Noriu kuo greičiau atsikratyti ši- 
tos apgailėtinos bylos, kad galėtume atsidėti 
rimtesnėms. 

Mokyklos direktorės ponios Kvinsi pareigūnų 
vizitas nenudžiugino. Tasai apkiautėlis kriminali- 
stas inspektorius ne tiek klausėsi, ką ji sako, kiek 
spigino į penktaklases, sporto salėje už stiklinės 
sienos žaidžiančias rankinį. Direktorė, mėgindama 
nukreipti inspektoriaus dėmesį nuo viliojančio re- 
ginio, garsiai atsikrenkštė ir paklausė: 

— Ar tikrai mergaitė domina jus tik kaip liudi- 
ninkė? 

— Ji gali būti šį tą mačiusi, — linktelėjęs atsakė 
Frostas. 

Tegul ir dvejodama, direktorė apsisprendė ne- 
prieštarauti — vis dėlto inspektorius buvo ne 
vienas, 0 su pareigūne, moterimi. Ponia Kvinsi 
mielu noru būtų likusi stebėti apklausos, bet turėjo 
pavaduoti 4B klasės visuomenės mokslo mokytoją, 
išvykusią nutraukti nėštumo. 

- Štai ir Treisė, — pratarė direktorė. 

Pastūmusi dvivėres duris, Treisė įpuolė į sporto 
salę ir pustekine nuskubėjo pro azartiškai 


krykštaujančias raudonskruostes rankininkes. Ji 
vilkėjo mokyklinę uniformą —- rusvą švarką ant 
baltos palaidinukės ir juodą sijoną. Atrodė gerokai 
jaunesnė nei banko vaizdo įraše. 

— Treise, gal užeitum?! — pašaukė direktorė. 

Frostas mergaitę pasitiko su tarnybiniu pažy- 
mėjimu ir nuoširdžia, drauginga šypsena. 

— Sugaišinsime tave tik porą minučių, neilgiau, 
— patikino jis Treisę. - Gali būti, kad šį tą matei, ir 
tavo liudijimas mums labai praverstų. - Ji atsisėdo 
ir perdėtai nerūpestingai užsimetė koją ant kojos. 
Inspektorius pašnairavo į sieninį laikrodį, kurio il- 
goji rodyklė buvo bebaigianti apsukti ratą. Jis ne- 
kantriai laukė skambučio į pamoką, tikėdamasis, 
kad ta varna direktorė pagaliau išsinešdins. — Dėl 
viso pikto norėčiau užsirašyti tavo pavardę ir ad- 
resą, - tarė Treisei. 

Skambutis pagaliau sudžeržgė, ir Frostas pasi- 
stengė neišsiduoti lengviau atsikvėpęs. 

— Man reikia eiti, - pasakė ponia Kvinsi, imda- 
ma nuo stalo knygas. - Deja, negalėsiu jūsų išlydėti. 

— Nieko tokio, — atsakė inspektorius - nusivylęs, 
mat sulig skambučiu rankinio rungtynės baigėsi, 
ir žaidėjos sugužėjo į drabužinę persirengti ir... O 
Dieve! — išsiprausti po dušu! Visos tos sirpios 
penkiolikmetės visiškai nuogos... Staiga jis sumojo, 
kad mergina kažką sako, ir tučtuojau liovėsi fanta- 
zavęs. - Atsiprašau. Ką sakai? 

— Norėjote užsirašyti mano pavardę ir adresą. 
Treisė Nil, gyvenu čia, Dentone, Slėnio kvartale 6. 

Frostas užsirašė, nors duomenis jie jau buvo 
sužinoję banke. 


— Vakar rytą, tuojau po pusės dešimtos, buvai 
Beningtono banke, ar ne? - paklausė jis. 

— Buvau. 

Mergaitė, dėdamasi nuobodžiaujanti, nusi- 
braukė nuo veido kaštoninių plaukų sruogą. 

— Ar pažįsti Kerolę Stenfild? 

— Pažįstu. 

— Girdėjai, kad Stenfildų namus kažkas apiplėšė? 

— Girdėjau. Per radiją. Vagys buvo ją pagrobę ir 
nurengę... - Tarsi tik dabar susivokusi, Treisė išpu- 
tė akis. — Banke mačiau Kerolės tėvą. Nejaugi jis 
ėmė pinigus išpirkai sumokėti? 

— Vadinasi, jį matei? 

— Tik probėgšmais. Mes menkai pažįstami. Nu- 
sišypsojau ponui Stenfildui, bet kažin ar jis mane 
pastebėjo. 

— Tavo liudijimas mums labai pravers, - pasakė 
Frostas. - Ar banke nepastebėjai nieko įtartino? 
Gal, be tavęs, ten trainiojosi dar kas nors? 

Demonstruodama, kaip smarkiai stengiasi 
prisiminti, Treisė susiraukė. 

— Daug ten buvo Žmonių. Nieko įtartino nepa- 
stebėjau. 

— O kai išėjai iš banko, nepastebėjai kokio įtarti- 
no tipo prie durų ar automobilyje?.. 

— Atsiprašau, - pratarė ji, papurčiusi galvą. 

Inspektorius apgaulingai padrąsinamai nusi- 
Šypsojo. 

— Nieko tokio, širdele. Beje... Tai tik formalu- 
mas. Ką veikei banke? 

— Kodėl klausiate? - nepatikliai pasiteiravo mer- 
gina. - Kuo aš čia dėta? 


Frostas skėstelėjo rankomis. 

— Juk sakiau, tik formalumas. Privalome patik- 
rinti visus banke tuo metu buvusius asmenis, net 
ir akivaizdžiai niekuo dėtuosius. Tad ką ten vei- 
kei? Pasiėmei šiek tiek pinigų? 

— Taip. 

— Ir mokykloje vakar nebuvai? 

— Nebuvau. 

Inspektorius išsyk pastebėjo, kad Treisė prade- 
da neramiai muistytis. Dėdamasis apie kažką mąs- 
tąs, jis išsiėmė cigaretes. Iš tikrųjų pro stiklinę 
kaudamos liuoksėjo švarutėlės merginos šlapiais 
plaukais. 

— O kodėl? 

Mergaitė patraukė pečiais ir užvertė akis į lubas. 

— Nebuvo ūpo. 

— Ką gi, dėl tokios rimtos priežasties į pamokas 
galima ir nenueiti, - supratingai šyptelėjęs, pasakė 
Frostas. — O ką visą dieną veikei? Skaitei Bibliją ir 
dalijai vargetoms sriubą? 

— Buvau užsukusi pas savo vaikiną. Klausėmės 
muzikos. 

— Nuostabu. Jeigu jis tai patvirtins, būsime su- 
taupę nemažai laiko. Kokia vaikino pavardė? 

— Jenas Graftonas. 

— Adresas?.. 

— Ferfildo kelias 23. 

— Puiku. — Inspektorius pirkinių kvite užsirašė 
pavardę bei adresą ir, lyg netikėtai kažką prisi- 
minęs, pasakė: — Keistokas klausimas. Iš sąskaitos 
pasiėmei penkis svarus. Kam tų pinigų reikėjo? 


— Ketinau eiti į diskoteką „Gojoje“. Ten galima 
kietai pasilinksminti. 

— Diskotekos būna vakarais. Kam imti pinigus 
iš pat ryto? 

— O kodėl gi ne? - savo ruožtu įžūliai paklausė 
Treisė. - Pinigų galima pasiimti bet kada. 

— Iš tikrųjų, - nenoromis sutiko Frostas ir pasi- 
krapštė randą. — Pasiėmusi penkis svarus, kelias 
minutes palaukei ir įdėjai juos atgal į sąskaitą. Kodėl? 

— Staiga susigaudžiau, kad sąskaitoje pritrūks 
lėšų periodiniam pervedimui. 

— Vadinasi, diskotekos teko atsisakyti? 

— Neteko. Pinigų man paskolino Jenas. 

— Auksinės širdies tas tavo Jenas. Į banką važia- 
vai tiesiai iš namų? 

— Taip. 

— Tavo motina nustebo, kai pasakėme, kad lan- 
keisi banke. Ji manė, kad tuo metu buvai mokykloje. 

— Visko mamai nepasakoju. 

Inspektorius vėl supratingai nusišypsojo. 

— Žinoma. Ar tiesiai iš namų važiavai į banką? 

- Taip. 

— Puiku. - Frostas jau ketino atsakymą užsira- 
šyti, bet persigalvojo. - Palūkėk. Tavo motina sakė, 
kad į mokyklą išėjai laiku ir su uniforma. 

— Na taip, juk norėjau, kad manytų, jog einu į 
mokyklą. 

— O tu patraukei tiesiai į banką? 

- Taip. 

Mergaitė atsakinėjo vis labiau dvejodama. 

— Bet liudininkė... - Inspektorius pasklaidė kaž- 
kokius popierius ir apsimetė suradęs reikiamą. — 


Štai... senutė. Veikiausiai ne itin patikima liudini- 
nkė... pusaklė ir akinių, lyg tyčia, buvo nepasiėmu- 
si. Ji šit sako ir net pasiryžusi prisiekti, kad buvai 
su džinsais ir senu nešvariu laisvo sukirpimo pal- 
tu — visai ne su dailiąja mokykline uniforma. 

— Na, vadinasi, suklydo. 

— Tad banke buvai su uniforma - šita pačia? 

- Taip. 

Ką prieš akimirką buvo užsirašęs, Frostas iš- 
braukė ir atsigręžė į Lizą. 

— Na matote, seržante, tai paikai senolei bus 
prisisapnavę. — Sulig tais žodžiais jis tvarkingai su- 
lankstė popierius ir įsidėjo į kišenę, paskui su kėde 
pasisuko į merginą ir linktelėjęs nusišypsojo, lyg 
sakydamas, kad nieko daugiau iš jos nenori. Kai ji 
atsistojo, inspektorius staiga spragtelėjo pirštais ir 
tarė: — Na argi aš ne žioplys? Pats viską supainio- 
jau. Ne senutė mums pasakė, kad banke buvai su 
kasdieniais drabužiais, o apsaugos kameros įraše 
matėme tave, vilkinčią juodą paltą ir mūvinčią 
šviesias kelnes. Taigi kažkuris fantazuojate - arba 
tu, arba vaizdo kamera. 

Treisė bukai spoksojo į Frostą ir, karštligiškai 
svarstydama, ką atsakius, krutino lūpas. 

— Buvau pasiėmusi drabužių pamainą ir persi- 
rengiau viešajame tualete, - sumurmėjo pagaliau. 

— O kur dėjai mokyklinę uniformą? Sugrūdai į 
unitazą? Banke jos neturėjai. 

— Na gerai jau, gerai! — Mergaitė vos tvardėsi 
nepratrūkusi šaukti. - Jenas su furgonu laukė ma- 
nęs netoli namų. Mano mamai jis nepatinka. Persi- 

rengiau furgone ir Jenas nuvežė mane į banką, pa- 
laukė, tada nuvažiavome pas jį. Patenkintas? 

— Žinoma, — atsistodamas tarė Frostas. - Tik no- 
rėjau išsiaiškinti kai kurias aplinkybes. Ačiū, kad 
skyrei mums laiko. 

Jis santūriai linktelėjo merginai ir jiedu su Liza 
išėjo. 

— Mergužėlė meluoja, — pasakė seržantė, kai 
jiedu susėdo į automobilį. 

— Na taip. Aplankykime Jeną - kokia ten jo pa- 
vardė? Matysime, ko priskies jis. 

Prie Jeno namų stovėjo apdaužytas ir gerokai 
parūdijęs rusvas „Fordas“, ankstesnio savininko 
logotipas ant furgono šono buvo užteptas juodais 
dažais. 

— Tavo liudininko matytasis furgonas irgi 
rusvas, - priminė Frostas. 

— Maniau, kad juo nepatikėjote, - suniurnėjo Liza. 

— Kartais galiu mąstyti ir lanksčiai — jeigu man 
taip patogiau. Retkarčiais lankstus būnu net tada, 
inspektorius ir nuspaudė durų skambučio mygtuką. 

Jenas Graftonas, aukštas, liesas aštuoniolikme- 
tis į storą kasą supintais juodais, riebaluotais 
plaukais, pareigūnus nusivedė į savo butą antrame 
aukšte. 

— Jenai, tikriausiai Treisė tave perspėjo, — tarė 
Frostas, pro kurio akis nepraslydo telefonas auto- 
matas laiptinėje. - Tik norime šį tą patikslinti. 

Graftonas glaudėsi viename ankštame kamba- 
ryje popmuzikantų nuotraukomis apklijuotomis 

sienomis. Darbo vaikinas neturėjo, tad nuomai 
reikalingas lėšas jam užtikrino socialinė parama. 
Pastarąjį kartą Jenas dirbo vairuotoju baldų par- 
duotuvėje, bet ši maždaug prieš metus bankrutavo. 
Daugiau jis nedirbo niekur. 

Visi trys susėdo ant lovos, prie jos stovėjo nedi- 
dukas muzikinis centras. Jenas žodis Žodin patvir- 
tino Treisės versiją, Frostas, neabejodamas, kad 
vaikinas meluoja, jo pasakojimą gana atmestinai 
užsirašė. 

— Vadinasi, laukei draugės prie banko? - pa- 
klausė inspektorius. — Pasistenk prisiminti... Gal 
pastebėjai netoliese trinantis kokį nors įtartiną 
tipą? 

— Tik nutukusią perekšlę eismo inspektorę, kuri 
įsūdė man baudą už tai, kad stovėjau prie dvigu- 
bos geltonos juostos. 

Paėmęs nuo lentynėlės, Jenas pamosavo baudos 
kvitu. Frostas dirstelėjo į jį akies krašteliu. Spren- 
džiant iš datos ir laiko, vaikinas nemelavo. 

— Ačiū, Jenai. Gali būti, kad norėsime šnektelti 
su tavimi dar kartą. 

Lauke Frostas vėl nužvelgė furgoną. Kaip tik 
tokią spalvą minėjo liudininkas, bet kvitas buvo iš- 
rašytas penkios po pusės dešimtos, vadinasi, maši- 
na negalėjo būti ta pati, kuria pagrobėjai vežė 
Kerolę Stenfild. Inspektorius galvojo ir šiaip, ir 
anaip, bet dėlionės dalys vis nederėjo. 

Vis dėlto ilgai mąstyti nebuvo kada. Kai tik Liza 
atidarė jų automobilio dureles, prabilo radijo siųs- 
tuvėlis. Frosto buvo prašoma skubiai atvykti į lavo- 
ninę. Nensė Grover nenusižudė. Kažkas ją nužudė. 


— Nužudyta? - apstulbęs perklausė inspektorius. 

Ligoninės patologas, pirmiau manęs, kad 
skrodimas bus formalus, linktelėjo ir tarė: 

— Pats pažiūrėkite. 

Lavonas ant stalo buvo apiplautas, drabužiai 
nuvilkti, galva pridėta prie kaklo, tik dar neprisiū- 
ta. Jaunesnysis laborantas, turėjęs tai padaryti, kad 
velionę būtų galima parodyti artimiesiems, kol kas 
mindžikavo šešėlyje. 

Frostas ir Liza nužvelgė kūną. Kadangi šis buvo 
nuogas, patologo komentaro net neprireikė. 
Kriminalistai ir patys matė dūrių žymes pilvo ir 
krūtinės srityse. Ant apatinių žaizdų tamsavo su- 
krešėjęs kraujas. Inspektorius greitai suskaičiavo 
visas. Moteriai buvo durta vienuolika kartų. 

— Šūdienė! - sukeikė Frostas. Tokio posūkio jis 
nėmaž nepageidavo. 

— Nužudyti pakako vieno dūrio į širdį, - tarė 
patologas. - Ant bėgių auka atsidūrė jau negyva. 

— Daktare, ar esama bent kokios tikimybės, kad 
susižalojo pati? - atsidusęs paklausė inspektorius. 
Ir pats suvokė, kad klausimas - paikas, bet atsisa- 
kyti savižudybės versijos buvo labai sunku. 

Patologas papurtė galvą. 

— Užmeskite akį į aukos rankas. 

Frostas žinojo: prieš klausiant, jam derėjo patik- 
rinti. Rankos taip pat buvo Žžaizdotos - supjausty- 
tos, subadytos. Akivaizdu - moteris gynėsi. 

— Ne mano kompetencija, - prisipažino pato- 
logas. - Kvieskite poną Draisdeilį. 

— Suprantama, - atsakė inspektorius. —- Vežkite 
ją į šaldytuvą. 


Jaunesnysis laborantas padėjo lavoninės dar- 
buotojui perkelti kūną ant vežtuvų, tada bjaurėda- 
masis, pirštų galais, suėmė galvą ir, įmetęs į didelį 
polietileninį maišą, padėjo ten pat. 

Išeidami kriminalistai sutiko Kesidį. 

— Subadyta. Smeigta vienuolika kartų. Po 
traukiniu numesta jau negyva, - trumpai nusakė 
padėtį Frostas. 

Laikinasis inspektorius neįstengė nuslėpti pasi- 
tenkinimo. 

— Žinojau, kad byla - ne tokia paprasta, kaip tau 
atrodė. 

— Viskas prie ko tik prisiliečiu, sumautai komp- 
likuojasi, - nusiminęs atsakė Frostas. 

— Jau po skrodimo? 

— Kviečiame Draisdeilį. Nieko sudėtingesnio už 
jaugusį nagą šitas daktariūkštis nenori imtis. 

— Ką gi, Snelą teks uždaryti, - pasakė Kesidis. 

— Liaukis kvailiojęs, - atšovė Frostas. - Verčiau 
paspaustum vyrelį. 

— Vyras čia niekuo dėtas. Snelas įsmuko į na- 
mus, ėmė badyti mažylius, šie prabudę paleido 
gerkles. Tasai iškrypėlis supanikavo ir nutildė juos 
pagalve. Kai į kambarį įpuolė motiną, teko nužu- 
dyti ir ją. 

— Kodėl tada Snelas nespruko, ją palikęs? Kodėl 
inscenizavo savižudybę? 

— Nežinau. Bet sužinosiu. 

- Štai mano versija, beje, daug tikresnė. Vyras iš 
darbo grįžo namo ir rado Žmoną kvailai išsivie- 
pusią. Ji pasigyrė atkeršijusi jam už tai, kad nuolat 
tenka naktis leisti vienumoje, - išžudžiusi vaikus. 

Jis paklaiko ir puolė žmoną badyti - smeigė 
vienuolika kartų. Suvokęs, kad įtarimas kris ant jo, 
išvežė lavoną iš namų ir padarė taip, kad atrodytų, 
jog Nensė nusižudė. 

— Vyras jos nužudyti negalėjo, - nenusileido Ke- 
sidis. — Jo alibi — visiškai patikimas. Trys asmenys 
patvirtino, kad Markas iki antros valandos buvo 
prekybos centre. 

— Patikrink jo alibi dar sykį. Ar tik nepaaiškės, 
kad ne toks ir patikimas. - Lizos inspektorius pa- 
klausė: — Groveris vis dar ligoninėje? 

— Taip. Rytoj išleidžia. 

— Puiku. Į ligoninę jis išvažiavo tiesiai iš na- 
mų, taigi — su tais pačiais drabužiais, kuriuos tą 
naktį vilkėjo. Juos reikia paimti. Tegul ekspertai 
bent kartą pasistengia, kaip pridera, ir ištiria kiek- 
vieną plaušelį. Kraujo ant drabužių turi būti likę. 
Juk veikiausiai liejosi kaip iš kibiro. — Kesidžiui 
Frostas pasakė: — Pasilik stebėti skrodimo. Drais- 
deilis turėtų netrukus atvažiuoti. Aš lekiu į Grove- 
rių namus, ten palauksiu ekspertų ir nusikaltimo 
vietos tyrėjų. 

Kesidžiui būti stumdomam nepatiko. Rangu 
buvo lygus Frostui, tegul ir laikinai. Vis dėlto nu- 
sprendė nesiginčyti. Nujautė, kad byloje dar gali 
pasitaikyti rizikingų klystkelių, todėl protingiau 
būtų leisti vadovauti Frostui. 

— Gerai, - nuolankiai tarstelėjo laikinasis ins- 
pektorius ir nuėjo į lavoninę laukti Vidaus reikalų 
departamento patologo. 

Liza pavežėjo Frostą į Kresvelo gatvę, o pati iš- 
važiavo į ligoninę. Prie Groverių namo budįs 
jaunasis konsteblis Pekeris padavė inspektoriui 
pagrindinių durų raktą. 

— Eik, išgerk arbatos, užkąsk, — pasiūlė jaunuo- 
liui Frostas. - Aš čia užtruksiu kokią valandą. 

Pekeris dėkodamas sulinksėjo. Budėti vienu- 
moje buvo pašėlusiai nuobodu - nei ką veikti, nei 
su kuo pasišnekėti, nebent su įkyriais smalsuoliais, 
kuriuos jam derėjo vyti šalin. Konsteblis nuspren- 
dė paėjėti iki suvožtinių baro netoliese ir šilumoje 
užvalgyti. 

Frostas įėjo į vidų ir užtrenkė duris. Slogioje 
tuščių namų tyloje trikdė bet koks garselis. 
Pastumtos svetainės durys aidžiai sugirgždėjo. 
Užuolaidos, kad žiopliai nekaišiotų nosies, buvo 
užtrauktos, ir kambarys skendėjo tamsoje. Inspek- 
torius įjungė šviesą. Ar čia moteris ir buvo nužu- 
dyta? Jeigu taip, turėjo būti likę kraujo. Bet jis ne- 
matė nė dėmelės. 

Frostas išjungė šviesą ir nuėjo į virtuvę, kur ant 
mažo staliuko vis dar stovėjo nešvarūs puodeliai. 
Reikėjo liepti kam nors juos išplauti, nepalikti ši- 
taip. Kad nepritrypus grindų, šios buvo uždengtos 
mėlyna polietilenine plėvele. Inspektorius atkėlė 
gerą jos sklypą ir nužvelgė baltas ir žydras plyte- 
les. Kraujas išsyk būtų kritęs į akis. Bet ir čia - nė 
dėmelės. Frostas priėjo prie akinamai balto, aukšto 
šaldytuvo ir atidarė. Ant viršutinės lentynėlės sto- 
vėjo praimta skardinė „Heinz“ maistelio kūu- 
dikiams. 

Inspektorius apžiūrėjo užpakalines duris. 
Vienam stiklų kitados išdužus, spragą dabar dengė 
gabalas faneros. Vinys apatinėje lopo dalyje buvo 
išplėštos, fanera atsiknojusi, ir bet kas galėjo įkišti 
pro skylę ranką bei pasiekti užraktą. Kažkuriam 
pareigūnų ši aplinkybė neprasprūdo pro akis, bet 
niekas į tokią smulkmeną nekreipė dėmesio, juk 
byla atrodė visiškai paprasta. 

Iš virtuvės Frostas išėjo į koridorių. Grindys ty- 
liai girgžčiojo sulig kiekvienu žingsniu. Vaikų 
kambarys vis dar dvelkė „Johnson's Baby“ milte- 
liais. Lovelės be patalynės buvo nejaukiai šaltos. 
Nuo lentynos į inspektorių priekaištingai žiūrėjo 
žaislai: pliušiniai žvėreliai, lėlės baidyklės. Jis žen- 
gė prie durų ir nustėro, išgirdęs vaiko balselį. 

— Mamyte! 

Garsą išleido lėlė, prakeikta lėlė, kurią Fros- 
tas nepastebėjęs primynė. Jis paėmė ją ir padėjo 
ant lentynėlės, prie kitų. 

Sukrėstas nuėjo į tamsią svetainę ir atsisėdęs 
užsirūkė. Storo audinio užuolaidos neįleido į na- 
mus gatvės triukšmo, užtat kambaryje tvyrojo niuū- 
ri tyla. Šalčio perimtas inspektorius sudrebėjo. 
Akimirką mintis išblaškė keistas garsas, lyg vaikas 
krizentų, bet įsiklausęs jis nieko neišgirdo. 

Paskui kažkas taku atėjo iki laukujų durų ir pa- 
sibeldė. 

— Ačiū, nieko nereikia, - įleisdamas teismo eks- 
pertus, pasakė Frostas. — Iš agentų niekada nieko 
neperku. 

Jis grįžo į svetainę. Kištis į ekspertų darbą ne- 
ketino. Kruopštaus, planingo triūso Frostas visada 

kratėsi, atsidūręs tarp šitaip dirbančių Žmonių, 
tuojau imdavo nekantrauti. Užkandęs grįžo Pekeris, 
ir inspektorius iškart pasiuntė jį šnektelėti su kai- 
mynais, gal bus ką nors matę ar girdėję. Pavyzdžiui, 
automobilį. Juk jeigu Nensė nužudyta namuose, 1a- 
voną reikėjo kažkaip nugabenti iki tunelio. 

Į duris pabeldė vienas ekspertų. 

— Inspektoriau, norėtume čia padirbėti. 

Frostas pasijuto tik pinąsis po kojomis. Nuėjo į 
virtuvę. Hardingas darbavosi kieme, tyrinėjo į ta- 
ką palei valdas vedančias duris tvoroje. Pamatęs 
Frostą, jis atėjo į virtuvę. 

— Štai, pažvelkite, — pratarė ir, pirštinėta ranka 
atlaisvinęs ant durų į kiemą vietoj stiklo pritvirtin- 
tą fanerą, parodė šiurkštų apatinį jos kraštą. Ant 
šio buvo likę kraujo, odos skutelių. — Kažkas ati- 
traukė plokštę, kad galėtų prakišti ranką ir at- 
rakinti duris iš vidaus. Faneros briauna iki kraujo 
nubrozdino riešą. To, kas čia brovėsi, ranka turėtų 
būti bjauriai sužalota. 

— Gal pats Groveris... ar netgi jo Žmona, - atsakė 
Frostas. - Jeigu užmiršo pasiimti laukujų durų rak- 
tą, teko į vidų eiti pro šitas. 

— Gal, - lyg ir neprieštaravo Hardingas. - Iš čia 
likusių odos fragmentų galėsime nustatyti DNR. 
Suraskite įtariamąjį, jei toks yra, ir palyginsime su 
jo. Jei DNR sutaps, jums net nereikės, kad jis prisi- 
pažintų. 

— Mokslas — nuostabus dalykas, - sumurmėjo 
inspektorius. — Palyginti su mokslu, policininko 
lazda - gryna atgyvena. 


Į virtuvę įėjo du ekspertai akinamai baltais 
kombinezonais. 

— Inspektoriau, dabar norėtume padirbėti čia, — 
pasakė vienas jų. 

Frostui nebeliko kur ramiai pasėdėti ir pagalvo- 
ti. Jis išėjo į gatvę ir, sėdęs į autobusą, grįžo į nuo- 
vadą. 

Kesidis su Nensės Grover skrodimo išvadomis 
laukė inspektoriaus žmogžudysčių tyrimo kamba- 
ryje. 

— Daug durtinių žaizdų pilvo ir krūtinės srity- 
se. Lemtingas buvo dūris į širdį, moteris mirė be- 
veik iš karto. Rankos sužalotos, ginantis nuo už- 
puoliko. 

— Koks peilis? 

— Vienašmenis, smailiu galu. Gali būti - virtu- 
vinis. 

— Kada auką ištiko mirtis? 

— Naktį tarp vienuoliktos ir pirmos. 

Frostas papasakojo Kesidžiui apie išdaužtą už- 
pakalinių durų stiklą. 

— Tuojau pat imu Snelą, - entuziastingai pasišo- 
vė nušvitęs laikinasis inspektorius. 

- Jis tikriausiai Niukasle, - priminė Frostas, jis 
iš visos širdies tikėjosi, kad taip ir yra, kad Snelas 
sėdi ten savo namuose ir skaito Bibliją, kad jo ran- 
kos - sveikut sveikutėlės. 

— Nė velnio! - atšovė Kesidis. - Tenykščiai mū- 
sų kolegos jau patikrino. 


Frostas pažvelgė pro langą. Juodi lietaus 
pripampę debesys kabojo žemai, buvo jau beveik 
tamsu. 

— Ką gi, reikia jį surasti, - sumurmėjo inspekto- 
rius. 

Prie Snelo namų Parnelo bloke jiedu privažiavo 
kelios minutės po keturių popiet. Buvo jau sutemę, 
tolumoje grėsmingai dundeno griaustinis. Prie na- 
mo švietė tik vienas gatvės žibintas, kito — sunio- 
koto, nuplėštu gaubtu - laidai kyšojo iš stiebo tary- 
tum įvairiaspalviai spagečiai. Kesidžiui patrankius 
į duris, niekas neatsiliepė, šviesa neįsižiebė. Palei 
sieną pupsojo penki šiukšlių prikimšti maišai. 

Frostas pasilenkė ir pro korespondencijos plyšį 
pažvelgė į juodą tamsą. 

— Reikėtų apsidairyti viduje, - pasakė. 

— O raktą turi? — pašaipiai paklausė Kesidis. 

— Rakto man nereikia, drauguži. O ten kas? — 
Frostas parodė į gatvę. Atsigręžęs pažiūrėti, laiki- 
nasis inspektorius išgirdo dūžtant stiklą. Kai pasi- 
suko į kolegą, šis ant laiptelio pastatė tuščią pieno 
mėginta įsilaužti. Reikia patikrinti. 

Frostas atsargiai įkišo ranką pro skylę ir atraki- 
no duris iš vidaus. Kesidis buvo linkęs atsiriboti 
nuo bet kokių inspektoriaus akibrokštų, bet apie šį 
vargu ar kas galėjo sužinoti, tad jis neprieštarau- 
damas įėjo į vidų. Frostas spūstelėjo jungiklį ir 
šviesa prieškambaryje įsižiebė. Ant demblio prie 
durų mėtėsi du spausdinti raštai, vienas iš elektros 
tinklų kompanijos, kitas — iš dujų. Abu atėję tą 


pačią dieną, abiem pranešama tas pats: „Kaip pa- 
geidavote, mūsų atstovas buvo atvykęs 9-ą ryto už- 
fiksuoti skaitiklio rodmenų ir nutraukti tiekimo. 
Darbuotojo niekas neįsileido, todėl prašome susi- 
siekti su mūsų biuru, kad galėtume iš naujo susi- 
tarti dėl vizito.“ 

Svetainėje ant stalo buvo padėti šeši maišeliai 
su motinos daiktais. Šaldytuve virtuvėje pareigū- 
nai aptiko pakuotę šaldyto maisto iš „Marks and 
Spencer“ ir nepraimtą pakuotę pieno. Lova miega- 
majame buvo nepaklota, tvarkingai sulankstyta 
pižama padėta ant priegalvio. 

Frostas ištraukė porą stalčių - tuštutėliai. 

— Jis nebuvo grįžęs nuo vakar vakaro, - spėjo 
inspektorius. — Lovoje nemiegota. 

— Lovą galėjo nutaisyti ir atsikėlęs, —- papriešta- 
ravo Kesidis. 

— Oi ne, mielas drauge. Snelas ketino šiandien 
išvažiuoti į Niukaslą. Buvo susidėjęs daiktus, pasi- 
ruošęs. Lovą gal ir galėjo nutaisyti atsikėlęs, bet pi- 
žamos tikrai nebūtų lankstęs ir dėjęs ant pagalvės. 
Be to, būtų praėmęs pieną arbatai pasibaltinti. — 
Frostas susimąstęs ėmė žįsti nykščio krumplį. - Va- 
kar vakare jis išėjo ir namo negrįžo. Kodėl? 

— Man atrodo, akivaizdu, - atkirto Kesidis. - Iš- 
žudė vaikus, paskui nugalabijo jų motiną ir pa- 
spruko. 

— Netikiu. Kuriems velniams inscenizuoti Nen- 
sės savižudybę? Kažkoks absurdas. 

— Tu mėgini Snelo veiksmus paaiškinti raciona- 
liai. O juk jis - pamišėlis. 


- Jeigu jis nubloškė moterį po traukiniu, kad at- 
rodytų, jog ji nusižudė, kam tada sprukti? 

— Gal matė, kad traukinys jos visiškai nesu- 
maitojo. Tikėjosi, kad kūnas bus sumaltas į košę ir 
jokių dūrių Žymių niekas neįmatys. Kai taip nenu- 
tiko, jam teko sprukti. 

Frostas apgalvojo kolegos žodžius. Kesidžio 
prielaida buvo ne ką patikimesnė už kai kurias pa- 
ikas jo paties versijas, bet, jeigu ji teisinga, tada iš- 
eina, kad Snelas, iki šiol tenkindavęsis ištryškusiu 
kraujo lašeliu, staiga tapo siaubingu serijiniu žudi- 
ku. Inspektorius priėjo prie stalo ir dirstelėjo į 
vieną maišelių. Į jį buvo įdėta nuotrauka sidabra- 
spalviais rėmeliais: kokių aštuonerių Sidnis Snelas 
su jūreiviška palaidine, dailiai sušukuotas, prieš 
fotografuojantis nupraustas, įsikibęs jaunos ma- 
mos rankos. Mielas, nekaltas vaikas... galiausiai iš- 
augęs į iškrypėlį. 

— Na ką gi, - atsidusęs vėl prašneko Frostas, — 
susisiek su Niukaslu. Paprašyk kolegų, kad stebėtų 
Snelo namus ir, kai tik jis grįš, suimtų įtariant 
žmogžudyste. Tegul mūsų operatyvininkai per- 
spėja visus patrulius - vos pastebėjus Snelą reikia 
suimti. — Inspektorius paskutinį kartą nužvelgė 
kambarį ir pridūrė: - Šitą skylę protarpiais taip pat 
derėtų patikrinti. Jis gali grįžti atsigerti pieno. 

Išeidami jie užtrenkė duris, ir tučia gatve nuvil- 
nijo aidas. Kai pareigūnų automobilis pasuko už 
kampo, iš apleisto namo šešėlio išniro jame slėpę- 
sis siluetas. Sidnis Snelas tirtėjo iš baimės. Grįžta- 
ntį pasiimti daiktų, jį išgelbėjo nuojauta, perspėjusi 


palūkėti, neiti tiesiai į namus. Apsipylęs šaltu 
prakaitu, jis stebėjo, kaip Frostas ir Kesidis lau- 
žiasi pro duris. Ir dabar, nors jie jau buvo nuvažia- 
vę, Snelas vis dar dvejojo, kankinosi, negalėdamas 
apsispręsti... Ar rizikuoti eiti į namus? O jeigu farai 
stovi už kampo ir laukia kaip tik tokio kvailo jo 
žingsnio? Jis buvo nusikamavęs, alkanas. Praėjusią 
naktį nė bluosto nesudėjęs. Riešas vėl kraujavo. 
Sidnis nulaižė kraują ir stipriau užveržė nešvarią 
nosinę. Ką daryti? Dieve, ką daryti?.. 


Priimamajame Frosto laukė senutė. Pripuolė, 
vos jį pamačiusi. 

— Radote! Seržantas sako, radote! —- sušuko nu- 
švitusi. 

Netikėtai užkluptas inspektorius tik kvailai išsi- 
šiepė. Kas ji, po galais, tokia? Vis dėlto atpažino 
tuojau pat. Na, žinoma... Senolė, iš kurios buvo nug- 
velbti vyro apdovanojimai. Rupūžėle! Per tą laiko 
mikio, kurį anas slėpė namuose, už vandens talpos. 

— Taip, širdele, radau jūsų ordiną... Ar galėčiau 
paprašyti atpažinti? 

Jis nusivedė senutę į pagrindinį kvotos kamba- 
rį, kur jiedu palaukė, kol Bertonas atneš didelę kar- 
toninę dėžę. Juodoji dėžutė su ordinu buvo ne itin 
pagarbiai įmesta tarp visokių niekniekių. Frostas 
paėmė ją iš krūvos ir įteikė savininkei. Ši palaimin- 
gai nusišypsojo. 

- Jau nesitikėjau atgauti. - Išėmusi iš dėžutės La- 
kūno garbės ordiną, senolė priglaudė jį prie skruos- 
to. — Vyras norėjo perduoti apdovanojimą sūnui. 


Laukiausi, daktaras sakė, kad bus berniukas, bet, 
kai mūsų namą subombardavo, persileidau. 

Frostas atjaučiamai palinksėjo ir perspėjo senu- 
tę, kad ordino jai kol kas negrąžins. 

- Širdele, tik nesirūpinkite, jūsų ordinas čia bus 
saugus. Pats jį pasaugosiu, - prižadėjo inspekto- 
rius ir patyliukais nusišaipė iš savęs. „Pasaugosiu! 
Ar taip pat, kaip saugojau Stenfildų brangenybes?“ 
Pagalvojęs apie šias, išsyk prisiminė, kad laukia 
nemalonus pokalbis su Maletu. 

— Ir nuotraukas suradote! Kokia laimė! 

Nuotraukas? Kokias nuotraukas? 

Dėžėje tarp kitų daiktų buvo ir gumele perjuos- 
tas pluoštas dėklų su šeimos fotografijomis. Pir- 
miau Frostas tik prabėgomis į jas žvilgtelėjo. Ma- 
tyt, Lemis griebdavo viską, kas pakliūdavo po ran- 
ka, nežiūrėdamas, ar daiktas bent kiek vertingas. 

Senutė ištraukė viršutinį dėklą ir ėmė vartyti, 
žiūrinėti nuotraukas. 

— Nenorėčiau, kad jas pamatytų kam nedera, - 
pasakė ir, lyg sąmokslininkė pamerkusi inspekto- 
riui akį, parodė į Bertoną. - Kaip manote, ar šiam 
jaunuoliui jau galima tokias rodyti? — paklausė ir 
įdavė Frostui fotografijas. 

Inspektorius paėmė jas, gniauždamas žiovulį, 
nieko įdomaus nesitikėdamas. Ir čia pat nustėro. 

— Rūgštele! 

Nespalvinės atviruko formato nuotraukos šei- 
mos albumui nėmaž netiko. Jose buvo įamžinta 
jauna, kūninga tamsiaplaukė. Nuogut nuogutėlė. 
Miegamajame. 

— Rūgštele! - dar kartą išsprūdo Frostui. 


Vienoje fotografijoje mergina, išskėstais pirštais 
apgniaužusi krūtis, rodė spenelių pumpurus, ki- 
toje, atsukusi objektyvui dailų stangrų užpakaliu- 
ką, koketiškai žiūrėjo per petį. Atpažinęs ją, Fros- 
tas net išsižiojo. 

- Čia jūs! - sušnibždėjo poniai Miler. 

Ji šelmiškai linktelėjo. 

— Mano vyras pats ir išryškino. Popieriaus ir 
chemikalų jis gaudavo iš Karališkojo oro laivyno 
fotografų. Per karą tokie dalykai buvo deficitas. 

— Rūgštele! — trečią sykį sukeikė inspektorius. — 
Tai bent gražuolė buvote! - Jis parodė nuotraukas 
Frostas, tegul ir nenoromis, sudėjo fotografijas į 
dėklą ir grąžino senutei. - Širdele, verčiau neškitės 
jas namo. Jei paliksite čia, nebegalėsime dirbti. 

Įsidėjusi nuotraukas, senolė užsegė rankinuką. 

— Matote, kadaise buvau ne tokia sena kaip da- 
bar, - ilgesingai pasakė. 

— Gerai, kad tada nebuvome pažįstami, - atsakė 
inspektorius. —- Vyras nebūtų jūsų nusaugojęs. 

Išlydėjęs ponią Miler, Frostas grįžo į kvotos 
kambarį. Bertonas dėjo daiktus atgal į dėžę. 

— Luktelėk, sūnau, - tarė inspektorius, - pažiu- 
rėsime, ką dar Lemiui pavyko nudžiauti. 

Atidarę seną šokoladinių saldainių dėžutę, jie 
aptiko šūsnį pornografinių nuotraukų. Kai kuriose 
buvo įamžinti vaikai, kai kuriose —- vyrai su mote- 
riškais apatiniais. Frostas parodė vieną fotografiją 
konstebliui. 

— Tos kelnaitės su nėrinukais man visai patiktų, 
bet barzda... 

Buvo ten ir laiškų. Vieną perskaitęs inspekto- 
rius net švilptelėjo. 

— Tai bent smulkiai aprašyta, kokius ledinukus 
pačiutė čiulpdavo, kol jos vyras būdavo išvykęs, — 
pasakė. 

— Šitas irgi nelabai padorus. - Bertonas parodė 
žalsvo laiškinio popieriaus lapą neapipjaustytais 
kraštais. 

Dar vieną laišką jie išėmė iš voko su užrašyta 
gavėjo pavarde ir adresu. Šį Frostas žinojo. Voke 
taip pat buvo spalvota momentinė nuotrauka. Virš 
fotelio pasilenkusi stambi moteris užverstu sijonu 
ir iki kulkšnių nusmauktomis kelnaitėmis, už jos — 
ilgu, odiniu diržu užsimojęs vyriškis su universi- 
teto profesoriaus kepure ir mantija. Inspektorius 
greitomis peržvelgė laišką. Jo autorius siūlė vakare 
pas jį užsukti ir smulkiai dėstė neklusnioms mer- 
gaitėms skiriamas bausmes. Nei jo pavardė, nei ad- 
resas nebuvo nurodyti. Prie laiško buvo prisegta 
kopija kito, kuriame moteris pasakojosi esanti 
siaubinga neklaužada. 

— Sukriošusi pasileidėlė! - prunkštelėjo Bertonas. 

— Oi ne, anaiptol ne pasileidėlė, - paprieštaravo 
Frostas. — Buvusi valstybės tarnautoja... gyvena 
prašmatniame name Chartijos gatvėje. 

— Pažįstate ją? 

— Klientu būti neteko. Tu, sūnau, ją irgi Žinai. 
Maleto žmonos draugė, abi - kažkokio ligoninės ar 
panašaus komiteto narės. Buvo mums pranešusi, 
kad po vandens ūkio darbuotojo apsilankymo iš 
miegamojo dingo pinigai... 

— Prisimenu, - pertraukė inspektorių konste- 
blis. - Jau kitą dieną prisipažino apsirikusi, esą 
nieko nedingę. 

— Taip, ta pati. Tada nieko blogo neįtarėme, bet 
manau, kad ji buvo šantažuojama. Mokėk arba nu- 
siųsime nuotraukas vikarui... 

Frostas vėl įsižiūrėjo į fotografiją ir neišgirdo, 
kaip girgžtelėjo atidaromos durys. 

— Inspektoriau Frostai! 

Inspektorius tyliai suvaitojo. Tasai nupezėlis 
akiniuotis Haris, žinoma, atėjo bartis dėl be prie- 
žiūros paliktų brangenybių. 

— Viršininke, kaip tik ruošiausi pas jus eiti, — 
vargais negalais išspaudęs šypseną, pasakė Frostas 
ir atkišo fotografiją. - Ar ne jūs tasai profesorius su 
mantija? Klausiu tik formaliai - kad galėtume iš- 
braukti jus iš įtariamųjų sąrašo. 

Maletas dėbtelėjo į nuotrauką ir nukaito. 

— Po velnių, puikiai žinote, kad ne aš! Į mano 
kabinetą - tučtuojau! — iškošė pro dantis įtūžęs. 

Frostas sėdėjo, nutaisęs dėmesingą išraišką, ir, 
viena ausimi klausydamasis monotoniškai tauzi- 
jančio skyriaus viršininko, svarstė dienos įvykius. 
Jei Maleto žmonos draugė iš tiesų buvo šantažuo- 
jama, tai beveik garantuotai reiškė, kad Lemis iš 
miegamųjų nugvelbtais daiktais naudojosi žmo- 
nėms paspausti. Vadinasi, Hokstono būta ne tik 
vagies, bet ir šantažuotojo, o tai jau neblogas moty- 
vas jį nudėti. Gal kuriai nors jo aukų tiesiog pri- 
stigo kantrybės. 

— „mano vadovaujamo kolektyvo pareigūnui 
toks elgesys nederamas... - nugirdo inspektorius, ir 


jo mintys vėl nuklydo kitur. Pirmiausia reikėtų pa- 
sišnekėti su ta moteriške, gal imtų ir paaiškėtų Le- 
mio mirties aplinkybės. Nagi, viršininkėli, liautu- 
meisi jau... metas darbus dirbti. Staiga Frostas su- 
mojo, kad Maletas, pagaliau nutilęs, klausiamai į jį 
spokso. 

— Jau viską, pone, pasakėte? Puiku! Na, aš atsi- 
prašau. Daugiau taip nedarysiu. 

Nelaukdamas, kol Maletas ras dar kokią nors 
dingstį paburnoti, inspektorius griebė maišelį su 
brangenybėmis ir žengė prie durų. 

— Palaukite! 

Tokios intonacijos negalėjo ignoruoti net Frostas. 

— Pone?.. - tarstelėjo jis, lėtai atsigręždamas. 

— Ta nuotrauka... Man ten kai kas matyta. 

— Nesirūpinkite, viršininke, pasistengsiu jūsų 
neįvelti. 

Maletas kietai sučiaupė lūpas ir ištiesė ranką. 

— Parodykite. - Dar kartą pažiūrėjęs į fotografi- 
ją, nusiėmė akinius ir įniko neskubriai šveisti stik- 
lus. - Ponia Roberts. 

— Tai bent Žvitrumas akies! - šūktelėjo Frostas. 
— Aš niekaip nebūčiau ponios atpažinęs vien iš 
nuogo užpakalio... tiesa, niekada nesu jo matęs... 

— Atpažinau kambarį, - nuraudęs pasiteisino 
Maletas. 

— Savaime aišku, pone. Jei taip sakote... 

Skyriaus viršininkas sužaibavo akimis. 

— Su žmona daugybę sykių esame ten buvę... at- 
pažįstu paveikslus... knygų lentyną... 

— Taip, taip, žinoma, pone, - erzindamas viršininką, 
su abejonės gaidele balse atsakė Frostas. - Turbūt 


esate sėdėjęs tame pat fotelyje, ant kurio nuotrau- 
koje užsikniaubusi ponia Roberts. Tikiuosi, susi- 
jaudinusi ji jo neapseilėja. 

Maletas pasitrynė akis ir vėl užsidėjo akinius. 

— Paklausykite, Frostai, reikalas keblus. Ponia 
Roberts - gera mano draugė, be to, stambi Žuvis. 

— Ypač stambiu užpakaliu, - pridūrė Frostas. 

Vyriausiasis inspektorius praleido jo žodžius 
negirdomis. 

— Ko ketinate imtis? - paklausė. 

— Užsuksiu pas ponią Roberts ir parodysiu nuo- 
trauką. 

Maletas įsižiūrėjo į stalviršį, vos vos paslinko 
parkerį ir tarė: 

— Manau, bus geriau, jei šio reikalo imsiuos aš. 
Ta gera draugė gali staiga tapti pavojingu priešu. 
Jei grąžinsiu poniai Roberts nuotrauką ir užsi- 
minsiu, kad jos pavardė niekur nebus įpainiota, 
vėliau tokia taktika gali mums atnešti nemažai 
naudos. 

— Atsiprašau, viršininke, pavėlavote. Ponia Ro- 
berts tikriausiai jau buvo šantažuojama. Tiesą sa- 
kant, gali būti, kad Lemis Hokstonas kaip tik dėl to 
ir nužudytas. 

Inspektorius išaiškino Maletui padėtį, ir šis tik 
dar labiau sunerimo. 

— Frostai, primygtinai siūlyčiau jums nesikišti. 
Aš įsitikinęs, kad ponia Roberts su Žmogžudyste 
niekaip nesusijusi. Velniai rautų, ji, šiaip ar taip, 
mūsų šeimos draugė. 

Frostas apsimetė neapsakomai suglumęs. 

— Pone, ar man nevalia kvosti įtariamojo žmog- 


žudyste, jei jis yra jūsų draugas? Tokį Kvotos 
taisyklių punktą veikiausiai būsiu pražiopsojęs. 

Maletas iš pykčio perkreiptu veidu pasviro virš 
stalo ir sušvokštė: 

— Velniai jus rautų, Frostai, puikiausiai Žinote, 
kad ne tai turėjau galvoje! Savaime aišku, privalote 
ponią Roberts apklausti. Jeigu ji įsivėlusi, nors sun- 
ku tai įsivaizduoti, galite tikėtis visapusiškos ma- 
no paramos. Bet, jeigu apsidergsime, pritrėkšiu jus 
be gailesčio. 

Taigi Maletas kaip visada mikliai apsidraudė, 
kad nesėkmės atveju ginkdie nenukentėtų. 

Frostas įsidėjo nuotrauką į kišenę ir išeidamas 
pasakė: 

— Viršininke, žinojau, kad mane palaikysite. 

Užsukęs į Žmogžudysčių tyrimo kambarį, jis 
pasikvietė Bertoną važiuoti drauge. Tokios stam- 
bios žuvies kaip ponia Roberts gaudyti vienas 
Frostas nesiryžo. 


Emilė Roberts gyveno nedideliame, su kitu su- 
blokuotame name gatvės gale. Jaukų kiemą prie- 
šais pagrindines duris su spalvotu vitražu juosė 
tvarkingai pakirpta gyvatvorė. Nublizgintą žalva- 
rinę plokštelę, vidur kurios buvo įtaisytas skambu- 
čio mygtukas, Frostas, pridėjęs pirštus, kaipmat 
sutepė. Netrukus durys prasivėrė — tik tiek, kiek 
leido grandinėlė. Nepadėjo net tarnybinis pažymė- 
jimas. Pasičiupusi jį, šeimininkė nuėjo prie telefono 
ir paskambino į nuovadą patikrinti, ar nebus atsi- 
beldę kokie apsimetėliai. Pernelyg gerai ji prisi- 
minė sukčių, prisistačiusį vandens ūkio darbuoto- 


ju, kuris, tiesą sakant, atrodė visai padoriai, nepa- 
lyginsi su  aptrintą pažymėjimą  atkišusiu 
apsmukėliu, nė iš tolo nepanašiu į policininką. 

Ponia Roberts pareikalavo sujungti ją su geru 
draugu skyriaus viršininku Stenliu Maletu. Šis 
kalbėjo irzlokai, bet, šiaip ar taip, patvirtino, kad 
Frostas - jo pavaldinys, tiesa, prisipažino nežinąs, 
kokį nusikaltimą inspektorius šiuo metu tiria. 

Šeimininkės liepti, pareigūnai, Frostas - labai 
atsainiai, nusivalė kojas ir suėjo į svetainę su už- 
kurtu židiniu. Ponia Roberts pasiūlė paprastas kė- 
des, bet apkiautėlis išsidrėbė didžiuliame odinia- 
me fotelyje. 

— Puikus baldas! - pagyrė. - Malonu tokiame 
atsipūsti po geros pylos. 

Ponią Roberts persmelkė nerimas. Ar jai tik pa- 
sirodė, ar inspektorius iš tiesų pabrėžė Žodį „py- 
los“? O gal išvis sakė „bylos“? 

— Kuo galėčiau padėti? — šaltai nusišypsojusi, 
paklausė ji. 

Kambarys atrodė taip pat kaip nuotraukoje, bet 
stambi vyriškų bruožų moteris su tvido kostiumė- 
liu nėmaž nepanėšėjo į mažą mergaitę, laiške mel- 
dusią „mokytojo“ ištaisyti jos klaidas. 

— Ponia Roberts, prieš kelis mėnesius pranešėte 
apie apiplėšimą, - atsakė Frostas. 

Jis norėjo, kad moteris atsisėstų. Mat kai šitaip 
prie jo stūksojo, kalbantis su ja teko įsitempus kra- 
ginti galvą. Nerūpestingai numojusi ranka, ponia 
Roberts tarsi parodė, kad tas apiplėšimas nevertas 
dėmesio. 


— Jau tada sakiau pareigūnui, kad suklydau, 
ir tiek. 

— Mums kilo abejonių, ar tikrai suklydote. 

— Ką tuo norite pasakyti? — susiraukusi paklau- 
sė ji. 

— Veikiausiai iš tikrųjų buvote apvogta, bet vė- 
liau susizgribote, kad vagis nugvelbė tokių dalykų, 
apie kuriuos mums verčiau nežinoti. 

Ponia Roberts išsitempė visu ūgiu, rodėsi, tapo 
dar aukštesnė. 

— Niekas nieko nepavogė, - atšovė. - Niekuo ne- 
galiu jums padėti. 

— Kodėl jums neatsisėdus? - pasiūlė Frostas. - O 
gal subinytė pernelyg įskaudusi? 

Moteris įsistebeilijo į jį apstulbusi, net prasižio- 
jusi. Iš pradžių dar pamanė neteisingai nugirdusi, 
bet inspektorius iš voko išėmė nuotrauką. 

— Veido gerai nematyti, - pasakė, - bet mes ne- 
abejojame, kad čia įamžinta jūs. 

Ji pamėgino fotografiją pagriebti, bet Frostas 
suskubo atitraukti ranką. 

— Kaip jūs drįstate?! - sušnypštė ponia Roberts. 
— Kaip drįstate?! 

Ji sužiopčiojo, daugiau neįstengdama išspausti 
nė žodžio. 

— Apgailestauju, - lyg ir nuoširdžiai pasakė ins- 
pektorius, - bet, kai pradedi vartyti akmenis, randi 
po jais visokios bjaurasties. Tik noriu išsiaiškinti 
porą mums svarbių dalykų. 

— Neišgirsite iš manęs nė žodžio, - atkirto mote- 
riškė ir, klestelėjusi į fotelį priešais, demonstraty- 
viai sunėrė rankas ant krūtinės. 


— Ką gi, - šyptelėjęs tarė Frostas, - tokiu atveju 
gesinkite ugnį, renkitės. Pasikalbėsime nuovadoje. 
Privatumo ten nėra ko tikėtis, bet, jeigu jūs nieko 
nesigėdijate, man kas... 

Ponia Roberts tylėjo, bet jos įžūlumas akivaiz- 
džiai blėso. Inspektorius paėmė iš Bertono aplanką 
if jį atsivertė. 

— Rugpjūčio 5-ąją paskambinote savo bičiuliui 
ponui Maletui ir pranešėte apie vagystę. Jūsų na- 
muose apsilankė Žmogus, prisistatęs vandens ūkio 
darbuotoju, o kai jis išėjo, pasigedote tam tikrų 
vertingų daiktų. Praėjus dvidešimčiai minučių po 
jūsų skambučio vyriausiajam inspektoriui, pas jus 
atvyko kriminalistas seržantas Henlonas. Įteikėte 
jam pavogtų daiktų sąrašą. Buvo dingusios sagės, 
perlų vėrinys, auksinė pudrinė, sidabrinė apyra- 
nkė... Bendra vertė - beveik 2000 svarų. - Frostas 
išėmė iš aplanko lapą. - Štai tas sąrašas. - Jis pa- 
rodė popierių šeimininkei. Ši spoksojo tiesiai prieš 
save, lapo tarsi nematydama. - Ponas Maletas, la- 
bai geras jūsų draugas, išsikvietė mane ir liepė 
skirti visas jėgas nusikaltėliui suimti. Bet kitą 
dieną jūs vėl paskambinote vyriausiajam inspekto- 
riui, 0 paskui pasirašėte dokumentą... štai Šį... — 
Frostas pamosavo moteriai prieš nosį kitu lapu. — 
„Dokumentą, kuriame teigiate, kad suklydote ir 
kad niekas nepavogta... Esą vertybes buvote padė- 
jusi į kitą stalčių ir užmiršusi. Ponas Maletas įsakė 
nutraukti paiešką, aš, žinoma, taip ir padariau. — 
Inspektorius sudėjo lapus atgal į aplanką. - Ir jau- 
čiuosi dėl to kaltas. Papildomo darbo neieškau, bet 


tada privalėjau tęsti tyrimą. Man derėjo paprašyti 
jūsų parodyti daiktus, kurie esą atsirado. - Jis ma- 
loniai nusišypsojo ir paklausė: — Jei gražiai pa- 
prašyčiau, gal parodytumėte juos dabar? 

Moteris pažvelgė inspektoriui į akis ir nudelbė 
žvilgsnį. 

— Negaliu, - pratarė. 

— Tie daiktai dingo? 

— Taip. 

— Kodėl tada sakėte, kad niekas jų nevogė? 

Ji atsistojo, priėjo prie žemo staliuko ir, išsiėmu- 
si iš Žvilgančio, juosvai auksinio pakelio cigaretę, 
užsidegė oniksiniu Žiebtuvėliu. Frostas taip pat už- 
sirūkė. 

— Tą vakarą man paskambino, - ėmė pasakoti 
ponia Roberts. - Kažkoks vyras. Perskaitė man da- 
lį laiško ir apibūdino nuotrauką. Pasakė ketinęs 
siųsti laišką ir fotografiją į spaudą, bet pamanęs, 
gal norėsiu išsipirkti. - Ji godžiai užsitraukė dūmą. 
— Paklausiau, kiek kainuos. Jis norėjo penkių šimtų 
svarų naudotomis kupiūromis. Pasakiau, kad už- 
mokėsiu. 

Moteris sumaigė vos pradėtą rūkyti cigaretę. 

— O paskui?.. - nekantriai paklausė Frostas. 

— Tas Žmogus paminėjo šiukšlinę autobusų sto- 
telėje Steisio gatvėje. Voką su pinigais turėjau užki- 
šti tarp šiukšlių dėžės ir sienos. Kitą dieną ten pat 
turėjo būti paslėpti laiškas ir nuotrauka. 

— Ir ką?.. 

— Padariau, kaip liepta. Palikau pinigus stotelė- 
je. Kai nuėjau ten kitą dieną, pinigai tebebuvo slėp- 


tuvėje. Ir dar kitą - taip pat. Pasiėmiau juos, tikė- 
damasi, kad tas žmogus vėl paskambins. Bet jis 
dingo kaip į vandenį. 

— Ką darėte su pinigais? 

— Padėjau atgal į sąskaitą. 

— Banko raštų kopijas turite? 

Moteris rūsčiai dėbtelėjo į inspektorių ir, nuėju- 
si prie ąžuolu aptaisyto rašomojo stalo, iš viršu- 
tinio stalčiaus išėmė dokumentus. Atkišo juos 
Frostui, šis perdavė Bertonui. 

- Inspektoriau, manote, aš - melagė? - paklausė 
abejingai. 

- Žmonės mums meluoja, - atsakė Frostas. - Bū- 
na, apvogti sako, kad niekas nieko iš jų nepavogė. 

Jis pažvelgė į Bertoną, šis linktelėjo. Pinigai iš 
tiesų buvo pirmiau paimti, paskui įdėti atgal į są- 
skaitą. Inspektorius parodė poniai Roberts Lemio 
nuotrauką. 

— Ar šitas žmogus jus apvogė? 

Moteris įsižiūrėjo į veidą fotografijoje. 

— Rodos, šitas... Bet nesu tikra. Nelabai kreipiau 
dėmesį. Atrodė, darbuotojas, ir tiek - kam jį apžiū- 
rinėti? 

— Paskutinį kartą jį matėte tada.. - Inspektorius 
žvilgtelėjo į užrašus. — ...Rupjūčio 5-ąją savo na- 
muose? Ir tą pačią dieną pranešėte apie vagystę, o 
kitą pareiškėte, kad nieko nepavogta? 

- Taip. 

— Mes manome, kad tas žmogus galėjo grįžti 
čionai... kitą dieną, - pasakė Frostas. - Taip pat ma- 
nome, kad jis reikalavo pinigų ir grasino, jei nesu- 
mokėsite, paviešinti nuotrauką ir laišką. 

— Jau pasakiau, kaip buvo. 

— Bet ar tikrai pasakėte teisybę? 

— Aš nepratusi, kad mano žodžiu būtų abejoja- 
ma, ir neketinu daugiau nieko pasakoti, kol bent iš 
padorumo nepaaiškinsite, kas dedasi. 

Supratingai šyptelėjęs, inspektorius atsakė: 

- Žinoma, paaiškinsiu. Tas žmogus, kurio nuo- 
trauką matėte, - Lemis Hokstonas, žinomas nusi- 
kaltėlis. Jūsų laišką ir fotografiją kartu su kitais 
vogtais daiktais radome paslėptus jo namuose. 
Taip pat radome juvelyrinių dirbinių, kurie gali bū- 
ti jūsų, nors ir teigiate, kad niekas nieko nepavogė. 

— Inspektoriau, man nebėra priežasties ir toliau 
taip sakyti. Taigi pripažįstu, kad buvau apvogta. 

— Ojjuk aš nepasakiau, - tarė Frostas, lyg prisi- 
minęs šį tą ne itin svarbaus, - ko mes išvis ėjome į 
Lemio Hokstono namus. Jums nesmalsu? 

— Nelabai, bet manau, kad vis tiek pasakysite. 

Lėtai įtraukęs ir išpūtęs dūmą, inspektorius tarė: 

— Ėjome ten todėl, kad viename kieme radome 
yrantį kirminų ėdamą Lemio lavoną. Kažkas - gal- 
būt norėdamas atsikratyti šantažo - Hokstoną nu- 
žudė. 

Moteris baldama įsmeigė žvilgsnį į Frostą. 

- Jis nužudytas? Nejaugi manote, kad aš?.. 

— Kodėl gi ne? - atšovė inspektorius. - Jumis dė- 
tas, su malonumu tokį niekšą nudaigočiau, ypač, jei 
manyčiau, kad pavyks išsisukti nuo atsakomybės. 

Ponia Roberts paėmė žarsteklį ir suskato dau- 
žyti juo anglis židinyje - taip, lyg talžytų per galvą 
Frostui. 

— Kaip buvo, pasakiau. Neturiu ko pridurti. 
Mano daiktai atsidūrė jūsų rankose. Norėčiau juos 
atsiimti, - išrėžė moteris. 

— Ponia Roberts, viskam savas laikas. 

Frostas stebėjo ją prisimerkęs. Moteriškė buvo 
tvirta, stipri kaip jautis. Galėjo pakloti Lemį vienu 
šito paties žarsteklio smūgiu. Lavoną iki automobi- 
lio irgi būtų nutempusi nesunkiai. Tik ar viena nu- 
neštų jį nuo mašinos iki anglinės? Čia galėjo prisi- 
reikti pagalbos. Pavyzdžiui, draugužio su kvadra- 
tine profesoriaus kepure, mėgėjo  čaižyti 
užpakalius. 

— Norėčiau sužinoti pavardę ir adresą džentel- 
meno, su jumis įamžinto nuotraukoje, — pasakė 
inspektorius. 

— Nesakysiu! - griežtai atkirto moteris. - Nėra 
reikalo jo čia painioti! 

Frostas nusprendė primygtinai nereikalauti. 
Taip pat nusprendė, kad siųsti čionai teismo eksper- 
tų neverta. Per daug praėję laiko, be to, ji nė nenei- 
gė, kad Lemio čia lankytasi. Darbo ekspertai ir šiaip 
turėjo per akis, tad inspektorius nutarė tik dar kiek 
pakurstyti ponią Roberts slegiančią įtampą. 

— Kokia jūsų televizoriaus įstrižainė? - paklau- 
sė jis. 

— Televizoriaus įstrižainė? — Moteris pažvelgė į 
Frostą kaip į kokį pamišėlį. - Televizoriaus ne- 
turiu. Kam jis man? 

— Tuomet tikriausiai neprieštarausite, jei mano 
kolega apsidairys. — Inspektorius linktelėjo Berto- 
nui, ir šis išėjo iš kambario. Atsistojo ir Frostas. — 
Norėčiau, kad šiandien pat atvyktumėte į nuovadą 


ir pateiktumėte paaiškinimą raštu — apie vagystę ir 
šantažą. 

Ponia Roberts smarkiai nuraudo ir žarstekliu 
suskaldė dar vieną anglies luitą. 

— Paaiškinimą? - perklausė. — Ar tikrai būtina? 

— Kai ko galėsite išsamiai neaprašinėti — kad 
jaunieji mūsų pareigūnai nesutriktų. Apie laišką ir 
kai kuriuos jame minimus veiksmus, kurių neno- 
rėtumėte viešinti, pakaks užsiminti. 

Grįžęs į svetainę Bertonas papurtė galvą. Tele- 
vizoriaus namuose iš tiesų nebuvo. Pareigūnai 
išėjo, šeimininkę palikę akivaizdžiai sunerimusią. 

Maletas nuovadoje abiejų kriminalistų laukė 
nekantraudamas, vos nustygdamas. Sugriebęs 
Frostui už parankės, nusivedė jį į kabinetą. 

— Na kaip? - paklausė. 

— Gali būti įsivėlusi, - atsakė anas, - bet kol kas 
patikimų įrodymų neturiu. 

Jis apsakė viršininkui padėtį. 

— Būta ir daugiau kompromituojančių laiškų bei 
nuotraukų, —- pasakė Maletas. - Ar tuos Žmones 
Hokstonas šantažavo? Patikrinote? 

— Ši užduotis įtraukta į ilgą mano darbų sąrašą, 
— atsakė Frostas, nors iš tikrųjų ji buvo išdulkėjusi 
jam iš galvos. 

— Kuo greičiau išbrauksime ponią Roberts iš... 

- Kad ir kaip jums būtų gaila, pone, ši užduotis 
— pačioje mano sąrašo apačioje. 

— Suprantu, suprantu. O dėl laiško ir nuotrau- 
kos... Nepasakėte jai, kad mačiau? 

— Neklausė. 

— Puiku. - Maletas nosine apsišluostė kaktą. 

— Būtų labai negerai, jei ponia Roberts sužino- 
tų, kad mačiau tą prakeiktą nuotrauką, skaičiau 
laišką. - Parodydamas, kad keičia temą, vyriausia- 
sis inspektorius pervertė užrašinės lapą. — Dėl iš- 
pirkos perdavimo šįvakar... 

— Blakės įtaisytos visuose prekybos pasažo tele- 
fonuose automatuose, taigi, kad ir kuriuo pagrobė- 
jas naudotųsi, ką kalbės, girdėsime. Be to, į laga- 
minėlį su pinigais bus įdėtas vietos nustatymo 
prietaisėlis. 

— Kaip tai padarysite? 

— Prisimenate Tomį Deną? Dirbo mūsų posky- 
ryje. 

Maletas nepatenkintas susiraukė. Tą nevykėlį 
pareigūną, stikliuko mėgėją, veikiausiai imdavusį 
kyšius, jis, žinoma, prisiminė. Kai anas buvo suim- 
tas už vairavimą gerokai viršijant greitį, Maletas 
pasirūpino, kad kaltinimas būtų atšauktas, bet 
mainais Denas turėjo atsistatydinti. Gaila, liūdnai 
pagalvojo vyriausiasis inspektorius, kad Frostui 
nėra kaip ištaisyti ką nors panašaus. Dar jis prisi- 
minė, kad Denas buvo vienas pareigūnų, prieš ket- 
verius metus tyrusių Kesidžio dukters žūtį. Sklido 
gandai, kad vairuotojas Tomį tiesiog papirko. 

— Prisimenu. O ką? 

— Tomis dabar dirba „Savaloto“ apsaugoje. Jis ir 
įkiš blakę į lagaminėlį. 

— Kodėl turėtų tai daryti? Jokių paslaugų jis 
mums neskolingas. 

- Šitaip jis atsilygins už tris butelius „Johnnie 
Walkerio“ ir poros baudos kvitų anuliavimą. 


Tokių kvitų iš tikrųjų būta šešių, bet Frostas ne- 
ketino Maletui to sakyti. 

— Nenoriu nieko apie tai Žinoti, - skubiai per- 
spėjo vyriausiasis inspektorius. 

— Už viskį sumokėtą sumą įtraukiau į išlaidas 
degalams, tad nesistebėkite, jei šios atrodys perne- 
lyg didelės, - nerūpestingai pasakė Frostas. Iš tik- 
rųjų tos išlaidos turėjo būti dar didesnės, mat ins- 
pektorius ketino į jas įtraukti ir sumą, išleistą ben- 
zinui per atostogas. 

Maletas tik numojo ranka. 

— Nereikia man tų smulkmenų. Frostai, man 
nepatinka, kad įvėlėte Deną. Juo nieku gyvu nega- 
lima pasitikėti. 

— Kitos išeities neturime, — atsakė Frostas. 

Vis dėlto jam ir pačiam buvo neramu. Padėti To- 
mis sutiko, būdamas pusgirtis. 

— Taigi, - pasitikslino Maletas, - jei nebus jokių 
nesklandumų ir Denas neprikiaulins, lagamine su 
išpirka veiks vietos nustatymo blakė? 

— Taip. Kol perduos pinigus, galėsime sekti 
Kordvelą, o paskui - pagrobėją. 

- Jis sako klausysiąs mūsų pokalbių radijo ryšiu... 

— Manau, blefuoja, bet dėl viso pikto visus pra- 
nešimus šifruosime. 

— Berniuko saugumas — užvis svarbiausia, — 
priminė skyriaus viršininkas. 

— Kol nežinosime, kur vaikas yra, ir nebūsime 
tikri, kad jis - saugus, jokių veiksmų nesiimsime. 

Maletas susimąstęs pasikasė smakrą. Iš pirmo 
žvilgsnio planas atrodė patikimas, bet galėjo kaip- 


mat nueiti velniop - juk įgyvendinti jį turėjo Frostas. 

— Na ką gi, į detales nesigilinsiu, - apsidrausda- 
mas —- kad nesėkmės atveju galėtų teisintis nieko 
nežinojęs — pasakė vyriausiasis inspektorius. — 
Vienintelė mano sąlyga: nesusimaukite. 

— Sąlyga tiesiog nuostabi! - jau eidamas prie du- 
rų, pašaipiai atsakė Frostas. — Turėsiu ją galvoje. 

Svarstydamas, ar tik nenuskambėjo pavaldinio 
balse sarkazmo gaidelė, Maletas išgirdo sekretorę 
panelę Smit piktai spygtelint. 

— Į patį dešimtuką! — po akimirkos šūktelėjo 
Frostas ir griausmingai nusikvatojo. 

Vyriausiasis inspektorius liūdnai palingavo 
galvą. Na ir kaip su tokiu dirbti? Kai tirštai įrau- 
dusi panelė Smit įpuolė skųstis, Maletas pažvelgė į 
ją su atjauta. 

Liza laukė Frosto kabinete ir, vos jam įėjus, pa- 
bandė įbrukti pluoštą ataskaitų. Inspektorius į jas 
nė nepažvelgė. 

— Širdele, persakyk, kas čia rašoma. Skaitant 
man įskausta lūpos. 

Vartydama popierius, seržantė ėmė pasakoti: 

— Ligoninėje aplankiau Marką Groverį, prane- 
šiau jam apie Žmonos mirtį. 

— Kad mane kur plynios! - sukeikė Frostas. - Aš 
turėjau tai padaryti. Atleisk, brangute, kad už- 
kroviau šią naštą tau. Kaip jis reagavo? 

— Šaltai. Pasakė, kad ta karvė nieko geresnio ir 
nenusipelnė. 

— Nesakei, kad panašu į žmogžudystę? 

— Nesakiau. Panašu, kad šoko po traukiniu - tik 
tiek užsiminiau. Groveris pasakė, kad nuolat 


grasindavo nusižudysianti. Gydytojas buvo išrašęs 
Nensei antidepresantų. 

— Regis, jie nelabai padėjo, - suniurzgė inspekto- 
rius. — Pasikalbėsiu su jos gydytoju. - Kad neužmirš- 
tų, jis brūkštelėjo porą žodžių į užrašinę. - Kas dar? 

— Liepėte perduoti ekspertams Groverio drabu- 
žius. Šie dar tiriami, bet kol kas kraujo pėdsakų 
nerasta. 

— Paklausei jo apie kivirčą, kurį minėjo kaimynai? 

— Sako, tuo metu nebuvęs namie. Iš prekybos 
centro išvažiavęs tik prieš pat dvi. Kalbėjausi su 
Groverio kolega, jis dar kartą tai patvirtino. Buvau 
ir pas prekybos centro apsaugininką. Ten veikia 
elektroninė užraktų sistema ir be jo Žinios niekas 
negali nei įeiti, nei išeiti. Apsaugininkas kategoriš- 
kai pareiškė, kad durų tą vakarą niekam neatidarė. 
Dėl visa ko, žinodama, kad jums gali kilti abejo- 
nių, susisiekiau su kilimų klojėjų viršininku. Dvi- 
dešimt po dvylikos šis skambinęs į prekybos ce- 
ntrą pasiteirauti, kaip sekasi dirbti, atsiliepęs Mar- 
kas Groveris. 

Frostas apgalvojo ką išgirdęs. Jo versijos - Nen- 
sę nužudė jos vyras - Lizos pasakojimas nepatvir- 
tino. Kita vertus, inspektorius seržantės klausėsi 
tik viena ausimi. Jo mintys sukosi apie išpirkos 
perdavimą. Frostas šį kartą pasiutusiai nenorėjo 
susimauti. 

— Taigi, - toliau kalbėjo Liza, - galime sutelkti 
dėmesį į pagrindinį įtariamąjį Sidnį Snelą, kuris, 
regis, paspruko. 

— Na netikiu, kad Sidnis galėtų ką nors nužudyti, 
netikiu, ir gana, - pasakė inspektorius. - Nensė 

nužudyta su įsiūčiu. Sidnis galėtų treptelėti koja ir 
pasakyti „maukis kelnaites“, bet įsiusti - niekada. 

— Gal Snelas, išvydęs tris vaikus kambaryje, ly- 
tiškai taip įsijaudino, kad prarado savitvardą. 

— Ir man taip nutinka, vos pamatau sklypelį pli- 
kos šlaunies, - atsiduso Frostas. Jau nujautė, kad 
bus nemalonių naujienų. 

- Turime svarbų liudininką. Šunį vedžiojęs 
senukas dievagojasi matęs, kaip iš Groverių namo 
išbėgo kažkoks žmogus, įsėdo į mėlyną automobilį 
ir nuvažiavo. 

Inspektorius sukluso. 

— Kada? 

— Maždaug be dešimt dvi. 

— Naktį? Koks nevisprotis tokiu metu vedžioja 
šunį? 

— Iki pensijos jam kartais tekdavo dirbti nakti- 
mis, įprotis naktinėti taip ir išliko. 

Frostas šūsnyje lapų susirado liudininko pa- 
reiškimą ir perskaitė. Senukas iš tiesų neabejojo 
matęs kažkokį vyriškį. 

— Ar jis įsitikinęs, kad tas žmogus išbėgo kaip 
tik iš Groverių namo? - paklausė inspektorius. 

— Įsitikinęs... Ir dar. Markas Groveris sako, kad, 
jam grįžus namo, pagrindinės durys buvo atviros. 

Pasirausęs kišenėse, Frostas aptiko užsigulėju- 
sią nuorūką ir užsirūkė. Cigaretė buvo išdūkusi, 
bet vis geriau negu nieko. 

— Kokios spalvos Snelo automobilis? 

— Tamsiai mėlynas, - atsakė Liza. 

Inspektorius užsikosėjo ir pelenai pabiro ant 
Maleto rašto, kuriuo skyriaus viršininkas priekaiš- 
tavo nesulaukiąs kasdien privalomų ataskaitų. 

— Turi būti koks nors įkaltis, turi, - sumurmėjo 
Frostas ir atsistojęs nusikabino nuo kabyklos šali- 
ką. Kažkas jį graužė, kirbėjo kažkokia miglota 
mintis, jis nujautė privaląs kažkuo pasinaudoti, 
bet, kuo įnirtingiau galvojo, tuo giliau į tamsą, į 
nepasiekiamus sąmonės užkaborius tas kažkas sly- 
do. Inspektoriui reikėjo kur nors išeiti ir pamąsty- 
ti. - Aplankysiu Nensės daktarą. Įdomu, ar ir jis, 
kaip Markas, įžiūrėjo savižudiškus jos polinkius. 


Laukiamajame buvo sausakimša Žmonių, suau- 
gusieji kosėjo, šnypštė nosį, sunkiai dūsavo, vaikai 
visur lakstė, krykštavo. Čia užsukęs sveikas, galė- 
jai susirgti per kelias minutes. 

Registratorę pylė prakaitas. Pacientai jai 
priekaištavo dėl vėluojančio gydytojo, telefonai be 
atvangos čirškė, kažkoks nevaleika, pasiskelbęs 
policijos inspektoriumi, brovėsi be eilės, nors kiti 
buvo pralaukę visą valandą. 

— Nežinau, kada daktaras galės jus priimti, — 
pasakė ji. - Jis labai užsiėmęs. Labai. 

— Aš taip pat, - atkirto Frostas. 

Iš kabineto išėjo pacientas su receptu rankoje, ir 
registratorė jau Žiojosi kviesti kitą, bet tasai ap- 
kiautėlis mikliai įsmuko pro praviras duris, ji net 
nesuskubo perspėti gydytojo. 

— Dabar mano eilė! - pasipiktinusi sušuko mo- 
teris. - Aš skųsiuos, rašysiu į Vyriausiąją sveikatos 
tarybą! 

Gydytojas, apkūnus trisdešimtmetis, sėdėjo 
prie stalo ir kažką rašė į žurnalą. Frostui įėjus, jis 
net nepakėlė akių. 

— Ponia Dženkins, prašau sėsti, - pasakė. - Ko- 
kios bėdos? 

— Lyties keitimo operacija nepadėjo, — atsakė 
inspektorius ir atsisėdo. 

Gydytojas pažvelgė į jį apstulbęs. 

— Maniau... - Žiojosi teisintis. 

— Aš - ne pacientas, - nutraukė jį Frostas ir kyš- 
telėjo tarnybinį pažymėjimą. - Policininkas. 

Anas į pažymėjimą spoksojo taip, tarsi inspek- 
torius ant stalo būtų padėjęs rankinę granatą išt- 
rauktu kaiščiu. 

— Pareigūne, ko gero, man reikėtų advokato, - 
išlemeno. — Tos mergaitės nė liesti neliečiau. Ji nusi- 
kad jai tik penkiolika... 

— Palūkėkite, — vėl pertraukė gydytoją Frostas. — 
Atėjau visai kitu reikalu... Gaila, nes atvejis, regis, 
pikantiškas. Bet man rūpi kita jūsų pacientė - Nen- 
sė Grover iš Kresvelo gatvės. 

Apsidžiaugęs gydytojas tapo be galo paslaugus. 
Spintoje jis tučtuojau surado Nensės kortelę. 

— Ak, vargšai vaikučiai, - atsiduso. - Net nenu- 
maniau, kad ji gali iškrėsti ką nors tokio. 

— Nuo koją gydėte? - paklausė Frostas. 

— Nuo maniakinės depresijos. Moteris buvo įsi- 
kalusi į galvą, kad kiti žmonės sekioja jai iš paskos, 
stebi, naktimis, vyro nesant namie, žiūri į ją pro 
langą. 

— O vyro namie nebūdavo dažnai, ar ne? Gal 
Nensei reikėjo kito specialisto pagalbos? 

— Žinoma, reikėjo. Norėjau siųsti ją pas psi- 
chiatrą — atsisakė. Buvau išrašęs raminamųjų, bet 
įtariu, kad jų negėrė. 

— Sakote, pacientei atrodė, kad ją stebi... kad 
kažkas žiūri pro langą. Ar negalėjo taip būti iš tik- 
rųjų? 

— Galėjo. Tokio paciento atveju labai sunku 
nustatyti, kas dedasi iš tikrųjų, o kas — tik jo galvo- 
je. Šitoks ligonis būna įsitikinęs, kad dalykai, egzi- 
stuojantys tik jo sąmonėje, - realūs. Nensė Grover 
labai sielojosi dėl to, kad vyras ja netiki. 

— Kaip manote, kas galėjo sukelti ligą? 

— Trys vaikai, ketvirtas jau įsčiose, — liūdnai 
šyptelėjęs, atsakė gydytojas. - Vyras dienomis dau- 
giausia dirbdavo, vakarais — gerdavo. Jokių gi- 
minaičių, nei artimų draugių, kurioms būtų gali- 
ma pasiguosti. Našta jai buvo per sunki. 
lą. Nensės jam buvo pašėlusiai gaila. 

— Ačiū, daktare, - padėkojo atsistodamas. 

Laukiamajame išvydęs įsiutusių Žmonių vei- 
dus, paspartino žingsnį. Tamsioje gatvėje ant šali- 
gatvio tiško pirmieji sunkus lietaus lašai. 

— Pone, nepagailėkite penso. 

Inspektorius nustėro. Priešais jį, atkišęs delną, 
stovėjo berniukas, greta jo ant vaikiškos kėdutės su 
ratukais kioksojo sukrypęs Gajus Foksas. Vaikas 
buvo kaip iš akies luptas Bobis Kerbis. Bet, žino- 
ma, prieš Frostą stovėjo ne šis. 

— Tau nederėtų tokiu metu bastytis gatvėmis, — 
perspėjo inspektorius. 

— Senas, šykštus perdyla! - atrėžė berniukas ir 
nusitempė kėdutę su iškamša sau. 

Frostas pažvelgė jam įkandin. Galbūt reikėtų 
perspėti tėvus apie vaikų tykančius pavojus, pa- 
manė ir nutarė pasikalbėsiąs apie tai su Maletu. 

Vos, įsėdęs į automobilį, įjungė čiaudėjantį va- 
riklį, prabilo radijo siųstuvėlis. Bertonas kalbėjo la- 
bai susijaudinęs. Iš pradžių inspektorius net nesu- 
prato, ką jis sako, mat vis dar galvojo apie nelai- 
mingąją moterį, trijų vaikų motiną. Kažkieno 
stebima pro langą, vargšelė įsibaugino, bet vyras ja 
taip ir nepatikėjo, iš jo ji nesusilaukė jokios pa- 
ramos. Ar galėjo tas Žmogus už lango, Žmogus, 
kurį visi laikė liguistos Nensės vaizduotės padari- 
niu, būti Sidnis Snelas? Frostas nusipurtė ir staiga 
sumojo, kad konsteblis vis dar kalba. 

— Atleisk, sūnau, nenugirdau. 

Bertonas lėtai ir aiškiai, lyg kurčiam, pakartojo 
ką sakęs. Dabar jau ir inspektorius gavo nudžiugti. 
Lemio Hokstono byloje jiems pirmą kartą nusišyp- 
sojo sėkmė. 

Po Lemio mirties, pasinaudojus jo kredito ko- 
rtele, pirktam televizoriui buvo išrašyta garantija. 
Pareigūnai sužinojo pirkėjo pavardę ir adresą. 

— Jis išsirašė garantiją! — Bertonas vos tvėrė 
džiaugsmu. - Duglas Kuperis, gyvena Dentone, 
Pirklių 2a. Ir yra mūsų klientas. 

Konsteblis padavė inspektoriui asmens bylą. 
Frostui skaityti jos neprireikė. 

— Drauguži mielas, Dugį Kuperį prisimenu. Bu- 
vau kelis kartus suėmęs... Įsilaužimas į patalpą, 
vogtų daiktų laikymas, pinigų išviliojimas apgaule. 

Inspektorius žvilgtelėjo į laikrodį. Šis rodė de- 
šimt po dviejų. Frostas apmaudžiai pakratė riešą. 
Po galais, matyt, bus užmiršęs naktį tą kledarą 
prisukti. 

— Ar spėsime iki operacijos „Išpirka“ paspirgin- 
ti Dugį? 

Bertonas pažvelgė į savo laikrodį. Penkios po 
pusės septynių. Pinigus pagrobėjui reikėjo per- 
duoti aštuntą. 

— Nelabai. 

— Vis tiek paspirginkime. 

Siaura šalutinė Pirklių gatvelė šiauriniame De- 
ntone buvo užstatyta automobiliais, daugiausia — 
be mokesčio disko. Palikę mašiną gatvės gale, va- 
žiuojamojoje dalyje, mat prie šaligatvio nebuvo 
vietos, pareigūnai iki Dugio namo nuėjo pėstute. 
Išvydęs prie jo stovintį tamsiai pilką „Ford Transit“, 
Frostas prisiminė, kad reikėtų ką nors pasiųsti 


stebėti Treisės Nil draugužio, rusvojo furgono sa- 
vininko. 

Duris jiems atidarė pats Kuperis. Prakaulaus 
veido, sukto žvilgsnio vyriškis arti keturiasdešim- 
ties buvo su ūsiukais, tamsius, riebaluotus plaukus 
susišukavęs į viršų. 

— Ponas Frostas?! — apstulbo Dugis, pamatęs, 
kas jį aplankė. 

— Važiavome pro šalį, - pasakė inspektorius. — 
Žinojome, kad nedovanosi mums, jei neužsuksime 
pasisveikinti. 

Prasispraudęs pro šeimininką, Frostas nuėjo 
tiesiai į svetainę. Kampe iš tiesų stovėjo didžiulis 
naujutėlis televizorius „Panasonic“. Inspektorius 
išsidrėbė ant minkštakrėslio ir išsiėmė cigaretes. 
Kuperis atskubėjo iš paskos sunerimęs. 

— Pone Frostai, ko prireikė? 

— Argi draugas negali aplankyti draugo šiaip 
sau, be priežasties? — priekaištingai paklausė ins- 
pektorius. 

— Nieko blogo nepadariau, - atšovė Kuperis. 

Frostas, lyg nenugirdęs jo, pridėjo delną prie 
ausies. 

— Ką sakai? Leidi mums apieškoti namus? Po 
galais, Dugi, tu iš tiesų kilnus žmogus. Nereikės 
terliotis, išsirašant kratos orderį. 

Inspektorius linktelėjo Bertonui, ir šis laiptais 
uždunksėjo į antrą aukštą. Kuperis nespėjo užstoti 
konstebliui kelio. 

Į kambarį įpuolė Dugio Žmona Džina. Iš pri- 
gimties ji buvo anaiptol ne rudė, bet iki šiol išmė- 

ginti įvairūs plaukų atspalviai neišvengiamai pali- 
ko pėdsakų. 

— Kažkoks tipas užlipo į viršų! - sušuko moteris 
ir nustėro, išvydusi Frostą. Jos veidas susyk pa- 
niekinamai persikreipė. - Na taip, tik šito mums 
čia trūko! — Įsisprendusi į klubus, Džina rūsčiai 
nužvelgė savo vyrą ir atsigręžė į inspektorių. - Tik 
nepasakok, kad Dugis ką nors iškrėtė. Jis išvis nie- 
ko neveikia. Užpakalio nuo sumauto fotelio nepa- 
kelia, nė piršto per dieną nepajudina. - Išgirdusi 
Bertono žingsnius virš galvos, užvertė akis į lubas. 
— Ko tas faras ten ieško? Jokių svetimų daiktų na- 
muose nėra... — Pastebėjusi Dugio veido išraišką, 
Džina pasitaisė: - Po velniais, verčiau jau nebūtų! 

— Graži dėžė, — pagyrė televizorių Frostas. — 
Matyt, nemažai teko pakloti. 

— Televizorius pirktas teisėtai, - atkirto moteris. 
— Turime kvitą. - Ji priėjo prie komodos ir ištraukė 
vieną stalčių. - Regis, čia... 

Pripuolęs prie jos, Dugis įstūmė stalčių ir su- 
šny pštė: 

— Nėra čia jokio kvito. 

— Ką čia šneki? - nusistebėjo Džina. — Dar šįryt 
mačiau. 

— Nematei, - atrėžė jos vyras. — Pamečiau... 
prieš porą savaičių. 

— Bet aš tikrai mačiau... - Staiga susiprotėjusi, ji 
piktai dėbtelėjo į Dugį, lyg sakytų: „išsiaiškinsime 
vėliau“ — ir maloniai šypsodamasi pasisuko į Fros- 
tą. - Teisybę vyras sako. Kvitą pametėme. 


— Gerai, kad užsukome, - atsakė inspektorius. — 
Mat lyg tyčia turiu to kvito kopiją. - Jis niūniuodamas 
išlankstė popieriaus lapą ir apsimetė įdėmiai 
skaitąs. — „Panasonic“... Modelio numeris: TXT 
2228... Serijos numeris... Dugi, gal dirsteltum, koks 
ten serijos numeris? Turėtų būti užrašytas ant kor- 
puso. 

Dugis vos ne vos atitraukė sunkų televizorių 
nuo sienos ir perskaitė: 

— TXT 2822311Y. 

— Na štai, - patenkintas ištarė Frostas, sulankstė 
kopiją ir, įsidėjęs į vidinę švarko kišenę, atsistojo. — 
Lemi, atsiprašau, kad be reikalo sutrukdžiau... Ei, 
o kodėl pavadinau tave Lemiu? Juk tu - ne Lemis... 
Visai galva ištežo. 

Inspektorius vėl išsiėmė kvitą, tarsi norėdamas 
patikrinti pirkėjo vardą. 

— Na gerai, gerai, - suniurnėjo Dugis. - Televi- 
zorius pirktas iš Lemio Hokstono kredito. Jis man 
skolingas, todėl leidžia kartais pasinaudoti kortele. 

Jis drebančiais pirštais sugraibė cigaretę ir užsi- 
rūkė. 

— Šit kaip? - Frostas vėl atsisėdo. - Žinojau, kad 
sugebėsi protingai pasiaiškinti. Kada Lemis davė 
tau kortelę? 

— Tą pačią dieną televizorių ir nusipirkau. 

— Nusipirkai televizorių ir grąžinai jam kortelę? 

— Na taip. 

— Kokiu dezodorantu Lemis purškiasi? — pa- 
klausė Frostas. 

— Ką? - žioptelėjo Dugis. - Kuo čia dėtas dezo- 
dorantas? 


— Jo dezodorantas turėtų būti pasiutusiai 
kvapnus, mat tą dieną, kai paskolino tau kredito 
kortelę, Lemis nepakenčiamai dvokė - jau tada bu- 
vo prieš porą mėnesių miręs. 

— Miręs? — Dugis net išsižiojo, cigaretė nusviro 
jam iš burnos. 

Frostas patenkintas linktelėjo. 

— Aha. „Domestos“ išnaikina devyniasdešimt 
devynis procentus žinomų mikrobų, o tu nužudei 
Lemį ir pasiėmei jo kredito kortelę. 

— Nužudžiau Lemį? - išblyškęs perklausė vyriškis. 

— Dugis nužudė Lemį? - mažne suspiegė jo 
žmona. — Baikit juokus. Jis nė sušiktos musės ne- 
drįstų pritrėkšti. 

— Sušikta musė neturi kredito kortelės, - atšovė 
Frostas ir pasisuko į Bertoną, kai šis grįžo į kamba- 
rį, nešinas tualetinio stalelio stalčiumi. 

- Štai ką radau, - pratarė konsteblis. 

Stalčius buvo prikimštas pigių juvelyrinių dir- 
binių, pasidabruotų nuotraukų rėmelių, papuošalų 
dėžučių, visokių neskoningų niekniekių - didžiu- 
mą šių apsimetėlio vandens ūkio darbininko pa- 
vogtų daiktų Frostas išsyk atpažino. 

— Už tai, kad nudobei Lemį, galėčiau netgi at- 
leisti, bet tu dar ir senutes apvaginėji... - papriekai- 
štavo inspektorius. — Vaje, vaje... Duglai Kuperi, jūs 
suimamas, įtariant žmogžudyste ir plėšimu. Vis- 
kas, ką pasakysite... ir taip toliau. Pats Žinai, kas to- 
kiais atvejais sakoma. 

— Po šimts šmikių, aš prie Lemio net neprisilie- 
čiau! - išrėkė Dugis. 

- Išgirdęs kaltinimą, suimamasis pasakė: „Kal- 
tas, viršininke, įkliuvau“, - be intonacijos išbėrė 


inspektorius ir pridūrė: - Eime, Dugi, keliausime į 
belangę. 

Džina iš pykčio vos tvardėsi. 

— Prakeiktas televizorius! Kur protas tokį pirk- 
ti?! Kuo buvo blogas senasis? 

— Pati sakei, kad norėtum didesnio, - mėgino 
pasiteisinti Dugis. 

— Ji turėjo omeny ne televizorių, - už Džiną at- 
sakė Frostas ir paragino suimtąjį. - Nagi, judinkis, 
neturime laiko. 


Kvotos kambaryje kažkas neseniai buvo išsivė- 
męs, užtat čia tvyrojo gaižus, troškus dvokas. Pi- 
gus pušų kvapo gaiviklis jo neįveikė. 

Bertonas įdėjo kasetę į magnetofoną ir paskel- 
bė, kas dalyvauja kvotoje. Frostas neskubriai atsi- 
sėdo ant kėdės priešais Duglą Kuperį. 

— Na ką gi, Dugi, - prašneko inspektorius, - me- 
tas nuoširdžiai išpažinti juodus darbus. Šiandien 
tavo namuose radome nemažai daiktų, kurie buvo 
laikomi pavogtais. Gal norėtum pasipasakoti? 

— Nieko nesakysiu, - burbtelėjo sulaikytasis. 

— Taip pat radome televizorių, įsigytą iš Lemio 
Hokstono kredito, praėjus maždaug dviem mėnesi- 
ams po šio asmens mirties. Gal apie tai norėtum 
pasipasakoti? 

— Nieko nesakysiu. 

— Ar į visus mano klausimus ketini atsakinėti 
taip pat? 

— Nieko nesakysiu, - atkakliai pakartojo Dugis. 

- Išjunk sumautą magnetofoną, - paliepė Berto- 
nui Frostas. —- Kvota nutraukiama. Laikas toks ir 

toks. — Įsikandęs cigaretę, jis kreipėsi į Kuperį: — 
Dugi, kvėša tu, mums nė nereikia, kad prisipažin- 
tum. Įkalčių tau patupdyti ir šiaip turime per akis. 
Nemanau, kad nužudei Lemį - tavo blauzdos per 
skystos. Bet man reikia ką nors suimti, ir tu tiksi 
kuo puikiausiai. Tave apkaltinęs, gaunu taškų už 
gerus darbus ir man nusišvilpt, ar tu patiesei Le- 
mį, ar kas kitas. Konstebli, veskite jį į kamerą. - Pa- 
starieji žodžiai buvo skirti Bertonui. 

Grįžęs į savo kabinetą, Frostas rado Lizą Mod 
uoliai pildančią ataskaitas. Seržantė net akių į jį ne- 
pakėlė. Inspektorius atsisėdo prie savo stalo ir pa- 
mėgino surikiuoti, kas kurioje byloje nuveikta. Di- 
no Andersono nužudymą buvo galima susieti su 
Bobio Kerbio pagrobimu, liko tikėtis, kad vakare, 
sučiupus išpirką imantį pagrobėją, abi bylos bus 
baigtos. Kolegos iš Niukaslo raštu informavo, kad 
Snelas kol kas nepasirodė, bet jo butas akylai stebi- 
mas. Taigi kol Niukaslas iškrypėlio nerado, šią by- 
lą reikėjo pristabdyti. Kitame ant inspektoriaus 
stalo gulinčiame rašte buvo pateiktos laboratorijos 
išvados: ištyrus Lemio Hokstono skrandžio turinį, 
paaiškėjo, kad auka dvi valandos prieš mirtį valgė 
bulvinius paplotėlius su lašiša, traškučius, pupeles, 
gėrė angliarūgštės prisotintą kokakolą. 

Pertraukęs Lizos darbą, Frostas paprašė jos su- 
sisiekti su Lemio žmona ir pasidomėti, ar ne ši pa- 
tiekusi jam tokius pietus. 

— Nors greičiau patikėčiau, kad putojančiais gė- 
rimais ji vaišina savo jaunuosius meilužius, — pri- 
dūrė inspektorius. Apgalvojęs šią mintį, nutarė, 
kad ji - visai nebloga. - O juk galėjo taip būti. Me- 


292 


gė ketino pavaišinti pietumis savo bernužėlį, bet 
netikėtai parsirado Lemis, ir jai teko pameluoti, 
kad valgyti pataisiusi jam. Po pietų Lemis aptiko 
už užuolaidos pasislėpusį vaikį nusvirusiu pimpa- 
liuku. Jie susigrūmė, ir Megė, meilužio padedama, 
atvožė Lemiui kiaušą. 

— Tik kam jiems prireikė nukirsti jam pirštus? — 
paklausė Liza. 

— Grumtynėse galėjo nušnioti juos atsitiktinai, — 
neįtikinamai pamėgino paaiškinti Frostas. - Na ne- 
žinau, - prisipažino atsidusęs ir atsistojo. Pastum- 
tos kėdės kojos su nemaloniai šaižiu garsu per- 
bruožė rudą grindų linoleumą. - Skrandžio turinio 
tema sužadino man apetitą. Einu į valgyklą. 

Valgykloje prie inspektoriaus staliuko nešinas 
padėklu priėjo Arturas Henlonas. Atsisėdęs prie- 
šais, jis pirmiausia užtrėškė padažo ant kiauši- 
nienės ir traškučių. 

— Džekai, ar vakarui gerai pasiruošta? - paklausė. 

— Tikiuosi. Prie telefonų automatų mes prisijun- 
ge, lagamine irgi tupės blakė. 

— Kiek Žmonių tau prireiks? 

— Arturai, nekvaršink man galvos skaičiais, — 
suburbėjo Frostas, šakute smeigdamas traškutį 
Henlono lėkštėje. - Vienas stebės telefono būdeles, 
kitas — Kordvelą ir važiuos paskui jį, jei kartais bla- 
kė nesuveiktų, du patruliai su automobiliais bu- 
dės, pasirengę prisidėti, jei prireiktų, dar Specia- 
lioji oro tarnyba, dar Jungtinių Valstijų kavalerija... 
Mažiausiai du, trys šimtai būtų neprošal. O kiek 
galiu norėti? 

— Dvylikos. Ir tat geriausiu atveju. 

— Na, jei vienas iš dvylikos bus Arnoldas Švar- 
cenegeris, užteks ir tiek. 

Frostas padažė savo traškutį į Henlono kiauši- 
nienę. Staiga prabilęs garsiakalbis pakvietė inspek- 
torių prie telefono. Dugis Kuperis panoro kažką 
pasakyti. 

Pakeliui į kvotos kambarį Frostas susidūrė su 
maloniai besišnekučiuojančiais Kesidžiu ir Maletu. 
Abudu šaltai linktelėjo inspektoriui. Kesidis pada- 
vė skyriaus viršininkui visą šūsnį ataskaitų. Male- 

— Jau suruošėte?! - sušuko patenkintas. — Kesi- 
di, jūs tikras šaunuolis! 

— Na juk prašėte, šit ir padirbėjau, — atsakė lai- 
kinasis inspektorius. 

Frostas akies krašteliu dvilktelėjo į ataskaitas. 
Tos pačios, kurias anksčiau tvarkė Liza, sumojo jis. 
Vadinasi, darbą nudirbo seržantė, o Kesidis begė- 
diškai prisiskyrė nuopelnus. Tas šunsnukis nuo 
anų laikų nėmaž nepasikeitė. 

Duglas Kuperis jau sėdėjo kvotos kambaryje, 
laukė inspektoriaus. 

— Dugi, tikiuosi, neketini tuščiai gaišinti man 
laiko, - pasakė Frostas, sėsdamas ant tos pačios, 
kaip pirmiau, nepatogios kėdės. - Turiu svarbių 
reikalų. O bylą tau prisiūti galėčiau ir vėliau. 

— Pone Frostai, išklausykite, - prašneko sulai- 
kytasis. - Lemio aš nežudžiau. Kad taip norite, ga- 
liu pripažinti vieną, kitą vagystę, bet žudyti nežu- 
džiau nieko. 


Inspektorius mostu paragino Bertoną įjungti 
magnetofoną. 

— Gali dainuoti, Dugi, tu - eteryje. 

— Mudu su Lemiu Hokstonu veikėme drauge. 
Užmačia buvo jo. Lemis sugalvojo, kaip patekti pas 
žmones į namus. Kol jie krapštydavosi apačioje, 
mes darbuodavomės antrame aukšte. Būdavo, ne- 
pešdavome nieko, bet kartais nuraudavome gerą 
laimikį. 

— Kaip veikdavote? - paklausė Frostas. 

— Apsimesdavome vandens ūkio darbuotojais. 
vienišos senutės, — tada kuris nors vilkdavomės 
kombinezoną ir senu dviračiu važiuodavome pas 
pasirinktą auką. Gudrybė buvo šit kokia. Lauko 
kolonėlėje užsukdavome vandenį, tada pasibelsda- 
vome į duris ir sakydavome, kad žmonės skun- 
džiasi vandentiekio gedimu, reikia patikrinti. 
Senučiukė atsukdavo čiaupą, vanduo, žinoma, ne- 
tekėdavo. 

„Nieko baisaus, tuojau pataisysiu“, - sakydavo- 
me. Tada vėl paleisdavome vandenį ir vėl pasibels- 
davome. „Na, pabandykite dabar.“ Savaime aišku, 
vanduo kuo puikiausiai tekėdavo. „Stebėkite čiau- 
pą, o aš užlipsiu į viršų ir nuleisiu vandenį į kloze- 
tą. Pažiūrėsime, ar srovė čia nesumažėja“, - saky- 
davome. Senutei tik džiaugsmas, kad gali kuo nors 
pasitarnauti. O mes, užlipę į antrą aukštą, nerda- 
vome į miegamąjį panaršyti po stalčius. Ko tik 
žmonės nelaiko naktiniuose staliukuose... Kai kas 
— net pinigus... šimtus svarų. Na tai va, nugvelbtą 
turtą sukiši į įrankių dėžę, lipi žemyn, atsisakai 

arbatos, kurios dėkinga senolė būtinai pasiūlo, šo- 
ki ant dviračio ir mini velniop. Kitas laukia furgo- 
ne. Dviratį - į vidų, kombinezoną nusivelki. Juk 
aišku, kad jūs, farai, ieškosite dviračiu važiuoto vy- 
riškio su darbiniais drabužiais, o ne dviejų kostiu- 
muotų, važiuojančių furgonu. 

— Dugi, labai neišsiplėsk, — pasakė Frostas. — 
Man rūpi ta istorijos dalis, kur tu nužudai Lemį. 

— Nežudžiau aš jo, - pakartojo Kuperis. - Nors 
maustė mane skersai išilgai. Kai į Žygį eidavau aš, 
grobį dalydavomės pusiau. O jis, aptikęs ką nors 
geresnio, patyliukais priglobdavo ir pameluodavo, 
esą nieko doro nepešė. 

— Reikėjo pranešti mums, - tarė inspektorius. — 
Tam ir esame. Tiek to, verčiau papasakok, kaip nu- 
švilpei jo kredito kortelę. 

— Paskutinį kartą drauge dirbome rugpjūtį... 
kelis namus. Pirmiausia ketinome apšvarinti kote- 
džą netoli Oldernio sankryžos... ten gyvena dvi 
moterys. Lemio nuomone, taikinys - idealus... Vie- 
ta nuošali, klientės turtingos. Prieš darbą užkando- 
me aludėje. 

— Kokioje? 

— Pavadinimo neprisimenu. Nedidelė kaimiška 
aludė atokiau nuo pagrindinės gatvės. 

— Ką valgėte? 

— Šimts velnių, pone Frostai, praėję keli mėne- 
siai. Aš net neprisimenu, ką vakar valgiau 
pietums. 

— Ar Lemis toje aludėje ko nors gėrė? 

— Alkoholio tikrai negėrė. Buvome taip sutarę... 


vandentiekio darbininkas su kvapeliu bet kuriai 
senutei atrodytų įtartinas. Taigi - jokio alkoholio. 

Frostas ir Bertonas susižvalgė. Ši aplinkybė ati- 
tiko Lemio skrandžio turinio tyrimo išvadas. 

— O paskui?.. 

— Furgoną pastačiau viename skersgatvyje. Le- 
mis persirengė, sėdo ant dviračio ir nuvažiavo. 
Laukdamas jo, paskaičiau laikraštį, surūkiau ciga- 
retę. Laukiau, laukiau, bet jis, po šimts velnių, taip 
ir negrįžo. Išlaukiau daugiau nei valandą, tada 
dingtelėjo, kad bus įkliuvęs, na tai parvariau na- 
mo. Sėdėjau namie, tirtėdamas iš baimės, maniau, 
tuojau pasibels farai. Bet nieko nenutiko. Nei tą, 
nei kitą dieną. Paskambinau Lemiui, jo boba pasa- 
kė, kad vyro nėra namie ir ji nežinanti, kada jis ga- 
li grįžti. 

— Ir ką? 

- Ir nieko. Daugiau Lemio nebemačiau. 

- Jei nebematei, kaip nudžiovei kredito kortelę? 

- Švarką jis buvo palikęs furgone. Dingo vilkė- 
damas kombinezoną. Pakabinau švarką spintoje, 
maniau, kai parsiras, grąžinsiu, bet Lemis taip ir 
nebeparsirado. 

— Ką manei, kas jam galėjo nutikti? 

— Spėjau, kad tame kotedže bus aptikęs suk- 
nistą aukso gyslą. 

— Ką turi galvoje? 

— Maniau, gal miegamajame rado santaupas — 
kokį tūkstantį, kitą, - nusprendė, kad dalytis ne- 
verta, ir nešė mieles. Grybas tu, Lemi, pagalvojau, 
taigi atvožiau švarke buvusią jo piniginę, pasi- 
ėmiau kelis svarus, iš kredito nusipirkau dėžę. 

— Daugiau nieko nepirkai? 

— Nesiryžau tampyti likimo už ūsų. Išmečiau 
kortelę velniop. 

Frostas atsilošė ir ratilais išpūtė dūmus į lubas. 

— Neblogą istoriją, Dugi, surietei, bet maniškė 
versija man patinka labiau... Dalydamiesi grobį, ju- 
du susibarėte, ir tu Lemį nudėjai. 

— Pone Frostai, prisiekiu... 

— Tas kotedžas, kurio apvogti jis važiavo... Koks 
ten adresas? 

— Nerasti jo neįmanoma. Geltonas kaip trynys. 
Taip ir vadinasi —- Geltonasis kotedžas. 

Inspektorius pavartė vagysčių bylą. Nei namo to- 
kiu adresu apiplėšimas, nei pasikėsinimas apiplėšti 
nebuvo užregistruoti. Frostas užvertė aplanką. 

— Netikiu, Dugi, nė vienu tavo žodžiu, - pasakė. 
— Bet juk Žinai, kokios geros širdies Žmogus esu, 
taigi pasakysiu, ką ketinu daryti - atsidėkoti galėsi 
vėliau. Tavo versiją aš patikrinsiu. Bet pirmiau no- 
rėčiau, kad prisiimtum sau visus judviejų su Le- 
miu darbelius - visus aliai vieno. 

— Gerai, pone Frostai. - Kuperis nekantravo iš- 
kloti nusikaltimų aplinkybes. - Pirmiausia... 

— Palūkėk, - suskubo pertraukti jį inspektorius. 
— Ne man pasakok, Dugi, ne man, aš neturiu laiko. 
- Jis kyštelėjo galvą į koridorių. Nelaimingasis, ku- 
riam pasitaikė tuo metu eiti pro šalį, buvo Arturas 
Henlonas. 

— Arturai, sveikinu, - prašneko Frostas, imda- 
mas seržantui už parankės, - ką tik išgliaudei visą 
šūsnį apiplėšimų... Kai pasakysi Maletui, tas apsi- 
myš iš laimės. 

— Ką? — Tik tiek suglumęs pratarė Henlonas, 
inspektoriaus vedamas į kvotos kambarį. 

— Arturai, juk Žinai, kaip nekenčiu popierizmo. 
Perleidžiu visus nuopelnus tau, nuo šiol būsi Male- 
to numylėtinis. - Dūręs pirštu į sulaikytąjį, Frostas 
šį paragino: —- Nagi, Dugi, klok viską iš eilės! 


Civiliu persirengęs policijos konsteblis Koljeris 
lėtai nuvažiavo iki gatvės galo ir sustojęs išjungė 
žibintus. Lietus pylė kaip iš kibiro, bet stebėti pa- 
dėtį puikiai apšviestoje iki sero Ričardo Kordvelo 
namų durų vedančioje prievažoje turėjo būti ne- 
sunku. Vos Kordvelui išvažiavus, konsteblis priva- 
lėjo apie tai pranešti Frostui ir, atsilikęs saugiu 
nuotoliu, sekti magnatą. 

Prasibrovęs pro minią, plūstančią prekybos pa- 
sažu prie „Savaloto“, Bertonas įsitaisė ant medinio 
suoliuko. Iš šios pozicijos jis gerai matė keturių te- 
lefono būdelių rikiuotę. Saldžią muzikėlę, aidinčią 
iš aukštai pakabintų garsiakalbių, protarpiais per- 
traukdavo žvalus balsas, viliojantis pirkėjus nuo- 
laidomis. Ant visų keturių būdelių durų kabojo 
užrašai: NEVEIKIA - be to, visi keturi automatai 
buvo perdaryti taip, kad skambinti iš jų būtų ne- 
įmanoma. Taip patvarkė Kordvelo apsaugininkai: 
reikėjo užsitikrinti, kad koks praeivis nesumanytų 
pasinaudoti telefonu kaip tik tuo metu, kai skam- 
bins pagrobėjas. 

Bertonas iš vidinės striukės kišenės išsiėmė ra- 
dijo siųstuvėlį ir susisiekė su Žmogžudysčių ty- 
rimo kambariu. Norėjo įsitikinti, kad šifratorius 
veikia be priekaištų. 


— Puikiausiai girdžiu ir tave, ir tą nupiepusią 
muziką, - atsakė Frostas ir žvilgtelėjo į laikrodį. Be 
penkiolikos aštuonios. Netrukus Kordvelas turėjo 
išvažiuoti iš namų. 

— Inspektoriau, ar galėtume pasikalbėti? 

Sprendžiant iš balso, tasai nenaudėlis Hopelon- 
gas Kesidis atsivilko bėdoti. 

— Kas nutiko, sūnau? - paklausė Frostas. 

— Aš tau ne sūnus, o inspektorius, jei leisi 
priminti, —- atšovė Kesidis. - Ar galime pasišnekėti 
už durų? 

— Jeigu kas, kviesk, - paprašė Frostas Lamberto 
ir laikinajam inspektoriui iš paskos išėjo į korido- 
rių, bet, pasirengęs prireikus pulti atgal, akių nuo 
durų nenuleido. — Na, inspektoriau, kuo galiu 
padėti? 

— Būtų gerai, kad su savo bylomis galėčiau tvar- 
kytis pats, - atrėžė Kesidis. - Gal sakysi, ne aš tiriu 
Lemio Hokstono bylą? 

O kad tave!.. Bus sužinojęs apie Dugį Kuperį, 
pamanė Frostas. Ir apie Maleto draugužę ponią 
Roberts jam nepasakiau. 

— Turi galvoje Kuperį? - paklausė. 

— Taip, po velnių! Ne tik kvotei Kuperį, man ne- 
Žinant, bet dar ir perleidai tam nutukėliui seržantui 
visus nuopelnus, nors vagystes išaiškino ne jis. 

— Nepyk, sūnau, pamaniau, kad tu svetimų 
nuopelnų tikrai neužsigeisi, - pasakė Frostas. Per- 
pratęs užuominą, Kesidis net sumirksėjo. - Šiaip ar 
taip, byla — tavo, - pridūrė inspektorius. 

Kesidis Žiojosi priekaištauti dėl dar kai ko, bet 
Frostą išgelbėjo duris pravėręs Lambertas. 


— Inspektoriau, yra naujienų, - pasakė jis. 

Frostas puolė į vidų. Prie Kordvelo namų budintis 
Koljeris pranešė, kad magnatas išvažiavo. 

— Kuriuo automobiliu? - paklausė inspektorius. 
Jis vylėsi, kad Kordvelas važiuoja ne sunkiai pa- 
stebimu pilkuoju „Rolls-Royce'u“ su inicialais nu- 
meryje. Juk tokiu atveju paskui mašiną pasileistų 
gera pusė Didžiosios Britanijos Žurnalistų. 

— Tamsiai žaliu „Nissanu“, - atsakė Koljeris ir 
padiktavo automobilio numerį. - Ar man jį sekti? 

— Sek, bet laikykis atstumo. Žinome, kad jis va- 
žiuoja į „Savalotą“, taigi nebūtina įsikabinti į užpa- 
kalį. Kai nuvažiuosi, sustok šalutinėje gatvelėje 
prie Turgaus aikštės. Kordvelui išėjus iš prekybos 
centro, su tavimi susisieksime. - Frostas nedelsda- 
mas pranešė Bertonui, kad magnatas jau pakeliui. 
— Po kokių penkių minučių jį pamatysi. 

— Aišku, - atsakė konsteblis. 

Inspektorius užsirūkė ir kaip tik tuo metu į 
kambarį įėjo Liza. 

— Jau žinome, į kokią aludę buvo užsukę Kuper- 
is ir Lemis, - pasakė ji. — „Žaliasis slibinas“. Jie ten 
siūlo kompleksinius priešpiečius. Valgiaraštis kas- 
dien vis kitoks, bet penktadieniais visada patiekia- 
ma bulvinių paplotėlių su lašiša. O rugpjūčio 6-oji 
kaip tik ir buvo penktadienis. 

— Kadaise ir aš mėgau tuos paplotėlius, - prisi- 
pažino Frostas. - Kol pamačiau plūduriuojančius 
Lemio skrandyje. Mat kokios smulkmenos kartais 
atkrato nuo mėgstamo patiekalo. - Pasigirdo traš- 
kesys, ir inspektorius suklusęs pasisuko į garsia- 
kalbį, bet garsą buvo sukėlę trukdžiai. - Ar Trynio 
kotedžu pasidomėjai? 


— Geltonuoju? Pasidomėjau. Ten gyvena dvi se- 
serys, vienai apie keturiasdešimt, kita — ketvirtą 
dešimtį įpusėjusi. Tiesa, su jomis dar nekalbėjau. 

— Nieko tokio. Rytoj rytą nuvažiuosime ten 
drauge. Tik primink man. 

Frostas išvydo ateinant Bilą Velsą, ir jo šypsena 
akimoju išblėso. „Lauk bėdos“ bylojo seržanto vei- 
do išraiška. Kažkas buvo nutikę. 

— Džekai, rodos, buvai su Tomiu Denu sutaręs, 
kad pakiš blakę? — paklausė Velsas. 

— Taip. O ką? 

— Jo pagalbos verčiau nebesitikėtum. 

— Kas atsitiko? — sunerimęs pasiteiravo inspek- 
torius. 

— Tomis suimtas. 

Frostui nusmilko padai. 

— Suimtas? 

— Konsteblis Simsas jį parveža. Tomis įkliuvo, 
„Savaloto“ gėrimų parduotuvėje mėgindamas nu- 
džiauti du butelius viskio. 

Inspektorius įdūrė akis į Velsą, vildamasis ne- 
gerai išgirdęs. 

— Apsivogė? - perklausė. 

— „Savalotas“ nori pateikti Denui kaltinimą. Ir — 
kad apieškotume jo butą. Jų nuomone, jis ir anks- 
čiau vogė prekes, prekybininkai tikisi bent dalį jų 
atgauti. 
plūdosi. 

— Ak tu, rupūžgalvi neraliuotas! — Kumščiu 
baksnodamas į kitos rankos delną, jis karštligiškai 
galvojo. - Ką gi, keičiame planą. Praneškite į visus 
atrakcijoje dalyvaujančius automobilius: dėl nepri- 

klausomai nuo sumautos mūsų valios pasikeitusių 
aplinkybių negausime signalo, rodančio, kur yra 
lagaminas su pinigais, todėl labai svarbu Kordvelo 
mašinos nepamesti iš akių. Išplatinkite jos aprašą 
ir numerį. Kas pamatys Kordvelą, tegul iš karto in- 
formuoja mane. Taip pat perspėkite operacijoje ne- 
dalyvaujančius pareigūnus su automobiliais. Jei 
Kordvelą pamesime, gali prisireikti jų pagalbos. 

Pastebėjęs į kambarį įėjusį Maletą, inspektorius 
suvaitojo balsu. Kraujo ištroškę maitvanagiai jau 
telkėsi aplink jį. 

— Frostai, kas ten nutiko Tomiui Denui? — pa- 
klausė Maletas. 

Buvo akivaizdu, kad viską jis jau žino, tad Fros- 
tas nė nebandė išsisukinėti. 

— Jis sučiuptas vagiant. Blakės lagaminėlyje ne- 
bus. 

Vyriausiajam inspektoriui iš pasitenkinimo 
sužibo akys. 

— Buvau jus perspėjęs nesinaudoti tokio padug- 
nės paslaugomis. Nepaklausėte manęs, ir štai - da- 
bar turėsite atsakyti už pasekmes. Ar sugebėsime 
toliau veikti, nepabaidydami pagrobėjo? Jei per jū- 
sų neišmanymą berniukas nukentės... 

— Žinoma, sugebėsime. Štai ką aš.. 

Maletas nutraukė inspektorių saikų mostu. 
Jokių konkrečių plano detalių jis nenorėjo nė gir- 
dėti, kad, neduokdie, nereikėtų joms pritarti, dar 
nežinant, ar operacija praeis sklandžiai. 

— Tik būkite malonus nesusimauti, - burbtelėjo 
skyriaus viršininkas ir, staigiai apsigręžęs, nu- 
žingsniavo prie durų. 

Frostas palydėjo viršininką užgaulia dviejų 
pirštų kombinacija ir, prašydamas kolegų dėmesio, 
suplojo delnais. 

— Manau, jums derėtų žinoti, - pasakė, - kad 
ponas Maletas visokeriopai mus palaiko su sąlyga, 
kad mums pasiseks. Bet, jeigu ištiks nesėkmė, 
mums padės tik Dievas. 

Nekantriai dirsčiodamas į garsiakalbį, inspek- 
torius ėmė skrabenti pirštais į stalviršį. 

— Objekto automobilis — aikštelėje, - Koljerio 
balsu pagaliau prabilo garsintuvas. - Kordvelas iš- 
lipa ir pro šoninį įėjimą įžengia į pasažą. 

Po kelių minučių prašneko ir Bertonas: 

— Matau Kordvelą. Laukia prie telefono būdelių. 

— Dar kartą patikrinkite, ar girdėsime pokalbį 
telefonu, — paprašė Frostas. - Jei blakės nesuveiks, 
geriau žinoti iš karto. 

Pareigūnas su ausinėmis greitai patikrino prie- 
taisus ir kilstelėjo nykštį. 

— Veikia puikiai. 

- Gerai. 

Ryšio su Bertonu kanalo Frostas neišjungė. Pa- 
reigūnai Žmogžudysčių tyrimo kambaryje girdėjo, 
kaip pasaže klega praeiviai. Tik foninė muzika ten 
nebeskambėjo - žinoma, Kordvelui paliepus, - kad 
neužgožtų telefono skambučio. Ilgoji sieninio laik- 
rodžio rodyklė apsuko dar vieną ratą. Pagrobėjas 
vėlavo jau penkias minutes. 

— Nemanau, kad jis paskambins, - ištarė Liza. 

— Nebūk surukusi pesimistė, - atsiliepė Frostas. 
— Tikriausiai jis užtruko siusiodamas. Pilna pūsle 
išpirkos pinigų niekas neima. 

Iš garsiakalbio vis dar sklido tik minios keliamas 
triukšmas. Staiga išgirdę Bertono balsą, visi pašo- 
ko. Bet konsteblis tik norėjo pranešti, kad jokių 
naujienų nėra. 

— Džo, dėl Dievo meilės, nepaikiok! - užriko 
inspektorius, kuris tiesiog siusdavo, kai Žmonės 
imdavo pranešinėti, kad nėra ko pranešti. 

Į kambarį įėjęs Kesidis atsistojo Frostui už nu- 
garos ir pasiteiravo: 

— Kas dedasi? 

— Nieko, - suniurzgė inspektorius. 

— Kaip suprantu, ketinai pasinaudoti Tomio De- 
no paslaugomis? 

— Ketinau. 

— Norėčiau apie tai pasikalbėti, - šnipštelėjo lai- 
kinasis inspektorius. 

— Gal kitą kartą, - atšovė Frostas ir lengviau at- 
sikvėpė, kai atgrasusis Kesidis išėjo. 

Buvo dvidešimt po aštuonių. 

— Ar tie sukrušti telefonai būdelėse tikrai vei- 
kia? — ėmė svarstyti inspektorius. — O kas, jeigu 
„Savaloto“ apsauginiai apsiriko, ir dabar į automa- 
tus negalima paskambinti? 

— Galite išmėginti, - pasiūlė Liza. 

Frostas griebė telefoną ir surinko numerį. 

Bertono balsas garsiakalbyje sušuko: 

— Kordvelas artinasi prie būdelės! Skambina! 

Inspektorius skubiai padėjo ragelį ir pasakė 
konstebliui: 

- Žinau. Aš pats ir skambinau. Tikrinau ryšį. 

Panašu į nevykusią komediją, pamanė Frostas. 
Beveik tuojau pat vėl prašneko Bertonas: 

— Kažkas vyksta. „Savaloto“ vadybininkas bėga 
prie Kordvelo... Jie kalbasi. Dabar abu bėga į preky- 
bos centrą. 

— Sek paskui juos, - paliepė inspektorius. - Ne- 
išleisk iš akių. 

Konstebliui braunantis pro minią, kelias aki- 
mirkas buvo girdėti tik čežesiai ir ūžesiai. 

— Pamečiau... ne, matau. Kordvelas eina į Kli- 
entų aptarnavimo skyrių. Kelia telefono ragelį... — 
su pertrūkiais pasakojo Bertonas. — ...Arčiau prieiti 
negaliu, pastebės... Klausosi. Deda ragelį... Eina 
pro tarnybines duris. Ar man sekti ir ten? 

— Nereikia! - atsakė Frostas. - Tikriausiai nuėjo 
paimti pinigų. Ar, grįždamas į automobilį, turės 
praeiti pro tave? 

— Nežinau. 

Inspektorius paskubomis svarstė, ką daryti. 

— Bėk į stovėjimo aikštelę, - paliepė galų gale. — 
Susirask Kordvelo automobilį ir pranešk man, kai 
jis išvažiuos. —- Koljeriui Frostas pasakė: — Važiuok 
prie išvažiavimo iš aikštelės ir būk pasirengęs 
Kordvelą sekti... Visi kiti laukite nurodymų. 

— Kas dedasi? 

Nujausdamas, kad Frostas gali apsijuokti, ir, 
nenorėdamas pražiopsoti tokio malonaus reginio, į 
kambarį grįžo Kesidis. 

- Šmikis mus apmovė, — atsakė inspektorius. — 
Nė neketino skambinti į būdelę - tikriausiai nu- 
jautė, kad klausomės. Paskambino tiesiai į preky- 
bos centrą. 

— Ką ketini daryti? 

— Paseksime Kordvelą. Tikiuosi, nei jis, nei pa- 


grobėjas nepastebės. Bet gali tekti spėlioti, kur 
magnatas važiuoja, ir pabandyti atsidurti ten pir- 
miems. Improvizuosime. 
dovaujama operacija eina velniop. Laikinasis ins- 
pektorius pasidžiaugė, kad pirmiau nepraleido 
progos išsakyti Maletui savo skeptišką nuomonę: 
„Bus bėdos, pone. Operacija suorganizuota kaip pa- 
kliuvo.“ Juolab kad Maletas jo nuomonei pritarė. 

Garsiakalbyje kažkas slopiai suužė, pasigirdo 
visiškai nesuprantamos žodžių nuotrupos, trūks- 
mingas blerbimas. 

— Pakartok! —- sušuko Frostas. — Pakartok! Kas 
ten dedasi? 

Konsteblis Lambertas padirbėjo svirtelėmis. 

— Jie - požeminėje stovėjimo aikštelėje, - pasa- 
kė. - Radijo ryšys ten neveikia. 

— Pasakyk, kad bėgtų į viršų, - paliepė Frostas. 

Lambertas persakė nurodymą į mikrofoną ir 
papurtė galvą. 

— Mes negirdime Bertono, jis - mūsų. 

Inspektorius pagriebė savo siųstuvėlį ir rėkte iš- 
rėkė į jį: 

— Koljeri! Kordvelas tuojau išvažiuos! Būk pasi- 
rengęs sekti! 

— Bertonas - Operatyviojo valdymo centrui. Ar 
girdite? — nugriaudėjo iš garsiakalbio. 

Visi sutartinai lengviau atsikvėpė. Konsteblis 
buvo grįžęs į ryšio zoną. 

— Kordvelas nešasi drobinį kelionkrepšį, - išbė- 
rė jis. - Kartu eina pora apsaugininkų, taigi krep- 
šyje greičiausiai - pinigai. Jis sėda į automobilį... 


— Vienas ar su apsaugininkais? 

— Vienas... Išvažiuoja. 

Frostas perjungė kanalą. 

— Koljeri, girdėjai? 

— Taip... Matau jį... Seku. 

— Per daug nepriartėk, bet ir nepamesk, dėl Die- 
vo meilės. 

— Pasistengsiu... 

— Koljeris - nekoks seklys, - įsikišo Kesidis. 

— Ir aš nekoks, - atsakė Frostas. - Kokias pajė- 
gas turime, tokiomis ir versimės. 

Tą nevėkšlą Tomį Deną inspektorius įmanyda- 
mas būtų pasmaugęs. Taip tikėjosi galėsiąs ramiai 
sėdėti ir ekrane stebėti Kordvelo judėjimą. Visos 
viltys nuėjo perniek. 

— Objektas suka į Pirties kelią, - pranešė Koljeris. 

Frostas pažvelgė į Lambertą, kuris magnato ke- 
lią žymėjo miesto plane. Kur konkrečiai Kordvelas 
važiuoja, kol kas buvo visiškai neaišku. 

— Objektas suka į kairę... Mažina greitį... Ko ge- 
ro, Mane pastebėjo, - toliau kalbėjo konsteblis. 

— Pravažiuok pro jį, tik nežiūrėk, — patarė ins- 
pektorius ir prišoko prie plano. — Kol neprivažiuos 
Hiltono kelio, Kordvelas neapsisuks. Varyk ten ir 
lauk jo. Kai jis pro tave pravažiuos, pranešk. 

Frostas užsidegė cigaretę ir tik tada susizgribo, 
kad peleninėje viena jau smilksta. Susisiekęs su 
Bertonu, perspėjo šį, kad būtų pasirengęs perimti 
iš Koljerio sekamąjį. 

Tyliai zirziantis garsiakalbis kartkartėmis su- 
treškėdavo, rodėsi, tuojau prašneks kuris sekėjų, 
bet naujienų vis nebuvo. Frostas nekantraudamas 
čiupo siųstuvėlį ir nuspaudė mygtuką. 


— Koljeri, po galais, jis jau seniai turėjo prava- 
žiuoti. 

— Nepravažiavo. Stebiu Pirties kelią... Matomu- 
mas per lietų nekoks, bet Kordvelo automobilį 
įžiūrėčiau. Jo nėra, matau tik porą sunkvežimių. 

— Po šimts! — Spėliodamas, kas galėjo nutikti, 
inspektorius delnais pasitrynė skruostus. - Turbūt 
tasai šunsnukis apsisuko tiesiog gatvėje. Koljeri, 
važiuok atgal! Jei pastebėsi, sek... ir pranešk, kai 
važiuosi pro tą vietą, kur paskutinį kartą matei 
Kordvelą. 

Frostas ėmė energingai žingsniuoti po kambarį. 
Koljeriui vėl prašnekus, jis staigiai atsigręžė į gar- 
siakalbį. 

— Nuvažiavau iki pat išsukimo iš Pirties kelio. 
Kordvelo - nė ženklo. 

— Po paraliais! - Inspektorius nesusivaldęs tre- 
nkė kumščiu į stalviršį. - Visoms grandims... Gir- 
dėjote, ką pasakė konsteblis. Ieškokite to šū- 
džiaus... Kai tik pastebėsite, praneškite. 

Į kambarį įžengė Maletas - neprilygstamas 
talentas išdygti netinkamu metu. 

— Kaip sekasi? — pasidomėjo jis. 

Pameluoti, esą operacija vyksta pagal planą, 
Frostas nespėjo. 

— Atrodo, inspektorius Kordvelą pametė, - 
vargiai slėpdamas džiugesį, paskelbė Kesidis. 

— Ar taip ir yra? - rūsčiai paklausė Maletas. 

— Laikinos kliūtys. Tuojau jį surasime, - patiki- 
no jį Frostas. 

— Patariu surasti. Ir, po velnių, kuo greičiau! — 
išeidamas suniurzgė vyriausiasis inspektorius. 


— Fe, kaip negražu keiktis, - pavymui papriekai- 
štavo Frostas. Staiga jis pasijuto nebeištveriąs užda- 
ros Žmogžudysčių tyrimo kambario erdvės. Vien 
pasyviai klausytis pranešimų inspektoriui buvo 
tikra kančia. Jis čiupo šaliką. - Deduosiu prie me- 
džiotojų. Kuo daugiau žmonių Kordvelo ieškos, tuo 
greičiau jį rasime. Važiuoji drauge? —- paklausė Ke- 
sidžio, nė neabejodamas, kad šis prisidės. 

Laikinasis inspektorius sudvejojo. Jis nenorėjo 
būti siejamas su nesėkme, jei Frostas susimautų, 
bet būtų mielai pasimaudęs šlovės spinduliuose, jei 
inspektoriui pavyktų suimti pagrobėją ir išvaduoti 
berniuką. Nugalėjo garbėtroška. Kesidis pasiėmė 
paltą ir išsekė paskui Frostą. 

Gūždamiesi lietuje, jiedu nuskubėjo prie „For- 
do“. Frostas sėdo prie vairo ir trečiu mėginimu pa- 
galiau paleido variklį. Ištaškęs gilias balas, auto- 
mobilis išburzgė iš aikštelės. 

— Kur važiuosime? — paklausė Kesidis. 

— Ketinu traukti Dentono miško link. Jei man 
reikėtų paimti iš ko nors pinigus, rinkčiausi tą vie- 
tovę. 

— Teritorija pasiutusiai didelė. 

— Mano kotas irgi didelis, - sumurmėjo Frostas, 
— bet įprastai randu tą jo dalį, kurios man reikia. 

Jis susisiekė su Lambertu ir paprašė susakyti 
visų grandžių pozicijas. Ilgai neužtrukęs konste- 
blis jas išsiaiškino. Naršyti miesto buvo išsiųsta 
kuo daugiau važiuotų pareigūnų, bet jų vis tiek 
neužteko patikrinti visoms gatvėms, į kurias galė- 
jo nusukti Kordvelas. Frostas dar kartą prakeikė 
Tomį Deną. Su blake pareigūnų užduotis būtų 


vienas juokas, be jos jiems teko klaidžioti it 
akliems po tirštą rūką. Tegul jį velniai, tą Deną! 

— „Tomis Denas... — Balsas įsipynė į jo mintis, 
lyg kas būtų jas skaitęs. 

— Ką? - Frostas pažvelgė į Kesidį. Šis savo ruož- 
nau, užsigalvojau. 

— Aš tau ne sūnus, po galais! Klausiau Tomio 
Deno adreso. 

— Nežinau, - suniurnėjo inspektorius, šnairuo- 
damas į artėjantį automobilį — vis dėlto šis buvo ne 
žalias. 

— Sušiktas melagis, - atšovė Kesidis. 

Frostas neatsakė. Taip, jis pamelavo. Tomio ad- 
resą žinojo, bet neketino leisti laikinajam inspekto- 
riui vėl rakinėti senas žaizdas. — Daug vandens, 
sūnau, nutekėjo. Kas buvo - pražuvo. 

— Nebloga porelė judu su Tomiu buvote, ar ne? 
Vienas - sumautas nemokša, kitas nuolat atkišęs 
leteną kyšiui. 

— Sūnau, to vairuotojo ieškojau, stengiausi kaip 
įmanydamas. Visi ieškojome. Dirbome sunkiai. De- 
ja, nesėkmingai. 

— Neabejoju, inspektoriau, kad stengeisi, bet tavo 
pastangos dažniausiai būna sumautai apgailėtinos. 

Frostas gūžtelėjo pečiais. Kesidis savo dukterį die- 
vino, ir jo apmaudas dėl nesėkmingo tyrimo net po 
šitiek metų buvo suprantamas, jei ne pateisinamas. 

— Tas niekšas parbloškė mano dukterį, lėkda- 
mas didžiuliu greičiu, - toliau burbėjo laikinasis 
inspektorius, — ir nušvilpė sau, nesiteikė patikrinti, 


gal mergaitė dar gyva. Jis ją tiesiog ištaškė. Ketu- 
riolikos metų! Duktė taip ir nespėjo pagyventi! Mi- 
rė net nepagyvenusi! 

— Žinau, drauguži, žinau. 

— Po velnių, tu Žinai daugiau, nei sakai. 

— Ką turi galvoje? 

— Tada, prieš ketverius metus, iš tavo tyrimo 
nebuvo jokios naudos, todėl ėmiausi pats ieškoti to 
galvažudžio vairuotojo. Radau liudininką. 

- Šit kaip? 

Pro šalį pralėkė žalias automobilis. Deja, perda- 
žytas „Volkswagen Beetle“. 

— Tas Žmogus tada buvo stovėjimo aikštelėje 
prie „Kokosų giraitės“. Išgirdo didžiuliu greičiu at- 
ūžiantį automobilį, paskui — signalą ir dunkstelėji- 
mą. 

— Bet paties įvykio nematė? 

— Ne. Jis išbėgo į gatvę, ten aplink mano duk- 
ters kūną jau buvo susispietę Žmonės. 

— Visa tai, drauguži mielas, mes ir šiaip žinojome. 

To vakaro Frostas taip ir nepamiršo... Vis prisi- 
mindavo, kaip mėlyno greitosios švyturėlio atspin- 
dys švysčiojo kraujo klane kelių policijos kreida 
apibrėžtame kontūre. Prisimindavo sumaitotą kū- 
ną lavoninėje, smulkų keturiolikmetės kūną, iš ku- 
rio išplūdo šitokia gausybė kraujo. Tąkart jis mėgi- 
no sulaikyti Kesidį, kad šis nepamatytų lavono to- 
kio, bet buvo nustumtas į šalį... Prisiminimai apie 
tėvo sielvartą ir pyktį vis dar skaudino, atrodė, kad 
žaizda sieloje niekad neužgis. 

— Žinojome, - pakartojo jis. 


— Pasakysiu kai ką, ko tikriausiai nežinai. Gat- 
vėje prie klubo stovėjo BMW. Vairuotojas sėdėjo 
mašinoje. Tomis Denas su juo pasikalbėjo. 

— Sūnau, nežinojau, kad Tomis su kažkuo kal- 
bėjosi. Jeigu kalbėjosi, kažkur turėtų būti liudinin- 
ko pareiškimas. 

— Nebūtinai - jeigu Tomiui, kad laikytų liežuvį 
už dantų, buvo sumokėta. 

Frostas užsidegė cigaretę ir pasakė: 

— Dar nežinia, ar tas tavo liudininkas - patiki- 
mas. Keista, kad Tomis tada niekam nieko apie tai 
neužsiminė. 

- Jis sako papasakojęs tau. 

Inspektorius susizgribo lekiąs kaip akis išdegęs 
ir sumažino greitį. 

— Netiesa. — Jį mažne apakino artėjančio auto- 
mobilio šviesos. Balto „Mercedeso“. - Klausyk, ver- 
čiau kol kas atidėkime šį reikalą. Mes visai užmir- 
šome Kordvelą. 

— Norėčiau pamatyti Rebekos mirties tyrimo 
bylą, - primygtinai pasakė Kesidis. 

- Surasiu ją, ir galėsi sau skaityti, - atsakė Frostas. 

Jis nutarė, vos grįžęs į nuovadą, paslėpsiąs bylą 
taip, kad nerastų niekas. Neketino rodyti jos Kesi- 
džiui. Nieku gyvu. Be to, nusprendė apie plepųjį 
liudininką pasikalbėsiąs su Tomiu Denu. Kas tas 
liudininkas, inspektorius žinojo. Kesidis atsisakė 
pasiūlytos cigaretės ir po akimirkos paklausė: 

— Ką Denas tą vakarą veikė prie „Kokosų gi- 
raitės'? Rinko kyšius? 

— Tikrino, ar nesinaudojama vogtomis kredito 
kortelėmis, — atsakė Frostas ir persikreipęs nužvel- 


gė dar vieną pro šalį prašvilpusį automobilį. - Nie- 
kada nebūčiau pamanęs, kad Dentone šitiek su- 
mautų žalių automobilių. 

Jis paniuręs įsitaisė ant sėdynės ir pro lietaus la- 
šų maršką, kurios girgžčiojantys valytuvai niekaip 
neįstengė nubraukti, vėl įsmeigė akis į kelią. 

— Bertonas - inspektoriui Frostui. Matau objek- 
tą. Jis vėl Pirties kelyje, važiuoja šiaurės kryptimi. 
Seku. 

— Kur konkrečiai?! —- suriko Frostas į siųstuvėlį. 
Nuo staigiai sukamo automobilio į visas puses pa- 
žiro lietaus lašai. 

— Ką tik pravažiavo Sendauno kelią. 

— Aišku. Frostas — visoms grandims. Dviese ap- 
lenkite Kordvelą. „Čarli Bite“, važiuok iki posūkio į 
greitkelį. Kai Kordvelas priartės, perimk jį iš Berto- 
no. „Čarli Are“, sek jiems iš paskos. Jei atrodys, kad 
„Čarlį Bitę“ objektas pastebėjo, perimk jį. 

Tai jau labiau panėšėjo į veiksmą. Inspektorius 
ėmė patenkintas švilpiniuoti. 

— Objektas suka šiaurėn, į Girios taką, - pranešė 
Bertonas. 

Frostas tik linktelėjo. Atrodė, kad Kordvelas 
taiko į Dentono mišką, kur susekti jį, jei, palikęs 
automobilį, toliau eitų pėsčias, būtų velniškai sun- 
ku. Inspektoriui reikėjo gerokai daugiau Žmonių. 
Kažkelintą jau sykį jis mintyse išplūdo Tomį Deną, 
per kurį ir atsidūrė tokioje keblioje padėtyje. 

— Mažina greitį... mažina greitį, — vėl prabilo 
Bertonas. - Stoja. 

— Kur?! - riktelėjo Frostas. - Gerai būtų Žinoti. 

— Atsiprašau. Prie telefono būdelės, Girios prie- 

globsčio rajone. Lipa iš automobilio, eina prie bū- 
delės. Laukia, žiūri į laikrodį. Telefonas būdelėje 
čirškia... objektas atsiliepia. Kabina ragelį, skuba 
atgal į „Nissaną“. 

— Tikriausiai išklausė paskutinius nurodymus, 
— pasakė Frostas. - Nepamesk Kordvelo iš akių... 
Netrukus prisidėsime. 


Pernelyg priartėjęs prie sekamojo, Bertonas pri- 
stabdė automobilį. Dar ką tik buvo pametęs 
„Nissaną“ iš akių, bet, vos numynęs greičio pa- 
miną, tik neįdūrė jam į galą. Laimė, kitkuo susirū- 
pinęs Kordvelas nieko nepastebėjo. 

Kelias staigiai suko, ir užpakaliniai „Nissano“ 
žibintai vėl dingo. Bertonas atsargiai padidino 
greitį. Danga dėl oro sąlygų buvo pavojingai slidi. 
Įveikęs posūkį, konsteblis sukeikė. „Nissanas“ sto- 
vėjo. Nejaugi Kordvelas bus persekiotoją pastebė- 
jęs? O gal dėl viso pikto sustojo pasitikrinti, ar nie- 
kas neseka? Bertonas pravažiavo „Nissaną“, steng- 
damasis į jį nežiūrėti, bet ties kitu posūkiu 
sumažino greitį ir tuojau pat sustabdė mašiną žolė- 
toje šalikelėje. Paskubomis įbrukęs siųstuvėlį į liet- 
palčio kišenę ir pasikabinęs po kaklu naktinio re- 
gėjimo žiūronus, išlipo iš automobilio - tiesiai į liū- 
tį. Bėgdamas susisiekė su Frostu. 

— Objektas sustojo, - pranešė. 

— Kur? - paklausė inspektorius. 

— Prie didelio ąžuolo ties Viešąja giria. 

— Ką daro? 


Ką Kordvelas daro, Bertonas nežinojo. Jis nema- 
tė ničnieko. Net automobilio. Magnatas buvo išjun- 
gęs žibintus. 

— Luktelėkite, - paprašė konsteblis. 

Siųstuvėlį vėl įsimetęs į kišenę, jis pakėlė prie 
akių žiūronus. Išvydo ąžuolą ir nubėgo prie „Nis- 
sano“. Kordvelo automobilyje nebuvo. Konsteblis 
nužvelgė apylinkę. Krūmai, medžiai... Objektą jis 
buvo pametęs... Pametęs, po šimts tarakonų! Berto- 
nas dairėsi it pašėlęs, vildamasis ką nors pastebėti. 
O kas gi ten? Kažkas baltas! Konsteblis įsmeigė 
žvilgsnį į baltą lietpaltį vilkintį Kordvelą. Šlovė 
Viešpačiui, magnatas apsivilko kaip tik tokį apsi- 
austą, antraip būtų likęs nepastebėtas. Konsteblis 
pakoregavo ryškį. Kordvelas kažką nešėsi. Krepšį 
su pinigais. 

Bertono kišenėje sutreškėjo siųstuvėlis. Frostas 
nekantravo išgirsti naujienas. Konsteblis įsijungė 
aparatą ir, kone dusdamas, išbėrė: 

— Matau objektą. Netrukus su jumis susisieksiu. 

Vėl pakėlė žiūronus prie akių. Po šimts! Tik me- 
džiai ir krūmai, Kordvelo - nė ženklo. Konsteblis 
nužvelgė apylinkę, kreipdamas žiūronus iš kairės į 
dešinę. Magnato nebeišvydo. Kur, po velnių, jis ga- 
lėjo dingti? Štai! Vėl pastebėjęs baltą dėmę, Berto- 
nas iš džiaugsmo net sudrebėjo. Kordvelas, išniręs 
iš gervuogių brūzgyno, ėjo atgal... automobilio 
link. Ar jis tebeturi pinigus, Bertonas iš pradžių 

abejonių neliko - kelionkrepšio jis nesinešė. 

Konsteblis vėl išsiėmė siųstuvėlį ir nenustygs- 
tančiam Frostui pranešė: 

— Objektas paliko pinigus. 

Inspektorius iš palengvėjimo net atsiduso. 

- Šaunuolis, konstebli! - pagyrė. - Ką jis daro 
dabar? 

Bertonas žvilgtelėjo pro žiūronus. 

— Grįžta į automobilį. - Net per lietų buvo gir- 
dėti, kaip suužė „Nissano“ variklis. - Apsisuka. 
Važiuoja Dentono kryptimi. 


Priešais sutvisko automobilio žibintai, Frostas 
kiek prisilenkė, ir po akimirkos pro šalį prašvilpė 
Kordvelo „Nissanas“. Inspektorius susisiekė su 
„Čarliu Bite“ ir liepė laukti objekto prie Sendauno 
kelio, o anam pravažiavus sekti, atsilikus saugiu 
nuotoliu. 

- Jei tik važiuos ne namo, tučtuojau pranešk, — 
paprašė Frostas. 

Pagrobėjas buvo gudrus tipas ir visa, kas dėjosi 
iki šiol, galėjo būti apgaulingas manevras; visai 
įmanoma, kad Kordvelas pinigus tebeturėjo ir ruo- 
šėsi palikti juos visai kitur. 

Priešakyje, girgždėdamas vėjyje, dunksojo ga- 
lingas ąžuolas, prie kurio pirmiau buvo sustojęs 
magnatas. Frostas sumažino greitį ir ėmė dairytis 
Bertono automobilio. Pastebėjo jį tuojau už kito po- 
sūkio ir privažiavęs sustojo šalikelėje. Išlipę abu su 
Kesidžiu įsižiūrėjo į lietingą tamsą. Bertono - nė 
ženklo. 

— Sūnau, kur tu? - į siųstuvėlį sušnibždėjo ins- 
pektorius. 

Konsteblis kelis kartus Žybtelėjo žibintuvėliu ir 
aniedu nuėjo ten link. 

Tamsoje, pliaupiant lietui, prieš vėją kumpinti 
nelygia, pažliugusia žeme buvo nelengva. Kesidžio 
pilvą raižė šėtoniški skausmai. Bene tam Frostas jį 
ir bus pasikvietęs — kad prikištų prakeiktą silpnu- 
mą? Jeigu taip, pagalvojo laikinasis inspektorius ir 
susiraukė, lyg ugnies perlietas sopulio, jeigu taip, 
Frostui teks nusivilti. 

Bertonas gūžėsi už pakrypusio medžio ka- 
mieno. Slėptuvė ne kažin kokia, bet vis geriau ne- 
gu nieko. Konsteblis mostelėjo į tamsą ir padavė 
Frostui žiūronus. 

— Pinigai kažkur ten, - pasakė. 

Nukratęs lašus, inspektorius pakėlė žiūronus 
prie akių. 

— Nė velnio nematau. 

Žiūronus perėmė Kesidis. 

— Ar anie krūmai? - paklausė ir pridūrė: - Jie už 
kokių septyniasdešimties jardų. Negalime prieiti 
arčiau? 

— Laukymė plyna, - atsakė Bertonas. - Būtume 
kaip ant delno. 

— O kur pinigai? 

— Kažkur už tų krūmų. 

— Kažkur? Negali pasakyti konkrečiau? 

— Mačiau, kaip Kordvelas įlindo į tuos krūmus 
su pinigais ir išlindo be jų. 


— Vadinasi, pinigai už nežinia kurio iš tų nugei- 
busių krūmų, o mes kiūtome čia, už septyniasde- 
šimties jardų. 

Bertonas apmojo plačią laukymę. 

— Anoje pusėje nėra kur pasislėpti. Mus pama- 
tytų iš tolo. 

— Ojeigu už anų? - rodydamas paklausė Kesidis. 

Frostas pažvelgė ten link ir papurtė galvą. Iki 
tų krūmų taip pat driekėsi plynė. 

— Geriau nei čia nerasime, - pratarė. 

Mirktelėjo Bertono siųstuvėlio lemputė. Konste- 
blis prisuko garsą ir ėmė klausytis. „Čarlis Bitė“ 
pranešė, kad Kordvelas buvo sustojęs tik kartą — 
prie telefono būdelės. Kai priėjo prie šios, į automa- 
tą kažkas paskambino. Trumpai pasikalbėjęs, mag- 
natas nuvažiavo namo. 

— Pagrobėjas tikrino, ar pinigai palikti, - spėjo 
Frostas. — Skambino tikriausiai iš būdelės. Kur 
artimiausia? 

— Girios take, - atsakė Bertonas. 

— Jei pagrobės tikrai skambino iš ten, čia jis atsi- 
durs greičiau nei per dešimt minučių, - konstebliui 
pasakė inspektorius. — Grįžk į mašiną ir būk pasi- 
rengęs sekti jį po to, kai pasiims pinigus. 

— Nebūtinai turėjo skambinti iš būdelės, - pa- 
prieštaravo Kesidis. - Gal turi mobilųjį. Stovi dabar 
po antai tais medžiais ir stebi mus. 

- Jei turi mobilųjį ir stovi po tais medžiais, - at- 
kirto Frostas, - tuomet turėjo matyti, kaip Kordve- 
las numeta krepšį. Kam tada jam skambinti ir 
klausti? 

Inspektorius mostu paragino Bertoną. Šis nubė- 
go, o Frostas pakėlė žiūronus ir ėmė dairytis juos 
stebinčio žmogaus. Netrukus konsteblis pranešė 
sėdįs automobilyje ir laukiąs nurodymų. 

Inspektorius dirstelėjo į laikrodį. Be keturioli- 
kos dešimt. Lietus negailestingai karšė jau ir šiaip 
permirkusius drabužius. Rūkyti buvo per šlapia, 
teko laukti, ir tiek. 

Šit jie ir laukė. 

Kesidis, mėgindamas ant šlapios žolės bent kiek 
įsitaisyti, pasimuistė. 

— Kaip manai, kiek dar čia teks kiurksoti? — pa- 
klausė. 

— Nebeilgai, - sušnibždėjo Frostas, pro žiūronus 
spigindamas į atokius krūmus. — Per didelė suma 
ten guli. Kad kas nors kitas ją rastų? Pagrobėjas 
taip nerizikuos. 

— Atvažiuoja mašina, - pranešė Bertonas. 

Kriminalistai, užgniaužę kvapą, luktelėjo. Bet 
automobilis lėkė ir pralėkė. Ir kitas netrukus — 
taip pat. 

Kurį laiką mašinos nebevažiavo ir Frostas vėl 
ėmė dairytis po nykų kraštovaizdį. Kaip naudotis 
naktinio regėjimo Žiūronais, jis susigaudė ne iš 
karto. Protarpiais vaizdas užtemdavo, mat visą 
akiplotį užimdavo krūmas ar medžio kamienas. 
Galiausiai inspektorius vėl nukreipė žiūronus į 
brūzgyną, už kurio gulėjo krepšys su pinigais. 

Užgriaudė, iš praplyšusio dangaus vėl pliūpte- 
lėjo liūtis. Pareigūnams, kad išgirstų vienas kitą, 
teko šaukti. Kesidis nusibraukė nuo akių lašus ir 
atmetė šlapius plaukus. 

— Prakeikta dargana! - suniurzgė. 

— Geresnio oro nė nebūna, - atsakė Frostas. — 
Pagrobėjams ir subingalviams farams - pats tas. 

Taigi kas tokiu oru moklinėja gatvėmis, tas - mū- 
siškis. — Jis vėl pakėlė žiūronus ir įsižiūrėjo į me- 
džius už kokių aštuoniasdešimties jardų. Prieš pat 
prapliumpant lietui kažkas ten lyg ir judėjo. Pro 
lietaus maršką ką nors įmatyti buvo sunku, ir ins- 
pektorius buvo beprisipažįstąs suklydęs, bet... vis 
dėlto jis neapsiriko. 

— Mano akelės, mažos kaip uogelės, mato daik- 
tą, panašų į automobilį“, - sukuždėjo, kumštelėjęs 
Kesidžiui.- Kur? — sušnypštė laikinasis inspekto- 
rius, spangindamas į tamsą. 

Frostas padavė jam žiūronus. 

— Antai, už medžių, - šnipštelėjo rodydamas. 

Kesidis įsižiūrėjo. Pirmiausiai pamatė me- 
džius... Taip, Frostas nesuklydo. Ten stovėjo... sle- 
piamas automobilis. Laikinasis inspektorius dar 
labiau susikaupė, sulaikė kvapą, tvirčiau suėmė 
žiūronus. Žvelgiant pro juos, vaizdas buvo žalsvo- 
kas, bet buvo aišku, kad automobilis - „Ford Escor- 
tas“ — šviesios spalvos... kreminis, rusvas, gal pil- 
kas. 

- Matau. Šviesos išjungtos, - pasakė Kesidis. 

- Čionai atvažiavę dauguma išjungia šviesas, — 
sumurmėjo Frostas. - Įjungia jas tik tada, kai mer- 
gina kitaip neranda kelnaičių. Ar viduje kas nors 
sėdi? 

Kesidis, stengdamasis permatyti lietaus uždan- 
gą, dar labiau įtempė regą. 

— Ne. 

— Duokš man. - Frostas atsiėmė žiūronus. 

— Griebsime jį? 

* Aliuzija į vaikišką žaidimą-spėlionę. 


— Ne. Kol nepasiėmė pinigų, nėra kuo jo apkal- 
tinti... Ėė... 

Inspektorius pasitaisė žiūronus ir sukikeno. 

— Kas ten? - sušnypštė Kesidis. 

- Pats pažiūrėk. 

Laikinasis inspektorius čiupo žiūronus ir tuo- 
jau pat pasibjaurėjęs numykė. Automobilis suposi 
ant lingių, langai buvo apgaravę iš vidaus. 

— Deja, ne pagrobėjas, - liūdnai pratarė Frostas. 
Staiga jis ėmė deklamuoti ant viešojo tualeto 
sienos kadaise matytą eilėraštuką: 


Buvo kartą storgalys, 
Meilėje virtuozas. 


Tiko visos pozos. 


Kesidis paniekinamai prunkštelėjo. Nejaugi 
Frostas neturi nė lašo savigarbos? - pamanė. Dieve 
brangus, juk gaudome vaiko žudiką! 

Automobilis už medžių staigiai pasviro. 

— Tai bent tratinasi! - gėrėdamasis pratarė Fros- 
tas. — Va jie tai tikrai bus išmėginę visas pozas. Ga- 
lėčiau lažintis, jos žandai raudoni kaip paprika. 

— Gyvuliai neraliuoti! - suniauzgė Kesidis. 

Inspektorius leidosi į prisiminimus. 

— Kadaise ir aš čionai atvažiuodavau ir elgda- 
vausi kaip neraliuotas gyvulys... Seniai tai, žino- 
ma, buvo... 

Tada jis buvo sveikata trykštantis paauglys... O 
ta tamsiaplaukė?.. Ta mažoji ištvirkėlė?.. Kuo vardu 
ji buvo?.. Staiga jis atsiminė. Jergutėliau, kaip galė- 


jo užmiršti?! Ji buvo jo Žmona. Tiesa, tada dar tik 
būsimoji. Jiedu susituokė gerokai vėliau. O, tais 
laikais jos būta dailios lėlytės... Akį traukianti figū- 
ra, juodutėliai plaukai, riesta nosis... Mergiotė dėl 
jo ėjo iš galvos... Šit kaip seniai tai buvo! Tais lai- 
kais, kai jie dar nesiriedavo, o bendra ateitis atrodė 
kaip nesibaigiančių stebuklų metas. Kai jiedu įsi- 
vaizduodavo, kaip susituoks, kaip jis įstos į policiją 
ir išsitarnaus iki vyriausiojo inspektoriaus. Ir štai 
dabar jis prisiminė... tą naktį... tą vasaros naktį, to- 
kią šiltą, kad galėjai vaikščioti po mišką nuogas. Tą 
naktį, kai jis pirmą kartą... ją nurengė ir... 

Kažkas tempė jam už rankovės ir šnypštė: 

— Frostai! 

— Ką? Kas? —- Naktis buvo visai ne vasariška. 
Pliaupė lietus, jis gūžėsi peršlapęs, sušalęs. Kesidis 
tampė už rankovės ir rodė į kelią. - Kas yra? - pa- 
klausė inspektorius. 

— Atvažiuoja dar viena mašina. 
šviesas, bet netrukus išvydo ir patį automobilį. 
Tamsiai mėlyną „Austin Metro“. 

— Mažina greitį. - Kesidis pastebimai jaudinosi. 
— Stoja... nenaudėlis stoja. 

Frostas pažvelgė pro žiūronus. Pavidalą prie 
nebuvo. Automobilis, ištaškęs balą, sustojo, beveik 
tiesiai prieš krūmus, už kurių gulėjo numestas 
krepšys su pinigais. 

- Jis! - sušnibždėjo inspektorius. - Po šimts vel- 
nių, niekas kitas negali būti! 

Kelias minutes automobilis stovėjo pukšinčiu 
varikliu, ir tiek. Paskui vairuotojas išjungė ir 
šviesas, ir variklį. Vėl buvo girdėti tik lietaus šna- 
resys. 

— Nesirodyk, — sušnypštė Frostas, tempdamas 
pasistiebusiam Kesidžiui už skvernų. 

Jiedu dar kiek palaukė. Paskui Frostas, atsigu- 
lęs į aukštą žolę, pašliaužė į priekį ir jam pavyko 
įžiūrėti automobilio numerį. Kesidis pašnibždėjo jį 
į siųstuvėlį - Operatyviojo valdymo centrui. Šiam 
pakako kelių sekundžių išsiaiškinti, kieno vardu 
registruota mašina. Jos savininkas buvo Henris 
Finčas, gyvenantis Dentone, Linkolno kelyje 2. 
Daugiau apie jį nežinota nieko, kad automobilis 
būtų pavogtas, nepranešta. 

Siųstuvėlį paėmė Frostas. 

— Pagrobėjas būtų tikras avigalvis, jei važiuotų 
savo automobiliu. Mašinos savininkas gali net ne- 
žinoti, kad ji nuvaryta. Paskambink Finčui ir pa- 
klausk, kur jo automobilis. Jei sakys, kad stovi gat- 
vėje prie namų, žinosime, kad jis vis dėlto nuvary- 
tas. Jei niekas neatsilieps, siųsk patrulį apsidairyti 
prie Finčo namų. Jeigu jis ir yra pagrobėjas, ber- 
niukas gali būti ten. Nagi veik. 

— Bus padaryta, - atsakė operatyvininkas ir pri- 
dūrė: - Neišsijunkite, su jumis nori pasikalbėti po- 
nas Maletas. 

— Nutraukiu ryšį, - atsakė Frostas ir įsidėjo siųs- 
tuvėlį į kišenę. 

— Lipa iš automobilo, - kumštelėjęs inspekto- 
riui, sukuždėjo Kesidis. 

Vairuotojo durelės atsilapojo, išlipo vyriškis su 
trumpoku, duksliu tamsiai mėlynu lietpalčiu ir, iš- 
skleidęs skėtį, peržergė balą. Kelias sekundes sto- 
vėjo ir dairėsi, į vieną, į kitą pusę - lyg Žvėris, 
uodžiantis pavojų. Pro lietaus lašus, kurie čiurkš- 
lėmis liejosi nuo skėčio, įžiūrėti to žmogaus bruo- 
žus buvo nelengva. Frostas spėjo, kad jam gali būti 
arti šešiasdešimties. 

Daugiau Žmonių automobilyje, regis, nebuvo. 
Inspektorius patenkintas linktelėjo. 

— Ne porelė, panūdusi pasikirkinti. O vogčia 
stebėti, kaip kirkinasi kiti, netinkamas oras... Taigi 
turėtų būti tas, kurio mums ir reikia! - Staiga Fros- 
tas susiraukė. - Kąjis, rupužė, ten daro? 

Vyriškis atsigręžė į automobilį, pasilenkęs kaž- 
ką pasiėmė iš daiktadėžės ir įsidėjo į kišenę. 

— Ar matei, ką paėmė? - paklausė Kesidis. - Be- 
ne ginklą? 

— Tikiuosi, ne ginklą, po šimts velnių! Per ma- 
žas daiktas. 

Inspektorius vėl nukreipė žiūronus į paslaptin- 
gąjį, kuris, atidaręs užpakalines dureles, su kaž- 
kuo lyg ir kalbėjosi. Lūpos krutėjo, bet išgirsti to- 
kiu oru buvo neįmanoma. 

— Salone yra dar kažkas, —- pasakė Kesidis. 

— Jeigu ir yra, tai pasiutusiai mažas. Bent jau aš 
nieko nematau. 

Vyriškis, kūprindamasis po skėčiu, žengė kelis 
žingsnius ir atsisukęs kažką sušuko. Iš automobi- 
lio, džiaugsmingai viauksėdamas, iššoko nedidu- 
kas, rudos ir baltos spalvų Džeko Raselo terjeras 

trumpučiu uodegos stimburiu. Šeimininkas užtre- 
nkė dureles, išsiėmęs iš kišenės gerokai apkramty- 
tą teniso kamuoliuką, sviedė į laukymę ir paragino 
šunį. Šis, nėmaž nepaisydamas lietaus, puolė prie ka- 
muoliuko. Vyriškis stebėjo augintinį, stovėdamas 
prie mašinos. 

— Koks jis pagrobėjas! Atsivežė palakstyti šunį, 
— nusivylęs suburbleno Kesidis. 

— Dar blogiau, - niūriai pritarė Frostas. - Jis su sa- 
vo nusmurgusiu Rintintinu* pagrobėją tik nubaidys. 

Inspektoriaus kišenėje sublerbė siųstuvėlis. 
Operatyvininkas pranešė skambinęs, kaip liepta, 
Finčui. Niekas neatsiliepęs. Patrulis šiuo metu esąs 
prie jo namų. Juose tamsu, durų niekas neatidaro. 
Kaimynė mačiusi Finčą prieš pusvalandį su šuni- 
mi kažkur išvažiuojant. 

Frostas tik beviltiškai numykė. Kur yra Finčas, 
jiedu su Kesidžiu ir patys žinojo. Prakeiktas juok- 
darys, lyg tyčia, išsiruošė kaip tik ten, kur numesti 
išpirkos pinigai, ir dabar sumautą kiaurą naktį žais 
su savo Fido. 

Cigaretė peršlapo vos išimta iš pakelio, inspek- 
torius net nespėjo jos užsidegti. Įsidėjo ją į kišenę, 
kad apdžiūtų. Vyriškiui prie automobilo liūtis bu- 
vo nė motais, pasislėpęs po skėčiu, jis kuo 
ramiausiai svaidė kamuoliuką; kai tik šuo laimikį 
parnešdavo, šeimininkas jį tučtuojau atimdavo ir 
vėl mesdavo. Kąsk tam niekšui, kąsk, mintyse 
siundė terjerą Frostas. Kad ir kaip jis gaužėsi, šalti 


* Vokiečių aviganis tokiu vardu, Pirmajame pasauliniame kare 
amerikiečių kario išgelbėtas ir priglobtas. vėliau išgarsėjo „suvaidinęs“ 

lašai vis tiek sroveno už pastatytos lietpalčio apy- 
kaklės. Inspektorius buvo peršlapęs, jautėsi bjau- 
riai, sena pažįstama nuojauta jam kuždėjo, kad bus 
tik dar blogiau. Be to, Frostas juste juto, kaip 
džiūgauja kolegos nesėkme patenkintas Kesidis. 

Bet netrukus inspektoriaus nevilties neliko nė 
ženklo. Šuo dar sykį sykį grįžo su kamuoliuku ir, 
pašėlusiai vizgindamas uodegos bigę, išdidžiai nu- 
metė jį šeimininkui po kojomis. Tas kamuoliuką 
pakėlė ir, staigiai pasisukęs, sviedė į patį tankumy- 
ną, už kurio gulėjo krepšys. Judesio net nespėjęs 
pastebėti terjeras uostinėjo žolę. Pareigūnai išgirdo 
Finčą kartojant: „Paimk, paimk.“ Jis rodė į krūmus, 
bet šuo tik amsėjo sutrikęs ir strykčiojo, laukda- 
mas, kada gi šeimininkas vėl mes kamuoliuką. 

Finčas pasilenkė, paėmė terjerą ant rankų ir nu- 
nešė į automobilį. Pagrūmojęs augintiniui pirštu, 
apsigręžė ir nužingsniavo krūmyno link. Veikiai 
vyriškis dingo kriminalistams iš akių. 

— Tai jis! - Žioptelėjo Frostas. - Vaidina meistriš- 
kai, gyvatė! - Jis nedelsdamas susisiekė su Bertonu. 
— Sūnau, būk pasiruošęs sekti. Objektas ima pinigus. 

Finčo apsukrumas buvo neprilygstamas. Polici- 
ninkų užkluptas, jis ramiausiai galėjo dėtis nekal- 
tas - esą ieškojęs šuniui mesto kamuoliuko, - net 
sučiuptas su pinigais rankose galėjo tvirtinti radęs 
juos atsitiktinai. Ir nieko mes neįrodytume, manė 
Frostas... nebent berniukas — automobilio bagaži- 
nėje. Inspektorius nukreipė žiūronus į „Austiną“. 
Išvydo tik rudos ir baltos spalvų Džeko Raselo te- 
rjero galvą ir į stiklą atremtas letenas. Šuo nekant- 
riai laukė šeimininko. 


Operatyvininkas persakė, ką išgirdo iš patru- 
buvę įmanoma nesibraunant į vidų. Iš išorės nieko 
įtartino nepastebėta. 

— Pasakyk jiems, kad iš ten nesitrauktų, - pa- 
liepė Frostas. Jei Finčą teks suimti, patruliuojantys 
konstebliai galėsią jo namus apieškoti. Baigęs po- 
kalbį, inspektorius vėl įsižiūrėjo į krūmus. - Ar dar 
neišlindo? 

Kesidis papurtė galvą. Nusibraukęs nuo blaks- 
tienų lašus, Frostas vėl pakėlė žiūronus. Stebeilijo, 
kol įskaudo akys. Anoje pusėje niekas nė krust. Jo- 
kių gyvybės požymių. 

— Neskuba, šūdžius. - Inspektorių apniko neri- 
mas. - Ar negalėjo išlįsti nepastebėtas? 

— Būtume matę, einantį prie automobilio, - atsa- 
kė Kesidis. Staiga jam dingtelėjo mintis. - Nebent 
„Austiną“ tyčia pastatė čia mūsų dėmesiui nu- 
kreipti, o pats nuvažiavo kita mašina, kurią buvo 
palikęs kitur. 

Apie tai Frostas nebuvo pagalvojęs. 

— Šūdas! — sukeikė jis ir vėl įsmeigė žvilgsnį į 
gis, unkštė. — Netikiu, kad jis paliktų šunį. Tas 
niekšas gali nužudyti vaiką, bet šuns nė už ką ne- 
pames. 

Frostas slapčia tikėjosi neklystąs, vylėsi, kad tas 
šuo nėra benamis, Finčo, važiuojant čionai, tam 
kartui paimtas iš kokio sąšlavyno. 

Kesidis surezgė dar vieną gniuždančią versiją. 

— Mes net nežinome, ar šitas Žmogus — tikrai 
Finčas. Gal jis pagrobė automobilį su visu šunimi, 
o Finčas guli kur nors surištas. 


— Kiek laiko jis jau tūno už tų krūmų? - Frostas 
pažvelgė į laikrodį. Atrodė, kad prabėgo ištisos va- 
landos, nors iš tikrųjų — vos šešios minutės. Gal 
Finčas pasičiupo pinigus, o jiedu kvankso čia, kaip 
vėplos, ir žiopso į sušnerkštą brūzgyną. Kita ver- 
tus, jei dabar pultų Finčo ieškoti, gal užkluptų jį 
šlapinantis, o tikrasis pagrobėjas iš jų tik skaniai 
pasijuoktų. Inspektorius atsiduso. Ir šiaip blogai, ir 
anaip negerai. Vis dėlto nusprendė laikytis senos 
savo nuostatos - geriau daryti bent ką nors nei iš- 
vis nieko. Mostelėjęs Kesidžiui, Frostas atsistojo ir 
sušnibždėjo: 

— Eime, apsidairysime. 

— Manau, verčiau palaukti, - atsakė laikinasis 
inspektorius, kad ištikus nesėkmei galėtų teisintis 
kolegos veiksmams nepritaręs. Bet Frostas jau tur- 
seno laukyme. Kesidis taip pat prisivertė atsistoti 
ir, vaitodamas iš skausmo, sudrėkus žaizdai pa- 
ūmėjusio, nuskubėjo inspektoriui iš paskos. Drožė 
kiek pajėgdamas greičiau. 

— Prakeikti diegliai, - sumurmėdavo protarpiais. 

Krūmyną jie persiskyrę apėjo iš priešingų 
pusių. Kesidis iš visos širdies vylėsi, kad Finčas ne- 
bėgs. Vytis laikinasis inspektorius nebūtų įstengęs. 

Tamsą perskrodė abiejų kriminalistų žibintuvė- 
lių spinduliai, šviesos rėžiuose sutumulavo garai. 
Jokio Žmogaus už krūmų nebuvo. Staiga pasigirdo 
kažkoks garsas. 

— Kas čia? 

Abu sukluso. Kelias akimirkas buvo girdėti tik 
lietaus šnarėjimas... Paskui kažkas vėl... sudejavo. 
Frostas pašvietė ten link, ir jie išvydo ant žemės 
gulintį žmogų. Finčą. 

Jis kniūbsčias tįsojo žolėje. Kai pareigūnai kūną 
atvertė, iš lietpalčio kišenės išslydo šuns kamuoliu- 
kas. Vyriškis buvo užsimerkęs, šaltas, iš gumbo 
kaktoje srovenantį kraują lietus beregint skiedė, ir 
skruostais varvėjo vos rausvas skystimas. Kol Ke- 
sidis kvietė greitąją, Frostas spardė į šalis nukritu- 
sius lapus, naršė žolę, ieškojo kelionkrepšio. Šis bu- 
vo dingęs. 

— „Escortas“! — šūktelėjo inspektorius. — Pra- 
keiktas „Ford Escortas“! - Jis pakėlė prie akių Žiū- 
ronus. Automobilio už medžių nebebuvo. Sugrai- 
bęs siųstuvėlį, Frostas į jį išbėrė: - Visoms gran- 
dims! Ieškomi asmenys, spėtinai - vyras ir 
moteris, važiuojantys šviesios spalvos automobiliu 
„Ford Escortas“. Mašina paskutinį kartą pastebėta 
Dentono miško pakraštyje, netoli Girios tako. Stab- 
dyti visus aprašą atitinkančius automobilius! 

— Gal žinote numerį? — pasiteiravo operatyvi- 
ninkas. 

— Jei Žinočiau, po paraliais, pasakyčiau! - piktai 
atkirto Frostas. 

— Mažoka informacijos. 

— Automobilis — su keturiais ratais ir dviem 
raudonai šviečiančiais žibintais gale. Ar dabar už- 
teks? 

— Ačiu. - Mandagus Lamberto atsakymas nu- 
skambėjo it priekaištas pykčiu prapliupusiam Fros- 
tui. - Su jumis nori pasikalbėti ponas Maletas. 

— Kaip sekėsi? — nekantriai paklausė skyriaus 
viršininkas. 

Frostas įsmeigė žvilgsnį į siųstuvėlį, karštligiš- 
kai galvodamas, ką atšovus, kad Maletas užtiltų 


visiems laikams. Kodėl tas myžnius neklausia, 
kaip sekėsi, kai reikalai klostosi puikiai? 

— Viršininke, iškilo pora menkų kliūčių, - pasa- 
kė inspektorius. - Išsamiau papasakosiu grįžęs. 

-— Kliūčių?! - užriaumojo Maletas. - Kokių kliūčių?! 

Frostas jau buvo išjungęs aparatą. 


Į laukiamąjį įėjo mirtinai nusikamavęs jaunes- 
nysis gydytojas rezidentas. 

— Inspektoriau Frostai... 

Frostas atsistojo ir, pirštais užgnybęs cigaretę, 
įsimetė į kišenę. 

— Kaip jis? - paklausė. 

— Smūgio būta stipraus. Lengvas smegenų su- 
krėtimas, nieko ypatingo. Šiąnakt dar stebėsime, 
bet rytoj pacientas galės važiuoti namo. 

— Arjis susivokia? 

— Taip, bet nenorėčiau, kad dabar jį kvostumėte? 

— Daktare, suprantu jus, bet aš ieškau dingusio 
septynerių metų vaiko... 

Gydytojas gūžtelėjo pečiais, parodė į galinę pa- 
latos lovą, kurią jauna seselė kaip tik atitvėrė 
užuolaida, ir nusižiovavo. Nebeturėjo jėgų net 
prieštarauti. 

Frostas priėjo prie lovos. Jis taip pat buvo nu- 
vargęs po ilgos dienos. Jei laukiant, kol pagrobėjas 
pasiims pinigus, inspektorių dar palaikė adrenali- 
nas, tai dabar, šiam po nesėkmės atslūgus, jis vos 
išstovėjo ant kojų. Smulkutė seselė, atpažinusi 
Frostą, nusišypsojo. Naktiniai apsilankymai 
ligoninėje jam buvo įprasti. Medikai išsikviesdavo 
inspektorių kaskart, kai jiems pasirodydavo, kad jo 

žmona ryto nebesulauks, bet ji vis išsikepurnėda- 
vo. Viena lova palatoje, pačiame viduryje, buvo 
tuščia, švarūs baltiniai sulankstyti ir sudėti krūve- 
le. Frostas mielu noru būtų griuvęs ant čiužinio ir 
akimoju išsijungęs. Bet nuovadoje jo laukė Male- 
tas. Prieš nerdamas į miego prabangą, inspektorius 
pirmiau turėjo atkentėti pylą. 

Ant lovos galo kabančioje kortelėje buvo para- 
šyta: HENRIS ALANAS FINČAS, AMŽIUS - 66. Po 
temperatūros ir kraujospūdžio duomenimis brūkš- 
telėta, kad pacientui paskirti skausmą malšinantys 
vaistai. 

Finčas atrodė vyresnis nei pamiškėje - kai lipo 
iš automobilio. Vyriškio veidas buvo nupilkęs, jis 
gulėjo užsimerkęs, alsavo sunkiai, beveik knarkda- 
mas. Žaizdą kaktoje dengė stačiakampis pleistras. 
Apkuūnokas, retėjančių rudų plaukų, su tvarkingai 
pakirptais, šiek tiek tamsesniais ūsais, Finčas pa- 
nėšėjo į atsargos karininką. 

Frostas prisitraukė kėdę ir atsisėdo. Atlaisvino 
šaliką, atsisagstė lietpaltį. Palatoje buvo karšta, ir 
inspektoriui, kad neužsnūstų, prireikė pasistengti. 

— Pone Finčai... 

Sužalotasis prasimerkė ir, pakreipęs galvą į 
Frostą, susiraukė. 

— Kas jūs? — paklausė. Inspektorius parodė tar- 
nybinį pažymėjimą. Finčas markstydamasis į jį įsi- 

— Nuovadoje. Be priežiūros neliks. Kaip jaučiatės? 

— Viskas man gerai. Noriu važiuoti namo. - Fin- 
čas nužvelgė prietemoje skendinčią palatą. - Kur 
seselė? 

— Pirmiau atsakykite į kelis klausimus. Ką tokiu 
metu veikėte pamiškėje? 

— Buvau nusivežęs palakstyti šunį. 

— Per liūtį? 

— Darau tai kiekvieną vakarą. Įstatymas, kaip 
suprantu, to nedraudžia. 

— Ar visada važiuojate ten pat? 

— Visada. — Vyriškis vėl dairėsi po palatą. - Se- 
sele! 

- Ir kas gi šįvakar atsitiko? 

— Kažkoks velnio išpera mane užpuolė ir patiesė. 

— Išsiaiškinkime nuosekliai. Mes matėme jus, 
sėdintį automobilyje. 

— O kąjūs ten veikėte? — prisimerkęs pasidomė- 
jo Finčas. 

— Ką veikėme — nesvarbu. Jums pasisekė, kad 
buvome ten. Taigi sėdėjote automobilyje ir ne- 
skubėjote išlipti. Kodėl? 

— Užėjo smarki liūtis. Jau svarsčiau, gal vis dėl- 
to važiuoti namo. 

— Bet likote pamiškėje. 

- Šuo labai nekantravo. Nenorėjau jo apvilti. 

— Ar kitų Žmonių ten matėte? 

— Nemačiau. 

— Po medžiais stovėjo kitas automobilis. Nema- 
tėte? 

— Nemačiau. - Vyriškis, mėgindamas įsitaisyti 
patogiau, pasimuistė ir iš skausmo sugriežė danti- 
mis. - Norite, kad papasakočiau, kas nutiko? 

— Būkite toks malonus. 

— Mėčiau šuniui kamuoliuką. Jis nulėkė į krū- 
mus. Komandavau parnešti, bet šuo užsispyrė, tai- 
gi įkėliau jį į mašiną, o pats nuėjau ieškoti kamuo- 
liuko. 

- Šitaip pliaupiant? Ar ne per daug rūpesčių dėl 
kamuoliuko? 

Frostas išgriebė iš kišenės apkramtytą, mažne 
nusvidintą teniso kamuoliuką ir padėjo ant spintelės. 

— Turite šunį? - pasiteiravo Finčas. 

— Neturiu, - prisipažino inspektorius. 

- Užtat ir nesuprantate! Šitas kamuoliukas — 
mano terjero mėgstamiausias. Jei turėtumėte šunį, 
nė neklaustumėte. 

— Gerai. Vadinasi, nuėjote už krūmų... 

— Ieškodamas kamuoliuko, pastebėjau kelionk- 
repšį. Atrodė naujas, buvo sunkus. Ir dar neper- 
šlapęs, tad spėjau, kad paliktas neseniai. Pama- 
niau, reikia jį paimti ir iš ryto perduoti policijai. 

— Pagirtina. Ir jums buvo visiškai neįdomu, kas 
krepšyje? 

Finčas atsiduso. 

— Gerai jau, gerai, ketinau namie išlaužti užrak- 
tą ir pasižiūrėti. Jei būtų pilnas narkotikų, nedvejo- 
damas neščiau į policiją, na, 0 jeigu pinigų... - Jis 
patraukė pečiais. — ..Dar nežinia. Šiaip ar taip, pa- 
sitikrinti padorumo nespėjau. Staiga išdygo kaž- 
koks storžievis ir sako: „O, radai mano krepšį... la- 
bai ačiū.“ Ir jau ims mano radinį... 

— Atidavėte? 

— Nė velnio. Tada jis man pagrasino. „Ei, senoli, 
— sako, - jei nenori, kad sopėtų, atiduok geruoju.“ 
Ir sugniaužė kumščius. Tikėjosi pagąsdinsiąs. Ma- 
ne, karo veteraną! Rizikavusį gyvybe dėl tokių šik- 
nių kaip jis ateities! Taigi sakau jam: „Tik paban- 
dyk, sūneli.“ Tas tik patraukė pečiais, esą tiek to, ir 

jau eis sau. Kai tik nusigręžiau — na argi ne kvailys 
aš? — jis tvojo man plyta ar kuo, taip ir išsitiesiau 
paslikas. Atsigaivelėjau greitosios automobilyje. 

— Ar galėtumėte užpuoliką apibūdinti? 

— Ūgis - maždau penkios pėdos devyni coliai. 
Švariai nusiskutęs, snukis pašaipus. 

— Amžius? 

— Nežinau, gal įpusėjęs trečią dešimtį. 

— Plaukų spalva? 

— Plaukų nemačiau. Striukė buvo su gobtuvu. 

— Kokios spalvos striukė? 

— Tamsiai mėlyna, raudonu pamušalu, gobtuvas 
apkraštuotas, regis, triušio kailiu. 

— Kelnės? 

— Tamsios... Apytamsės... Tiesą pasakius, neįsi- 
dėmėjau. Bet žinote ką? Atpažinčiau tą paršelį bet 
kur. Tegul tik pasipainioja man be plytos rankoje, 
strėnas jam nuleisiu. 

— Atpažintumėte užpuoliką? — nušvitęs per- 
klausė Frostas. 

— Užsimerkęs atpažinčiau! 

Inspektorius atsistojo, nuovargio kaip nebūta. 

— Sesele, neškite šen šito džentelmeno drabu- 
žius! Poną Finčą aš išsivežu! 


Šuo, užuodęs šeimininką, patrako isteriškai 
viauksėti. Seržanto Velso įleistas į kvotos kambarį, 
terjeras puolė prie Finčo it pamišęs, energingai 
viksėdamas uodegos strampu. Finčas su arbatos 
puoduku rankoje sėdėjo prie stalo, ant kurio buvo 
padėti fotografijų rinkiniai. 


— Neskubėkite, - pasakė Frostas. - Jei abejosite, 
taip ir sakykite. 

- Jeigu jis jūsų albumuose yra, atpažinsiu, - pa- 
tikino nukentėjusysis. Jis sriūbtelėjo arbatos, pa- 
glostė šunį, kuris jau nurimęs drybsojo šeiminin- 
kui prie kojų, ir atsivertė pirmąjį rinkinį. Bertonas 
liko su Finču, o Frostas išėjo į savo kabinetą. 

Gautųjų dokumentų dėklas vėl buvo prikimštas 
popierių, daugiausia - mirtinai įgrisusių Maleto 
raštpalaikių. Nejaugi tas liurbis daugiau neturi ko 
veikti? - pagalvojo inspektorius. Atsidrėbęs ant kė- 
dės, jis užsidegė cigaretę ir ranka prisitraukė 
gautųjų dokumentų dėklą, koja - šiukšlinę. Pirmie- 
ji trys Maleto raštai prasidėjo vienodai: „Kada ga- 
lėčiau tikėtis?..“ 

— Tikėtis gali kada tik nori, - sumurmėjo Fros- 
tas, - bet sulaukti nesulauksi niekada. 

Jis sugniaužė popierius į vieną gniutulą ir įme- 
tė šį į šiukšlių dėžę. 

Ketvirtasis prasidėjo šiek tiek kitaip: „Pakarto- 
tinai primygtinai prašau...“ — bet ir tas nukeliavo 
ten pat. 

— Frostai, šit kur sėdite! O aš laukiau jūsų savo 
kabinete. 

Kad kur skradžiai tą snarglaižą akiniuotį Harį! 

Vizitą į senąjį rąstų namelį Frostas atidėliojo, 
tikėdamasis pirmiau sulaukti gerų naujienų iš Fin- 
čo. Tada eiti ant kilimėlio būtų buvę bent kiek 
drąsiau... 

— Buvau, viršininke, beeinąs, - pasiteisino 
Frostas. 

Maleto žvilgsnis užkliuvo už suglamžytų po- 
pierių šiukšlinėje. Jie atrodė įtartinai matyti. 

— Siunčiau jums keletą dokumentų, - priminė 
vyriausiasis inspektorius. 

— Tikrai? — išpūtęs akis, nusistebėjo Frostas. — 
Dar nespėjau peržiūrėti. - Pašokęs nuo kėdės, jis 
koja nustūmė šiukšlių dėžę po stalu. - Apie ką no- 
rėjote pasikalbėti? — paklausė ir išsekė paskui vir- 
šininką iš kabineto. 

Atrodė, Maletas nebenurims niekada. Frostas 
sėdėjo neblogai užsisklendęs, bet kai kurie Žo- 
džiai: pasibaisėtina, nesuvokiama, gėdinga, visiš- 
kas krachas - vis tiek pasiekė jo ausis. Nepakenčia- 
mas karštis, kaip ir ligoninėje, ir monotoniškas 
Maleto burnojimas lenkė inspektorių į miegą. Fros- 
tas buvo bepradedąs knapsėti, bet vidinis automa- 
tinis pilotas suveikė laiku - kaip tik tada, kai virši- 
ninkas tikėjosi atsakymo į klausimą - ir jis akimo- 
ju pakirdo. 

— Atsiprašau, pone... daugiau taip nebus, - su- 
murmėjo inspektorius, vildamasis, kad neprašovė. 

— Atsiprašote?! Atsiprašymų negana, - atkirto 
Maletas, vėl pajutęs jėgų antplūdį. 

Negana? - pagalvojo Frostas. Jei negana, galiu 
tave kur nors pasiųsti. Kaip tada? Jis jau buvo pri- 
tvinkęs pasiūlyti Maletui susikišti tą šūdiną darbą 
į... bet išgelbėjo telefono skambutis. 

Vyriausiasis inspektorius suirzęs griebė ragelį. 

— Maletas! - išburbleno. Po akimirkos jo veide 
šmėstelėjo nerimo šešėlis. Skyriaus viršininkas 
pridengė mikrofoną delnu. - Seras Ričardas Kord- 


velas, - sušnypštė ir vėl prašneko į ragelį: - Sveiki, 
sere Ričardai... Taip, ką tik grįžau į kabinetą, ne- 
abejoju, kaip sakote, taip ir yra. Žinau, kad pažadė- 
jo... Pasidomėsiu... Aplinkybių nežinau... Supranta- 
ma, aš - niekuo dėtas... Deja, tas žmogus paspru- 
ko... — Maletas atitraukė ragelį nuo ausies ir į 
kabinetą paplūdo užgaulių keiksmų tirados. Kai 
pašnekovui aname laido gale prireikė atsikvėpti, 
vyriausiasis inspektorius įteikliai nusišypsojo mik- 
rofonui ir paklausė: - Kaip suprantu, pagrobėjas 
su jumis nesusisiekė ir berniuko paleidimas dar 
neaptartas? - Maletas susiraukė ir vėl atitraukė ra- 
gelį, mat iš šio pasiliejo dar viena keiksmų lavinos 
banga. - Iš pagrobėjo - jokių Žinių, — sušnibždėjo 
jis Frostui ir vėl kreipėsi į Kordvelą: - Suprantu, se- 
re Ričardai, bet nemanau, kad mūsų kaltė... Na ką 
jūs... Vargu ar galima taip sakyti... 

Nedrąsias Maleto replikas Kordvelas be gailes- 
čio nutraukė. 

Subirbė vidaus ryšio telefonas ir, viršininkui 
mostelėjus ranka, Frostui, kuris jau tikėjosi pasi- 
naudoti proga ir išsmukti iš kabineto, teko pakelti 
ragelį. Skambino Bertonas. 

— Ponas Finčas atpažino užpuoliką. Tikriname 
informaciją, - susijaudinęs pasakė konsteblis. 

— Arjis įsitikinęs? — paklausė Frostas ir numojo 
ranka į Maletą, kuris savo ruožtu mojo jam, prašy- 
damas kalbėti tyliau. 

— Sako nėmaž neabejojąs. 

Inspektorius padėjo ragelį ir vėl pamojo Male- 
tui, kuris dar kartą pridengė mikrofoną delnu. 

— Gali būti, kad Finčas atpažino užpuoliką, — 
pasakė Frostas. — Jeigu nesuklydo, suimsime dar 
šiąnakt. 

— Arjis įsitikinęs? - nepatikliai paklausė Maletas. 

— Sako, kad įsitikinęs. Tuojau patikrinsiu infor- 
maciją. 

Skyriaus viršininkas, su palengvėjimu atsi- 
dusęs, persakė naujieną Kordvelui. 

— Netrukus pats jums paskambinsiu, - užtikri- 
no. - Sere Ričardai, sužinosite pirmas. - Padėjęs ra- 
gelį, Maletas patenkintas jį paglostė. - Eisiu kartu, 
— tarė Frostui. 

Jiedu nuėjo į kvotos kambarį, kur savimi patenkin- 
tas Finčas, atsilošęs ant kėdės, taršė šuns kailį. 

— Tai jis, — išdidžiai pareiškė Frostui nukentėju- 
sysis. - Atpažinčiau net užsimerkęs. To snukio nie- 
kada neužmiršiu. 

Džiugiai nusiteikęs Maletas nedrąsiai paglostė 
terjerą, o Frostas tuo metu perskaitė įrašą po susi- 
raukusio jaunuolio nuotrauka. Ričardas Frensis 
Hartlis, dvidešimt ketverių metų. Daugybę smul- 
kių nusikaltimų vainikavo smurtinis apiplėšimas, 
už kurį vyrukas atsėdėjo dvejus metus. Frostas jo 
nepažinojo, mat suimti dar nebuvo tekę, bet, 
sprendžiant iš nuotraukos, Hartlis turėjo būti at- 
grasus tipelis. 

Galvą pro duris kyštelėjo Bertonas. Jųdviejų su 
Frostu žvilgsniai susidūrė. Konsteblis, rodydamas 
nuleistą nykštį, kvietė inspektorių į koridorių - bu- 
vo akivaizdu, naujienos nekokios. Nerimo apnik- 
tam Frostui vogčia išsmukti nepavyko. Maletas 


pageidavo gerą Žinią išgirsti pirmas ir paragino 
Bertoną užeiti į kambarį. 

- Iškilo šiokių tokių keblumų, - pasakė konste- 
blis. - Asmuo, kurį ponas Finčas tvirtina atpaži- 
nęs, - kardomajame kalėjime Bisteryje. Jau dvi sa- 
vaitės. 

Maletas perliejo Frostą tūžmingu žvilgsniu. Su- 
prantama, kaltas dėl pastarosios aplinkybės buvo 
inspektorius. 

— Kaip visada, po velnių! - sušnypštė skyriaus 
viršininkas. - Kaip visada! 

— Galėčiau prisiekti, - nė kiek nesumišęs tikino 
Finčas. — Jeigu ten buvo ne Hartlis, tuomet kas 
nors labai į jį panašus. 

— Įprastai antrininkai teismo nedomina, - atšo- 
vė Frostas. - Teismui reikia tikrojo nusikaltėlio. 

— Na atsiprašau. — Finčas gūžtelėjo pečiais ir 
prisegė šuniui pavadėlį. 

— Nieko tokio. - Inspektorius rūgščiai nusišyp- 
sojo. — Vis tiek jį sučiupsime. 

— Kai sučiupsite, — atsakė nukentėjusysis, — tik 
švilptelėkite man. Iš karto jį atpažinsiu. 

— Jį arba ką nors labai panašų į jį, - Finčui iš- 
ėjus, sumurmėjo Frostas. - Senas, kvailas perdyla, 
— pridūrė atsisėdęs, pakirstas vėl siūbtelėjusio nuo- 
vargio. 

— Kvailių čia yra ir daugiau. - Maleto užuomina 
buvo akivaizdi. 

Išsekęs Frostas atsakymo nesurezgė. Net du 
pirštus skyriaus viršininkui įkandin, ir tat vos iš- 
kėlė. Girdėjo lauke viauksint Finčo šunį. Prakeik- 
tas šunėkas pražiopsojo šitokią puikią progą įkąsti 


Maletui! Frostas dar kartą Žvilgtelėjo į atpažintojo 
užpuoliko nuotrauką. 

— Brolio dvynio, kuris būtų sėdėjęs už vaiko pa- 
grobimą, jis tikriausiai neturi? —- paklausė. 

Bertonas nusišypsojo ir papurtė galvą. 

— Tik seserį prostitutę. 

Frostas į stalviršio briauną brūkštelėjo degtuką 
ir užsirūkė. 

— Et, sūnau, dienelė man nenusisekė, ką ir sa- 
kyti. Kas pagrobėjas — nežinome, pinigus prarado- 
me, vaiko neišvadavome. Tiesa, bent Maletui suga- 
dinau nuotaiką, bet netgi ši maloni aplinkybė ma- 
nęs nedžiugina. 

Į kambarį įėjo Kesidis. Frostas šiaip ne taip iš- 
spaudė šypseną ir paklausė: 

— Jau girdėjai apie tai, kaip Finčas atpažino už- 
puoliką? 

— Girdėjau. Nepasisekė, — atsakė laikinasis ins- 
pektorius be menkiausios užuominos į atjautą bal- 
se. - Suėmėme Snelą. 

— Puiku, - abejingai pratarė pavargęs Frostas. — 
Kaip pavyko? 

— Konsteblis Džordanas pastebėjo jį, išeinantį iš 
motinos namų. Buvo grįžęs pasiimti daiktų. Jį jau 
atveda. 

— Nuostabu! 

— Kvosiu jį aš. 

— Žinoma. — Kovoti dėl pirmenybės kvotos 
kambaryje Frostas neketino. Jis galvojo tik apie lo- 
vą. Be to, netikėjo, kad Snelas galėjo nužudyti Nen- 
sę ir jos vaikus. Inspektorius atsistojo.ir apsivynio- 
jo šaliką. - Iki ryto. 

- Iki, - atsakė Kesidis. 

— Ar Snelą vesti čia? - paklausė duris pravėręs 
Velsas. 

Kesidis linktelėjo ir, nors neišgirdo deramo 
kreipinio - „pone“ ar „inspektoriau“, - nutarė ne- 
priekaištauti. 

— Taip, seržante. Veskite čionai, -— atsakė ir, bai- 
mindamasis, kad Frostas nepersigalvotų, paskubė- 
jo atsisėsti ant jo ką tik atlaisvintos kėdės. 

Kai Džordanas ir Simsas įvedė Snelą, Kesidis 
patenkintas nusišypsojo. Sulaikytasis atrodė nusi- 
gandęs. Vakarykščio įžūlumo nebebuvo nė ženklo. 

— Pone Frostai, aš - niekuo dėtas. Prie jų net ne- 
prisiliečiau, - patikino Snelas. 

Inspektorius parodė į Kesidį ir tarė: 

— Sidni, dabar galėsi meluoti šitam džentelmenui. 

Kesidis mostelėjo į kėdę priešais. 

— Sėskite. 

Snelui prisitraukiant kėdę, jo palto rankovė šiek 
tiek atsismaukė ir pasirodė kraštelis tvarsčio. Fros- 
tas sugriebė Sidniui už rankos ir patraukė rankovę 
aukštyn. 

— Kažkur susižeidei? — paklausė. 

Snelas trūktelėjo ranką ir suburbėjo: 

— Įsipjoviau. 

— Kuo? Aštria Biblija? 

Kesidis sunerimo, mat Frostas, lyg nusprendęs 
vis dėlto pasilikti, buvo benusivyniojąs šaliką. Lai- 
kinasis inspektorius nieku gyvu neketino leisti 
jam brautis į šlovės dalybas. 

— Na tad iki ryto, - atsisveikino Kesidis. 


Supratęs užuominą, Frostas santūriai kinktelėjo 
jam ir išėjo. Gūbrindamas koridoriumi, išgirdo už 
nugaros žingsnius: prastai nusiteikęs Maletas su 
elegantiškuoju paltu skubinosi išsmukti iš nuova- 
dos, kol Kordvelas nepaskambino ir nepaklausė 
apie pagrobėją. 

— Pone Maletai! 

Skyriaus viršininkas, suraukęs antakius, atsi- 
gręžė į Velsą. 

— Skambina seras Ričardas Kordvelas, - prisivi- 
jęs pranešė šis. - Klausia, ar suėmėme pagrobėją. 

— Pasakyk, kad manęs nėra, - jau stumdamas 
laukujes duris, sumurmėjo Maletas. — Pasakyk, 
kad negali su manimi susisiekti. 

Nuovados seržantas, stovėdamas šalia Frosto, 
pažvelgė įkandin skyriaus viršininkui, kuris plevė- 
suodamas skvernais, visai neoriai nešė kudašių. 

— Džekai, Kordvelas teiraujasi ir tavęs. 

— Pasakyk jam, kad aš išvykęs su Maletu, - at- 
sakė Frostas. 


Na, žinoma, kai nebereikėjo po atviru dangumi 
kiurksoti ant šlapios žolės, liovėsi ir lietus. Tiesiai 
namo jis nenuvažiavo. Kažkodėl pasuko lankstu, 
palei golfo lauką, atsidūrė Kresvelo gatvėje ir, su- 
stojęs prie nelaimingųjų namų, išjungė variklį. 
Tamsu ir tylu buvo visoje gatvėje, bet kitaip nei 
tuose mirties paženklintuose namuose. Kažkas su- 
girgždėjo. Vėjo varstomi varteliai - lygiai taip pat 
jie girkšėjo Markui Groveriui paryčiais grįžus iš 
darbo. Frostas išlipo iš automobilio jų uždaryti ir 
nusprendė dar apsižvalgyti. 


Jam po kojomis sugurgždėjo tako Žvyras. Iš pa- 
što plyšio kyšojo vakarinis laikraštis. Niekas išne- 
šiotojo neperspėjo. Namai buvo tušti, svetingai at- 
viri vagims. Inspektorius įstūmė laikraštį ir išgir- 
do, kaip šis nukrito ant demblio. Kažkokio akstino 
pagautas Frostas išsiėmė iš kišenės raktą ir atsi- 
rakino duris. Viduje vis dar tvyrojo „Johnson's Ba- 
by“ miltelių kvapas. Ir ta šiurpi tyla. Kad bent būtų 
sušlamėję, sugirgždėję. Nė garselio. Inspektorius 
gilioje kišenėje sugraibė žibintuvėlį. Koridoriumi 
pasileido šliaužioti spindulys. Prie mėlynųjų vaikų 
kambario durų Frostas sudvejojo ir į vidų vis dėlto 
nėjo. Tos lėlės liūdnais veidais... 

Nuėjo į virtuvę. Ji buvo sutvarkyta, puodeliai ir 
lėkštutės, kuriomis pirmiau naudojosi pareigūnai, 
suplautos. Atšovęs kiemo duris, jis išėjo į lauką. Iš- 
muštą skylę pirmiau dengusį faneros gabalą eks- 
pertai pasiėmė kraujui ir odos dalelėms ištirti, o 
vietoj ano kažkas prikalė naują. Ar ir Snelas šitaip 
pat čia stovėjo, prieš įsibraudamas į vidų? Snelas, 
kurį jis galėjo suimti, bet, vos subaręs, paleido vien 
per prakeiktą tingėjimą, todėl, kad bodėjosi popie- 
rizmo. 

Jis vėl įėjo į virtuvę ir užtrenkė duris. Kūnu 
perbėgo nevalingas drebulys, tokia stipri buvo tra- 
gedijos aura, persmelkusi visą namą. Ką, po galais, 
jis čia veikia?! Įsidėjęs Žibintuvėlį į kišenę, Frostas 
kone tekinas grįžo į automobilį, kuriame plyšojo 
radijo siųstuvėlis - savimi nežmoniškai patenkin- 
tas Kesidis nekantravo pranešti naujienas. 

— Inspektoriau, pamaniau, norėsi žinoti. Eksper- 
tai neužtruko. Įrodyta, kad kraujas ir odos dalelės 

ant faneros - Snelo. Be to, jo rieše aptikta mažyčių 
medienos atplaišėlių. Taigi žudiką pričiupome. 

— Nuostabu! - atsakė Frostas, dėdamasis apsi- 
džiaugęs. 

— Paskambinau Maletui. Jis nesitveria džiaugs- 
mu, nors ir apgailestauja, kad nesuėmėme Snelo 
vakar. Vyriausiasis inspektorius norės rytoj su ta- 
vimi apie tai pasikalbėti. 

— Nekantriai lauksiu pokalbio. 

Frostas išjungė aparatą ir numetė ant keleivio 
sėdynės. Motina ir trys mažyliai. Ar jie būtų gyvi, 
jei jis būtų suėmęs Snelą? Dar niekad iki šiol ins- 
pektorius nesijautė toks menkysta, toks niekam 
tikęs policininkas, dar niekad jo taip neslėgė kaltė 
kaip dabar. Jis atidarė daiktadėžę ir paėmė iš jos 
Širlės dovanotą butelį. 

Viskio gerti nederėjo. Frostas pamėgino prisi- 
minti, kada paskutinį kartą sočiai valgė, ir neįsten- 
gė. Pernelyg seniai tai buvo. Ir alkoholio tuščiam 
skrandžiui - per daug. Inspektorius nusižiovavo ir 
sugebėjo nuvyti miegą, nors pagunda snustelėti 
bent kelias minutes buvo galinga, beveik neįvei- 
kiama. Nusprendė važiuosiąs namo ir griūsiąs į lo- 
vą. Kad paleistų variklį, teko kaip reikiant susi- 
telkti. Frostas labai, labai atsargiai apgręžė auto- 
mobilį ir pasuko į miestą. Salone buvo pašėlusiai 
karšta. Įvažiuodamas į žiedą, jis atlaisvino šaliką. 

Iš pradžių važiavo lėtai, bet pamažėle, taip pa- 
mažėle, kad Frostas beveik nė nepajuto, mašina įsi- 
bėgėjo. Už langų šmėsčiojo medžiai, namai, jis 
skriejo pagrindine magistrale. Ši buvo tuščia. Prie- 
šakyje Frostas matė į tolį tarsi mažytės šventinės 

girliandos nusidriekiančias spalvotų dėmelių vir- 
tines — šviesoforų žiburiukus. Jis nuleido stiklą, 
tikėdamasis, kad sūkuriuojantis šaltas oras atgai- 
vins it geras antausis. Nereikėjo gerti to viskio, oi 
nereikėjo. Inspektorius jautėsi pakaušęs. Jis sunkiai 
vijo šalin įkyrią mintį - nuvažiuoti prie Maleto na- 
mų, mesti akmenį į miegamojo langą ir surikti: 
„Nupezėli tu, jei turi ką man pasakyti, klok dabar!“ 

Sankirtoje su Pirties keliu jau žiebėsi raudona 
šviesa, bet jis nusprendė surizikuoti. Vidur sank- 
ryžos netikėtas galingas smūgis, lydimas virpaus 
gausmo, bloškė Frostą, kiek leido saugos diržas, 
ant vairo. Po akimirkos jis išgirdo džeržgiant me- 
talą, dūžtant stiklą ir pratisai pypiant signalą. Nu- 
mynė stabdžių pedalą ir nusigandęs įsižiūrėjo pro 
priekinį langą. Suvokė tvojęsis į didžiulį, brangų 
automobilį, išnirusį balažin iš kur. 

Frostas išlipo ir iš karto atsirėmė į savo mašinos 
šoną. Pasipiktinusi anos vairuotoja atžirgliojo bar- 
tis. Šeštą dešimtį bebaigiančios moteriškės audinių 
kailiniai iki žemės išrodė ne ką pigesni už tviska- 
ntį, nerūdijančiu plienu aptaisytą jos „Bentley“. 
Priekinis naujutėlaičio automobilio sparnas buvo 
sumaigytas, žibintas sudaužytas. 

Atrodė, vairuotoja iškabins Frostui akis, o tada 
griebsis dar žiauresnių veiksmų. 

— Ką čia išdarinėji, tešlagalvi tu?! Žlibas ar ką?! 
Suknisto šviesoforo nematei?! 

Moterį ir jos „Bentley'į“ pirmiau regėjęs tarsi 
pro miglą, inspektorius staiga labai aiškiai išvydo 
net menkiausias detales. Šaltas oras ir sukrėtimas 
jį išblaivė. 


— Atsiprašau, širdele, — sumurmėjo Frostas. — 
Kaltas. 

— Žinoma, kaltas. Vos manęs neužmušei! - Mo- 
teris suraukė nosį ir pasvirusi į inspektorių pauos- 
tė. — Girtas! Tu girtas kaip šamas! Ko stebėtis, kad 
nematai šviesoforo? Skambinu į policiją. - Iš savo 
mašinos salono ji pasiėmė mobilųjį telefoną. - To- 
kius padugnes reikia laikyti už grotų. 

Frostas puolė į neviltį. Ar maža buvo rūpesčių! 
Dabar jau joks ordinas nebepadės, manė jis. Išmušė 
Maleto valanda. 

Moteris kažkodėl įdėmiai, tarsi tyrinėdama, 
atidžiau. Kažkur atminties gelmėse lyg ir šmėstelė- 
jo prisiminimas, bet labai jau blausus. 

— O juk mudu pažįstami, ar ne? - Paklausė ji, dū- 
rusi į jį pirštu. - Tu - faras! Prakeiktas faras! - Stai- 
ga atsiminusi pavardę, spragtelėjo pirštais. - Fros- 
tas... Seržantas Džekas Frostas. 

— Garbioji ponia, gal ir nepatikėsite, bet aš esu 
kriminalistas inspektorius Džekas Frostas, - pasa- 
kė jis, remdamasis į savo automobilį visu svoriu, 
mat kojos buvo kaip vatinės, ir įsižiūrėjo į moterį 
dar įdėmiau. Atmintyje vėl neaiškiai sušmėžavo 
veidas. - Mudu tikrai pažįstami? 

— Ak tu, senas briedi, šitiek kartų suėmęs mane 
už Žžargstymąsi, dabar nebepažįsti? 

— Už žargstymąsi? — Buvo nelengva ištarti pa- 
starąjį žodį taip, kad skambėtų kuo padoriau. Fros- 
tas užsimerkė. Prisiminė lieknesnę, daug jaunesnę 
moterį su pigiu paltu, leopardo kailio imitacija. Kai 
atsimerkė, atminties kartoteka galų gale pateikė 


reikiamą pavardę. - Kitė? Kitė Reinolds? O tu nė- 
maž nepasikeitusi. Vis dar tame pačiame versle? 

— Verslas tas pats, padalinys - kitas, - nusišyp- 
sojusi atsakė moteris. - Aš dabar vadovauju nedi- 
deliems specializuotiems namams. Keturios mer- 
ginos. Kur jie, nesakysiu. 

- Širdele, aš ir neklausiu. — Inspektorius numojo 
ranka. - Bylų ir šiaip per akis. - Jis, iš paskutiniųjų 
ley'į“. Paaiškėjo, kad nuostolių pridarė dar dau- 
giau, nei atrodė iš pirmo žvilgsnio. - Regis, būsiu 
apibraižęs tavo vežėčias. 

Frostas paseilino pirštą ir, lyg iš to būtų kokios 
naudos, patrynė sulamdytą sparną. 

— Apibraižęs? Ak tu, girtas parše! Remontas 
man kainuos kokį tūkstantį! Bet tiek to. - Kitė tarsi 
sąmokslininkė nusišypsojo. - Draudikams pasaky- 
siu, kad avarijos kaltininkas nesustojo ir numerio 
nespėjau įsidėmėti. 

Vėjas buvo ne toks jau žvarbus. Naktis - ne to- 
kia jau tamsi. Frosto angelas sargas iš atostogų grį- 
žo pačiu laiku. 

- Rupūžėle, Kite, tu - šventoji. Šventoji! 

Moteris vėl nusišypsojo. 

— Džekai, neužmiršau, kad esu tau skolinga. Jei 
kadaise nebūtum į kai ką pažiūrėjęs pro pirštus, 
būčiau įklimpusi į labai rimtą bėdą. 

Frostas pamėgino prisiminti aplinkybes, bet ne- 
įstengė. Šitokią daugybę kartų buvo į šį ar tą pa- 

— Neatsimenu, Kite, bet jei pagelbėjau tau, tai 
tikrai su malonumu. - Inspektorius pamojo mote- 


riai. — Verčiau važiuosiu namo, kol policajai ne- 
užuodė grobio. - Jis žengė prie savo automobilio ir 
tučtuojau turėjo įsitverti „Bentley'į“, mat kojos nė- 
maž neklausė. 

Kitė, atlošusi galvą, nusijuokė. 

— Kaip vairuosi, šitiek prisilakęs? Šok į mano 
mašiną. Tavo kledarą pastatysiu antai tame skers- 
gatvyje, o mudu važiuosime pas mane. Bent išsi- 
blaivysi. 

Gyveno ji niūrioje gatvelėje, įsiterpusioje į Vi- 
kariato bloką. Iš išorės namas atrodė vargingas, 
apšiuręs — pats tas Frostui svečiuotis, - bet laukujų 
durų spyna buvo be galo įmantri ir brangi, ko ge- 
ro, brangesnė už patį statinį. 

— Užeik, Džekai, - pakvietė Kitė. 

Ji įžiebė prieškambaryje šviesą, ir inspektorius 
apstulbo, išvydęs prašmatnius namus. Apdaila, 
baldai - viskas čia buvo naujoviška ir brangu... la- 
bai brangu. Moteris paėmė jį už rankos, nusivedė į 
svetainę, pasodino ant gilios, minkštos sofos, prie- 
šais padėjo puikią sidabrinę dėžutę su cigaretėmis. 
Pati išėjo į virtuvę. Frostas sėdėjo apšilęs, laimin- 
gas ir mėgavosi į kambarį plūstančiu sodriu kavos 
kvapu. Kitė ant padėklo atnešė puodelius, lėkštu- 
tes ir koštuvėlį. Įpylusi abiem juodos, garuojančios 
kavos, atsisėdo į fotelį priešais svečią ir ėmė, jį 
stebėdama, gurkšnoti. 

— Uu, kokia karšta! - pasiskundė Frostas. 

— Gerk neverkšlenęs, - paragino šeimininkė. 

Jis įsibėrė į kavą kupiną šaukštelį cukraus ir ge- 
rai išmaišė. Juodos nepakentė. 

— Tad aną amatą metei? —- paklausė. 

— Teko. Tokiam darbui aš jau per sena. 


Inspektorius pasriuobė kavos. 

— Aš savajam irgi gerokai per senas, bet vis tiek 
dirbu. 

— Vaje, vaje, - paniurusi atsakė moteris, - kaip 
mums savęs gaila, ar ne? 

— Kadaise man iš tiesų buvo gaila savęs, bet da- 
bar jau ne, - kreivai šyptelėjęs, pasakė Frostas. Jis 
nusivyniojo šaliką, atsisagstė lietpaltį, vienu mau- 
ku išgėrė kavą ir nusipurtė, tarsi būtų nurijęs 
vaistus. Deja, Kitė pasviro į priekį ir vėl pripildė jo 
puodelį. Inspektorius vėl įsibėrė cukraus ir at- 
sargiai gurkštelėjo kavos. - Nežinau, Kite, kuo pa- 
vergdavai vyrus, bet tik jau ne šituo bjauriu srėba- 
lu... Skonis kaip arklio myžalo. 

— O tu tik verkšlenti ir sugebi. Gerk ir blaivėk. 
Tokio pas Žmoną tavęs neišleisiu. 

— Mano Žmona seniai mirusi. 

Kitės veido išraiška susyk persimainė. 

— Oi, Džekai, atsiprašau. Tikriausiai dabar 
jautiesi vienišas? 

- Širdele, aš, gyvendamas su ja, jaučiausi vieni- 
šas. Nelabai mudu sutarėme. 

Frostas atlaisvino kaklaraištį, pasitaisė kietai 
suveržtą mazgą. Jei kava inspektorių ir blaivino, 
jos poveikį neutralizavo svetainėje tvyranti kaitra. 
Moteris liūdnai palingavo galvą ir pasakė: 

— Vargšelis tu, Džekai. Jei nori, gali pasilikti čia 
nakčiai. 

— Ką? - paklausė jis, pajutęs gyvenimą praside- 
dant iš naujo. 

— Jei apkurtai, užmiršk, ką sakiau. Aš su kur- 
čiais vyrais nemiegu. — Kitė atsistojo ir išnešė in- 


dus į virtuvę. Grįžusi įsisprendė į stambius klubus, 
pakreipė galvą ir nužvelgė inspektorių. - Jei pado- 
riau apsirengtum, atrodytum visai neblogai. 

sios kavos dėmę ir tarė: 

— Maniau, kostiumas visai padorus. Oho kiek 
už jį suplojau! 

— Kada? Prieš Pirmąjį pasaulinį karą? Tik pa- 
žvelk į save: rankogaliai apspurę, kelnės sutrintos. 
Rankovės saga vos laikosi. Nori, prisiūsiu? 

Jis pirštu palietė laisvai tabaluojančią sagą. 

— Tu dar ir siuvi? - nusistebėjo. 

Moteris supratingai nusišypsojo. 

— Nustebtum patyręs, kokių paslaugėlių aš ga- 
liu pasiūlyti. 

Frostas buvo nusiteikęs nustebti. Velniop pagrobė- 
ją! Velniop Maletą! Velniop viską! Jis atsistojo ir 
žengė prie Kitės. Ir kaip tik tą akimirką jo prireikė 
operatyvininkams. 

— Operatyviojo valdymo centras - inspektoriui 
Frostui. Prašau atsiliepti. 

Sutrikdyta nežinia iš kur staiga nuskambėjusio 
keisto balso, Kitė krūptelėjo. 

— Koks čia dar šūdas?! 

Inspektorius išsiėmė iš kišenės aparatą. 

— Elektroninis skaistybės diržas, — atsakė, sun- 
kiai atsidusęs, ir nuspaudė mygtuką. — Frostas 
klauso. 

— Inspektoriau, ar galite skubiai atvykti į nuo- 
vadą? Paskambino asmuo, prisistatęs pagrobėju. Jis 
sutinka kalbėti tik su bylą tiriančiu pareigūnu... 
Luktelėkite. - Po trumpos pauzės Lambertas susi- 

jaudinęs pridūrė: - Pavyko nustatyti, kad skambi- 
na iš būdelės prie centrinio pašto. Pagrobėjas lau- 
kia. Džordanas ir Simsas išvažiavo ten. 

— Lekiu, - atsakė Frostas. Įsidėjęs siųstuvėlį į ki- 
šenę, jis pasisuko į moterį ir apgailestaudamas iš- 
tarė: - Atleisk, širdele. Ne tik saga man kabaliuoja, 
bet darbas yra darbas. 

— Ką gi, dabar bent žinosi, kur mane rasti. 

Kitė, pirmiau nubraukusi nuo apykaklės pele- 
nus, padavė jam lietpaltį. Užtrenkusi laukujes du- 
ris, ji staiga suvokė, kad Frostas negrįš. 

Veikiai paaiškėjo, kad skambinta girto kaip dū- 
mas apsimetėlio, kurį sukurstė toks pat įkaušęs 
draugužis. Abu atsidūrė nuovadoje, jiems buvo pa- 
teiktas kaltinimas gaišinant policijos laiką. 

Nusivylęs Frostas parvažiavo namo ir mėgino 
bent kiek pamiegoti, bet ėmė ir suveikė Kitės kava, 
o kai galų gale pavyko užsnūsti, supypsėjo žadin- 
tuvas. 


13 


Į nuovadą jis atvažiavo anksti, mat norėjo suži- 
noti naujienų ir vėl dingti, dar prieš atvykstant 
Maletui. Ir vis tiek Liza inspektorių aplenkė - jau 
sėdėjo prie savo stalo, apsikrovusi popieriais, skru- 
pulingai pildė ataskaitų, kurių nė pats kipšas ne- 
būtų supratęs, blankus. Seržantė ruseno apmaudu, 
atrodė, kabinetas tuojau užsiliepsnos. 

Frostas dirstelėjo Lizai per petį. Ji kaip tik skai- 
čiavo per ketvirtį išaiškintų nusikaltimų procentą. 

— Maniau, tai - Kesidžio darbas, - pasakė ins- 
pektorius. 

— Ne Kesidžio, — šiurkščiai atkirto moteris. — 
Liepta padaryti man. 

Frostas į bylų spintos šoną brūkštelėjo degtuką. 
Pasiūlė cigaretę ir kolegei, ši atsisakė. 

— Tikėtis, kad berniukas išlaisvintas, turbūt ne- 
verta? - paklausė jis. 

- Iš kur man žinoti? Aš tik kanceliarijos pasiun- 
tinukė. 

Ji sumosavo ranka, blaškydama virš popierių 
plūduriuojančius dūmus. Inspektorius paskambi- 
no Kordvelui paklausti, ar pagrobėjas su juo jau 
susisiekė, bet tokiu ankstyvu metu atsiliepė tik at- 
sakiklis. Padėjęs ragelį, Frostas suraukė antakius, 
bet staiga jo nuotaika persimainė. 

— Atsakiklis! Na, žinoma, nelemtas atsakiklis! 


— Kas nutiko? - nervingai paklausė Liza. Taip 
anksti ateidama į darbą, ji tikėjosi, kad galės padir- 
bėti netrukdoma, užtat dabar irzo. 

— Atsakiklis! - pakartojo Frostas. - Groverio ali- 
bi man vis kliuvo ir niekaip nesupratau — kodėl. 
Dabar jau suprantu. 

— Tikrai? — abejingai pratarė moteris. Savo nuo- 
mone inspektorius galėjo dalytis su Kesidžiu, ne 
su ja. Ji tiko tik blankams pildyti. - Nepamirškite, 
šįryt ketinome važiuoti į kotedžą, pas tas moteris. 

— Pas kokias moteris? 

— Į Geltonąjį kotedžą - spėjama, paskutinius Le- 
mio Hokstono apvogtus namus. 

— Nuvažiuosime vėliau, —- nekantriai atsakė 
Frostas. - Negriebkime kelių bylų iš karto. Juk tu 
kalbėjai su kilimų klojėjų viršininku? Naktį jis 
skambino į prekybos centrą, ar ne? 

Valandėlę Liza tylėdama vedžiojo rašiklį virš 
stulpeliais surašytų skaičių. Kiek dar sykių reikės 
kartoti tą patį? Atsidususi ji padėjo šratinuką ir at- 
sivertė užrašinę. 

— Viršininkas kalbėjosi su Marku Groveriu 
prieš pat vidurnaktį, tai yra maždaug tuo metu, 
kai buvo nužudyta Nensė Grover. Taip pat maž- 
daug tuo metu kaimynai girdėjo kivirčą. - Padėjusi 
užrašinę, seržantė vėl įniko į ataskaitą. Frosto kita- 
dos užrašytus duomenis jai reikėjo įtraukti į 
pagrindinę lentelę. - Čia trys ar penki? - paklausė. 

Vos žvilgtelėjęs inspektorius papurtė galvą. 

— Gali būti ir trys, ir penki. Ar yra skirtumas? 

Moteris vėl atsiduso. Tie Frosto duomenys vei- 
kiausiai buvo pramanyti, tad, po galais, iš tiesų — 
koks skirtumas! Ji įrašė penkis. 


— Šuo šit kur pakastas, — vis nerimo inspekto- 
rius. — Tą naktį, kai buvo išžudyti mažyliai, pa- 
prašiau Koljerio paskambinti į prekybos centrą ir 
pasišnekėti su apsaugininku. Jis negalėjo prisi- 
skambinti, nes ten veikė atsakiklis. Telefonai pre- 
kybos centre nakčiai išjungiami. Taigi kaip klojėjų 
viršininkas galėjo jiems paskambinti? 

Liza rašiklio galu pabarškeno sau į dantis. 

— Kam jam meluoti? 

— Manau, derėtų jo ir paklausti. 

Seržantė nužvelgė šūsnį popierių, į kuriuos 
Frostas buvo neįskaitomai prikeverzojęs iš piršto 
laužtų skaičių, ir nusprendė, kad blogiau už šitą 
koktų darbą vis tiek nebus. 

— Kodėl gi ne? - atsakė, imdama paltą. 


Parduotuvių įrangos firmos savininko Frenko 
Meltbio nebuvo namie. Žmona pareigūnams pasa- 
kė, kad jis „Bonlyje“ — vadovauja prekystalių mon- 
tuotojams. Ten kriminalistai neaukštą ūmaus būdo 
skardžiabalsį ir surado — Meltbis stovėjo vidur di- 
džiulio naujintelio raudonos ir mėlynos spalvų 
kilimo, Kolardo ir Groverio pakloto tą naktį, kai 
buvo išžudyti pastarojo vaikai. Tam kartui pasam- 
dyti darbininkai aplink kalė ir pjaustė. Kol Frostas 
naršė kišenes, tarp nuorūkų ieškodamas tarnybi- 
nio pažymėjimo, Liza suskubo parodyti Meltbiui 
saviškį. 

— Ko prireikė? — susiraukęs paklausė tas ir pik- 
tai aprėkė Frostui už nugaros pjūklu besidarbuoja- 
ntį vyruką. — Ei, tu, žiūrėk, ką dirbi! Čia tau 
ne sušnypšta fanera, o brangus raudonmedis! Na 


tai ko prireikė? —- pakartojo, vėl kreipdamasis į ins- 
pektorių. 

Kad perrėktų triukšmą, Frostui teko šaukti. 

— Aiškinamės kai kurias aplinkybes! Ar tikrai 
prieš pat vidurnaktį skambinote Markui Groveriui?! 

— Aišku, skambinau! Sakiau bobai, na damutei, 
štai jai! 

Jis dūrė pirštu į Lizą. 

— Kad ir sakėte bobai, damutei, štai jai, - sušuko 
Frostas, - iškilo šiokia tokia kliūtis! 

— O kas tokio?! 

— Prekybos centro telefono tinklo komutatorius 
aštuntą išjungiamas ir pradeda veikti atsakikliai. 

- Skambinau ne į fiksuotąjį, - gudriai šyptelė- 
jęs, atsakė Meltbis. - Į mobilųjį. 

— Į mobilųjį? —- nepatikliai paklausė Liza. - Ma- 
niau, į fiksuotąjį. 

— Na tai teks manyti iš naujo, meilute. 

— Sakėte, kad Groveris tuo metu buvo čia. 

- Ir buvo. Kur dar jis galėjo būti? 

— Bet kur, po šimts velnių! - atšovė Frostas. — 
Galėjo būti lovoje ir dulkintis su boba, damute, štai 
ja! Galėjo būti namie! 

— Bet buvo ne namie, pasipūtęs fare, o čia! Klojo 
kilimą! 

— Įdomu, iš kur taip gerai žinote. 

- Jis pats man sakė, šit iš kur. O dabar prašyčiau 
nebesipainioti po kojomis, Žmonės čia dirba. 

— Ką gi, sutinku, — taikiai pripažino seržantė, 
jiedviem grįžtant į automobilį. - Kad Groveris tuo 
metu buvo prekybos centre, neįrodyta. Bet neį- 


rodyta ir to, kad nebuvo. Kiti du Žmonės paliudijo, 
kad jis dirbo. 

— Ak kaip neigiamai tu mąstai, - papriekaištavo 
Frostas. - Groveris pasirūpino, kad alibi jam užtik- 
rintų trys žmonės, bet dabar likę tik du. Aplanky- 
kime tą naktį budėjusį apsaugininką. 

Priėję prie automobilio, jie išgirdo plyšojant radi- 
jo siųstuvėlį. Atrodė, Kesidis sprogs iš pasipūtimo. 

— Inspektoriau, pamaniau, norėsi išgirsti nau- 
jieną. Nusikaltimą aš ištyriau. Snelas prisipažino. 

Frostas, neįstengdamas patikėti, įsispoksojo į 
aparatą. 

— Prisipažino? 

— Viską išklojo: kaip žudė vaikus, kaip - jų mo- 
tiną. Sakė, buvo aptemęs protas - nesuprantąs, kas 
jam užėję. 

Valandėlę abu tylėjo. Frostas, kuris buvo įsitiki- 
nęs, absoliučiai įsitikinęs, kad žudikas - ne Snelas, 
nežinojo, ką sakyti. 

— Ei, ar kalbi su manimi? — paklausė Kesidis. 

— Kalbu, - paskubėjo atsiliepti inspektorius. — 
Atsiprašau. Sveikinu... Gerai padirbėjai. 

Nors stengėsi, kad šie žodžiai nuskambėtų nuo- 
širdžiai, pats jautė, kad nepavyko. Siųstuvėlyje pa- 
sigirdo čežesys. Mikrofoną nuovadoje perėmė Ma- 
letas. 

— Frostai, kad ir ką dabar veikiate, noriu tučtuo- 
jau su jumis pasikalbėti. Ir prašyčiau neišsisukinėti. 

Inspektorius išjungė aparatą. 

— Tas iškrypėlis prisipažino, - sumurmėjo jis Li- 
zai, pats netikėdamas tuo, ką sako. - Vadinasi, ma- 
niškė versija - velniui į uodegą. 


Seržantei Frosto pagailo. 

— Inspektoriau, tik jūs pastebėjote, kad Groverio 
alibi - įtartinas. Daugiau niekas, net Kesidis, neat- 
kreipė į tai dėmesio. Tik jūs ryžotės patikrinti. 

Frostas kreivai šyptelėjo. 

— Kaip boba, moteris ar kas ten dar, tu visai ne- 
bloga seržantė. Et, žmogeliai, metas atkišti pastur- 
galį rykštėms. Grįžtame į rančą. 

Maletas inspektoriaus jau laukė. Šįsyk skyriaus 
viršininkas spėjo parodyti į kėdę dar prieš Frostui 
atsisėdant. 

- Štai ką jums pasakysiu, - prabilo Maletas. - 
Pirma, spauda kažkaip suuodė, kad dar prieš žudy- 
nes įtarėte Snelą, bet nesiėmėte jokių veiksmų. Jiems 
maga išgirsti pasiaiškinimą. Antra, manęs laukia 
pokalbis su seru Ričardu Kordvelu. Ar teisingai su- 
prantu, kad jūs jam taip ir nepaskambinote? 

— Kol kas ne. 

— Kol kas ne? - perdėtai nustebęs pakartojo sky- 
riaus viršininkas. — Taigi sakote, kad net nesiteikė- 
te serui Ričardui paskambinti, nepasidomėjote, gal 
po visiškos vakarykštės jūsų nesėkmės pagrobėjas 
vis dėlto tesėjo sandėrio sąlygą? 

— Neabejoju, kad tokiu atveju seras Ričardas bū- 
tų mums pranešęs. 

— Apgailėtina! - sušnypštė Maletas. 

Frostas tik kinktelėjo. Šį kartą akiniuotis Haris 
buvo teisus. 

— Manau, nenustebsite sužinojęs, - toliau kalbė- 
jo vyriausiasis inspektorius, — kad pagrobėjo nė 
ženklo negirdėti. Kordvelo įsitikinimu, taip yra to- 
dėl, kad į išpirkos perdavimo operaciją nevykusiai 


įsikišote jūs, nors buvote pažadėjęs to nedaryti. — 
Maletas pasviro į priekį. - Jūs mane užtikrinote, 
kad viskas bus gerai. Besąlygiškai prižadėjote. 

Frostas mintyse perkratė pokalbį su viršininku. 
Būtų galėjęs prisiekti, kad nieko nežadėjo. 

Maletas nusiėmė akinius ir įniko šveisti stiklus. 

— Inspektoriau, šį kartą išgelbėti jūsų nuo kilpos 
nebegaliu. - Jo balse nebuvo nė lašo nuoširdumo. 

Kada gi tu mane gelbėjai? - pamanė Frostas. 

— Kordvelas paaukojo pinigus ir likti tuščiomis 
nenori. Jis tikėjosi išgarsėti kaip vaiko išgelbėtojas, 
o kai tai nepavyko, nori bent, kad visuomenė lai- 
kytų jį labdariu, kurio taurius ketinimus niekam 
tikęs policininkas paleido vėjais. Dešimtą valandą 
seras Ričardas šaukia spaudos konferenciją, kurio- 
je viešai paskelbs apie jūsų nesėkmę. 

— Jokios nesėkmės nebuvo, - atrėžė Frostas. — 
Kol pagrobėjas nepasiėmė krepšio su pinigais, ne- 
sirodėme niekam akyse. Mes nekalti, kad tasai vė- 
pla Finčas su savo blusiumi atsibeldė į veiksmo 
vietą. 

Maletas abejingai šyptelėjo. 

— Manau, seras Ričardas papasakos kiek kitokią 
įvykių versiją. Tik nesitikėkite, - jis dūrė į inspek- 
torių pirštu, — kad dėl jūsų nekompetencijos auko- 
siu gerą savo vardą. - Skyriaus viršininkas sumo- 
savo tvarkingai prirašytu popieriaus lapu. - Štai 
mano raportas policijos viršininkui. 

Frostas santūriai linktelėjo ir atsistojo. 

— Pone, nenoriu, kad, traukdamas mane iš bė- 
dos, verstumėte kaltę sau... ir nepergirkite manęs. 
Juk žinote, kaip tokiais atvejais sutrinku. 


Maletas, numaudamas parkerio dangtelį, pa- 
traukė pečiais. Prisiimti kaltės jis ir neketino. Tikė- 
josi, jei pasiseks, artimiausiu metu inspektorių iš 
Dentono skyriaus išspirti. 

Ištikimoji sekretorė Ida Smit, atšokusi nuo du- 
rų, prie kurių klausėsi, kaip viršininkas karšia 
Frostui kailį, suskato tauškinti rašomosios mašinė- 
lės klavišais. Maletas inspektoriaus nemėgo, todėl 
bodėjosi juo ir sekretorė. Frostas vis dėlto buvo ne- 
išauklėtas storžievis. Kokį šlykštų atviruką atsiun- 
tė jai iš kurorto! Prireikus inspektoriaus akivaizdo- 
je pasilenkti, ji turėdavo saugotis storo jo piršto. 
Nenorėjo atsidurti keblioje padėtyje, antraip seniai 
būtų pasiskundusi oficialiai. 

Frostui išėjus iš kabineto, panelė Smit piktdžiu- 
giškai vyptelėjo. Ir tuojau pat gavo nustebti, mat 
inspektorius sustojo prie jos ir padėjo ranką ant 
peties. 

— Ida, kaip malonu žinoti, kad turiu čia bent 
vieną draugą, - pasakė. 

Sarkazmą sekretorė, kaip ir jos viršininkas, už- 
jusdavo pavėluotai. Vėl įnikusi spausdinti kažkokį 
raštą, panelė Smit klavišus daužė taip, lyg kaltų vi- 
nis į Frosto karstą. 

Eidamas į savo kabinetą, inspektorius susidūrė 
su seržantu Džoniu Džonsonu. 

— Džekai, spėk, kas pas tave atėjo, — tarė šis. 

Frostas, dėdamasis svarstąs, suraukė antakius. 

— Nejaugi vėl princesė Diana? O juk liepiau jai 
darbe manęs nebetrukdyti. 

— Oi ne. 

— Na tada pasiduodu. 

Inspektorius buvo nėmaž nenusiteikęs spėlioti. 

— Tomis Denas nori su tavimi šnektelėti. 

— O aš nenoriu jo matyti. Kaip tik per ilgus jo 
pirštus įmaknojau į šūdą iki kaklo. 

— Tomis sako, reikalas svarbus. —- Regis, Džon- 
sonas buvo pasiryžęs inspektorių įkalbėti. 

Jiedu suėjo į kabinetą. Frostas atsisėdo prie savo 
stalo ir prisitraukė gautųjų dokumentų dėklą. Pora 
naujausių Maleto raštų kaipmat atsidūrė šiukšlinėje. 

— Kojis nori? - paklausė inspektorius. 

— Vakar Tomis įkliuvo apsivogęs. Nori, kad pa- 
dėtum išsisukti. 

— Kad jį kur plynios, gerai būtų, kad man kas 
nors padėtų išsisukti. Tomis puikiausiai Žino, kad 
pagelbėti jam negaliu. - Frostas atsiduso. Kadaise 
Denas, kad ir koks pliuškis, buvo padaręs jam 
vieną, kitą paslaugą. - Tiek to, vesk jį čionai... tik 
kad Kesidis, dėl Dievo meilės, nesužinotų. 

Denas buvo nutukęs, net iš pažiūros menkai 
kam tikęs Žmogus. Raudonskruostis, penktą de- 
šimtį bebaigiąs Oliveris Hardis“, tik be ūsiukų. Jis 
luktelėjo, kol išeis Džonis, ir atsisėdo - Džekai, ne- 
pyk dėl vakarykščios. 

— Tomi, Tomi, per tave įklimpau taip, kad nebe- 
išbrisiu. 

— Nenorėjau tau prikiaulinti, dievaži, nenorė- 
jau, - sumurmėjo Denas. Klausyk, turi man padėti. 
Į kalėjimą nenoriu. Juk žinai, kas ten lauktų buvu- 
sio faro. 


* Oliveris Hardy'is (1892-1957) — garsus amerikiečių komikas. 
Stano Laurelo partneris. 

— Už pirmą pražangą niekas tavęs į kalėjimą nekiš. 

— Ne pirma jau, Džekai. Turėjau panašios kar- 
čios patirties, dirbdamas apsaugininku „Kešizyje“ 
Lekstone. Paskui dar... 

— Kaip tuomet gavai darbą „Savalote“? - per- 
traukė Tomį Frostas. - Maniau, prieš priimdami 
apsaugininkus jie kruopščiai patikrina. 

— Turėjau firminių blankų, tad pasirašiau sau 
rekomendaciją. 

— Ei, Tomi, smulkmenų žinoti nenoriu, - sumo- 
savęs ranka, perspėjo inspektorius. - Kas nutiko šį 
Sykį? 

- Žiopliškas nesusipratimas. Paėmiau iš gėrimų 
parduotuvės porą butelių — neturėjau pinigų. Vogti 
nė į galvą nebūtų atėję - ketinau vėliau du butelius 
nupirkti ir padėti į vietą. Nespėjau. Mane sulaikė. 

— O kas atsitiko, kai „Savaloto“ darbuotojai api- 
eškojo tavo namus? 

— Dar vienas nesusipratimas. Jie rado kelis bute- 
lius alkoholio ir pripaišė man, esą vogti. Džekai, aš 
juos buvau prieš kelias dienas nusipirkęs. 

— Jei turėjai alkoholio namie, kam dar ėmei? 
Nepyk, Tomi, tu ne tik kvailys, bet ir melagis. Kad 
ir koks aš lengvatikis, vis tiek neapmulkinsi. 

Denas išsiėmė iš kišenės nosinę ir apsišluostė 
kaktą. 

— Džekai, jeigu sėsiu - man galas. Juk tavo san- 
tykiai su Kordvelu — geri. Įkalbėk jį atsiimti kal- 
tinimą. 

Frostas pašaipiai nusijuokė. 


— Mano santykiai su Kordvelu - geri? Jis trokšta 
mano galvos ir genitalijų ir, Maletui padedant, tik- 
riausiai gaus. 

Atsigręžęs į duris, Tomis įsitikino, kad uždary- 
tos, tada palinko į Frostą ir sušnibždėjo: 

— Džekai, siūlau sandėrį. Žinau šiokios tokios 
Kordvelą kompromituojančios informacijos. Galė- 
tum ja pasinaudoti. 

— Į sumautą šantažo aferą drauge su tavimi vel- 
tis neketinu, - atšovė Frostas. - Liaukis, Tomi, nie- 
kuo negaliu padėti. 

— Bent išklausyk. 

Inspektorius įsikando cigaretę, ja pavaišino ir 
Deną. 

— Na gerai, tik neišsiplėsk. 

Tomis užtraukė dūmą, švirkšte iššvirkštė jį ir 
padėjo cigaretę ant peleninės briaunos. 

— Maždaug prieš pusantrų metų mieste cirku- 
liavo daugybė padirbtų dešimties ir dvidešimties 
svarų banknotų. Prisimeni? 

Frostas kinktelėjo. Kol bankas susizgribo, kol 
perspėjo parduotuves, mieste spėjo pasklisti apie 
trisdešimt tūkstančių netikrų svarų. Nusikaltėlių 
policija taip ir nesučiupo, jie persimetė kažkur ki- 
tur ir galiausiai įkliuvo Mančesteryje. 

— Aleno byla. Tai kas? 

— Į „Savaloto“ kasas tada pateko labai daug pa- 
dirbtų pinigų - apie dvidešimt tūkstančių. 

— Oi oi, - abejingai tarstelėjo Frostas. 

— Gal prisimeni, nusikaltėliai į apyvartą juos 
paleido penktadienį — „Savalote“ tą dieną buvo 


pats prekybos įkarštis. Šeštadienio rytą pajamas 
nuvežėme į banką. Pirmadienį Beningtonas nedir- 
bo, o „Savalotas“ buvo atidarytas ir sekmadienį — 
taigi trys intensyvios prekybos dienos. Ankstų 
antradienio rytą mums paskambino iš banko ir 
pranešė tarp šeštadienį įneštųjų pinigų aptikę pa- 
dirbtų banknotų už keturis tūkstančius. Darbuoto- 
jai išaiškino, kaip tokias kupiūras atpažinti, kad jų 
nepakliūtų į apyvartą dar daugiau, bet buvo per 
vėlu. Mūsų seife jau gulėjo trijų dienų pajamos. 
Kordvelas iš įsiūčio mažne patrako. 

— Man patinka laimingos pabaigos, - tarė Frostas. 

— Džekai, paklausyk paties skanumo. Netikrų 
pinigų mes net neatgavome - jie buvo konfiskuoti. 
Patikrinę tų trijų dienų pajamas, aptikome daugy- 
bę padirbtų dešimtinių ir dvidešimtinių, iš viso — 
už penkiolika tūkstančių. 

— Tikiuosi, prie ko nors pagaliau prieisime. 

— Turėk kantrybės, Džekai. Taigi štai: suvokęs, 
kad įsigijo krūvą makulatūros ir kad, pamėginęs 
įnešti į banką, praras net ir ją, Kordvelas dar labiau 
įtūžo. Sudėjo klastotes atgal į seifą. Jis tikėjosi api- 
plėšimo arba gaisro, kad galėtų paimti draudimo 
išmoką kaip už tikrus. O paskui pradėjo nedideles 
sumas permetinėti į mažesnes savo tinklo parduo- 
tuves. Netikri pinigai pakliūdavo į kasas ir su grą- 
ža atitekdavo pirkėjams. Šitaip Kordvelas atsikratė 
beveik dviejų tūkstančių, o į „Savalotą“ padirbtų 
banknotų grįžo vos vienas, kitas. Bet eikime prie 
išpirkos... 


Frostui sužibo akys. Jis jau nujautė, ką papasa- 
kos Denas. 

— Nori pasakyti, kad dalį išpirkos Kordvelas su- 
mokėjo netikrais pinigais? —- paklausė inspektorius. 

— Apie trylika tūkstančių. Mokėti pagrobėjui 
padirbtomis kupiūromis tikriausiai ne nusikalti- 
mas, bet esu tikras - Kordvelas nenorėtų, kad apie 
tai sužinotų visuomenė. 

Frostas atsilošė ir, užvertęs galvą, plačiai nusi- 
šypsojo. 

— Tomi, jei nemeluoji... 

— Šventą teisybę, Džekai, sakau. 

— Jeigu taip, išsisuksi ne tik tu, bet, ko gero, ir 
aš. - Išlydėdamas Deną pro duris, inspektorius pa- 
sakė: — Susisieksime. Triušio iš kepurės kol kas dėl 
viso pikto netrauk. — Tomiui išėjus, jis pasikvietė 
Bertoną. — Pabudėk čia, sūnau. Aš aplankysiu 
Kordvelą. 


Kordvelas nužvelgė Frostą su piktdžiuga. 

— Iki spaudos konferencijos turite dvi minutes, — 
pasakė. - Pagrobėją sučiupote, vaikas išvaduotas? 

— Ne, - atsakė Frostas. 

— Tokiu atveju patarčiau atsiversti laikraštį ir 
pasidomėti darbo pasiūlymais, mat šiandien pat iš 
policijos būsite išspirtas. 

— Nemanau. 

— Viską sušikote. Nors buvote man prižadėjęs, 
kad nesikišite, vis tiek mėginote, beje, nevykusiai, 
sekti išpirkos perdavimo procesą. Pražiopsojote 


pagrobėją, o kadangi įsikišote, berniuko jis nebe- 
paleis. Taigi kaltė krinta ant jūsų, po galais. 

— Sklinda gandas... - prasižiojo inspektorius. 

Kordvelas trenkė kumščiu į stalviršį. 

- Suknisti gandai manęs nedomina. 

— Šitas tikrai sudomins. Iš labai patikimų šal- 
tinių sužinojome šit ką: pagrobėjas nesilaiko san- 
dėrio sąlygos todėl, kad jam sumokėta padirbtais 
banknotais. 

Kordvelas, lyg gavęs smūgį, atsilošė ir persi- 
raukė, bet tučtuojau susitvardė. Paėmęs popieriaus 
pjaustiklį, švelniai pabaksnojo juo į stalviršį. Pra- 
šneko tyliai, žiūrėdamas kažkur Frostui už nuga- 
ros, lyg kalbėtų apie kasdieniškus dalykus: 

- Ir kas gi skleidžia tokius bjaurius gandus? 

— Pora nepadorių šelmių - aš ir Tomis Denas, - 
lipšniai nusišypsojęs, atsakė inspektorius. 

— Denas? Tasai pašlemėkas mano apsauginin- 
kas? Tas pats, tuštinęs lentynas mano gėrimų par- 
duotuvėje? Ar išjo ir išgirdote tas nesąmones? 

— Savo informacijos šaltinių mes niekada neat- 
skleidžiame, - tarė Frostas ir atsistojo. - Pasimaty- 
sime spaudos konferencijoje. 

— Spaudos konferencijoje? - prisimerkęs paklau- 
sė Kordvelas. 

— Ketinu žurnalistams pasiūlyti porą antraščių, 
— atsakė inspektorius. - Kaip jums patiktų tokia: 
PREKYBOS MAGNATO AFERA BERNIUKUI 
KAINAVO GYVYBĘ? Gali tekti skardinę pupelių 
nupiginti daugiau nei pora pensų, kad Žmonės tai 
užmirštų... Be to, Žiniasklaidai neabejotinai pa- 


rūps, ar neketiname patraukti jūsų baudžiamojon 
atsakomybėn už padirbtų pinigų laikymą. - Jis pa- 
žvelgė į laikrodį. - Na neverskime jų laukti. 

Kordvelas smeigė pjaustiklį į stalviršį, peilis net 
suzvimbė. 

— Frostai, jūs - šunsnukis, - sušnypštė magnatas. 

— Toks tokį pažino, — šypsodamasis atrėžė ins- 
pektorius. 

— Kaip suprantu, galėčiau išsipirkti? — Kordve- 
las išsiėmė čekių knygelę ir lūkuriuodamas pa- 
baksnojo į ją auksuotu parkeriu. 

— Kainuos jums daug mažiau, nei derėtų. At- 
šaukite spaudos konferenciją ir kaltinimą Tomiui 
Denui. 

— Denas - buvęs faras, ar ne? Jūs, šunkaros, 
vienas kitu pasirūpinate. 

— Daugiau nėra kam, - atsakė Frostas. - Be to, 
noriu visos informacijos apie padirbtus bankno- 
tus... nominalai, serijos numeriai ir taip toliau... 
Nedelsiant. Perspėkite savo darbuotojus, kad būtų 
ypač dėmesingi. Tikėkimės, pagrobėjas nieko ne- 
laukęs pradės leisti pinigus. — Inspektorius pastū- 
mė antikvarinį telefoną arčiau Kordvelo. - 
Prašyčiau. 

Magnatas paėmė ragelį. Pasibeldusi įėjo jo sek- 
retorė ir, išvydusi rūgščią viršininko miną, išsyk 
susigūžė. 

— Atsiprašau, kad trukdau, sere Ričardai, - išleme- 
no, - bet spaudos konferencija - po poros minučių. 

— Nešdinkis, karve tu! - užriko Kordvelas. - Jo- 
kios spaudos konferencijos nebus! 

Priimamajame prie Frosto susyk prišoko Džo- 
nis Džonsonas. 

— Džekai, ką padarei Maletui? — pasiteiravo. — 
Sugižo, kai tik paskambinai jam. 

— Tai tokia palengvėjimo ir džiaugsmo išraiška, 
— paaiškino inspektorius. — Pirmiau sielojosi, nes 
buvo beprarandąs mane, dabar strakalioja iš lai- 
mės, nes aš lieku čia. - Jis išsiėmė iš kišenės lapą su 
surašytais banknotų duomenimis. - Padaugink ir 
išdalyk bankams, prekybos centrams, automobilių 
servisams, išparduotuvėms, viešiesiems tualetams. 
Perspėk prekybininkus, kad atkreiptų dėmesį į 
tuos, kas už stambius pirkinius mokės grynaisiais, 
tegul ir nepadirbtais. Jei tik kas nors mėgins atsi- 
skaityti netikrais pinigais, mums turi būti pranešta 
nedelsiant. 

Džonsonas paėmė lapą, o mainais inspektoriui 
įdavė storą šūsnį prispausdintų popierių. 

- Čia tau, Džekai. Dentone ir apylinkėse gyve- 
nančių „Ford Escorto“ savininkų duomenys. 

Frostas pasklaidė lapus. Pavardžių ir - atitinka- 
mai - adresų buvo šimtai. 

— Koks pamišėlis prašė sudaryti tokius sąrašus? 

— Tu pats, Džekai. Juk ieškai „Ford Escorto“, ku- 
rį matei prieš pagrobėjui pasičiumpant išpirką. 

Inspektorius pasibruko lapus po pažastimi. 

— Matyt, protas buvo pasimaišęs. Ką gi, kokią 
savaitę bent nepristigsiu šikpopierio. Pakeisti Ma- 
leto raštus bus neprošal. 

Liza su paltu laukė Frosto kabinete. 

— Inspektoriau, aš pasiruošusi, - pasakė ji. 


— Kam)? - pasitikslino Frostas. — Jeigu seksui, 
tuomet uždaryk duris. Atsiprašau, kad teko manęs 
laukti. 

Seržantė nė nešyptelėjo. Ataskaitas, kurias ji 
taip Kruopščiai rengė, net nepadėkojęs pasičiupo 
Kesidis, maža to, ji girdėjo, kaip Maletas giria lai- 
kinąjį inspektorių už šauniai nudirbtą darbą. 

— Sakėte, važiuosime į Geltonąjį kotedžą, kur 
Lemis Hokstonas darbavosi paskutinį kartą. 

Frostas sudvejojo. Byla Kesidžio, bet visas šio 
dėmesys dabar skirtas Sidniui Snelui, pagalvojo ir 
numetė ant stalo atsineštus lapus. Gal siųsti žŽmo- 
nes tikrinti informacijos? Bet pareigūnų trūksta, o 
suknistas sąrašas - labai jau ilgas. 

- Į Geltonąjį kotedžą? Ką gi, važiuokime, - atsakė. 


Geltonasis kotedžas, vienišas septintajame de- 
šimtmetyje suręstas dviaukštis ilgo vingiuoto tako 
gale, buvo išdailintas taip, kad atrodė kaip septy- 
niolikto amžiaus statinys. Juodomis dėmėmis tyčia 
sendintos ąžuolinės durys, erkeriai su nedideliais 
langeliais, uždangstytais kartūno užuolaidomis, 
vėdryno geltonumo sienos. Nuo baltų medinių 
vartelių iki prienamio pareigūnai nuėjo takeliu. 
Frostas išsilenkė kabančios pintinės su gėlėmis ir 
patrankė į duris gerai nusvidintu žalvariniu 
belstuku. 

— Kas ten? - pasigirdo moters balsas. Suamsėjo 
šuo. 

— Policija! — atsakė inspektorius. - Panele Fle- 
ming, jums nėra ko nerimauti. Tik šį tą tikriname. 


Durys prasivėrė, kiek leido stora grandinėlė, 
šeimininkė įsižiūrėjo į tarnybinius pažymėjimus. 
Paskui, tegul ir nenoriai, pareigūnus įsileido. Į pe- 
nktą dešimtį vos įžengusi Milė Fleming buvo ap- 
kūnoka, kaštoninių plaukų, ant gėlėtos suknelės 
vilkėjo rausvą vilnonį nertinį. Vos kriminalistams 
įėjus, šuo, mažiukas spanielis, suskubo pasislėpti 
po kėde. 

— Kiemsargis ne kažin koks, - šyptelėjusi pasa- 
kė moteris, — bet, tikėkimės, lodamas vagis atbaido. 

Jie stovėjo tamsiu ąžuolu ištaisytoje svetainėje. 
Baldai čia buvo aptraukti kartūnu. Frostas paglostė 
šunį. Tarsi atsiprašydamas už bailumą, spanielis 
didelėmis rudomis akimis palaižė inspektoriui ra- 
nką. 

— Visai draugiškas, - tarė jis. - Kiek jam? 

— Apie keturis mėnesius. Ką tik įsigijome. 

- Čia nuošalu. Šuns jums iš tiesų reikia. Ar 
dviese su seseria ir gyvenate? 

— Taip. Inspektoriau, kuo galėčiau padėti? 

— Ilgai jūsų negaišinsime. Ar čionai nebuvo už- 
sukęs vandens ūkio darbuotojas — bent jau taip 
prisistatęs Žmogus? 

— Buvo, bet jau senokai, - atsakė moteris. - Prieš 
kokius penkerius metus — kai tik čia atsikraustė- 
me. Prijungė vandentiekį. 

— Mus domina daug vėlesnis laikas. Prieš tris 
mėnesius, rugpjūčio pradžioje... 

— Lyg ir niekas nebuvo užsukęs, - papurčiusi 
galvą, atsakė šeimininkė. 

— Gal jūsų sesuo žinotų? Ar ji namie? - paklau- 
sė Frostas. 


— Nėra. Ji dirba ligoninėje, seselė. Netrukus 
turėtų grįžti. —- Moteris pasisuko į Lizą. - O koks 
čia reikalas? 

— Gavome pranešimų apie asmenį, kuris apva- 
ginėja vienišas moteris, - atsakė seržantė. - Jis pa- 
sisako esąs iš vandens ūkio. Kol šeimininkė virtu- 
vėje sukioja čiaupą, jis viršuje kemša į kišenes 
brangenybes ir pinigus. 

— Dievulėliau! — nusigandusi šūktelėjo panelė 
Fleming. — Kaip baisu! Jei tik kas nors užeis ir sa- 
kys esąs iš vandens ūkio, tučtuojau jums pranešiu. 

Frostas iš kišenės išsiėmė Lemio Hokstono nuo- 
trauką. 

— Gal vis dėlto prisiminsite? Ar šis Žmogus 
jums tikrai nematytas? 

Moteris nusinešė fotografiją prie lango ir, įdė- 
miai pažiūrėjusi į atvaizdą, grąžino inspektoriui. 
Papurčiusi galvą, pasakė: 

— Tikrai niekada nesu jo mačiusi. Ar galėčiau 
paklausti? Nuovada pasiuntė čionai inspektorių ir 
seržantę. Ar reikalas tikrai toks rimtas? 

— Radome jį negyvą, - atsakė Frostas. 

Šeimininkė ėmė ties pilvu gniaužyti megztinį. 

— Negyvą? - perklausė. 

— Turime informacijos, kad šis asmuo ketino 
čionai užsukti ir kaip tik tą dieną numirė. Mėgina- 
me atsekti jo veiksmus. 

— Ruošėsi mus apiplėšti? Ačiū Dievui, neapiplėšė. 

Jie išgirdo prie namo privažiuojant automobilį, 
netrukus - rakinant laukujes duris. Šuo, džiaugs- 
mingai lodamas, nėrė iš po kėdės ir iškuduliavo iš 
kambario. Milė Fleming atsistojo ir pasakė: 


— Grįžo sesuo. Gal ji ką nors prisimins. 

Moteris išėjo į koridorių. Trumpai pasišnibždė- 
jusios, į svetainę įėjo drauge. Ketvirtą dešimtį įpu- 
sėjusi guvaus būdo Milės sesuo vilkėjo medicinos 
sesers uniformą. Tamsūs jos plaukai žvilgėjo, vei- 
das buvo gerai prižiūrėtas. Frostui į akis išsyk krito 
dailios moters kojos, aptemptos juodomis kelnėmis. 

Seserys susėdo ant minkštakrėslio priešais ins- 
pektorių. 

— Mano sesuo Džulė, - pristatė Milė. 

Džulė nusišypsojo, parodydama išpuoselėtus 
dantis. Nė kiek neprieštaraučiau, jei ji užsinorėtų 
pakramsnoti man ausų lezgelius, pamanė Frostas. 

— Atvykote dėl kažkokio čia apsilankiusio 
žmogaus? - paklausė Džulė. - Inspektorius glaus- 
tai nusakė vizito priežastį ir parodė nuotrauką, bet 
ji tik pakartojo, ką jau buvo sakiusi sesuo. - Veidus 
įsidėmiu puikiai, bet šito Žmogaus neprisimenu, 
nesu jo mačiusi, - pridūrė. 

— Arjis negalėjo ateiti tada, kai judviejų nebuvo 
namie? - pasidomėjo Frostas. - Buvo rugpjūčio šeš- 
toji, penktadienio popietė. Gal įmanoma kaip nors 
patikrinti, ar tada buvote namuose? 

Džulė nusibraukė nuo akių neklusnią sruogą. 
Inspektorius neramiai pasimuistė — moters seksu- 
alumas jį trikdė. 

— Buvau ligoninėje arba namie, miegojau. Pri- 
klauso nuo to, kurioje pamainoje tada dirbau. - Ji 
išsiėmė iš kišenės bloknotėlį ir pavartė. - Tuo metu 
budėjau naktimis. Vadinasi, tą dieną buvau na- 
muose. 

— O aš veikiausiai darbavausi sode, - įsiterpė 
antroji sesuo. — Tikrai niekur nebuvau išvykusi. 


378 


Frostas ir Liza susižvalgė. Regis, Lemis Hoksto- 
nas Geltonojo kotedžo tada vis dėlto neapvogė. 
Kriminalistai atsisveikino ir išėjo. 

— Tą medicinos seselę mielai paminkyčiau, - 
sėsdamas į automobilį, prisipažino Frostas. - Galė- 
tų numazgoti mane visą kada tik panorėjusi. 

Pavariusi mašiną, Liza supratingai šyptelėjo. 

— Inspektoriau, nemanau, kad jūs būtumėte jai 
įdomus. 

— Tikrai? — nuviltas pratarė Frostas. 

— Manau, aš jai atrodau patrauklesnė. 

— Ką? - Inspektoriui prireikė kelių minučių, kad 
suprastų užuominą, ir vis tiek jis nenorėjo Lizos 
prielaidos pripažinti. - Liaukis, širdele. Iš kur Žinai? 

— Moterys tam tikrus dalykus nujaučia. 

Frostas vaizduotėje paregėjo Džulę ir papurtė 
galvą. Negali būti! Posūkyje jis pažvelgė pro šoninį 
langą ir šūktelėjo: 

— Stabdyk! 

Jie sustojo prie provėžų išraižyto šalutinio ke- 
liuko, vedančio į nedidelį ūkelį. Dugis Kuperis 
tvirtino kaip tik čia laukęs Lemio, numynusio į va- 
karo Žžarose skendintį Geltonąjį kotedžą. Frostas 
nužvelgė šunkelį, tada atsigręžė ten link, iš kur bu- 
vo atvažiavę jiedu. 

— Jei Dugis nemeluoja, Lemis turėjo grįžti šiuo 
keliu, - pasakė jis. - Kur jam daugiau dėtis? - Ins- 
pektorius pasikasė smakrą. — Abi moterys teigia, 
kad Lemis pas jas nebuvo, Dugis sako, kad jis ne- 
grįžo. Kas tad meluoja? Važiuokime pasišnekėti su 
Dugiu. 

— Pone Frostai, juk sakau, - dievagojosi Kuperis, 
— Lemis dviračiu nuvažiavo į kotedžą ir aš jo nebe- 
sulaukiau. Kam man meluoti? 

Priežasties meluoti inspektorius nespėjo sugal- 
voti, mat į kvotos kambario duris kažkas energin- 
gai pasibeldė. Galvą kyštelėjo konsteblis Bertonas. 

— Apyvartoje pasirodė netikrų banknotų, - su- 
sijaudinęs pranešė jis. 

— Jau? - nusistebėjo Frostas. Tai bent! Jis buvo 
įsitikinęs, kad teks laukti dienų dienas. 

— Paskambino iš banko. Ką tik į sąskaitą padėta 
per šešis tūkstančius svarų, iš jų daugiau nei tūks- 
tantis - padirbtomis kupiūromis. 

— Kas tas klientas? 

— Kažkoks Filipas Meihju, gyvena Dentone, 
Heigo prospekte 47. Patikrinau, mūsų archyvuose 
neįrašytas. 

— Ką gi, teks su juo susipažinti, - atsakė inspek- 
torius ir atsigręžęs į kambarį sušuko: - Kvota atide- 
dama! 


Su gretimu sujungtas namas buvo šviežiai nu- 
tinkuotas. Gatvėje prie jo stovėjo „Jaguaras“ ir 
„Ford Sierra“, prie garažo nuleistais vartais - „Ran- 
ge Roveris“. 

— Daugoka mašinų vienam namui, - pakome- 
ntavo Frostas. 

Norėdami ištyrinėti padėtį, pareigūnai iš pra- 
džių lėtai pravažiavo pro šalį. Užuolaidos viename 
antro aukšto langų buvo užtrauktos. Bene ten ber- 
niuką ir laiko, pamanė inspektorius. Jie apsuko 
kvartalą. Užpakalinio išėjimo iš Meihju valdos ne- 

buvo, norint pasiekti šalutinę gatvelę būtų reikėję 
perlipti šešias tvoras. Viename sodelių, pasiryžęs į 
skutus sudraskyti bet kokį įsibrovėlį, bėginėjo di- 
džiulis rotveileris ribančiais raumenimis. Kad kas 
nors rizikuotų bėgti per tą valdą, tikimybė buvo 
menka, bet vis dėlto Frostas šalutinėje gatvėje pali- 
ko budėti porą vyrų. Jis įtemptai galvojo, mėginda- 
mas nuspėti tikėtiną nesėkmę, bet tokio scena- 
rijaus versijų buvo pernelyg daug, tad nevertėjo 
kvaršinti sau galvos. Jie grįžo prie namo iš pagrin- 
dinės pusės. 

— Nagi pirmyn, pirmyn, pirmyn! - paragino ko- 
legas Frostas. 

Lydimas Lizos, Bertono ir dar dviejų unifor- 
muotų konsteblių, jis takeliu nuskubėjo prie durų 
ir padaužė belstuku. Vos prasivėrusias inspekto- 
rius atplėšė plėšte, pareigūnai puolė į vidų. 

Raumeningas penktą dešimtį įpusėjęs vyriškis 
atsikišusia barzda, mosuodamas beisbolo lazda ir 
kažką viduje ragindamas skambinti į policiją, pa- 
mėgino duris užtrenkti. 

— Policija! - šūktelėjo Frostas. 

Šeimininkas užsimojo tvoti jam, bet Liza, pripuo- 
lusi iš nugaros, sugriebė už rankos ir šią užlaužė. 

— Mesk! - sušnypštė. 

Beisbolo lazda nubildėjo ant grindų. 

— Policija, - pakartojo inspektorius, atkišęs tar- 
nybinį pažymėjimą, ir pridūrė: —- Turime kratos or- 
derį. 

— Supainiojote namus, - atšovė šeimininkas. 

— Jūs - Filipas Kenetas Meihju? Vadinasi, nesu- 
painiojome. Užeikime į vidų. 

Frostas įstūmė Meihju pro pačias pirmas duris 
ir jie atsidūrė erdvioje svetainėje. Čia stovėjo di- 
džiulis televizorius su įtaisyta erdvinio garso sis- 
tema. Palyginti su šiuo, tas, kurį Dugis pirko už 
Lemio pinigus, atrodė kaip nešiojamasis. Staiga į 
kambarį su geležiniu strypu rankoje įpuolė mote- 
ris labai aptemptu juodu drabužiu. Ilgais sidabro 
spalva nulakuotais nagais įmanydama būtų iškabi- 
nusi Frostui akis. 

— Galvažudžiai jūs, iškviečiau policiją! - suspie- 
gėji. 

— Mes patys - policija, - atsakė inspektorius. 

Moteris nuleido strypą, bet padėti jo nepadėjo. 
Tasai apsileidėlis į policininką nėmaž nepanėšėjo. 
Net tarnybinis pažymėjimas jos neįtikino. 

— Ko jiems prireikė? — paklausė ji vyriškio. 

— Kad aš žinočiau, - atsakė tas. - Sako turį kra- 
tos orderį. 

— Turime, - patvirtino Frostas. 

Jis padavė dokumentą Meihju, šis, užmetęs akį, 
atkišo moteriai. 

— Skambink advokatui, - paliepė. 

- Šiandien į sąskaitą padėjote didelę sumą pini- 
gų, - tarė inspektorius. 

- Ne. Šiandien iš namų dar nė kojos nebuvau iš- 
kėlęs, - atsakė šeimininkas, įsikando cigaretę ir už- 
sidegė didžiuliu senoviško „Rolls-Royce Silver 
Ghost“ formos žiebtuvu. 

— O aš tvirtinu, kad šiandien, be šešių minučių 
vienuolika, į sąskaitą Beningtono banke Aukštojoje 
gatvėje padėjote šešis tūkstančius keturis šimtus 

devyniasdešimt penkis svarus, - primygtinai pa- 
reiškė Frostas. 

— O aš sakau, kad nepadėjau, - atkirto Meihju. 

- Jei taip norite Žinoti, aš tuos pinigus padėjau, 
— įsikišo moteris. - Ką, nesugebate išsiaiškinti pa- 
prasčiausio fakto? Nieko nuostabaus, kad nekalti 
žmonės pakliūva į kalėjimą! - Antrame aukšte kaž- 
kas subildėjo, sutrinksėjo ir ji užvertė galvą. - Ką 
tie moliai ten daro?! - sušuko moteris ir buvo be- 
puolanti patikrinti, bet Liza ją sulaikė. - Nekišk 
nagų, gyvate tu! - iššvokštė seržantei šeimininkė. 

Spragtelėjęs Žiebtuvu, Frostas taip pat užsirūkė 
ir meiliai nusišypsojo žaibus laidančiai moteriškei. 

— Kas iš tikrųjų įdėjo pinigus, man nusispjauti, 
— pasakė. — Svarbiau, kad dalis jų - netikri. Geras 
tūkstantis svarų. 

Šeimininkė nustėrusi įsmeigė Žvilgsnį į vyrą. 
Šiam atkrago žandikaulis, net auksinės plombos 
pasimatė. 

— Netikri? - apstulbęs paklausė jis. Frostas link- 
telėjo. Meihju sumaigė cigaretę apskritoje stiklinėje 
peleninėje, apjuostoje miniatiūrine gumine auto- 
mobilio padanga. - Niekšas! Apgailėtinas menkys- 
ta! Aš jam visus kaulus sulaužysiu! 

— Apie ką tokį čia kalbame? — pasidomėjo ins- 
pektorius. 

— Apie šunsnukį, kuriam pardaviau automobilį. 

— Kokį automobilį? 

— „Honda Accordą“. Širyt jis sumokėjo šešis su 
puse tūkstančio grynaisiais ir išsivarė. 

— Pardavėte kažkam mašiną? 

— Triskart, po velnių, valio! — šūktelėjo Meihju 
ir pašaipiai suplojo delnais. - Tai bent įžvalgumas! 
Taip, pardaviau mašiną. Nieko kitko ir neveikiu. 
Pardavinėju naudotus automobilius. Nežinojote, 
po galais? 

Frostas iš tiesų nežinojo. Šeimininkas padavė 
jam skelbimų laikraštuką. Inspektorius žvilgtelėjo 
į apibrauktą parduodamų automobilių sąrašą ati- 
tinkamame skyriuje. Tarp jų buvo paminėta ir 
„Honda Accord“. Kaina - šeši tūkstančiai septyni 
šimtai penkiasdešimt svarų. 

Nutrinksėjęs iš viršaus, į svetainę įėjo Bertonas. 
Vos pažvelgęs konstebliui į akis, Frostas sumojo, 
kad nei išpirkos pinigų, nei berniuko jis nerado. 

— Paieškok čia, - paliepė inspektorius. - Kiti du 
tegul išnaršo sodą, stoginę. 

Pats jis išsivedė Meihju ir šio Žmoną į virtuvę. 
Ši buvo puikiai įrengta, prikimšta brangios įran- 
gos, bet užgriozta tuščiais buteliais ir nešvariais 
indais. 

— Galbūt sugaištume mažiau laiko, jei pasa- 
kytumėte, ko ieškote, - suburbėjo Meihju. - Gal net 
padėtume surasti. 

— Ieškome likusių pinigų. 

— Kokių pinigų? Kiek iš pirkėjo gavau, tiek į ba- 
nką ir padėjau. 

— Kalbėkime be užuolankų, - atsirėmęs į indap- 
lovę, tarė Frostas. — Kodėl jūs, paprastas naudotų 
automobilių pardavėjas, puolėte mus su beisbolo 
lazda? 

— Kartais žmonės nusivilia pirkiniu. Būna, ver- 
žiasi čionai įnirtę. Mums tenka gintis. 


— Vadinasi, tokių atvejų būna? 

Meihju gūžtelėjo pečiais. 

— Būna. Vos koks šūdniekis sugenda, pirkėjas, 
žiūrėk, jau ir reikalauja grąžinti pinigus. 

— Koks šūdniekis sugenda? Pavyzdžiui, važiuoja- 
nt nulekia ratai arba drožlės pabyra iš pavarų dėžės? 

— Mūsų parduodamų automobilių būklė atitin- 
ka kainą. Juk „Mercedeso“ iš parodų salono už tris 
šimtus svarų negausite. 

— Papasakokite apie „Hondą“, - paprašė Frostas. 

— Tas vyrukas man paskambino. 

— Kada? 

— Šįryt. Sakė, pastebėjęs skelbimą laikraštėlyje 
ir, jei „Honda“ dar neparduota, norįs užsukti ap- 
žiūrėti. Pasakiau, kad dar neparduota, bet patariau 
paskubėti, jei nenori, kad kas kitas nugriebtų iš pa- 
nosės, mat mašina klasiška. Jis prižadėjo užsukti 
po pusvalandžio. 

— Ir užsuko? 

— Gal už pusvalandžio, gal už keturiasdešimt 
penkių minučių... žodžiu, nesuvėlavo. 

— O kaipjjis čia atsidūrė — pėstute atkulniavo? 

— Atvažiavo pilku „Ford Escortu“. Su mergina. 
Ji ir vairavo. 

— Arji irgi užėjo į vidų? 

— Ne. Laukė gatvėje. 

— O kas toliau? 

— Na parodžiau jam vežėčias — stovėjo prie ga- 
ražo, kur dabar „Roveris“ stovi. Leidau išbandyti. 
Apvažiavo kvartalą. Užmetė akį į variklį, paspardė 
padangas. Paklausė, kiek nuleisiu, jei mokės 
grynaisiais. Galima pamanyti, kad imčiau su- 

šnypštą čekį! Pasisakė išlošęs žirgų lenktynėse. Aš 
jam ir sakau: „Tau, vyruti, dukart pasisekė, mat 
perleisiu „Hondą“ už šešis su puse.“ — „Sutarta“, — 
sako. Sukirtome rankomis ir jis iš „Fordo“ atsinešė 
plastikinį maišelį. Suėjome į vidų, žmona perskai- 
čiavo pinigus. Trūko penkinės, bet neketinau dėl 
tokio menkniekio kelti triukšmo. Jis pasiėmė for- 
muliarą, kvitą ir išvažiavo. Mergiotė su „Fordu“ — 
iš paskos. Štai ir viskas. 

Į vidų suėjo sodą apieškoję konstebliai. 

— Nieko neradome, - pasakė. 

— Po poros dienų užsukite dar kartą, - patarė 
jiems šeimininkas. - Jei man pavyks tą myžnių pri- 
griebti, rasite čia užkastą lavoną. 

Bertonas svetainėje taip pat nieko įtartino nera- 
do, bet Frostas neėmė į galvą. 

- Jei išrašėte pirkėjui kvitą, vadinasi, žinote jo 
pavardę ir adresą? - paklausė jis pardavėjo. 

Jie grįžo į svetainę, Meihju ištraukė popierių 
prigrūstą komodos stalčių ir padavė inspektoriui 
kvito kopiją. 

— Džekas Robertsas, adresas: Dentonas, Virėjų 
gatvė 187. 

Frostas perdavė lapą Bertonui. 

— Patikrink, ar ne klientas. 

Konsteblis paėjo į šalį ir ėmė šnibždėti į radijo 
siųstuvėlį. 

— Apibūdinkite tą žmogų, - paprašė šeimininko 
inspektorius, sumaigęs nuorūką padangos formos 
peleninėje. 

Prieš atsakydamas Meihju kiek pagalvojo. 

— Kokių dvidešimt penkerių, dvidešimt šešerių. 


Plaukus susirišęs uodegėle. Ne kažin koks stipruo- 
lis... smulkaus sudėjimo, ūgis — gal penkios 
vienuolika. Su džinsais... atvartai nuspurę, sport- 
bačiai purvini. 

— Sušiktas Bo Bramelas*, - suniurzgė Frostas. — 
Jums nepasirodė keista, kad toks žmogus vežiojasi 
pusseptinto tūkstančio?- Šiame versle manęs ne- 
stebina niekas. 

— Kai jį suimsime, norėsime, kad atpažintumėte. 

- Jeigu man pavyks pričiupti jį pirmam, galėsite 
ieškoti vyručio be koto. 


Frostas išsišiepė. Reikalai klostėsi visai ne- 
blogai. Pareigūnai jau galėjo tikėtis per kokią va- 
landą, žinoma, jei pasisektų, suimsią pagrobėją ir 
išvaduosią berniuką. Inspektorius klausiamai pa- 
žvelgė į siųstuvėlį išjungus; Bertoną. Deja, visos 
viltys subliūško, vien pažvelgus į konsteblio veidą. 

— Virėjų gatvėje paskutinis namas - 92-as, - pa- 
sakė Bertonas. —- Pavardė ir adresas - tokie pat ne- 
tikri kaip ir pinigai. 


* Beau Brummellas (1778-1840) - garsus anglų dendis, diktavęs 
vyriškos aprangos madas; princo Regento, būsimojo karaliaus Jurgio 
IV, draugas. 

Frostas sėdėjo ant stalo kampo pasitarimų kam- 
baryje, jam iš burnos sviro neuždegta cigaretė. Ap- 
sakęs kolegoms padėtį vaiko pagrobimo byloje, 
inspektorius pridūrė: 

— Man jau neramu. Pagrobėjas pasiėmė išpirką, 
jau švaisto ją, o berniuko taip ir nepaleido. Vadina- 
si, gali būti, kad Bobio nebėra gyvo. 

Pareigūnai sulinksėjo galvomis. Dauguma 
Frosto nuomonei pritarė. 

Jis pagaliau užsidegė cigaretę ir lėtai įtraukė 
dūmą. 

— Mums palanki tik viena mažytė aplinkybė. 
Pagrobėjas nežino, kad dalis pinigų —- padirbti, to- 
dėl leis juos be baimės. Jis įsigijo raudoną „Hondą 
Accordą“. Mašinos numerį žinome. Tas vyrukas 
čionykštis, važinėja po miestą, todėl visų prašau 
dairytis akylai. - Inspektorius linktelėjo ranką pa- 
kėlusiam Henlonui. — Arturai, ko norėtum pa- 
klausti? 

- Iš kur Žinome, kad jis — čionykštis? 

— Skelbimą apie „Hondą“ jis aptiko laikraštuke, 
kuris niekur kitur neplatinamas. Pas pardavėją tas 
žmogus prisistatė per pusvalandį. Žinome apie jį 
dar šį tą. Turi draugę, kuri vairuoja pilką „Ford Es- 
cortą“ ir mėgsta jame pasidulkinti, nors tą patį, de- 
ja, galėtume pasakyti apie pusę moteriškosios ly- 


ties Dentono gyventojų. Nežinia, ar įtariamasis tu- 
ri garažą, gali būti, kad „Hondą“ laiko gatvėje, 
taigi iššniukštinėkite kiekvieną prišnerkštą skers- 
gatvį. Tą šunsnukį reikia surasti. Vis dėlto neuž- 
mirškite: kad ir kaip trokštume jį sučiupti, dar 
svarbiau mums - rasti vaiką. Įtariamąjį pastebėję, 
nepulkite jo griebti... informuokite mane ir sekite. 
Visi laisvi. 

Frostas nužvelgė besiskirstančius kolegas ir su- 
siraukė, pastebėjęs įeinant Maletą. 

— Na ką, inspektoriau, dar vienas pėdsakas — 
šuniui ant uodegos? 

— Deja, taip, — suniurnėjo Frostas. Ar neturi 
daugiau kuo pasidžiaugti, pasalkanda tu? - pagal- 
vojo. 

— Gaila, kad sėkmė jums ne tokia palanki kaip 
ponui Kesidžiui. Galbūt vertėtų bylą perduoti jam? 

Frostas kietai sučiaupė lūpas ir nutylėjo. 

— Regis, man skambina, - pasakė po akimirkos 
ir nuėjo. 

Maletas įtempė klausą, bet jokio skambučio ne- 
išgirdo. 


Eidamas į stovėjimo aikštelę - ketino kur nors 
pasivažinėti, kad tik nesipainiotų po akimis Male- 
tui, - Frostas sutiko Bilą Velsą. Šis griebė inspekto- 
riui už rankovės. 

— Džekai, Sidnis Snelas nori su tavimi pasikal- 
bėti. 

— Byla ne mano, - atkirto Frostas. 

— Jis sako, reikalas labai svarbus. 

— Kur Kesidis? 


LJ 
(0 

— Kažkur išvažiavęs. 

Inspektorius trūktelėjo pečiais. Bala nematė, ga- 
lima ir išklausyti, ką tas Snelas tauzys — blogiau 
nebus. Velsui iš paskos jis nuėjo iki kameros ir pa- 
laukė, kol seržantas atrakins duris. Sidnis, prisi- 
traukęs kelius, sėdėjo ant gulto. Atrodė graudžiai. 

— Pone Frostai, aš nežudžiau, - pratarė jis. 

— Sidni, turėjau vilktis iki čia, kad išgirsčiau vis 
tą pačią subraižytą plokštelę? Tavo dainelę moku 
atmintinai: „Pone Frostai, nežudžiau, prisiekiu 
motinos kapu.“ 

— Šį kartą tikrai sakau teisybę. 

— Net jeigu ir taip, kas iš to? Tu šiukšlė, Sidni... 
Vien todėl esi nusipelnęs būti gerai išdulkinamas. 

— Tik ne už tai, ko nepadariau. Aš nežudau vai- 
kų, nežudau moterų. 

— Bet prisipažįsti ir dar pasirašai, - atrėžė ins- 
pektorius. 

— Pone Frostai, jis mane privertė. Ponas Kesidis 
be paliovos kartojo, kad aš išžudžiau šeimą, kad, 
nuritęs akmenį nuo krūtinės, pasijusiu geriau. Ga- 
lų gale neištvėriau ir pasirašiau — dėl šventos 
ramybės. 

— Spėju, Sidni, gausi dvidešimt penkerius me- 
tus ramybės. Na, jei gerai elgsies, porą dienų tau 
nubrauks. 

— Prisipažinti prisipažinau, bet nieko nesu nu- 
žudęs, - atkakliai pakartojo suimtasis. 

— Buvo Gildfordo ketvertukas, Birmingamo še- 
šetukas, o dabar - Dentono vienišius. Sidni, ver- 
čiau atsikvošėtum. Vienam iš nužudytų mažylių 
durta taip, kaip ir tu badydavai vaikučius. Tavo 

kraujo ir odos dalelių rasta ant faneros, kuri buvo 
prikalta prie durų į kiemą. Tave sprunkantį matė 
liudininkai. Jei dar negana, priminsiu, kad esi 
šlykštus padugnė, man į tave net žiūrėti koktu. 

— Pone Frostai, neneigiu, buvau ten tą naktį. Se- 
kiau motiną, kai vedėsi vaikučius į parką, stebėda- 
vau ją pro langą... Bet nei jos, nei mažylių nežu- 
džiau. 

— Ko tad pirmą valandą nakties laužeisi į vidų? 
Atsiprašyti? 

— Aš tik norėjau pažiūrėti pro langą. Dievas ma- 
to, pone Frostai, jokių piktų kėslų neturėjau... kar- 
tais tiesiog nesusivaldau... kai velnias pradeda 
man kuždėti... 

— Ir ką jis sako? „Išžudyk juos visus vien tam, 
kad apjuoktum tą kvailį Frostą, kuris patingėjo ta- 
ve suimti“? 

— Jis parodė man tą atsiknojusią fanerą. Liepė 
prakišti po ja ranką ir atsirakinti duris. - Snelas 
pasitrynė aptvarstytą riešą. - Norėjau tik pažiūrėti 
į juos... Man patinka žiūrėti į lovelėse miegančius 
kūdikius. 

— Man patinka žiūrėti į nuogas nimfomanes, 
bet negaliu pažadėti, kad nieko joms nedarysiu. 
Buvai pasiėmęs peilį, bjaurybe tu, ir juo padirbėjai. 

Snelas užsidengė veidą delnais. 

— Pone Frostai, pasiėmiau peilį tik odelei įpjauti. 
Na niekaip nesusilaikau. Nežinau, kodėl taip yra, 
bet man gera matyti kraują... mažyčius raudonus 
lašelius ant rankelių. 

— Ei, Sidni, tvardykis, - sudraudė Snelą Frostas. 
— Tu seilėjiesi. 

Suimtasis nusišluostė burną. 

— Taip, lytiškai pasitenkinu, bet nežudau - ne- 
galėčiau. 

Inspektorius atsisėdo greta jo ant gulto ir užsi- 
degė cigaretę. 

— Paaiškinime parašei, kad vaikai atsibudo ir už- 
spiegė... visi trys. Tau teko juos nutildyti... pagalve... 
Tada įbėgo mažylių motina, teko nužudyti ir ją. 

— Ne! - Snelas kone pratrūko šaukti. - Tai pono 
Kesidžio žodžiai, ne mano. Aš nieko negalėčiau 
nužudyti. Bijau mirties, bijau lavonų. - Į Frosto pa- 
siūlytą cigaretę jis numojo ranka. - Ligoninėje man 
parodė motinos lavoną. Ji buvo susitraukusi. At- 
rodė siaubingai. 

— Ji ir gyva atrodė pasiutusiai siaubingai, - atsa- 
kė inspektorius. 

— Pamaniau, kad man pakišo kitą numirėlę... 
bet ten iš tikrųjų buvo mano motina. Išbėgau iš li- 
goninės tekinas. Taip ir nebegrįžau. Pone Frostai, 
manote, kad po to galėčiau žiūrėti į kokį kitą lavo- 
ną? — Snelas energingai papurtė galvą. - Nė už ką... 
nė už ką! 

— Jei nori atsisakyti prisipažinimo, kreipkis į 
Kesidį, - tarė Frostas. - Byla - ne mano. 

Suimtasis apsiblaususiomis akimis jo negirdėjo. 
Prisiminimai atgijo, ir Snelas tarsi grįžo Žvarbią 
naktį į tuos namus. 

— Nutykinau iki vaikų kambario durų. Atida- 
riau jas ir sulaikiau kvapą. Buvo taip tylu - turėjau 
susiprasti, kad kažkas negerai. Juk vaikus įprastai 
girdi... jie net miega triukšmingai. Šnarpščia, puk- 
ši. Bet aš buvau pernelyg susijaudinęs, niekas man 


nerūpėjo. Priėjau prie berniuko. Storos trumpos jo 
rankutės gulėjo ant pūkinės antklodėlės. Atsmau- 
kiau pižamos rankovę ir bestelėjau, labai staigiai. 
Pone Frostai, vaikai net skausmo nepajunta. Jei 
prabunda, išsigąsta, bet skaudėti jiems neskauda. 
Pradūriau odą, o tas mažylis nesukniurkė, nepra- 
budo. Paleidau jo ranką ir ji tiesiog nudribo ant ap- 
kloto. Kai paliečiau veiduką, vaikas nesujudėjo, 
negirdėjau jo kvėpuojant. Nė vienas jų nekvėpavo. 
Tik tada suvokiau, kad jie negyvi... visi trys. Buvau 
atsidūręs kambaryje, kuriame gulėjo trys negyvi 
mažyliai. Supanikavau. Puoliau pro pagrindines 
duris tiesiai į gatvę. 

— Ar gatvėje buvo žmonių? 

— Senukas su šunimi. Vos jo neparbloškiau. 

— Apie jį žinome. Daugiau žmonių nebuvo? 

— Nieko nemačiau. Nuskuodžiau iki automobi- 
lio ir išsinešdinau iš ten. Pone Frostai, turite man 
padėti. Aš - nekaltas. 

Frostas numetė cigaretę ant grindų ir sumynė. 

— Sidni, tu nesi nekaltas. Tu - iškrypęs padugnė, 
prievartauji vaikus. Gal ir suėmėme tave už tai, ko 
nepadarei, bet nesvarbu - rezultatas vis tiek teigia- 
mas. Būsi įkištas už grotų — visiems tik palengvės. 

— Pone Frostai, jeigu mane pasodins, tai reikš, 
kad tikrasis žudikas išsisuko. 

Inspektorius atsiduso. 

— Tiek to, Sidni, pasidomėsiu, pažiūrėsiu, kas ir 
kaip. Bet didelių vilčių nedėk. - Jis pasišaukė Vel- 
są. - Didžioji teismo klaida, - pasakė šiam. 

— Klaida bus padaryta, jei jį kada nors išleis į 
laisvę, - atšovė seržantas. 

Dokumentai Frosto gautųjų dėkle jau vos laikė- 
si, tiek buvo prigrūstas. Inspektorius greitomis 
juos peržvelgė, svarstydamas, kuriuos galima iš- 
mesti iš karto. Storą pluoštą sudarė Lizos pa- 
rengtoji nusikaltimų išaiškinimo statistinė anali- 
zė. Prierašas skelbė, kad jis turįs ją patikrinti ir pa- 
sirašyti. Pasirašė neskaitęs ir įdėjo į peržiūrėtųjų 
dokumentų dėklą. Staiga visi popieriai ant stalo 
šiūstelėjo — į kabinetą įsiveržė persiutęs Kesidis ir 
priekaištingai dūrė į inspektorių pirštu. 

— Kalbėjaisi su Snelu? 

— Jis prašė. 

— Nesvarbu, ko Snelas prašo - jis mano suimta- 
sis ir byla mano! Turėjai atsiklausti manęs, aišku? 

— Aišku, - gūžtelėjęs pečiais, atsakė Frostas. Ke- 
sidis jau baigė jį užknisti. 

— Kam jam tavęs prireikė? O gal tai - paslaptis? 

— Snelas sako, kad nieko nežudė. 

Laikinasis inspektorius sumosavo Frostui prieš 
veidą susegtais lapais. 

- Jis prisipažino ir pasirašė! 

- Jis ketina atšaukti prisipažinimą. 

Kesidžio veidą išpylė sodrus raudonis. Jis su- 
gniaužė ir vėl atgniaužė kumščius, atrodė, tuoj voš 
Frostui į smakrą. 

— Gal tai ir neatitinka pakvaišusių tavo versijų, 
bet Snelas - tas pats, kurio nenorėjai suimti, — 
prisipažino. Jis nužudė ir vaikus, ir jų motiną. Tai- 
gi nė nesiartink prie jo. Byla - mano, ir aš nenoriu, 
kad, tenkindamas savo tuštybę, žlugdytum tyrimą. 


Dar kartą nusvilinęs kolegą pelenais verčiančiu 
žvilgsniu, Kesidis išpuolė iš kabineto, vos nesu- 
mindydamas įeinančio Bertono. Šis krenkštelėjo, 
prašydamas Frosto dėmesio. 

— Regis, ponas Kesidis kiek susinervinęs? — 
Konsteblis pasistengė, kad balsas neskambėtų la-- 
bai jau džiaugsmingai. 

— Ir tu pastebėjai? — apsimetė nustebęs Frostas. 
— Maniau, kad man pasirodė. Kuo galiu padėti? 

— Liepėte stebėti Jeno Graftono namus. 

Inspektorius suraukė antakius. 

— Matyt, buvo priežastis. Bet kas tasai Jenas 
Graftonas? 

— Vyrukas, vežęs Treisę Nil į banką. Tada, kai 
buvo pagrobta Kerolė Stenfild. 

— Aa, jaunuolis su kasele. Na tai ką? 

— Į jo namus šį rytą atvežta brangios garso 
aparatūros. Bendra vertė — devyni šimtai devy- 
niasdešimt penki svarai. 

Frostas išsyk sukluso. 

— Parduotuvėje pasidomėk, kaip už ją mokėta. 

— Jau pasidomėjau, - atsakė Bertonas, šiek tiek 
užsigavęs, mat su parduotuve jis susisiekė pir- 
miausia, niekieno nepatartas. — Mokėta grynai- 
siais, iš karto. 

— Ką gi, drauguži, manau Jenas nusipelnė dar 
vieno vizito, - nusikabindamas nuo kabyklos šali- 
ką, pasakė inspektorius. 

— Kaip - dabar? - nusistebėjo konsteblis. 

Frostas stabtelėjo. Vis dėlto labiau jam rūpėjo 
Snelas ir trys nužudyti vaikai. 


— Ne. Pirmiau reikia nuveikti dar šį tą. Noriu 
pasišnekėti su apsaugininku, kuris tvirtina, kad 
Groveris ir jo draugas iš prekybos centro nebuvo 
išvykę. 

— Bet juk byla - Kesidžio, - priminė Bertonas. — 
Argijis ką tik nesakė?.. 

Inspektorius tik numojo ranka. 

— Nelabai klausiausi, ką tas Kesidis vapėjo. Kaž- 
ką šaukė, rėkė... Kai grįšime, reikės su juo išsiaiš- 
kinti. 


Apsaugos darbuotojas Polas Miltonas gyveno 
nedideliame su kitais sublokuotame trijų kamba- 
rių name už golfo lauko. Jei ne sūkuriuojantis rū- 
kas, apglėbęs žalią plynę, vienaukštis, kuriame 
įvyko tragedija, būtų buvęs matyti pro apsauginin- 
ko namų antro aukšto langus. Pareigūnus įleido 
Miltono Žmona su šešių mėnesių kūdikiu ant 
rankų. 

— Polas ką tik atsigulė, - pasakė ji. — Šią savaitę 
dirba naktimis. 

Jie suėjo į valgomąjį, kur putlus dvejų metų 
berniukas, sėdėdamas ant aukštos kėdės, oriai 
kirto duoną su uogiene. 

— Norėtume su Polu pasikalbėti, - šyptelėjęs pa- 
sakė Frostas. - Ilgai negaišinsime. 

— Polai! — pašaukė moteris ir, užtūpusi kitą 
aukštą kėdę, suskato kimšti mažajam „Heinz“ kū- 
dikių maistelį. 

— Na ko?! - atsiliepė irzlus balsas viršuje. - Vos 
priguliau! 

— Policininkai atėjo! 

— Kokio velnio jiems prireikė?! 

— Lipk žemyn, pats galėsi paklausti! 

Netrukus, kišdamasis į kelnes marškinius, įėjo 
Polas Miltonas. Buvo nesiskutęs, akys pasmėlusios. 

— Norėjau nusnūsti. Naktį turėsiu budėti, - pasi- 
guodė Frostui ir atsisėdo greta žmonos. - Kuo ga- 
lėčiau... Velniai rautų! - išsprūdo mažylio maisteliu 
apipliurkštam tėvui. Didesnysis berniukas, nutėš- 
kęs ant grindų uogiene apteptą riekę, pratrūko 
klykti. - Beprotnamis, grynas beprotnamis! - sušu- 
ko Miltonas. Jo žmona kuo ramiausiai pakėlė duo- 
ną ir, nupūtusi dulkes, grąžino vaikučiui. - Eikime 
verčiau į svetainę, —- sagstydamasis apykaklės sa- 
gas, pasiūlė šeimininkas ir išsivedė pareigūnus į 
koridorių. Siektelėjęs svetainės durų rankenos, stai- 
ga persigalvojo. - Gal geriau į virtuvę. 

Virtuvė net Frostui labiau panėšėjo į kiaulidę. 
Nešvarios lėkštės ir prikaistuviai buvo suversti 
džiovykloje į krūvą, kraikas katės dėžėje senų 
seniausiai nekeistas, ant grindų mėtėsi maisto at- 
liekos. Prie skalbyklės stovėjo vystyklų kupinai 
prikimštas kibiras. Miltonas nušlavė nuo kėdės 
šūsnį nešvarių seilinukų bei sauskelnių ir mostu 
paragino Frostą atsisėsti. Inspektorius nutarė ver- 
čiau pastovėsiąs. Arbatos jis taip pat atsisakė. 

Frostas užsidegė cigaretę. Neišmanė, kuris tvai- 
kas — katės dėžės ar kibiro - jį labiau erzina, bet 
tikėjosi, kad tabako dūmas suveiks kaip gaiviklis. 

— Pone Miltonai, atsakykite į porą klausimų, — 
prašneko jis. - Žinau, šia tema jums jau teko kalbė- 
ti, bet man reikia šį tą pasitikslinti. Dėl Marko Gro- 
verio. 


Miltonas atsiduso ir liūdnai palingavo galvą. 

— Vargšai vaikeliai. Matyt, ta moteris buvo galu- 
tinai nukvakusi. - Išgirdęs valgomajame spiegiant, 
jis paniuro. - Man pačiam dažnai užeina noras nu- 
sukti savo vaikams sprandus, bet juk to nedarau. 

Erzelio siutinamas Frostas sugriežė dantimis. 

— Pone Miltonai, jei jums ir dabar užėjęs toks 
noras, neleiskite mums jūsų sulaikyti, - pasakė ir 
žvilgtelėjo į užrašinę. - Vienam mūsų pareigūnų 
Groveris tvirtino, kad juodu su Filu Kolardu į 
prekybos centrą kloti kilimų atvyko apie aštuo- 
nias ir išvyko naktį, be dešimt dvi. Ar taip ir buvo? 

Šeimininkas nusižiovavo, neprisidengdamas 
burnos. 

- Žinoma, taip ir buvo. 

— Ar įmanoma, kad kuris nors jų galėjo išeiti iš 
pastato, jums nežinant? 

— Neįmanoma. Ten veikia elektroninė sistema. 
Man būtų reikėję nuspausti mygtuką. 

— Jie dirbo viršutiniame aukšte. O kur tuo metu 
buvote jūs? 

— Sėdėjau sarginėje prie užpakalinio išėjimo 
arba apeidinėjau pastatą. Toks mano darbas - kas 
pusvalandį apeiti kiekvieną aukštą, laiku nuspaus- 
ti spynų-laikmačių klavišus. 

— Ar klojėjai negalėjo išeiti, kol vaikščiojote po 
aukštus? 

— Negalėjo. Atidarius duris būtų įsijungusi sig- 
nalizacija, be to, atidaryti jų be pagrindinio rakto, 
kurio aš neišleidžiu iš akių, jie irgi negalėjo. Jeigu 
tiems vyrukams reikėjo išeiti, galėjo paprašyti. Juk 
ne kalėjime buvo. 

— Bet neprašė? 

— Ne, - dar kartą nusižiovavęs atsakė Miltonas. 

Frostą jo atsakymai sutrikdė. Buvo įsitikinęs, 
kad Markas Groveris kažkaip, niekam nežinant, iš- 
smuko iš prekybos centro. Kaip tai įrodyti, inspek- 
torius neišmanė. 

— Atleiskite, kad sutrukdėme, pone Miltonai. 
Dabar galėsite pamiegoti, - pasakė jis. 

Prie svetainės durų Frostas stabtelėjo. Kodėl 
šeimininkas nenorėjo įsileisti jų į šį kambarį? Ką jis 
slepia? Yra ką nors nugvelbęs iš prekybos centro? 

— Išeiti pro čia, ar ne? - lyg niekur nieko pa- 
klausė inspektorius, jau lenkdamas durų rankeną. 

— Ne, ne, ne čia! - prišokęs sušuko Miltonas, bet 
buvo per vėlu - Frostas jau spėjo įeiti į svetainę. 

Kambaryje tvyrojo sodrus naujos brangios vil- 
nos kvapas, inspektorius išsyk prisiminė, kad pana- 
šiai kvepėjo ir „Bonlio“ prekybos centre. Jis įžiebė 
šviesą. Taigi. Visa svetainė buvo išklota raudonos ir 
mėlynos spalvos vilnoniu kilimu. Naujajam „Bon- 
lio“ restoranui pagal specialų užsakymą užsienyje 
kurtos dangos raštą Frostas taip pat atpažino. 

— Mano akelės, mažos kaip uogelės, mato daik- 
tą, kuris atrodo vogtas, - progiesmiu užtraukė jis. 

— Atlikusios atraižos, - mėgino teisintis Milto- 
nas. — Vis tiek būtų išmetę. 

Inspektorius atsisėdo ant minkštakrėslio ir, 
bandydamas elastingumą, pamindžiojo kilimą. 

— Nagi pasakokite, - paragino. 

— Matyt, kas nors apsiriko skaičiuodamas, jei 
jau atliko toks didelis sklypas kilimo... Na mes su 
klojėjais ir pasidalijome. 


— O kaip šitas sklypas rado kelią nuo prekybos 
centro iki jūsų namų? 

Miltonas neramiai suruzgėjo. Žiūrėti Frostui į 
akis jis nedrįso. 

— Jie ir užvežė. 

— Vadinasi, Groveris ir Kolardas tą vakarą buvo 
išėję iš prekybos centro? 

— Na... taip. Bet trumpai... užtruko kokią valan- 
dą, neilgiau. 

- Ojūs mums pamelavote? 

— Nekaltas toks melas. Juk aš - apsaugininkas. 
Jei „Bonlyje“ kas sužinotų, kad prisidėjau pasisavi- 
nant geriausios kokybės kilimą už tūkstantį, oi 
degtų mano užpakalis. 

— Jis ir dabar dar nesaugus. Tiriame žmogžu- 
dystę, 0 jūs mums meluojate. Taigi jei nenorite 
įklimpti dar giliau į srutas, patarčiau kloti viską iš 
eilės... be jokių sumautų melagysčių. 

— Gerai, gerai. Kaip jau sakiau, tuodu vyrukai 
atvažiavo tuojau po aštuonių. Darbavosi su- 
prakaitavę, net užkąsti neturėjo kada. Apie vidur- 
didžiulis gabalas kilimo... Markas Groveris spėjo, 
kad kainuotų toks apie tūkstantį. Taigi sutarėme: 
dalis dangos man, dalis - jiems. Prieš pat dvyliktą 
juos išleidau. Užvežė mano dalį čia, kažkur nudan- 
gino savąsias ir apie pusę dviejų grįžo. Baigė kloti 
restorane... Vakar storulis - Filas Kolardas - užsu- 
ko čionai ir šit paklojo. Liežuvį liepė laikyti už 
dantų. 

Frostas pakramsnojo nykščio krumplį. 


400 


— Kai naktį grįžo į prekybos centrą... kaip jie at- 
rodė? 

— Paprastai, nieko ypatingo. Nelabai į juos ir 
dairiausi, man kaip tik reikėjo eiti per aukštus. 
Girdėjau juos viršuje dirbant. Prieš dvi vyrai nuli- 
po Žemyn ir išvažiavo. Gal neišduosite manęs vy- 
resnybei? 

Atsakyti inspektorius nespėjo, mat Bertonas, 
radijo ryšiu pasikalbėjęs su operatyvininkais, turė- 
jo naujienų. 

— Džordanas ir Simsas Vitmoro prospekte pa- 
stebėjo raudonąją „Hondą“, - pranešė jis. 


Kai jie pasileido lėkti gatvėmis, Frostas trumpai 
persakė Bertonui savo pokalbį su apsaugininku. 

— Taigi, - pridūrė, - Marko Groverio alibi nuėjo 
velniui po uodega. 

— Gal jis ir galėjo išžudyti šeimą, - tik iš dalies 
sutiko Bertonas, pasiruošęs pavaryti automobilį, 
kai tik įsižiebs žalia, - bet įrodymų, kad taip ir pa- 
darė, dar neturime. 

— Nusmurgęs tu pedante, - suburbėjo Frostas. — 
Atsitempsiu Groverį ir storulį jo draugelį į kvotą, 
nors Kesidžiui tai nepatiks. - Jie pasuko į kitą gat- 
vę ir beveik tuojau pat inspektorius šūktelėjo: — 
Antai patrulis!.. 

„Čarlis Bravo“, kitaip tariant, konsteblis Džor- 
danas, laukė jų šalutinėje gatvelėje, o Simsas, užsi- 
metęs ant uniformos apsiaustą, Vitmoro prospekte 
stebėjo „Hondą“. 

Jiedu su Džordanu paėjėjo iki sankryžos ir at- 
sargiai pažvelgė už kampo. Nušiurusio Vitmoro 
prospekto namai buvo sublokuoti triaukščiai, kai 
kurie - su rūsiais. Didžiumą pertvarkius į daugia- 
bučius, kiti - neberemontuotini - liko tušti, užkal- 
tais langais ir durimis. Gatvė buvo užstatyta auto- 
mobiliais, daugiausia - senomis griuvenomis, už- 
tat žibinto šviesoje tviskanti beveik nauja „Honda“ 
tarp kitų atrodė kaip svetimkūnis. 

— Nepastebima, kaip pusnuogė kekšė vienuoly- 
ne, - pakomentavo inspektorius. 

Prie jų priėjo Simsas. 

— Spėjame, kad pagrobėjas — viename tų namų, 
— pasakė jis. - Tik nežinome - kuriame. Automobilį 
tikriausiai įspraudė, kur buvo vietos, nebūtinai 
prie savo namo. 

— Gal toje gatvėje jis net negyvena, - atsiliepė 
Bertonas. - „Hondą“ galėjo pasistatyti bet kur. 

— Oi ne, — paprieštaravo Frostas. - Kad tokias 
blizgančias naujutėles vežėčias imtų ir paliktų su- 
triestame rajone? Pasistatė taip, kad matytų. Laži- 
nuosi iš penkinės: viename tų namų jis ir gyvena. 


Jie grįžo į šalutinę gatvelę ir ėmė laukti paspir- 
ties. Po poros minučių prie inspektoriaus „Fordo“ 
sustojo kitas automobilis. Iš jo išlipo Liza Mod ir 
dar du pareigūnai su civilių drabužiais. Prabilo 
siųstuvėlis. Nuovada pranešė, kad atvyksta dar ke- 
turi kolegos. Frostas nurodė jiems, apvažiavus 
kvartalą, laukti kitame Vitmoro prospekto gale. 
Gal pajėgų buvo sutelkta ir per daug, bet rizikuoti 
inspektorius nebenorėjo. 

Jiedu su Bertonu vėl nuėjo prie kampo. Prospek- 
te buvo maždaug po dvidešimt triaukščių abipus. 

— Velniava! - subambėjo Frostas. - Juk neisime 
ir nesibelsime į kiekvienas duris, prašydami rau- 
donos „Hondos“ savininką pasirodyti. Jeigu ber- 
niuką jis laiko čia, galų gale užkursime įkaitų 
dramą. 

— Tad kaip mums jį iškrapštyti? —- paklausė kon- 
steblis. 

Inspektorius akimirką pagalvojo, tada priėjo 
prie apgriuvusios juosmenį siekiančios plytų tvo- 
ros, kuri nuo gatvės užstojo laiptus į apleistos val- 
dos rūsį. Tvoroje žiojėjo skylės, plytos daug kur bu- 
vo išklibusios. Frostas vieną jų iš mūro išplėšė ir 
atsainiai nužingsniavo prie „Hondos“. Staigiai ap- 
sidairęs, iš visos sveikatos sviedė plytą į langą vai- 
ruotojo pusėje. 

Pažiro stiklai, užspiegė signalizacija, ėmė 
tvyksčioti automobilio žibintai. Frostas įkišo ranką 
pro skylę stikle ir pamėgino pasiekti kasetinį mag- 
netofoną ant prietaisų skydo. 

Antrame vieno namų aukšte atsilapojo langas, 
skersai gatvę nusidriekė šviesos rėžis. 

— Ožy, atšok nuo mano mašinos! - užbliovė per 
langą išsisvėręs vyrukas. 

Frostas, nekreipdamas į jį dėmesio, tiesė ranką į 
magnetofoną. Vyrukas dingo, bet po kelių sekun- 
džių su trenksmu atsivėrė laukujės durys, ir jis vėl 
pasirodė. Švytruodamas į uodegėlę surištais 
plaukais, pasileido skuosti Frosto link. 

— Pirmyn, pirmyn! — sušuko šis į siųstuvėlį ir 
tik tada susizgribo nespėjęs deramai išdėstyti savo 
grupės. 

Vyrukas, išvydęs iš abiejų pusių atskubančius 
policininkus, akimirką sudvejojo, tuojau pat apsi- 
gręžė ir nukūrė atgal. 

- Šūdienė! — sukeikė inspektorius. Užkirsti bėg- 
liui kelią nebuvo kam. Jeigu tas arkliauodegis spės 
parbėgti namo ir užtrenks duris, šit ir bus įkaitų 
drama, kurios jis, Frostas, taip nenorėjo. Puolė vy- 
tis pats, bet veikiai sumojo, kad nepasigins. Leng- 
viau atsikvėpė pastebėjęs, kad Liza, apdairiai sku- 
tanti kita gatvės puse, baigia užbėgti vyrukui už 
akių. 

— Stok... Policija! - sušuko seržantė. 

— Dink, kale tu! - užkriokė bėglys ir sumosavo 
kumščiais. 

Kas nutiko paskiau, inspektorius dorai nespėjo 
nė sužiūurėti. Liza liuoktelėjo ant vyrioko lyg terje- 
ras ant Žiurkės ir sugriebė už rankos. Tada smeigė 
keliu, anas suinkštė iš skausmo ir, susiėmęs už 
slėpsnų, griuvo ant žemės. Nelaukdama, kol jis at- 
sikvošės, seržantė parvertė kniūbsčią ir užlaužė 
ant nugaros rankas. Atskubėjo Bertonas ir Frostas. 

— Tramdykit tą storą karvę! - išrėkė paslikasis. 

Konsteblis pasilenkė ir užspaudė jam ant riešų 
antrankius. 

— Įkliuvai, - pasakė, nors anam tai buvo aišku ir 
šiaip. 

Liza atsitiesusi nusipurtė dulkes, Bertonas tuo 
metu pastatė vyruką ant kojų ir apieškojo kišenes. 
Išėmęs vairuotojo pažymėjimą, atvertė ir padavė 
Frostui. 


— Kreigas Hadsonas. Jūs? 

Išblyškęs sulaikytasis kinktelėjo. 

— Automobilis jūsų? 

— Mano. Ir tu, ožy, atlyginsi nuostolius. - Staiga 
vėl suriestas skausmo, Hadsonas pro sukąstus da- 
ntis iškošė: - Prakeikta karvė!.. Man reikia daktaro! 

— Gražiai elkitės ir galbūt ji išgydys jus bučiniu, 
— atkirto Frostas, imdamas jam už alkūnės. - Eime 
į vidų, pasišnekėsime. 

Pareigūnai nusivedė sulaikytąjį į namą, visi pa- 
lypėjo tamsiai žaliu linoleumu dengtais laiptais. 
Pro atlapotas buto pirmame aukšte duris jie suėjo į 
didoką, bet kukliai apstatytą kambarį: čia buvo tik 
televizorius ir trijų dalių komplektas, aptrauktas 
išblukusiu gėlėtu moketu. Ant grindų mėtėsi galy- 
bė tuščių išsineštinio maisto pakuočių iš folijos, 
aštrus kario aromatas grūmėsi su marihuanos 
kvapeliu - kuris kurį? Iš pradžių pareigūnai pama- 
nė, kad kambarys tuščias, bet staiga virš minkšta- 
suolio atlošo iškilo tumulas tirštų dūmų. Išsidrė- 
busi ant sofos gulėjo gerų dvidešimties tam- 
siaplaukė mergina ir prisimerkusi su visiškos 
palaimos išraiška veide traukė storą kvaišalo suk- 
tinę. Iki pat kaklo sukeltas pilkas megztinis neden- 
gė nei žavingų nuogų krūtų, nei plokščio pilvo. 
Merginos džinsai ir kelnaitės buvo nusmaukti iki 
kulkšnių. 

— Tikiuosi, nesutrukdėme skonėtis? — išpūtęs 
akis, bet mandagiai pasiteiravo Frostas. 

Ji didžiai patenkinta nusišypsojo ir pasiūlė ins- 
pektoriui trūktelėti dūmo. 

— Teikitės prisidengti, - sušnypštė Liza. 

— Tegul sau, - įsikišo Frostas. Juk pastaruoju 


metu malonumų darbe būta taip retai. Šiaip ne 
taip atplėšęs akis nuo merginos, jis atsisuko į vy- 
riškį. - Sėskite! — paliepė. 

Bertonas pasodino sulaikytąjį į fotelį. Lauke ki- 
lo kažkoks bruzdesys, pasigirdo sunkūs žingsniai 
ir netrukus į kambarį įžengė Kesidis. 

— Pono Maleto nuomone, man dera žinoti, kas 
dedasi, - tarė jis. 

— Puiku, - abejingai atrėžė Frostas. Glaustai nu- 
sakęs Maleto numylėtiniui padėtį, jis išsiuntė 
Džordaną ir Bertoną kruopščiai apieškoti patalpų 
name. Žinojo, kad vėliau gali tekti išnaršyti kiek- 
vieną namą gatvėje. Berniukas, surištas, užkimšta 
burna, galėjo kiūtoti bet kuriame iš tų apleistų pa- 
statų. — Kur jis? — paklausė inspektorius sulai- 
kytojo. 

— Kas? 

— Nevaidink kvailelio! - užriko Kesidis. - Pui- 
kiausiai Žinai - kas! Kur berniukas?! 

— Berniukas? Koks berniukas? 

Mergina ant minkštasuolio padėjo suktinę ir 
delnais trindamasi visą kūną, ėmė niūniuoti pano- 
sėje kažkokią dainelę. Susikaupti Frostui buvo pa- 
šėlusiai sunku. 

— Kur Bobis Kerbis? — paklausė Kesidis. 

— Nesu tokio girdėjęs, - atsakė vyrukas ir pa- 
prašė: - Gal dabar nusegtumėte antrankius? 

— Kada reikės, tada ir nusegsime, - atšovė laiki- 
nasis inspektorius. 

— Nusek, - paliepė Bertonui Frostas. Jis neabejo- 
jo, kad Hadsonas jokių kvailysčių nekrės. 

Bertonas, stebimas persiutusio Kesidžio, ku- 
riam atrodė, kad Frostas jį pažemino, nuėmė antra- 
nkius. Hadsonas pasitrynė riešus, kad greičiau iš- 
sivaikščiotų kraujas. 

— Reikalauju paaiškinti, kas čia dedasi, - pareiš- 
kė jis. 

— Užtilk! — suurzgė laikinasis inspektorius. — 
Čia aš galiu ko nors reikalauti, ne tu. 

Tarpduryje išdygęs Džordanas, kinktelėjęs gal- 
va, pasikvietė Frostą. Visus butus name konsteblis 
buvo apžiūrėjęs. Vaiko neradęs, .ruošėsi ieškoti 
toliau. 

Kesidis jau ketino kibti kvosti Hadsoną, tik 
staiga Frostas paklausė sulaikytojo nei šio, nei to: 

— Iš kur imate visą šitą ėdalą? 
jo. Koks, po galais, skirtumas?! Juk reikia kuo 
skubiau surasti berniuką! 

Pastebėjęs, kaip pasipiktino Kesidis, Hadsonas 
išsišiepė. 

— „Tadž Mahalyje“, už kampo. O ką, norėtumėt 
užkąsti? 

— Patys parsinešate ar pristato? 

— Pristato. Koks, velniai rautų, skirtumas? 

Inspektorius pasivedėjo į šalį Lizą. 

— Pabėgėk iki indiško maisto užeigos ir iš- 
klausk, ko ir kiek jie pristatė. 

Seržantė nustebo nemažiau nei Kesidis. 

— Kam to reikia? - paklausė. 

— Jeigu berniukas šitų rankose, tikiuosi, valgyti 
jie jam duoda. Šita „Mis Karis“, neišsiterliojusi pa- 
pų, turbūt net sviesto ant duonos neužsiteptų, tad 
gali būti, kad užeigoje jie užsisako po tris pakuotes. 

Liza, tegul ir nenoromis, pripažino inspekto- 
riaus logiką ir išskubėjo vykdyti užduoties. Kesidis 
vėl pristojo prie Hadsono. 

— Už automobilį sumokėjai šešis su puse tūks- 
tančio. Iš kur toks padugnė kaip tu gali turėti tiek 
pinigų? 

- Išlošiau Žirgų lenktynėse. 

— Kuris žirgas?! - užbaubė laikinasis inspektorius. 

Sulaikytasis atsakė, nė akimirkos nesudelsęs: 

— Šokanti Puta, vakar, antros valandos lenktynės. 

Ant grindų prie minkštasuolio voliojosi rytinis 
laikraštis. Frostas atskleidė sporto puslapį ir patik- 
rino. 

- Iš tikrųjų. Šokanti Puta laimėjo. Santykis bu- 
vo penki su vienu. 

— Na, ką sakiau! - Vyrukas patenkintas vyptelėjo. 

— Bet jeigu toks santykis, - pasakė Frostas, - kad 
laimėtum mašinai pirkti reikiamą sumą, tau reikė- 
jo pastatyti daugiau nei tūkstantį. Cituodamas gerą 
savo bičiulį poną Kesidį, paklausiu: iš kur toks pa- 
dugnė kaip tu gali turėti tūkstantį svarų? 

— Buvau susitaupęs. 

— Taip ir maniau, kad išgirsime logišką atsaky- 
mą, - nusišaipė inspektorius. 

Į kambarį, pergalingai mosuodamas kelionk- 
repšiu, įėjo Bertonas. 

— Pažvelkite, ką radau už spintos. 

Frostas atsegė krepšį. Šis buvo prikimštas de- 
šimtinių ir dvidešimtinių. 

- Šituos irgi susitaupei? - paklausė inspek- 
torius. 


Hadsonas dėbtelėjo į pinigus ir nusuko veidą į 
šalį. 

— Neturiu ką pasakyti, - sumurmėjo. 

— Verčiau rastum, po šimts velnių! — aprėkė jį 
Kesidis. — Šitie pinigai — išpirka, sumokėta už Bobį 
Kerbį. Drauguži, tu įklimpęs iki ausų. Taigi kur 
berniukas? 

— Nežinau jokio berniuko, - atkirto Hadsonas ir 
vėl atsisėdo į fotelį. 

Frostas palinko prie jo ir parodė į pusnuogę 
merginą, kuri švelniais, lyg plunksnelės, pirštais 
glamonėjo sau krūtis ir bukai vaipėsi. 

— Šit, sūnau, gerai įsižiūrėk. Jeigu sėsi į kaliūzę, 
tokių grožybių nematysi dvidešimt metų. Tavimi 
dėtas, aš jau pradėčiau atsakinėti į klausimus. 

Vyrukas pažvelgė į merginą, kuri nusišypsojo 
jam ir gundomai pasiraivė. 

— Na gerai, - suniurnėjo jis, - radau aš tuos pi- 
nigus. 

— Kur? 

— Centre, prie šiukšlinės už stovėjimo aikštelės. 

— Sušiktas melagi! - suurzgė Kesidis. - Kur ber- 
niukas?! 

— Kiek dar reikės kartoti? Apie jokį nusmurgusį 
berniuką nieko nežinau! 

Mergina ant minkštasuolio nusprendė atsisėsti. 
Iš įstangos ji sukrizeno. Priėjęs Frostas suėmė už 
pečių ir gerai papurtė. Merginos galva sumataravo 
į šalis, plaukai išdriko ant veido. Į krūtis, siūbuo- 
jančias lyg gyvačių galvos, buvo gražu pažiūrėti. 
Inspektorius žavėjosi reginiu, bet ir berniukas jam 
labai rūpėjo. 


— Kur vaikas? — paklausė jis. 

Mergina pakėlė neklusniomis sruogomis 
apkritusias akis į Frostą, iš jos veido nenyko apdu- 
jėliško pasitenkinimo išraiška. 

— Man taip patinka, kai tu šiurkštus... - suvog- 
ravo ji. 

— Šiurkštaus manęs dar nematei, - atrėžė ins- 
pektorius. - Kur vaikas? 

— Vaiko neturiu, - atsakė mergina sukikenusi. — 
Piliules vartoju. 

Frostas numojo į ją ranka. Beviltiška. 

— Kviesk nusikaltimo vietos tyrėjus ir teismo 
ekspertus, - paliepė Bertonui, - ir pasakyk Velsui, 
kad man čia reikia daugiau Žmonių. - Kesidžiui jis 
pasakė: - Vežkis Hadsoną ir „Mis Karį“ į nuovadą 
ir pamėgink gerai iškvosti. Tegul pasako, kur vai- 
kas. Surikiuosiu čia darbus ir grįšiu. 

Atsinešę iš miegamojo apklotų, pareigūnai su- 
supo į juos merginą ir išsivedė ją kartu su Hadsonu. 

Frostas, laukdamas ekspertų ir nusikaltimo vie- 
tos tyrėjų, rūkė, dairėsi, stengėsi nesipinti niekam 
po kojomis. Kai specialistai atvažiavo, jis pasakė 
jiems: 

— Iššniukštinėkite kiekvieną colį. Reikia išsiaiš- 
kinti, ar berniukas čia pabuvojo. - Lauke sutrink- 
sėjo automobilio durelės — atvyko dar keli pareigū- 
nai. Inspektorius išėjo jų pasitikti. - Apieškokite 
visą gatvę, kiekvieną pastatą. Nepraleiskite nė 
vieno rūsio, nė vieno buto, nei gyvenamo, nei ap- 
leisto. Jei reikės, laužkite duris. Jeigu kas nors skų- 
sis, aš atsakysiu. 

Dar palūkėjęs, kol Bertonas paskirstys ieškoto- 
jus į grupes, Frostas išvažiavo į nuovadą. 


Hadsonas su baltu kombinezonu, kurį jam teko 
apsivilkti, mat drabužiai buvo perduoti ištirti, trin- 
damas riešus ir slėpsnas, sėdėjo kvotos kambaryje. 
Pakliūtų man ta karvė farė tamsiame skersgatvyje, 
manė, niauriai dirsčiodamas į konsteblį, kuris sto- 
vėjo atsirėmęs į žaliai dažytą sieną. 

— Kiek dar reikės laukti? —- paklausė suimtasis. 

Pareigūnas gūžtelėjo pečiais. 

— Kur mano draugė Sindė? 

Konsteblis vėl patraukė pečiais. 

— Norėčiau cizos. 

— Nerūkau, - atkirto pareigūnas, patenkintas, 
kad gali atkišti suimtajam špygą. 

Į kambarį įėjo Kesidis ir kriminalistas seržantas 
Henlonas. 

— Na pagaliau, po velniais! - suburbleno Had- 
sonas. 

Laukdamas, kol Henlonas paruoš magnetofo- 
ną, Kesidis varstė suimtąjį rūsčiais žvilgsniais. 

— Aš — Kesidis, — prašneko jis, — laikinasis 
kriminalistas inspektorius Kesidis. Kvotoje taip 
pat dalyvauja kriminalistas seržantas Henlonas. 
Kur berniukas? 

— Po šimts šmikių, ką tau Žmogus sako, nesi- 
klausai, ar ne? - prapliupo Hadsonas. - Tuomet 
skaityk iš lūpų - apie jokį berniuką nieko nežinau! 

— Pareikalavai išpirkos. Gavęs ją, už dalį pinigų 
nusipirkai „Honda Accordą“. 

— Jau sakiau, tuos pinigus radau! 

— Meluoji. 

— Tad įrodyk! 

— Kur vaikas? 

— Apie jokį vaiką nieko nežinau... 


Frostas savo kabinete nekantriai laukė, kuo 
baigsis paieška. Ant peleninę palaidojusios nuorū- 
kų kaugės smilko dar viena cigaretė. Liza paskam- 
binusi pranešė, kad Hadsonas indiško maisto užei- 
goje užsisakydavo po dvi, ne po tris porcijas. Jei 
berniuką laiko pagrobę anuodu, juk turi jį maitin- 
ti... Bet jeigu vaikas nebegyvas, kam tada pirkti 
maistą. Hadsonui suorganizuoti pagrobimą nepa- 
kaktų proto. Gal jam vadovauja kas nors kitas... 
Mergina? Ši vis dar pernelyg apdujusi, tokios ne- 
iškvosi, taigi lieka tikėtis, kad Kesidžiui pavyks ką 
nors išgauti iš vyruko. 

— Kas girdėti? 

Nupezėlis Maletas, išsipustęs, lyg ruoštųsi kal- 
bėti per televiziją, landžiojo į kabinetą kas penkias 
minutes. 

— Kol kas nieko, - atsakė Frostas. 

Vyriausiasis inspektorius susiraukė. Galėjai pa- 
manyti, kad naujienų nėra dėl Frosto kaltės. 

— Noriu, kad nusikaltimas būtų ištirtas kuo 
greičiau. 

— Jau minėjote, pone, - sumurmėjo Frostas. 

Subirbė telefonas. Inspektorius griebė ragelį. Iš 
Hadsono buto skambino Bertonas. 

— Ekspertai iščiupinėjo kiekvieną colį, - pasakė 
jis. - Nė menkiausio įkalčio, kuris sietų Hadsoną su 
pagrobimu. Žinoma, išskyrus krepšį su pinigais. 

— O paieška kitose valdose? 

— Kol kas nieko gero. Pora žmonių mūsiškių ne- 
įsileido. 

- Į jų ožius nekreipkite dėmesio. Eikite į vidų, ir 
tiek. Jeigu kas, paskui galėsime atsiprašyti, - pasa- 
kė Frostas ir padėjo ragelį. 

Maletas inspektoriaus nurodymo apsimetė ne- 
girdėjęs, kad, iškilus keblumams, galėtų nuo jo at- 
siriboti. Frostas pažvelgė į laikrodį. Ką sau mano 
Kesidis? Hadsono kvota truko jau gerokai daugiau 
nei valandą. 

Už durų pasigirdo žingsniai ir į kabinetą įėjo 
laikinasis inspektorius - piktas, nusivylęs. 

— Nė per žingsnį nepajudėjau. Ivirtina apie jokį 
pagrobimą nieko nežinąs ir be paliovos kartoja 
krepšį su pinigais radęs stovėjimo aikštelėje. 

— Kodėl mums nesurengus akistatos? - pasiūlė 
Maletas. - Atsivežkime Finčą atpažinti Hadsono. 

— Verčiau nereikia, - tarė Frostas. — Finčas sykį 
jau atpažino ne tą žmogų. Hadsono gynyba, tuo 
pasinaudojusi, sudraskytų mūsų argumentus į 
skutus... Be to, tam mulkiui Finčui gali vėl prisi- 
sapnuoti panašumas. 

— Kas girdėti iš ekspertų? — pasiteiravo skyriaus 
viršininkas. 

— Beveik ničnieko. - Frostas paėmė peleninę ir 
iškratė jos turinį į šiukšlių dėžę. - Ką gi, grįžkime 
prie Hadsono. Velniop mandagybes, tam šūdžiui 
reikia įvaryti baimės. 

— Nesmarkaukite, - sudraudė inspektorių Male- 
tas. - Mums nereikia garsiųjų jūsų gudrybių, per 
kurias vėliau teisme apsijuoktume. Svarbiausia da- 
bar - garantuotas kaltinimas. 

— Ne! - atšovė Frostas. — Svarbiausia dabar — 
rasti vaiką... Kaip tik tai ir ketinu padaryti. 

— Perspėju. Jei dėl avantiūrinių jūsų metodų su- 
žlugs kaltinimas... 

— Jei avantiūriniais metodais rasiu berniuką, kal- 
tinimas šiaip ar kitaip bus garantuotas. Jums nėra 
ko nerimauti, pone, jei nepasiseks, prisiimsiu visą 
atsakomybę, - prižadėjo Frostas, puikiai žinodamas, 
kad atsakomybė bet kuriuo atveju jį užgrius. 

— Atsakysite galva, - pagrasino Maletas į kvotos 
kambarį jau išeinančiam inspektoriui. - Jeigu susi- 
mausite, žinokite - šito pokalbio nebuvo. 

Kesidis, eidamas Frostui iš paskos, sąmoksliškai 
viršininkui nusišypsojo, lyg sakytų: „Pone, jeigu jis 
susimaus, aš — su jumis...“ Žinoma, jeigu Frostui 
pasiseks, jis tikėjosi nugriebti bent dalį šlovės. 

— Na ko dar? — suburbėjo Hadsonas, išvydęs 
įeinančius inspektorius. 

Frostas atsisėdo priešais suimtąjį, atsineštą ap- 
lanką padėjo ant stalo. Kesidis buvo bededąs į 
magnetofoną kasetę, bet kolega jį sulaikė. 

— Neįrašinėsime, - pasakė ir, lipšniai nusišypso- 
jęs Hadsonui, paklausė: - Kur Bobis Kerbis? 

— Burnos daugiau nebeaušinsiu. Paskutinį sykį 
sakau: nieko nežinau apie jokį vaiką. 

— Ką gi, laiko tauzalams aš neturiu, - atsakė 
Frostas. - Atsigręžęs į uniformuotąjį pareigūną, jis 
paprašė: - Konstebli, palaukite už durų. 

Konsteblis kiek padvejojęs išėjo ir uždarė duris. 
Frostas vėl nusišypsojo Hadsonui ir tarė: 

— Na argi ne smagu? Likome trise. 

Vyrukas ėmė išgąstingai dirsčioti tai į vieną 
kriminalistą, tai į kitą. 

— Kas čia dedasi? - paklausė baugščiai. 

Frostas išėmė iš aplanko dvi nuotraukas ir pa- 
stūmė arčiau Hadsono. 

— Atpažįsti juos? 

Suimtasis abejingai dėbtelėjo į fotografijas. 

— Ne! 

— Keista, — pasakė inspektorius ir pabaksnojo į 
Bobio Kerbio nuotrauką. - Mat šį berniuką tu pa- 
grobei. 

— Jau sakiau... 

— Užtilk! - šūktelėjo Frostas. - Aš pavargęs, ne- 
išsimiegojęs ir nenusiteikęs toliau klausytis paista- 
lų. Man nusispjauti į tai, ką tu šneki. Verčiau pasa- 
kysiu, kaip buvo. - Jis pridėjo pirštą prie Bobio at- 
vaizdo. - Šį berniuką tu pagrobei, o tą kitą 
nužudei. Pareikalavai išpirkos. Tada judu su kekše 
nuvažiavote prie Viešosios girios paimti pinigų. Iš- 
jungei senuką ir juos pasičiupai. Manei neįkliūsiąs. 
Manei, pinigų bus neįmanoma rasti... Suklydai. 
Prigriebėme tave, ir dabar mums nusišvilpt — gali 
sau sveikas meluoti, esą nieko apie tai nežinai. 
Mums net nebereikia tavo pliurpalų įrašinėti. 

— Nežinau, apie ką čia kalbate. Tuos pinigus ra- 
dau. Jei manote, kad įrodysite... 

— Užtilk! - vėl suriko inspektorius. - Sūneli, tu 
manęs dar nepažįsti. Aš - Džekas Frostas. Esu ne 
pats geriausias, ne pats protingiausias faras, todėl 
man tenka gudrauti. Kad kaltinimas būtų garan- 
tuotas, kartais net pameluoju. Ir dabar meluosiu 


415 


apie tave, susna tu. Meluosiu be sąžinės graužaties, 
nes žinau, kad tu - nusikaltėlis. 

Rodydamas, kiek jam terūpi inspektoriaus šne- 
kos, Hadsonas išsiėmė šukas ir brūkštelėjo jomis 
per plaukus. Frostas ištiesė ranką ir paklausė: 

— Galiu pasiskolinti? 

Suglumęs vyrukas padavė jam šukas. Dar la- 
biau Hadsonas sumišo, kai Frostas nutraukė nuo 
šukų kelis plaukus ir įdėjo į perregimą vokelį. Šį 
įmetė į aplanką. 

— Kuriam galui? - pasidomėjo suimtasis. 

— Prašėme teismo ekspertizės laboratorijos ant 
nužudytojo berniuko kruopščiai paieškoti įkalčių, 
kurie padėtų mums atpažinti žudiką... Na, pavyz- 
džiui, plaukų. — Sulig tais žodžiais inspektorius 
patapšnojo per aplanką. 

Hadsono šypsenėlė kaipmat išblėso. 

— Niekše, ketini mane pakišti! - suriko jis. 

— Tik jeigu reikės, sūnau, - su prasikaltusiojo iš- 
raiška veide atsakė Frostas. — Tu — šiaip ar taip 
prisidirbęs, tad nemiga dėl to manęs neapniks. 

— Neišdrįsi. 

— Pažiūrėsime, — meiliai nusišypsojęs, atsakė 
inspektorius. 

Hadsonas, tikėdamasis paramos, pasisuko į Ke- 
sidį. Jautė, kad tiedu kriminalistai nesutaria. 

— Girdėjote, ką jis pasakė. Paliudysite už mane! 
— ištarė beveik maldaudamas. 
gu Frosto planas žlugtų, jis galėtų atsiskaityti su 
inspektoriumi už viską. 

Hadsono veidas bjauriai persikreipė. 

— Niekšai! —- sušvokštė jis. 

— Dar ne iš tokių esame girdėję, - atkirto Fros- 
tas ir vėl paklausė: - Kur berniukas? 

Vyrukas sukryžiavo ant krūtinės rankas ir atsi- 
lošė. 

— Na gerai, pasakysiu, kaip buvo. Taip, pinigus 
aš nugvelbiau. Mudu su Sinde... Jai patinka birbin- 
tis gamtoje. Matėme, kaip sustojo žalias „Nis- 
sanas“, išlipo toks kadras ir paslėpė krūmuose ke- 
lioninį krepšį. Pamaniau, reikia pažiūrėti, kas ten, 
ir po kokių penkiolikos minučių... 

— Kodėl šitiek laukei? 

— Pirma, tikėjausi, kad apstos lietus, antra, bu- 
vau be kelnių, trečia, Sindė reikalavo dar. Kai pa- 
galiau nuėjau, krūmus naršė seniokas. Jis pirmas 
pagriebė krepšį, na aš prišokau, pabandžiau atim- 
ti. Buvo pasiryžęs kapotis, bet aš peštis nemėgstu, 
tad užtvojau jam medgaliu, čiupau krepšį, grįžau į 
mašiną ir mudu su Sinde pardūmėme namo. Kai 
pamačiau, kiek ten pinigų, iš laimės vos neapsiši- 
kau. Taip buvo, prisipažįstu, o apie jokius nususu- 
sius vaikus nieko nežinau... 

Frostas paniuręs sėdėjo kabinete ir spoksojo į 
nuorūkų prismaigstytą purią kaugę peleninėje. 
Kambaryje plūduriavo migla, inspektorius bjaurė- 
josi šleikščiu skoniu burnoje, aliejingo tabako įru- 
dinti jo pirštai žvilgėjo. Buvo prisirūkęs iki vėmi- 
mo ir cigaretėmis jau bodėjosi, bet norėjo nubausti 
save už tai, kad byloje nėmaž nepasistūmėjo, taigi 
laukdamas, kol grįš Hadsono merginą iškvotusi 
Liza, užsidegė dar vieną - iš Maleto ypatingųjų at- 
sargų. Nujautė, kad toji mergšė savo eržilo alibi tik 
patvirtins, šitaip išvaduodama jį nuo bet kokių są- 
sajų su pagrobimu, taigi dar viena tyrimo gija nu- 
eis velniop. 

Diena buvo nekokia. Supratęs, kad apie išgelbė- 
tą berniuką ir suimtą pagrobėją per televiziją 
paskelbti negalės, namo Maletas išvažiavo didžiai 
pasipiktinęs. Snelas išsikvietė advokatą ir, pareiš- 
kęs, kad prisipažinimas buvęs išgautas prievarta, 
šio atsisakė. Maletas ir Kesidis dėl to apkaltino 
Frostą. Taip jam ir pasakė. 

Į kabinetą įėjusi Liza išsyk užsikosėjo ir suskato 
rankomis sklaidyti dūmus. 

— Ar ji pasakė, kur slepia berniuką? - viltingai 
paklausė inspektorius. 

Seržantė papurtė galvą ir atsisėdo prie savo stalo. 

— Nepasakė. Ji tik kartoja Hadsono žodžius. 
Mylėdamiesi pamatė numetant krepšį. Pinigus pa- 
siėmė, bet daugiau niekur neįsivėlę. Dar ji tvirtina, 
kad tą vakarą, kai vaikas buvo pagrobtas, jiedu iki 
vėlyvo vidurnakčio linksminęsi diskotekoje Le- 
vingtone. Sindė paklojo visą sąrašą žmonių, kurie 
tai patvirtintų. — Liza atkišo lapą inspektoriui, bet 
šiam buvo neįdomu. 

— Patikrink, — pratarė jis, nors neabejojo, kad 
merginos versija pasitvirtins. 

Frostas nusižiovavo. Jautėsi sugniuždytas. Pra- 
bėgo trys dienos, o jie nepasistūmėję nė per colį. Jis 
pamėtėjo į orą suglamžytą Maleto raštą ir iš eigos 
nukreipė jį į šiukšlinę. 

— Mėgsti žuvį su traškučiais? —- paklausė staiga. 

— Mėgstu, - nustebusi atsakė Liza. 

Inspektorius nusiėmė nuo kabyklos šaliką ir 
pasakė: 

— Eime, užkąsime. 


Žmogžudysčių tyrimo kambario durys atsila- 
pojo ir į vidų, prie krūtinės glausdamas riebaluotą 
popierinį maišelį, įžengė Frostas. Išėmęs kelias pa- 
kuotes, sumosavo jomis ir sušuko: 

— Kam menkių su traškučiais?!. Kam plekšnių 
su traškučiais?! 

Bilas Velsas, atėjęs į kambarį paplepėti su ko- 
legomis, nusigando. 

— Juk žinai, kad Maletas draudžia neštis čionai 
žuvį su traškučiais. Prasmirs visa nuovada. 

— Dabitiškas jo losjonas ne tiek prismardina. — 
Frostas kilstelėjo vieną pakuotę. - Jei teisingai su- 
prantu, menkių su traškučiais nenori. 

Velsas ilgai nesispyriojo. 

- Jeigu jau nupirkai... Tik neužmiršk paskui iš- 
vėdinti. 

Frostas įsitaisė ant stalviršio krašto ir valgyda- 
mas kreipėsi į kolegas: 

- Žuvis laikoma maistu smegenims, tad maty- 
sime, ar bus mums kokios naudos. Taigi. Hadsono 
ir „Mis Tvin Pikso“ alibi dar tikriname, bet atrodo, 
kad tuodu niekuo dėti. 

— Ir mums tenka pradėti darbą iš pradžių, - su- 
niurzgė Kesidis. 
įkalčiai Snelo byloje anaiptol nebeatrodė tokie pa- 
tikimi, ir Kesidis baiminosi būsiąs susietas su dar 
viena inspektoriaus nesėkme. Jis nesižemino ir uŽ- 
kandžio neužsisakė, o dabar dėl to gailėjosi. Pilvas 
gurgė, į galvą mušė žuvies ir acto kvapai, burnoje 
kaupėsi seilės. 

— Gal taip, o gal ir ne, - atrėžė Frostas ir išspjo- 
vė ašaką. - Kad nebūtume ko pražiopsoję, dar kar- 
tą pažvelkime į aplinkybes. Bobis pagrobtas dėl 
vienos vienintelės priežasties — siekiant gauti išpir- 
ką. Pirmiau pagriebtas Dinas Andersonas numirė, 
tada pagrobėjas šaltakraujiškai čiupo kitą vaiką. 
Kodėl jis nemelavo, kad Dinas gyvas? Juk išpirka 
vis tiek būtų buvusi sumokėta. Tik nesakykite, kad 
pagrobėjas bijojo pažeisti prekės aprašo aktą. 

— Jam reikėjo gyvo vaiko, kad galėtų padaryti 
žiniasklaidai skirtą įrašą, - įsiterpė Bertonas. 

— Pritariu. O ši aplinkybė man sako, kad susi- 
dūrėme su pedantiškai veikiančiu tipu, ne tokiu 
nutrūktgalviu kaip Hadsonas. Pagal planą pagro- 


bėjui reikėjo garso įrašo, ir jis tą įrašą padarė, nors 
tam teko pasigauti kitą vaiką. - Trupinius iš maiše- 
lio inspektorius susikratė į burną, tada išmetė rie- 
baluotą popierių ir į švarko priešakį nusišluostė ra- 
nkas. - Kita mįslė. Viskas vyko pagal planą, pagro- 
bėjo reikalavimai buvo patenkinti. Bet jis kažkodėl 
neatvyko pasiimti pinigų. Kodėl? 

Frostas mąsliai pasikasė smakrą ir pavaišino 
visus cigaretėmis. 

— Jam sutrukdė koks nors įvykis, - spėjo Liza. 

— Kas nors turėjo nutikti paskutinę akimirką, — 
pritarė Frostas, - juk jis paskambino Kordvelui, kai 
tik šis paliko pinigus. 

— Gal jį ištiko širdies priepuolis? — pasiūlė versi- 
ją Bertonas. 

— Nenusišnekėk! - burbtelėjo Kesidis. 

— O ką, galėjo taip būti, — sutiko su konstebliu 
inspektorius. — Tau paskambina ir praneša, kad 
laukia ketvirtis milijono svarų, reikia tik pasiimti... 
Aišku, kad apsimyši iš laimės arba gausi infarktą. 
Pasuk į viešąją ligoninę, - paliepė konstebliui Fros- 
tas, - sužinok, ar vakar vakare nebuvo infarkto at- 
vejų. 

— Kodėl būtinai priepuolis? — irzliai paklausė 
Kesidis. - Gal pagrobėją partrenkė automobilis, gal 
jis susilaužė koją. 

— Arba nusitraukė pimpalą, - pridūrė inspekto- 
rius ir patarė Bertonui taip pat pasidomėti visomis 
vakarykštėmis traumomis. 

Įėjęs Koljeris padavė Frostui pluoštą popierių. 
Inspektorius juos pasklaidė. Buvo ten Hadsono ir 
jo merginos paaiškinimų kopijos, taip pat Dentono 


municipaliteto pateiktas atsakymas: buvusių laužy- 
no, kuriame pareigūnai rado Lemio Hokstono lavo- 
ną, gyventojų sąrašas. Viena pavardė iš karto krito į 
akis. Frostas parodė ją Lizai. Ši net švilptelėjo. 

— Milisentė Fleming iš Geltonojo kotedžo? 

— Mažas tas pasaulis, ar ne? - pasakė inspekto- 
rius. - Keista, kad ji nė žodžiu apie tai neužsiminė. 
Ką gi, rytoj aplankysime panelę Fleming dar kartą. 

Sukiauksėjo telefonas. Ragelį pakėlė Henlonas 
ir netrukus persakė Frostui ką išgirdęs. 

— Džordanas ir Simsas surado tris diskotekoje 
buvusius liudininkus. Visi trys patvirtino, kad 
Hadsonas ir Sindė užsibuvo ten iki vėlyvo vidur- 
nakčio. Mergina fojė apsivėmė, matyt, todėl ją ir 
įsiminė. 

Inspektorius giliamintiškai patraukė pečiais. 
Anuodu jis šiaip ar taip buvo išbraukęs iš įtaria- 
mųjų sąrašo. Greitomis peržvelgęs Hadsono paaiš- 
kinimą, Frostas jau ketino jį atidėti, bet staiga kai 
kuo susidomėjo. Paprašęs kolegų tylos, inspekto- 
rius perskaitė raštą dar kartą ir nušvito. 

— Klausėme savęs, kodėl pagrobėjas neatvyko 
pasiimti pinigų, — prašneko jis ir, nuslydęs ant 
grindų, ėmė dideliais žingsniais matuoti kambarį. 
— O juk atsakymas toks sumautai paprastas, kad 
būtų aiškus net Maletui. Tik mes - nė vienas - apie 
tai nepagalvojome! 

— Ir apie ką gi mes nepagalvojome? - paklausė 
Kesidis, kuris, sprendžiant iš intonacijos, neabejojo 
tuojau išgirsiąs kokią nors nesąmonę. 

— Pagrobėjas pinigus pasiėmė, - atsakė Frostas 
ir, reikšmingai patylėjęs, pridūrė: - Bet tuojau pat 
prarado. 


Visi suglumę sužiuro į inspektorių. Pirmas su- 
siprotėjo Bertonas. 

— Aa, jūsų nuomone, pagrobėjas — Finčas, senu- 
kas su šuniu? 

Frostas kinktelėjo. 

— Vien todėl, kad jis ten buvo? Tai bent argume- 
ntas, - nusišaipė Kesidis. 

— Lietus pylė kaip iš kibiro. Sveiko proto žmo- 
gus tokiu oru išvis nekiša nosies iš namų, 0 jis su- 
manė pamėtyti kamuoliuką. 

— Kalbėjau su Finčo kaimynais, - pasakė Berto- 
nas. - Anot jų, šunį palakstyti jis išveda kiekvieną 
vakarą bet kokiu oru - per lietų, krušą, saulei švie- 
čiant. 

— Stengiasi, kad kaimynai tai įsimintų, - atšovė 
inspektorius. - Juk žinome, kad pagrobėjas - tikras 
pedantas. 

— Tūkstančiai žmonių elgiasi pedantiškai, — 
suburbėjo Kesidis. - Bet tai nereiškia, kad jie gro- 
bia vaikus. 

— Tūkstančiams Žmonių nepasitaiko numesti ka- 
muoliuko kaip tik ten, kur guli ketvirtis milijono. 

— Atsitiktinumas! — it kirviu nukirto laikinasis 
inspektorius. 

— Atsitiktinumais netikiu, - pasakė Frostas, — 
nebent jie man tinka. O šį kartą netinka. Finčas - 
mūsų klientas! 

— Kad patikėčiau, tau teks paieškoti svaresnių 
argumentų, - tarė Kesidis ir ėmė graibytis rūkalų. 
Frostas jį pavaišino. Cigaretė buvo ne įprastos ins- 
pektoriui rūšies, o brangi - iš Maleto atsargų, skir- 
tų ypatingiems svečiams. 


— Tuomet paklausyk. — Frostas ėmė balsu 
skaityti Hadsono paaiškinimą: „Pamačiau tą senį 
vaikštinėjant palei krūmus, kur buvo numestas 
krepšys, todėl ir pats tenai nubėgau. Jis spardė žo- 
lę, kažko ieškojo. Suradęs pagriebė krepšį. Tyliai 
prisėlinau ir mėginau pačiupti...“ — Inspektorius 
nužvelgė sutrikusių kolegų veidus ir susiraukė. — 
Bene man galvoj maišosi? Kaip gali būti, kad dau- 
giau nė vienas nematote? 

— Ko? — paklausė Kesidis. 

— Hadsono aiškiai pasakyta: Finčas spardė žolę, 
kažko ieškojo. 

- Šuns kamuoliuko, - lyg vaikui atsakė laikina- 
sis inspektorius. 

— Kai radome Finčą, tįsantį be sąmonės, kamuo- 
liukas buvo jo kišenėje. Jeigu jau buvo jį radęs, ko- 
kio velnio dar ieškojo? 

— Pinigų! - šūktelėjo Bertonas. 

— Būtent! - pritarė Frostas. - Jis ieškojo pinigų. 

Kesidis apgalvojo versiją, ieškodamas silpnos 
vietos, ir turėjo nenoromis pripažinti, kad tokios 
nėra. 

— Senis velniškai apsukrus, - toliau kalbėjo ins- 
pektorius. — Jeigu policija nestebi, jis pasiima pini- 
gus ir nė lapė nesuloja. O jeigu mes vis dėlto pasi- 
painiojame, Finčas gali tvirtinti pinigus radęs atsi- 
tiktinai. Ir kas įrodys, kad buvo ne taip? - Frostas 
pasisuko į Bertoną. — Kalbėjaisi su kaimynais. Ką 
apie Finčą sužinojai? 

— Jis - laisvai samdomas buhalteris, tvarko ap- 
skaitą smulkiesiems verslininkams Dentone ir ap- 
linkiniuose miesteliuose. Velionė jo žmona „Sava- 


lote“ dirbo kasininke. Išdirbo penkiolika metų, 
bet, persikėlę į naujas, erdvesnes patalpas, jie visas 
anksčiau dirbusias kasininkes atleido. 

— Kodėl? 

— Rinkosi jaunikles, mat tokias lengviau įpra- 
tinti prie naujovių. Pasak kaimynės, darbas poniai 
Finč buvo gyvenimo prasmė. Atleista ji sudepresa- 
vo ir maždaug prieš pusantrų metų nusinuodijo. 

— Vadinasi, Finčas turi labai rimtą priežastį ne- 
apkęsti Kordvelo. 

Kesidis papurtė galvą. Sutikti su tokiu argume- 
ntu jis negalėjo. 

— Nejaugi sakysi, kad visas tas vaiko pagrobi- 
mas buvo suorganizuotas iš keršto? Žmona nusi- 
žudė prieš pusantrų metų. 

— Kerštas rusena, rusena, o paskui pliūpteli 
liepsna, — atsakė Frostas. — Šiuo atveju visos apli- 
nkybės susidėjo į krūvą. 

— Kol kas tai tik tavo versija, - paprieštaravo lai- 
kinasis inspektorius. - Kad ją pagrįstum, tu pasi- 
ryžęs iškraipyti faktus. 

— Aš visada taip dirbu, - tarė Frostas. - Ketinu 
apskaldyti Finčui ausis, ir bus, po šimts velnių, 
gaila, jeigu paaiškės, kad jis niekuo dėtas. - Berto- 
no inspektorius paklausė: - Ką dar apie tą tipą Ži- 
nome? 

— Nedaug... Žmogus jis užsisklendęs, šunį įsigi- 
jo neseniai. 

Frostas kilstelėjo antakius. 

— Kada? 

— Prieš dvi ar tris savaites. 


Inspektorius valandėlę, kumščiu baksnodamas 
į kitos rankos delną, pamąstė. 

- Sakiau, kad jis - apsukrus veikėjas. Šuo, ir tas 
tik plano dalis. Viskas apgalvota iki smulkmenų. — 
Frostas pakramsnojo krumplius, paskui, kilstelėjęs 
pirštą, prašneko visai grupei. - Šit kodėl Dinas An- 
dersonas buvo nurengtas. Finčas nenori palikti nė 
menkiausio įkalčio. Ant berniuko drabužių tik- 
riausiai buvo šuns plaukų, taigi nenaudėlis drabu- 
žių atsikratė. - Kuo giliau į bylos aplinkybes ins- 
pektorius niko, tuo labiau jaudinosi. - O ruoželis, 
patologo pastebėtas ant Dino kaktos... Lažinuosi, tą 
žymę paliko dušo kepuraitė. Finčas dengė berniu- 
ko plaukus, naikindamas bet kokius pėdsakus, ku- 
rie padėtų jį susekti. 

— Negaliu patikėti, — prisipažino Liza. - Finčas 
visiškai nepanašus į šaltakraujį galvažudį. 

— Nespręsk iš išvaizdos, —- patarė Frostas. - Ma- 
letas irgi nepanašus į asilą. 

Kesidis kietai sučiaupė lūpas. Šitaip kalbėti apie 
vyresnybę Žemesnio rango pareigūnės akivaizdoje, 
jo nuomone, nederėjo. 

— Dabar jau žinome, kas pagrobėjas. Kaip lošime? 

— Atsargiai. Neskubėdami, - pasiūlė Liza. 

— Neskubėti negalime, — paprieštaravo inspek- 
torius. - Laikas mus spaudžia. Vieną vaiką pagro- 
bėjas jau nužudė, gali nužudyti ir kitą. Jis nebeturi 
ko prarasti. 

Vėl suviauksėjo telefonas. Ragelį pakėlė Kesi- 
dis. Skambino iš ligoninės, traumų skyriaus. Išsky- 
rus nuo laiptų nusiritusią nėščiąją, jokių pacientų, 
sužalotų taip, kad neįstengtų pasiimti ketvirčio 


milijono dydžio išpirkos, vakar vakare tarp devy- 
nių ir pusės vienuolikos nepasitaikė. Laikinasis 
inspektorius persakė informaciją Frostui ir atsisto- 
jęs pamankštino įsmilkusią koją. Jis jau norėjo na- 
mo, bet buvo pasiryžęs anksčiau už Frostą neišva- 
žiuoti. 

— Koks čia bjaurus kvapas? 

Jergutėliau! — suvaitojo inspektorius. Iš kur vel- 
nias atnešė Maletą? 

— Pone, ir aš kažką užuodžiau, kai tik jūs įėjote, 
— atsakė Frostas. - Bene būsite į ką nors įmynęs? — 
Jis vogčia mostelėjo Velsui, girdi, atidaryk langą, o 
pats, suėmęs Maletui už alkūnės, išsivedė šį į kori- 
dorių. - Norėčiau šnektelėti. 

— Aš su jumis, Frostai, taip pat norėčiau šnekte- 
lėti, - pasakė vyriausiasis inspektorius. Iki jo kabi- 
neto jie žingsniavo tylėdami. Kai suėjo į vidų, Ma- 
letas vėl prašneko: - Man skambino policijos virši- 
ninkas. Jis labai sunerimęs dėl to, kad pagrobimo 
byloje mes nė kiek nepasistūmėję į priekį. Viršinin- 
ko žiniomis, berniuko motina vienam iš laikraščių 
pareiškė, kad policija nieko neveikia. 

— Pone, veikti mes veikėme, tik pirmiau nebu- 
vome aptikę jokių pėdsakų. 

— Nebuvome aptikę? O dabar jau esame aptikę? 
— Maletas sukluso, pagyvėjo. Jei paaiškėtų, kad 
taip ir yra, jis galėtų tučtuojau skambinti policijos 
viršininkui. 

- Ir netgi patikimą. 

Frostas trumpai apsakė padėtį. 

— Finčas? Tas pats — užpultasis? — pasitikslino 
vyriausiasis inspektorius. 

— Tas pats, pone. 

Maletas susimąstęs pasikrapštė smakrą. 

— Ar gali būti, kad vaiką jis slepia namuose? — 
paklausė. - Galėtume dar šiąnakt sugrąžinti ber- 
niuką motinai? 

Jei pavyktų šitoks triumfo žygis, pamanė Male- 
tas, rytiniai laikraščiai būtų apsijuokę negyvai. 

— Gal ir galėtume, viršininke, - pasakė Frostas. 
— Mums tik reikia sugalvoti, kaip berniuką rasti. 
Abejoju, ar pagrobėjas slepia jį namuose. 

— Tad ką siūlote? —- Maletas žvilgtelėjo į laikrodį. 
— Kratos orderiui gauti prireiks šiek tiek laiko. 

Frostas sąmoksliškai pamerkė viršininkui akį ir 
tarė: 

— Pone, leiskite veikti man. 

Vyriausiasis inspektorius pažvelgė į pavaldinį 
įtariai. Apie avantiūrinius metodus, kuriais šis ke- 
tino pasinaudoti, jis nieko nenorėjo žinoti. 

— Frostai, laikykitės taisyklių ir neužmirškite 
manęs informuoti, - pasakė. 

Inspektoriui išėjus, patenkintas Maletas šypte- 
lėjo į ūsą ir ėmė galvoti, ką pasakytų policijos vir- 
šininkui, jei Frostui pasisektų. „Pone, žinau, 
taisyklėms šiek tiek nusižengėme, bet svarbiausia 
buvo vaiko saugumas... Suvokti suvokiau, kad ma- 
no karjera kabo ant plauko, bet man tai rūpėjo ma- 
žiausiai...“ Jis pratinosi ištarti šias frazes tyliai, de- 
ramai kukliai. Paskui Maleto išraiška persimainė, 
jis prisimerkė ir ėmė repetuoti, kaip elgtųsi ištikus 
nesėkmei. „Aš primygtinai reikalavau Frosto lai- 
kytis taisyklių... Rizikuoti vaiko gyvybe jis neturė- 
jo teisės...“ Vyriausiasis inspektorius pats save pa- 


sveikino. Žinojo, kad nei vienu, nei kitu atveju ne- 
praloš. Tokias situacijas jis mėgo. 

Žmogžudysčių tyrimo kambaryje Frostas da- 
lijo saviškiams nurodymus. Cigarečių jis nebeturė- 
jo, bet viršutinėje švarko kišenėje rado pusėtiną 
nuorūką ir nedelsdamas ją įsikando. 

— Finčas neturi Žinoti, kad jį įtariame. Jeigu vai- 
ko jo namuose nebus, stebėsime pagrobėją, nenu- 
leisdami akių, ir tikėsimės, kad jis nuves mus kur 
reikia. 

— Nenori, kad Finčas sužinotų esąs įtariamas? — 
paklausė Kesidis. - Betgi jis, po velnių, sužinos tą 
pat akimirką, kai prisistatysime su kratos orderiu. 

— Mes prisistatysime be kratos orderio, - atsakė 
Frostas. Išpūtęs dūmus palubėn, jis stebėjo, kaip jie 
pro atvirą langą vinguriuoja laukan, į nakties šaltį. 
— Mes elgsimės taktiškai, subtiliai, pasinaudosime 
savybėmis, kuriomis aš garsėju pasaulyje. 


Pabeldus į duris, šuo pratrūko skalyti ir nenuti- 
lo net tada, kai Finčas, įjungęs koridoriuje šviesą, 
paklausė: 

— Kas ten? 

— Policija, — atsakė Frostas. — Ar galėtumėte 
skirti minutę, kitą? 

Šeimininkas atidarė duris. Prienamyje stovėjo 
tasai nevaleika su apsiaustu ir nutampytu šaliku. 

— Ponas Frostas, ar ne? - pasitikslino Finčas. 

— Tikrai taip, pone. Atleiskite, kad trukdau, bet 
mums nusišypsojo sėkmė. Sulaikėme žmogų, kuris 
jus užpuolė ir atėmė pinigus. 

Finčas nušvito. 

— Šaunu, inspektoriau! 


Jis nusivedė pareigūnus į svetainę, tvarkingą, 
išblizgintą, iščiustytą pedanto kambarį. 

— Kažkur išsiruošėte? — paklausė Frostas, mat 
šeimininkas buvo su švarku. 

— Ketinu pavedžioti šunį. Darau tai kas vakarą. 
Na tai kuo galėčiau padėti? 

— Reikia, kad atpažintumėte kelionkrepšį. Kar- 
tu - ir sulaikytąjį. 

- Arjis prisipažįsta pagrobęs tą vargšą berniuką? 

— Oi, pone, meluoja per akis. Sako, kad pinigus 
rado jis ir kad jūs mėginote juos atimti. 

— Tai bent įžūlėlis! Juk per jį atsidūriau ligoni- 
nėje. Žinoma, aš jį atpažinsiu. Gal paduotumėte 
paltą? 

Paltas tvarkingai kabojo ant kėdės atkaltės. 
Frostas padavė jį Finčui. Išvydęs, kad šeimininkas 
susiruošė išeiti, šuo, tikėdamasis ištrūkti į lauką, 
suskato džiaugsmingai amsėti ir strykčioti. 

— Pasiimkite ir šunį, - pasiūlė inspektorius. Jis 
nėmaž nenorėjo, kad terjeras painiotųsi po kojo- 
mis. — Ak, šit kas dar... - Frostas kuo nuošir- 
džiausiai nusišypsojo. — Nepalaikykite akiplėša, 
bet ar galėčiau jūsų namuose apsidairyti? 

Finčas nustebęs kilstelėjo antakius. 

- Kam? 

— Jeigu sulaikytąjį atpažinsite, jis garantuotai 
neigs esąs kaip nors susijęs su vaiko pagrobimu ir 
mėgins įpainioti jus. Sakys, kad į pamiškę važiavo- 
te paimti išpirkos. 

— Bet juk tai absurdas! — pasipiktino Finčas. — 
Kelionkrepšį radau visiškai atsitiktinai. 

Inspektorius supratingai linktelėjo. 

— Na, žinoma, pone, žinoma. Bet tas Žmogus 
tvirtins, kad slepiate berniuką. Taigi norėčiau - su- 
prantama, jums leidus - formaliai pasižvalgyti 
jūsų namuose, kad galėtume iš karto užkirsti kelią 
to Žmogaus paistalams. 

— O ar orderį turite? 

— Pone, kokie ten orderiai. Nejaugi manote, kad 
į paiešką žiūriu rimtai? Jei norite, galiu tą orderį at- 
sivežti, bet dėl poros minučių... - Frostas atidarė 
artimiausias duris ir įžiebė šviesą. - Čia poilsio 
kambarys, ar ne? - Apsižvalgęs inspektorius pasa- 
kė: — Ką gi, akivaizdu, jokio berniuko čia nėra. — 
Uždaręs duris, jis pridūrė: - Užmesiu akį į virtuvę, 
gal slepiate jį duoninėje. 

Į laukujes duris kažkas pasibeldė. Šuo lodamas 
puolė į koridorių. Į vidų įleistas konsteblis Džorda- 
nas pasakė: 

— Ką tik gavau žinią iš nuovados. Jie ten pakeitė 
atpažinimo procedūros laiką. Nori, kad prisistaty- 
tume tuojau pat. 

— Velniai juos rautų! — sukeikė Frostas. - Norė- 
čiau baigti darbą čia. Nejaugi nepalauks penkių 
minučių? 

— Atsiprašau, pone, bet nuovada prašo atvykti 
kuo greičiau. Visi jau išrikiuoti. 

Inspektorius atsigręžė į Finčą. Šis pasilenkęs 
ramino šunį. 

— Pone, ar galėtumėte važiuoti su šiuo pareigū- 
nu? - paklausė inspektorius. - Aš dar pasidairysiu 
čia ir atvažiuosiu po kelių minučių. 

Finčas kiek padvejojo, paskui gūžtelėjo pečiais 
ir nužingsniavo prie patrulio automobilio. 


— Nepamirškite užtrenkti durų! - šūktelėjo atsi- 
gręžęs. 

— Nesirūpinkite, pone, tikrai nepamiršiu! — at- 
sakė Frostas, žiūrėdamas, kaip Finčas su šuniu lipa 
į mašiną. Kai tik ši dingo už kampo, inspektorius į 
siųstuvėlį sušnibždėjo: - Išvažiavo. Paskubėkite! 

Veikiai į Finčo namus be triukšmo sugužėjo 
aštuoni vyrai, daugiausia — teismo ekspertai, ne- 
toliese dviejuose automobiliuose laukę ženklo pra- 
dėti darbą. Inspektorius trumpai nusakė užduotį. 

— Dirbkite kruopščiai, kaip velniai, bet pėdsakų 
nepalikite, Finčas nieko neturi suuosti. Ieškokite 
bet kokio įkalčio, įrodančio, kad vaikas čia buvo... 
plaukų, pluošto, kraujo pėdsakų. Taip pat būtų ge- 
rai rasti kasetinį magnetofoną, adatinį spausdintu- 
vą, buteliukų, kuriuose laikytas chloroformas. Už- 
tektų, net jeigu terastumėte prie kėdės pririštą ber- 
niuką, žiūrintį televizorių. 

Įgudę specialistai energingai kibo į darbą. Fros- 
tas slankiojo po namą, stengdamasis jiems netruk- 
dyti, tik protarpiais kyšteldamas nosį į kokią spin- 
tą ar spintelę. Visi daiktai Finčo, itin pedantiško 
Žmogaus, namuose buvo tvarkingai sudėti kur pri- 
dera, ir ši aplinkybė gerokai lengvino ekspertams 
darbą. 

Svetainėje ant sienos kabojo įrėminta fotografi- 
ja. Joje daug jaunesnis Finčas su šviesiaplauke mo- 
terimi šoko kažkokį šokį. Inspektorius įdėmiai ap- 

— Pone! — pašaukė jį Bertonas, koridoriuje po 
laiptais aptikęs duris. 

Konsteblis žibintuvėliu apšvietė akmeninius 
laiptus į rūsį, iš kurio patvoskė plėkais. 

— Nieko ten nėra, - numykė Frostas, - bet vis 
tiek patikrink. 

Likęs viršuje, jis gana abejingai stebėjo, 
kaip Žemyn lėtai lipančio Bertono žibintuvėlio 
spindulys šmaižioja senais rakandais. Į pagalbą 
buvo pasišauktas Džordanas, ir abu konstebliai 
ėmė kilnoti rūsyje sukrautą šlamštą. Įsitikinę, kad 
vaiko, nei gyvo, nei mirusio, ten nėra, kiekvieną 
daiktą jie kuo atsargiausiai padėdavo atgal. Sykį 
Bertonas koja užkliudė mėlyno rievėto stiklo bute- 
lį, ir šis pariedėjo akmeninėmis grindimis. Konste- 
blis atkimšęs pauostė. Butelyje teliūskavo ne chlo- 
roformas, o tik terpentino pakaitalas. 

Henlono pašauktas Frostas užbėgo į viršų. 
Vienas miegamųjų buvo pertvarkytas į kabinetą. 
Kriminalistas seržantas susijaudinęs parodė rašo- 
mąjį stalą, ant kurio buvo padėti kompiuteris 
„Amstrad“ ir adatinis spausdintuvas. Kriminali- 
stams veikiai teko nusivilti, mat Hardingas išaiški- 
no, kad šis spausdintuvas - devynių adatų, o tas, 
kuriuo išspausdintas išpirkos reikalavimas, - dvi- 
dešimt keturių. Patyliukais išsiplūdęs Frostas per- 
dendų apskaita ir sąskaitų išrašai. Į neseniai ištuš- 
tintą šiukšlinę buvo įmestas tik perplėštas vokas 
su langeliu. Inspektorius, neatitraukdamas užuo- 
laidos, pažvelgė pro langą. Parodęs Henlonui šia- 
pus vartelių riogsantį šiukšlių maišą, paliepė: 

— Tegul kas nors nusiveža į nuovadą ir iškrato. 


Ištraukęs rašomojo stalo stalčių, inspektorius 
pasklaidė tvarkingai susegtus popierius. Nieko įdo- 
maus ten nebuvo - išvien sąskaitos ir Žiniaraščiai. 

Henlonui Frostas tik trukdė, tad verčiau nulipo 
žemyn, į virtuvę, kur du ekspertai, ropodami ke- 
turpėsčia, uoliai ieškojo atspaudų ir plaušelių. 

— Daugiausia šuns plaukai, - pasakė vienas jų. 

— Tikriausiai šuo ir bus pametęs, - pasiūlė ver- 
siją inspektorius. Norėjo būti bent kuo nors nau- 
dingas. 

Virtuvės stalas, jau padengtas būsimiems pus- 
ryčiams, tik dar kartą paliudijo pedantiškus Finčo 
įpročius. Prie dubenėlio su dribsniais ir padėkliu- 
ko su duona bei sviestu buvo padėti vienas puodu- 
kas, viena lėkštutė ir vienas šaukštas. 

— Lažinuosi, išvietėje rasime vieną kasijos“ 
ankštį ir vieną šikpopierio lapelį, - sumurmėjo 
Frostas, niekada nemėgęs tvarkos. Jis dirstelėjo į 
laikrodį. Nuo tada, kai Finčas išvažiavo, buvo pra- 
bėgę beveik dešimt minučių. — Verčiau lėksiu į 
nuovadą, kad jam nesukiltų įtarimas. Jei tik ką 
nors rasite, tučtuojau man praneškite, tik, meldžiu, 
nepalikite pėdsakų 

Finčas nekantravo. Lizos atneštą arbatą jis jau 
buvo išmaukęs iki dugno, o suvožtą biskvitą su 
kremu atidavęs šuniui. 

— Maniau, visi čia seniai pasiruošę, - suniurzgė 
senukas. 

— Paskutinę akimirką iškilo šiokių tokių kliūčių, 
— pasiteisino seržantė ir lengviau atsikvėpė, mat 
įėjo Frostas. 


* Augalas, vartojamas kaip vidurius laisvinantis vaistas. 


— Atsiprašau, kad vėluoju, - pasakė jis. - Grįžta- 
nt teko sukti į šoną. Skubus iškvietimas. Užpuoliką 
jau atpažinote? 

— Procedūra dar net neprasidėjo, —- suburbėjo 
Finčas. — Matau, policijos darbas organizuotas 
prastokai. 

— Sužinok, ko delsiame, - paragino Lizą inspek- 
torius. 

— Ką nors radote? - pasiteiravo senukas. 

— Kur? — savo ruožtu paklausė Frostas, dėda- 
masis nesupratęs, ką anas turi galvoje. 

— Per kratą. 

— Aa, per kratą. - Inspektorius prajuko. - Šaldy- 
tuve radau šešis berniukus, bet mūsų ieškomojo 
Frostas lengviau atsikvėpė. - Duris užtrenkiau. 

Į kambarį grįžo Liza. 

— Hadsonas prisipažino užpuolęs poną Finčą ir 
atėmęs pinigus, — pasakė ji. — Taigi atpažinimo 
procedūra nebetenka prasmės. 

— O ką jis sako apie pagrobimą? — paklausė 
Frostas. 

— Kategoriškai neigia. 

— Pažiūrėsime, kaip neigs po to, kai su juo pasi- 
šnekėsiu aš, - grėsmingai pasakė inspektorius. — 
Veskis poną Finčą atpažinti kelionkrepšio. Jis — 
daiktinių įrodymų saugykloje. 

— Neužtruksime, pone, - pažadėjo seržantė, iš- 
leisdama Finčą pro duris. 

Kai tik jie išėjo, Frostas susisiekė su Bertonu. 

— Neradome nieko, —- pasakė konsteblis. - Jokių 
sąsajų su pagrobimu, jokių pėdsakų, kurie liudytų, 
kad berniuko būta Finčo namuose. 

— O automobilis... Automobilį išnaršėte? 

— Ekspertai apieškojo kuo kruopščiausiai. Nieko 
neaptiko. 

— Ką gi, nešdinkitės iš ten. Jis netrukus grįš. 

Jei nieko, tai nieko. Teks sugalvoti ką nors kit- 
ką, pamanė Frostas. 

Jam baigiant pokalbį su Bertonu, įėjo Kesidis. 
Išvydęs rūškaną inspektoriaus veidą, jis išsyk apsi- 
džiaugė. 

— Na ką, regis, taviškė versija ne kažin ko verta? 

— Ne, šį kartą neklystu, — užtikrintai atšovė 
Frostas ir pasilenkęs paglostė po stalu snaudžiantį 
šunį. — Fido, tavo šeimininkas — prakeiktas nusi- 
kaltėlis, ir aš jį prigriebsiu. 

Terjeras pramerkė vieną akį ir palaižė inspekto- 
riui ranką. Į kambarį grįžo Finčas. 

- Jau galiu eiti? - paklausė. 

— Taip, pone. Labai ačiū už pagalbą. Mūsų gar- 
bioji seržantė parveš jus namo. - Kalbėdamas Fros- 
tas dėjosi tuo pat metu galvojąs apie kitus, daug 
svarbesnius, reikalus. 

Einantį į Žmogžudysčių tyrimo kambarį, jį su- 
stabdė Maletas. 

— Frostai! — Sprendžiant iš balso, vyriausiasis 
inspektorius niršo, tiesiog kunkuliavo. 

Kabinete jis sėdėjo, pasidėjęs telefoną po ranka, 
pasirengęs skambinti policijos viršininkui tą pat 
akimirką, kai tik išgirs gerą naujieną. „Pone, Den- 
tono skyriaus kolektyvas vėl puikiai padirbėjo“, 
ketino paskelbti Maletas. Į viršininko sveikinimus 
jis būtų kukliai atsakęs: „Oi ne, negaliu visų nuo- 
pelnų prisiskirti sau.“ Ir štai, paaiškėjo, kad repe- 


tuota be reikalo. Jis matė atvežamą Finčą, matė 
rūškanus pavaldinių veidus, tik niekas nesiteikė 
vyriausiojo inspektoriaus informuoti apie padėtį. 

Rupužėle, pamanė Frostas, reikėjo jam pranešti. 

— Pone, kaip tik ėjau pas jus, - pasakė jis. 

— Finčą išleidote? Ar tai reiškia, kad nieko nera- 
dote? 

— Nė sukrušto šūdniekio. 

— Nė menkiausio kabliuko? - Atrodė, kad Male- 
tas neįstengia patikėti. 

— Na turbūt „nė sukrušto šūdniekio“ ir reiškia — 
nieko, - atrėžė Frostas. 

- Šitiek laiko sugaišta, šitiek pastangų, - piktai 
sumarmėjo skyriaus viršininkas. - Žmonės - visa 
ekspertų grupė — dirbo viršvalandžius. Ar bent 
nutuokiate, kiek tokia išvyka kainuos? 

— Nei aš Žinau, nei man rūpi, - taip pat atžariai 
kirto inspektorius. - Jei yra nustatyta, kiek pinigų 
galime išleisti pagrobtam vaikui surasti, prašyčiau 
man pasakyti. 

— Frostai, aš galiu susitaikyti su brangiai 
kainuojančia pergale, bet tik ne su brangiai 
kainuojančia nesėkme, - suburbėjo Maletas ir nud- 
rožė į savo kabinetą. 

Inspektorius įėjo į Žmogžudysčių tyrimo kam- 
barį, kur jo laukė sugižę kolegos. 

— Ką gi, - prašneko Frostas, - rasti kol kas nera- 
dome nieko, bet tai nereiškia, kad esame klystkely- 
je. Finčas — mūsų klientas. - Kesidis pašaipiai 
prunkštelėjo, bet inspektorius nekreipė į jį dėme- 
sio. — Galite mano žodžiu pasikliauti. Berniukas — 
Finčo rankose. Klausimas: kokioje velnio subinėje 


tas niekšas jį laiko? Tegul mane skradžiai, jeigu 
numanau! Bet gal kuris nors jūsų turite įdomių 
minčių? 

— Tarkime, pagrobėjas - iš tiesų Finčas, - prabi- 
lo Bertonas. - Kodėl tada jis nepareikalavo išpirkos 
dar kartą? 

— Tikriausiai nori sugalvoti kitą pinigų perdavi- 
mo būdą. Sykį sutartoje vietoje jį jau matėme. Jeigu 
pasirodytų ten pat dar kartą, bet kuris tešlagalvis, 
net toks kaip aš, sumotų, kad tai - ne atsitiktinumas. 

Ranką kilstelėjo Lambertas. 
bendrininko? 

— Neturi, - atsakė Frostas. - Finčas - vienišius. 
Taigi veikia visiškai vienas. Jis užkimšo berniukui 
burną, užrišo akis ir kažkur paslėpė. Kartoju 
klausimą: kaip mums vaiką rasti? 

— Pasekime jį, - pasiūlė Henlonas. - Dvidešimt 
keturias valandas per parą. Tegul pats nuveda mus 
pas vaiką. 

— O kam jam pas tą vaiką eiti? Būtų pernelyg 
pavojinga, - tarė Frostas. 

— Juk berniuką reikia pamaitinti. Pažiūrėti, ar 
nieko jam nenutikę. Vargšeliui vos septyneri. 

— Finčas — beširdis bjaurybė. Nemanau, kad 
berniukas jam bent kiek rūpi. 

— Jeigu nerandame jokių įkalčių, o pagrobėjas 
mūsų pas vaiką nenuves, ką tada mums daryti? — 
paklausė Liza. 

— Dirbti tol, kol apsivemsime, - atsakė inspekto- 
rius ir nustėro. —- Ko gero, Žinau, kur gali būti ber- 
niukas. 


— Nair kurgi? - skeptiškai paklausė Kesidis. Nė 
viena įdomi Frosto mintis kol kas niekam netiko. 

— Finčo kabinete užmečiau akį į jo žiniaraščius, 
sąskaitas. Viena jų — už Žemę, išsinuomotą kem- 
periui pasistatyti. Geresnės vietos rudenį nė nesu- 
galvosi... 

— Patikrinti verta, - nenoromis pripažino laiki- 
nasis inspektorius. - O kur tas kemperis stovi? 

— Nežinau, - skėstelėjęs rankomis, atsakė Fros- 
tas. - Į sąskaitą dirstelėjau tik probėgšmais. 

Kesidis irzliai palingavo galvą. 

- Ir kaip sužinoti, kai negalime tiesiog paklaus- 
ti Finčo? 

— Sužinosiu, — patikino inspektorius ir pažvelgė 
į sieninį laikrodį. Tada vidaus ryšio telefonu 
paskambino operatyvininkams ir paprašė perduo- 
ti Finčą namo vežančiai Lizai, kad susisiektų su 
Frostu, kai tik nuvažiuos. Inspektorius tikėjosi ser- 
žantę susigaudysiant: radijo ryšiu jis į ją nesikrei- 
pė, kad neišgirstų Finčas. 

Valandėlę visi įsitempę laukė Lizos skambučio. 
Buvo likusios kelios minutės iki vidurnakčio. Pa- 
galiau seržantė paskambino. 

— Finčas negirdi? — Frostas nė pats nepajuto 
šnibždąs. 

— Ne. Jis virtuvėje, šeria šunį. 

— Jei ims smalsauti, pasakyk, kad prašėme 
paskambinti dėl išprievartavimo bylos. Šit ką tau 
reikės padaryti. Viršuje jis yra įsirengęs kabinetą. 
Kairiajame rašomojo stalo stalčiuje rasi pluoštą dar 
neapmokėtų sąskaitų. Viena jų - už žemę, kurioje 
stovi kemperis. Būtina sužinoti to sklypo adresą. 

— Kaip man į tą kambarį pakliūti? 

— Pasakyk, kad prireikė į tupyklą — ši viršuje 
priešais kabinetą. Jeigu Finčas pasiūlys kibirą, teks 
sugalvoti ką nors kitką. Pasistenk, širdele. Labai 
svarbu! 

— Pasistengsiu. 

— Šaunuolė! Tik neužmiršk nuleisti vandens. 
Tas senas krienas - labai įtarus. 

Po aštuonių minučių seržantė vėl susisiekė su 
nuovada, jau iš automobilio. Žemė buvo išsinuo- 
mota Ist Sitono kempinge. 

— Iki jo - beveik keturiasdešimt mylių, - nusi- 
vylė Kesidis. 

— Tai kas? Vos valanda kelio automobiliu, - at- 
šovė Frostas. - Finčas tokį atstumą puikiausiai gali 
suvažinėti, išsivedęs šunį palakstyti. — Inspekto- 
rius nuėjo prie regiono Žemėlapio ir susirado jame 
vietovę. - Štai! Keturiasdešimt mylių nuo Dentono, 
atoki vietelė, rudenį ten — nė gyvos dvasios. Idea- 
lus užkampis pagrobtai aukai slėpti. 

Kesidis priėjęs taip pat patyrinėjo Žemėlapį. 
Kempingas buvo įsikūręs toliau nuo kelių. 

— Mums prireiks kratos orderio, - sumurmėjo 
laikinasis inspektorius. 

— Nėra kada terliotis, - atsakė Frostas, jau vy- 
niodamas ant kaklo šaliką. 

— Reikia bent Maletui pranešti. 

— Irgi nėra kada terliotis. - Inspektorius žinojo, 
ką pasakytų Maletas. 

— Sitonas —- Felfordo skyriaus teritorija, — 
priminė Bertonas. - Ar neturėtume leisti veikti te- 
nykščiams kolegoms? 

Perleisti šlovę - jei tik berniukas iš tikrųjų ten — 
kitam skyriui? Kesidis nieku gyvu nebūtų su tuo 
sutikęs. 

— Byla - mūsų! - pareiškė jis griežtai. 

— Gali būti bėdos. - Bertonas abejodamas palin- 
gavo galvą. 

— Nebus, jeigu viską darysime kaip pridera, — 
atsakė Frostas. 

Deja, inspektorius Frostas retai kada viską da- 
rydavo kaip pridera. 


Bertonas sustabdė automobilį prie pat kempin- 
go tvoros ir išjungė žibintus. Aukšta vieline užtva- 
ra apjuostas laukas buvo apžėlęs nuolatinių liūčių 
plakama žole. Tolimajame jo pakraštyje po medžių 
guotu gūžėsi įvairiausių formų ir dydžių kemper- 
iai. Vėjas barškino tvorą, girgždino medžius. Kem- 
pingas tokiu metu labiau panėšėjo į niūrų, apleistą 
užkampį. 

Jie atvažiavo keturiese: Frostas, Bertonas, Kesi- 
dis ir Liza. Iš pradžių inspektorius norėjo, kad va- 
žiuotų dar mažiausiai keturi pareigūnai, bet, vien 
pagalvojęs apie Maleto aimanas dėl viršvalandžių 
apmokėjimo, tos minties atsisakė. Kita vertus, į to- 
kią įslaptintą operaciją buvo parankiau įtraukti 
kuo mažiau Žmonių. 

— Na ir skylė! - suniurnėjo Frostas, siekdamas 
naktinio matymo žiūronų. 

Bertonas sugriebė jam už rankovės ir parodė 
šviesą viename kemperių. Bet inspektorius jau ir 
pats buvo ją pastebėjęs. Jis nukreipė žiūronus į 
kemperį ir sugraibęs pasukiojo fokusavimo ratuką. 


AL? 


Užuolaidėlės buvo užtrauktos, bet pro jas vis tiek 
prasisunkė šviesos rėželis. Frostas nukreipė prie- 
taisą į duris ir prieš pat akis tvykstelėjo 
skaičius 12. Tai buvo Finčo kemperis. Inspektorius 
atsigręžė į kolegas ir išsišiepęs pasakė: 

— Regis, pagaliau ir mus sėkmė pamylėjo. 

Kopti tvora buvo per aukšta, o kabamosios var- 
tų spynos nė vienas iš Frosto visrakčių neįveikė, 
taigi kitiems trims liko tik nekantriai Žiūrėti, kaip 
Bertonas, iš įstangos perkreipęs veidą, darbuojasi 
žnyplėmis. Galiausiai šios nukando grandinę, ir 
spyna žnektelėjo į purvą. Pastumti vartai džergž- 
dami išbrėžė minkštoje Žemėje griovelį. 

Susilenkę trilinki pareigūnai per aukštą, šlapią 
žolę, negailestingai čaižančią jiems blauzdas, nusė- 
lino palei virtine išrikiuotus kemperius. Kai priėjo 
12-ąjį, Frostas pirmiausia patikrino, ar nėra kito iš- 
ėjimo, tada pora medinių pakopų palypėjo iki du- 
rų. Buvo girdėti viduje neaiškiai šnekant. Paskui 
suskambo muzika. Ten veikė radijas. Inspektorius 
kumščiu patrankė į duris ir šūktelėjo: 

— Policija! Atidarykite! - Beveik tą pat akimirką 
šviesa viduje užgeso, muzika nutilo. - Nesitikėkite 
mūsų apkvailinti! Žinome, kad jūs kemperyje! 

Tyla. Inspektorius kelias akimirkas palaukė, ta- 
da atsitraukė į šalį. Bertonas sunkiomis žnyplėmis 
išdaužė durų stiklą, įkišęs ranką, atrakino jas iš vi- 
daus ir atidarė. Siūbtelėjo troškus negyvenamos 
patalpos kvapas. Kriminalistai atsargiai suėjo į 
tamsą ir tylą. 

- Šviesos! 

Bertono žibintuvėlio spindulys paskvarbė pa- 
tamsį ir krito ant jungiklio. Frostas šį spūstelėjo. 

Įsižiebė silpna lemputė, pareigūnai išvydo sulan- 
kstomą stalą plastmasiniu viršumi ir du gultus be 
patalynės. Ant stalo stovėjo lempa ir iš tinklo mai- 
tinamas nedidukas radijo aparatas, ir viena, ir 
kitas buvo sujungti su elektroniniu pultu ir už- 
programuoti tam tikrais laiko intervalais įsijungti. 
Inspektorius nuspaudė mygtuką. Lempa sušvito, 
ėmė veikti radijas. Įtaisas buvo skirtas vagims at- 
baidyti. 

Kažkuris atidarė po apatiniu gultu įrengtos 
spintelės dureles. Ji buvo prigrūsta patalynės kom- 
plektų ir staltiesių. Nuo pagrindinės patalpos at- 
skirtoje virtuvėlėje stovėjo viryklė su prijungtu 
propano balionu. Buvo čia ir kriauklė. Frostas atsu- 
ko čiaupą, iš jo pasipylęs rūdžių spalvos skystis pa- 
tiško į visas puses. Patiesalas ant grindų akimoju 
peršlapo. Inspektorius skubiai užsuko vandenį ir 
nusišluostė aptaškytą lietpalčio priešakį. 

— Nė pats nežinau, kam atsukau, - pasiteisino 
Frostas. 

— Regis, čia nieko nėra, — pasakė Liza, nors tai 
buvo aišku ir be žodžių. 

— Ir pats buvau besusigaudąs, - sumurmėjo ins- 
pektorius. - Nešdinkimės iš čia velniop! 

— Ką darysime su durų stiklu? - paklausė Kesi- 
dis. 

— Kai atėjome, jis buvo jau išdaužtas, - atsakė 
Frostas. - Neraliuoti vaikėzai! 

Dienos būta ilgos. Ir visiškai bergždžios. Jis 
norėjo, kad ji kuo greičiau baigtųsi, troško grįžti 
namo ir griūti į lovą su viltimi, kad rytas bus bent 
kiek geresnis. 


Frostas išjungė šviesą ir uždarė duris. Kiti jau 
buvo nulipę ant žemės. Staiga jis nustėręs pridėjo 
pirštą prie lūpų. 

— Čia kažkas yra, - sušnibždėjo. 

Sučežėjo žolė. Kažkas sujudėjo. Bertonas pasu- 
kiojo galvą, mėgindamas susigaudyti - kurioje pu- 
sėje. Kumštelėjęs Frostui, parodė į tamsą. 

— Antai! 

Sušmėžavo vienas tamsus pavidalas, kitas. Stai- 
ga akinamai plykstelėjo žibintuvėliai — tiesiai pa- 
reigūnams į akis. 

— Stokite! Policija! - sušuko kažkas. 

— Oi šūde, šūdeli! - suvaitojo Frostas. 


Maletas rėkė apsiputojęs. 

— Lindote į kito skyriaus teritoriją! Ne tik nepa- 
prašėte mano leidimo, jums nepakako elementa- 
raus padorumo pranešti jiems! 

— Užmiršau, - murmėjo Frostas, pamažėle slink- 
damas arčiau durų. Mirtinai nusikamavęs, jis ne- 
beturėjo jėgų galvoti, kaip svariau pasiteisinus, 
juolab kad žygis būtų buvęs atleistinas, tik jei būtų 
pasibaigęs sėkmingai. O baigėsi šit kaip: konste- 
bliai, nepaisydami jokių argumentų, pristatė Den- 
tono pareigūnus į Sitono areštinę. Laimė, Frostą at- 
pažino tenykštis seržantas. 

— Džekai, reikėjo mus perspėti, - papriekaištavo 
jis. — Į tuos kemperius nuolat įsilaužia vagys, tad, 
kai mums paskambino kažkoks pilietis ir pranešė 
pastebėjęs keturis įtartinus tipus, o dar paaiškėjo, 
kad grandinė nukirpta... 

— Naktį paskambino Felfordo skyriaus viršinin- 

kas, išvertė mane iš lovos, - tužo Maletas. - Buvo 
perpykęs ir kurgi nebus! Laimė, jis - geras mano 
draugas, tad man užteko už jus atsiprašyti. Bet at- 
siprašinėti turėjau ilgai. 

— Puiku! - atsakė Frostas, siekdamas durų ran- 
kenos. — Vadinasi, niekas nenukentėjo. 

— Niekas nenukentėjo?! — Vyriausiasis inspekto- 
rius jau beveik klykė. — Sėskite! — užbliovė, pajutęs 
jėgų antplūdį. — Frostai, per jus kenčia skyrius! 
Nuolat! Esama elementarių taisyklių, kurių daug 
negalvodamas laikosi net visiškai žalias naujokas! 
Negalima išvykti iš savo skyriaus teritorijos, nein- 
formavus manęs! Negalima įžengti į kito skyriaus 
teritoriją be leidimo, negalima laužtis į svetimą 
valdą be kratos orderio! 

— Buvau įsitikinęs, kad vaikas - ten. Orderio iš- 
sirašinėti nebuvo kada. 

— Laiko buvo per akis. Jūs tiesiog numojote ran- 
ka. Bet mano skyriuje privaloma laikytis taisyklių. 
Aišku? 

— Aišku. Turėsiu galvoje, - suburbėjo Frostas ir 
atsistojo. Galvojo jis visai apie kitką ir skyriaus vir- 
šininko klausėsi tik puse ausies. 

— O blogiausia, kad įvėlėte Kesidį, leisdamas 
jam suprasti, esą apie išvyką man pranešta. 

Frostas kietai sučiaupė lūpas. Kaip yra iš tikrų- 
jų, Kesidis žinojo. Bet suskubo pirmesnis papasa- 
koti Maletui tokią įvykių versiją, kokia jam buvo 
parankesnė. 

— Pasielgiau nedovanotinai, — ryžtingai ištarė 
inspektorius. 


Skyriaus viršininkas sužaibavo akimis. Kai 
Frostas nuolankiai pripažindavo kaltę, jis tiesiog 
nebežinodavo, ką daryti. Kuo greičiau pavyks pa- 
keisti nevykėlį inspektorių Kesidžiu, tuo geriau, 
manė Maletas. 

— Skyriuje numatomos tam tikros permainos, - 
užsiminė jis niauriai. 

Frostas išsyk nušvito. 

— Pone, nejaugi ketinama perkelti jus kitur? Bū- 
tų neteisinga. Kai šitaip stengiatės... 

— Ne, Frostai, - šaltai atkirto Maletas, - manęs 
niekas niekur neperkelia. 

— Šit kaip? — Nusivylimo inspektoriui nuslėpti 
nepavyko. - Ką gi, jei daugiau nieko... 

Skyriaus viršininkas atsiduso. Na ką su tokiu 
daryti? 

— Daugiau neturiu ką pasakyti, inspektoriau. 

Beviltiškas tas Frostas, pamanė Maletas ir galu- 
tinai apsisprendė inspektoriaus atsikratyti. 


Frostas įsėdo į automobilį, nepaliaudamas gal- 
voti apie tai, kas nutiko kempinge. Tame kempery- 
je jam šmėstelėjo kažkokia svarbi... menkutytė, ne- 
pagaunama užuomina. Jis nusižiovavo. Kad ir kas 
ten buvo, turės palaukti. Trečia valanda ryto, o jis 
nuvargęs kaip šuo. Velniop visas bylas! 

Inspektorius susirado cigarečių pakelį. Šis buvo 
tuščias. Kai išnaršė visas kišenes ir daiktadėžę, jį 
apniko panika. Peleninėje, ir ten nebuvo nė vienos 
nuorūkos, vien pelenai. Velniai rautų! Jis ir šiaip 
žinojo, kad nakties be cigaretės neištvertų, o kai 
galutinai suvokė jos neturįs, noras užrūkyti tapo 


nepakeliamas. Nė viena parduotuvė Dentone tokiu 
metu nedirbo. Taigi buvo likusi vienintelė išeitis. 
Frostas apgręžė automobilį. 


Negalėdama užmigti, ji skaitė lovoje. Staiga iš- 
girdo privažiuojant automobilį. Dirstelėjo į žadin- 
tuvą. Šešiolika po trijų. Kažkas taku priėjo prie du- 
rų, subirbė skambutis. Ji užsimetė chalatą ir tyliai 
nulipo laiptais. 

Pažvelgusi pro akutę, sunkiai atsiduso ir at- 
rakino duris. Tasai kelmas mindžikavo prie 
slenksčio, kaltai ir tuo pat metu viltingai šypsoda- 
masis. 

— Nenaudėlis Džekas Frostas! 

— Sveika, Širle. Atleisk, kad taip vėlai. 

— Na ką tu, pavėlavai vos trisdešimt šešias va- 
landas. Žadėjai vežtis mane pietų. 

Jis pliaukštelėjo delnu sau per kaktą. 

- Kad mane kur plynios, iš tikrųjų! Širle, ne- 
pyk... vis per tą pagrobtą vaiką... 

— Galėjai bent paskambinti. O aš, kvailė, sėdėjau 
išsipusčiusi, laukiau gurgiančiu pilvu... 

Frostas atgailaudamas panarino galvą. 

- Širdingai atsiprašau. Nuo tada, kai berniukas 
dingo, taip ir plušu be atokvėpio. Praėjusią naktį 
išvis akių nesumerkiau. 

Moteris su pašaipia atjauta palingavo galvą. 

— Vargšelis. Na užeik. 

Jis nudyrino paskui ją į svetainę ir nusivilko ap- 
siaustą. Širlė įjungė elektrinį židinį - liepsnojančių 
malkų imitaciją. Frostas išsidrėbė ant minkštasuolio 
ir susyk pasijuto laimingesnis, gal net kiek mažiau 
pavargęs. 

— Užsukau pasimatyti su tavimi, - sumurmėjo 
jis. - Juk geriau vėliau negu niekada. 

Ji atlyžo. Atsisėdo greta jo ir tuojau pat pasislin- 
ko dar arčiau. 

— Na gal tu ne toks jau ir pagedęs, - sumurkė. 

Frostas mintyse suskaičiavo iki dešimt ir įbedė 
nosį į šiltą, švelnų jos skruostą. 

— Gal atsitiktinai turi kokį pakelį cigarečių? — 
paklausė. 

— Bjaurybe tu, bjaurybe! - kirto akimoju atšliju- 
si moteris. 


Lova buvo kieta, nepatogi, o užmigti jis negalė- 
jo dar ir dėl to, kad galvoje rizgo daugybė minčių. 
Įžiebęs naktinę lempelę, užsidegė cigaretę iš Širlės 
Į jį mesto pakelio. Gulėjo ant nugaros ir stebėjo pa- 
lubėje vinguriuojančius dūmus. 

Vis galvojo apie nevykusį apsilankymą kem- 
pinge. Buvo ten kažkas svarbaus, kažkas, kas turė- 
jo išjudinti atmintį, bet jam niekaip nesisekė užsi- 
kabinti, ta svarbioji detalė vis išsprūsdavo ir jis vėl 
atsidurdavo aklavietėje. Mėgino galvoti apie ką 
nors kitką, bet nejučia vis grįždavo į kemperį... 
gultai su plonais čiužiniais, matyt, tokiais pat kie- 
tais kaip ir jo... patalynės prikimšta spintelė... vir- 
tuvėlė... iš čiaupo kliokiantis rudas vanduo... per- 
mirkęs kilimėlis... 

Galų gale nuovargis jį priveikė, šilta lova tapo pa- 
togi, ypač įsivaizduojant, kaip šalta ir nejauku lauke. 
Frostas sumaigė cigaretę ir ėmė grimzti, grimzti, 
grimzti į kietą miegą, kemperio vaizdiniai jo sąmo- 
nėje... čiaupas... perdrėkęs patiesalas... išbluko. 

Staiga jis krūptelėjęs pašoko. Kilimėlis! Prakeik- 
tas kilimėlis!.. Štai kas krebždėjo sąmonėje, štai kas 
ji graužė, bakštino veikti. Pačiu laiku pasipainiojęs 
įkaltis iš kitos nelemtos bylos... 

Po kelių minučių inspektorius sėdo prie vairo, 
po penkiolikos - įžengė į nuovadą. Vos atvėręs pri- 
imamojo duris, užuodė gardų čirškinamo kumpio 
kvapą, kuris nuviliojo jį tiesiai į valgyklėlę. Išvydęs 
Bilą Velsą ir Bertoną, kurie, baigdami pamainą, 
drauge kirto angliškus pusryčius, inspektorius ap- 
sidžiaugė. Atsinešęs apkrautą padėklą, prisėdo 
prie jų staliuko. 

Velsas pažvelgė į laikrodį. Buvo pusė šešių. 

— Džekai, kas nutiko? Ji išspyrė tave iš lovos? 

— Išspyrė dar neįlipusį, —- atsakė Frostas, dažy- 
damas duoną į nuovados seržanto kiaušinienę. - 
Tau, sūnau, turiu darbo, - kreipėsi į Bertoną. 

— Aš jau važiuoju namo, - tarė konsteblis. 

— Oi ne, nevažiuoji. Teks dirbti viršvalandžius. 
— Išgirdęs tarškant indus, inspektorius atsigręžė. 
Naktinę pamainą dirbantys Džordanas ir Koljeris 
stiprinosi prieš grįždami budėti. Frostas juos pasi- 
kvietė. - Jums irgi teks padirbėti... viršvalandžius. 

— Džekai, viršvalandžius turi patvirtinti Male- 
tas, - priminė Velsas. 

— Velniop Maletą! Neverta gaišti laiko. — Ins- 
pektorius kiek atsitraukė su kėde, kad Džordanas 
ir Koljeris galėtų persėsti prie jų. - Prisimenate, kai 
kanale ieškojome berniuko, visą tą iš vandens 
iškeltą šlamštą paskui sumetėte atgal? Kai ką teks 
vėl iškelti. 

— Gal bent ne ožkos maitą? - paklausė Džordanas. 

— Ne. Kilimą. 

— Džekai, tavo svetainei jis vis tiek netiks, - pa- 
sakė Velsas. - Be to, ar įsivaizduoji, kaip tas kili- 
mas dvokia? 

— Ypač, jei praplyšo ant jo užmestas maišas su 
skerdienos atliekomis, - pridūrė Džordanas. 

Frostas į kolegų sąmojus nekreipė dėmesio. 

— Eikite ir išsinuomokite valtį, - paliepė. 

— Tam irgi reikia Maleto sankcijos, - tarė Velsas. 

— Arba vyresniojo pareigūno, o aš kaip tik toks 
ir esu, - atšovė Frostas. - Taigi mikliau judinkimės, 
kol neįėjo Maletas ir visko neuždraudė. 

Buvo dar tamsu. Juodame tepaluotame kanalo 
paviršiaus aksome ribuliuojantys tilto žibintų at- 
spindžiai irklų menčių perverti dužo į daugybę 
mažyčių spindinčių dėmelių. 

— Atrodo, pagavome! - šūktelėjo Bertonas Fros- 
tui, kuris stebėjo konsteblių darbą, stovėdamas ant 
pakrantės tako. 

Koljeris paguldė savąją kartį šalia Bertono ir 
jiedu sukibę iškėlė varvantį maišą. Širdis Frostui 
nusirito į kulnus. Nejaugi dar vienas lavonas? Jei- 
gu taip, verčiau drėbti tą nelaimėlį atgal į vandenį. 
Nors, sprendžiant iš klaikaus dvoko, atrodė, kad 
nuogąstauta ne veltui, vis dėlto maiše žliugsojo tik 
mėsinės atliekos. 

— Ašjau papusryčiavęs! - sušuko Frostas. - Me- 
skite atgal! 

Nugrimzdęs į gelmę skenduolis atsirūgo smir- 
dančiais burbulais. 

- Ieškokite kairiau! —- patarė inspektorius. 

Konstebliai pabadė dugną ten, kur jis rodė. Po 
kokio pusvalandžio visai kitur surado ko ieškoję. 
Tiesa, pirmiau teko nukelti pūvančią ožkos stipe- 
ną. Vis dėlto galų gale įkėlė į valtį virvele perrištą, 
juodu dumblu apskretusį kilimą, sulankstytą į ko- 
kių keturių pėdų kvadratą. 

— Kas toliau? —- paklausė Bertonas. 

— Apžiūrėkime, - atsakė Frostas. 

Konstebliai prisiyrė prie pat kranto ir iškėlė ry- 
šulį ant tako. Pagulėjęs po ožkos dvėsena kilimas 
nepakenčiamai dvokė. Inspektorius užsispaudė 
nosį ir atlenkė jo kraštą. Norėjo pamatyti marginį. 
Iš pradžių teko nusivilti. Ant tilto plieskiančių 
natrio lempų šviesoje kilimas atrodė pernelyg tam- 
sus, beveik juodas. Frostas pašvietė į jį žibintuvėliu 
ir suvokė nesuklydęs. Atsitiesė ir pamojo iš valties 
lipančiam Bertonui. 

— Na kaip, mielas drauge, atpažįsti? 

Ar atpažįstu purviną, šlapią raudonos ir mėly- 
nos spalvų kilimą? Ką jis turi galvoje? - pamanė 
konsteblis. Net susiraukė apstulbęs, mat iš tiesų at- 
pažino. 

— Argi ne tokį tuodu vyrai klojo „Bonlyje“? 

— Puikiausios kokybės gaminys, sūnau, - atsakė 
inspektorius. - Ypatingas, specialiai kurtas raštas. 
Niekur kitur tokio nerasi. 

Frostas kišeniniu peiliuku perrėžė virvelę. At- 
palaiduotas kilimas staigiai atsilenkė, pareigū- 
nams ant batų pasiliejo dvokiantis vanduo. 

— Kad tu suruktum! - burbtelėjo inspektorius. 
Gal būtų sukeikęs ir riebiau, bet jo dėmesį pa- 
traukė pora svarmenų - didelių spalvotų grindinio 


plokščių. - Akivaizdu, skandinta tyčia. O juk kili- 
mas puikus, naujutėlis, jo kvadratinio metro kaina 
— apie dvidešimt svarų. — Frostas kreipėsi į Džorda- 
ną ir Koljerį, kurie kėlė į krantą valtį: - Pasisekė 
jums, vyručiai... be smagaus darbo neliksite. Vež- 
kite šitą, - jis pabaksnojo kilimą bato nosimi, - eks- 
pertams. Jei niekas nebudi, išsikvieskite... Dėl virš- 
valandžių apmokėjimo nesirūpinkite. Tegul gerai 
iššukuoja... Mane domina bet kokios dėmės: seilių, 
uogienės, myžalų ir net kraujo... Pasakykite eks- 
pertams, kad darbas skubus. 

Džordanas nužvelgė įmirkusį ryšulį su pasi- 
bjaurėjimu. 

— Pone, šitą kilimą gręžti galima, be to, automo- 
bilis prasmirs... Gal verčiau išsikviesti kokį furgo- 
ną ar dar ką nors? 

— Furgono nebus, - atsakė Frostas. - Kai nuveši- 
te kilimą, pasiimkite šitų akmenų gurinių ir lėkite 
į tuos namus, kur buvo išžudyti vaikai. Pažiūrė- 
kite, ar tik nebus plokštės išluptos iš Groverių kie- 
mo grindinio. - Inspektorius nusižiovavęs žvilgte- 
lėjo į laikrodį. Be penkiolikos septynios. Važiuoti 
miegoti nebebuvo prasmės. - Trauksiu į nuovadą, 
— pasakė. 

— Pamėtėti? - paklausė Džordanas. 

Frostas žingtelėjo į šalį nuo pradvisusio kilimo. 

— Ačiū, nereikia. Važiuosiu su Bertonu. 

Jis sėdėjo Žmogžudysčių tyrimo kambaryje, rū- 
kė Širlės cigaretes ir laukė kilimą tiriančių eksper- 
tų ataskaitos. Šie, niekdariai, nesiskubino. Frostas 
jau siekė telefono, bet persigalvojo. Kai pastarąjį 
kartą jiems paskambino, buvo gerai išbartas. 
„Skubame kaip įmanydami, bet galėtume dirbti 
dar sparčiau, jei nereikėtų kas penkios minutės at- 
sakinėti į visokių kvailių skambučius. Nebeskam- 
binkite, patys jums pasuksime...“ 

Koridoriuje subarškėjo kibirai. Pradėjo darbą 
valytojos. Dangus už nešvarių langų buvo nusida- 
žęs oranžiniu atspalviu — brėško nauja Žvarbi 
diena. Inspektorius pasiraivė ir nusižiovavo prati- 
sai, plačiai, net raumenis aplink burną įskaudo. 
Jautėsi lipnus, suskretęs. Peršėjo akis. Buvo nusiva- 
res. Jei nebūtų Širlės paprašęs cigarečių, dabar, ką 
kiūtojęs vienas kaip pirštas nykiame kambaryje, 
parptų sau laimingas šiltoje jos pašonėje. Jis kilste- 
lėjo riešą ir markstydamasis pažvelgė į laikrodį. 
Šiek tiek po septynių. Po poros valandų prisistatys 
išsipustęs, švariai nusiskutęs Maletas, ir diena 
prasidės jo aimanomis dėl išsinuomotos valties ir 
be leidimo dirbtų viršvalandžių. Jei nebus ko vy- 
riausiajam inspektoriui pakišti, jis taip ir zurs ne- 
paliaudamas. Frostas nusipurtė ir maldaujamai 
dirstelėjo į telefoną. Nagi, ekspertai, parodykite, ką 
sugebate! 

Įsikandęs dar vieną Širlės cigaretę, jis suraukė 
nosį. Na niekaip negalėjo atsikratyti tos nususu- 
sios ožkos tvaiko, dar prasčiau dvoktų nebent koks 
nors rinktinis Draisdeilio skrodžiamasis. Net ciga- 
retės, ir tos atsidavė maita. Bet Frostas vis tiek už- 
sirūkė. 

Bilas Velsas atnešė laikraštį. 

— Džekai, pamaniau, tau bus įdomu, - pasakė 
jis. 

Didžiąją dalį pirmojo puslapio užėmė apsiaša- 
rojusios ponios Kerbi nuotrauka, į šią buvo įterpta 
mažiukė - Bobio. Antraštė skelbė: VERKIANTI 
MOTINA KALTINA POLICIJĄ, VANGIAI IEŠKA- 
NT MAŽOJO BOBIO. Paantraštė buvo išspausdinta 
mažesnėmis raidėmis: MILIJONIERIUS PREKY- 
BOS CENTRŲ SAVININKAS SIULO ATLYGĮ TAM, 
KAS PADĖS IŠGELBĖTI BERNIUKĄ. Išsišiepęs, 
bent jau nuotraukoje, seras Ričardas Kordvelas siū- 
lė dešimt tūkstančių svarų tam, kieno suteikta in- 
formacija pravers išvaduojant vaiką. 

— Na ačiū, tai bent pataisei nuotaiką! - sumur- 
mėjo Frostas ir, nutrenkęs laikraštį į šiukšlinę, dė- 
mesį vėl sutelkė į telefoną. - Skambėk, šmiki tu, 
skambėk... Negaliu čia laukti visą dieną. 

Lyg išgirdęs jo maldas, aparatas kimiai krenkš- 
telėjo. Inspektorius griebė ragelį, net nelaukęs, kol 
deramai suskambės. Deja, skambino ne ekspertai, 
o Džordanas. Jiedu su Koljeriu apieškoję Groverių 
kiemą ir radę krūvą grindinio plokščių nuolaužų. 
Pora luitų puikiausiai dera su kilimą nugramzdi- 
nusiais svarmenimis. 


— Ar mes tikrai oficialiai dirbame viršvalan- 
džius? - nepatikliai paklausė konsteblis. 

— Taip, taip, žinoma, - užtikrino jį Frostas 
ir padėkojęs leido važiuoti miegoti. Pačiam ins- 
pektoriui liko tik nusižiovauti - jo miegoti niekas 
neišleido. 

Vos padėjęs ragelį, jis net pašoko iš netikėtumo, 
mat telefonas šaižiai sučirškė. Šį kartą skambino 


ekspertai. 

— Yra kraujo, - patenkintas pranešė Hardingas. 
— Daug kraujo. 

Dvokianti Frosto cigaretė akimoju maloniai už- 
kvipo. 


- Įdėmiai klausau, - pasakė jis. 

— Kraujas - antros grupės. 

Inspektorius su palengvėjimu išpūtė dūmus. 

— Kaip ir Nensės Grover! Tenedrįsta niekas va- 
dinti jūsų niekam tikusiais dykaduoniais! 

— Tikiuosi, viršvalandžiai bus užregistruoti? — 
pasiteiravo Hardingas. - Man prireikė kelių kolegų 
pagalbos. 

— Žinoma, užregistruoti, - atsakė Frostas, gal- 
vodamas, kaip, po galais, reikės įkalbėti Maletą pa- 
sirašyti. Griebęs šratinuką ir popieriaus skiautę, 
ėmė mėgdžioti vyriausiojo inspektoriaus parašą. 
Šiokios tokios gerai apgalvotos klastotės iš tiesų 
galėjo prireikti. Staiga, džiaugsmingai sušukęs, 
Frostas pamėtėjo rašiklį į viršų ir vikriai sugavo. 
Tegul Maletas burnoja dėl viršvalandžių, jei taip 
nori. Jie jau apmokėti! Juk kraujas ant kanale 
sužvejoto kilimo - tos pat grupės kaip ir Nensės 


Grover. Inspektorius vėl pažvelgė pro langą į švin- 
tantį dangų. Diena turėjo būti ne tokia jau ir prasta, 
nors Markui Groveriui ji nežadėjo nieko gero. 

Frosto nuovargis buvo išgaravęs, jis tik gailėjo- 
si, kad nėra su kuo pasidalyti gera nuotaika. Užtat 
nudžiugo, išvydęs į kambarį su dviem puodeliais 
garuojančios arbatos įeinantį Bertoną. 

— Ankstyvas tu, mano sūnau. Didžioji tavo mei- 
lė, man regis, dar neatvažiavo. 

Konsteblis nusišypsojo ir pastatė vieną puodu- 
kų prie Frosto. 

— Matei vakar, kaip ji įvažiavo keliu tam vyrio- 
kui į kiaušus? — paklausė šis, rašikliu maišydamas 
arbatą. - Jei sumanysi ją pakadrinti, būk atsargus 
— kad netektų ir tau šitaip raitytis ant žemės. 

— Kad man taip pasisektų! - atsakė Bertonas. 

Inspektorius nusijuokė ir sriūbtelėjo arbatos. 

— Jei jau prakalbome apie sėkmę... Groverių byla 
pagaliau išjudėjo. 

Jis papasakojo konstebliui apie kilimą ir eksper- 
tų išvadą. 

— Taigi Markas Groveris susitepęs? — pratarė 
Bertonas. 

— Išsišūdinęs iki kaklo. Imkime ir pradėkime 
dieną jo areštu. 

Frostas paskambino į ligoninę. Seselė pasakė, 
kad Groveris vakar vakare buvo išrašytas ir apsi- 
stojo pas seserį. Taip, adresą žinanti... 

Bertoną inspektorius išsiuntė į teismo eksperti- 
zės laboratoriją parvežti kilimo, o pats neskubėda- 
mas nuėjo į stovėjimo aikštelę. 


Frostui pasibeldus, duris atidarė žema įkūni 
moteris. Marko Groverio sesuo už brolį buvo vy- 
resnė kokiais dešimčia metų. Kai inspektorius 
prisistatė, jos veide šmėstelėjo nerimas. 

— Abejoju, ar jis pajėgs atsakinėti į klausimus. 
Vargšelis visiškai sugniuždytas, - kalbėjo moteris, 
vesdamasi Frostą į virtuvę. - Savo vaikus jis taip 
mylėjo... Ką ten mylėjo - tiesiog dievino. 

Inspektorius atjaučiamai palingavo galvą. 

— Žinau, širdele, žinau... — pasakė. — Be svarios 
priežasties nekvaršinčiau jam galvos. 

Markas jautėsi nekaip, į mėlynes panašūs ratilai 
aplink akis blyškiame veide atrodė dar tamsesni. 
Frostą jis išsyk atpažino. Vangiai pasisveikinęs pa- 
klausė: 

— Ar yra kokių naujienų? 

— Porą perspektyvių pėdsakų užėjome, - atsakė 
inspektorius. - Žinau, jūsų savijauta nekokia, bet 
būtų labai gerai, jei drauge pavažiuotume iki nuo- 
vados. Radome šiokių tokių daiktų, tad pasakytu- 
mėte, ar jie - iš jūsų namų. 

— Na nežinau... - sudvejojo Groveris. 

— Važiuok, —- paragino jį sesuo. - Bent gryname 
ore pabūsi. - Kai Markas nuėjo pasiimti palto, mo- 
teris Frostui šnipštelėjo: - Gerai būtų brolį bent 
kiek prablaškyti. 

— Pasistengsiu, - pažadėjo inspektorius. 

Koks malonus žmogus, pamanė ji. 


Automobilyje Groveris vis muistėsi, abejingai 
dėbsojo pro langą, nerūpestingai tauškiančio Fros- 
to nesiklausė. 


— Ar nepaklydome? - sunerimo staiga. 

Inspektorius tyčia užsuko į Kresvelo gatvę. 

— Tik norėjau užmesti akį, - pasiteisino. 

Jie lėtai pravažiavo pro Groverių namus, prieš 
kurių duris kaimynai buvo sukrovę ištisas stirtas 
gėlių ir vainikų. Regint vieną šių - meškiuko pavi- 
dalo - tiesiog plyšo širdis. Groveris nurijo seilę, 
nusuko akis į šalį ir sudrebėjo. 

— Niekada čia nebegrįšiu, - pasakė. - Nega- 
lėčiau. 

Frostas užjaučiamai linktelėjo, bet iš tikrųjų jis 
tik pasiekė savo tikslą — Groveris jaudinosi ir staig- 
menai buvo nepasirengęs. 

— Ką konkrečiai norėsite, kad atpažinčiau? - pa- 
klausė jis. 

— Ilgai neužtruksime, - aptakiai atsakė inspek- 
torius ir, įvažiavęs į nuovados aikštelę, nuvairavo 
automobilį prie didžiulės saugyklos pastato gale. — 
Čionai, — pratarė, atidaręs duris. Patvoskė kvapas, 
sumirksėjusios įsižiebė dienos šviesos lempos, ir 
Groveris susizgribo stovįs priešais pakabintą džiū- 
ti didelį gabalą brangiojo „Bonlio“ kilimo su krei- 
da apibrėžtais sklypeliais, kuriuose ekspertai buvo 
aptikę kraujo pėdsakų. Kelias akimirkas jis stovėjo 
nustėręs, prasižiojęs, paskui apsigręžė ir, nustūmęs 
Frostą, išpuolė pro duris. Inspektorius jo nesivijo. 

— Nebūkite kvailas! - sušuko. - Kur jūs pabėgsi- 
te?! Kur pasislėpsite?! 

Groveris susverdėjo, sustojo ir, panarinęs pe- 
čius, lėtai atsisuko, jo veidas buvo gyva neviltis. 
Vyriškis siaubingai drebėjo. 

— O Dieve, - pratarė. - O Dieve! 


Frostas priėjo ir suėmė jam už alkūnės. 

— Pasikalbėkime, sūnau, - sušnibždėjo. — Pa- 
lengvės. 

Maletas, kuris apie neleistinus viršvalandžius 
jau žinojo, pasitiko inspektorių koridoriuje. 

— Mums reikia pasikalbėti, - sušnypštė. 

— Vėliau, - atkirto Frostas ir, kad Groveris galė- 
tų praeiti, beveik nustūmė viršininką į šalį. 

— Tučtuojau! — užriko Maletas, kunkuliuodamas 
įtūžiu. 

— Vėliau! Vėliau, po velnių! - suurzgė inspektorius. 


Jis nusivedė Groverį į ankštą kvotos kambarį, 
kuriame tvyrojo įsisenėję prakaito ir neskalbtų ko- 
jinių kvapai. Bertonas atnešė arbatos ir įjungė 
magnetofoną. Frostas užsirūkė ir purtydamas už- 
gesino degtuką. 

— Ką gi, pone Groveri, - prašneko jis, - buvote 
perspėtas. Žinote, kad galite nieko nesakyti, bet 
pirmiausia išklausykite mane. Judu su Žmona susi- 
barėte. Ir ji, ir vaikai jus jau vimdė. Išvažiavote į 
„Bonlį“, bet vėliau grįžote su vogtu kilimu. Žmona 
jūsų laukė nusiteikusi kivirčytis toliau. Jūs palūžo- 
te. Griebėte peilį ir ją nužudėte. Vaikų akivaizdoje. 
Mažyliai pratrūko rėkti, todėl išžudėte ir juos. Juk 
reikėjo kaip nors nutildyti. 

Frostas žinojo, kad jo pasakojimas nepagrįstas 
faktais, bet norėjo įtariamąjį išprovokuoti. Planas 
suveikė. 

— Netiesa! - pašokęs ant kojų, suriko Groveris. — 
Savo vaikų nebūčiau galėjęs nuskriausti! Mylėjau 
juos! 


Inspektorius rūkydamas primygtinai kalbėjo 
toliau: 

— Puikusis jūsų parsivežtas kilimas buvo aptaš- 
kytas žmonos krauju, todėl jums teko jį išmesti. 
Paskandinote jį kanale, o paskui nuvažiavote prie 
geležinkelio tunelio ir nubloškėte žmonos lavoną 
po traukiniu, kad atrodytų, esą ji nusižudė. Tada 
grįžote į prekybos centrą dorai padirbėti, kartu ir 
alibi užsitikrinti. 

— Ne! 

— Sėskite, gerbiamasis, bus patogiau kalbėti, — 
šyptelėjęs paragino Frostas ir palaukė, kol įtaria- 
masis atsisės. - Aš pasirengęs jus išklausyti. Jei ga- 
lite papasakoti geresnę istoriją, mielai prašom, bet 
jeigu neturite ką pasakyti, pasitenkinsiu ir saviške 
versija. 

— Ne taip buvo. - Groveris pasisuko į Bertoną, 
kurio veide įžvelgė daugiau atjautos. - Ne taip. 

— Na tuomet papasakokite — kaip, - paprašė 
Bertonas. 

Groveris nusibraukė nuo kaktos plaukus ir ėmė 
pasakoti: 

— Taip, mes iš tiesų riejomės. Riejomės visada. 
Toks ir buvo prakeiktas mūsų bendras gyvenimas 
— vienos ilgos niautynės! Nensė nuolat skundėsi, 
kad vaikai varo ją iš proto, ir kaltino mane, esą nie- 
kada nebūnu namie. Sakydavau, kad per dienas 
sėdėdamas namuose nieko neuždirbsiu ir ji ne- 
turės ką leisti. Na ir pasipainiojo tasai skubus dar- 
bas „Bonlyje“. Tada Žmona visai pasiuto. Prigrasi- 
no nusižudysianti, jei paliksiu ją vieną su vaikais. 
Aš atšoviau: „Puiku, bent bus ramybė namuose.“ 
Trenkiau durimis ir išvažiavau dirbti. 

— Ar anksčiau Žmona yra grasinusi nusižudyti? 
— paklausė Frostas. 

— Po velnių, tai buvo mėgstamiausia jos giesme- 
lė. Nensę ištikdavo isterija, tada pratrūkdavo klyk- 
ti vaikai, tada ji patrakdavo šaukti ant manęs, aš — 
ant jos. Sušiktos laimingos šeimos!* Rietenos visa- 
da baigdavosi panašiai — aš tėkšdavau Nensei: 
„Žudykis! Ko nesižudai? Padarysi man ir vaike- 
liams didžiulę paslaugą! 

Inspektoriaus mina, matyt, buvo labai iškalbin- 
ga. Groveris nudelbė galvą ir įsmeigė žvilgsnį į 
tuščią puodelį. 

- Žinau, elgiausi kaip paskutinis šiukšlė, — su- 
murmėjo. - Nensė nesveikavo. Vaikščiojo pas dak- 
tarą, bet tų prakeiktų tablečių negėrė. Sakydavo, 
kad jis nori ją nunuodyti. Tikriausiai man derėjo 
vargšės moters pagailėti. 

— Kaip suprantu, malonių žodžių ji negirdėjo, — 
pasakė Frostas. 

Kažkur trinktelėjo durys. Kažkas ėjo koridoriu- 
mi. Tyliai birbė magnetofono varikliukas. Inspek- 
torius leido dūmus į palubę ir laukė. 

— Atliko gabalas kilimo, — vėl prašneko Grove- 
ris. — Koks nors žioplys apsiskaičiavo. Kilimas - 
žiauriai geras, 0 tas sklypas būtų buvęs išmestas, 
tad sutarėme su apsaugininku: pusė atitenka jam, 
kita pusė —- mudviem su Filu. Jis savo dalies neno- 
rėjo, o mūsų vaikai kaip tik buvo svetainėje apga- 
dinę kilimą, taigi nusprendėme visą gabalą pakloti 
* „Laimingos šeimos“ — Didžiojoje Britanijoje populiarus kortų 
lošimas. Taip pat vadinasi jo pagrindų sukurta serija vaikiškų knygų ir 


šių motyvais sukurtas televizijos serialas. 


pas mus. Prieš vidurnaktį nuvežėme apsauginin- 
kui jo dalį ir užsukome į mano namus. Nenorėjau, 
kad pamatytų smalsios kaimynės, tad apvažiavo- 
me iš kiemo pusės. Namuose buvo tamsu, maniau, 
Nensė jau miega. Pasiėmiau iš virtuvės peilį raiš- 
čiams pjaustyti, tada abu su Filu nunešėme kilimą 
į svetainę. Įjungiau šviesą, atvyniojau dalį kilimo 
ir patiesiau ant grindų. Norėjau pažiūrėti, kaip at- 
rodys. Tik tada pastebėjau Nensę. Pasirodo, pir- 
miau sėdėjo tamsoje. Atrodė patenkinta savimi ir 
vis kikeno, lyg iš kokio jai vienai težinomo sąmojo. 
„Kas juokingo?“ — paklausiau. Ji atsakė tokia into- 
nacija, lyg tai būtų klasiškas pokštas: „Rėkti ant 
vaikų mums nebereikės, nes jie - nebegyvi.“ - Gro- 
veris papurtė galvą, tarsi vėl, kaip ir tą naktį, ne- 
tikėtų tuo, kas įvyko. — „Ką čia pliurpi, kvaiša tu 
višta?“ — paklausiau. Ji parodė į vaikų kambario 
duris ir vėl sukikeno. Įpuoliau ten... 

Jis nutilo. Toliau pasakoti nebeįstengė. Užsiden- 
gė veidą delnais ir mėšlungiškai sudrebėjo. 

Frostas laukė. Trakšt — pasikeitė skaičiukas 
magnetofono skaitiklyje. Bertonas, norėdamas pa- 
rodyti, kad kvotą reikėtų pertraukti, be žodžių 
kilstelėjo antakius. Inspektorius papurtė galvą. Ga- 
vęs atsikvėpti, Groveris galėjo susikaupti ir sugal- 
voti kitokią versiją. Taigi Frostas kantriai lūkuria- 
vo. Užsidegė naują cigaretę. Drebulys įtariamajam 
praėjo. Inspektorius pastūmė pakelį, Groveris 
skubiai pagriebė cigaretę ir nosine apsišluostė akis. 

— Ačiū, - pratarė, lenkdamasis prie ugnelės. 

— Taigi įėjote į vaikų kambarį, - priminė Frostas. 


Groveris krumpliais pasitrynė akis ir linktelėjo. 
Inspektorius jo neskubino. Įtariamasis žiūrėjo į ci- 
garetės galiuką ir rijo seiles. 

— Įėjote ir... - dar kartą priminė Frostas. 

Groveris pažvelgė į jį piktai. Ir staiga kad už- 
riks: 

— Po šimts velnių, puikiai žinote, ką pamačiau!.. 

Nutilęs ėmė šniurkšdamas traukti į nosį ašaras. 

— Vaikus? - atsargiai paklausė inspektorius. 

Įtariamasis netikėtai visiškai ramiai kinktelėjo 
galva. 

— Jie gulėjo lovelėse, tokie ramučiai. Maniau, 
miega. Meldžiau Dievo, kad taip ir būtų. Bet... — 
Jam vėl užlūžo balsas. Vėl visu kūnu sudrebėjęs, 
vyriškis, tarytum baisaus skausmo nudiegtas, per- 
kreipė veidą. - Košmaras, kraupiausias košmaras. 

— Mažyliai buvo nebegyvi? —- paklausė Frostas. 

- Žinoma, nebegyvi. Ji juos išžudė. Ta kalė išžu- 
dė mano vaikus. Gal jūs manęs nesiklausote? 

— Klausausi. 

— Išgirdau Nensę svetainėje juokiantis. Puoliau 
tenai. Ji sėdėjo ant kėdės, siūbavo į šalis ir prunkš- 
tė. „Sakiau... netikėjai“, - tėškė. Ištarė tuos žodžius, 
lyg didžiuodamasi. Rankoje aš vis dar gniaužiau 
peilį. Buvau įsiutęs. 

— Ir žmoną subadėte? 

— Taip. Prisimenu tik tai, kaip Filas tempė mane 
už rankos, tramdė. Bet buvo per vėlu. Ji gulėjo ne- 
begyva. 

— Kur pirmiau buvo Filas? 

— Sėdėjo virtuvėje. Matė, kad kaista rietenos, 
nenorėjo kištis. 

— Kada išėjo iš kambario? 

— Kai tik įnešėme kilimą. Išgirdęs Nensę kly- 
kiant, atbėgo į svetainę. 

— Ji buvo jau mirusi? 

— Taip. Pulso nebeužčiuopėme... jokių gyvybės 
požymių... Liepiau Filui kviesti policiją. Jis patarė 
man nekvailioti. Pasakė, kad sėsiu už Žmogžudys- 
tę, kad kalėsiu iki gyvos galvos, nors mano vaikus 
išžudė Nensė. Filas atnešė švarius drabužius, pa- 
dėjo man nusiprausti, persirengti. Sakė, lavoną rei- 
kia numesti po traukiniu, kad atrodytų kaip savi- 
žudybė. 

— O kilimas? 

— Kilimas buvo visas iškruvintas. Filas pasakė, 
kad išmesime jį į kanalą. 

— Jis nurodinėjo, o jūs nuolankiai jam pritarėte? 

— Ginčytis neturėjau jėgų. Jis porą kartų įpylė 
man brendžio, paskui nunešėme Nensę į furgoną. 
Sulankstėme kilimą, Filas įspraudė porą grindinio 
plokščių, kad greičiau nuskęstų. Važiuodami prie 
geležinkelio, pakeliui išmetėme kilimą į kanalą. 

— Kur kruvini jūsų drabužiai? 

— Filas juos sudegino. Turi anglimi kūrenamą 
katilą. 

Frostas pasikrapštė smakrą. 

— Aukselis tas Filas, - pasakė. 

— Nensė nužudė mano vaikus, —- šiurkščiai at- 
kirto Groveris. 

— Suprantu. 

- Ji laukėsi. Norėjo pasidaryti abortą. Neleidau. 
Nenorėjau, kad nužudytų vaisių. 

Pats suvokęs kraupią ironiją, įtariamasis pana- 
rino galvą ir vėl ėmė apsiašarojęs šliurpščioti. 


Kad ir kokių būta motyvų, pamanė Frostas, kad 
ir kas kaltas, vis dėlto žmogus neteko Žmonos ir 
vaikų. 

— Išspausdinsime ir galėsite pasirašyti, - pasa- 
kė jis. 

— Ar mane išleis į laidotuves? — paklausė Grove- 
ris. Atrodė sumenkęs, bejėgis. - Vaikų, ne tos ka- 
lės. Norėčiau palaidoti juos su mėgstamiausiais 
žaislais. 

— Tuo pasirūpinsime, — atsakė inspektorius ir 
atsistojo. Šlykšti buvo byla. Jis išaiškino nusikalti- 
mą, Oo nejautė jokio pasitenkinimo. Juk gyvybės 
mažyliams grąžinti negalėjo. 

— Kas dabar bus? — paklausė Groveris, kai Ber- 
tonas suėmė jam už alkūnės. 

— Manau, jums derėtų susirasti advokatą, - tarė 
Frostas. - Prireiks... Aukseliui Filui, beje, taip pat. 

Koridoriuje pirmyn atgal vaikštinėjo Kesidis. 
Pamatęs išvedamą Groverį, jis užsipuolė Frostą: 

— Gal teiktumeis paaiškinti, kas čia dedasi? Už- 
miršai, kad byla - mano? 

— Aišku, tavo. Jis prisipažino. Žmona išžudė 
vaikus, o Groveris subadė ją. Jo draugužis Filas 
Kolardas - netiesioginis bendrininkas. - Inspekto- 
rius padavė Kesidžiui kasetę. — Kvota įrašyta, gali 
išsispausdinti. 

Nueiti į savo kabinetą Frostas nespėjo. Jį prisi- 
vijo Bilas Velsas. 

— Džekai, tavęs laukia sutuoktiniai, įsitikinę Ži- 
ną, kur laikomas pagrobtasis berniukas. 

Inspektoriaus ši naujiena nepritrenkė. Kiek jau 
kartų juos suklaidino žmonės, kurie būdavo įsi- 
tikinę, kad matė Bobį! 

— Tuodu atrodo patikimi, - užtikrino Velsas. 

— Nukvakę pamišėliai visada atrodo patikimi, — 
suniurzgė Frostas. Et. Neabejojo tik tuščiai sugai- 
šiąs laiką, bet numoti ranka neišdrįso. - Gerai, pa- 
sišnekėsiu su jais. 

Sutuoktiniai nekantriai laukė jo laisvajame kvo- 
tos kambaryje. Šeštą dešimtį bebaigiąs vyras buvo 
smulkaus sudėjimo, aštrių bruožų. It Žiurkių ieška- 
ntis terjeras, be paliovos sukiojo galvą į šalis. Kele- 
riais metais jaunesnė jo Žmona buvo mažaugė ru- 
builė; dėl vaikiškų rusvų kirpčiukų ir trumpo sijo- 
nėlio, nėmaž nedengiančio striukų storų kojų, ji 
panėšėjo į protiškai atsilikusią mokinukę. Frostas 
prisistatė ir atsisėdo. Žvilgtelėjo į Velso įduotą 
lapelį. 

— Ponai Meisonai, Vėlėjų skersgatvis 18, ar ne? 
Taigi jūs teigiate turį Žinių apie dingusį berniuką. 

— Atėjome ne dėl atlygio, - prašneko Meisonas. 
— Noriu, kad suprastumėte: ne atlygis mums rūpi. 

— Žinoma, ne dėl atlygio, - patikino suprantąs 
inspektorius, galvodamas - aišku, dėl atlygio, 
šunsnuki tu. 

— Reikėjo ateiti anksčiau, bet juk nepatogu skųs- 
ti kaimynus... ypač kai jie tokie geri. 

— Kada gi jie yra padarę mums ką nors gero? — 
paklausė jo žmona. 

— Na, juk paskolino vejapjovę. 

— Ar tą seną, surūdijusią? Prie tviskančios nau- 
josios tau neleistų nė prisiliesti. Verčiau prisimin- 
tum, į kokius ankštus drabužėlius kaimynė įsi- 
spraudusi... net speneliai iššokę. 


Frostas sukrenkštė ir priminė: 

— Atėjote dėl... 

— Na taip, žinoma, dėl dingusio berniuko, - pasa- 
kė Meisonas. Tada apsidairė, lyg bijodamas, kad kas 
nenugirstų, pasviro virš stalo ir sušnabždėjo: - Apie 
tuos žmones tikrai nemanyčiau nieko blogo, bet... 

— Kas „tie žmonės“ yra? — pasidomėjo inspek- 
torius. 

— Oi, atleiskite. Kalbu apie ponus Jangerius iš 
20-tO namo. 

— Ta su speneliais - ponia Janger? - pasitikslino 
Frostas, apgailestaudamas, kad ne ana kaimynė 
dabar sėdi priešais jį. 

— Taip. Mes gyvename 18-ame, o jie - greta, — 
paaiškino ponia Meison. — Turi jie tokią pašiūrę... 

— Brangioji, aš papasakosiu. - Vyriškis nutildė 
sutuoktinę žvilgsniu ir vėl kreipėsi į inspektorių: — 
Sodo pakraštyje jie pasistatę stoginę. Dailus nedi- 
delis statinukas. Jie laiko ten vejapjovę, įrankius. — 
Staiga jis sudvejojęs pažvelgė į žmoną. - Brangute, 
o jeigu tik prisigalvojome... Juk kaimynai tokie 
mieli. Nė musės nenuskriaustų. 

— Na gerai, - Frosto kantrybė pamažu seko, — 
tie Žmonės - tikri sumauti šventieji, žmona - su 
nuostabiais speneliais. Verčiau pasakykite, kad jus 
kur plynios, kodėl manote, kad jie slepia berniuką. 

Sutuoktiniai užsigavę susižvalgė, bet nusprendė 
į inspektoriaus pykčio protrūkį nekreipti dėmesio. 

— Dėl tos stoginės. Aną savaitę ponas Jangeris 
nuo namų iki jos nutiesė elektros laidus. O vakar 
pastebėjau kabinant užuolaidas. 


— Pastebėjau aš, - pataisė sutuoktinį Žmoną, - ir 
pasakiau tau. - Frostui ji tarė: — Įsivaizduokite sau, 
pašiūrė su užuolaidomis! Be to, jos visada užtrauk- 
tos - aišku, kad negalėtume pasižiūrėti, kas viduje. 
Šit aš ir galvoju: ką tas ponas Jangeris gali ten slėpti? 

Gigantišką pimpalą, pamanė nusinuobodžiavęs 
Frostas ir atsipalaidavęs išsiplerpė ant kėdės. 

— Šviesą stoginėje Žžibina dieną naktį, - pridūrė 
ponas Meisonas. 

— Na tai kas? - muistydamasis tarstelėjo inspek- 
torius. Jam atrodė, kad tik gaišta laiką. 

— Mačiau kaimyną nešant į stoginę maistą, - 
pasakė moteris. - Ant padėklo. Karštą. 

— Maistą? — Frostas išsyk susidomėjo. Suklusęs 
atsisėdo tiesiai. - Papasakokite. 

— Porą pastarųjų dienų kaimynas, prieš pat iš- 
važiuodamas į darbą ir vos iš jo grįžęs, iškiša galvą 
pro užpakalines duris, patikrina, ar niekas jo ne- 
mato, tada su maistu ant padėklo nurisnoja į stogi- 
nę, užsidaro ten, užtraukia užuolaidas. 

— Jūsų nuomone, jis nešioja valgyti berniukui? — 
paklausė inspektorius. 

— Na, juk tikriausiai ne surūdijusią vejapjovę 
ten peni? - atšovė vyriškis. - Ne tik maistą nešioja. 
Patalynę taip pat... Pats mačiau, kaip tempė visą 
glėbį. 

Frostas patenkintas patrynė delnus. Informacija 
atrodė vis daugiau žadanti. 

— Kuo ponas Jangeris verčiasi? 

— Jis — greitosios daktaras. Važinėja ir gelbėja 
priepuolio ištiktuosius arba autobusuose gimdan- 
čias mergaites. 


— Jeigu netyčia prarysite dantų protezą, reikės 
skambinti jam, — pridūrė ponia Meison. - Vienai 
netoliese gyvenančiai moteriai prireikė valyti 
gimdą... 

Inspektorius susiraukė ir, tildydamas ponią 
Meison, kilstelėjo rankas. Iš pat ryto klausytis apie 
gimdos valymą jis nėmaž nepageidavo. 

— Tikrai matėte poną Jangerį nešant į stoginę 
maistą? — pasitikslino. 

— Važiuokime pas mus ir pats pamatysite, - pa- 
siūlė ponas Meisonas. - Lygiai pusę devynių neš. 

Frostas pažvelgė į laikrodį. Penkiolika po 
aštuonių. Jis su įkarščiu pabarbeno pirštais į stal- 
viršį. Patalynė, maistas, užtrauktos užuolaidos. Be 
to, būdamas greitosios daktaras, Jangeris negalėjo 
nesinaudoti chloroformu ar eteriu. Apsvaigini vai- 
ką ir įsimeti į automobilį. Kas gi įtars mediką? 

Inspektorius sutuoktiniams nusišypsojo. 
Antipatija jiems buvo beveik išgaravusi. 

— Palūkėkite, — paprašė jis. — Tuojau grįšiu. — 
Nuskubėjęs į Žmogžudysčių tyrimo kambarį, ko- 
legoms pasakė: - Gavome gana patikimos informa- 
cijos apie berniuką. Pora smalsių piliečių mano, 
kad jis laikomas jų kaimynystėje, sodo pašiūrėje. 
Adresas: Vėlėjų skersgatvis 20. 

Frostas trumpai persakė, ką išgirdęs iš Meisonų. 

— Panašu, kad dėl Finčo būsite suklydęs, - tarė 
Liza. 

— Nesu iš neklystančiųjų, - atsakė inspektorius. 
— Klydau praeityje, klysiu ir ateityje. — Jis priėjo 
prie sieninio miesto plano. - Nagi kur tas su- 
šnerkštas Vėlėjų skersgatvis? 


Bertonas parodė. 

— Aha. - Frostas patyrinėjo vietovę. - Vienas 
automobilis privažiuos iš pagrindinės pusės, kitas 
— iš kitos. Bertonai, tu privažiuosi sodo pusėje. Li- 
za, Koljeri, judu - su manimi. 


Pareigūnai, lydimi šeimininko, suėjo į Meisonų 
miegamąjį mielų šunyčių nuotraukomis apkabinė- 
tomis sienomis. Ant lovos pagalvių gulėjo po ka- 
čiuko formos pižamos dėklą. Pro du didelius lan- 
gus puikiai matėsi sodai, priešais abu jau stovėjo 
po patogią kėdę. Ant abiejų atkalčių kabojo po lau- 
ko žiūronus. Ant staliuko tarp kėdžių buvo padė- 
tos lėkštės su vaisiais bei užkandžiais ir termosas. 

— Ilganosio darbo komplektas visu gražumu, - 
pakomentavo Frostas, įsivaizduodamas, kaip Meis- 
onai kasnakt iš už terileno užuolaidų šnipinėja 
kaimynus, kerta užkandžius, užgriebę kokį nors 
pikantišką vaizdelį, niuksi vienas kitam į pašonę. 

Inspektorius atsisėdo ir paėmė žiūronus. Liza 
įsitaisė ant kitos kėdės. Sugirgždėjo laiptų pako- 
pos, sudzingsėjo indai, ir į kambarį įėjo ponia 
Meison. Atnešė arbatos ir trupininių pyragaičių. 

— Pamaniau, gal norėtumėte, - pasakė ir, rodyda- 
ma tarp užuolaidų, pridūrė: - Antai ta padarginė. 

Gretimo sodo pakraštyje stovėjo medinė kokių 
aštuonių pėdų ilgio ir šešių — pločio stoginė kreo- 
zotu apteptomis sienomis, žaliu veltinio stogu. 
Storos raudonos užuolaidos tokiame statinyje at- 
rodė nei šiaip, nei taip. Frostas nukreipė žiūronus į 
duris. Ant jų kabanti spyna buvo nauja ir sodo pa- 
statėliui akivaizdžiai per didelė. 


— Ar seniai ta spyna ten kabo? - paklausė ins- 
pektorius. 

— Pakabino praėjusią savaitę, - atsakė Meisonas. 
— Matyt, bijo, kad kas nepavogtų vejapjovės, kuri 
Žmonėms skolinti per gera. 

Frostas žvilgsnis lėtai nuslydo stoginės langu, 

— Atsargiau! Pastebės! — Meisonas patempė 
Frostui už peties ir staigiai užtraukė raštuotą 
užuolaidą. - Išeina. 

Priglaudęs veidą prie lango rėmo, inspektorius 
matė užpakalines gretimo namo duris. Pro jas kyš- 
telėjo galvą vyriškis ir vogčia apsidairė. Kai jis įta- 
riai pažvelgė į Meisonų miegamojo langus, Frostas 
atsitraukė. Veikiausiai Jangeris žinojo, kokie landu- 
nai jo kaimynai. Kiek padvejojęs, išėjo į kiemą ne- 
šinas audeklu pridengtu padėklu. Sparčiu žingsniu 
nuėjęs iki stoginės, greitai atrakino spyną ir įsmu- 
ko į vidų. Įžiebė šviesą, užuolaidų taip ir neati- 
traukė. 

— Man tiek užtenka, - sumurmėjo Frostas ir, įsi- 
jungęs siųstuvėlį, paliepė Bertonui laukti už valdos. 
Tada kinktelėjo Lizai. - Eime, aplankysime juos. 

Duris jiems atidarė ketvirtą dešimtį įpusėjusi ak- 
meninio veido blondinė su žalsvai melsva suknele. 

— Kas tokie?.. — Žiojosi klausti ji ir tuojau pat 
piktai persiraukė, mat Frostas ir Liza lyg niekur 
nieko suėjo į vidų, jiems iš paskos — ir Koljeris. — 
Ko čia šeimininkau.. 

— Policija! - pertraukė moterį inspektorius, 
rodydamas tarnybinį pažymėjimą. - Apieškosime 
jūsų valdą. 


— Nė velnio! — atkirto ji ir pamėgino užstoti 
Frostui kelią, bet pačią sulaikė Liza. 

— Raminkitės, antraip teks surakinti, - pagrasi- 
no seržantė. 

— Surakinti? Mano pačios namuose? O orderį ar 
turite? 

— Kai asmens gyvybei gresia pavojus, orderis 
mums nereikalingas. 

— Pavojus? Koks dar sušiktas pavojus? 

— Saugok damą, - paliepė Koljeriui Frostas. — 
Mes pažiūrėsime, kas stoginėje. 

Kai inspektorius ir Liza išėjo į sodą, blondinė 
jiems pavymui sušuko: 

— Suimkite tą pašlemėką! Uždarykite į cypę! Aš 
niekuo dėta! 

Abu kriminalistai suėjo į stoginę. Viduje sėdėjo 
vyriškis ir valgė pupeles. Šalia buvo pasidėjęs ne- 
šiojamąjį radijo aparatą. Skambėjo muzika. Išvydęs 
nepažįstamus Žmones, jis pašoko, padėklas su 
maistu nutrinksėjo ant grindų. 

— Policija! - šūktelėjo Frostas. 

— Velniai griebtų! - išsprūdo vyriškiui. 

Palei sieną stovėjo sulankstomoji lova. Patalpos 
gale buvo prikrauta ligoninės patalynės - paklo- 
džių, apklotų - ir medikamentų. Daugiau Žmonių 
stoginėje nebuvo. 

— Kur berniukas? - griežtai paklausė Frostas. 

— Koks berniukas? 

Inspektorius radijo ryšiu susisiekė su Bertonu, 
ir šis, persiropštęs per tvorą, atskubėjo į ūkinį pa- 
statą. 


— Vesk jį į namą, - paliepė Frostas. 

Blondinė prie kiemo durų veržėsi pro Koljerį ir 
šūkčiojo: 

— Išvežkite tą menkystą! Nenoriu su juo turėti 
jokių reikalų! 

— Ar šis Žmogus - jums ne sutuoktinis? - pa- 
klausė Frostas. 

— Sutuoktinis. Kol skyrybų procesas nebaigtas. 
Jis pats taisosi sau valgį, valgo ir miega pašiūrėje. Į 
namus aš jo neįsileidžiu. 

— Kodėl? - pasidomėjo inspektorius. 

— Todėl, kad šitas šiknius dulkina kekšes greito- 
sios automobilyje. 

— Tik kartą. Taip nutiko tik kartą, - sumurmėjo 
vyriškis. 

— Nučiupo tik kartą, - atrėžė moteris. Frostui ji 
pasakė: - Būkite malonūs, suimkite jį. Uždarykite į 
belangę ir raktą išmeskite. 

— Kokiu pagrindu? 

— Juk matėte, ko pridėta stoginėje. Viskas nug- 
velbta iš ligoninės. Tas šlamštas jam nereikalingas, 
bet vis tiek vagia. 

Inspektoriui nusviro pečiai. Liudininkų suteik- 
ta informacija vėl buvo nieko verta. 

— Gali imtis bylos, - pasakė jis Lizai. - Neabejo- 
ju, ligoninė jį apkaltins. 

Seržantė išsikvietė furgoną Jangerio grobiui iš- 
vežti. 

— Mane paskundė tuodu ilganosiai šūdžiai, ar 
ne? — Vedamas į automobilį, paklausė vyriškis ir 
pažvelgė į Meisonų miegamojo langus. Užuolaidos 


už šių sujudėjo, blykstelėjo atspindžiai žiūronų 
stikluose. - Atsiskaitysiu su jumis! —- sušuko Jange- 
ris. - Oi atsiskaitysiu! 


— Na ką, dar vienas klaidinantis liudijimas? — 
su laikraščiu rankoje įžengęs į Frosto kabinetą, pa- 
klausė Maletas ir išsyk persiraukė, parodydamas 
savo požiūrį į netvarką. 

— Taip, dar vienas, - atsakė Frostas, nukeldamas 
nuo stalo kojas. Kodėl tam mulkiui taip maga pa- 
brėžti tai, kas ir šiaip akivaizdu? 

— Turbūt dar negirdėjote, - su sadisto šypsenėle 
pasakė skyriaus viršininkas, - kad trijų vaikų nu- 
žudymo byloje šeimos galva Kesidžiui prisipažino. 

— Girdėjau, - sumurmėjo Frostas. 

— Žmona nužudė vaikus, ojis - ją. 

— Taip, kažką panašaus ir girdėjau. 

Aa, pavydi, pamanė Maletas, pats nuolat susi- 
mauna, užtat ir pavydi Kesidžiui sėkmės. Ką gi, 
užberkime dar druskos ant žaizdos. 

— Taigi Snelas, kurio nesiteikėte suimti, - nekal- 
tas, - pasakė vyriausiasis inspektorius. 

Frostas linktelėjo ir, ieškodamas cigarečių, ėmė 
tapšnoti ant stalo suverstus popierius. 

— Kesidis jus išgelbėjo, Frostai. Iki amžiaus galo 
turėtumėte jam dėkoti. 

— Dėkoju, — atšovė inspektorius ir užsirūkė. — 
Dar ko nors norėjote? 

Maletas susiraukė ir, numetęs laikraštį ant sta- 
lo, parodė į antraštę: POLICIJA DELSIA IEŠKOTI 
MAŽOJO BOBIO. 


— Matėte? - paklausė. 

Frostas paėmė laikraštį į rankas. 

— Ekshibicionistas pensininkų kviestinėje arba- 
tėlėje, - perskaitė balsu ir, dėdamasis sutrikęs, pa- 
siteiravo: — Pone, nejaugi jis - jūsų draugas? 

Maletas dūrė pirštu į pirmiau rodytą antraštę. 
Žinojo, kad Frostas tyčia jį erzina. 

- Šit ką turėjau galvoje, - pasakė. — Policija del- 
sia. Ne tokius straipsnius apie savo skyrių norėčiau 
skaityti. Taigi kokia padėtis? 

Frostas pasitrynė skruostus. 

— Po kilniaširdžio Kordvelo pasiūlymo visuo- 
menė, kurios nebuvo girdėti, kol niekas nežadėjo 
atlygio, užgriuvo mus su pranešimais apie pa- 
stebėtą berniuką. Tikriname visus, bet nieko gero 
nesitikiu. 

— Negalime švaistyti lėšų ir darbo jėgos klaidi- 
nantiems liudijimams tirti, bet, jeigu paaiškės, kad 
nepaisėme tokio, kuris būtų padėjęs rasti vaiką... — 
Maletas kaip visada pasirūpino apsidrausti. 

— Ketinu sekti Finčą, - pasakė Frostas. 

— Finčą? Kuo kruopščiausiai ištyrinėti jo namai, 
kemperis, automobilis... Juk nieko neradote. 

— Pagrobėjas - jis. - Kad ir kaip užtikrintai ins- 
pektorius šiuos žodžius ištarė, abejonė vis tiek kir- 
bėjo. Juk pirmiau jis taip pat neabejojo, kad pagro- 
bėjas - Jangeris. Frostas patraukė dūmą ir pasitai- 
sė: — Tikėkimės, kad pagrobėjas — Finčas. Kitų 
įtariamųjų tiesiog neturime. 

— Ko tikitės, jį sekdamas? 

— Kad nuves mus pas berniuką. 


— Ojeigu nenuves? 

— Tada turėsime didelį rūpestį. 

— Jūs turėsite didelį rūpestį, - grėsmingai patai- 
sė Maletas. - Inspektoriau, patarčiau nesuklysti. Jei 
suklysite, jūsų rūpestis bus labai didelis. 

Iš kabineto jis išėjo, net neslėpdamas piktdžiu- 
gės šypsenos. 

Kada jau aš gyvenau be rūpesčių? —- atsiduso 
Frostas ir vėl užsikėlė kojas ant stalo. 


Liza Mod išėjo iš pirminio sulaikymo kambario 
kartu su Haroldu Jangeriu ir palydėjo jį iki lauko 
durų. Apkaltintas ir paleistas už užstatą, jis galėjo 
grįžti į savo stoginę. Tačiau buvo įspėtas - jei su- 
kels kokių nors rūpesčių kaimynams, užstato sąly- 
ga bus atšaukta. 

Haroldas Jangeris, tikras pašlemėkas, įsivaizda- 
vo esąs moterims siųsta Dievo dovana. Vežamas į 
nuovadą, jis vis vadino Lizą brangiąja ir taikėsi 
žaismingai padėti ranką jai ant kelio. Maloniai, pa- 
drąsinamai sulaikytajam nusišypsojusi, seržantė 
užgesino jam į ranką cigaretę. Jis pačiulpė nudegin- 
tą odos sklypelį ir pareigūnę išplūdo, bet tik tiek. 

Išleidusi Jangerį pro duris, Liza nuėjo į Žmog- 
žudysčių tyrimo kambarį. Nusiteikusi buvo 
prastai. Kesidis, toks pat seržantas, nesvarbu, kad 
laikinai paaukštintas, tyrė žmogžudystę, o jai teko 
smulkios vagystės iš ligoninės sandėlio. 

Frostas sėdėjo prie stalo ir laikė telefono ragelį 
atitraukęs nuo ausies, mat iš jo liejosi keiksmai ir 
užgaulės. Kai srautas nutrūko, inspektorius vėl 
pridėjo ragelį prie skruosto. 


— Pone Stenfildai, suprantu, kad jūs susirūpi- 
nęs, - pasakė. - Jūsų dukters pagrobimas tiriamas. 
Tikiuosi, įtariamuosius netrukus suimsime. - Sten- 
fildas vėl pašėlo plūstis, tad Frostas padėjo ragelį 
ant stalo ir užsirūkęs sulaukė, kol anas nutils. Tada 
išbėrė: — Pone, turiu baigti pokalbį... Skubus iškvie- 
timas. - Numetęs ragelį ant aparato, atsigręžė į Li- 
zą ir paaiškino: — Skambino Stenfildas. Perskaitė 
laikraštyje apie tai, kaip mes delsiame ieškoti vai- 
ko, ir nusprendė papasakoti žurnalistams, kaip 
delsiame ieškoti jo dukters pagrobėjų. — Atsi- 
stojęs inspektorius pasiraivė. - Matyt, reikėtų ką 
nors nuveikti. Pamėginkime išsiaiškinti kaip... - Jis 
spragtelėjo pirštais. - Kokia ten pavardė to vyruko 
su kasele? 

— Jenas Graftonas, - priminė Liza. 

— Na taip... Taigi kaip bedarbis dykaduonis gali 
įsigyti brangią stereoaparatūrą. 

— Ketinome pasidomėti tomis moterimis iš Gel- 
tonojo kotedžo, - pasakė seržantė. 

— Iš Geltonojo kotedžo? — susiraukęs paklausė 
Frostas, nesusigaudydamas, apie ką ji kalba. 

— Jos anksčiau gyveno tame pačiame rajone, kur 
radome Lemio Hokstono lavoną. 

— Ak taip, taip. 

Ta byla buvo išdulkėjusi jam iš galvos. Tiek 
daug visko dėjosi, kad inspektorius tiesiog neįsten- 
gė aprėpti. 

Į kambarį įėjo Džordanas, šiam iš paskos — ir 
Koljeris. 

— Inspektoriau, teiravotės mūsų? - paklausė šis. 

— Tikrai? — nusistebėjo Frostas. - Kokio velnio 


man galėjo reikėti? - Staiga jis prisiminė. - Dėl Fin- 
čo... Vėl paaukštinu jį iki pagrindinio įtariamojo. — 
Pastebėjęs, kaip vyrukai nustebo, inspektorius pa- 
sakė: —- Na gerai, jis - vienintelis įtariamasis. Seksi- 
te jį. Tikiuosi, Finčas parodys mums, kur slepia 
berniuką, tik, dėl Dievo meilės, neišsiduokite. Jei 
tik įtars esąs stebimas, veikiausiai nekiš nosies iš 
namų, ir vaikas numirs badu. Jei prireiktų, galite į 
pagalbą pasitelkti ir kitus konsteblius. 

Frostas vėl atsisėdo prie stalo ir tik tada susiz- 
gribo, kad Liza vis dar laukia. 

— Tad į Geltonąjį kotedžą?.. - paklausė ji. 

Inspektorius papurtė galvą. 

— Ne. Lemis miręs prieš kelis mėnesius, tad po- 
ra valandų nieko nebepakeis. Važiuosime šnektelė- 
ti su Jenu Graftonu. 


Frostas sėdo prie vairo - jautėsi pernelyg išgle- 
bęs, kad leistų vairuoti Lizai. Ji dirstelėjo į inspek- 
torių akies krašteliu. Vargšas dėdulė buvo mirtinai 
nusikamavęs ir atrodė nuo tada, kai ji Patriotų gat- 
vėje išvydo jį pirmą kartą, spėjęs smarkiai susenti. 

— Ar galėčiau kai ko paklausti? — prašneko ser- 
žantė. 

— Žinoma, jei tik ne kokios nešvankybės, - atsa- 
kė Frostas. 

— Apie Kesidžio dukterį. 

— Na?.. - sunerimęs tarstelėjo inspektorius. 

— Atrodo, dėl nesėkmingo tyrimo jis kaltina jus. 

— Taip ir yra, - neprieštaravo Frostas. - Jo nuo- 
mone, stengiausi nepakankamai. 

— Gal papasakotumėte, kas tada nutiko? 

— Dukterį jis dievino, bet tais laikais nuolat bu- 
davo užsiėmęs ir dėmesio mergaitei skirdavo ne- 
daug. Tą lemtingąjį vakarą Kesidis ketino vestis ją 
papramogauti ar dar kažkur — jos motina, regis, 
buvo išvykusi. Bet paskutinę akimirką Kesidis per- 
sigalvojo, mat išaiškėjo kažkokia svarbi aplinkybė, 
susijusi su jo tuo metu tirta byla. O paskui mums 
paskambino Tomis Denas ir pranešė, kad mergaitę 
prie „Kokosų giraitės“ parbloškė automobilis. Vai- 
ruotojas iš įvykio vietos paspruko. 

— Prie „Kokosų giraitės“? Ką ji ten veikė? 

Frostas patraukė pečiais. 

— Vien Dievas težino. Gal norėjo pakliūti į klubą 
— juk, paauglė, - o Baskinas jos neįsileido. Jis žino, 
kad mes tik ir tykome progos atimti licenciją. Tai 
va, nuvažiavau tenai. Paaiškėjo, kad daugybė žmo- 
nių girdėjo dunkstelint, kai automobilis parmušė 
mergaitę, bet nė vienas nematė, kaip tai atsitiko. — 
Inspektorius atsiduso. - Štai taip dar kartą susi- 
moviau. Vairuotojo mes taip ir neradome, o Kesidis 
man taip ir neatleido. 

— Kesidžiui atrodo, kad to vairuotojo jūs neieš- 
kojote taip uoliai, kaip esate pratęs tirti kitus nusi- 
kaltimus. 

— Lažinuosi, jis pasakė ne taip mandagiai, - at- 
rėžė Frostas. - Verčiau keiskime temą. 

Jis įsuko į Ferfildo kelią. Prie pat namo, kuria- 
me gyveno Graftonas, automobilio pastatyti nega- 
lėjo. Vietoj seno aplamdyto furgono ten stovėjo 
juodas tviskantis „Porsche“. 

— Kai tik atsiranda pinigų, jie pirmiausia perka 
greitas mašinas, - pasakė inspektorius patenkintas, 
mat jau žinojo, kas buvo pagrobęs Kerolę Stenfild. 


Duris jiems atidarė Graftonas. Išvydęs pareigū- 
nus, jaunuolis sutriko, o kad perrėktų namą drebi- 
nančią sunkiojo metalo muziką, jam teko šaukti: 

— Negaliu jūsų įsileisti, turiu viešnią! 

— Užtruksime tik porą minučių, - eidamas į vi- 
dų, pažadėjo Frostas. 

Atidaręs kambario duris, jis vos neišgriuvo — 
taip galingai tvoskė garsas iš didžiulių kolonėlių, 
stovinčių ant grindų. Prašmatni garso aparatūra už- 
ėmė beveik visą kambarį. Bet lovai vietos užteko. 
mergina išvydo įėjus ne Jeną, o Frostą, palaimos 
veide neliko nė ženklo - ją pakeitė išgąstis. Lova bu- 
vo apskleista šūsnimis banknotų. Kerolė kažką pa- 
sakė, bet inspektorius nenugirdo. Muzika griaudėjo 
kurtinamai, o pamėginęs prisukti garsą, Frostas ne- 
tyčia jį tik padidino. Prasispraudusi pro inspekto- 
rių, Liza ištraukė iš tinklo kištuką. Umai stojusioje 
spengiančioje tyloje pareigūnai net ne iš karto išgir- 
do bildėjimą. Jenas ir Kerolė dūmė laiptais žemyn. 

Kai kriminalistai išpuolė į gatvę, „Porsche“ jau 
suko už kampo. Liza buvo bebėganti prie jų „For- 
do“, bet Frostas ją sulaikė. 

- Širdele, su tokiu kledaru nepavysime. Be pini- 
gų jie niekur nepaspruks. Grįš. 

Jie parėjo atgal į kambarį surinkti banknotų. 
Susisiekęs su nuovada, inspektorius nurodė ieškoti 
juodo „Porsche“ ir aptikus pranešti jam. 

- Jei įmanoma, bėglius reikia sulaikyti, - pasa- 
kė Frostas, - bet lenktynių kaip Brend Hačo trasoje 
geriau būtų išvengti. 

Lizą su pinigais išleidęs prie nuovados, jis nu- 
važiavo į Geltonąjį kotedžą. 

Duris atidarė jaunesnioji sesuo, guvioji Džulė. 
Nesitikėjusi taip greitai vėl išvysti Frosto, ji net 
žioptelėjo. 

— Išsiaiškinsime vieną smulkmeną, - pasakė jis, 
moteriai iš paskos eidamas į kartūninę svetainę, 
kur Milisentė žiūrėjo televizorių. Spūstelėjusi nuo- 
tolinio valdymo pultelio mygtuką, ji atsigręžė pa- 
sisveikinti su svečiu. Pamačiusi, kas tas svečias, 
neapsidžiaugė. —- Atsiprašau, kad vėl jus trukdau, 
— pratarė inspektorius ir, atsisėdęs į fotelį, atlaisvi- 
no šaliką. Kaltai šypsodamasis, ėmė tapšnoti sau 
per kišenes. — Na kurgi aš jį nukišau? Ak štai! — Iš- 
tekstą. - Anksčiau gyvenote Pagirio take? 

Akies krašteliu Frostas pastebėjo, kad jaunes- 
niosios sesers veide nė raumenėlis nekrustelėjo, o 
šit vyresnioji pastebimai sutriko: nei iš šio, nei iš to 
griebėsi mezginio, tuojau pat vėl jį atidėjo. 

— Taip, bet seniai, - atsakė Džulė netgi pernelyg 
nerūpestingai. 

— Aš truputį nustebęs, — prisipažino inspekto- 
rius. - Kodėl pirmiau nepasisakėte, kad esate ten 
gyvenusios? 

— O kodėl reikėjo sakyti? —- savo ruožtu nu- 
sistebėjo moteris. 


481 


Vis dar žiūrėdamas į vyresniąją jos seserį, 
kurios rankos nevaldomai drebėjo, Frostas atsakė: 

— Todėl, kad kaip tik ten, jūsų buvusių namų 
kaimynystėje, radome lavoną Žmogaus, kuris, pa- 
sak jūsų, niekada nebuvo čia užsukęs. 

— O Viešpatie! - šūktelėjo Džulė, išpūtusi akis ir 
tarsi netikėdama. — Radote jį ten?! 

— Puikiai žinote, kur jį radome, - atkirto inspek- 
torius. - Anglinėje, priešais buvusį jūsų sodą. 

— Iš kur mums žinoti? Juk nesakėte, kur tą žmo- 
gų radote. 

Pasistengęs užgniaužti nusivylimą, Frostas 
mintyse skubiai pervarė aną pokalbį su moterimis. 
Džulė sakė tiesą. Šito jis joms tada neminėjo. Šū- 
das, šūdas, ant to šūdo dar šūdelis! Vienas koziris 
prarastas. 

Džulė atsisėdo šalia sesers ir paėmė ją už rankos. 

— Inspektoriau, Milė prastai jaučiasi. Jau sakė- 
me, kad nieko apie tą Žmogų nežinome, tad, jei 
daugiau klausimų neturite... 
siškai nuoširdi, bet jis žinojo, kad ji meluoja. Ką gi, 
pamanė, jei taip nori pažaisti melą... 

- Panele Fleming, man labai nemalonu sakyti, 
kad meluojate, bet mes turime liudininką... - Lyg 
norėdamas pasitikrinti, inspektorius vėl pažvelgė į 
lapą rankoje. — ...Liudininką, kuris matė velionį Le- 
mį Hokstoną minėtą dieną įeinant į šiuos namus, 
bet nematė išeinant. 

Džulė iš pykčio net įraudo. 

— Jūsų užuomina - tiesiog papiktinanti. Jei tas 
žmogus čia buvo, kuriems galams mums tvirtinti, 
kad nebuvo? 

— Iš tikrųjų - kuriems galams? - perklausė Fros- 
tas ir, parodydamas viską žinąs, mįslingai šyptelė- 
jo. Nors nežinojo nieko. Tik ieškojo, už ko užsika- 
binti. Jis pažvelgė Džulei į akis. Žiūrėjo ilgai ir 
griežtai. Ji žvilgsnį atlaikė, nesutriko. Ir vieną parti- 
ją prieš inspektorių laimėjo. Gudrybė jam neišdegė. 

Bet buvo dar ir vyresnioji sesuo. 

— Džule, pasakyk inspektoriui, - prabilo ji. - Dėl 
Dievo, pasakyk, ir baikime pagaliau. 

Moteris stovėjo išblyškusi, tirtėdama visu kūnu. 

— Ką reikia pasakyti? —- paklausė Frostas. 

Džulė atsistojo priešais seserį, lyg ją gindama, 
ir pamėgino pasodinti. 

— Juk matote, kad Milei negera, —- pasakė ins- 
pektoriui. - Prašyčiau išeiti. 

— Ką reikia man pasakyti? - vėl paklausė jis. 

Jaunesnioji mostu perspėjo Milę tylėti ir, piktai 
į Frostą pažvelgusi, atšovė: 

— Nieko. Sesuo nežino, ką šneka. 

Inspektorius pakilo iš fotelio ir gailiai atsiduso. 

— Matyt, teks mums visiems trims važiuoti į 
nuovadą, - pasakė. 

— Na gerai. - Džudė patapšnojo seseriai per ran- 
ką ir, švelniai stumtelėjusi, pasodino ant minkšta- 
suolio. Pati atsisėdo greta. - Taip, tas Žmogus čia 
buvo. Taip, jis mus apvogė. Ir išėjo. 

— Apvogė, o jūs numojote ranka? - paklausė 
Frostas. 

Džudė nudelbė akis į grindis. 

— Nenorėjome, kad kas nors žinotų, ką jis 
paėmė. 

— Ir ką gi jis paėmė? 


Moteris giliai įkvėpė, apkabino kūkčiojančią se- 
serį ir, akimirką sudvejojusi, atsakė: 


— Nuotraukas. 

— Kokias nuotraukas? 

— Intymias nuotraukas, kuriose... —- Džudė pa- 
žvelgė į Milę. - ...mes... — Ji vėl nuleido akis ir su- 
šnibždėjo: — „mes naudojamės tam tikrais 
daiktais. 


Inspektoriui atkrago žandikaulis. Jis pamanė 
nenugirdęs, bet tuojau pat prisiminė, ką buvo sa- 
kiusi Liza. 

— Kokiais daiktais? 

— Ar būtina aiškinti? - nukaitusi paklausė Džudė. 

— Tais daiktais naudojatės viena kitai pamalo- 
ninti? 

— Taip. — Dabar ji Žiūrėjo į sieną Frostui už nu- 
garos. 

- Jūs tikrai seserys? 

— Ne. Gyvename kartu. Turime draugų, vaikš- 
tome į bažnyčią... Mums atrodė būsiant geriau ap- 
simesti seserimis. 

— Vadinasi, Lemis sužinojo jūsų paslaptį? 

— Taip. Jis pasiėmė nuotraukas, brangenybes, pi- 
nigus. Prigrasino, jei kreipsimės į policiją, paslaptį 
paviešinti. 

— Kur visas tas vertybes laikėte? 

— Miegamajame. 

— Prie meilės guolio? 

— Na taip, - piktai susiraukusi atsakė Džulė. 

Frostas atsistojo. 

— Norėčiau pažiūrėti. 

— Neketinu jums rodyti. Ar būtina?.. 


Inspektorius jau buvo spėjęs užkopti iki pusės 
laiptų. Džulė protestuodama nuskubėjo jam iš pas- 
kos, ašaromis apsipylusi Milė liko sėdėti. Frostas 
atidarė miegamojo su dvigule lova duris ir pasijuto 
apviltas. Šiame kambaryje, kaip ir svetainėje, buvo 
daug kartūno, nors inspektorius tikėjosi išvysti 
veidrodines lubas, juodą patalynę, rimbus ir odi- 
nes kelnaites. Jis ištraukė viršutinį raudonmedžio 
staliuko stalčių ir paklausė: 

— Brangenybes paėmė iš čia? 

Džulė, stovėdama prie durų, linktelėjo. Kitame 
stalčiuje Frostas po tvarkingai sudėtais apatiniais 
drabužiais aptiko pilku pliušu apmuštą dėžutę su 
auksine sagtele. Viduje buvo auksinės grandinėlės, 
medalionas, pora brangakmeniais aptaisytų sagių, 
kamėja su laikrodžiu, masyvi paauksuota apyra- 
nkė su rubinais. 

— Kaip vagis sugebėjo pražiopsoti šitokį gerą? — 
rodydamas dėžutę šeimininkei, pasiteiravo inspek- 
torius. Ji neatsakė, tik nusuko akis į šalį. - Tikiuosi, 
paaiškinsite, - tarė Frostas. — Sakėte, jis paėmė bran- 
genybes, bet juk štai jos. - Nusišypsojęs jis pridūrė: 
— Gal tiesiog nusipirkote naujų? Jeigu taip, parody- 
kite kvitus, ir aš mausiu iš čia, pabrukęs uodegą. 

Atrodė, kad moteris staiga labai susidomėjo 
kilimo raštu. 

Inspektorius patikrino kitus stalčius. Viename 
jų rado pluoštą spalvotų momentinių nuotraukų, 
perjuostų gumele. Jose abi moterys glamonėjosi 
nuogos. Džulė buvo plačiai atsimerkusi. Krito į 
akis daili jos figūra. 

— Jūs labai fotogeniška, - pagyrė Frostas. Stal- 
čiaus gale buvo pridėta sekso reikmenų. Inspekto- 


rius kilstelėjo nepadoriai tikrovišką daiktą ir iš- 
deklamavo: - Ak, vargšas Jorikas! Aš jį pažinojau“. 

Džulė susiraukusi paklausė: 

— Inspektoriau, ar būtinai jums reikia bjaurotis? 

— Kai elgiuosi su Žmonėmis maloniai, jie man 
meluoja, - atrėžė Frostas. - Lemis nepaėmė nei jū- 
sų brangenybių, nei šeimos nuotraukų. Galėčiau 
lažintis, kad nepaėmė ir pinigų. Išeiti tuščiomis ran- 
komis jis negalėjo... nebent buvo nebegyvas. - Jis 
pamosavo rausvu daiktu raudona galvute, patran- 
kė juo sau per delną. - Tikiuosi, žmogžudystės įra- 
nkis — ne šitas? 

Moteris pasibjaurėjusi nusuko veidą į šalį. 

— Bjauru, inspektoriau, - pratarė. 

— Lemio lavonas, kai iškėlėme jį iš anglių duo- 
bės, irgi atrodė bjauriai. Žinote, iš kokios anglių 
duobės... Tos, kur netoli buvusių jūsų namų. 

— Džule, privalome pasakyti. 

Aniedu net neišgirdo Milės užlipant laiptais. Ji 
stovėjo įsitvėrusi durų staktos, atrodė, tuojau iš- 
grius. 

- Iš tiesų, - pritarė Frostas. - Privalote pasakyti. 

Jaunesnioji moteris atsargiai nuvedė Milę prie 
lovos, pasodino, pati atsisėdo šalia ir apkabinusi 
ėmė glostyti jai ranką. Frostas linktelėjo vyresnia- 
jai, ragindamas kalbėti, bet prašneko Džulė. 

— Jis atėjo, tikriausiai manydamas, kad namie 
yra tik Milė. Bet buvau ir aš. Skaudėjo galvą, tad 
gulėjau vėsesniame galiniame miegamajame. Tą 
dieną buvo taip karšta. Vienais naktiniais tįsojau 
ant antklodės. Tą Žmogų įsileido Milė. Jis elgėsi 


* Eilutė iš Williamo Shakespeare'o dramos „Hamletas“. 


taip, kaip jūs ir sakote... Paprašė pasukioti čiaupus 
virtuvėje, o pats užlipo į viršų, užėjo į tualetą nu- 
leisti vandens. Išgirdau, kaip traukioja čia stalčius, 
tad atsikėliau pažiūrėti, kas dedasi. Buvo pasile- 
nkęs prie naktinio staliuko, nugara į mane. 

— Prie šito? — pasitikslino Frostas. 

— Taip. Viršutiniame rado nuotraukas, na ir kit- 
ką. Kai užrikau, jis atsigręžė. Šlykščiai išsiviepęs. 
Padėti fotografijų nė neketino. Teks užmokėti, no- 
rint jas susigrąžinti, šitaip pasakė. Ir paklausė... — 
Moteris ėmė šnibždėti, ir inspektoriui, kad girdė- 
tų, teko pasilenkti. - ...paklausė, ar aš nenorinti iš- 
bandyti tikro. Tada griebė mane, suplėšė 
naktinius. Priešinausi, stengiausi išsprūsti, bet jis 
buvo pernelyg stiprus. Parvertė mane ant lovos. 
Būtų išprievartavęs. Ačiū Dievui, išgirdusi triukš- 
mą, atskubėjo Milė. 

Ji pasisuko į Milę, nusišypsojo. Toliau pasakojo 
vyresnioji moteris. 

- Išgirdau Džulės riksmą, griebiau kočėlą ir at- 
lėkiau čionai. Tas vyras atsagstytomis kelnėmis 
griovė Džulę ant lovos. Smogiau jam... smogiau... 
smogiau... dar kartą... dar... Jis atsisuko į mane, pa- 
kad tik neteko sąmonės, bet Džulė pasakė, kad ne- 
begyvas. 

— Nei greitosios, nei gydytojo nekvietėte? — pa- 
klausė Frostas. 

— Nebebuvo reikalo, - atsakė jaunesnioji. - Juk 
aš - seselė. Atskiriu gyvą Žmogų nuo negyvo. 

— Nepagalvojote, kad reikėtų kviesti mus? 

— Ne. 

- Jis jus užpuolė... būtų išprievartavęs... bijojote, 
kad gali net nužudyti. Jokie prisiekusieji nebūtų 
jūsų nuteisę, ypač žinodami, koks padugnė buvo 
Lemis Hokstonas. 

Džulė papurtė galvą. 

— Pernelyg daug intymių dalykų būtų išaiškėję. 

— Bet juk dabar vis tiek išaiškės, argi ne? Visos 
pikantiškos aplinkybės iškils į dienos šviesą. — 
Frostas įsikando cigaretę, bet neužsidegė. - Lavoną 
nusprendėte paslėpti? 

— Norėjome įkišti kur nors, kur ilgai niekas ne- 
rastų. Milė prisiminė anglinę prie buvusių namų. 

— Vieta nebloga, - pripažino inspektorius. - Jei 
nebūtume ieškoję dingusio vaiko, Lemio, ko gero, 
niekada taip ir nebūtume radę. - Jis vis dėlto užsi- 
rūkė. - Padarėte dar šį tą. Nukirtote jam pirštus. 

— Taip, - sudrebėjusi pratarė Džulė. 

Frostas išpūtė dūmus ir paklausė: 

— Kodėl? 

— Buvome ką tik išsidažiusios tualetą. Tik- 
riausiai tas vyras lietėsi prie sienos. Pirštai buvo iš- 
terlioti dažais. Mėginome nuvalyti, bet nepavyko. 

— Kam reikėjo valyti?- Spalva buvo specifinė. 
Mums ją sukūrė parduotuvėje — kad derėtų prie 
užuolaidėlių vonioje. — Moteris pastebėjo, kad 
Frostas vis tiek nesupranta. - Pardavėjai tokių da- 
žų receptūrą išsaugo - jos prisireiktų, jei pirkėjas 
panorėtų jų užsisakyti dar kartą. Manėme, jei rasi- 
te lavoną, dažai gali atvesti jus į mūsų namus. 

Inspektorius kreivai šyptelėjo. 

- Širdele, be reikalo stengėtės. Nesu aš toks gal- 
votas. 

— Kaišėme, kaišėme, bet dažai nesivalė, ir gana, 
- įsiterpė Milė. - Tada Džulė pasiūlė... - Kiek paty- 
lėjusi, ji pasakojo toliau: — Sulaukėme, kol sutems, 
ir išvežėme lavoną ten, kur gyvenome anksčiau. 
Nuo tada kiekviena diena mums buvo kupina 
siaubo. Nuolat vartėme laikraščius, bene rasime 
kokią Žinutę apie dingusį asmenį. Nieko panašaus 
neaptikome. Manėme sau, matyt, jo nebuvo kam 
pasigesti... jokių artimųjų. Mudvi apgaulingai pasi- 
jutome saugios. Beveik net įsikalėme į galvas, kad 
nieko išvis neatsitiko. Bet vieną dieną į duris pasi- 
beldėte jūs... 

— Taip, - liūdnai pritarė Frostas, —- vieną dieną į 
duris pasibeldžiau aš. - Jis užgnybė cigaretę ir įsi- 
metė į kišenę. —- Renkitės, mielosios damos. Va- 
žiuosime į nuovadą. 

Inspektorius keliu užstūmė naktinio staliuko 
stalčių su nuotraukomis. Rupūžėle, pamanė, ži- 
niasklaida turės kuo pasigardžiuoti. 

Automobilyje vyresnioji moteris vis verksnojo, 
draugė ją švelniai guodė. Frostas tylėjo. Pasitaiky- 
davo vienas, kitas nusikaltimas, kurį ištyręs jis be 
galo džiaugdavosi, bet daugiau buvo tokių bylų 
kaip ši, — kai gailėdavosi dirbęs pernelyg uoliai 
arba keikdavo sėkmę. 

— Kas mums bus? - paklausė Džulė. 

— Surašysite paaiškinimus, — atsakė inspekto- 
rius. - Būsite apkaltintos ir veikiausiai paleistos už 
užstatą. 

— O paskui? 

— Susirasite pusėtiną advokatą ir, ko gero, atsi- 
pirksite lygtine bausme. 

— Bet teisme viskas išaiškės, - sukūkčiojo Milė. 

— Nesvarbu, - pamėgino nuraminti ją Džulė. — 
Nesvarbu. 

Vargšės moterys, galvojo Frostas. Nuotraukos 
kaip įkalčiai, viešai narstomi santykiai... Aišku, 
kad svarbu... Jis jau regėjo dienraščių antraštes. 

Jie įsuko į pagrindinę Dentono magistralę. 
Automobilių srautas judėjo labai lėtai, tad ir jie tik 
vos vos šliaužė. Mašina priešakyje sublyksėjo už- 
pakaliniais žibintais ir sustojo. Kažkas toliau 
priekyje kliudė eismui. Frostas nuleido stiklą ir iš- 
kišo galvą, bet virš ilgutėlės automobilių eilės įžiū- 
rėjo tik mėlynų žiburėlių tvyksnius. Pakėlęs stiklą, 
nusiteikė laukti. 

— Galime ir užtrukti, - pasakė damoms. - Regis, 
avarija. 


Laukti teko beveik keturiasdešimt penkias 
minutes. Milė pagaliau nebekūkčiojo, sėdėjo palen- 
kusi galvą, tuščią įraudusių akių žvilgsnį nukrei- 
pusi į langą, Džulė, nugrimzdusi į apmąstymus, 
tapšnojo jai per ranką. Vos išjudėję automobiliai 
netrukus vėl mažino greitį, privažiavę atitvertą 
avarijos ruožą. Didžiulė autocisterna, nuslydusi 
skersai kelią, gulėjo ant šono. Chemikalai iš jos 
statinės lyg ir nesiliejo, bet ugniagesiai budėjo pa- 
sirengę. Kelkraštyje stovėjo greitosios pagalbos 
automobilis. Kita ugniagesių grupė savaeigiu kra- 
nu kėlė cisterną, kad galėtų ištraukti jos pritrėkštą 
mašiną. „Porsche“. Juodą „Porsche“. Tarp ugniage- 
sių sukiojosi medikai, laukiantys, kada galės pulti 
į pagalbą sužalotiesiems. 

Frostas staigiai sustabdė automobilį ir, nepaisy- 
damas įnirtingai signalizuojančių vairuotojų, išli- 
po. Prie jo išsyk pripuolė kelių policininkas. 

— Pone, tuojau pat grįžkite į automobilį, - pa- 
liepė. — Čia nėra į ką žiūrėti. 

Inspektorius parodė tarnybinį pažymėjimą ir 
paklausė: 

— Kas atsitiko? 

Kelių policininkas gūžtelėjo pečiais. 

— Kol kas, inspektoriau, gerai nežinome. At- 
rodo, „Porsche“ viršijo greitį, perlėkė barjerą ir pa- 
lindo po priešais atvažiuojančia cisterna. 

— „Porsche“ važiavo pora paauglių - vaikinas ir 
mergina? 

- Taip. 

Kelių policininkas dirstelėjo Frostui per petį. 
Ugniagesiams pavyko autocisterną atkelti ir dabar 
jie ruošėsi pjaustyti „Porsche“. 

— Gyvi? — paklausė Frostas. 

Sužviegė pjaunamas metalas ir netrukus vyrai 
nukėlė lengvojo automobilio stogą. Du medikai 
purtydami galvas, atsitraukė. Į darbą vėl kibo ug- 
niagesiai. 

— Atrodo, žuvo, - atsakė kelių policininkas. 


Frostas pasodino moteris skirtinguose kvotos 
kambariuose ir paprašė konsteblės atnešti joms 
arbatos. Vos gurkštelėjusios, ir viena, ir kita puo- 
delį su pasibjaurėjimu nustūmė į šalį. 

— Netrukus grįšiu, - pasakė inspektorius ir išėjo 
ieškoti Lizos. Ketino pasakyti jai apie avariją. Tikė- 

josi rasiąs seržantę kabinete, bet ten jo laukė Kesi- 
dis. Laikinasis inspektorius, tramdydamas įniršį, 
žingsniavo pirmyn atgal. Frostas jo nė akyse neno- 
rėjo matyti, bet, slėpdamas jausmus, tik klausia- 
mai nusišypsojo. 

— Lemio Hokstono nužudymo byla —- mano, - iš 
karto sušnypštė Kesidis. - Pažadėjai nesikišti, bet 
vis tiek nuvažiavai pas tas moteris, nė žodžiu man 
neprasitaręs. Tyčia mane ignoruoji... 

Frostas klestelėjo ant kėdės ir delnu pasirėmė 
smakrą. Kesidis burbuliavo be atvangos, lygiai taip 
pat kaip Maletas. Todėl inspektorius pasinaudojo 
tuo pačiu metodu, kurį taikydavo ir skyriaus virši- 
ninkui, — išjungęs klausą, palaukė, kol anas iš- 
sikvėps. 

Ištaikęs progą, Frostas pratarė: 

—- Nepyk, sūnau. Užmiršau. 

— Užmiršai? — apstulbęs perklausė Kesidis. — 
Kaip, po velnių, galėjai užmiršti? 

— Juk žinai, vėpla esu. Negerai pasielgiau. Mote- 
rys —- kvotos kambariuose, pasiruošusios prisipa- 
žinti. - Frostas apsakė laikinajam inspektoriui nu- 
sikaltimo aplinkybes ir pridūrė: — Tau lieka tik su- 
rinkti prisipažinimus. 

Išeidamas Kesidis, nėmaž neatlyžęs, atsigręžė ir 
suurzgė: 

— Tau dar atsirūgs. 

— Neabejoju, - sumurmėjo inspektorius. 


Koljeris nusižiovavo. Dirbti Frosto vadovauja- 
mam konstebliui patiko, o ir pinigais už viršvalan- 
džius jis nesibodėjo; negerai buvo tik tai, kad ins- 


pektorius užlaikydavo iki vėlumos, o kitą rytą vis 
tiek, kas kad neišsimiegojęs, turėdavai būti žvalus 
kaip vijurkas. Nuolatinis darbas naktimis negalėjo 
neatsiliepti, ir dabar Koljeriui rodėsi, kad pati auto- 
mobilio salono šiluma masina sumerkti akis, nus- 
nūsti bent kelias minutes. Vos nepradėjęs knapsėti, 
jis krestelėjo galvą ir nuleido stiklą. Jie stovėjo prie 
posūkio į Finčo valdą. Pasislėpę buvo neblogai, bet 
ir patys matė tik mėlynąjį „Austiną Metro“. 

Prie vairo sudribęs Kenas Džordanas šnarpštė. 
Nesąžininga, pagalvojo Koljeris. Stebėti Finčą turė- 
jo abu. Sykį vos jo, išėjusio iš namų, nepražiopsojo. 
Koljeris pėstute žingsniuojantį Finčą nusekė iki pat 
prekybos centro. Ten senukas nusipirko maisto ir 
grįžo namo. Jeigu vėl išsmuks... Koljeris įsitempė ir 
stipriai kumštelėjo Džordanui. 

— Išeina! — sušnypštė. 

Kenas pabudo akimoju. Pagriebęs siųstuvėlį, 
pranešė Operatyviojo valdymo centrui ir tyliai išli- 
po iš automobilio. Buvo Džordano eilė sekti Finčą, 
jei šis eitų kur nors pėsčiomis. Užtrenkęs duris, 
sekamasis, lydimas džiugiai amsinčio šuns, su 
ūkiniu krepšiu rankose nužingsniavo prie savo 
automobilio. Krepšį numetė ant užpakalinės sėdy- 
nės. Jame galėjo būti „Savalote“ pirmiau nusipirk- 
tas maistas. Kai tapo aišku, kad Finčas kažkur iš- 
važiuoja, Džordanas vėl sėdo prie vairo ir įjungė 
siųstuvėlį. 

— Objektas važiuoja pietų kryptimi, Turgaus 
gatvės link. Sekame, - pranešė. 

Lizą Frostas surado pagrindiniame kvotos 
kambaryje. Buvo ten ir Treisė Nil. Ant stalo tarp 
jųdviejų gulėjo pinigų prikrautas kelionkrepšis. 
Ankstesnio merginos įžūlumo nebebuvo likę nė 
ženklo. 

— Treisė papasakojo apie pagrobimą, - pasakė 
Liza. 

— Sumanymas buvo Kerolės, - patikino mergi- 
na. - Aš tik šiek tiek pagelbėjau. Pinigų man nek- 
liuvo nė kiek. 

Frostas, atsisėdęs šalia seržantės, paklausė: 

— Kodėl ji sumanė apvogti savo pačios tėvus? 

— Tikras jai tik tėvas, - atsakė Treisė. - Išsisky- 
ręs su Kerolės mama, jis susituokė dar kartą. Perka 
žmonai, ko tik ši užsigeidžia - brangius drabužius, 
kailinius, papuošalus. Kerolė yra sakiusi, kad ta 
boba ištekėjo už jos tėvo tik dėl pinigų. 

— Taigi Kerolę graužė pavydas? 

— Ponui Stenfildui mirus viskas atitektų žŽmo- 
nai. Kerolei tai atrodo neteisinga. 

- Ir jūs suorganizavote pagrobimą? 

— Aha. 

— Kodėl brangenybes ir kailinius išmetėte? 

— Nežinojome, ką daryti. Jenas manė, kad, mė- 
gindami parduoti, tik įkliūtume. 

— Kam tuomet išvis reikėjo tuos daiktus imti? 

— Kerolė pasiūlė. Tikriausiai norėjo paerzinti 
pamotę. 

Frostas sunėrė pirštus ant sprando ir užvertė 
akis į lubas. 

— Ką gi, širdele, gali eiti, - pasakė netrukus. 

— Gali eiti? — Liza pažvelgė į inspektorių lyg į 
beprotį. 


— Nemanau, kad Kerolės tėvas kam nors pateiks 
kaltinimą, - atsakė jis. - Jei vis dėlto pateiktų, tada 
ir pagalvosime, ką daryti. 

Seržantė išleido merginą pro duris ir įširdusi, 
nusiteikusi bartis, grįžo prie stalo. Ji norėjusi sava- 
rankiškai išaiškinti šį nusikaltimą. Visos sėkmin- 
gos bylos atitenkančios Kesidžiui, o jai nekliūną 
nieko. Bet Frostas papasakojo apie avariją, ir Liza 
priblokšta nutilo. 

— Teks pranešti tėvui dvi nelemtas naujienas, — 
pasakė inspektorius. —- Kad jį duktė apvogė ir dar 
žuvo. - Atsidusęs jis pridūrė: - Galėtų Kesidis pasi- 
glemžti ir šitą prakeiktą bylą. 

Koridoriuje juos prisivijo Bertonas ir pakvietė į 
Žmogžudysčių tyrimo kambarį. 

— Finčas išvažiavo, - pasakė konsteblis. - Vežasi 
maisto. Gali būti, kad važiuoja pas berniuką. 

— Tikėkimės, nesumanė nuvažiuoti į parką pale- 
sinti apsitriedusių ančių, - tarė Frostas, kurį dings- 
tis atidėti vizitą pas Stenfildus tik pradžiugino. 

Kambaryje jis pasiėmė kažkieno arbatos puode- 
lį ir atsisėdo prie garsiakalbio. 

— Džordanas — Simsui. Objektas juda šiaurės 
kryptimi, Pirties kelio link. Ar galėsite jį perimti? 

— Simsas klauso. Atsakau: mes - prie pirmosios 
sankryžos su Pirties keliu. - Po pauzės pasigirdo: - 
Matome objektą. Perimame. 

— Gerai. Aplenksime objektą ir lauksime prie 
Lekstono posūkio. 


Džordanas nuspaudė greičio paminą ir jų auto- 
mobilis pro Finčo „Austiną“ šovė į priekį. Konste- 

bliai atsispyrė pagundai ir lenkdami į sekamąjį nė 
nedirstelėjo - nenorėjo sukelti net menkiausio įta- 
rimo. Artimiausiame ruože išsukti iš šio plento ne- 
buvo kur, sustoti, nekrisdami į akis, pareigūnai 
galėjo tik „Finos“ degalinėje prie Lekstono posū- 
kio, maždaug už dešimties mylių. Privažiavęs ją, 
Džordanas įsuko į aikštelę ir ėmė laukti. 


— Seku, - pranešė Simsas. — Automobilių ne- 
daug, kelias tiesus, tad galiu važiuoti šiek tiek atsi- 
likęs. 

— Būk atsargus, - perspėjo Frostas. — Išsiduoti 
nieku gyvu negalima. 

— Objektas didina greitį, varo kaip reikiant, - iš- 
bėrė konsteblis. 

— Nejaugi pastebėjo? - sunerimo inspektorius. 

— Nemanau. 

— Pasukti jis neturi kur, - tarė Frostas, žvilgtelė- 
jęs į kelių atlasą. - Atsilik. Kai Finčas važiuos pro 
degalinę, tegul jį perima Džordanas. 

— Supratau, - atsakė Simsas. 

— Supratau, - ištarė įsiterpęs Džordanas. 

Radijas nutilo. Frostas mėgino atplėšti nepraim- 
tą cigarečių pakelį ir plūdosi, mat celofanas vis ne- 
plyšo. Galų gale jį sudraskęs, inspektorius įsikando 
cigaretę, o pakelį paleido per rankas. Dar kartą pa- 
ja, buvo neįmanoma, aišku tik - kad kažkur gero- 
kai už miesto. Inspektorius vėl įsitaisė prie garsia- 
kalbio, kuris protarpiais tyliai sutrekšėdavo. 

— Na, na, greičiau, - sumurmėjo Frostas. - Fin- 
čas jau turėjo pravažiuoti degalinę. - Neiškentęs jis 

įjungė mikrofoną. - Džordanai, po šimts, bene už- 
gavau tave? Ko nekalbi su manimi? 

— Finčo dar nematyti, - atsiliepė Džordanas. — 
Aš... - Akimirką patylėjęs, jis sukeikė: —- Kad tave 
kur šeškas! 

— Kas atsitiko?! — užriaumojo inspektorius. 

— Simsą jau matau... O Finčas taip ir nepravažiavo. 

— Kaip nepravažiavo?! Simsas važiavo Finčui iš 
paskos. Negalėjo jis išgaruoti! 

— Važiavo pirm manęs, - patvirtino įsikišęs 
Simsas. 

— O degalinės nepravažiavo, - pakartojo Džor- 
danas. 

— Tas šunsnukis negalėjo imti iš išnykti. Džor- 
danai, lieki degalinėje. Simsai, suki atgal ir akylai 
dairaisi. 

Frostas peleninėje sumaigė cigaretę, bet tuojau 
pat užsidegė naują ir įtraukė dūmą į plaučius. 
Laukė nekantraudamas. Kurį laiką buvo girdėti tik 
atmosferiniai triukšmai. 

— Simsas — Operatyviojo valdymo centrui, - pa- 
galiau prabilo konsteblis. - Matau objektą! 

— Kur?! - šūktelėjo Frostas. - Ir mes norime ži- 
noti! 

— Objekto automobilis stovi kelio linkyje, šali- 
kelėje. 

— Ar Finčas mašinoje? 

Inspektorius baiminosi, kad sekamasis nebūtų 
pėsčias nuėjęs ten, kur slėpė berniuką. 

— Taip... ir jis, ir šuo. Sėdi, ir tiek. Ką man daryti? 

— Pravažiuok, — patarė Frostas. — Kai jis tavęs 
nebematys, irgi sustok šalikelėje ir lauk. - Inspek- 

torius perjungė kanalus. - Džordanai, laukite de- 
galinėje. Finčas — tarp jūsų su Koljeriu ir Simso. 
Važiuoti gali tik į vieną arba į kitą pusę, daugiau 
niekur, nebent bagažinėje vežasi sraigtasparnį. 

Frostas atsistojo ir ėmė vaikščioti po kambarį. 
Įtampa jį slėgė. 

— Finčas ką tik pravažiavo, - pranešė Simsas. — 
Jis apsigręžė ir važiuoja miesto link. 

Inspektoriui nusviro pečiai. Kur Finčas važiuo- 
ja, jis jau Žinojo. 

— Sek, - paliepė. 

— Ką jis sumanė? - paklausė Bertonas. 

— Sūnau, tikiuosi, kad klystu, bet manau, kad 
pastebėjo mūsiškius. 

Po kelių minučių vėl prašneko Simsas: 

— Objektas grįžo namo. Sustojau gatvės gale. 
Finčas išlipa... šuo taip pat. Ima krepšį su maistu... 
Eina į vidų. 

— Kad tu susmirstum! - burbtelėjo Frostas. Nu- 
tiko tai, ko jis ir bijojo. —- Užsimaskuok ir stebėk 
Finčo namus. Kad jis šiandien dar kur nors išsi- 
ruoštų, menkai tikėtina, bet rizikuoti negalime. 

— Kas atsitiko? —- paklausė Liza. 

— Finčas tiesiog pasitikrino, — atsakė inspekto- 
rius. — Jis išvažiavo tik norėdamas išsiaiškinti, ar 
nesekame, o mes jam visu gražumu pasirodėme. 
Velniai mane rautų! Susimoviau. 

— Juk nieko negalėjote padaryti, - pasakė Bertonas. 

— Reikėjo siųsti daugiau automobilių. Vis per tą 
Maletą su jo taupymo programomis. Finčas pa- 
stebėjo iš paskos važiuojantį mūsiškių automobilį. 
Sustojo pakelėje, palaukė. Netrukus policijos auto- 


mobilis apsisukęs grįžo. Čia nebent toks asilas 
kaip Maletas nesusivoktų esąs sekamas. - Frostas 
krumpliais pasitrynė akis. - Liza, mūsų laukia dar 
vienas smagus darbelis, - priminė. - Važiuokime 
pas Stenfildus, pasakysime apie dukterį. 


Duris atidarė Stenfildas. 

— O, teikėsi atvykti pats konsteblis Gaištas! — 
nusišaipė jis. - Atvykote pranešti, kad atgauti savo 
pinigų verčiau nesitikėčiau? 

— Lyg tyčia, kaip tik juos ir atvežėme... - prašne- 
ko Frostas. 

Stenfildas suskubo jį pertraukti. 

— Ką?! - riktelėjo. - Bet juk tai nuostabu! - Atsi- 
gręžęs į prieškambarį, šeimininkas sušuko: - Atva- 
žiavo policininkai! Puikios naujienos! Jie rado pini- 
gus! — Mažne straksėdamas iš džiaugsmo, jis pa- 
kvietė pareigūnus į vidų: - Užeikite, Užeikite... 

Svetainėje prie kriminalistų su šypsena pripuo- 
lė ponia Stenfild. 

— Neįtikėtina! Neįtikėtina! — šūkčiojo ji. — Pir- 
miau brangenybes suradote, dabar - pinigus!.. 

— Metas gal ir per ankstyvas, - pasakė Stenfil- 
das, atidarydamas gėrimų spintelę, — bet tokia 
proga neišgerti būtų nuodėmė. 

Staiga jo Žmona pastebėjo Frosto veido išraišką. 
Ši aiškiai bylojo, kad yra nutikę kai kas baisaus. 
Moteris pabalo. 

— Kas atsitiko? - paklausė šnibždomis. — Dėl 
Dievo, kas atsitiko? 

Jie išėjo nelydimi, palikę šeimininkus gailiai 
raudančius, tyliai uždarė duris. 

— Tai bent pridirbau! — sukrėstas pratarė Fros- 
tas. Jautėsi dar sykį siaubingai susimovęs. 

Tikėdamasis, kad Finčas bus užmiršęs budru- 
mą ir išvažiavęs pamaitinti berniuko, inspektorius 
susisiekė su Operatyviojo valdymo centru. Bet įta- 
riamasis sėdėjo kaip sėdėjęs namuose. Frostas pa- 
barbeno pirštais į vairą ir apsisprendė. 

— Gana tuščiai stripinėti, - pasakė. — Finčas 
šiaip ar taip Žino, kad jį įtariame, tad kvieskimės 
šunsnukį kvotai. 


Frostas kilstelėjo kėdę ir nubraukė nuo jos kaž- 
kokius popierius. Šie nupleveno ant grindų. Jis 
mostu paragino Finčą atsisėsti. 

— Pone Finčai, gerai, kad užsukote. 

Anas purkštelėjęs atsisėdo ir subambėjo: 

— Turint galvoje, kaip jūsiškis pareigūnas kalbė- 
jo, vargu ar galėjau atsisakyti. 

Inspektorius nepatenkintas susiraukė. 

— Esu tikras, jis nenorėjo sukelti tokio įspūdžio. 

— Ką gi, man kaip tik toks ir kilo. 

— Tokiu atveju atsiprašau už tą pareigūną. Tik 
norėčiau išsiaiškinti porą dalykų. Prisiminkime tą 
vakarą, kai radote pinigus. Gal ten matėte dar ką 
nors? 

— Mačiau - mane užpuolusį stuobrį. Per jį atsi- 
dūriau ligoninėje. 

— O kitų Žmonių nematėte? 

Finčas sukryžiavo rankas ant krūtinės. 

— Inspektoriau, ar nemanote, kad būčiau jums 
paminėjęs, jei ten būtų buvę kitų Žmonių? 

— Dovanokite, kad klausinėju taip paikai. — 
Frostas sušvito kerinčia šypsena. - Niekaip neper- 
prantame: kodėl pagrobėjas, per tokius vargus išsi- 
reikalavęs, kad pinigai būtų palikti jam tinkamoje 
vietoje, paskui neatvyko - jei nekreipsime dėmesio 
į dvi tikėtinas versijas - jų pasiimti? 

Įtariamasis pasiglostė ūsus. 

— Ir kokios gi tos dvi gana tikėtinos versijas? — 
paklausė. 

— Pinigų judėjimą mes sekėme. Sutartoje vietoje 
pasirodė tik du asmenys - jūs ir jus užpuolęs vyru- 
kas. Hadsonas berniuko negrobė - turi labai pa- 
tikimą alibi, tad jį iš įtariamųjų sąrašo išbraukėme. 
Dabar norėtume išbraukti jus. 

— Suprantu. - Finčas linktelėjo. Atrodė visiškai 
ramus. 

Frostas atsilošė. 

— Jūsų Žmona dirbo „Savalote“? — pasitikslino. 

Finčas suraukė antakius. 

— Kaip tai susiję su išpirka? - paklausė. 

— Pinigus išpirkai skyrė prekybos centras. 
Tiesiog pamanėme, kad sąsajų gali būti. 

— Velionė mano žmona dirbo jiems daugiau nei 
penkiolika metų. 

— Kodėl išėjo iš darbo? 

— Pradėjo veikti naujas prekybos centras, taigi 
senasis, mažesnis, užsidarė. 

— Arji norėjo mesti darbą? 

— Nenorėjo. 

— Kodėl neperėjo į naująjį prekybos centrą? 

- Šis — visiškai kompiuterizuotas. Darbdaviams 
reikėjo personalo, galinčio dirbti su tokia įranga, ir 

jie nusprendė, kad mano Žmona - per sena mo- 
kytis naujovių. 

— Tai ją supykdė? 

- Taip. 

— Ir galiausiai ji nusižudė? 

— Taip, - atsakė Finčas, žiūrėdamas tiesiai prieš 
save. 

— Kiek laiko ji išbuvo be darbo? 

— Pusantrų metų. Po penkiolikos metų ištiki- 
mos tarnybos išmesta į sąvartyną sudepresavo. 
Darbas buvo jos gyvenimo prasmė. 

— Jūsų Žmona nusinuodijo? 

— Taip. - Finčo veidas įsitempė, bet jis tvardėsi. 

— Ar dėl Žmonos mirties kaltinate serą Ričardą 
Kordvelą? 

— Taip. 

— Ir trokštate keršto? 

- Taip. 

— Ar todėl išpirkos pareikalavote kaip tik iš „Sa- 
valoto“? 

— Ne. - Senukas užvertė akis į lubas, paskui nu- 
siėmė akinius ir kruopščiai nušveitė stiklus. — Ins- 
pektoriau, aš mylėjau Žmoną ir neapkenčiau Kord- 
velo, nes iš esmės jis kaltas dėl jos mirties. Tokios 
niršios neapykantos kaip mano du šimtai penkias- 
dešimt tūkstančių svarų nepasotintų. Iš neapyka- 
ntos buvau pasiryžęs sudeginti visas Kordvelo pre- 
kybos įmones... sutraiškyti jį automobilio ratais... 
Šit kokia buvo mano neapykanta, kuri, siaubinga 
gėda man, taip ir liko neįkūnyta. Skausmas vis dar 
gyvas, bet laikas baigia jį numarinti. To vaiko aš 
negrobiau. 

— Mes žinome, kad pagrobėjas naudojosi chlo- 
roformu. Jūs esate tvarkęs poros vaistininkų są- 
skaitybą. Galėjote vieną, kitą buteliuką ir priglobti. 

— Galėjau, bet nepriglobiau. 

— Pone Finčai, ar turite kasetinį magnetofoną? 

- Žmona kadaise yra turėjusi. Abejoju, ar jis iš- 
liko namuose. 

Frostas pasiūlė cigaretę, įtariamasis jos atsisakė. 

— Šit kas dar mane glumina, - pasakė inspekto- 
rius. - Anot Hadsono, kai jis puolė prie krepšio su 
pinigais, jūs spardėte žolę - lyg ko ieškojote. 

— Na taip, ieškojau šuns kamuoliuko. 

— Pone, tuo metu jis jau buvo jūsų kišenėje. 

Sumišęs Finčas suraukė kaktą. Po akimirkos 
raukšlės išsilygino, senukas nusišypsojo - tarsi jo- 
kios mįslės čia nė nebūtų. 

— Ak, visai užmiršau, — pasakė jis. — Koja už- 
kliudė žolėje kažin ką kietą. Pasilenkiau pažiūrėti, 
taip ir radau kelionkrepšį. 

— Aišku. — Frostas pasistengė neišsiduoti nusi- 
vylęs. Šitas senis buvo niekuo dėtas arba nepa- 
prastai gudrus. Vis dėlto inspektorius neabejojo, 
kad pagrobėjas — Finčas. Jis paėmė iš aplanko dvi 
nuotraukas ir padėjo ant stalo. - Pone, ar esate ma- 
tęs kurį nors šitų berniukų? 

Finčas užsidėjo akinius ir įdėmiai pažvelgė į fo- 
tografijas. 

— Nesu, - tarstelėjo. 

Frostas pabaksnojo į vieną nuotraukų. 

— Šis berniukas mirė, paspringęs savo paties vė- 
malais. Esu tikras, tai nebuvo pagrobėjo užmačia. 
Kai jam bus pateiktas kaltinimas, veiką tikriausiai 

vertinsime ne kaip tyčinį nužudymą. Finčas vos 
pastebimai linktelėjo, tarsi parodydamas, kad jam 
tai neįdomu. - Jei antrąjį berniuką grąžinsime į na- 
mus sveiką gyvą, - pridūrė inspektorius, - manau, 
galėsime pagrobėją vienu, kitu žodeliu prieš teisėją 
užtarti. 

— Sakykite tai pagrobėjui, ne man, - atšovė Fin- 
čas. - Arjūs kaltinate mane? 

— Pone, mes privalome mąstyti lanksčiai, - atsa- 
kė Frostas. - Negalime atmesti jokių tikimybių. 

Senukas atsistojo. 

— Išnaršėte mano namus, apieškojote mano 
automobilį. Nieko neradote. Jeigu turite bent kokių 
nors įkalčių, siejančių mane su šiuo nusikaltimu, 
prašau pateikti kaltinimą. Jeigu neturite, tik- 
riausiai galiu eiti? 

— Žinoma, galite eiti. Tuojau pasirūpinsiu, kad 
jus parvežtų. 

— Dėkoju, kelią rasiu pats, — atkirto Finčas ir 
oriai išėjo iš kabineto. 

Frostas nuskubėjo į Žmogžudysčių tyrimo 
kambarį, kur jo laukė Bertonas. 

— Na kaip? - pasiteiravo konsteblis. 

— Kaltas —- net smirda, - atsakė inspektorius. — 
Kad galėčiau jį suimti, man reikia tik dviejų daly- 
kų - įrodymo ir berniuko. - Jis mielai paėmė Berto- 
no pasiūlytą puodelį arbatos. — Liežuvis to šuns- 
nukio miklus. Kad ir ko paklaustum, išgirsi gerą 
atsakymą. 

— Gal taip atrodo todėl, kad jis sako tiesą, - įsi- 
kišo Kesidis — labai patenkintas savimi, mat abi 
moterys prisipažino, ir Lemio Hokstono nužudy- 
mas buvo ištirtas. 


— Finčas ir yra pagrobėjas! — kategoriškai pa- 
reiškė Frostas. Vis dėlto ir jį jau graužė abejonės 
kirminas. 


Koljeris niuktelėjo Džordanui. Konstebliai iš 
gatvės galo stebėjo Finčo namus. Džordanas nusi- 
žiovavo ir atsimerkė. 

— Ko? 

— Kiek dar turėsime čia kiurksoti? — paklausė 
Koljeris. 

Jo kolega gūžtelėjo pečiais. 

— Turbūt, kol mus paleis. 

Jis jau svajojo apie malonesnį darbą, kuriame 
galėtų išsimiegoti už visas prabūdrautas naktis. 

— Kaip suprantu, jis suimtas, - pasakė Koljeris. 
— Išsivežė daugiau nei prieš tris valandas. Ir niekas 
nesiteikia mudviejų perspėti. 

— Patikrinsiu. 

Džordanas susisiekė su Operatyviojo valdymo 
centru. 

— Kas nutiko Finčui? — paklausė operatyvinin- 
kas. - Kaip suprasti? Jis - ką, negrįžo? 

- Jei būtų grįžęs, neklausinėčiau, - atšovė kon- 
steblis. 


Grįžęs į kabinetą, Frostas išsidrėbė ant kėdės ir 
užsimerkė. Vos kelioms sekundėms. Įmigo tučtuo- 
jau. Apniko padriki sapnai: inspektorius regėjo 
Finčą, Bobio Kerbio lavoną, mojantį glebia ranka be 
piršto, iš kurio bigės plūdo kraujas. Pažadino jį tele- 
fono skambutis. Frostas krūptelėjo, nesusivokda- 
mas kur esąs, griebė žadintuvą, kurio šalia nė ne- 

buvo. Ak taip, žinoma... Juk jis kabinete. Apvynio- 
jęs laidą aplink pirštą, stalviršiu prisitraukė ragelį. 

— Frostas, - tarstelėjo. 

Skambino Lambertas iš Operatyviojo. Po pokal- 
bio su Džordanu norėjo sužinoti, kas nutiko Finčui. 

Inspektorius nusižiovavo ir, vaikydamas mie- 
gus, pasipurtė. Ką tas Džordanas šneka? Jiedviem 
su Koljeriu liepta stebėti Finčo namus, 0 šis 
seniausiai turi būti grįžęs. 

— Ateinu. - Frostas dar kartą nusižiovavo - į ra- 
gelį - ir nuskubėjo į Žmogžudysčių tyrimo kamba- 
rį. — Kaip tai negrįžo? — radijo ryšiu paklausė jis 
Džordano. - Išėjo prieš kelias valandas. 

— Inspektoriau, nežinau, kaip ir kada jis išėjo, — 
atsakė konsteblis. - Žinau tik, kad namo negrįžo. 

Frostas, suraukęs kaktą, pamėgino prisiminti, 
kaip Finčas išėjo. Regis, parvežti senuko jis niekam 
neliepė. Staiga inspektorius nustėro. Finčas parve- 
žamas atsisakė, 0 jis, mulkis, pagrindinį, tikriau, 
vienintelį, įtariamąjį lyg niekur nieko išleido iš 
nuovados be priežiūros. 

— Ar judu įsitikinę, kad jis negrįžo? - dar kartą 
pasitikslino Frostas. 

— Visiškai įsitikinę, - atsakė Džordanas. - Abu 
stebėjome, akis išpūtę. 

Į tą „abu“ Koljeris sureagavo skausmingai. 

— Tuomet, po šimts velnių, įsitikinkite dar la- 
biau, - pasakė inspektorius. - Eikite ir pasibelskite 
į jo duris. Turėtų suamsėti šuo. Matysite, ar tas, kas 
negrįžo, neims savo nususėlio tildyti. 

— Aš ir šiaip Žinau, kad Finčo namie nėra, — 
suburbėjo Džordanas. 

— Eik ir pasibelsk! — užriko Frostas. Sugrįžtant 
konsteblio jis, klausydamasis atmosferinių triukš- 
mų garsiakalbyje, laukė labai nekantriai. 

— Namuose Finčo tikrai nėra, - pareiškė Džor- 
danas. Jo intonacija aiškiai bylojo: „Ar nesakiau?“ 

— Nesuprantu, ko toks patenkintas, - atrėžė ins- 
pektorius. — Na tai kaip ten buvo? 

— Pasibeldžiau. Šuo viduje pasiuto viauksėti, 
inkšti. Net čia girdžiu lojant. Niekas jo nenutildė, 
niekas nepriėjo prie durų. 

— Ar Finčo automobilis - prie namų? 

— Taip. 

Frostas atsiduso. Kas, velniai rautų, galėjo nu- 
tikti? 

— Niekur nedink. Dar kalbėsimės, — pasakė jis 
Džordanui. 

Išjungęs siųstuvėlį, inspektorius sumojo, kad 
visi Žiūri į jį, laukdami nurodymų. Operatyvinin- 
kams buvo liepta susisiekti su visais patruliais ir 
motorizuotaisiais pareigūnais - tegul šie ieško Fin- 
čo. Bilui Velsui liepta išsiųsti į miestą - į aludes, ki- 
nus, kad ir kur - kaip įmanoma daugiau Žmonių. 
Vienai konsteblių Frostas nurodė apskambinti vi- 
sas firmas, kurių sąskaitybą Finčas tvarkė, ir suži- 
noti, ar jis nenuvyko į kurią nors iš jų. Pats inspek- 
torius paskambino į Felfordo skyrių ir paprašė 
patikrinti, ar įtariamasis neatsidūrė savo kempery- 
je. Tada, pabrėždamas, kaip svarbu Finčą surasti, 
kreipėsi į kolegas, apstojusius jį Žmogžudysčių ty- 
rimo kambaryje. 

- Finčas - racionalus tipas. Šiaip sau jis neišnyk- 
tų. Privalome senį rasti, nes, jeigu jam pavyks pa- 


sprukti, kur yra berniukas, niekada nebesužinosi- 
me. Kuris nors patikrinkite autobusus, geležinke- 
lio stotį. - Frostas patylėjo, mėgindamas sugalvoti, 
ko galėjo nepaminėti. - Jei kuriam nors jūsų šaus į 
galvą dar kokia nors vieta, kur Finčas galėtų būti — 
viešieji tualetai, viešnamiai, lyties keitimo klini- 
kos, žaislų parduotuvės, — eikite ten ir ieškokite, 
manęs perspėti nebūtina. 


Visi išsiskirstė, užtat į kambarį įžengė skyriaus 
viršininkas. Nesėkmes šis tiesiog užuosdavo. 

— Kas girdėti apie Finčą? — paklausė Maletas. 
Frostas papasakojo, kas atsitikę. - Taigi jūs jį ėmėte 
ir išleidote? Juk sakėte, kad įtariamąjį seksite. 
Sakėte, kad jis nuves mus pas berniuką. - Iš pasi- 
piktinimo skyriaus viršininko balsas net drebėjo. 

— Sakiau, sakiau! - atrėžė inspektorius. - Sukly- 
dau, jį išleisdamas, ir tiek. 

— Pastaruoju metu labai jau dažnai klystate, — 
sumarmėjo Maletas. - Keista, jums viskas krinta iš 
rankų kaip tik tada, kai Kesidžiui puikiai sekasi. — 
Prie durų jis atsigręžė paleisti paskutinio šūvio. — 
Frostai, jei ir čia apsidergsite... 

Trenkęs durimis, viršininkas tarsi pabrėžė 
grasinimą. 

— Ačiū už padrąsinimą, - sumurmėjo Frostas. 

Jis nekantriai laukė naujienų. Šių ilgokai nebu- 
vo. Paprašė operatyvininkų susisiekti su kiekvienu 
pareigūnu atskirai ir išsiaiškinti, gal sugedęs kurio 
nors siųstuvėlis. Visi aparatai veikė kuo pui- 
kiausiai. O paskui visi vienas per kitą suskato pra- 
nešinėti: Finčo - nė ženklo. 


508 


Praslinko dar pusvalandis be gerų naujienų. 
Inspektorius susisiekė su Džordanu. 

— Na pasakyk, - ėmė prašyti, - kad Finčas grįžo, 
sėdi saugus namuose, tik užmiršai man pranešti. 

— Inspektoriau, atsiprašau, — tik tiek pasakė 
konsteblis. 

Parvažiavo Bertonas ir Liza. 

— Atsiprašau, inspektoriau, — sumurmėjo ser- 
žantė, - nebežinau, kur dar ieškoti. 

— Judu su Bertonu važiuosite su manimi, - atsi- 
stojęs pasakė Frostas. 

— Kur? 

- Į Finčo namus. Išnaršysime dar kartą. 

— Juk pirmiau nieko neradome. 

— Tad gal rasime šį kartą. 

Šuo suamsėjo, pareigūnams dar einant taku. Jie 
girdėjo, kaip įnirtingai jis, norėdamas ištrūkti, 
braižo virtuvės duris. Frostas dėl viso pikto 
paskambino ir patrankė į laukujes kumščiu. Pa- 
laukęs kelias sekundes, linktelėjo Bertonui, ir šis 
užsimojo sunkiu kūju. Poros smūgių pakako. Du- 
rys sutirtėjo, varžtai su girgždesiu iššoko iš me- 
dienos. Visi suėjo į vidų. Šuo lojo it pamišęs, ir 
Frostui teko beveik šaukti, kad kolegos išgirstų. 

— Klausimas šit koks: žūti mums ar būti?! - pa- 
sakė. - Jei reikės, palikite plikas sienas, sumautus 
apmušalus nuplėškite, bet raskite man bent kokią 
sąsają su berniuku. 

Pats Frostas išėjo prie Finčo automobilio prieva- 
žoje. Bertonas, kuris iš kelių policininkų buvo pa- 
siskolinęs didžiulį ryšulį raktų, vienu jų pasinau- 
dojęs sėdėjo priekyje ir naršė daiktadėžę. Čia buvo 
automobilio eksploatavimo vadovas, kelių atlasas, 
seni stovėjimo kvitai... Frostas paėmė Dentono ir 
apylinkių atlasą. Išvydus rūpestingai apibrauktą 
sklypą, inspektorių išmušė karštis, bet veikiai iš- 
aiškėjo, kad Finčas pasižymėjęs kempingą, kurį da- 
bar stebėjo kolegos iš Felfordo skyriaus. Bertonas 
juo, bet nieko įdomaus nerado. Palikęs konsteblį 
dirbti toliau, Frostas sugrįžo į namą, kur šuo kaip 

nors lojo be atvangos. Inspektorius liepė Koljeriui 
pamėginti terjerą kaip nors nutildyti. 

Užduotis konsteblio nepradžiugino. Šuo ne tik 
lojo, bet ir niršiai draskė duris, atrodė, įmanyda- 
mas kibtų įsibrovėliams į gerkles. Koljeris at- 
sargiai, colis po colio, pravėrė virtuvės duris. Terje- 
ras susyk nutilo. Konsteblis įsitempė. Blogas žen- 
klas, pamanė. Buvo girdėjęs, kad liovęsis loti šuo 
įprastai puola. Terjeras, grėsmingai urgzdamas, 
atiturseno prie jo ir stryktelėjęs palaižė ranką. Kol- 
jeris šunį paglostė ir, suradęs ant lentynos skardi- 
nę su maistu, įbėrė šio į dubenėlį. Skubiai prisi- 
rijęs, terjeras kaipmat užsnūdo. Į namus sugužėję 
įsibrovėliai tiek jam ir terūpėjo. 

— Tai bent kiemsargis! - nusistebėjo Frostas. 

Džordanas, atsiklaupęs svetainėje prie Žemo 
staliuko, naršė žurnalus. Imdamas po vieną, purtė, 
sklaidė. Frostas jau Žiojosi sakyti konstebliui, kad 
nepersistengtų — vargu ar Finčas galėjo Žurnale 
slėpti tos vietos, kur laikė berniuką, aprašą, - bet 
nusprendė neslopinti entuziazmo, tegul ir nelabai 
naudingo. 

Paieškos zonas kriminalistai buvo pasiskirstę. 
Dabar jau nebereikėjo, daiktą paėmus, būtinai 
tvarkingai padėti kur buvęs. Bertonas Finčo kabi- 
nete antrame aukšte tyrinėjo prie kamščiamedžio 
lentelės prisegtus popierius. Nutraukęs kiekvieną, 
apžiūrėdavo abi puses. Nieko įdomaus ten nebuvo. 
Kelios vizitinės... ranka užrašytas svarbiausių 
klientų sąrašas... atvirukas iš Ispanijos... santechni- 
ko telefono numeris. Miegamajame Liza, atidariusi 
spintą, tikrino visų drabužių kišenes. 

Frostas sukiojosi svetainėje. Žalia atsakiklio ant 
staliuko lemputė blykčiojo — buvo neišklausytas 
įrašas. Inspektorius jį įjungė. Vienos firmos darbuo- 
tojas teiravosi, ar Finčas galėtų savaite anksčiau, 
nei sutarta, apskaičiuoti mokesčius. Frostas išjungė 
atsakiklį. Telefono atmintyje buvo įrašyti keli nu- 
meriai, ir visais jais inspektorius paskambino. 
Visur suveikė atsakikliai. Finčą su visais abone- 
ntais siejo darbo reikalai. Atrodė, kad asmeniniam 
gyvenimui šis žmogus beveik neskiria dėmesio. 

Radijo ryšiu su Frostu susisiekė Bilas Velsas. 

— Ką tik skambino Finčo kaimynė, - pasakė jis. 
— Pranešė apie įtartiną gaują valkatų, įsibrovusių į 
jo namus. 

— Šnektelėsime su ja, - prižadėjo inspektorius. 

Visi kiti buvo užsiėmę, tad pas kaimynę nuėjo 
jis pats ir netgi išmeilijo arbatos. 

— Meskite tą šunį nuo kėdės, - tarė smulkutė ži- 
laplaukė, pildama į puodelį karštą vandenį. 

Kai tik Frostas atsisėdo, riebuilis, be paliovos 
šnarpščiantis buldogas užšoko jam ant kelių ir ap- 
seilėjo kelnes. 

— Ne kiekvieną jis šitaip pagerbia, - pasakė šei- 
mininkė. - Įpylusi pieno, puoduką su plūduriuo- 
jančiu arbatos pakeliu ji padavė inspektoriui. - Ko- 
kiu reikalu poną Finčą aplankė policija? Ar jam 
nieko nenutiko? - sprendžiant iš intonacijos, mote- 
riškė vylėsi, kad kaimynui bus kas nors atsitikę. 

— Oi ne! Ponas Finčas maloniai leido mums api- 
eškoti jo namus. Gali paaiškėti, kad pirmiau ką 


Detaliau aiškinti, ko ieško, jis neketino. 


— Mačiau jį išeinant, — tarė moteriškė, —- bet ne- 
pastebėjau grįžtant. Nors dažniausiai pastebiu. 

Neabejoju, ilganose tu landūne, pamanė ins- 
pektorius. 

— Gal numanote, kur ponas Finčas galėtų būti? 
— paklausė. 

Senutė papurtė galvą. 

— Beveik nieko apie kaimyną nežinau. Su jo 
žmonele pasišnekučiuodavome, bet, kai numirė, 
baigėsi visi mūsų pašnekesiai. 

— Tai jau tikriausiai, - pratarė Frostas. 

— Nusižudė ji, - sąmoksliškai pakuždėjo kaimy- 
nė. - Ojiis taip ir neatsigavo. 

Inspektorius atjaučiamai sulinksėjo. Po akimir- 
kos, užuodęs nemalonų kvapą, suraukė nosį. Nes- 
magu buvo įtarti senolę, bet šuo įtarimo nėmaž ne- 
kėlė. 

— Vajetau, — sunerimo šeimininkė, taip pat 
užuodusi tvaiką, — nejaugi pabezdėjo? Vargšeliui 
protarpiais užeina meteorizmo priepuoliai. 

— Ne savanaudis mat, — atsakė Frostas. - Kuo 
turtingas, pasidalija su visais. - Nukėlęs šunį ant 
grindų, jis atsistojo. — Eisiu jau. — Moteriškė paly- 
dėjo inspektorių iki durų. Jis pasilenkė ir, rodyda- 
mas, kad nepyksta, buldogą paglostė. - Kaip jis su- 
taria su pono Finčo terjeru? — paklausė. 

— Tas šunelis - ne kaimyno, - atsakė senutė. — 
Kažkokių žmonių, kurie išvykę atostogų. 

Frostas pamojo jai ir grįžo į Finčo namus. Ko- 
legos laukė jo paniurę. 

— Nieko neradome, - pasakė Bertonas. - Ničnieko. 

Inspektorius atsisėdo ant laiptų ir, norėdamas 
pagalvoti, sugraibė kišenėje cigaretes. Blėso pasku- 

tinė viltis. Jam būtinai reikėjo rasti, už ko užsika- 
binti. 

— Nepatogu sakyti, bet ar tik nebūsite suklydęs, 
kaltindamas Finčą? - sumurmėjo Bertonas. 

— Pagrobėjas - jis, - papurtęs galvą, užtikrintai 
pareiškė Frostas. Jis nieku gyvu nenorėjo nusileis- 
ti, nors padėtis buvo itin kebli. Aklavietė. Lauke 
pylė lietus, kažkur kamavosi septynmetis berniu- 
kas, ojis net nenutuokė, ką daryti. 

— Sujaukėme namus, - pasakė Liza. - Gal reikė- 
tų sutvarkyti? 

— Nereikia, - atsakė inspektorius. - Bala nema- 
tė... Eime visi į aludę, bent prisigersime. 

Šuo virtuvėje vėl prapliupo amsėti. Matyt, kaž- 
kas jį suerzino. Frostas taip ir pastėro. Lojimas 
priminė jam kaimynės žodžius, į kuriuos iš karto 
nebuvo atkreipęs dėmesio. 

— Juk šuo — ne jo! - šūktelėjo Frostas. - Nu- 
piepęs šuo - ne Finčo! 

Visi sužiuro į inspektorių lyg į kokį pamišėlį. 

— Ar aš ką nors pražiopsojau? — paklausė Liza. 

— Ne, - atsakė Frostas. - Aš vos nepražiopsojau. 
— Pasisukęs į Bertoną, paliepė: - Prie lentelės kabi- 
nete prisegtas atvirukas su Ispanijos vaizdu. At- 
nešk jį, sūnau. 

Konsteblis suglumęs trūktelėjo pečiais ir parne- 
šė iš viršaus spalvingą atviruką. Šiame buvo jam- 
žinti paplūdimys ir aukštutėliai viešbučio korpusai 
tolėliau. Atviruką apvertęs, inspektorius perskaitė: 

- Brangusis Henri. Čia labai karšta. Kaip gaila, 
kad Dentone jums tenka drebėti iš šalčio. Taip, mū- 
sų telefono sąskaitą apmokėkite. Grįžę kitą savaitę 
atsiskaitysime. Etelė ir Vilfas. 


Frostas viltingai nužvelgė kolegas, bet šie liko 
nieko nesupratę. 

— Rūgštele! — suvaitojo Frostas. - Bene jau visai 
pakvaišau? - Jis dūrė pirštu į atviruką. - Taip, mū- 
sų telefono sąskaitą apmokėkite... Nejaugi jums tai 
nieko nesako? 

Pareigūnai nustebę susižvalgė. 

— Na... Tie žmonės prašo Finčą apmokėti jų tele- 
fono sąskaitą, - Džordanas atsakė taip, lyg klausi- 
mas būtų visiškai kvailas. 

— O iš kur Finčas gali Žinoti apie jų sąskaitą? 

Kur inspektorius lenkia, pirmoji sumetė Liza. 

— Kol tie Žmonės atostogauja, Finčas sergsti jų 
namus. Peržiūri korespondenciją. 

— Vadinasi, turi raktą, o tie namai - tušti. Kur 
dar jis rastų geresnę slėptuvę pagrobtam berniu- 
kui laikyti? 

— Gali būti, - nenoromis pripažino seržantė. 

— Tai vienintelis mūsų kabliukas, todėl verčiau 
manykime, kad taip ir yra. Reikia išsiaiškinti, kur 
tie Vilfas ir Etelė gyvena. Ar kuris nors matėte čia 
adresyną? Visi sutartinai papurtė galvas. - O kom- 
piuteris?! — šūktelėjo Frostas. - Juk žmonės pavar- 
des, adresus saugo kompiuteriuose. 

— Mėginau įeiti, - pasakė Bertonas. — Bet neži- 
nau slaptažodžio. 

— Ką tai reiškia? - suraukęs antakius, paklausė 
inspektorius. 

— Tai reiškia, kad, neįvedus slaptažodžio, prieiga 
prie informacijos neįmanoma. Gal ir galėtume jį 
nulaužti, bet prireiktų nemažai laiko. 

— Ojo, po galais, kaip tik ir neturime! - Frostas 


ėmė žingsniuoti pirmyn atgal, kumščiu baksnoda- 
mas į kitos rankos delną. - Veikiausiai jie gyvena 
pačiame Dentone arba kur nors netoli miesto, 
antraip Finčas ten neprivažinėtų. 

— Būtų gerai Žinoti pavardę, - įsiterpė Bertonas. 

— Dar geriau - suknistą adresą, - atsakė inspek- 
torius. - Bet nežinome. — Po akimirkos jis lėtai pa- 
kėlė galvą ir nusišypsojo. —- Žinau, kaip juos rasti. 
Reikia peržiūrėti rinkėjų sąrašą. 

— Kaip tai? —- paklausė Liza. 

— Į Dentono rinkėjų sąrašą įtraukiamas kiek- 
vienas turintis teisę balsuoti asmuo. Duodu kepu- 
rę prišikti, mūsų ieškomieji Etelė ir Vilfas tokią 
teisę turi. Taigi mums reikia ieškoti tuo pačiu ad- 
resu gyvenančių asmenų tokiais vardais. 

— Bet tame sąraše — tūkstančiai pavardžių, - 
skeptiškai pratarė Bertonas. 

— Todėl kuo greičiau pradėsime ieškoti, tuo 
greičiau rasime. Pirmyn! 


Žmogžudysčių tyrimo kambaryje plūduriavo 
melzganas rūkas, tylą trikdė tik lietaus barbeni- 
mas į langus ir verčiamų lapų šiugždesys. Pagal- 
bon buvo pasitelkti visi laisvesni pareigūnai, net 
grįžę į nuovadą užkąsti patruliai, ir tie nešėsi į val- 
gyklėlę lapus su rinkėjų sąrašais. 

— Radau Vilfredą ir Elizabetą Markemus, - 
paskelbė Džordanas. 

— Pasižymėk, - patarė Frostas, braukdamas nuo 
popieriaus cigaretės pelenus. —- Kartais Žmonės pa- 
sivadina kiek kitaip, nei įrašyta gimimo liudijime. 


Vis dėlto iš šio atvejo inspektorius kažin ko ne- 
sitikėjo. Kad moteris imtų ir savo noru persivadin- 
tų Etele? Vargu. 

— Kas čia dedasi? 

Frostas pakėlė nuo sąrašo akis ir patyliukais su- 
dejavo. Maletas kaip visada šniukštinėjo dingsties 
priekaištams. Kita vertus, dar viena pora akių bū- 
tų pravertusi. Inspektorius trumpai nusakė situaci- 
ją ir padavė skyriaus viršininkui pluoštą lapų. 

— Su malonumu prisidėsiu, - sududeno Maletas. 
— Juk mes, šiaip ar taip, kolektyvas. 

Jis atsisėdo prie laisvo stalo, o Frostas vos nepra- 
pliupo plūstis, mat buvo jau gerokai praalkęs ir 
tikėjosi išsikelti dar vieną Žuvies ir traškučių puotą. 

— Pone, savo kabinete jaustumėtės daug pato- 
giau, - viltingai užsiminė jis Maletui. 

- Ir čia jaučiuosi kuo puikiausiai, - nusišypsojęs 
atsakė skyriaus viršininkas. — Taigi ieškome asme- 
nų... kokiais ten vardais?.. Džordžo ir Mildredos? 

— Vilfo ir Etelės. 

— Na taip, na taip, - tarstelėjo Maletas ir pabrėž- 
tinai sukosėjo. - Neabejoju, darbas vyktų daug na- 
šiau, jei čia nerūkytume. 

Viltis buvo triskart sužibusi ir triskart išblėso. 
Dvi daug žadėjusios Vilfredų ir Etelių poros sėdėjo 
muose nebuvo, bet kaimynė patikrinti nuvažiavu- 
siam konstebliui pasakė, kad jie išėję į aludę, po 
pusvalandžio grįšią. 

Išvargęs Frostas delnu pasitrynė veidą. Pavar- 
dės sąrašuose jau skydo, sunku buvo jas įskaityti. 
Atsivertęs dar vieną lapą, jis susivokė nebesugebąs 

suvokti nė vienos jame įrašytos pavardės. Reikėjo 
rasti kokį nors paprastesnį paieškos būdą. 

— Kokie ieškomųjų vardai? - paklausė Maletas. 

Rupūs miltai! To šmikio atmintis kaip rėtis, pa- 
manė Frostas. Kaipgi jis visą pusvalandį skaitė 5ą- 
rašus, nežinodamas ko ieško?! 

— Vilfas ir Etelė, - kantriai atsakė inspektorius. 

— Štai radau Vilfredą ir Etelę, - pasigyrė sky- 
riaus viršininkas, rodydamas pirštu į pozicijas są- 
raše. 

Frostas pripuolęs pagriebė lapą. Vilfredas Parsi- 
valis Votkinsas ir Etelė Morina Votkins, Meistrų 
planą. Meistrų takas buvo Dentono pakraštyje, ne- 
toli miško ir upės įsikūrusiame gana prašmatnia- 
me rajone, kurį sudarė keli atskiri Viktorijos laikų 
namai didelėse valdose. 

Po to, kai trissyk teko nusivilti, niekas labai ne- 
apsidžiaugė; Frostas išsiuntė į Meistrų taką patrulį, 
o kiti vėl įniko į sąrašus. 

Siųstuvėlis prabilo po penkių minučių. 

— „Čarlis Bitė“ - inspektoriui Frostui. Patikrino- 
me. Šviesos nurodytame name įjungtos, bet mes, 
kaip ir liepėte, prie jo nesiartinome. Kaimynai pa- 
pasakojo štai ką. Savininkai, vaistininkas, dabar — 
pensijoje, ir jo Žmona, atostogauja Ispanijoje. Dže- 
ko Raselo terjerą jie turi. Šunį šiuo metu prižiūri 
šeimos draugas. 

- Į dešimtuką! - sušuko Frostas ir sviedė popie- 
rius į viršų, šie nupleveno ant grindų lyg rudeni- 
niai lapai. Jis plačiai išsišiepė Maletui ir pasakė: — 
Ačiū, viršininke! Visada sakiau, kad nesate jūs vi- 
sai niekam vertas. 


Kai vyriausiasis inspektorius pagaliau susigau- 
dė, kad komplimentas, priešingai nei jam išsyk pa- 
sirodė, ne kažin koks, Frostas su saviškiais, palikę 
ant stalų šūsnis lapų, jau skuodė į lietaus drengia- 
mą automobilių aikštelę. 


Automobilis slysčiodamas trinksėjo gruoblėtu 
keliu, kuris vedė iki Meistrų tako. Be paliovos klio- 
kiančio lietaus vanduo nuo važiuojamosios dalies 
sruvo į jau ir šiaip sklidiną pakelės griovį. Po nedi- 
deliu geležinkelio tiltu mašina ištaškė gilią kelio 
įduboje susitelkusią balą ir netrukus, įveikę nela- 
bai staigų posūkį, pareigūnai kairėje išvydo me- 
džių guoto šiek tiek užstojamą namą. Jame tvieskė 
visos šviesos. 

Pirmasis automobilis įsuko į prievažą ir, tašky- 
damas purviną vandenį, sustojo prie namo, ant- 
rojo vairuotojui teko stabdyti staigiai, kad neįva- 
žiuotų anam į galą. Visi, dangstydamiesi nuo lie- 
taus, išlipo. Bertonui ir Džordanui Frostas liepė 
apeiti namą iš kiemo pusės, o pats pasibeldė į 
pagrindines duris. Iš karto nebuvo jokio atsako, 
kažką judant. Jau kėlė ranką pabelsti dar, tik pasi- 
girdo Finčo balsas: 

— Kas ten? 

— Policija! Atidarykite duris! - šūktelėjo Frostas. 

— Luktelkite! 

Po poros sekundžių durys atsivėrė. Finčas buvo 
vienmarškinis, rankoje laikė kempininį šepetį. Dė- 
damasis nustebęs, jis kilstelėjo antakius. 

— Inspektoriau Frostai! Kokia maloni staigme- 
na! Jau antrą kartą šiandien matomės! 

— Atvažiavome apieškoti valdos, - pasakė ins- 
pektorius. 

— O orderį ar atsivežėte? 

— Ne, bet gauti ilgai netruks. 

— Ar atvažiavote dėl to dingusio berniuko? 

— Taip. 

— Na tokiu atveju orderio nereikalausiu. Ieško- 
kite, kur tik norite. - Įleisdamas pareigūnus, Finčas 
pasitraukė į šalį. - Prašyčiau nusivalyti kojas... ir 
nieko nesujaukti. Namai - ne mano. 

Labai jau jis pasitiki savimi, pamanė Frostas. 
Kad tik nebūtų dar vieno šnipšto. Tasai nusmurgęs 
senis pernelyg užtikrintai jaučiasi. 

Liza pirmiausia nuskubėjo prie užpakalinių 
durų ir įleido lietaus merkiamus Bertoną ir Džor- 
daną. Abu konstebliai skubiai suėjo į sausą patal- 
pą, ir ant išblizgintų linoleumo plytelių, paklotų 
šachmatų tvarka, tučtuojau privarvėjo vandens. 
Finčas puolė šluostyti grindis. 

— Susimildami, matyt, neįsivaizduojate, koks 
sunkus triūsas - iščiustyti visą namą, - papriekai- 
štavo jis. - Čia gyvena mano draugai, jie rytoj grįž- 
ta iš Ispanijos. — Senukas patikrino ūžiančią skal- 
byklę. - Darbo dar per akis, - pridūrė. 

Liza paskirstė konstebliams paieškos plotus, o 
Frostas ir Finčas susėdo erdvioje svetainėje aukšto- 
mis lubomis. Poliruoti baldai kambaryje taip ir 
tviskėjo. 

— Kaip mane suradote? — paklausė senukas, 
vilkdamasis švarką, ir tuojau pat šyptelėjo. - Na, 
žinoma. Ant antkaklio užrašytas ne tik šuns var- 
das, bet ir adresas. Jūs - galvotas žmogus! 


Rūgštele, pamanė Frostas, nejaugi reikėjo tik 
apžiūrėti to susnos antkaklį?! 

Pamalonintas jis kukliai nusišypsojo ir pratarė: 

— Kažkaip susiprotėjau. 

— Inspektoriau, o kodėl manote, kad berniukas 
turėtų būti čia? 

— Pone Finčai, todėl, kad jūs čia, - atsakė Frostas 
ir užsirūkė. 

Finčas padėjo prie jo sunkią stiklinę peleninę. 

— Tai tampa panašu į priekabiavimą. Juk jau sa- 
kiau jums, kad apie tą berniuką nieko nežinau. Jo- 
kių svarių argumentų jūs pateikti negalite, bet man 
vis tiek tenka nuolat kęsti įžūlius jūsų išpuolius. 

— Kurjis? - paklausė Frostas. 

— Labai gaila, bet nežinau, — atsakė Finčas. — 
Vargšas mažutėlis, atplėštas nuo tėvų... 

— Pone, gal ateitumėte čionai?! - iš viršaus ins- 
pektorių pašaukė susijaudinęs, matyt, ką nors ap- 
tikęs Bertonas. 

Frostas dvilktelėjo į Finčą. Šis akmenine veido 
išraiška nuo lakuoto stalviršio rūpestingai pūtė pe- 
lenų pleiskanas. 

— Čionai, pone. - Bertonas stovėjo laiptų aikšte- 
lėje prie pilkai dažytų durų. - Prašyčiau be ciga- 
retės. 

Frostas nustebęs pakluso kriminalistui kons- 
tebliui. Cigaretės dūmus Bertonas išblaškė ranko- 
mis, tada pravėrė duris, įstūmė į vidų inspektorių, 
įsmuko pats ir skubiai jas uždarė. 

Jiedu stovėjo nedideliame miegamajame užpa- 
kalinėje namo dalyje. Ąžuolinė spinta, toks pat 
naktinis staliukas, prie sienos - viengulė lova nu- 


vilkta patalyne, šit ir visas apstatymas. Kambaryje 
kvepėjo drėgna vilna — neseniai valytas kilimas 
buvo dar šiek tiek šlapias. 

— Pauostykite, pone inspektoriau, - pasiūlė kon- 
steblis. 

Frostas pauostė. 

— Lakas? Kilimų ploviklis? 

— Daugiau nieko neužuodžiate? - nusivylęs pa- 
klausė Bertonas. 

Inspektorius dar kartą pauodė ir susiraukė. 
Šleikščiai salsvas kvapas buvo beveik išvėsęs, bet 
juntamas. 

— Chloroformas? 

— Taip aš ir pamaniau, - linktelėjęs atsakė kon- 
steblis. 

— Berniuko čia būta, gulėta ant šitos lovos, - ta- 
rė Frostas. 

Jis prikišo nosį prie pat čiužinio, bet nieko ne- 
užuodė. Trumpai pravėręs duris, paprašė Lizos at- 
vesti Finčą. Šis įėjęs atsistojo kambario viduryje. 

— Ką nors užuodžiate? - paklausė jo inspektorius. 

Senukas įtraukė oro, įžūliai šypsodamasis, vos 
vos trūkčiodamas nosimi, tarsi uostų rečiausio vy- 
no kvapų puokštę. 

— Baldų lakas?.. Kilimų ploviklis?.. - spėjo ir čia 
pat nepatenkintas suraukė nosį. - Įsisenėjusi taba- 
ko smarvė, kurią, kaip suprantu, skleidžiate jūs. 
Ar galiu atidaryti langą? 

— Ne, - atšovė Frostas ir dar sykį atsargiai 
pauostė, bet anestetiko kvapelis, ir šiaip silpnas, 
buvo jau išdūkęs. - Mes užuodžiame chloroformą! 
— pridūrė. 


Finčas, nutaisęs žinovo miną, papurtė galvą. 

— Sausojo valymo skystis. Šuo buvo palikęs dė- 
mę kilime. Aš ją išvaliau ir išploviau. - Jis pasile- 
nkė ir įsižiūrėjo sau po kojomis. - Puikiai išsivalė. 

Frostas parodė į lovą ir paklausė: 

— Kur užvalkčiai? 

— Skalbyklėje. Irgi šuns darbas - apsivėmė ant 
pagalvės. 

Lizai buvo liepta skubėti į virtuvę ir vaduoti iš 
skalbyklės gerklės patalynės baltinius. Frostas vy- 
lėsi, kad ekspertams dar pavyks ką nors iš jų išpešti. 

— Inspektoriau! — iš apačios pašaukė Džordanas, 
sprendžiant iš balso, taip pat aptikęs kažką svarbaus. 

Frostas nudundėjo laiptais žemyn, iš visos šir- 
dies tikėdamasis, kad sulig konsteblio radiniu Fin- 
čui pagaliau praeis noras arogantiškai šypsotis. 
Durys į rūsį po laiptais buvo atviros. Džordanas 
šaukė iš ten. 

Erdvus rūsys, grįstas akmens plokštėmis, buvo 
išbaltintas kalkėmis. Palubėje kabojo 75 vatų lem- 
putė be gaubto, ant plytų sienų, prie kurių stovėjo 
visokio gero, likusio Finčo draugui pardavus 
vaistinę - kartoninių dėžių, indelių, apipintų bute- 
lių rūgštims, bidonų, - prikrauti stelažai, krito gro- 
teskiški šešėliai. 

— Šit ką radau, - tarė Džordanas, paduodamas 
inspektoriui didelį mėlyno rievėto stiklo butelį, 
kurio etiketėje buvo parašyta: TRICHLORMETA- 
NAS CHCT, - CHLOROFORMAS. 

Frostas kilstelėjo butelį prieš šviesą. Skysčio ja- 
me buvo koks trečdalis. Inspektorius ištraukė 
kamštį ir pauostė. Viduje teliūskavo chloroformas, 


ne terpentino pakaitalas. Niauriai linktelėjęs, Fros- 
tas ėmė apžiūrinėti grindis. Primynęs išklibusias 
plokštes, parodydavo konstebliui. Geresnės slėptu- 
vės lavonui nė būti negalėjo. 

— Teks tau jas iškilnoti, sūnau. Visas... Ypač tas, 
kurios laikosi tvirtai. 

Išlipęs iš rūsio, Frostas turėjo sprauste spraustis 
pro visur triūsiančius ekspertus. Ne itin optimi- 
stiškai nusiteikęs Hardingas net į žinią apie chlo- 
roformą reagavo gana abejingai. 

— Vaistininko namuose rastas chloroformas — 
visai nebūtinai įkaltis, - pasakė jis. 

— Nieko įdomaus neaptikote? — paklausė Frostas. 

— Atrodo, Finčas kaip reikiant pasistengė, kad 
nieko nerastume. Namai iššveisti, iššluostyti, iš- 
blizginti. Padirbėta ir dulkių siurbliu. Šis - su van- 
dens filtru, taigi beveik jokių dulkių ar plaušų da- 
lelių nebeliko. 

— O užvalkčiai, kurie buvo skalbyklėje? 

— Vešimės juos į laboratoriją, bet vargu ar ką 
nors rasime - jie gerai išskalbti. 

— Berniukas buvo čia, - užtikrintai pareiškė ins- 
pektorius. — Dar prieš kelias valandas, tuo neabejoju. 

— Ar negalėjo iš čia pabėgti? 

— Vargu. Manau, gulėjo lovoje surištas kaip viš- 
čiukas. 

Hardingas patraukė pečiais. 

— Tad kažin ar kitur name paliko kokių pėdsakų. 

— Inspektoriau! - iš laiptų aikštelės pašaukė Liza. 

Dar vienas tariamas įkaltis? Hardingas užkopė 
laiptais drauge su Frostu. Visi trys suėjo į kabinetu 
paverstą ankštą sandėliuką. Panašų savo namuose 

buvo įsirengęs ir Finčas. Prie sienos pristumtas sta- 
liukas, ant šio — kompiuteris „IBM 286“ ir spaus- 
dintuvas. Parodžiusi į šį, Liza tarė: 

— Dvidešimt keturių adatų, toks, kokiu spaus- 
dintas pagrobėjo laiškas. 

- Jei taip, būsime jį prigriebę, - nušvitęs pasakė 
Frostas. Hardingo jis paklausė: — Ar įrodytume, 
kad tas laiškas spausdintas būtent šituo aparatu? 

Ekspertas inspektoriaus viltis sužlugdė nedels- 
damas: 

— Galime išsiaiškinti, ar tekstas spausdintas to- 
kio pat tipo aparatu. Įrodyti, kad pasinaudota 
konkrečiu prietaisu, neįmanoma. 

Taigi Frostas patyrė dar vieną smūgį. 

— Turi būti koks nors būdas įrodyti. - Pasiduoti 
jis vis dėlto neketino. 

— Kažin ar yra. - Hardingas atsisėdo prie staliu- 
ko ir ėmė apžiūrinėti spausdintuvą, penkerių metų 
„Star 24-10“. - Spaudmenų čia nėra, tik adatėlės. 

— O juostelė? Ar negalėjo joje likti atspaudų? — 
paklausė Frostas. 

— Juostelė slysta amžinu ratu, - kiek pašaipiai 
paaiškino ekspertas. - Naujos raidės mušamos ant 
anksčiau išspausdintų. Atskirti, kur kurios, būtų 
beveik neįmanoma. 

— Gal vis dėlto pabandytumėte? — paprašė ins- 
pektorius. 

Hardingas nukėlė spausdintuvo antvožą. 

— Gal ir pavyktų, jeigu juostelė gana nauja. - Iš- 
vė Frostui. - Dar viena nesėkmė, inspektoriau. Įdė- 
ta visiškai nauja, net nenaudota juostelė. Kaip sa- 

kiau, jūsų Finčas nepalieka nė menkiausio įkalčio. 

Frostas nubildėjo laiptais žemyn ir, iškėlęs 
kasetę, parodė kolegoms. 

— Ieškosime naudotos spausdintuvo juostelės. 
Išnaršykite atliekas, šiukšlines, konteinerius. Bū- 
tina ją rasti. 

Vis dėlto inspektorius ir pats suvokė: keisda- 
mas juostelę, apsukrusis Finčas pasirūpino, kad 
senosios pareigūnai nerastų. 

Senukas sėdėjo svetainėje ir, stebėdamas 
kriminalistų ir ekspertų triūsą, ciniškai šypsojosi. 
Jo veido išraiška kuo aiškiausiai bylojo: „Ne 
bukiems farams mane pergudrauti.“ 

— Rūsyje radome chloroformo, — pasakė jam 
Frostas. 

— Ne kažin kokia staigmena. Mano draugas - 
buvęs vaistininkas. Matyt, radote senų atsargų li- 
kučius. 

— Chloroformu buvo apduotas pirmasis berniu- 
kas. 

— Jau sakėte. - Finčas pažvelgė į inspektorių su 
apsimestiniu priekaištu. - Nejaugi manote, kad čia 
kuo nors dėtas mano draugas? Būtų nesunku išsi- 
aiškinti, kad jis pastaruoju metu buvo Ispanijoje. 

— Pone Finčai, septynerių metų berniukas pa- 
grobtas, suluošintas, įbaugintas... gal jau net nužu- 
dytas. O jums visa tai atrodo juokinga. 

— Nė iš tolo, inspektoriau, nė iš tolo. Juokinga, 
nors gal derėtų sakyti — apgailėtina, man atrodo 
kitkas: kiek žmonių čia dirba, kiek gaištama laiko, 
švaistoma lėšų... - Jis pažvelgė Frostui į akis ir tarė: 
— Na sakykite, ar radote bent vieną, bent patį men- 


kiausią įkaltį, įrodantį, kad aš kaip nors įsivėlęs... 
bent mažutėlytį įkaltį... - Nusišypsojęs taip išdi- 
džiai, kad Frostas vos susitvardė jam nevožęs, 
senis pridūrė: - Nieko neradote, nes nieko tokio čia 
nėra. 

— Rasime, - patikino jį inspektorius, iš pasku- 
tiniųjų stengdamasis ir pats tuo patikėti. Pasikvie- 
tęs Lizą, liepė vežti Finčą į nuovadą. - Iškvosime jį 
ten. 

Išgirdęs rūsyje Žvangant ir dunksint, Frostas 
nulipo į rūsį pažiūrėti, kaip sekasi Džordanui ir 
Koljeriui. Konstebliai, apsipylę prakaitu, kilnojo 
grindų plokštes. Darbavosi iš peties. Akmenys bu- 
vo dideli, sunkūs, keliant tokį reikėjo ne tik įtempti 
visas jėgas, bet dar ir saugoti pirštus. Rūsio kampe 
riogsojo dvi rietuvės plokščių. Buvo atidengtas jau 
žemės. 

- Inspektoriau, kol kas nieko neradome, - pasa- 
kė Džordanas, braukdamas nuo kaktos prakaitą. 

Frostas nuėjo prie sukrautų plokščių. Kiekviena 
jų buvo kokių trijų colių storumo. Akimirką pagal- 
vojęs, inspektorius pasakė: 

— Gana. Jeigu jūs keliate tokį luitą dviese, Finčas 
vienas nieko čia nebūtų padaręs. 

Arogantiška Finčo mina sakyte sakė, kad nič- 
nieko jie neras, net jei akmens ant akmens iš namo 
nepaliktų. Ieškoti reikėjo kur nors kitur. Tik kur?.. 
Kur? 

Vėl užsukęs į svetainę, Frostas rado vieną eks- 
pertų, šis rankiniu siurbliu rinko dulkeles nuo bal- 
dų apmušalų. Pastebėjęs, jog kliudo jam, kad ir kur 


atsistotų, inspektorius išėjo į koridorių ir perspėjo 
visus važiuojąs į nuovadą. 

Pasistatęs lietpalčio apykaklę, Frostas jau ruošė- 
si iš prienamio užuoglaudos skuosti į automobilį, 
tik staiga pastebėjo pravirus garažo vartus. Patal- 
pa buvo jau apieškota, bet kažkokio akstino pastū- 
mėtas inspektorius užėjo į ją dar kartą. Beveik visą 
erdvę čia užėmė šokolado rudumo „Renault“. 
Prasispraudęs iki mašinos galo, Frostas pakėlė ba- 
gažinės dangtį. Gal manė, kad ankstesnio ieškotojo 
būta tokio pat išsiblaškėlio kaip jis pats, ir patyliu- 
kais tikėjosi rasiąs Bobį miegantį ir laukiantį išgel- 
bėtojo. Deja, bagažinėje buvo tik atsarginė padan- 
ga, keli įrankiai, metalinis kanistras ir traukia- 
masis lynas. Pašvietęs į viršų, inspektorius išvydo 
prie sienos palubėje pritvirtintą lentyną. Ant jos 
pūpsojo keli mėlyni plastikiniai kažko prikimšti 
maišai. Veikiausiai niekas nebuvo jų nukėlęs ir pa- 
tikrinęs. Frostas pasistiebė ant pirštų galų ir, sučiu- 
pęs už artimiausio maišo šono, patempė. Lentyna 
pasviro ir maišai, nuslydę nuo jos, pakeliui dar už- 
vožę inspektoriui per galvą, žnektelėjo ant betoni- 
nių grindų ir suplyšo. Po garažą tarškėdamos išsi- 
raičiojo skardinės su liekninančiu maisto pakaita- 
lu, pabiro vatos pakuotės. Taigi atlikęs vaistininko 
šlamštas. 

Frostas pyktelėjęs pasitrynė galvą ir iš keršto 
paspyrė vieną skardinių. Ši nubarškėjo po automo- 
biliu. Inspektorius parklupo keturpėsčias jos paim- 
ti ir pastebėjo ant padangų purvą. Šviežią, dar 
drėgną purvą. Tikriausiai Finčas visai neseniai bu- 
vo kažkur išvažiavęs. Norėdamas tai nuslėpti, kė- 

bulą jis nudžiovino. Frostas atsistojo. Prakeiktas 
senis išvežė vaiką. Kažkur išvežė vaiką. Šit kodėl 
jis toks užtikrintas, šit kodėl krata namuose jo ne- 
gąsdina. 

Inspektorius pasišaukė Hardingą. Šis atbėgo vi- 
sas varvėdamas, nepatenkintas, kad teko lydytis. 
Parodęs į purvą ant padangų, Frostas paklausė, ar 
įmanoma nustatyti, kur jis galėjo prikibti. 

— Ar tai koks nors unikalus Dentono purvas, 
aptinkamas vos šešių kvadratinių colių plotelyje ir 
daugiau niekur visatoje? - dar pasiteiravo inspek- 
torius. 
pat atsistojo. 

- Inspektoriau, galiu tiksliai nusakyti, iš kur tas 
purvas. Nuo keliuko tuojau už valdos vartų. Kad ir 
kur Finčas važiavo, ši masė prikibo prie padangų 
grįžtant. Abejoju, ar iš šios informacijos jums bus 
kokios naudos. 

— Maždaug tiek pat kiek jos iš teismo ekspertų 
gaunu visą sumautą dieną, - atšovė Frostas ir per 
liūtį nukinkavo atgal į namą. 

Chloroformo kvapas miegamajame buvo jau vi- 
siškai išsivadėjęs. Inspektorius ėmė spėlioti, kiek 
jis galėjo išsilaikyti. Frosto nuomone, Finčas berniuką 
apsvaigino ir išvežė beveik prieš pat atvažiuojant 
jiems. Į kambarį įėjo Bertonas. Inspektorius pasida- 
lijo savo apmąstymais su konstebliu. 

— Tad manote, kad toli vaiko išvežti jis negalėjo? 
— pasitikslino Bertonas. 

— Būtent. Antraip chloroformo nebebūtume 
užuodę. - Frostas užsižiūrėjo pro langą. Vėjyje lijo 


vos ne horizontaliai. Kaimynystėje vieną, kitą 
švieselę dar buvo galima įžiūrėti, bet toliau plytėjo 
tamsus Dentono miško masyvas. Miškas! Štai kur 
buvo išvežtas berniukas. - Jis numetė berniuką 
kažkur girioje, - pasakė inspektorius. 

Bertonas taip pat priėjo prie lango ir pažvelgė į 
mylių mylias išsidriekusį mišką. 

- Jeigu jūsų teisybė, vaikas gali būti bet kur. 

- Žinau, - sumurmėjo Frostas. 

— Teks laukti ryto. Tamsoje ir dar tokiu oru jo 
nerasime. 

— Iki ryto vargšelis gali ir numirti, - atsakė ins- 
pektorius. Išsiėmęs iš kišenės siųstuvėlį, jis susi- 
siekė su Maletu. 

Šis pareikalavo beveik šimtu procentų užtikrin- 
ti, kad berniukas bus surastas, tik tada sutiko 
sankcionuoti visavertę paiešką. 

Frostas viršininką užtikrino. 

— Duodu dvi valandas, - pasakė šis, tuo pat me- 
tu paskubomis skaičiuodamas, kiek jam kainuos 
viršvalandžiai. - Jei per dvi valandas nerasime, pa- 
iešką turėsite nutraukti. 

— Suprantama, pone, - atsakė Frostas. 


Kvotos kambaryje Finčas vėl susitiko su šuni- 
mi, kuris tuojau pat išsidrėbė ant grindų jam prie 
kojų. 

— Kur važiavote „Renault“? - paklausė Frostas. 

— Tik išvažiavau iš valdos ir grįžau. Norėjau pa- 
tikrinti, ar nebus kokių rūpesčių. Buvau nuspren- 
dęs grįžti namo tuo automobiliu, jei jam viskas ge- 
rai, Ojei ne - tada taksi. 

- Ir kaip? 

— Variklis šiek tiek springo — tikriausiai į kar- 
biuratorių pateko vandens, taigi ketinau važiuoti 
taksi. Nenumačiau, kad transporto paslaugą man 
maloniai suteiksite jūs. 

— Slėpdamas, kad buvote išvažiavęs, automobilį 
jūs nudžiovinote. Kam? 

Finčas priekaištingai pagrūmojo inspektoriui 
pirštu. 

— Jūs primetate man kraupiausius motyvus. O 
juk automobilis - mano draugo. Pasiskolinęs daik- 
tą, visada grąžinu jį tokį, kokį paėmiau. Prieš man 
išvažiuojant, mašina buvo švari. Todėl iš Ispanijos 
grįžęs mano draugas rytoj turi rasti ją švarią. - Jis 
nusišypsojo. — Toks atsakymas jums tinka? 

Frostas neišsidavė suirzęs. Tasai šunsnukis 
kiekvienam klausimui rasdavo iškalbingą atsaky- 
mą ir kaskart atsakydavo su ta atvirai kandžia 
šypsenėle, demonstruodamas, kaip jam malonu 
dėti skersą ant policijos. 

— Išvežėte vaiką į mišką, ar ne? — paklausė 
Frostas. 

Finčas, dėdamasis nustebęs, kilstelėjo antakius. 

— Tikrai? Tai man naujiena. 

— Mūsų paieškos grupė su šunimis šiuo metu 
dirba miške. Kai berniuką rasime, juokas jūsų ne- 
beims. 

— Tikiuosi, kad vaiką rasite, - atsakė senukas, - 
bet tik gaištate laiką, jei manote, kad aš jį ten 
išvežiau. 

Frostas nebenorėjo tuščiai aušinti burnos. 

— Kvota atidedama, - paskelbė ir nuėjo į savo 
kabinetą. Vylėsi, kad ekspertai bus ką nors aptikę 
ir tas savimi patenkintas šunkara pagaliau liausis 
vaipęsis. Jis prisitraukė telefoną, bet sudvejojo, ar 
verta skambinti. Juk, jei būtų ką nors radę, jau būtų 
paskambinę patys. Frostas rūškanas užsižiūrėjo į 
lango stiklu žliaugiančias lietaus čiurkšlės, pro ku- 
rias beveik nebesimatė automobilių aikštelės. 

Sučirškė telefonas. Jis griebė ragelį. Skambino 
ne ekspertai, o Arturas Henlonas. 

— Kalbėjausi su Džonsonu, — pasakė jis. Džonis 
Džonsonas vadovavo paieškos grupei miške. — Jis 
sako, reikalas beviltiškas. Iš šunų tokiu oru nėra 
jokios naudos, ieškotojai toliau ištiestos rankos nie- 
ko nemato, ištisai slysčioja, klupinėja. Jie nori nu- 
traukti paiešką, nebent galėtume nurodyti labai 
konkretų miško kvartalą. 

Frostas vėl pažvelgė pro langą. Oras buvo išties 
siaubingas. Priekaištauti ieškotojams inspektorius 
niekaip negalėjo. Jie klampojo po mišką permirkę, 
tamsoje kliuvinėdami už kerplėšų, čaižomi šakų. 
Kad rastų berniuką, turėjo ant jo tiesiog užlipti. Tiki- 
mybė tokiomis sąlygomis aptikti vaiką buvo menka, 
bet, paiešką nutraukus, šansų nebeliktų išvis. 

— Pasakyk jiems, kad dar kelias valandas teks 
pavargti, - paprašė jis Henlono, užmiršęs, kad Ma- 
letas jų išvis teskyrė dvi. - Pasakyk, kad aš neabe- 
joju — vaikas miške. 

Tik nesakyk, kad lygiai taip pat neabejoju - jis 
nebegyvas, sumurmėjo Frostas, padėjęs ragelį. 

Sutelkęs drąsą, jis paskambino ekspertams. Jei 
lemta išgirsti blogą naujieną, tai lemta. Atsiliepė 


Hardingas. Išsyk tapo aišku, kad jis jaučiasi labai 
nepatogiai. 

— Namą apieškojome labai stropiai ir nieko ne- 
radome, išskyrus kelis plaušelius, kurie gali būti iš 
vaiko drabužių. 

Inspektorius tvirčiau sugniaužė ragelį. Nejaugi 
pagaliau nusišypsos sėkmė? 

— Tad būsime Finčą prigriebę? - paklausė. 

— Inspektoriau, nemanau. Plaušeliai —- beverčiai, 
jei nerasite vaiko. Raskite, ir tada drabužiai padės 
mums įrodyti, kad jis tame name buvo... Taigi rei- 
kia berniuko. 

— Jei turėčiau berniuką, man, po šimts velnių, 
nereikėtų jūsų! - užriaumojo Frostas. 

— Inspektoriau, negalime rasti to, ko čia nėra. 

Frostas nutrenkė ragelį ant aparato. Vis dėlto jis 
suvokė, kad Hardingas teisus. Pergudrauti Finčo 
jie nesugebėjo. Kad nepaliktų įkalčių, jis nurengė 
Diną, nurengė tikriausiai ir Bobį. 

— Frostai, kaip sekasi? 

Kad tu kur prasmegtum! Vos tik reikalai 
blogyn, Maletas jau ir prisistato pabarstyti drukos 
ant žaizdos. 

— Nieko gero, - atsakė inspektorius. - Panašu, 
kad tasai šunsnukis gali ir išsisukti. Nerandame 
jokių įrodymų. 

— Su ekspertais kalbėjotės? 

— Kalbėjausi. Neranda nė menkiausio nieko. 

Maletas, kramtydamas lūpą, rūsčiai spigino į 
Frostą. Dėl tokios tyrimo eigos kaltas, žinoma, ins- 
pektorius. 

— Taigi iš brangiai kainuojančios šio vakaro 
operacijos — jokios naudos. Tiesą pasakius, ir iš jū- 
sų —jokios naudos, nuo pat tyrimo pradžios. 

— Ačiū, viršininke. Pats Dievas jus atsiuntė, kad 
apsaugotumėte mane nuo pasipūtimo, - maloniai 
nusišypsojęs, atsakė Frostas ir išėjo iš kabineto. 
Šiam vakarui Maleto jam buvo per akis. 

Nutaręs dar kartą pamėginti palaužti Finčą, 
inspektorius grįžo į kvotos kambarį, bet rado ten 
tik Lizą. 

— Išleidau poną Finčą į tualetą, - pasakė ji, glos- 
tydama šunį. 

— Tikėkimės, klozeto dangtis užkris jam ant 
pimpalo, - suniurnėjo Frostas. Kai tik jis atsisėdo, 
terjeras tučtuojau užšoko ant kelių. Frostas šunį 
paglostė, šis palaižė jam ranką. - Koks draugiškas, 
— pratarė inspektorius ir prisimerkė, pagalvojęs, 
kad taip pat šuo galėjo elgtis ir su berniuku. Jeigu 
terjeras buvo užšokęs vaikui ant kelių... jeigu uos- 
tinėjo jį, laižė... ar negalėjo užkristi berniuko plau- 
kų?.. Sugriebęs šunį į glėbį, inspektorius nuskubėjo 
į Žmogžudysčių tyrimo kambarį ir paskambino 
Hardingui. Pačiu laiku, mat šis jau ruošėsi važiuoti 
namo. 

— Inspektoriau, pamėginti verta, - nepriešta- 
ravo ekspertas. - Suprantama, teks dirbti papildo- 
mus viršvalandžius. 

— Suprantama, - atsakė Frostas. 

Netrukus patrulis išgabeno šunį į teismo eks- 
pertizės laboratoriją. 

Bertonas parvedė Finčą į kvotos kambarį. 

— Kur šuo? - paklausė jis apsidairęs. 

— Talkina mums, - atsakė inspektorius. 

— Tučtuojau grąžinkite šunį! - riktelėjo Finčas 
atsistodamas. 

— Sėskite! — taip pat griežtai atkirto Frostas. 

Išsiėmęs cigaretę, jis pasiūlė užrūkyti ir įtaria- 
majam, bet šis tik paniekinamai numojo ranka. 
Užtraukęs dūmą, inspektorius nusišypsojo. 

— Šunelis - labai mielas, - pasakė. - Ar berniu- 
kui ant kelių jis irgi užšokdavo? Gal buvo vieninte- 
lis nelaimėlio vaiko draugas? 

— Jau sakiau... 

— Kad apie vaiką nieko nežinote? Sakėte. Ką gi, 
jūs be galo išmintingai iššveitėte, iškaišėte, išvalėte 
namus, bet Rintintino, esu tikras, neišmaudėte. 
Mūsų laboratorija šunį šiuo metu kaip tik ir tiria. 
Gal norite lažintis? Aš statau už tai, kad ant terjero 
ekspertai ras vieną, kitą vaiko plauką... to paties 
vargšo vaiko, kuriam jūs nukirtote pirštą. Nagi 
drąsiau —- santykiu dešimt su vienu statau už tai, 
kad šį tą rasime. 

Menkutis nerimo šešėlis šmėkštelėjo Finčo vei- 
du, bet tuojau pat senukas susitvardė, jo žvilgsnis 
vėl tapo bereikšmis. 

— Nieko jūs nerasite, nes su jokiu pagrobimu aš 
nesusijęs. Sykį tai jau pareiškiau ir neketinu nuolat 
to paties kartoti. Pateikite kaltinimą arba išeinu. 

— Mano kolegai šit raštu išdėstysite savo šio 
vakaro veiksmus. Tada jūsų paaiškinimą išspaus- 
dinsime, ir pasirašysite, - pasakė Frostas. - Nors 
geriau būtų sulaukti šuns tyrimo išvadų, mat gal 
tada norėsite iš karto prisipažinti. 


Šitaip išmušti Finčą iš pusiausvyros inspekto- 
riui nepavyko. Pokerio su tavimi tikrai neloščiau, 
galvojo jis, eidamas į Žmogžudysčių tyrimo 
kambarį. 


Bertonas sėdėjo prie galinio stalo Žmogžudys- 
čių tyrimo kambaryje ir „Underwood“ mašinėle 
spausdino Finčo paaiškinimą. Frostas buvo per- 
spėjęs konsteblį neskubėti, mat tikėjosi užlaikyti 
įtariamąjį nuovadoje, kol išaiškės ekspertų tyrimo 
išvada. Bertonui to nė sakyti nereikėjo. Net ir iš- 
vystęs didžiausią tempą, jis vis tiek spausdindavo 
labai jau lėtai. 

Įėjęs į kambarį, Frostas viltingai pažvelgė į 
Henloną, kuris kaip tik baigė pokalbį telefonu. 

— Džekai, jie vis dar miške, - pasakė kriminali- 
stas seržantas. — Pats supranti, ieškoti tokiu oru... 

— Tokiu oru būtų nei šis, nei tas atostogauti, bet 
kaip tik tai dabar ir norėčiau daryti, — atsakė ins- 
pektorius. Atsisėdęs jis susizgribo, kad trūksta 
vieno jų kolektyvo nario. - Kuris nors matėte Kesi- 
dį? - paklausė. 

— Ačiu Dievui, nemačiau, - burbtelėjo Bertonas. 

Sukiauksėjo telefonas. Henlonas atsiliepė, pasi- 
klausė ir, uždengęs mikrofoną delnu, sušnibždėjo: 

— Džekai, tau - ekspertai. 

Frostas paėmė ragelį, bet prie ausies jį pakėlė ne 
iš karto. Pabūgo, kad gali neištverti dar vienos 
blogos naujienos, pirmiau neišgirdęs ko nors gero 
— pavyzdžiui, kad Maletas pagriuvo ir nusisuko 
sprandą. 

- Frostas, - tarstelėjo pagaliau. 

— Ištyrėme šuns kailį, - bejausmiu balsu pasakė 
laborantas. — Radome tris plaukus, kurie gali būti 
vaiko... — Inspektoriaus džiaugsmas vos sukilęs 
tuojau ir išblėso. — ...Bet jie - ne Bobio Kerbio. Atsi- 
prašau, inspektoriau. 

Nevilties apimtas Frostas kelias akimirkas tik 
laikė ragelį ir bukai į jį spoksojo. Staiga jis kilstelė- 
jo galvą. Juk ekspertai tuos plaukus lygino tik su 
Bobio! 

— Tas kitas berniukas... Dinas... nužudytasis... 
Patikrinkite, ar plaukai ne jo! - sušuko inspekto- 
rius į mikrofoną. - Ne, atskambinti nereikia. Ver- 
čiau palauksiu. 

Jis girdėjo, kaip aname gale sutrinksėjo ant sta- 
lo dedamas ragelis, kažkas kažką sušneko, nutolo 
žingsniai. Stojo tyla. Galiausiai, pamanęs, kad jį 
ten užmiršo, Frostas ėmė švilpauti į mikrofoną. 

— Luktelkite minutę, - pasakė kažkas ir vėl pa- 
dėjo ragelį ant stalo. 

Savąjį inspektorius, pakreipęs galvą, prispaudė 
prie peties — norėjo susirasti cigaretes. Bet užsirū- 
kyti nespėjo, mat aname gale prakalbo Hardingas. 
Šįsyk jis nesijautė nepatogiai. Džiūgavo. 

— Inspektoriau, jūs neklydote. Ant šuns aptiko- 
me žuvusiojo vaiko Dino Andersono plaukų! 

Frostas, taip ilgai negirdėjęs gerų naujienų, nė 
nežinojo, kaip reaguoti. 

— Jūs įsitikinęs? Jeigu ne, verčiau pameluokite 
man... Maldauju, pasakykite, kad įsitikinęs! 

- Visiškai! Šimtu procentų! 

Palengvėjimas siūbtelėjo karščio banga. 

— Jūs — anaiptol ne toks niekam tikęs, kaip ma- 


niau! - pasakė inspektorius. —- Apsisukęs su visa 
kėde, jis triumfuodamas sušuko: — Pričiupome 
bjaurybę! Pričiupome! 

Skubėdamas į kvotos kambarį, koridoriuje jis 
vos neparbloškė Maleto. 

— Viršininke, šį vakarą jūs atrodote tiesiog Ža- 
jusiam vyriausiajam inspektoriui. — Pričiupome 
bjaurybę! — paaiškino. - Tuojau pateiksiu jam kal- 
tinimą. 

Finčas nuobodžiaudamas laukė, kada galės pa- 
sirašyti paaiškinimą. Na štai, pamanė į kambarį 
įžengęs Frostas, nebesivaipysi, arogantiškas tu pa- 
šaipūne. Prisitraukęs kėdę, jis atsisėdo priešais įta- 
riamąjį ir pasviro į priekį. 

— Priėjote liepto galą, mano mielas, - pasakė. — 
Geriausias Žmogaus draugas jus išdavė. Jis išsivo- 
liojęs nužudytojo berniuko plaukuose. 

Finčas krūptelėjo it smūgį gavęs. Iš paskutinių- 
jų stengėsi susitvardyti, bet drebulio nesutramdė. 

— Ko gero, daugiau nieko nesakysiu, - suburbėjo. 

— Ar Bobis dar gyvas? 

Įtariamasis neatsakė. 

— Nevaidinkite kieto, — tarė Frostas. - Baigta! 
Mes jus užspeitėme. Kur berniukas? 

Finčas panarino galvą ir susimąstęs ėmė 
gniaužyti smakrą. Paskui staiga atsitiesė. 

- Išjunkite magnetofoną. 

— Kam)? - paklausė Frostas. 

— Išjunkite ir pasakysiu. 

Inspektorius linktelėjo Lizai. Ši spūstelėjo kla- 
višą ir išėmė kasetę. 

— O dabar norėčiau, kad dama išeitų, - tarė Fin- 
čas. — Tai, ką turiu pasakyti, skirta tik jums. 

Frostas vėl linktelėjo ir palūkėjo, kol seržantė 
išeis. 

— Na ką? 

— Jūs manote, kad vaiką pagrobiau aš. 

— Po galais, žinau, kad jūs! 

— Bet jums svarbiausia - išgelbėti berniuką. 

— Tai kas? 

— Tik pagrobėjas gali Žinoti, kur vaikas yra, o 
pasakydamas jums, jis tarsi prisipažintų nusikaltęs. 

— Kalbėkite, - paragino Frostas. 

— Pagrobėju dėtas, siūlyčiau sandėrį. Aš pasa- 
kau, kur berniukas, jūs raštu garantuojate, kad bet 
kokie kaltinimai man bus atmesti, bet kokie įkal- 
čiai - sunaikinti. 

— Sandėrių mes nesudarinėjame, - atkirto ins- 
pektorius. 

Finčas gūžtelėjo pečiais. 

— Ką gi, tuomet vaikas mirs. - Jis užvertė galvą 
į lubas. Buvo girdėti, kaip lietus tvatija į stogą. — 
Siaubingas oras. Jei tas vargšelis po atviru dangu- 
mi, ryto jis tikrai nesulauks. 

— Norite pasakyti, jis dar gyvas? 

Įtariamasis liūdnai šyptelėjo. 

— Inspektoriau, tai žino tik pagrobėjas. — Jis 
prisitraukė kėdę arčiau stalo. —- Jūs neturite jokių 
įrodymų. Jeigu pagrobėjas nuspręs tylėti, jis liks 
laisvėje, o berniukas numirs. Sudarykite sandėrį, ir 
pagrobėjas vis tiek liks laisvėje, bet vaikas grįš na- 
mo. Kaip pasakyta „Krikštatėvyje“, tokio pasiūly- 
mo neįmanoma atmesti. 


- Į laisvę jūs neišeisite, - atrėžė Frostas. - Įrody- 
mą mes turime. 

Vėl išvydęs įžūlią šypsenėlę, jis sunerimo. Kokį 
kozirį tas šlykštynė slepia? 

— Turite omenyje berniuko plaukus, kuriuos esą 
radote ant šuns? Vargu ar toks įkaltis teisme ką 
nors reikštų. 

- Įkaltis - patikimas, patvirtintas ekspertų, - atšo- 
vė inspektorius. Vis dėlto jis ir pats žinojo, kad įkaltis 
silpnas, suvokė, jog Finčas pastebėjo tai pirmas. 

— Keli nužudyto vaiko plaukai rasti ant šuns 
kailio, šit ir visas įrodymas. O kaip jie ten pateko? 
Suradus berniuko lavoną, jūs buvote įvykio vie- 
toje... Plaukai galėjo užkristi ant jūsų, o paskui — 
kai šuo užšoko jums ant kelių - patekti į jo gaurus. 
Nenustebčiau, jei išaiškėtų, kad dauguma konsteb- 
lių, buvusių prie vaiko lavono, vėliau lietėsi prie 
šuns. Plaukai ant terjero galėjo pakliūti netgi iš 
automobilio, vežusio jį į laboratoriją. Inspektoriau, 
man toks įkaltis neatrodo patikimas, juolab kad 
daugiau nieko neturite... 

— Niekše tu! - sušvokštė Frostas. 

— Tad kaip? Sandėris bus? - paklausė Finčas. 

— Pažiūrėsime. 

Inspektorius išėjo ieškoti Maleto. 


19 


Vos išėjęs iš kvotos kambario, jis susidūrė su 
Kesidžiu, kuris lūkuriavo už durų. 

— Reikia pasišnekėti, - pasakė laikinasis inspek- 
torius. 

— Vėliau. 

— Pasišnekėti reikia tučtuojau! - sušnypštė Kesi- 
dis. - Apie mano dukterį. 

— Tavo duktė žuvusi, - atkirto Frostas, - o Bobis 
Kerbis galbūt dar gyvas. 

Jis mažne pastūmė laikinąjį inspektorių ir pus- 
tekine nuskubėjo į Žmogžudysčių tyrimo kambarį. 
Kunkuliuojantis pagieža Kesidis nusekė iš paskos. 

Ragelį ką tik padėjęs Henlonas atrodė surūgęs. 

— Džekai, kalbėjau su kita paieškos grupe, - pa- 
sakė jis. — Jie nori nutraukti darbą. Tokiu oru bevil- 
tiška ko nors ieškoti. 

— Berniukas dar gyvas, - atsakė Frostas. — Rei- 
kia ieškoti toliau. Aš pats pasišnekėsiu su vyrais. 

Pasišnekėti jis nespėjo, mat į kambarį įžengė 
Maletas, kuriam degė pasturgalis - taip magėjo iš- 
girsti gerą žinią apie Finčą. Frostas papasakojo. 

Maletas prisitraukė kėdę ir atsisėdo. 

— Tad jis prisipažįsta pagrobęs berniuką? 

— Neoficialiai, be liudininkų, išjungus magneto- 
foną - prisipažįsta. Bet teisme neprisipažintų. 

- Ir sako, kad vaikas - gyvas? 

— Taip, bet ryto vargu ar sulauks. 

— Tikite juo? 

- Tikiu. 

Maletas susimąstęs pasitrynė kaktą. 

- Ir įkalčių Finčui apkaltinti nepakanka? 

— Tokio, kuris praverstų teisme, neturime. 
Mums tenka rinktis: arba sudarome sandėrį, palei- 
džiame Finčą ir vaikas lieka gyvas, arba sandėrio 
atsisakome, tada Finčą vis tiek tenka paleisti, o 
berniukas miršta. 

Skyriaus viršininkas atsigręžė į Kesidį. 

— Ką darytumėte jūs? 

Laikinasis inspektorius tik ir laukė progos atsa- 
kyti: 

— Pirmiausia neįsivelčiau į tokią situaciją. 

— Suprantama, - burbtelėjo Maletas. Frostui jis 
piktai pasakė: - Košę teks srėbti jums. Aš nuo bet 
kokios atsakomybės atsiriboju. 

- Jei dėl to pasijusite laimingas, galiu visą kaltę 
užsikrauti sau, - atrėžė inspektorius. - O berniukas? 

— Panašūs sandėriai - ne mano kompetencija, — 
tarė Maletas. — Tai - policijos viršininko sritis. 

— Tad klauskite sumauto policijos viršininko. 

Frostas pastūmė Maletui telefoną. Vyriausiasis 
inspektorius pažvelgė į aparatą lyg į kokią bombą 
ir, sutelkęs drąsą, ištiesė ranką į ragelį. Staiga, nu- 
jausdamas, ką policijos viršininkas pasakys, krūp- 
telėjo ir atšlijo nuo telefono. 

— Oi ne, Frostai, - pasakė. -— Per jus į balą įmak- 
nojome, jūs mus ir ištraukite. - Nuėjęs prie durų, 
atsigręžė ir dūrė į inspektorių pirštu. - Frostai, ty- 
rimą reikia užbaigti. Finčui reikia pateikti garan- 


tuotą kaltinimą, o berniuką sveiką ir gyvą sugrą- 
Žinti į namus. Jo saugumas - užvis svarbiau. Man 
neįdomu, kaip jūs tai padarysite... tik laikykitės 
taisyklių. 

— Ačiū, nors nėra už ką dėkoti, - sumurmėjo 
Frostas. 

Atsistojęs jis vangiai pasirąžė. Ketino šnektelėti 
su Finču subtiliau — gal reikėtų pagrasinti nurėžti 
jam kotą, pamanė. 

Kelią inspektoriui vėl pastojo Kesidis. 

— Kad ir koks reikalas, galima atidėti, - pasakė 
Frostas. 

— Negalima, - atkirto Kesidis, - be to, daugiau 
nei sekundės brangaus tavo laiko neatimsiu. - Jis 
išlankstė popieriaus lapelį ir parodė Frostui. — 
Prisimeni? 
lyje užrašytą automobilio numerį. Skrandį jam su- 
gniaužė lediniai pirštai. Frostas žinojo, kieno tas 
automobilis. 

— Numeris automobilio, kuris užmušė mano 
dukterį, - pasakė Kesidis, mosuodamas popierėliu 
inspektoriui prieš veidą. - BMW, kurio, pasak ta- 
vęs niekada nebuvo. To paties automobilio, su ku- 
rio vairuotoju Tomis Denas kalbėjosi. 

- Iš kur gavai? - paklausė Frostas. 

— Iš kur gavau, nesvarbu. Tu šitą numerį turėjai 
seniai. Tyčia pametei. — Kesidis prikišo veidą prie 
pat Frosto. - Niekše tu, kiek tas girtuoklis vairuo- 
tojas judviem su Tomiu sumokėjo, kad išneštų 
sveiką kailį? 

Frostas tylėjo. 

— Aš tą vairuotoją surasiu ir bylą atnaujinsiu, — 
toliau putojo laikinasis inspektorius pasibjaurėji- 
mo perkreiptu veidu. - Pažiūrėsime, ar sušiktas or- 
dinas padės tau išsisukti! 

— Patylėtum, Kesidi, jei nežinai faktų! 

Anuodu atsigręžė. Prie jų artinosi Henlonas, 
pirmiau tykiai sėdėjęs prie radijo siųstuvo. Visada 
ramus seržantas buvo paraudęs, įniršęs nemažiau 
nei Kesidis. 

— Faktų nežinau? —- paklausė šis. — Frostas ne- 
gyvai apsimelavo, kad išsuktų tą girtą paršą vai- 
ruotoją. Šit kokie yra faktai! 

- Jei jis ir melavo, - pasakė Henlonas, įsiterpda- 
mas tarp anuodviejų, - tai tik tavo labui, šūdžiau. 

— Mano labui. Ką čia paistai? 

- Įdomu, ar bent kiek pažinojai savo dukterį. 

— Ar pažinojau savo dukterį? Viešpatėliau, juk 
buvau jos tėvas! 

— Liaukis, Arturai, - suėmęs seržantui už ran- 
kovės, pratarė Frostas. 

Henlonas trūktelėjęs išlaisvino ranką. 

— Tėvas? Ar dažnai, tėve, su ja matydavaisi? Bu- 
vai pamišęs dėl karjeros. Šeimą velniop, svar- 
biausia darbas - septynias kiauras paras per savai- 
tę! Namo tu dorai nė negrįždavai. Į ką duktė 
klimpsta, nežinojai. 

— Į ką ji galėjo klimpti? Buvo vos keturiolikos. Į 
ką, po velnių, ji galėjo klimpti?! - išrėkė Kesidis. — 
Kaip drįsti taip kalbėti apie mano dukterį?! 

— Tavo duktė buvo narkomanė. Mieloji, tyroji 
keturiolikmetė tavo dukrelė vartojo sunkiuosius 
narkotikus. 

Kesidis sugniaužė kumščius, net krumpliai 
pabalo. 


— Meluoji! - užkriokė jis. 

— O kad turėtų už ką badytis, įklimpo į prosti- 
tuciją, - ryžtingai pridūrė Henlonas. 

— Atsiimk savo žodžius, bjaurybe! - sumaurojo 
Kesidis, griebdamas seržantui už švarko atlapų. 

Henlonas, nors ir žemaugis, jėgos turėjo už tris. 
Laikinojo seržanto rankas jis nesunkiai nubloškė. 

— Kaip manai, ką ji galėjo tą vakarą veikti „Ko- 
kosų giraitėje“? — paklausė. - Apsinešusi iki žemės 
graibymo atsivilko užsidirbti kitai dozei. Tomis 
Denas išgrūdo ją laukan. Įsisodino į savo automo- 
bilį 17 būtų parvežęs namo, bet tavo duktė išpuolė 
— tiesiai po ratais. Taip, vairuotojas buvo išlenkęs 
porą taurelių, bet ir blaivus nebūtų išvengęs susi- 
dūrimo. 

Kesidis spoksojo tiesiai prieš save, atrodė, kad 
nesiklauso, tik raumuo skruoste nevalingai trūk- 
čiojo. 

— Mergaitė Žuvo iš karto, - toliau kalbėjo Henlo- 
nas. - Niekas nebegalėjo jos sugrąžinti, tad Džekas 
Frostas bent pagailėjo tavęs. Kad teisme neišaiškė- 
tų nemalonios aplinkybės, vairuotoją jis paleido. 
Ligoninės daktaro, kuris tavo dukterį skrodė, Dže- 
kas paprašė nutylėti priklausomybę, lytinį aktyvu- 
mą, bjaurią ligą. Tavo labui jis melavo ir slėpė fak- 
tus — kad tavo keturiolikmetė duktė, kuria nuolat 
gyreisi, ir išliktų tyra. 

Kesidis smarkiai papurtė galvą, lyg norėdamas 
iškratyti iš jos viską, ką išgirdo. Tada pasisuko į 
Frostą. 

— Jis meluoja, ar ne? - paklausė ir vėl atsigręžė į 
Henloną. — Meluoji! Suprantu, seni draugai turi 


būti solidarūs. Visi vienas kitą dangsto... Maletas ir 
jo draugužiai taip pat melavo, kai vyresniojo ins- 
pektoriaus Formbio automobilis pabučiavo stulpą. 
Kad jūs visi prasmegtumėt! - suriko eidamas prie 
durų, mažne apsiašarojęs. Suplėšyto lapo su auto- 
mobilio numeriu skuteliai nupleveno ant grindų. - 
Kad jūs visi prasmegtumėt! — pakartojo ir trenkė 
durimis. 

— Nereikėjo, Arturai, kištis. Bet vis tiek ačiū, — 
pasakė Frostas ir, įsikandęs cigaretę, pamėgino su- 
sikaupti. Ką ketino veikti prieš Kesidžio užsipuola- 
mas? Ak taip, buvo beeinąs dar kartą pasikalbėti 
su Finču. 

Liza atrodė visiškai išsekusi, tad inspektorius 
išleido ją į namus. 

— Bertonas tave parveš, - pasakė. 

Konsteblis užduoties ėmėsi su malonumu. Fros- 
tas uždarė kvotos kambario duris, ir jie su Finču li- 
ko vieni. 

— Nebus jokio sandėrio, - trumpai ir aiškiai pa- 
reiškė inspektorius. 

Finčas patraukė pečiais. 

— Gaila. Buvau suteikęs jums galimybę. 

Frosto traukiamos kėdės kojos šaižiai brūkštelė- 
jo į rudą linoleumą. 

— Gal ir galėčiau pasirūpinti, kad teismas jums 
būtų atlaidus, — atsisėdęs pasakė Frostas. — Pir- 
masis berniukas nužudytas netyčia, bendradarbia- 
vote su mumis dėl antrojo vaiko. Po kokių penke- 
rių metų išeitumėte į laisvę. 

— Pasak mano gydytojo, laiko nebeturiu nė pen- 
kerių metų, - atsakė Finčas. — Bet koks laisvės 


atėmimas, kad ir pats trumpiausias, man būtų įka- 
linimas iki gyvos galvos. Taigi jūs paprasčiausiai 
neturite kuo manęs suvilioti. 

— Pasakykite, kur jis. 

— Tai žino tik pagrobėjas, — atšovė įtariamasis. 

- Štai ką jums pažadėsiu, - atsistojęs tarė Fros- 
tas. - Nesvarbu, rasime vaiką gyvą ar negyvą, ar 
išvis nerasime, aš jus vis tiek pristversiu. Tikiuosi, 
jūsų gydytojas nesuklydo, tad numirti jums teks 
kalėjime. 

Jis pasikvietė konsteblį ir šis išvedė Finčą į ka- 
merą. Labai gražiai pasakiau, pagalvojo inspekto- 
rius, bet kaip, po galais, reikės savo žodį tesėti? 


Frostas įsipylė arbatos iš Bilo Velso termoso ir 
atsimokėjo už ją, išklausydamas seržanto aimanas 
apie Maletą - kaip šis kliudąs jo paaukštinimui ir 
verčiąs dirbti per kiekvienas Kalėdas. Tiesa, klau- 
sėsi inspektorius tik viena ausimi. Vaikas vis dar 
šalo kažkur, merkiamas nesiliaujančio lietaus, ke- 
lios kolegų grupės jos vis dar ieškojo. Frostas jau 
taisėsi ir pats važiuoti į mišką — vis būtų aktyvi 
veikla, - bet galiausiai nusprendė, kad tik painio- 
tųsi kitiems po kojomis. Nuvežęs į namus Lizą, 
grįžo Bertonas. 

— Na kaip, sūnau, ar pavyko įmerkti? —- paklau- 
sė Frostas. 
steblis. 

— Ar esi girdėjęs apie autobuso konduktorę, kuri 
ištekėjo už autobuso vairuotojo? Pirmąją naktį ji 
nusirengė ir sako: „Viršuje laisva viena vieta.“ Bai- 

gęs darbą, vyrelis jaunamartei papriekaištavo: 
„Neperspėjai, kad viduje užtektų vietos penkiems 
važiuoti stačiomis.“ 

Iš savo sąmojo garsiausiai juokėsi pats Frostas. 
Staiga jis nutilo. Atrodė nepadoru kvatoti, kai 
vargšas berniukas... Tuščią pažadą Finčui buvo net 
nesmagu prisiminti. Šiaip ar taip, gurkšnodamas 
arbatą ir laidydamas nešvankius juokelius, vaiko 
surasti jis tikrai negalėjo. Inspektorius išsiurbė 
paskutinius lašus, padėjo puoduką ant stalo ir pa- 
ragino Bertoną: 

— Eime, drauguži, pasivažinėsime. 

Kartais Frosto galva našiau dirbdavo automobi- 
lyje, tad jis užleido vairą konstebliui, o pats pato- 
giai įsitaisė ant keleivio sėdynės ir prisimerkęs 
ėmė traukti dūmą. Smegenų varikliukas sudūzgė 
iš karto. Tasai namas Meistrų take... Kažkas tada, 
prie jo prisiartinus, sutrikdė. Tik, šimts velnių, 
kas? 

— Sūnau, kas atsitiko, kai beldėmės į duris? - 
paklausė jis Bertono. 

— Pasiuntėte mudu su Džordanu apeiti namą iš 
kitos pusės, — suglumęs atsakė konsteblis. 

Frostas vėl atsilošė ir įsižiūrėjo į automobilio 
stogą — bene šaus kokia vaisinga mintis. Nešovė. 

— Vežk mane pas Lizą, - paliepė jis. - Noriu pa- 
sikalbėti. 

- Ji tikriausiai atsigulusi. 

— Na tuomet galės atsikelti. Man reikia su ja pa- 
sikalbėti. 


Jis beldė ir nykščiu ilgokai spaudė skambučio 
mygtuką. Galų gale antrame aukšte įsižiebė šviesa, 
laiptuose pasigirdo žingsniai. Spragtelėjo užšovai 
ir durys atsivėrė. Liza ant naktinių buvo užsimetu- 
si chalatą, bet šio nesusirišusi, rankoje laikė grės- 
mingą policininko lazdą. 

— Rupužėle! - išsprūdo Frostui. 

Priešais jį stovėjo visai kita Liza. Jos plaukai, 
puikūs, kuplūs plaukai, įprastai susukti į kuodą, 
dabar laisvai driko ant nugaros. Makiažą moteris 
buvo nusivaliusi, drėgna oda atrodė skaisti. Leng- 
vi, plonyčiai naktiniai kūną dengė ne itin stropiai. 

— Ko norėjote? — paklausė ji tamsaus pavidalo 
tarpduryje. 

Mielai tau pasakyčiau, pagalvojo Frostas. Balsu 
jis pasakė: 

— Liza, čia aš. Nepyk, kad trukdau taip vėlai. 

Inspektorius pasipasakojo seržantei, kas jį trik- 
do. Ji patraukė pečiais. 

— Na pasibeldėme, Finčas mus įsileido, tada 
apieškojome namą. 

— Tiek to, širdele, grįžk į lovą. Važiuosiu ten, ap- 
sidairysiu dar kartą. 

— Luktelkite, - paprašė Liza. - Važiuosiu drauge. 

Jiedu su Bertonu palaukė automobilyje. Konste- 
bliui rūpėjo išgirsti kuo daugiau pikantiškų detalių. 

— Ji buvo tik su chalatu. - Norėdamas įtikti 
klausytojui, Frostas tyčia iškraipė faktus. - Po juo — 
nieko... Tikriausiai įpratusi miegoti nuoga... Chala- 
tas vis prasiskleisdavo. 

— Jergutėliau, neištversiu! — vos pralemeno Ber- 
tonas. 


— Ojau arbūzai jos kokie!.. Viešpatie, tokių spe- 
nelių dar nebuvau regėjęs! 

— Pasakokite, pasakokite! - ėmė melsti konsteblis. 

— Ar esi kada matęs prisirpusią, saulėje įšilusią 
"Royal Sovereign" veislės braškę su pakibusiu rasos 
lašeliu? - paklausė Frostas, kuriam jo paties fanta- 
zijos jau kaitino kraują. 

— Nesu, bet įsivaizduoju, - muistydamasis ant 
sėdynės, atsakė Bertonas. 

— Ką gi... — Inspektoriaus intonacija akimoju 
persimainė. - Keičiame temą, Liza ateina. 

Bertonas persisvėrė per atlošą ir atidarė ser- 
žantei dureles. Ji įsėdo. Konsteblis vis dirsčiojo į 
kolegę, dar labiau susidomėjęs. Palaidais plaukais 
ji iš tiesų atrodė visai kitaip. Kai jie sustojo prie 
šviesoforo, Bertonas atsigręžė ir, nusišypsojęs Li- 
zai, pasakė: 

— Su tokia šukuosena atrodote puikiai. 

— Konstebli, žiūrėkite į kelią, - šaltai atkirto ji. 


Namo niekas nesaugojo. Tokios prabangos poli- 
cija negalėjo sau leisti, mat nemažai Žmonių buvo 
išsiųsta ieškoti berniuko. Visi trys suėjo į vidų. 
Frostas slankiojo iš kambario į kambarį, pats dorai 
neišmanydamas, nei ko ieško, nei ką čia išvis vei- 
kia. Visur buvo pribarstyta miltelių, bet rasti eks- 
pertams pavyko tik Finčo ir kelis savininko bei jo 
Žmonos pirštų atspaudus, stropaus tvarkytojo kaž- 
kaip nenušluostytus. Alkūnės iš po kriauklių vo- 
nioje ir virtuvėje buvo išimtos, jų turinys išsivežtas 
tirti. Rytojaus dieną iš Ispanijos grįšiančių namo 
gyventojų laukė tikrų tikriausias šokas. 


Frostas, neturėdamas konkretaus tikslo, pa- 
varstė spintų duris, panaršė sukabintų drabužių 
kišenes. Pro galinio miegamojo langą jis užsižiūrė- 
jo į sodą, kurio veją nesiliaujantis lietus buvo pa- 
vertęs ežeru. Tolumoje su pertrūkiais šmėžavo 
šviesos dėmelės - po mišką bastėsi nelaimėliai ieš- 
kotojai. Kažin ar berniukas bent po kokia užuo- 
glauda? - pagalvojo inspektorius ir sudrebėjo, įsi- 
vaizdavęs septynerių metų vaiką surištą, užkimšta 
burna, gal net užlipdytomis akimis. Kur jis galėtų 
būti, niekas net nenutuokė. 

Liza virtuvėje rausėsi po jau uoliai apieškotus 
stalčius. 

— Kad bent žinočiau, ko ieškome, - pasakė ji. 

- Ir man įdomu, širdele, - sumurmėjo Frostas ir 
ištraukė stalčių prie kriauklės. Jame buvo stalo 
įrankiai ir lentelė duonai raikyti. Inspektorius iš- 
ėmė lentelę ir ilgą puikiai išgaląstą mėsos peilį. Ka- 
žin ar ne šituo Finčas nurėžė berniukui pirštą? — 
pamanė. Tankiai suraižyta lentelė buvo nušveista 
iki baltumo. Frostas sumetė daiktus atgal į stalčių 
ir užstūmė šį keliu. 

Valydamasis nuo drabužių dulkes, įėjo Berto- 
nas. Buvo užlipęs į palėpę, palandžiojo tarp van- 
dens talpų. 
pasakė jis. - Neįsivaizduoju, kad kas būtų pražiop- 
sota. 

— Reikia prisiminti pačią pradžią, - Žiūrėdamas 
tiesiai prieš save, tarė Frostas. - Pačią pradžią. Pasi- 
beldėme. - Jis nukreipė žvilgsnį į Lizą. - Kas tada? 


Seržantė, mėgindama atsiminti, net susiraukė. 

— Pasibeldėme... Finčas atidarė duris... Suėjome į 
vidų. 

Inspektorius įsikando krumplį. Jam trūko kaž- 
kokios detalės. Tik kokios? 

— Pasibeldėme. Finčas jau tada buvo prieškam- 
baryje. Jis paklausė: „Kas ten?“ Aš atsakiau: „Poli- 
cija.“ O tada... — Frostas patenkintas spragtelėjo 
pirštais. — Štai. Jis pasakė: „Luktelkite.“ Mums teko 
palaukti, kol jis atidarys duris... tik kelias sekun- 
des, bet vis dėlto teko palaukti... Kodėl? 

Jis sparčiu žingsniu išėjo į prieškambarį, Liza ir 
Bertonas — iš paskos. Krūvelė laiškų ant staliuko 
laukė grįžtančių poilsiautojų; vokus su sąskaitomis 
Finčas buvo praplėšęs. Inspektorius atidžiai ištikri- 
no visus laiškus, paskui atitraukė nuo sienos sta- 
liuką - bene bus kas užkišta. Nieko. 

Po laiptais buvo rūsio durys, bet leistis ten Fin- 
čui būtų nepakakę laiko. Ant kabyklos kybojo dra- 
bužiai - daugiau daiktų prieškambaryje nebuvo. 

— Kišenės apieškotos? — paklausė inspektorius. 

— Taip, - atsakė Liza. 

— Ir moteriškų, ir vyriškų drabužių? 

— Visų. Nieko neįprasto nerasta. 

— Jeigu nebuvo išsitraukęs pimpio ir nereikėjo 
subrukti jo atgal, tada tas šunsnukis ką nors paslė- 
pė. - Frostas dar kartą nužvelgė drabužius ant ka- 
byklos. - Nagi pirmyn! Išimkite viską iš kišenių, 
patikrinkite siūles. 

Krūva kišenėse buvusių menkniekių augo bere- 
gint. Seni kvitai, autobuso bilietai, pribraukyti pir- 
kinių sąrašai... 


— O čia kas? - Vidinėje moteriško pilkšvai balto 
vilnonio palto kišenėje Frostas aptiko juodą pla- 
stikinį kredito kortelių dėklą. 

— Šeimininkės kredito kortelės, — atsakė Berto- 
nas. - Jau žiūrinėjau. 

Inspektorius jau buvo bemetąs dėklą į krūvą, 
bet kažin koks impulsas paragino daikčiuką atsi- 
versti. Jis priekaištingai šyptelėjo konstebliui. 

— Mano sūnau, žiūrinėjai ne itin atidžiai. 

Frostas parodė korteles. Visos jos buvo 
H. A. Finčo. 

— Nesuprantu, kaip galėjau pražiopsoti, - susi- 
gėdęs sumurmėjo Bertonas. 

— Nesvarbu, bičiuli, - paguodė jį inspektorius. — 
Jei būtum aptikęs anksčiau, tikriausiai būtume ne- 
— Taigi kodėl Finčui taip rūpėjo jas paslėpti? - Už 
dėklo aplanko buvo užkišti du kvitai, gauti sumo- 
kėjus „Visa“ kortele. Vienas išduotas vakarykščiai 
prekybos centre. Kitame buvo įrašyta tos pačios 
dienos data. - Haterio degalinė, Upės kelias, Den- 
tonas... Už benziną sumokėta dvylika svarų septy- 
niasdešimt keturi pensai, —- pusbalsiu perskaitė 
inspektorius ir tuojau pat paskambino į degalinę. 
— Ar galėtumėte pasakyti, kada išduotas toks ir 
toks kvitas? — paklausė. 

— Kažkuriuo metu šįvakar, - atsakė darbuoto- 
jas. - Gana vėlai. 

— Gal pasakytumėte tiksliau? Tai svarbu. 

— Pasakyčiau labai tiksliai, jei jūs man pasa- 
kytumėte automobilio numerį. Čia veikia apsaugos 
vaizdo kameros... Labai jau daug mėgėjų nuva- 
žiuoja nesusimokėję. 


Bertonas sulakstė į garažą ir Frostas padiktavo 
darbuotojui numerį. 

— Palaukite. — Sutrinksėjo padedamas ragelis... 
paskui vyrukas kai ką aiškinosi su klientu... 
paskui spragsėjo klavišais — ieškojo reikiamo vaiz- 
do įrašo. - Alio... Automobilis „Renault“? 

— Taip. 

— Kvitas išduotas šįvakar, dešimt dvidešimt 
trys. 

— Dėkoju. Neištrinkite įrašo. Atvažiuojame jo 
paimti. 

Po gerų dvidešimties minučių pareigūnai jau 
sėdėjo degalinės vedėjo kabinete ir laukė, kol dar- 
buotojas paleis įrašą. 

— Ko tik čia neįrašyta, - pasakė plepus vyrukas. 
— Aną savaitę kamera pagavo kažkokį tipą, kako- 
jantį už dyzelino kolonėlės. Norite pažiūrėti? 

— Ačiū, nenoriu, - atsakė Frostas. - Dar save pa- 
matysiu. 

— Štai! 

Darbuotojas suradęs paleido įrašą. Ekrane ėmė 
trūkčiodami slinkti nespalvoti kadrai lyg iš neby- 
liojo kino laikų. Vyrukas nuspaudė pauzės klavišą 
ir pareigūnai išvydo Finčą, sustingusį su degalų 
siurbliu rankose. Frostas pašoko nuo kėdės ir, be- 

berniuką, teko nusivilti. Laikas buvo rodomas ka- 
dro kamputyje. Finčas į degalinę atvažiavo dešim- 
tą dvidešimt trys, išvažiavo po keturių minučių. 
Juostą pareigūnai pasiėmė. 


— Ir ką visa tai reiškia? - paklausė Liza, kai jie 
vėl susėdo į automobilį. 

— Kvitą jis nuslėpė, - atsakė Frostas. - Vadinasi, 
nenorėjo, kad žinotume, jog degalus pylėsi čia. Ko- 
dėl? Todėl, kad bagažinėje gulėjo Bobis Kerbis. Fin- 
čas vežė jį paslėpti. 

— Kur? 

— Tikrai ne į mišką, - tarė inspektorius. — Toje 
pusėje daugybė kitų degalinių, o jis važiavo prie- 
šinga kryptimi, todėl užsuko į Haterio. 

— Į mišką galėjo nuvažiuoti paskui, — įsiterpė 
Bertonas. 

— Kam tada būtų reikėję slėpti kvitą? Mūsų ko- 
legos, kurie, kliuvinėdami vienas už kito ir pūsda- 
mi viršvalandžių sąskaitą, naršo mišką, tik gaišta 
laiką. Berniuko ten nėra. 

— Tada kur jis? - paklausė seržantė. 

Frostas atsiduso. 

— Galime tik spėlioti. Kelias, prie kurio įsikū- 
rusi ta degalinė, veda tiesiai prie upės. 

Liza išblyško. 

— Manote, galėjo išmesti vaiką į vandenį? 

— Nežinau, gyvas ar miręs, bet manau, kad jis 
ten. - Liepęs Bertonui važiuoti upės link, inspekto- 
rius iš daiktadėžės paėmė radijo siųstuvėlį. - Fros- 
tas - Operatyviojo valdymo centrui... 

— Inspektoriau, mes jūsų ieškojome, - atsiliepė 
Lambertas. — Jums žinia nuo pono Maleto. Esate 
skubiai kviečiamas į jo kabinetą. 

— Aš irgi turiu žinią ponui Maletui, — atsakė 
Frostas. - Pasakyk, kad eitų šikti. Mano reikalas iš 


tiesų skubus. Susisiek su miške dirbančiomis 
grupėmis. Tegul tuojau pat nutraukia paiešką ten 
ir kuo skubiau vyksta į Upės kelio galą. Aš netru- 
kus būsiu ten. Taip pat iškviesk porą narų. Gali 
tekti vandenyje ieškoti lavono. 

— Aišku, - tarstelėjo Lambertas ir pridūrė: - Po- 
nas Kesidis nori pasikalbėti. 

Pasigirdo čežesys, mikrofoną paėmė laikinasis 
inspektorius. 

— Kas dedasi? 

— Renku grupę ieškoti berniuko prie upės. Jei jis 
dar gyvas... - atsakė Frostas. 

— Atvažiuoju, - pratarė Kesidis. Kol buvo bent 
menkiausia tikimybė sėkmingai užbaigti tyrimą ir 
vaiką rasti dar gyvą, jis norėjo atsidurti tarp nuga- 
lėtojų. 

— Puiku, — dėdamasis nudžiugęs, pasakė ins- 
pektorius. - Kuo daugiau žmonių, tuo linksmiau. 


Kokių dvidešimties pėdų pločio upė veikiau bu- 
vo ne kas kita kaip atviras kanalizacijos vamzdis, 
mat į ją sruvo nutekamieji vandenys iš visų kitame 
krante įsikūrusių gamyklų, kurios verčiau mokėjo 
baudas, nei pakluso griežtiems Upių departamento 
reikalavimams. Įprastai vangiai tekanti masė, pasi- 
dengusi neaiškios spalvos putomis ir riebiais mau- 
rais, pastarojo meto liūčių patvindyta, užliejo šliu- 
zų vartus ir paplūdo didžiuliu greičiu. 

Palei pat upę kelias driekėsi apie ketvirtį mylios 
ir kaip tik šiame ruože Frostas ketino ieškoti vaiko. 
Permerktas iki siūlo galo, inspektorius stovėjo ir 
stebėjo burbuliuojantį srautą, o Bertonas ir Liza, 

menkas kūnelis galėtų būti paslėptas. Frostas, tikė- 
damasis, kad berniukas gali atsiliepti, kelis kartus 
šaukė Bobį vardu, bet viltys buvo bergždžios - jis 
girdėjo tik vandenį smaigstančių lietaus kulkų pa- 
pliūpas, tas garsas panėšėjo į šakelių traškėjimą, 
degant miškui. 

Vandens paviršiumi nuslydo automobilių žibin- 
tų atspindžiai. Iš miško atvažiavo paieškos grupės. 
Pirmas išlipęs iš mašinos, pasisveikinti su Frostu 
visas varvėdamas atžlegsėjo Arturas Henlonas su- 
kibusiais plaukais. Nužvelgęs pro šalį upės neša- 
mas nulūžusias šakas ir visokį šlamštą, jis subur- 
bėjo: 

— Džekai, reginys man nepatinka. 

Inspektorius niauriai linktelėjo ir atsakė: 

— Tik ir trūksta Lilianos Giš ant ledo lyties“. — 
Manai, Bobis gali būti kur nors čia?! - Henlonui te- 
ko šaukti, kad perrėktų vandens keliamą triukšmą. 

— Viena iš garsiųjų mano spėlionių! — atsakė 
Frostas ir, nusviedęs į upę akmenuką, pridūrė: — 
Jeigu vaikas nebegyvas, veikiausiai guli dugne, 
maiše su plytomis. 

Abu nuėjo pas ieškotojus, kurių dauguma vis 
dar sėdėjo automobiliuose, iki paskutinės atidėlio- 
dami tą akimirką, kai reikės eiti į drėgmę ir šaltį. 
Visi atrodė nuvargę, be dvasios, bet galų gale išlipo 
iš mašinų ir susibūrė aplink Frostą. 

— Na argi ne smagiau nei kiurksoti tvankiame 
kabinete? — paklausė šis. Vienas, kitas pareigūnas 


* Aliuzija į legendinę sceną iš Davido Llewelyno Warko Griffitho 
filmo „Žemyn į rytus“ (1920). 


prajuko. - Ką gi, - toliau kalbėjo inspektorius, — kol 
kas jus tik klaidinau, bet šį kartą esame užčiuopę 
pačią perspektyviausią giją. Žinau, jūs visi nusika- 
mavę ir dedate mane į šuns dienas, bet įsivaizduo- 
kite, kokio siaubo yra ištiktas septynerių metų vai- 
kas, kurio ieškome. Jei greitai nerasime, jis tik- 
riausiai mirs. Ieškokite visur, net neįtikimiausiose 
vietose. Jeigu kils abejonių, paieškokite ten pat dar 
kartą. Sėkmės visiems! 

Henlonas paskirstė vyrus į grupes ir nurodė 
kiekvienai jų paieškos ruožą, o Frostas vėl nuėjo 
prie upės. Atvažiavo mobiliojo apšvietimo būrys ir 
narai, sutrinksėjo automobilių durelės, pasigirdo 
slopūs balsai. Kriminalistas seržantas pasiuntė kelis 
vyrus padėti aniems išsikrauti ir paruošti įrangos. 

Inspektorius tai šen, tai ten vaikščiojo krantu 
vienplaukis, patamsėjęs neperšlampamas jo apsi- 
austas, be atvangos merkiamas, vis dėlto baigė 
peršlapti. Įjungus žibintus, upė tapo panaši į giga- 
ntišką juodo aksomo juostą, ant klijuotės lietpal- 
čių, kuriuos vilkėjo dauguma ieškotojų, sušvyt- 
ravo šviesos atspindžiai. Protarpiais pasirodydavo, 
kad upe plaukia ieškomasis kūnelis, bet tą ruožą 
apšvietus išaiškėdavo, jog srovė neša tik žolės 
kemsus ar nuo kranto atplėštą velėnos sklypą. 

Džordanas stovėjo Koljerio irkluojamoje valtelė- 
je ir kartimi smaigstė dugno dumblą. Monotoniš- 
kas įkabų girgždesys, Koljeriui iš paskutiniųjų 
grumiantis su srove, varė Frostą iš proto. 

— Inspektoriau! —- persisvėręs per bortą, sušuko 
Džordanas, tempdamas iš vandens kažkokį radinį. 


Frostas apmirusia širdimi stebėjo, kaip vyrai iš- 
kelia iš valties nieko gero nežadantį juodą plastiki- 
nį maišą ir nudrebia jam po kojomis. Kad tik ne 
berniukas, mintyse ėmė melsti inspektorius. 
Prašau, kad tik būtų ne berniukas. Jis perrėžė mai- 
šą peiliu, ant kojų pliūptelėjo dvokiantis vanduo. 
Frostas lėtai, pratisai atsiduso iš palengvėjimo. Pū- 
vančios buitinės šiukšlės, kažin kada išmestos į 
upę. 

Inspektorius nusibraukė nuo veido ir akių lie- 
taus lašus ir susikaupęs ėmė galvoti, ar jam pavyk- 
tų užjusti, jei berniukas būtų kur nors netoliese... 
gyvas. 

— Na kaip sekasi? - išgirdo pažįstamą balsą. 

Nupezėlis Kesidis. Frostas tikėjosi, kad jis bent 
nepuls vėl priekaištauti dėl dukters. 

— Bent jau lavono kol kas neradome... Tokia tat 
sėkmė, - atsakė. 

— Aš pasikalbėjau su Finču, - pasakė laikinasis 
inspektorius. 

Tikrai? - pagalvojo Frostas. Šiaip jau jis - mano 
įtariamasis, bet tiek to... 

— Maletas pamanė, kad galiu iš Finčo išpešti 
daugiau nei tu. 

— Nejaugi Maletas pagalvojo, kad galiu būti 
suklydęs? —- sumurmėjo inspektorius. 

— Finčas nekalba. Pasakiau, kad ieškai vaiko 
prie upės. Jis liko visiškai abejingas. 

— Vargu ar reikėjo tikėtis, kad sušuks: „O ne, tik 
ne prie upės!“ Jeigu jis bus abejingas ir netars nė 
žodžio, nieko jam ir neprikabinsime. 

— Bet jeigu rasime berniuką... 

— Tai dar nereikš, kad Finčas jį čia ir paliko. 
Taip, tasai pašlemėkas šiame rajone pylėsi degalus, 
bet šis faktas nieko neįrodo. - Frostas nusitraukė 
šaliką, kuris peršlapęs tik erzino. - Būčiau laimin- 
gas, jei rastume vaiką gyvą, net jeigu Finčą tektų 
paleisti. 

Neįžiūrimas kažkur gaudė generatorius, 
plieskė prožektoriai ir ant kranto buvo šviesu kaip 
dieną. Girgždėjo irklų įkabos, šniokštė lietus, 
vienas prožektorius, vandeniui prasisunkus į 
prastai izoliuotą jungtį, čirškė ir mirkčiojo. Ieškoto- 
jai su lietpalčiais lankstydamiesi graibė po aukštą 
šlapią žolę. 

— Na ko aptingote?! Gyviau, gyviau! - užbliovė 
Kesidis, priėjęs prie grupelės pareigūnų, nuo pat 
vakaro triūsiančių šaltame lietuje. Vyrai įsitempė, 
bet neištarė nė žodžio. Pernelyg buvo pavargę. 

— Džekai, berniuko ieškai, ar ne? 

Frostas suvaitojo. Sendis Leinas ir fotografas iš 
„Dentono aido“, pasiryžę papildyti rubriką „Polici- 
ją vėl ištiko nesėkmė“. 

— Sveikas, Sendi, — suniurnėjo inspektorius. — 
Pavyko pagauti mūsiškių radijo dažnį? 

Žurnalistas išsišiepė. 

— Oi ne, Džekai. Atsitiktinai važiavome pro šalį 
ir pastebėjome šviesas. 

— Mat kaip, - prunkštelėjo Frostas. - Taip ir ma- 
niau, kad išgirsiu dorą pasiaiškinimą. Taip, ieško- 
me berniuko. 

— Ar esame kokios nors konkrečios priežasties, 
dėl kurios pasirinkote ieškoti čia? 


— Nėra. Atsitiktinai pastebėjome šviesas — reikia 
užmesti akį, pamanėme. O dabar būk geras, Sendi, 
atstok. Mes užsiėmę. 

Fotografas kelissyk nufotografavo ieškotojus ir 
jiedu su Sendžiu grįžo į automobilį laukti, kol poli- 
cija iškels iš upės lavoną arba ras vaiką gyvą. 
Leinas ėmėsi kurti antraštes, tinkamas ir vienam, 
ir kitam atvejui. 

Paieškos grupės, palikusios žolėje išmintus ta- 
kus ir krūvas iš vandens iškelto šlamšto, pasistūmė- 
jo tolėliau. Frostas išmetė peršlapusią cigaretę, ku- 
rią tik laikė įsikandęs, ir pamėgino užsidegti naują 
iš taip pat gerokai apdrėkusio pakelio. Suspėjo pa- 
traukti kelis karstelėjusius dūmus, ir cigaretė su- 
šnypštusi užgeso. Jis nujautė, kad berniukas yra 
kažkur visai čia pat, bet nujautė ir tai, kad grei- 
čiausiai jo neras. Knietėjo sėsti į automobilį, lėkti į 
nuovadą ir sudaryti su Finču sandėrį. Pasakyk, kur 
vaikas, ir mes atsiimsime bet kokius kaltinimus, 
skirsime pensiją visam likusiam gyvenimui ir įteik- 
sime tiek bilietų į taurės finalą, kiek tik panorėsi. 

Jis atsmaukė šlapią rankogalį ir dirstelėjo į laik- 
rodį. Pirma. Kažkur šūkavo Kesidis, varė vieną 
grupių atgal į jau apieškotą plotą. Frostas pagalvo- 
jo apie Finčą, gulintį sausoje, jaukioje, šiltoje kame- 
roje ir tikriausiai svarstantį, kiek pavyktų iš polici- 
jos nulupti už priekabiavimą ir neteisėtą suėmimą. 

— Frostai! 

Inspektoriaus kūnu perbėgo virpulys. Štai ko 
trūko jam pribaigti. Nežinia iš kur atsirandančio 
Maleto su puikiai pasiūtu apsiaustu, nuo kurio net 
lietaus lašai kažkaip stebuklingai atšoka. 

Frostas šiaip ne taip išspaudė šypseną. 

— Sveiki, viršininke. 
darbo metu sukviestų vyrų ir mėgino nuspėti visos 
šios prabangos kainą. Paskui jis nukreipė žvilgsnį į 
Frostą, kuris panėšėjo į nuskendusią žiurkę. 

— Kas visa tai sankcionavo? - paklausė skyriaus 
viršininkas. 

— Mėginau su jumis susisiekti, —- atsakė inspek- 
torius. - Skambinau į namus - niekas neatsiliepė. 

— Aš visą vakarą nebuvau atsitraukęs nuo tele- 
fono toliau nei per šešias pėdas, - atkirto Maletas. 

— Matyt, suklydau rinkdamas numerį, - mėgino 
pasiteisinti Frostas. - Ragelyje pypė, pypė... Na aš 
žinojau, kad paiešką jūs šiaip ar taip leistumėte 
pradėti. 

— Taigi Finčas jums pasakė, kur berniukas? 

— Tiesiai nepasakė, pone. 

Frostas papasakojo viršininkui apie degalinės 
kvitą. Maletas spoksojo į pavaldinį prasižiojęs, ne- 
tikėdamas savo ausimis. 

— Taigi, remdamasis tariamu įkalčiu, kažkokiu 
popiergaliu, jūs suorganizavote masinį viršvalan- 
dinį darbą, kurio apmokėjimas gerokai pranoksta 
mūsų galimybes, nors buvau primygtinai jums pri- 
sakęs... - Raumenys aplink Maleto burną įsitempė. 
— Frostai, jūs tyčia man neskambinote, nes žinojote, 
kad savavaliauti neleisiu. 

Ak tu, gudrus šunsnuki, pamanė Frostas. Kaip 
tik todėl ir neskambinau. 

— Inspektoriau! Gal prieitumėte?! 


Frostas tokio posūkio tik ir laukė. Henlonas ir 
Džordanas pasilenkę apžiūrinėjo kažką, išžvejotą 
iš upės. Kriminalistas seržantas mojo ranka. 

— Atsiprašau, viršininke, —- sumurmėjo inspek- 
torius ir nuskubėjo pas kolegas. 

Jie trypčiojo aplink šiukšlių maišą. Henlonas 
perpjovė baltą plastikinį raištį ir išvertė ant žemės 
turinį: porą žvejo batų ir svarmenį - dumbluotą 
guminius jų padus. Apavas buvo akivaizdžiai vi- 
siškai naujas, dar neavėtas. 

Nenorėdamas likti nuošalyje, pribėgo ir Kesidis. 

— Ką radome? — paklausė. Frostas parodė jam 
batus. Laikinasis inspektorius tik gūžtelėjo pečiais. 
— Na ir kas? 

— Kam šovė į galvą išmesti visiškai naujus Žvejo 
batus? — mąsliai pratarė Henlonas. 

— Gal koks Žvejys pametė netyčia, - spėjo Kesidis. 

— Su svarmeniu - suknistu plytgaliu? — Frostas 
purkštelėjo. — Be to, Žvejai seniai čia nebesilanko. 
Jei upėje ir likę Žuvų, atlaikiusių chemines atakas, 
jos - purpuro spalvos ir tamsoje šviečia. - Inspek- 
torius palingavo galvą ir pridūrė: - Lažinuosi, ba- 
tus išmetė Finčas. 

— Kodėl? 

— Nenorėjo, kad sužinotume, jog pliuškenosi ši- 
toje srutų upėje. - Frostą jau ėmė įkarštis. - Jis rado 
slėptuvę berniukui, bet prireikė bristi į vandenį. 

— Arba brido, ieškodamas giliausios vietos lavo- 
nui nuskandinti, - pasakė Kesidis. 

— Mano smegenys dviejų versijų iš karto ap- 
doroti nesugeba, — tarė inspektorius, pažvelgė į 


kitą krantą ir Džordano paklausė: — Ar iki ten gali- 
ma nubristi? 

— Per gilu, - purtydamas galvą, atsakė konsteblis. 

— Tuomet sutelkime dėmesį į šį krantą. - Frostas 
žengė. Vanduo siekė gerokai aukščiau kelių. Ins- 
pektorius niekada neprašydavo Žmonių to, ko ne- 
galėtų padaryti pats. - Reikia ieškoti krante, bet iš 
upės, — pasakė jis Henlonui. — Kviesk savanorius. 
Pasakyk tiesiai, kad sušlaps kojas, o jei įbris giliau 
- tai ir mikučius. 

Vanduo buvo pasiutusiai šaltas ir srovė vis 
gviešėsi inspektorių išgriauti, bet jis, tegul ir sver- 
dėdamas, atkakliai brido. Kartkartėmis tekdavo 
nustumti į šalį kranto, kuris iš pakilusio vandens 
vos kyšojo, augaliją. Frostui iš paskos pliaukšėjo 
Džordanas. Kesidis lygiagrečiai jiems Žingsniavo 
krantu. 

Vienur inspektoriaus koja susmigo giliai į 
dumblą, traukdamas ją, jis pametė batą, bet graba- 
lioti jo nebuvo kada, tad, tyliai plūsdamasis, klipy- 
tavo toliau. 

Kad kiek, ir būtų pražiopsojęs. Tėkmė ten, vin- 
gyje, buvo užvis srauniausia, ir Frostas vos neiš- 
griuvo. Išsilaikė ant kojų, spėjęs įsitverti nendrių. 
Tada ir pamatė. Krante žiojėjo kiaurymė. Vanduo 
siekė maždaug iki pusės rudo lakuoto vamzdžio 
skersmens. Viso šio būta apie aštuoniolika colių. 

— Džordanai! - pašaukė inspektorius. 

Konsteblis paskubomis atbrido iki jo. 

— Šitas vamzdis — dalis senos sausinimo sis- 
temos. Tokiais iš antai tų laukų nubėgdavo lietaus 


vanduo. Dabar tie vamzdžiai užkimšti, - paaiškino 
Džordanas ir praskleidė peraugusią žolę, kad Fros- 
tas galėtų pažvelgti į skylę. 

- Šviesos! —- sušuko inspektorius. 

Kesidis nuo kranto padavė jam žibintuvėlį. 
Spindulys iš karto slystelėjo kažkuo balzganu. 
Frostas grąžino žibintuvą Kesidžiui, o pats įkišo 
ranką į kiaurymę ir palietė radinį. Apčiuopė kaž- 
kokį drabužį. Vilnonį. Suėmęs kaip įmanydamas 
patogiau, patraukė. Gerai patempti teko kelis kar- 
tus, kol pagaliau radinys šiek tiek paslydo artyn. 
Svoris atrodė kaip tik. Širdis inspektoriui ėmė dau- 
Žytis it patrakusi. Galų gale jis ištraukė radinį iš 
vamzdžio ir iškėlė virš vandens. Vaikas buvo su- 
suktas į peršlapusį apklotą, šis apraišiotas špagatu. 
Burna ir akys užklijuotos ruda lipniąja juosta. Oda 
buvo šalta. Kaip upės vanduo. 

— Radau! — suriko Frostas ir išgirdo džiaugs- 
mingus balsus, pamatė atbėgančius žmones. 

— Duokš jį man, - paragino Kesidis ir priklau- 
pęs ištiesė rankas. 

Inspektorius padavė jam ryšulį, o pats, Bertono 
padedamas, išlipo į krantą. Jis, tirtėdamas iš šalčio, 
dar tebeklūpėjo, o Kesidis jau pjovė špagatą, traukė 
nuo vaiko šlapią apklotą. Berniukas buvo nuogas. 
Laikinasis inspektorius suvystė jį į savo paltą. Ta- 
da atsargiai nuplėšė juostas. Vaikas buvo kietai už- 
simerkęs. Nekvėpavo. 

Nebegyvas, pamanė Frostas, globstydamasis, 
kad bent kiek apšiltų. Vargšelis nebegyvas. 

Liza prasispraudė pro Žmones ir priglaudė ausį 
berniukui prie burnos. Prisimerkusi įsiklausė. 

— Kvėpuoja! - paskelbė. - Tik vos vos justi, bet 
kvėpuoja! 

— Greitąją! - sušuko Maletas. - Kvieskite greitąją! 

— Nereikia! - įsikišo Frostas. Sugriebęs Kesi- 
džiui už rankovės, išbėrė: - Bus greičiau, jei patys 
nuvešime tiesiai į ligoninę. Vežk vaiką patrulio 
automobiliu. Susisiekite su medikais, praneškite, 
kad atvažiuojate. 

Kesidis sulinksėjo ir, prispaudęs berniuką prie 
krūtinės, nuskubėjo į automobilį. Sutvyksčiojo 
„Dentono aido“ fotografo blykstė. 

Maletas tiesiog švytėjo. Nekantravo skambinti 
policijos viršininkui. 

— Kokia laiminga pabaiga! - šūktelėjo jis Frostui. 

— Ačiū, viršininke. — Vėjas peršlapusį inspekto- 
rių košė iki kaulų. - Gal paduotumėte apklotą? 
Reikia nuvežti jį ekspertams. 

Skyriaus viršininkas pasilenkė paimti užklodo 
ir suraukė antakius, raukšlėje kažką pastebėjęs. 

— Čia kažin koks kvitas, - pasakė. 

— Parodykite, - atkutęs paprašė Frostas. 

Kvitas buvo peršlapęs, bet dar įskaitomas - iš- 
duotas Haterio degalinėje, sumokėjus už benziną. 
Data vakarykščia, mokėta kredito kortele. Finčo 
kredito kortele. 

- Akjūs, apsukruoli, - pasakė. - Pagaliau jį pri- 
čiupome. Dėkui jums, pričiupome Finčą. 

Skyriaus viršininkas nedrąsiai, dvejodamas, 
šyptelėjo. Ką tokio vertingo nuveikęs, jis nesuprato. 

— Tai - įkaltis, kurio mums trūko, - paaiškino 

Frostas ir įsidėjo kvitą į užrašinę, kad išdžiūtų. — 


Dabar puikiausiai galime susieti Finčą su vaiku. — 
Jis apsidairė ir, pastebėjęs Lizą, pasišaukė. - Ar ka- 
da teko apkaltinti asmenį tyčine žmogžudyste ir 
pagrobimu? — Seržantė papurtė galvą. - Tad štai 
tau gera proga, —- pasakė inspektorius. — Įkišk tą 
Finčą už grotų. 

- Ar nejūs tai padarysite? - paklausė Maletas. 

— Aš —- kiaurai šlapias, — atsakė Frostas. — Va- 
žiuoju namo persirengti. - Nuėjęs prie automobi- 
lio, inspektorius padėkojo visiems ieškotojams. — 
Išgertuvės po valandos Žmogžudysčių tyrimo 
kambaryje, - paskelbė jis. - Aš porą butelių atsive- 
šiu, bet tai nereiškia, kad jūs galite ateiti tuščiomis! 


Spausdamas prie krūtinės dzingsinčius ir besi- 
taikančius išsprūsti butelius, Frostas nugara pastū- 
mė dvivėres duris ir atbulas įėjo į priimamąjį. Iš 
Žmogžudysčių tyrimo kambario sklido triukšmas, 
vadinasi, kolegos jau šventė. Bilas Velsas pamojo 
inspektoriui ir pranešė: 

— Finčas nori su tavimi pasikalbėti. 

— Apie ką? 

— Manai, pasisakė? Paslapčių man nepatiki 
niekas. 

Frostas sustatė butelius ant stalo, perspėjo ser- 
žantą, kad jie suskaičiuoti, ir nuėjo į kamerą. 

Finčas tįsojo ant gulto. Išvydęs įeinantį inspek- 
torių, atsikėlė ir sušnypštė: 

— Niekše tu! 

— Toks tokį pažino, - atšovė Frostas, grūmoda- 
mas pirštu. 

— Pakišai mane. Suklastojai įkaltį! 


— Suklastojau įkalti? — perklausė inspektorius 
su užgauto Žmogaus išraiška veide. 

— Prakeiktas degalinės kvitas! 

— O ką? 

— Pakišai. Radai jį kartu su mano kredito korte- 
le ir pakišai. 

— Kvitą rado skyriaus viršininkas, ne aš. 

Finčas atsistojo ir prikišo veidą prie pat Frosto. 

— Koks man skirtumas, kas kvitą rado? Tu jį pa- 
kišai. 

Inspektorius papurtė galvą. 

— Suprantu, pone Finčai, jums norisi įsivaizduo- 
ti, kad niekada neklystate, bet šį kartą paslydote. 
Matyt, kvitas iškrito jums iš kišenės, kai vargšą 
vaiką grūdote į vamzdį. 

— Tavo logika, inspektoriau, su trūkumu, vienu 
didžiuliu trūkumu. Aš nuvažiavau prie upės, pa- 
slėpiau vaiką, o degalų užsipyliau grįždamas. Tad 
kaip, velniai tave rautų, kvitas galėjo atsidurti ap- 
klote? 

Frostas gūžtelėjo pečiais ir mįslingai nusišypsojo. 

— Ak, tai — viena gyvenimo paslapčių. - Kiek 
patylėjęs, jis paklausė: - Gal norėsite pateikti ofi- 
cialų skundą? 

Finčas pašaipiai nusijuokė ir atsisėdo. 

— Kas iš to skundo? Meluotum susiriesdamas. 

— Kaip gerai jūs mane pažįstate, - pasakė ins- 
pektorius. 

Jis prabudo nežmoniškai skaudančia galva, su- 
stiręs, nugulėtais šonais. Žadintuvas džeržgė, džy- 
rino smegenis it pjūklas. Frostas pagrabaliojo, no- 
rėdamas jį užtildyti, bet nieko neužčiuopė. Praplė- 
šęs vieną akį, išvydo kažkokią makalynę. Miegota 
jo anaiptol ne savo kambaryje. Langas buvo ne ten, 
kur jam derėjo. Lova - taip pat ne jo ir išvis ne lo- 
va, O tik kėdė kieta sėdyne ir dar kietesne atkalte. 
Vis dėlto alkoholio apmarintos smegenys pamažu 
pradėjo suvokti tikrovę. Naktį jie lėbavo. Jis gulėjo 
Žmogžudysčių tyrimo kambaryje, čirškė ne žadin- 
tuvas, o telefonas. Frostas pakėlė ranką prie akių ir 
prisimerkęs pažvelgė į ciferblatą. Pusė devynių. 
Kai siekė ragelio, galvą iš įstangos vėl pervėrė 
skausmas. 

— Frostas, - sušvokštė jis į mikrofoną. 

— Laikas keltis, stovyklautojai! — šleikščiai sal- 
džiu balsu užtraukė Bilas Velsas. 

— Ko nori? — krioktelėjo Frostas, dairydamasis 
po kambarį. Peleninės buvo prikimštos manilinių 
cigarų nuorūkų, visur pristatyta tuščių taurių, ant 
grindų mėtėsi buteliai. Ant vieno stalo miegojo 
Džordanas, ant kito - Henlonas, abu garsiai knar- 
kė. Ore tvyrojo troškūs tabako dūmų, viskio ir... O 
Dieve... vien pagalvojus apie tą patiekalą, Frostui 
susuko pilvą... ungurio drebučiuose kvapai. Penktą 
ryto kažkas išvažiavo į visą parą veikiančią jūrų 


gėrybių prekyvietę ir pargabeno pilnas dėžes mo- 
liuskų, jūrinių sraigių... ungurių drebučiuose. 

Kampe veikė keturiolikos colių įstrižainės tele- 
vizorius. Garsas buvo išjungtas. Rytinėse žiniose 
rodė Kesidį. Baugioje tyloje jis su berniuku ant ran- 
kų skubėjo į ligoninę... glėbesčiavosi su vaiko mo- 
tina... kuklinosi, kalbėdamas su žurnalistais. 

Frostas prisiminė telefoną. 

— Atsiprašau, Bilai... Kas nutiko? 

— Sakiau, kad yra gera naujiena - berniukas at- 
sigauna; ir bloga - Maletas jau darbe. 

— Pažadinai mane, kad tai praneštum? 

— Ne dėl to skambinu, Džekai. Atvažiavo Lemį 
Hokstoną nužudžiusių moterų advokatas. Jis nori 
su tavimi pasikalbėti. 

— Byla - Kesidžio, ne mano. 

— Bet advokatas pageidauja tavęs. 

Frostas atsiduso. 

— Tiek to, netrukus ateisiu. 

Jis, spardydamas į šalis kibirėlius su unguriais 
drebučiuose, nusvyravo į tualetą ir šaltu vandeniu 
apsišlakstė veidą. Pirštais priglostė susivėlusius 
plaukus, įsikando ir užsidegė cigaretę. Atkentėjęs 
pirmąjį rytinį kosulį, neskubriu žingsniu išėjo į ko- 
ridorių. 

Maleto kabineto durys buvo atviros. Išgirdęs 
vyriausiąjį inspektorių telefonu kalbantis su polici- 
jos viršininku, Frostas sustojo ir, tikėdamasis vė- 
liau turėsiąs ką papasakoti Velsui, įtempė ausis. 
Maletas nėrėsi iš kailio, veidmainiškai kuklinda- 
masis. 

— Pone, žinau, kad viršvalandžių norma buvo ge- 
rokai viršyta, bet tuo metu man rūpėjo tik dingęs 


berniukas, todėl ryžausi rizikuoti, suvokdamas 
žmogaus gyvybės vertę ir visiškai negalvodamas 
apie save... Pone, jūs labai malonus, bet aš tik atlikau 
savo pareigą... Ačiū, pone... Dėkoju iš visos širdies. 

Maletas padėjo ragelį. Frostas nutykino kelis 
žingsnius atgal, tada, tyčia triukšmingai, vėl pa- 
traukė į priekį. 

— Frostai! — pastebėjęs jį praeinantį, pašaukė 
skyriaus viršininkas. 

Inspektorius įlingavo į kabinetą ir klestelėjo ant 
kėdės. 

— Sėskite, — kaip visada per vėlai pasiūlė Male- 
tas ir įteikliai nusišypsojo. — Tikriausiai jums bus 
malonu sužinoti, kad man pavyko išgelbėti jus nuo 
bausmės už savavališkai suorganizuotą viršvalan- 
dinį darbą. 

— Labai ačiū, viršininke, - sumurmėjo Frostas. — 
Aš nevertas būti jūsų pavaldiniu. 

Šiuos žodžius inspektorius ištarė taip nuošir- 
džiai, kad Maletas, neįžvelgęs jokios potekstės, pa- 
tenkintas nušvito. 

— Kesidis puikiai padirbėjo, - pasakė jis ir pa- 
tapšnojo per „Dentono aido“ numerį ant stalo. 
Antraštė virš didžiulės nuotraukos, kurioje Kesidis 
buvo įamžintas su berniuku ant rankų, skelbė: DID- 
VYRIS POLICININKAS UPĖJE IŠGELBSTI VAIK Ą. 

— Na argi ne šaunuolis? - burbtelėjo Frostas. 

— Deja, Leksfordo skyrius nori jį susigrąžinti. 

— Kaip gaila! 

— Tokiu atveju, matyt, galėsiu pranešti džiugią 
naujieną kriminalistei seržantei Mod. Ji bus laiki- 
nai paaukštinta. 


— Seržantė paaukštinimo nusipelnė, - pasakė 
Frostas. 

Žilagalvis anų dviejų moterų advokatas Džor- 
džas Peris pastebimai kūprinosi. Atrodė jis labai 
mielas, bet buvo apsukrus. Labai apsukrus. 

Frostas nusivedė jį į savo kabinetą. Atidaręs du- 
ris, inspektorius mažne suklupo, įmynęs į krūvą 
drabužių. Ant grindų prie radiatoriaus, susipynę 
vienas kito glėbyje, miegojo Liza ir Bertonas. Vil- 
kėti jiedu nelabai ką ir vilkėjo. Frostas skubiai žen- 
gė atatupstas ir uždarė duris. 

— Užsukime kur nors kitur, - pasiūlė jis advokatui. 

Jie suėjo į buvusį Kesidžio kabinetą. Inspektorius 
atsisėdo prie tuščio stalo, pasiūlė kėdę ir svečiui. 

— Kuo galiu padėti? - paklausė. 

Peris atsegė puikios odos lagaminėlį ir išėmė 
du išspausdintus paaiškinimus. 

— Aš atstovauju panelei Milisentei Fleming ir 
panelei Džulei Adams. Vakar jūs gavote jų paaiški- 
nimus, ar ne? 

— Ne aš, - paprieštaravo Frostas. - Juos paėmė 
mano kolega inspektorius Kesidis. 

— Paaiškinimai buvo paimti, nedalyvaujant ad- 
vokatui. 

- Šių panelių buvo paklausta, ar jos norėtų ad- 
vokato. Abi atsisakė. 

Peris nusišypsojo. 

— Neabejoju, viskas joms buvo išaiškinta tinka- 
mai. Reikalas šit koks: mano klientės norėtų savo 
paaiškinimus atsiimti. 

— Neįmanoma. 

Advokatas vėl nusišypsojo. 


— Liaukitės, inspektoriau. Viskas įmanoma. Ma- 
no klientės pripažįsta nusikaltusios, bet tam tikros 
delikačios aplinkybės... lytinis ryšys... nuotrau- 
kos... sukels tikrą audrą. 

— Tai jau tikrai, - pritarė Frostas. 

— Jos turi šeimas... draugų. Yra gerbiamos baž- 
nyčios bendruomenės narės. Mano klientės 
primygtinai pageidautų, kad tos nelemtos aplinky- 
bės būtų eliminuotos iš bylos. 

— Tad kąjūs siūlote? 

— Hokstonas į panelių namus pateko turėdamas 
tikslą jas apiplėšti. Jis mėgino Džulę išprievartauti. 
Milisentė smogė įsibrovėliui, norėdama sutrukdyti 
įgyvendinti kėslą, ir jis mirė. Visa tai neginčytina. 
Tačiau nėra jokio reikalo viešinti lytinio bylos as- 
pekto. Abi mano klientės nepaprastai sunerimusios 
— tokio nerimo pasekmės joms gali būti pražūtingos. 

— Jų paaiškinimai teisme bus perskaityti. 

— Siūlau pirminius paaiškinimus suplėšyti, o 
kvotų įrašus sunaikinti. Mano klientės pateiktų 
jums naujus paaiškinimus, kuriuose lytinio aspek- 
to būtų išvengta. 

— Kliūčių tokiai taktikai nematau, - atsakė Fros- 
tas. - Pasikalbėsiu su kolega. Byla - jo. 

Lyg tyčia pro duris įėjo Kesidis. Išvydęs jo kabi- 
nete šeimininkaujantį Frostą, laikinasis inspekto- 
rius kaipmat susiraukė. 

— Galiu paklausti, kas čia dedasi? 

Frostas papasakojo, koks reikalas. 

— Nė už ką, - kategoriškai pareiškė Kesidis. — 
Nieku gyvu! 

— Mūsų byla dėl to niekaip nenukentėtų, - pasa- 
kė Frostas. 


— Tai reikštų, kad ignoruojate taisykles, - atkir- 
to laikinasis inspektorius, - o aš niekieno labui 
taisyklių neignoruoju. 

Jis atsistojo prie stalo, demonstratyviai lūku- 
riuodamas, kol Frostas užleis kėdę. Šis atsistojo. 

— Pone Peri, atsiprašau, - pasakė. 

Advokatas liūdnai šyptelėjo. 

— Na aš bent pabandžiau, - tarė jis. - Mano 
klientės siaubingai nusivils, bet aš bent jau paban- 
džiau. 

Periui, kuris sukumpęs žingsniavo į kalinimo sek- 
torių. Paskui inspektorius pašaukė jį ir prisivijo. 
Advokatas stabtelėjo ir atsigręžė. 

— Nenustebčiau, jei kvotų įrašai ir paaiškinimai 
dingtų, - sušnibždėjo Frostas. - Aš garsėju sugebė- 
jimu pamesti daiktus. Paskambinkite man vėliau 
šiandien. Mums gali prireikti naujų jūsų klienčių 
paaiškinimų. 

Peris apsidairė, įsitikino, kad niekas jo nenu- 
girs. Ir taip pat sukuždėjo: 

— Jūsų kolega kategoriškai prieštarauja. Inspek- 
toriau, nenorėčiau pridaryti jums bėdos. 

— Bėdos sau puikiausiai prisidarau pats, pašali- 
nių pagalbos man nereikia, - atsakė Frostas ir nu- 
žingsniavo į priimamąjį. 

— Gal matei poniutę? - paklausė Velsas. - Jos 
teiraujasi Maletas. 

- Šįryt jai reikia atsipūsti, - tarė inspektorius. — 
Naktį buvo vienu unguriu per daug. 

Frostas pasistatė apsiausto apykaklę ir išėjo į 
lietų. Po kojomis pasipainiojo sudegusi petarda. Jis 
nuspyrė ją šalin. 

